
Esipuhe 


Vuonna 1898 Kaarle Krohn nimitettiin professoriksi Helsingin yliopis- 
tossa uuteen oppiaineeseen, joka vuonna 1908 vakinaistettiin nimellä 
”Suomalainen ja vertaileva kansanrunoudentutkimus”. Folkloristiikaksi 
oppiaineen nimi muutettiin vuonna 1989, ja nykyisin sen järjestykses- 
sään kahdeksantena professorina toimii Lotte Tarkka. Folkloristiikan 
keskeinen tiedonintressi kohdistuu omaehtoiseen eli vernakulaariin 
itseilmaisuun ja kommunikaatioon. Alkuaikoina tutkimus oli teksti- 
keskeistä ja keskittyi perinnetuotteiden alkuperän ja maantieteellisen 
sekä historiallisen leviämisen kysymyksiin. Tästä on 125 vuoden aikana 
kuljettu pitkä matka sosiaalisesti rakentuvien merkitysten, poeettisten 
järjestelmien, muistin, muistamisen ja kulttuuriperinnön sekä erilais- 
ten esityshetkeen, tallentamiseen, perinneyhteisöön tai laajemmin yh- 
teiskuntaan liittyvien kontekstien tarkasteluun. Folkloristiikan piiriin 
on tullut lukuisia uusia alueita, ja nykytutkimuksen menetelmät, lähtö- 
kohdat ja näkökulmat asettuvat laajasti monitieteisen kulttuurintutki- 
muksen ja yhteiskuntatieteiden alueille. Humanististen tieteiden mo- 
net murrokset, kuten esitykselliset, kontekstuaaliset, dekonstruktiiviset, 
affektiiviset, dekolonialistiset ja posthumanistiset käänteet, ovat kaikki 
vaikuttaneet folkloristiikan kenttään. 

Monista uudistumisen tavoista ja laajentumisen muodoista huoli- 
matta folkloristiikan ytimessä on edelleen ”sanoilla tekeminen”: oma- 
ehtoisen ja yhteisössä jaetun sanallisen ilmaisun ja kommunikaation 
toteutumistavat, muodot, järjestelmät, poetiikka ja luovuus. Kuten käsil- 
lä olevan teoksen tekstit tuovat ilmi, folkloristiikka jakaa tämän kiin- 
nostuksen kohteen lukuisten lähialojensa kanssa. Teos avaa ikkunan 


ESIPUHE 7 


https://doi.org/10.21435/skst.1487 


niihin sanojen moninaisiin luontoihin, joita monialainen humanistinen 
vernakulaarien kulttuureiden nykytutkimus analysoi, peilaa ja purkaa. 
Teos juhlistaa samalla Helsingin yliopiston folkloristiikan professori 
Lotte Tarkan 6o-vuotispäivää 19.1.2023. 

Teoksen toimituksen taustalla on toimittajia laajempi joukko kollegoi- 
ta, joiden piirissä yhteinen idea kirjasta syntyi ja kehittyi ja joiden kans- 
sa aihepiiristä on käyty lukuisia keskusteluita. Yhteistyö kirjan lukujen 
kirjoittajien kanssa on ollut hedelmällistä, ja nimettömät vertaisarvioijat 
ovat antaneet oman merkittävän panoksensa kirjan viimeistelyyn. Kii- 
tämme lämpimästi teitä kaikkia! Kiitämme myös Suomalaisen Kirjalli- 
suuden Seuran tiedekustantamoa ja sen henkilökuntaa saumattomasta 
yhteistyöstä kirjan toimitus- ja julkaisuprosessin aikana. 


Helsingissä 3.1.2023 
Toimittajat 

Johdatuksia sanojen luontoon 


Venla Sykäri 
O https: //orcid.org/0000-0002-2487-8657 


Heidi Henriikka Mäkelä 
O https://orcid.org/0000-0001-5372-9290 


Kati Kallio 
O https://orcid.org/0000-0002-3673-1409 


Sanat ovat ilmaisun materiaalia. Uusissa ympäristöissä ne saavat uusia 
sävyjä: joskus pienikin ilmaisun muutos voi johtaa täysin uusiin merki- 
tyksiin. Sanojen punoutumista toisiinsa ohjaavat niiden käyttöhistorioi- 
den kantamat ja muokkaamat merkityskentät sekä poeettiset kielet ja 
strategiat. Sanoilla on taipumus eriytyä lajeiksi, jotka puolestaan ovat 
dialogissa ekosysteeminsä toisten lajien kanssa. Suulliset, kirjalliset tai 
muutoin materiaaliset esitykset luovat solmukohtia, joissa yksilölliset ja 
kollektiiviset tulkintakehykset kohtaavat samalla välittäen ja uusintaen 
kulttuurisia merkityksiä. Omaehtoisen ilmaisun sanoilla on siten aina 
luonto: sekä omanlaisensa olemus että aineellinen ympäristö, jossa il- 
maisu elää ja johon se kiinnittyy. Sanat ovat ilmaisuvoimaisia jaetuissa, 
vakiintuneissa muodoissaan ja käyttöyhteyksissään, mutta näiden ja 
yksilöllisen toimijuuden risteyskohdassa avautuu myös laaja uusien 
tulkintojen, luovuuden ja mielikuvituksen kenttä. 

Tämän teoksen kirjoittajat tarkastelevat erilaisia poeettisia ilmaisu- 
kieliä ja omaehtoista kulttuurista ilmaisua sekä niiden ajallisia, paikalli- 

sia, kulttuurisia, sosiaalisia ja tiedepoliittisia sidonnaisuuksia ja olemassa- 
olon, materiaalistumisen ja uusiokäytön reunaehtoja. Omaehtoinen eli 
vernakulaari' viittaa kirjassa sellaisiin kommunikatiivisiin resursseihin 
ja käytäntöihin, joista on aikaisemmin puhuttu esimerkiksi suullisena, 
kansankielisenä tai kansaomaisena. Tämän lisäksi vernakulaarin käsit- 
teen avulla on kiinnitetty huomiota kansanomaisen ja ei-kansanomaisen 
rajanvetoihin, niiden seurauksiin ja tekijöihin sekä tekijöiden motiivei- 
hin. (Esim. Fingerroos ym. 2020.) 

Uuden käsitteen tarve ja vakiintuminen folkloristiikan ja muiden 
humanististen tieteiden aloilla liittyy aiempien käsitteiden kriittiseen 
arviointiin. 1800-luvun ja 1900-luvun alkupuolen kansanrunoudentut- 
kimuksen kohteena oli tuolloin esimoderniksi käsitetty suullinen kan- 
sanperinne. Kun kansan käsitettä on sittemmin purettu ja ymmärrys 
suullisuudesta ja perinteestä huomattavasti laajentunut, on myös 
oppialan luonne muuttunut ja tullut kattavammaksi (Lehtipuro 1980; 
Knuuttila 1994; Anttonen 2005; Peltonen 2006; Hämäläinen ym. 
2020). Nykyään vernakulaarien resurssien ja käytäntöjen sekä niiden yk- 
sittäisten toteumien ymmärretään olevan sidoksissa hyvin monenlaisiin 
kommunikatiivisiin ja materiaalisiin esiintymisympäristöihin: tutkittava 
ilmiö voi sijoittua suullisen, kirjallisen, materiaalisen, medioituneen tai 
sähköisen viestinnän piiriin tai näiden välille. Nykyisen folkloristiikan 
kentän monialaisuus sekä liike oppialatraditioiden välillä (esim. Pöysä 
ym. 2010; Bendix & Hasan-Rokem 2012) voi johtaa myös kysymykseen, 
mikä on folkloristiikan tai sen moninaisten tutkimuskohteiden ydin 
(Lehtonen 2013). Vernakulaarin käsite auttaa hahmottamaan erilaisia 
omaehtoisen, epävirallisen, normittamattoman, paikallisen ja hybridisen 
piiriin lukeutuvia kulttuurin piirteitä. (Tarkemmin mm. Howard 2008; 
Noyes 2012; Goldstein 2015; Bauman 2016; Fingerroos ym. 2020.) 

Tämä teos kartoittaa vernakulaarien ilmaisujärjestelmien moninai- 
suutta kiinnittyen erityisesti poetiikan, genren, esityksen, komposition, 


1 Vernakulaari-sanan käännöksenä usein käytetty omaehtoisuus määrittyy yleiskielessä positiiviseksi, ja 
siten myös vernakulaarin kääntäminen omaehtoiseksi voi näyttäytyä tutkittavaa ilmiötä idealisoivana 
tekona. Lainasanalla vernakulaari on siten myös paikkansa. Tämän teoksen kirjoittajat käyttävät oma- 
ehtoisuutta myös vernakulaarin käsitettä laajemmissa tai yleisemmissä merkityksissä. 

materiaalisuuden sekä aineistojen tulkintaa reunustavien arkistointi- 
käytänteiden ja valtadiskurssien tutkimuksen keskusteluihin. Kirjan 
kahdentoista luvun 21 kirjoittajaa edustavat pääosin folkloristiikkaa mut- 
ta myös uskontotiedettä, kansatiedettä, kirjallisuustiedettä sekä musii- 
kintutkimusta, ja kirjoittajien lähestymistapa on usein monitieteinen. 
Tutkimuskohteena on pääosin suullinen tai suullisen ja kirjallisen välil- 
le asettuva runo- tai proosamuotoinen ilmaisu mutta yhtä lailla ilmaisua 
käsittelevä kirjeenvaihto ja arkistojärjestelmät, kirjallisuus, fyysiset kir- 
jat, sanomalehtiaineistot, populaarimusiikki sekä kirkonkellot. 

Tässä johdantoluvussa pohjustamme teoksen näkökulmaa tarkastele- 
malla folkloristiikan ja folkloristisen poetiikan tutkimuksen kehityskul- 
kuja sekä taustoitamme ja esittelemme teoksen neljä osaa. Näistä en- 
simmäinen käsittelee suullisen perinteen määrittämisen, tallentamisen, 
arkistoimisen ja tekstualisaation prosesseja. Toisen osan luvuissa analy- 
soidaan suullisen ilmaisun muodoltaan lyhyitä, kompakteja lajeja poetii- 
kan, rakenteen, variaation ja komposition kannalta. Kolmannessa osassa 
pohditaan runomuotoisen kirjoitetun ja suullisen ilmaisun muutosta 
ajassa sekä muuttuneissa olosuhteissa ja esityskonteksteissa. Neljän- 
nen osan lukuja yhdistää hybridisyys, mielikuvitus ja sanoin kuvitetut 
mahdolliset maailmat, mikä ilmenee lajien ja rekisterien omaehtoises- 
sa rinnakkaiskäytössä tai sisällöllisesti moniaineksisen myyttiseeppisen 
runouden ilmaisussa, joka koostuu lukuisista ajallisista ja uskomuksel- 
lisista kerrostumista. 


Omaehtoisen ilmaisun tulkinnan laaja kenttä 


Folkloristiikan painopisteenä oli alun perin kiteytyneinä tekstuaalisina 
elementteinä ymmärretyn suullisen perinteen tutkimus. Historiallinen 
käsitys näistä elementeistä kattoi vain itse tekstit ja niiden variaation, 
eikä suullisen ilmaisun luovuutta, toimijuutta ja aktiivista käyttöä vuoro- 
vaikutuksen välineenä useinkaan huomioitu. Tutkimuksen ja kenttätyön 
metodologisissa lähtökohdissa tapahtui 1960-luvulta lähtien merkittävä 
paradigmaattinen murros ja muutos. Albert Lord julkaisi vuonna 1960 
suullisen komposition teoriansa ja Roman Jakobson teesinsä kielen 

poeettisesta funktiosta (Jakobson 1960; Lord 2001 [1960]; ks. mm. 
Foley 1988; Fabb 1997). Sosiolingvistiikan kehitys Yhdysvalloissa alkoi 
muuttaa antropologis-folkloristisen suullisen perinteen tutkimuksen 
lähtökohtia suuntaan, jossa huomioitiin kulttuurisesti rakentuneen, yh- 
teisöllisen ilmaisun siteet esitystilanteisiin (mm. Hymes 1974; Bauman 
1975; Bauman & Briggs 1990). 

Suomessa kenttätyön kohteet laajenivat 1960-luvun lopulla kylä- ja 
pitäjäyhteisöihin eri puolilla maata sekä eri sosiaaliryhmien alakulttuu- 
reissa ilmeneviin kerronnan kulttuureihin. Uutta ja aiemmasta tutkimus- 
orientaatiosta poikkeavaa oli nykyhetkessä tapahtuvan kerronnan ja 
folkloren esittämisen tutkiminen. Tutkimuskohteena olivat niin yksittäi- 
set kertojat ja heidän koko kertomusrepertuaarinsa kuin lasten tai vä- 
hemmistökulttuurien yhteisöt. Nuoren, pääasiassa 1940-luvulla synty- 
neen tutkijasukupolven erityisenä kiinnostuksen kohteena oli yksilöiden 
tapa käyttää kertomuksia esitystilanteissa, jolloin myös kertojien esitys- 
tilannetta edeltävät tai seuraavat arviot kerronnan aiheesta taltioitiin. 
Esitykset nauhoitettiin ja äänitteet ovat yhä kuunneltavissa. (Mm. Vento 
1968; Virtanen 1970; Siikala 1984; Kaivola-Bregenhgj 1988; Lehtipuro 
2003; ks. Stark 2021, 169-172.) Myös Suomessa uusista metodologisista 
lähtökohdista nouseva tutkimus suuntautui runomuotoisen ilmaisun si- 
jaan yleensä proosakerronnan lajeihin, ja kohteena olivat yksilöesitykset 
sekä esittäjän ja yleisön välinen vuorovaikutus. Käsitys esitystä aktiivi- 
sesti tulkitsevasta ja rakentavasta toimijuudesta tarkentui edelleen, kun 
katse suunnattiin myös vastavuoroisessa ja puheenomaisessa kommu- 
nikaatiossa prosessinomaisesti etenevään merkitysten tuottamiseen ja 
kontekstualisointiin (mm. Herzfeld 1981; Briggs 1988; Anttonen 1998; 
Lauhakangas 2004; Sykäri 2011). 

Tekstikeskeinen suullisen perinteen tutkimus vaihtui siten 1900- 
luvun lopussa laajalla rintamalla kontekstualisoivaan, esityskeskeiseen 
ja etnopoeettisesti suuntautuneeseen paradigmaan, jota on sovellettu 
sekä kenttätyöaineistojen tuottamiseen että näiden ja arkistoaineistojen 
analyysiin (mm. Anttonen 1998; Honko 1998; 2000; Harvilahti 2003; 
Timonen 2004; Tarkka 2005; DuBois 2006). Uusien kenttätöiden ohel- 
la Suomessa onkin hyödynnetty uusia metodeja mittavien arkistoaineis- 
tojen mahdollistamana esimerkiksi mentaliteettien, maailmankuvien, 

myyttien ja vernakulaarin ajattelun tutkimuksessa (mm. Knuuttila 1992; 
Kinnunen 1994; Apo 2001; Siikala 2002; Lukin 2011; Enges 2012; Frog 
ym. 2012; Tarkka 2012; 2020; 2021) sekä loitsujen, parantamisen ja 
rituaalien analyysissä (esim. Heikkinen 2006; Piela 2010; Järvinen 
2016; Ilomäki 2019; Karlsson 2022; Kohonen 2022). Pitkä Kalevalan 
tutkimuksen traditio on jatkunut Lönnrotin tekstualisointiprosessien ja 
historiallisen toimintakontekstin yhä syvenevässä tarkastelussa (Hyvö- 
nen 2001; 2007; Hämäläinen 2012; Hämäläinen ym. 2019; 2020; 2021; 
Saarelainen 2019). 

Viimeaikaisen suullisen runouden tutkimuksen piirissä (esim. Harvi- 
lahti 2003; Sykäri 2011; Kallio 2013; Stepanova 2014; Frog 2019; Karls- 
son 2021) on Suomessa vaikuttanut erityisen vahvasti kaksi Yhdysval- 
loissa 1990-luvulla voimistunutta teoriasuuntausta: Albert Lordin for- 
mulateorian ja performanssikeskeisen tutkimuksen teesejä kehittäneen 
John Miles Foleyn (1995) runokielten rekisteriteoria sekä esityskeskei- 
sen paradigman kanssa lomittain kehittynyt lingvistisen antropologian 
suuntaus, joka keskittyy ilmaisun sosiaalisesti rakentuneeseen viittaa- 
vuuteen ja merkityksiin (ks. mm. Silverstein & Urban 1996; Agha 2007; 
Agha & Frog 2015). Lingvistisen antropologian virtauksia on hyödynnet- 
ty myös modernien esityskulttuurien tutkimuksessa (Lindfors 2019). 
Erikoistuneiden ilmaisukielien, suullisen komposition ja esityskäytän- 
töjen potentiaalien rinnalla on tutkittu enenevästi teksti- ja lajiekologian 
vuorovaikutusta: lajien ”vuotamista” ja hybridisyyttä, intertekstuaalisuut- 
ta ja performanssien välistä jatkuvuutta (esim. Tarkka 2005; Koski 2011; 
Kallio 2013; Tarkka 2017; Enges 2021). 

Kontekstualisoiva paradigma johti folkloristiikan uudistumiseen laa- 
jemminkin sekä aiemmin tutkimattomien aineistotyyppien että oppi- 
aloja ylittäneiden keskusteluiden myötä. Kun tutkimus keskittyi ensin 
tuomaan esille suullisen perinteen olemusta lähtökohtaisesti erilaisena 
kuin kirjallinen ilmaisu (Lord 2001 [1960]; Ong 1982; ks. myös Foley 
2002), se samalla jarrutti ymmärrystä näiden kahden monitahoisesta 
vuorovaikutuksesta. Viime vuosikymmeninä Suomessa on kuitenkin 
noussut esiin monialainen itseoppineiden kansankirjoittajien toimintaa 
(mm. Kuismin & Driscoll 2013; Laitinen & Mikkola 2014; Anttonen 
ym. 2018) samoin kuin suullisten ja kirjallisten perinteiden, eliitin ja 

kansan, virallisen ja epävirallisen suhteita tarkasteleva tutkimus (mm. 
Salmi-Niklander 2004; Kallio ym. 2017; Karhu ym. 2019; Bastman ym. 
2020; Moine 2022). Tästä huolimatta suullisen ilmaisun klassisena 
ydinlajina ymmärrettyjen ihmesatujen alkuperän paljastuminen 1500- 
ja 1600-lukujen kirjallisen perinteen jatkoksi aiheutti kuitenkin vielä 
2000-luvulla kansainvälisellä kentällä myrskyisiä reaktioita perinteen 
aitouden puolustajissa (Journal of American Folklore 2010; Apo 2012; 
Apo 2018, 327—348). 

Merkittäviä uusia tutkimussuuntauksia, jotka ovat jo vakiintuneet 
monitieteisen tutkimuksen kohteeksi, ovat omaelämäkerrallinen kirjoit- 
taminen ja muistitieto (esim. Peltonen 1996; Latvala 2005; Lauren 
2006; Heimo 2010; Koskinen-Koivisto 2014; Savolainen 2015; Heimo 
2016; Pöysä 2015; Salmi-Niklander ym. 2022; Savolainen & Taavetti 
2022). Myös verkkoaineistot ovat nousseet tärkeäksi tutkimuskohteeksi 
(ks. Hakamies & Heimo 2019; Koski & Turtiainen 2020). Omaehtoi- 
sen ilmaisun elämänkaarta ja käyttöä erilaisissa konventionaalisissa ja 
uusissa konteksteissa on ryhdytty tutkimaan entistä tarkemmin osana 
yhteisön muistia sekä yhteiskunnallisia ja poliittisia vallan, oikeuksien ja 
kulttuuriperinnön diskursseja (esim. Hovi 2011; Ahola 2021; Stepanova 
2020; Mäkelä 2021; Savolainen & Potinkara 2021; ks. myös Piela ym. 
2008). Viime vuosina on myös kurkotettu kielellisyyden tuolle puolen ja 
rakennettu siltaa ”sanojen” ja nature-merkityksessä mielletyn ”luonnon” 
välille: posthumanistisissa otteissa huomio on käännetty esimerkiksi 
eläimiin ja niille annettuihin kulttuurisiin merkityksiin (esim. Kaarlen- 
kaski 2021). Materiaalisuus (mm. Savolainen ym. 2020; Kurki 2021; 
Korolainen 2022; Koskinen-Koivisto 2022) samoin kun tunteet, affek- 
tiivisuus ja kehollisuus (esim. Saarikoski 2003; Timonen 2004; Stark 
2006; Jokinen ja Venäläinen 2015; Silvonen 2022) on nostettu keskei- 
siksi ilmaisun tulkinnan näkökulmiksi. 


Sanat arkistossa ja painettuna 


Menneisyyden omaehtoisia ilmauksia koskevat analyysit ovat mahdolli- 
sia aiempien kenttätöiden aikana tuotettujen tallenteiden arkistoinnin 

sekä muun arkistoihin joskus sattumaltakin taltioidun aineiston an- 
siosta. Arkistoaineistojen analyysi edellyttää niiden tallentamisen, vali- 
koinnin ja järjestämisen prosessien kriittistä tarkastelua. Nämä kertovat 
aineistojen syntyyn ja määrittämiseen liittyneistä yhteiskunnallisista ja 
kulttuurisista konteksteista. (Esim. Tarkka 1989; Kurki 2002; 2004; 
Tarkka 2005; Seppä 2015; Harvilahti ym. 2018; Paakkonen 2022.) Kirjan 
ensimmäisen osan luvut nousevatkin pitkästä tutkimuslinjasta, jossa on 
purettu tutkimus- ja tallennushistorian tekstikeskeisten ja positivististen 
paradigmojen tuottamia vääristymiä. 

Luvut heijastavat folkloristiikan keskustelujen nivoutumista 1900- 
luvun lopun niin sanottuun representaation kriisiin. Sitä väritti antropo- 
logisen tutkimuksen piiristä alkunsa saanut etnografisen kenttätutkijan 
valtaa — aineiston tuottajana, tallentajana, valikoijana, tulkitsijana ja 
julkaisijana — kohtaan suuntautunut kritiikki (esim. Marcus & Fischer 
1986; Crapanzano 1992; Vasenkari & Pekkala 2000; Kurki 2002; Sykäri 
2013). Tutkimusprosessin analyyttistä purkamista seurasi hermeneutti- 
sen tieteenfilosofian vakiintuminen ja tutkimuksen ymmärtäminen jat- 
kuvana toimintaa kontekstualisoivana vuorovaikutuksena, jossa tutkija 
on aktiivisena osapuolena yhtä lailla arkistotutkimuksessa kuin kenttä- 
töissäkin. Keskeisiksi tutkimuskohteiksi ovatkin nousseet arkistokokoel- 
mien muodostumisen olosuhteet, vääristymät ja puutteet sekä niiden 
tutkimuskäytön edellytykset (arkistosta ”kenttänä” ks. esim. Apo 2001, 
28—40; Kurki 2004; Tarkka 2005, 54-56; Fingerroos & Kurki 2008; 
Mikkola 2009, 49-56; Harvilahti ym. 2018). 

Vaikka nationalistisia tutkimuskäytäntöjä oli Suomessa avattu ja kriti- 
soitu jo aiemmin, alkoivat tutkijat 1900- ja 2000-lukujen vaihteessa 
ulottaa analyysinsä yhä laajempiin ideologisiin kehyksiin ja valtadis- 
kursseihin (Tarkka 1989; Anttonen 2005; Suutari 2013). Aineistoihin, 
arkistoihin ja muistitieto-organisaatioihin liittyviä valtakysymyksiä tar- 
kastellaan enenevästi vähemmistöjen, sukupuolen, kolonialismin ja ko- 
lonialistisen katseen näkökulmista (esim. Apo ym. 1998; Mikkola ym. 
2019; Stepanova 2020; Haapoja-Mäkelä 2020; Lukin 2021). Tämä hei- 
jastaa kansainvälisten tutkimuslinjojen vaikutuksia esimerkiksi siihen, 
miten vähemmistöjä ja vähemmistöjen menneisyyksiä representoidaan. 
Teoksen ensimmäisen osan kolme lukua luotaavat arkistointiin sisälty- 

viä vallankäytön kysymyksiä, ja niissä pohditaan lisäksi julkaisemiseen 
ja sanojen materiaalisuuteen liittyviä näkökulmia. 

Kalevalamittainen runolaulu oli 1700-luvun lopulta 1900-luvun al- 
kuun asti ulottuvan ”pitkän 1800-luvun” perinteentallennuksen ensi- 
sijainen kohde. Suomenkielistä kulttuuria rakentamaan ja tallentajien 
kenttätöitä tukemaan perustettiin vuonna 1831 Suomalaisen Kirjallisuu- 
den Seura, joka myöhemmin vastasi sekä Elias Lönnrotin Kalevalan eri 
editioiden ja muun kirjallisuuden julkaisusta että yhä kasvavien muis- 
tiinpano- ja käsikirjoitusaineistojen säilyttämisestä ja arkistoinnista. 
Uuden Kalevalan (1849) julkaisemista seurasi pitkällinen keskustelu 
myös sen lähteenä olevien runoaineistojen julkaisemisesta, mikä toteu- 
tui 1900-luvun alkupuolella. Ensimmäisessä luvussa ”Patinoituneita 
sanoja. SKVR I2 -kirjan elämäkerta, menneisyyden tuntu ja materiaa- 
lisuus” Heidi Henriikka Mäkelä, Karina Lukin ja Tuukka Karlsson 
tutkivat Suomen Kansan Vanhat Runot -kirjasarjan julkaisuprosessia 
ja vastaanottoa kirjojen aineellisuuden näkökulmasta. Kirjoittajat tar- 
kastelevat yhden SKVR-sarjan niteen materiaalista elämäkertaa, joka 
nivoutuu teoksen julkaisemisprosessin, vastaanoton ja lukemisen 
poliittis-historiallisiin merkityksiin. SKVR-kirjan materiaalisuus heijas- 
taa yhtäaikaisesti monia ajallisuuksia: monikerroksista menneisyyttä, 
pysäytyskuvan kaltaista nykyisyyttä ja loputtomien mahdollisuuksien 
tulevaisuutta. Samalla teoksen materiaalisuuteen ja ajallisuuksiin kutou- 
tuvat esimerkiksi suomalaisuuteen liittyvät nationalistiset merkitykset, 
mikä palauttaa myös kirjan materiaalisuuden osaksi folkloren julkaisu- 
käytäntöjen valikoivuuden ja vallan kysymyksiä. 

1900-luvun alkuun asti perinteen tallennus oli tapahtunut pääosin 
eliitin toimesta ja ehdoilla, mutta sotien välisestä ajasta alkaen ja enene- 
västi niiden jälkeen myös tavalliset ihmiset alkoivat tallentaa ja kuvata 
omaa ja yhteisöjensä suullista sekä materiaalista perintöä ja elämää. 
Kaikki perinne ei kuitenkaan ollut samanarvoista, vaan eliitti toimi 
edelleen vahvasti portinvartijana, kuten Kati Mikkola, Pia Olsson ja Eija 
Stark näyttävät luvussaan ”Kamppailu aidosta perinteestä. Ulla Manno- 
sen ja Martti Haavion kirjeenvaihto ja perinneaineistojen arvonmääri- 
tys”. Luku käsittelee toistaiseksi vähälle huomiolle jäänyttä epäaidoksi 
perinteeksi leimattua arkistomateriaalia. Kirjoittajat analysoivat silloisen 

arkistonhoitaja Martti Haavion ja kansankerääjä Ulla Mannosen pää- 
osin 1930-luvulla käymää kirjeenvaihtoa, jossa arkisto ja sen puitteissa 
työskennelleet yksittäiset henkilöt pyrkivät vaikuttamaan voimakkaasti 
tallentajan käsityksiin perinnemateriaalin aitoudesta. Vaikka Mannonen 
yritti kyseenalaistaa kirjeenvaihdossa Haavion ja arkiston näkemyksiä, 
jäi hänen edustamansa näkökulma paitsioon pitkiksi ajoiksi. Mannonen 
ymmärtää koko perinteen kategorian hybridisesti ja moniulotteisesti, 
mikä vastaa tämänhetkisen tutkimuksen omaehtoisuudesta lähteviä 
näkökulmia. Luvun kirjoittajat tuovat esille arkistointiin liittyviä valta- 
kysymyksiä, joissa korostuvat esimerkiksi arkistojen ohjaileva rooli ja 
toisaalta aineiston kerääntymisen prosessuaalisuus. 

Niina Hämäläinen ja Hanna Karhu käsittelevät luvussaan ”Unohde- 
tut laulut. Elias Lönnrotin ja Herman Niemen käsikirjoitusvihkot ja 
kynnystekstien merkitys” toisenlaista, huomaamattomampaa ohjailua 
ja vallankäyttöä arkistossa. Analyysin kohteena on kahden rekilauluja 
sisältävän hybridisen arkistoaineiston kirjallistamis- ja arkistointiproses- 
sit. Näistä ensimmäinen on Elias Lönnrotin käsikirjoitusvihko Suomen 
Kansan Nykysiä Lauluja ja toinen opettaja-kirjailija Herman Niemen 
tallentama laulukokoelma. Kirjoittajat analysoivat aineistoihin liittyviä 
kynnystekstejä eli erilaisia aineistoa kuvailevia, luokittelevia ja järjestäviä 
tekstejä, jotka samalla määrittävät ja kommentoivat aineistoja. Kynnys- 
tekstit toimivat suodattimina lukijan ja arkistomuistiinpanojen välissä 
vaikuttaen aineiston lukemiseen ja tulkintoihin. Kyseisten hybridiaineis- 
tojen kohdalla kynnystekstit ohjaavat vahvasti myös tekstien löytämistä. 


Lyhyen lajin poetiikka 


Laji eli genre on ilmaisun tuottamisen, ymmärtämisen ja hermeneutti- 
sen vuorovaikutuksen mahdollistava kehys, joka tarjoaa ilmaisulle tul- 
kintaohjeen. Lajin käsitettä on humanistisessa tutkimuksessa käytetty 
monin eri tavoin: toisaalta aineiston tulkintaan, toisaalta sen käytännön 
luokitteluun ja hallintaan. Aikaisemmin aineiston luokittelu tai sen tul- 
kinta esimerkiksi suhteessa Aristoteleen lajikäsityksiin saattoi olla ana- 
lyysin päätepiste, ja lajityyppejä pidettiin universaaleina. Nykyään tul- 


JOHDATUKSIA SANOJEN LUONTOON 17 


https://doi.org/10.21435/skst.1487 


kinnat ovat ennemminkin aineistolähtöisiä, ja analyysi keskittyy usein 
lajien rakentumiseen ja käyttöön tietyn puheyhteisön piirissä. (Esim. 
Koski ym. 2016; Timonen 2004.) 

Lajianalyysin neljä tyypillistä muuttujaa ovat muoto, sisältö, esitys- 
konventiot ja funktio. Richard Bauman (1992, 54) toteaa, että lajia on 
folkloristiikankin piirissä määritelty mitä erilaisimpien kriteerien poh- 
jalta, esimerkiksi ”muodon, funktion tai vaikutuksen, sisällön, orientaa- 
tion, totuusarvon, sävyn, sosiaalisen jakautumisen sekä käyttötapojen 
ja kontekstien” mukaan.? Lajin funktio ja kontekstisidonnaisuus sekä 
etenkin sen muotopiirteet on usein ymmärretty sekä ilmaisun välittä- 
mistä ja tulkintaa että sen tuottamista ohjaavaksi kehykseksi. Eksplisiitti- 
sesti suullisen komposition kysymyksiä tarkasteltiin Albert Lordin (2001 
[1960]) viitoittamalla tiellä (ks. Foley 1988; 1995) Suomessakin aluksi 
vain pitkien eeppisten runojen yhteydessä, vaikka käsittelytapa laajeni 
huomattavasti formulateorian teeseistä (Harvilahti 1992; Honko 1998; 
Harvilahti 2003). 2000-luvulla suullisen komposition mekanismit on 
huomioitu myös lyhyissä runomuodoissa (Sykäri 2011; 2014; Tarkka 
2016; 2017) ja lajin kompositiolle tarjoama potentiaali on kirjattu osaksi 
lajin määritelmää (Frog 2015). Lajit ja niiden tapa tuottaa merkityksiä 
eivät siten ole kuvattavissa yhdellä asteikolla, vaan ensisijaista voi lajista, 
tilanteesta ja tarkastelukulmasta riippuen olla muoto, sisältö, tarkoitus 
(funktio) tai esityskonteksti ja -käytänteet. (Ks. Honko 1998; Koski ym. 
2016; myös Timonen 2004; Tarkka 2005.) 

Puheeseen punoutuvia, sanomaltaan kontekstikeskeisiä ja muodol- 
taan lyhyitä ja usein elliptisiä vernakulaarin ilmaisun lajeja, kuten sanan- 
laskuja, arvoituksia ja rekilauluja, tallennettiin Suomessa 1800-luvulla 
lähinnä muiden suullisen perinteen lajien ohessa, ja niitä on luokiteltu 
pitkään teeman, funktion ja muodon kannalta. Samuli Paulaharju tuotti 
1900-luvun alkupuolella merkittäviä etnografisia julkaisuja ja aineisto- 
ja, joiden avulla on nykyään mahdollista ymmärtää esimerkiksi reki- 
laulujen esitys- ja tuottamiskonteksteja (Paulaharju 2010 [1932]) sekä 
analysoida sananlasku- ja aforismipuheen liukuvaa suhdetta (Tarkka 
2013; 2016; 2017). Sananlaskut ja arvoitukset nousivat 1900-luvulla sa- 


2  Sitaatin suomennos kirjoittajien. 

tujen ohella tärkeäksi kansainvälisen vertailevan tutkimuksen kohteeksi 
(ks. mm. Kuusi 1954; Kaivola-Bregenhgj 2001; Lauhakangas 2001), ja 
molempia on hyödynnetty viime vuosikymmeninä metaforien, mentali- 
teettien ja kulttuurisen tiedon tutkimuksessa (Hakamies 2002; Stark 
2011; Granbom-Herranen 2018). Myös rekilaulut on huomioitu tärkeänä 
osana paikallista vernakulaaria kulttuuria (mm. Laurila 1956; Virtanen 
1973; Asplund 1981; Asplund 2006), mutta suhteessa niiden suosioon 
ja aineiston määrään tutkimus on ollut niukkaa. Seuraavat kolme lukua 
keskittyvät sananlaskujen sanajärjestyksen, arvoitusten poetiikan sekä 
rekilaulujen rakenteen ja komposition kysymyksiin. 

Pekka Hakamies tarkastelee luvussa ”Sanajärjestys osana suoma- 
laisten sananlaskujen poetiikkaa” sananlaskujen komposition konven- 
tioiden kielellistä perustaa. Sananlaskut ovat lyhyitä, monikäyttöisiä 
ilmaisuja, jotka vetoavat kollektiiviseen perinteeseen ja yhteisölliseen 
kokemukseen, puhujaa suurempaan auktoriteettiin. Jotta tämä toimisi, 
niiden on erotuttava tavanomaisen puheen virrasta esimerkiksi ilmai- 
sun rakenteen, sanajärjestyksen ja tyylipiirteiden avulla. Sananlaskun 
pintatason kirjaimellinen merkitys voi näyttäytyä myös ristiriitaisena, 
mikä auttaa tunnistamaan ilmaisun juuri sananlaskuksi. Luvussa tar- 
kastellaan sanajärjestyksen merkitystä ja suhteita muihin tyylipiirteisiin 
kolmessa eri aikoja ja seutuja edustavassa suomalaisessa sananlasku- 
kokoelmassa. Erityisesti huomion kohteena on jo tunnetun ja uuden 
informaation (teema ja reema) sijoittaminen sananlaskun rakenteeseen 
ja tämän suhde arkiseen puhekieleen. 

Sananlaskut ovat osa kielen käyttöä edelleen, vaikka ilmaisun käy- 
tänteet ovat muuttaneet muotoaan ajan myötä, kuten luvun ”Kirkon- 
kello puhuu” kellorunoudessa. Arvoitukset sen sijaan ovat jääneet pois 
käytöstä kokonaan sellaisena aikuisten viihteenä kuin Annikki Kaivola- 
Bregenhgj niitä tarkastelee luvussa ”Arvoitusten poeettinen kieli”. Laajaa 
arkistoaineistoa tarkastelemalla on kuitenkin mahdollista palauttaa nä- 
kymä niihin kielikuvien ja poetiikan konventioihin, jotka ovat tehneet la- 
jista aikanaan suosittua huvia ja produktiivista sanataidetta. Arvoituksiin 
liittyy olennaisesti vuorovaikutus: kysymys ja vastaus. Kuten Kaivola- 
Bregenhgj osoittaa, aikaa kestävien uusien arvoitusten muotoiluun tar- 
vittiin ilmaisun poeettisten lainalaisuuksien hallintaa yhtä lailla kuin pi- 

dempien runojen kompositioon, vaikka laji tarjosi myös kertakäyttöistä 
huvia nopeasti keksittyjen ja unohdettujen kielikuvien ja assosiaatioiden 
kautta. 

Sananlaskujen ja arvoitusten ohella kolmas lyhyen ja tiiviin ilmaisun 
suosikkilaji 1800-luvun loppupuolen ja 1900-luvun alun suomalaisessa 
vernakulaarissa kulttuurissa oli rekilaulu, jonka nykyään tunnemme 
ennen kaikkea vakiintuneina sanoituksina, kuten ”Taivas on sininen ja 
valkoinen”. Muistinvaraisesti lauletut ja piirileikkiä ja tanssia säestävät 
rekilaulut saattoivat olla hyvinkin kiinteitä, sillä lyhyitä lauluja tarvittiin 
esimerkiksi nuorten tanssitilaisuuksissa paljon. Kuten Venla Sykäri 
esittää luvussaan ”Kakssanasen sanat. Rekilaulu suullisen komposition 
ja variaation mikrokosmoksena”, kiteytyneetkin laulut usein varioivat 
jollain tasolla, mutta rekilaulun erityinen merkitys oli sen tarjoamassa 
laulumuotissa, joka mahdollisti jatkuvan uusien laulujen komposition 
ja improvisoinnin. Luku avaa suomalaisen rekilaulun retorista ja formu- 
laista rakennetta sekä valottaa sen ilmaisukeinojen valikoimaa suullisen 
komposition näkökulmasta. Esimerkkiaineistona on yhden tanssilaulu- 
kontekstissa vakiintuneen alkuformulan pohjalta muodostunut pari- 
säkeiden korpus. 


Materiaalisuus ja muutos 


Suullisen ja kirjoitetun perinteen lajillisuus samoin kuin materiaalisuus, 
kirjallistaminen sekä arkisto- ja julkaisukäytännöt ovat eri tavoin läsnä 
kolmessa seuraavaksi esitellyssä luvussa. Niissä siirrytään tarkastele- 
maan materiaa sanallisen ilmaisun fyysisenä olomuotona ja reunaehto- 
jen asettajana, ilmaisun konventioiden ja strategioiden muutosta ajassa 
ja muuttuneissa olosuhteissa sekä painetun sanan käyttöä yhtenä ver- 
nakulaarin suullisen ilmaisun resurssina. 

Luvussa ”Kirkonkello puhuu” Heikki Laitinen tutkii kirkonkelloihin 
valettua runoutta, jonka tulkinnassa keskeistä on ymmärtää sanojen ma- 
teriaalisuus ja tehtävä. Kellon sointi ja kyky kuulua kauas vaatii satojen 
kilojen, joskus yli tuhannen kilon, painoisen pronssista valetun muo- 
don, jonka osaksi valettiin myös runotekstejä. Kelloja valmistivat nime- 

tyt mestarit harvalukuisissa valimoissa. Niitä tuhoutui salamaniskuissa, 
rikkoutui ja vietiin sotasaaliina. Varhaisista yksinkertaisista latinankie- 
lisistä muodoistaan asti runot kommentoivat kellojen tehtävää kutsua 
väki kokoon kristillisen sanan ääreen, usein myös saattamaan yhteisön 
jäsen viimeiselle matkalleen. Laitinen osoittaa, miten tämä osa tekstin 
sanomaa on pysynyt samana halki vuosisatojen, kun taas tekstien kielet, 
runomitat ja muotit ovat muuttuneet merkittävästi. 

Luvussa ”Eelu Kiviranta. Rahvaanrunoilija uudessa maailmassa”? 
Kirsti Salmi-Niklander ja Anne Heimo tarkastelevat Pohjois-Suomesta 
Amerikkaan vuonna 1901 muuttaneen Eelu Kivirannan vaihtuvia julki- 
suusstrategioita suhteessa aikakauden julkaisumahdollisuuksiin, itse- 
oppineisiin kirjoittajiin ja amerikansuomalaiseen siirtolaiskirjallisuu- 
teen. Itse kirjoittamaan opetellut Kiviranta aloitti runojen kirjoittamisen 
nuorena miehenä Suomessa ja lähetti niitä julkaisutoivein Suomalaisen 
Kirjallisuuden Seuralle, jossa ne arkistoitiin. Amerikassa hän alkoi jul- 
kaista ja myydä runovihkojaan itse, ja ostettuaan oman painokoneen 
hän hankki runoillaan osan perheensä toimeentulosta. Ajan kuluessa 
Kivirannan käyttämät runomuodot ja aiheet muuttuivat, mutta osan 
nuorena kirjoittamistaan runoista hän julkaisi myöhemmin Amerikas- 
sa. Hänen runoilmaisunsa ja toimintansa sijoittuu suullisen ja kirjalli- 
sen, omaehtoisen ja institutionaalisen välisen vuorovaikutuksen pitkälle 
jatkumolle. 

Luvussa ” Kalevalan kaikukammio. Perinteen keksiminen uudelleen” 
Joonas Ahola ja Frog tarkastelevat Kalevalan vaikutusta runolauluun ja 
runolaulajiin Vienan Karjalassa samoilla kentillä, joilla Elias Lönnrotin 
lukuisat seuraajat 1800-luvun puolivälistä nykypäivään asti ovat liikku- 
neet runoja tallentamassa. Elias Lönnrot vaikuttui tietyistä laulajista, 
joiden tulkinnat olivat omissa yhteisöissään poikkeuksellisia, ja perus- 
teli osin tälläkin tapaansa luoda omannäköisensä tulkinta kansanruno- 
aineistosta. Heti ilmestyttyään Kalevala vaikutti vahvasti paitsi suoma- 
laiseen sivistyneistöön myös karjalankielisiin laulajiin. Suomalaiset 
kansanrunouden tallentajat alkoivat käyttää Kalevalaa keruutyönsä tu- 
kena, ja paikalliset lukivat ja lauloivat sitä toisilleen. Näin Kalevalasta 
muodostui laulajille ilmaisuvaranto, jota he sovelsivat sekä säkeiden ta- 
solla että runojen juonirakenteissa. Tallentajien näkökulmasta suullisen 

perinteen ja kirjallisen eepoksen tekstiuniversumien lomittuminen johti 
perinteen turmeltumiseen; laulajille kyse oli vain Kalevalan ottamisesta 
yhdeksi perinteen resursseista. 1930-luvulta lähtien suullisen perin- 
teen ja Kalevalan ilmaisulliset resurssit otettiin Neuvostoliitossa jälleen 
uudenlaisiin käyttöihin laulajien sepittäessä ideologisesti latautuneita 
neuvostokarjalaisia runoja. Tarkastellessaan näitä prosesseja kieli-ideolo- 
gioiden näkökulmasta kirjoittajat avaavat uusia tapoja tarkastella suulli- 
sen ja kirjallisen perinteen vuorovaikutusta erilaisissa historiallisissa 
konteksteissa. 


Kuvitellut maailmat ja hybridisyys 


Lajit ja niiden konventioihin nojaavat ilmaisut eivät ole stabiileja: lajit 
muuttuvat, vuotavat ja risteytyvät. Ilmaisuja ja lajeja siirretään ja muo- 
kataan uusiin esityskonteksteihin, joissa ne saavat uusia merkityksiä. 
(Esim. Koski 2011; Tarkka 2017.) Niiden suullisia tai kirjallisia toteu- 
mia tulkitaan suhteessa toisiinsa. Myös kokonaisia poeettisia järjestel- 
miä, runokieliä, otetaan käyttöön uusissa olosuhteissa ja tarkoituksissa. 
(Esim. Karhu ym. 2019; Bastman ym. 2020; Ahola 2021.) Näin muodos- 
tuvien uusien yhdistelmien, jatkumoiden, tekstien välisten yhteyksien 
sekä yksilöllisen toimijuuden ja merkityksenantojen kenttien analyysi 
on usein keskeistä vernakulaarin kulttuurin tutkimukselle. Samalla siir- 
tymät voivat heijastaa muutoksia laajemmissa kulttuurisissa rakenteissa, 
jotka osaltaan kehämäisesti vaikuttavat siihen, miten uusia esityskon- 
teksteja ja toisaalta niihin asettuvia lajeja tulkitaan. Teoksen viimeisen 
osion luvut kartoittavat tilanteita, joissa ilmaisun lajeja ja rekistereitä 
yhdistetään erilaisten kuviteltujen ja potentiaalisten maailmojen sanoit- 
tamiseksi tai jossa itse ilmaisukieli on sisällöltään hybridistä, kerrostu- 
nutta, erilaisia perinteitä ja uskomusjärjestelmiä hyödyntävää. 

Antti Lindforsin ja Ulla Savolaisen luku ”Sienestys surutyönä. Meta- 
modernismi ja huojuva subjekti Long Litt Woonin teoksessa Minun 
sienipolkuni” tutkii lajien hybridiä osana kirjoitettua ilmaisua. Luvussa 
analysoidaan malesialais-norjalaisen Longin omaelämäkerrallista teosta, 
jossa käsitellään rinnakkain puolison menettämistä ja sienestystä. Kir- 

joittajat nojaavat niin sanottuihin metamodernismin keskusteluihin ja 
analyyseihin, joissa luodataan 2000-luvun internetajan uusvilpittömiä 
ja uusromanttisia tapoja paikantaa yksilö kehoon, paikkaan ja aikaan. 
Metamodernismi ymmärretään esimerkiksi kirjallisuudentutkimuk- 
sessa usein heilahteluna modernin ja postmodernin ilmaisun välillä, ja 
myös luvun kirjoittajat kiinnittävät analyysissaan huomiota omaelämä- 
kerrallisen kirjoittamisen huojuvaan subjektikäsitykseen. Longin teos 
nähdään luvussa itsen kehittämisen projektina, jossa surua käsitellään 
instrumentaalisena näyttäytyvän sienestämisen kautta. Samalla kirjoitta- 
jat huomioivat, miten omaelämäkerrallinen kirjoittaminen esitetään 
(kenttä)työnä, jolla luodaan terapeuttiseksi koettua järjestystä projek- 
tiksi ymmärrettyyn elämään. Luku analysoi uusia ja toisaalta vanhan 
päälle rakentavia ja niistä ammentavia kulttuurisia rakenteita, joita esi- 
merkiksi omaehtoinen elämäkertakirjoittaminen heijastaa 2020-luvun 
länsimaissa. 

Luvussa ”Jumala uppoaa keltaiseen ja vihreään. Suvivirsi, rituaali- 
laulut ja mahdollisuuksien maailmat alakoulun kevätjuhlassa” Terhi 
Utriainen tarkastelee etnografisesti kysymystä kristillisestä virsikirjasta 
löytyvän Suvivirren sopivuudesta koulujen sekulaarin kevätjuhlan ohjel- 
manumeroksi. Laulun tarkastelu osana koko kouluyhteisölle merkittä- 
vää, kesälomia odottavien ja koulunsa päättävien nuorten lähtöhetkeä 
todistavaa tapahtumaa avaa laulun merkitykseen uusia näkökulmia. 
Suvivirsi on tässä kontekstissa yksi osa sanoitusten kokonaisuutta, jon- 
ka tilanteeseen valitut, usein vuosittain toistuvat laulut muodostavat. 
Käsiteltyään Suvivirteen liittyvää yhteiskunnallista keskustelua ja virren 
moniulotteisia historiallisia juuria Utriainen analysoi omakohtaisen ko- 
kemuksen, haastatteluaineiston sekä teoreettisten lähtökohtien perus- 
teella, miten tämä yksi rakastettu ja kiistelty kappale osallistuu nuoren 
elämän potentiaalien kuvittamiseen osana laajempaa kouluyhteisön 
omaehtoisesti luomaa kokonaisuutta. 

Teoksen päättää luku ”Etnokulttuurinen logiikka ja vernakulaari 
mielikuvitus Siperian myyttiseeppisessä jumalkuvastossa”, jossa Lauri 
Harvilahti analysoi runomuotoisen myyttiseeppisen ilmaisun aikaan, 
paikkaan ja toimijoihin liittyvää monitasoisuutta. Epiikka on tyypilli- 
sesti monikerroksinen, muita lajeja kerronnan kudokseensa upottava 

kompleksinen laji (Bakhtin 1986). Siperiassa runokielellä esitetyn maa- 
ilman lainalaisuudet ovat muodostuneet vuosisatojen kuluessa maan- 
tieteellisesti poikkeuksellisen laajalla alueella ja useiden kulttuurisesti 
omintakeisten kansojen parissa. Aihelmat, henkilöt ja juonikudelmat 
ovat lainautuneet ylirajaisesti. Vernakulaarin mielikuvituksen käsite 
lähtökohtanaan Harvilahti analysoi runokulttuurin verkoston tasoja ja 
vertaa aineistoa myös itämerensuomalaisen runolaulun myyttisiin ai- 
helmiin. 

Kuva 1. Heidi Henriikka Mäkelän hallussa oleva SKVR l2 -nide syyskuussa 2021. Kuva: 
H. H. Mäkelä. 

Suomen Kansan Vanhat Runot (SKVR) on Suomalaisen Kirjallisuuden 
Seuran (SKS) kustantama kirjasarja, jossa on julkaistu kirjoitettuun 
muotoon saatettu kalevalamittainen runous miltei täysin. Sarja koos- 
tuu 34 niteestä, joissa runot on järjestetty perinnealueittain sekä pää- 
osin niiden lajin mukaan esimerkiksi epiikaksi, lyriikaksi, häärunoiksi 
ja loitsuiksi. SKVR:n ensimmäiset 14 osaa ilmestyivät vuosina 1908- 
1948 ja viimeinen täydennysosa vuonna 1997. Pääosin SKS:n arkistoissa 
sijaitsevan runoaineksen toimittaminen onkin ollut folkloristien suku- 
polvia yhdistävä suurhanke. (Ks. esim. Hautala 1957.) Sen tuloksena syn- 
tynyt teos on toiminut merkittävänä runontutkimuksen lähteenä, minkä 
vuoksi monet kädet ovat kuluttaneet sarjan niteiden sivuja. Sarjalla on 
myös symbolista arvoa: se on arvokas kokonaisuus, joka kuuluu jokai- 
sen suomalaisen folkloristisen kirjaston kokoelmaan. Sen sisällön arvo 
ei kumoudu vaan kumuloituu ja saa jatkuvasti uusia kerroksia ja uria 
runon tutkimuksen ja käytön prosesseissa. 

Tässä luvussa tutkimme kuvassa 1 näkyvän SKVR 12 -niteen ja koko 
Suomen Kansan Vanhat Runot -kirjasarjan elämäkertaa. Tarkastelemme 
folkloristiikan professori Lotte Tarkan ja nyttemmin Heidi Henriikka 
Mäkelän omistuksessa ollutta, Vienan läänin runoja sisältävää SKVR I2 
-nidettä esineenä, jonka olemassaolo nivoutuu monimutkaisiin sosiaa- 
lisiin suhteisiin, käytäntöihin ja merkityksenantoihin. Sen sivuja leh- 
teillessä voi kuulla kaikuja ja nähdä jälkiä niin 1800-luvun vienalaisten 
runolaulajien äänistä, SKVR-sarjan kokoajien visioista kuin kaikkien 
kirjaa käsissään pidelleiden lukijoiden jättämistä kulumisista ja han- 
kaumista. Kirjan visuaalinen symboliikka kantele- ja koivumetaforineen 
viittaa vanhoihin nationalistisiin keskusteluihin suomalaisuudesta ja 
sen spatiaalisista ja materiaalisista ulottuvuuksista (esim. Lukkarinen 
& Waenerberg 2004; Topelius 1981 [1899]), ja kirja on esineenä 1900- 
luvun alun suomalaisen kirjapainoalan taidonnäyte nahkakansiin kul- 
lattuine yksityiskohtineen ja sidottuine sivuineen. 

SKVR-kirjasarjaa, sen sisältämiä runoja ja ideologisia merkityksiä on 
tutkittu paljon, mutta kirjojen itsensä materiaalisuutta ja osallisuutta ru- 
nontutkimuksen prosesseihin ei ollenkaan. Tässä luvussa paneudumme 
näihin kysymyksiin tilanteessa, jossa SKVR-sarjan runot on saatavilla 
digitaalisessa muodossa avoimena verkkojulkaisuna, ja jossa niteiden 


36 HEIDI HENRIIKKA MÄKELÄ, KARINA LUKIN JA TUUKKA KARLSSON 


https://doi.org/10.21435/skst.1487 


itsensä merkitys esimerkiksi tutkimuksen apuvälineinä on alkanut vä- 
hentyä. Olemme kiinnostuneita kirjahyllyissä esineinä olevista, lukui- 
silla merkityksillä ladatuista, suorastaan monumentaalisista järkäleistä. 
Esitämme, että SKVR-kirjojen tapauksessa toimiminen (kansallisen) 
muistin symbolina ja välineenä ei liity pelkästään niiden sisältöön ja 
poetiikkaan, vaan myös kirjojen esineellisyyteen, kulttuuriseen statuk- 
seen ja visuaaliseen symboliikkaan. Kirjoissa on jo niiden julkaisemises- 
ta lähtien ollut läsnä monitahoinen menneisyyden tuntu (pastness): se 
muodostuu paitsi kalevalamittaisiin runoihin liitetystä suomalaisen 
menneisyyden kertomuksesta myös kirjaesineiden patinoitumisesta, 
pölyiseksi muuttumisesta ja kulumisesta (ks. Holtorf 2013). Tutkimuk- 
semme kiinnittyy laajasti sekä kulttuuriperinnön, kulttuurisen muistin 
ja kirjakulttuurin tutkimukseen että näillä aloilla käytyihin materiaali- 
suuskeskusteluihin (esim. Bellingradt & Salman 2017; Bembibre & 
Strlié 2017; Kajander 2020). 

Tarkastelemme SKVR-teoksen elämäkertaa kahdesta näkökulmasta. 
Selvitämme yhtäältä kirjan aineelliseen muotoon, kansiin ja kuvitukseen 
liittyviä taustoja ja niiden ajallisia ja paikallisia merkityksiä. Toisaalta 
keskitymme yhteen nimenomaiseen kirjaan esineenä: kerromme, miten 
se on kulkeutunut yhden tämän luvun kirjoittajan kirjahyllyyn ja mitä 
sen kiertämisestä muodostuva elämäkerta voi kertoa SKVR:n ja juuri 
tämän kirjan merkityksistä. Olemme esitellyn niteen lisäksi käyneet läpi 
SKVR-sarjan syntymiseen liittyviä Suomalaisen Kirjallisuuden Seurassa 
käytyjä keskusteluja, jotka on julkaistu Keskustelemuksia-otsikon alla 
Suomi-julkaisussa. Olemme peilanneet keskusteluissa esitettyjä tavoit- 
teita ja näkökulmia, jotka edustavat pääosin aineettomia merkityksiä, 
niihin aineellisiin ratkaisuihin, jotka näkyvät kirjan ja kirjasarjan kan- 
sissa ja niiden sisällä. 


Menneisyyden tuntu, muisti ja kirjakulttuurin materiaalisuus 
SKVR-sarjassa ja Mäkelän hallussa olevassa niteessä on läsnä laaja 
kirjo menneisyyden aikatasoja, ja käsitämme täten sarjan ja niteen 


moniajallisina aineellisuuksina (Immonen 2016). Lähtökohtanamme 

eivät siis ole ne runoihin ja niiden lukemisen kautta koko sarjaan liitetyt 
merkitykset, jotka ovat olleet luontevia folkloristiikan tutkimuskohteita 
SKVR:n julkaisuhistorian myötä. Näiden sijasta nostamme etualalle kir- 
jan esineenä, mikä on jäänyt usein taustalle kirjoja tutkittaessa (esim. 
Kuusela 2013, 118-119). Sovellamme ja yhdistämme tarkastelussamme 
kahta esineellisen muistin ja muistamisen näkökulmaa. Selvittäessämme 
SKVR-sarjan syntyyn ja sen ulkonäköön ja esitystapaan liittyviä taustoja 
lähtökohtanamme on ajatus esineiden elämäkerroista ja niiden luon- 
teesta kannettavina monumentteina (Rigney 2004). Keskitymme pohti- 
maan, millaisia merkityksiä kalevalamittaiselle runoudelle on haluttu 
antaa, miten sitä on haluttu muistaa ja mitä taas on jätetty vähemmälle 
huomiolle, kun kirjasarja on perustettu. Esineiden kulkeutumista ja 
kulkeutumisen aikana kasautuvia merkityksiä painottavan näkökulman 
ohella kiinnitämme huomiota niihin merkityksiin, joita yhdellä konk- 
reettisella SKVR-niteellä on menneisyyden tunnun ja kirjaesineen his- 
torian myötä. 

Antropologi Igor Kopytoff (1986) on esittänyt, että esineille voidaan 
rakentaa kulttuurisia elämäkertoja samoin kuin ihmisillekin. Elämäker- 
tojen avulla voidaan paitsi hahmottaa esineiden syntymiseen, liikkumi- 
seen ja tuhoutumiseen liittyviä polkuja myös kirjoittaa erilaisia sosiaali- 
historioita, joihin esine kiinnittyy ja joissa sitä luokitellaan, arvotetaan ja 
merkityksellistetään. Kirjallisuudentutkija Ann Rigney on niin ikään ra- 
kentanut mallia, jossa romaanien kulttuurihistorian avulla voidaan avata 
kiehtovia näkymiä kulttuurisen muistin rakentamisen ja rakentumisen 
prosesseihin. Rigney on halunnut kannettavan monumentin (portable 
monument) käsitteellä korostaa kirjallisten tekstien alttiutta siirtyä ajassa 
ja paikassa ja ajautua uusissa yhteyksissä vuorovaikutukseen aiemmin 
niihin liittymättömien tekstien ja muistojen kanssa. (Rigney 2004, 383.) 
Sekä Rigneyn kannettavan monumentin käsite että Kopytoffin elämäker- 
ta-teoretisointi keskittyvät esineiden aineellisen muodon pysyvyyteen ja 
toisaalta niiden mahdolliseen unohtumiseen tai katoamiseen julkisuu- 
desta esineen elämänkaaren aikana. Ne korostavat esineiden käyttäjien 
antamien merkitysten ja näiden kasautumisen ja yhdistymisen selvittä- 
mistä jälkikäteen. Elämänkaaren retrospektiivisen näkökulman rinnalla 
haluamme korostaa esineiden prospektiivisia eli tulevaisuuteen suun- 

tautuvia merkityksiä, jotka toki ovat nekin jälkikäteen selvitettäviä. Viit- 
taamme näillä tulevilla ja aiotuilla merkityksillä niihin aineettoman ja 
aineellisen liittoihin, joita kirjojen tekijät ovat halunneet luoda päättäes- 
sään SKVR:n koosta, rakenteesta, typografiasta ja graafisesta ulkoasusta. 
Näiltä osin analyysimme palaa sellaisiin kirjahistorian lähtökohtiin, jot- 
ka korostavat kirjan esineellisyyden rinnalla kirjan syntymisessä, käytös- 
sä ja laajemmin sen elämänkaaressa merkityksellisiä yhteiskunnallisia 
ja kulttuurisia prosesseja toimijoineen. (Finkelstein & McCleery 2005, 
12-14; Adams & Barker 1993.) 

Kirjaesineenä SKVR-sarjan osia voidaan tarkastella myös tulkitsemal- 
la kussakin ajassa ja paikassa sarjalle annettuja merkityksiä. Tarkaste- 
lemme tässä luvussa näitä arkeologi Cornelius Holtorffin menneisyy- 
den tunnun (pastness) käsitteen avulla. Holtorf on käsitteellä halunnut 
kiinnittää huomion siihen, että esineillä on niiden määritelmällisen 
iän lisäksi ikäarvo, jonka kokeminen ja havaitseminen on kulttuuri- 
sidonnaista eikä perustu sisäsyntyiselle olemukselle. Menneisyyden 
tuntu perustuu Holtorfin mukaan ensinnäkin aineellisille vihjeille, 
jotka voivat olla kulumisen tai hajoamisen jälkiä, esimerkiksi patinaa, 
säröjä tai puuttuvia osia. Jotta tällaiset vihjeet synnyttäisivät menneisyy- 
den tuntua, pitää niiden vastata yleisön odotuksia ja niihin tulisi liittyä 
uskottavaa menneen ja nykyisen yhdistävää kerrontaa. (Holtorf 2013, 
432-435.) Holtorf pitää menneisyyden tuntua esteettisenä ilmaisukeino- 
na (medium), jonka avulla esineet viestivät ihmisyleisölle. Näkökulmassa 
keskeistä on menneisyyden tunnun aineellinen perusta, jota manipuloi- 
malla voidaan tuottaa menneisyyden kokemuksia huolimatta siitä, että 
ihmiset saattavat tunnistaa nykyisen ja menneen suhteen keinotekoi- 
suuden. 

SKVR:n suhteen tulee huomioida, että aikaan ja paikkaan kiinnittyvät 
merkityksenantoprosessit, mukaan lukien Holtorfin menneisyyden 
tuntu, ovat väistämättä osa pidempiaikaisia jatkumoita. Niissä kirja- 
esineisiin nivoutuu Kopytoffin ja Rigneyn kuvaamin tavoin muitakin 
aineellisuuksia mahdollisine tai tulkittavissa olevine merkityksineen. 
Esineiden liikkuvuus ja niihin liitetyt, muistetut, muistettavat, unohde- 
tut ja julkisen muistin yhteyteen palautettavat merkitykset ovat osa näi- 
tä aika- ja paikkasidonnaisia merkityksenantoprosesseja. Kahdenlaista 

muistamista ja merkityksellistämistä painottavat näkökulmamme eivät 
suljekaan toisiaan pois, vaan tarkoituksemme on osoittaa, että molem- 
mat näkökulmat ovat osa esineiden kiertämisen myötä syntyvien ja ket- 
juuntuvien merkitysten sarjaa. Asetumme myös itse tähän jatkumoon. 


Matka ajassa: aineistosta julkisen muistamisen välineeksi 


SKVR-kirjoille kirjoitettiin ja puhuttiin merkityksiä jo ennen kuin ne 
olivat esineitä. Julkaisemisen jälkeiset merkitykset taas ovat syntyneet 
paitsi esineiden käytössä myös suhteessa näihin esimerkityksiin, jot- 
ka kiinnittyvät Kalevalaan. Ajatuksen kaikkien Kalevalan taustalla ole- 
vien runojen julkaisemisesta esitti julkisesti ensimmäisen kerran 
M. A. Castren hyvin kriittisessä Uuden Kalevalan arviossaan vuonna 
1850. Castren ehdotti alkuperäisten runojen julkaisemista kokoelmana 
sen sijaan, että edelleen yhdisteltäisiin toisteisia runoilmaisuja pitkä- 
veteisiksi episodeiksi. (Castrén 1850a; 1850b.) Castrén oli ehdottanut 
hanketta jo aiemmin kirjeitse Lönnrotille (Castrén 2017), ja D. E. D. 
Europaeus jatkoi idean ylläpitämistä lehdistössä ja SKS:n piirissä (Hau- 
tala 1957, 6-7). Virallisesti Castrenin ehdotukseen palattiin Suomalaisen 
Kirjallisuuden Seurassa vuoden 1866 joulukuussa, jolloin Otto Donner 
esitti Kalevalan taustalla olleiden runojen julkaisua, samaten kuin uusia 
keruumatkoja Karjalaan katoavana pidetyn perinteen tallentamiseksi 
ja julki saattamiseksi (SKS:n Keskustelemukset v. 1866-67, 361-364). 
Uudelleen pintaan nousseen hankkeen pääasiallinen tavoite oli todistaa 
Kalevalan pohjautuminen kansanrunousaineistoon — seikka, jota ulko- 
maisten akateemisten piirien koettiin kyseenalaistavan — sekä tieteelli- 
sen tutkimuksen mahdollistaminen (SKS:n Keskustelemukset v. 1866- 
67, 361-362). Vaikka Donnerin ehdotus sai hyväksyvän vastaanoton, 
asia ei ollut edistynyt kovinkaan pitkälle vuoden 1879 marraskuuhun 
mennessä, jolloin Donner uudisti ehdotuksensa ja esitti myös Inkerin 
runotoisintojen sisällyttämistä hankkeeseen (SKS:n Keskustelemukset 
v. 1879-80, 333-335). 

Julkaisuhanke ei edennyt, vaikkakin SKS:n sihteeri F. W. Rothstenin 
sanoin ”on Seura kansamme kalliimmasta muinois-aarteesta koettanut 


40 HEIDI HENRIIKKA MÄKELÄ, KARINA LUKIN JA TUUKKA KARLSSON 


https://doi.org/10.21435/skst.1487 


pitää soveliasta, hellää huolta [runonkeruun, arkistoinnin ja arkisto- 
aineistojen järjestämisen myötä]” (SKS:n Keskustelemukset v. 1883-84, 
314). Vuosisadan vaihteessa Kaarle Krohn totesi ajan olevan viimein kyp- 
sä pitkään muhineelle suurhankkeelle, ja Suomalaisen Kirjallisuuden 
Seura uskoi August Robert Niemen tehtäväksi Vienan ja Aunuksen ja 
Vihtori Alavalle Inkerin runojen toimittamisen (SKS:n Keskustelemuk- 
set v. 1900-1901, 34-35). Samalla tavoite muuttui Kalevalassa esiinty- 
neiden runoaiheiden julkaisemisesta koko ”muinaiseksi” ymmärretyn 
kansanrunouden käsittäväksi: Kalevalan toisinnoilla ei ollut ”suurempaa 
etuoikeutta itsessään tulla julkaistuksi kuin muillakaan” (SKS:n Kes- 
kustelemukset v. 1900-1901, 161-162). Seuran sihteerinä toimineen 
Niemen varsin lakoniset ilmoitukset työn edistymisestä vuosikokouk- 
sissa peittivät alleen massiivisen urakan, joka huipentui ensimmäisen 
kerran esineellisessä muodossa, kun Niemi ilmoitti SKS:n kokouksessa 
3.12.1908 painosta valmistuneiksi Vienan läänin runot I ja II [SKVR I1 
ja I2] (SKS:n Keskustelemukset v. 1907-1908, 491). 

SKVR:n aineellisen muodon kannalta yllä kuvatussa prosessissa kiin- 
toisaa on aiempien Kalevala-keskeisten argumenttien muuntuminen 
kokonaisvaltaisuutta ja maantieteellisyyttä kohden. Muutos liittynee 
maantieteellis-historiallisen paradigman kehittymiseen, mutta sillä oli 
myös merkittävä vaikutus siihen, millainen monumentti SKVR:stä muo- 
toutui. Ensinnäkin sarjasta kehkeytyi hyvin laaja kokonaisuus. Toiseksi 
sen rakenne heijastaa ensisijaisesti runojen paikallisuutta: kukin nide 
tai niteiden muodostama kokonaisuus edustaa Suomen ja sen ”heimo- 
jen” asuinalueiksi ymmärrettyä perinnealuetta, ja niteiden sisällä runo- 
aihelmat on julkaistu yhdenmukaisesti lääni- ja piirijakoa tai oletettua 
leviämisreittiä noudattaen. Rakenne on Emil Nestor Setälän ja Kaarle 
Krohnin kehittämä, ja se poikkeaa huomattavasti aiemmista ehdotuksis- 
ta, joissa kukin nide olisi käsitellyt yhtä Kalevalan teemaa, kuten Väinä- 
möistä tai Sampoa. SKVR:n rakenteen taustalla ei ole kuitenkaan ainoas- 
taan maantieteellis-historiallinen menetelmä: Otto Donner oli hieman 
epäonnisesti päättänyt aloittaa ehdottamansa urakan Kullervosta, ja 
vuonna 1909 Eliel Aspelin-Haapkylä muisteli, että runojen järjes- 
tely suhteessa Kalevalan tarinaan osoittautui nopeasti toivottomaksi 
(SKS:n Keskustelemukset v. 1907-1908, 559). Runosto ei noudattanut 

Lönnrotin kehyskertomusta ja teemoittelua. Tämä todennäköisesti 
kannusti järjestelemään runot suhteessa niiden alkuperäiseen tallen- 
nuskontekstiin. Myös keruiden paikkakunnat ja tunnetut runolaulajien 
nimet merkittiin julkaisuun. (Ks. Hautala 1957, 15-17, 20.) Rakenteensa 
puolesta kirjasarja heijasteleekin Suur-Suomen ideaa, sillä sarjan osat 
kattavat maantieteellisesti Lappia lukuun ottamatta koko Suomen ja 
”suomalaisheimojen” asuinalueet, kuten Karjalan ja Inkerin. 

Suomalaisen Kirjallisuuden Seuran kokouspöytäkirjoissa SKVR-teos- 
ta koskevat keskustelut ovat aineettomien, ideologisten arvojen lisäksi 
tiiviisti kytköksissä materiaalisuuteen. Kuten mainittu, yksi teoksen 
tausta-ajatuksista ennen varsinaisen julkaisuprosessin alkuun pääsyä 
oli Kalevalan kansanrunoustaustan todistaminen. Vaikka teoksen raken- 
teessa korostuivat Kalevalan sijaan tekstien keruupaikat, runojen merki- 
tys tieteelliselle tutkimukselle säilyi keskeisenä pontimena. Tutkimuk- 
sen näkökulmasta SKVR tuntuu merkitsevän sen suunnittelijoille myös 
jonkinlaista toista kansallista monumenttia, johon on tallennettu alueel- 
lisesti varioiva runous. Kulttuurisen muistin tyypillisiä piirteitä on sen 
aikasidonnainen katse menneisyyteen ja samalla tulevaisuuteen, ja 
SKVR-sarjan tulevaisuus oli sekä Suomen että myös silloisen kansan- 
runoudentutkimuksen: kun ensimmäinen osa Kalevalan 6o-vuotisjuhla- 
päivänä julkaistiin, iloitsi Kaarle Krohn siitä, että juuri nuoriso juhli 
Kalevalaa, ja siitä, että sama nuoriso voisi jatkaa runoaineiston tutki- 
musta ja julkaisemista juuri nimitetyn professorin ohjaamana (SKS:n 
keskustelemukset v. 1908-1909, 195, 197-198). SKVR olikin muodostu- 
massa myös SKS:n piirissä olevien tutkijoiden sukupolvia yhdistäväksi 
monumentiksi, johon ketjuuntuivat kenttätyö ja runoston dokumen- 
tointi, toimittaminen, julkaiseminen ja tutkimus. Sellaisena se kantaa 
suomalaisen folkloristiikan alkutaipaleen keskeisajatuksia tuleville suku- 
polville. 

Kahden ensimmäisen niteen ilmestyttyä huomio alkoi siirtyä enene- 
vissä määrin myös materiaalisen aineiston säilymistä ja leviämistä 
koskeviin näkökohtiin. Vuosien vieriminen oli saanut aikaan sen, että 
vuoden 1909 vuosikokouksessa esimies Aspelin-Haapkylä katsoi tutki- 
muksen vastanneen moniin niistä kysymyksistä, jotka olivat piilleet 
Kalevalan toisintojen julkaisuajatuksen taustalla. (SKS:n Keskustelemuk- 

set v. 1908-1909, 195-197.) Muutos on tärkeä: vaikka SKVR haluttiin 
julkaista tutkimuksenkin vuoksi, siihen alkoi nivoutua myös muistami- 
sen ja ennen kaikkea julkisen muistamisen ja unohtamisen estämisen 
merkityksiä. Eräänlaista suurempaa ajattelun muutosta kansanrunous- 
aineistojen suhteen aiheuttivat sekä ensimmäisen maailmansodan tu- 
hot että arkistomateriaalin ikääntyminen ja käytössä kuluminen (SKS:n 
Keskustelemukset v. 1914-1915, 171). Ajan kulumisesta huolimatta kan- 
sanrunousmateriaalin tutkimus jatkui vireänä — sen sijaan käsikirjoitus- 
ten heikko kunto alkoi herättää huolta. Siinä missä Helsingissä paikan 
päällä tapahtuva tutkimus mainittiin vaikeaksi epäjärjestyksessä olleiden 
ja lukuisilla muistiinpanoilla varustettujen käsikirjoitusten ja kopioiden 
vuoksi, Helsingin ulkopuolella tehtävä aineistoon perustuva tutkimus 
koettiin mahdottomaksi (SKS:n Keskustelemukset v. 1914-1915, 10). 

Taloudellisista syistä kesken jäänyt julkaisuprojekti sai uutta puhtia 
1910-luvun puolivälissä. Julkaisemista uudelleen käyntiin saatettaessa 
kiinnitettiin huomiota niin käytettävään kirjasimeen (korpus antikva), 
paperilaatuun (tanakka ja kestävä lumppupaperi) kuin niteiden muutta- 
miseen kauniiksi nahkakantisiksi sidoksiksi. Materiaalisiin näkökulmiin 
keskittymällä haluttiin ilmentää teoksen arvoa sekä edistää sen säily- 
mistä ”miespolvien halki” (SKS:n Keskustelemukset v. 1914-1915, 173; 
V. 1915-1916, 24-25). Keskustelut ajan hammasta kestävästä julkaisusta 
kuvastavat osaltaan muistamisen strategiaa, jolla arvokkaina pidetyt 
menneisyyden kuvat säilytetään ja kuljetetaan kulttuurisessa muistissa 
eteenpäin (ks. Rigney 2004, 366). Rakentamalla kansanrunoustekstit 
kannettavaksi monumentiksi paikkaan ja aikaan sidottu arkistoaineisto 
sai tilalliset ja ajalliset reunaehdot ylittävän muodon kulttuurisessa 
muistissa. Puhe sidoksista huolehtimisesta kantaa mukanaan tulevai- 
suuteen suuntautuvia toiveita, mutta myös jälkipolville suunnatun vel- 
voitteen pitää huolta kirjoistaan ja niiden materiaan punotuista kulttuu- 
risen muistin kappaleista (ks. Rigney 2004, 368). 

SKVR-sarjaan liittyvissä keskusteluissa on etualalla yhtäältä Kalevala 
ja siihen liitetty historiakäsitys, muinaisuus, joka 1800- ja 1900-lukujen 
taitteessa muuntui ja kehittyi suhteessa Karjala-kuvaan ja muihin koh- 
teisiin, joihin suomalaisuuden historiaa projisoitiin (Tarkka 1989; 
Anttonen 2005; Fewster 2006). Toisaalta etualalle nousee 1800-luvun 

lopulla toteutettujen kenttämatkojen ja haurastuvien kenttämuistiin- 
panojen myötä runolaulajien kohtaamiset ja niiden säilyttämisen tär- 
keys. Arkistoaineistoja voidaan pitää näiden keruutilanteiden materiaa- 
lisina todisteina: ne kertovat, että runolaulajat elivät samassa ajassa kuin 
SKS:ssa toimineet vaikuttajat. Muistiinpanot yhdistävät keruutilanteet 
omine materiaalisuuksineen osaksi SKVR-teoksen elämäkertaa. Keskus- 
telemusten esiintuoma aikalaiskatse ei korostanut runolaulajien ja 
-kerääjien samanaikaisuutta. Sen sijaan sarjaa perustettaessa korostui 
runolaulun muinaisuus niin voimakkaasti, että keskustelut heijastavat 
ajatusta keruutilanteiden ja niiden pohjalta syntyneiden esineiden eli 
arkistoaineistojen ja SKVR-teoksen eriaikaisuutta (Fabian 1983; Tarkka 
1989). 

Muinaisuus ja samanaikaisuudesta todistavat muistiinpanot ovatkin 
jännitteisessä suhteessa, mikä on tyypillistä moderneille perinnedis- 
kursseille (Anttonen 2005; Wilce 2009, 11-12). Jannitteisyys tulee esiin 
esimerkiksi seuraavassa alaluvussa siinä, miten tarkastelemamme kir- 
jan menneisyyden tunnun elementit yhdistyvät runomuistiinpanojen 
asetteluun. Se noudattaa korutonta mutta arvokasta kahden vierekkäisen 
palstan asettelua, jossa otsikot kulkevat sivujen yläreunassa ja kerääjien 
muistiinpanoihin tekemät huomautukset on sijoitettu palstojen alle. 
Tiedot runolaulajista ja keruupaikasta edeltävät kutakin runoa. Suullisen 
ilmaisun toistoon perustuvat ja kielen aineellisuutta heijastuvat keinot 
näkyvät redundanssina kerääjien ”jne.”-merkinnöissä, mutta myös lo- 
puttomana variaationa, jonka asettelu sarjaan oli yksi keskeisiä suunnit- 
telussa ratkaistavia kysymyksiä. Kului kuitenkin vuosikymmeniä ennen 
kuin esittäjiin ja esitystilanteisiin ja tekstien vuorovaikutukseen alettiin 
kiinnittää huomiota tutkimuksessa. 

Vaikka Kalevala jäikin sarjan rakenteen suhteen taustalle, runojen 
merkitys ja sikäli myös koko kokonaisuuden merkitys liitettiin vielä 
pitkään myös kansalliseepokseen. SKVR-sarjaa onkin mahdotonta ir- 
rottaa sen rinnalla runojen merkitystä kantavasta ja siirtävästä toisesta 
monumentista, Kalevalasta. Kirjasarja kyllä todistaa runojen variaatiosta 
ja Lönnrotin työn valikoivasta ja luovasta luonteesta ja näin Kalevalan ja 
runoilmaisun eroavaisuuksista, mutta eepoksen kansallisia ja muinai- 
suuteen viittaavia merkityksiä siirtyy myös SKVR-kokonaisuuteen. 

Koivu, kantele ja kultaa: visuaalisen kuvaston affektiivinen 
tuttuus 


Edellä kerrotun perusteella on selvää, että SKVR:n suunnittelijat liittivät 
julkaistavaan runostoon historiakäsityksiään ja muistamisen ideaale- 
jaan. Tässä alaluvussa tarkastelemme sitä, miten menneisyyden tuntu 
pyrittiin tuottamaan visuaalisin keinoin. SKVR-kirjasarjan kansien vi- 
suaalinen symboliikka huokuu Suomeen ja suomalaisuuteen liitettyä, 
nykyisyydestä käsin tarkasteltuna sitkeänä pysynyttä kuvastoa. Vaikka 
kansia ei alun perin ollut tilaajille luvattu, valiokunta arveli niiden vai- 
kuttavan myönteisesti sidosten säilymiseen jälkimaailmalle. (Amberg 
1998, 12; Iitiä 1998, 68—83; Kirjavainen 1979, 61; SKS:n Keskustele- 
mukset v. 1915-1916, 24-25.) Sarjan ulkoasua suunnittelemaan palkat- 
tiin taiteilija Eric O. W. Ehrström, joka oli erikoistunut taideteolliseen 
suunnitteluun. Nuorempana Akseli Gallen-Kallelan opissa olleen 
Ehrströmin grafiikassa art nouveaun kasviaiheet ja japanilaisten puu- 
piirrosten tyylittely yhdistyivät kansallisromanttisiin vaikutteisiin. Tai- 
teilija laati kaksi luonnosta. Valitsematta jääneen version Ehrström oli 
hahmotellut antiikkiteemaiseksi: pylvään jalustassa kerrotaan niteen nu- 
mero ja sisältö, pylväänvarsi muodostuu versovista lehdistä ja kapiteeli 
kanteleen ympärille kaartuvista kukista. Neliterälehtiset kukat eivät vas- 
taa tarkkaan ottaen minkään suomalaisen luonnon- tai puutarhakasvin 
kukintoja, mutta ne voisivat olla — mikäli sallitaan joitain taiteellisia 
vapauksia — esimerkiksi vanhanajan ruusuja, talvikkeja tai ulpukoita’. 
(Göstä Serlachiuksen taidesäätiö, kokoelma Ehrström: 299: 112:42, 43; 
299: 115, 13; ks. kuva 2.) SKS:n valmistusvaliokunta päätyi puuteemaan, 
joka korostaa eurooppalaisen kulttuuriperinnön sijasta suomalaisuuden 
erityisyyksiä, minkä lisäksi teeman viittaussuhde koivuun on yksiselit- 
teinen. 

Kirjan selkämyksessä kultaisella värillä painettu kanteleesta kasvava 
nuori koivu siemenineen oli jo 1900-luvun alussa usean lukijan jaka- 
maa ja tunnistamaa, vahvasti kansallisen ja fennomaanisen tulkinnan 
kautta värittynyttä symboliikkaa (esim. Konttinen 2001; Lukkarinen 


1 Kiitämme dosentti Kaarina Koskea kukkien yksityiskohtiin liittyvistä tiedoista ja keskusteluista. 

Kuva 2. Eric O. W. Ehrströmin luonnos SKVR-sarjan selkämykseksi, teko- 
vuosi tuntematon. Kuva: Sampo Linkoneva, Gösta Serlachiuksen taide- 
säätiö, Ehrström 299. 

& Waenerberg 2004). Nuori koivu kuuluu topeliaaniseen kuvastoon, 
jossa koivulla on merkittävä, isänmaata symboloiva rooli. Topelius 
(1981 [1899]) vertasi teoksissaan useaan otteeseen suomalaisia eri puu- 
lajeihin, jotka yhdessä muodostavat ”metsän” eli kansan. Hänen kuu- 
luisassa sadussaan ”Koivu ja tähti” koivu merkitsee kotipaikkaa, kodin 
pihapiiriä ja kotimaata, johon sadun Venäjälle siepatut lapset palaavat. 
(Tiitta 1994, 248-251; Topelius 1981 [1899]). Koivun rooli Kalevalassa- 
kaan ei ole aivan vähäinen: Väinämöisen vene on koivupuinen (runo 
39), Antero Vipusen kulmilla kasvaa koivu (runo 17), ja Väinämöinen 
tekee kanteleensa kopan koivupuusta (runo 44). Koivusymboliikka tois- 
tuu myös Kalevalaan liittyvässä karelianistisessa taiteessa: esimerkiksi 
Gallen-Kallelan maalauksissa nuori koivupuu on kuvattu eteeristä Aino- 
hahmoa ympäröivässä maisemassa (Aino-triptyykki, 1891), ja muun 
muassa Väinämöisen venematkassa (1909) koivunvitsaset koristavat ve- 
nettä ja maalauksen alastomia tytönvartaloita. 

SKVR-kirjojen visuaalinen symboliikka on juurrutettu syvälle näihin 
kansallisesti sävyttyneisiin tulkintoihin, jopa jokseenkin ilmiselvästi: vii- 
sikielisestä kanteleesta kasvava ja siemeniä varistava nuori koivu kutoo 
yhteen niin Väinämöisen, vanhat runot, (tuolloin nuoren) kotimaan, kie- 
len, kuulokuvan, maiseman kuin tulevaisuudenkin. Putoavat siemenet 
ikään kuin ennakoivat tulevaa, yhä suuremmaksi ja vahvemmaksi kas- 
vavaa koivikkoa. Näin kirjojen visuaalisuus osallistuu vahvasti modernei- 
hin muisti- ja kulttuuriperintöprosesseihin, joiden keskiössä on ”omak- 
si” koetun menneisyyden refleksiivinen tarkastelu suhteessa nykyiseen 
ja tulevaan (esim. Hafstein 2012). Lisäksi, mikäli kantele tulkitaan ša- 
manistisen ajattelun mukaisesti ”ekstaasiin vieväksi soittovälineeksi” eli 
eräänlaiseksi ajoneuvoksi (Siikala 1999 [1992], 229), voidaan kuvaston 
tulkita symboloivan kansakunnan matkaa menneisyyden alkuhämärästä 
kohti tulevaisuuden ekstaattista auvoa. SKVR:n kuvastossa toistuukin 
yleisesti kansanrunoihin ja Kalevalaan liittyneet fennomaanis-ideologi- 
set lataukset, joissa keskeisinä teemoina toistuivat ajatukset modernisaa- 
tiosta, institutionalisoitumisesta ja suomalaisuuden liittymisestä osaksi 
eurooppalaisia kulttuureja ja yhteiskuntia (esim. Saarelainen 2015). 

Taidehistorioitsija Riitta Konttisen (2001) mukaan kantele tuli osaksi 
taiteen kansallista symboliikkaa erityisesti 1890-luvulla, jolloin nuor- 

Kuva 3. SKVR-kirjan sisäkannen kuvitusta. Kuva: H. H. Mäkelä 2021. 


suomalaiset taiteilijat alkoivat tuottaa karelianismin hengessä Karjalaan 
ja Kalevalaan liittyviä töitä (myös Sihvo 1973). Konttisen (2001, 181-182) 
mukaan kantele edusti erityisesti tunnettujen taiteilijoiden, kuten Eero 
Järnefeltin ja Väinö Blomstedtin, töissä Väinämöistä, muinaista tietoa 
ja viisautta sekä musiikkia ja runoutta. Kantelesymboliikka alkoi myös 
nopeasti viitata itseensä: se oli paitsi ”muinaissuomalaisuuden” tun- 
nuspiirre myös nuorsuomalaisen kirjallisuuden ja taiteen vertauskuva. 
Tämä on kiintoisaa SKVR:n kustantajan, Suomalaisen Kirjallisuuden 
Seuran, kannalta, sillä se sitoutui ennemmin vanhasuomalaiseen poli- 
tiikkaan Suomalaisen puolueen sisäisissä erimielisyyksissä, jotka liittyi- 
vät venäläistämistoimiin (Häggman 2012, 30-32). Voidaankin pohtia, 
onko kantele SKVR:n kannessa ensisijaisesti nimenomaan ”muinaisuu- 


48 HEIDI HENRIIKKA MÄKELÄ, KARINA LUKIN JA TUUKKA KARLSSON 


https://doi.org/10.21435/skst.1487 


teen” viittaava yleisen tason tunnuspiirre, jonka kaikki fennomaanisen 
liikkeen sisällä pystyivät erimielisyyksistä huolimatta tunnistamaan ja 
tunnustamaan omakseen. 

Koivu- ja kantelesymboliikka toistuu myös tutkimamme teoksen sisä- 
kannessa, jossa toisiinsa kietoutuneet koivunvitsat muodostavat toistu- 
van ja loogisesti järjestyneen sommitelman (ks. kuva 3). Vitsojen oletet- 
tu nuoruus ja taipuisuus sekä kanteleeseen liitetty ajatus ”vanhuudesta” 
ja perinteen painavasta sanomasta limittyvät kuvituksessa kiinnostavas- 
ti yhteen. Holtorfin menneisyyden tunnun käsitteen kautta ajatellen 
SKVR:kirjoilla on jo niiden julkaisuhetkellä yli sata vuotta sitten halut- 
tu painokkaasti performoida menneisyyttä ja samalla sovittaa se osaksi 
tulevaisuutta. Menneisyyden tuntu on läsnä paitsi runoissa itsessään ja 
niiden tekstualisoiduissa muodoissa myös kantele-puu-kuvastossa, jota 
oli aiempina vuosikymmeninä tietoisesti työstetty osana projektia, jossa 
Suomelle luotiin ”muinaisuus” (esim. Fewster 2006). Näin kirjaan ja 
sen aineellisuuteen luotiin jo valmiiksi mielekäs menneisyyttä tuottava 
narratiivi (Holtorf 2013, 434—435), joka herätti ja herättää yhä kirjaa kä- 
sissään pitelevässä henkilössä tunteen vanhan, muinaisen ja menneen 
läsnäolosta. 

SKVR:n ja ylipäänsä fennomaanisen visuaalisen symboliikan tunnis- 
tettavuuden ja pysyvyyden syy on kysymys, jota ei ole tutkittu erityisen 
paljon. Toisen maailmansodan jälkeen karelianistinen kuvasto ja Karja- 
laan liittyvä maisemasymboliikka katosivat poliittisista syistä Suomen 
kuvaamisista lähestulkoon kokonaan, ja se jähmettyi eräänlaiseksi muis- 
tin haamuksi muotoon, johon se jäi ennen sotia. Karjalainen sotien- 
jälkeinen nykyisyys jäi kuvaamatta, ja näin ”muinaisuuden” kautta vä- 
rittynyt kolonialistisen karelianistinen nostalgia jäi representaatioiden 
virrassa päällimmäiseksi. (Häyrynen 2004.) Kalevalaan ja kalevalamittai- 
seen runouteen liittyvät mielikuvat ovat olleet eräs tärkeimmistä nostal- 
gisesti sävyttyneiden kuvastojen säilymisen syistä, ja ne ovat toistuneet 
esimerkiksi kouluopetuksessa. Näin ne ovat tulleet osaksi suomalai- 
suuden banaaleja rakenteita. Maunu Häyrynen (2020, 54) esittääkin 
Michael Billigiin ja Homi K. Bhabhaan nojaten, että syy kansallisesti 
sävyttyneiden kuvastojen säilymiseen piilee tuttuuden tunteessa ja 
toistossa, joka sitoo affektiivisesti arkisen kokemuksen ja nationalisti- 

sen ideologian osaksi tiettyjä paikkoja, tiloja ja ympäristöjä. Esitämme 
Häyrystä mukaillen, että myös SKVR:n visuaalisen ilmeen toistetut ja 
tutuksi tulleet, tunnistettavat elementit luovat affekteja: koivu ja kantele 
saavat kulttuurisen kuvaston sisäistäneen katsojan yhtäaikaisesti sekä 
näkemään arkisen ja kaikille Suomen alueella joskus liikkuneille tutun 
koivikon että yhdistämään sen välittömästi myös osaksi kansallisesti 
konstruoitua tilaa. Kanteleeseen liittyvät affektit sen sijaan nousevat ti- 
lan sijasta kuulokuvista ja peruskoulusta alkaen toistetuista visuaalisista 
representaatioista ja niiden merkityksistä. 


Pysäytyskuva nyt: pölyä, patinaa, ristiriitaisuuksia, 
rakkautta 


Tekstimme viimeisessä analyysiosiossa avaamme SKVR I2 -niteen tä- 
mänhetkistä aineellisuutta ja sen suhdetta henkilökohtaisiin muistoihin 
— sekä tulevaisuuteen. Kirjakulttuurin tutkimuksessa lukemista ja kir- 
jan kuluttamista — jotka molemmat ovat kirjan elämäkerran kannalta 
ydintekijöitä — pidetään luovana tulkintatekona, jossa kirjan ja lukemisen 
prosessin materiaalisuus ja spatiaalisuus yhdistyvät lukijoiden erilaisiin 
tulkintoihin. Nämä tuottavat aktiivisen ja dynaamisen prosessin, joka 
on alati muutoksessa. (Bellingradt & Salman 2017, 7-8.) Tutkimamme 
SKVR 12 -nide päätyi Mäkelälle (1983-) tämän jatko-opintoaikana 
2010-luvun alkupuolella. Professori Tarkka (1963-) lahjoitti kyseisen 
niteen ja useamman muunkin SKVR-kirjasarjaan kuuluvan osan eteen- 
päin, sillä kirjat olivat tuplakappaleita, ja välillä olleet ilmeisesti myös 
hänen äitinsä, professori Auli Viikarin (1937—2022) hallussa. Kirjat 
olivat alun pitäen olleet Suomalaisen Kirjallisuuden Seuran varastossa 
säilytettyjä ylijäämäkappaleita, jotka olivat jääneet myymättä ja jotka 
oli luovutettu nuorelle Lotte Tarkalle tämän tutkiessa Vuokkiniemen 
alueen runoja. Nide on siis yhtäältä todiste SKVR-sarjan huonohkosta 
myyntimenekistä: osien elämäkertaan on kuulunut odottaa käyttäjiään. 
Toisaalta nide kertoo kirjan viimeisten vuosikymmenten aikaisesta liik- 
keestä varsin akateemisissa käsissä. Tätä kautta kirja voidaankin nähdä 
eräänlaisena kulttuurisen pääoman manifestaationa ja liikkeenä, jossa 

Kuva 4. Lasin jälki. Kuva: H. H. Mäkelä 2021. 


sen omistamisella on ollut symboliarvoa ja keskeinen vaikutus niteen 
elämäkertaan. 

Mäkelä sai kirjan aikana, jolloin sen omistamisen symboliarvo on ol- 
lut jossain määrin laskemassa, sillä 2010-luvun aikana kirjojen fyysisten 
kappaleiden omistamisesta on tullut myös Suomessa ”epätrendikästä” ja 
”sisustukseen sopimatonta”. Toisaalta kirjoihin nivoutuva symboliarvo 
on myös säilyttänyt asemaansa: kirjoista on tullut tapa performoida si- 
toutumista lukuharrastukseen ja ”sivistykseen”. (Esim. Kajander 2020, 
85-98; myös Norrick-Riihl 2016.) Ajatus kirjaan liittyvästä statusperfor- 
manssista tulee jossain määrin esille myös SKVR 12 -niteen kohdalla: 
sitä ei selvästikään ole lukien kulutettu, sillä kirjan sivut ovat puhtaat, 
sileät ja vailla esimerkiksi monen tutkijan lukutapaan kuuluvia muis- 
tiinpanomerkintöjä. Nide on ollut myös Mäkelän hyllyssä esillä lähin- 
nä koristeena, sillä kaikki runoihin liittyvä tutkimustyö on tapahtunut 
2010-luvulta lähtien pääosin internetissä. Toisaalta tutkimamme nide 
on kohdannut myös statusperformanssin vähemmän huomioidun puo- 
len, jossa kirjojen aineellisuus siirtyy alkuperäisestä tarkoituksesta eroa- 
vaan käyttöön: ennen Mäkelän kirjahyllyyn saapumista nide on selvästi 
toiminut lasinalusena, ehkäpä työpöydällä (ks. kuva 4). 

Kun SKVR 12 -kirjaa pitelee käsissään 2020-luvun ympäristössä, tu- 
lee se väistämättä tulkituksi suhteessa siihen keräytyneeseen mennei- 
syyden tuntuun. Menneisyyden tuntu on läsnä muun muassa sen esi- 
neisyydessä, jota sävyttävät pölyinen vanhan paperin tuoksu, pienet 
kulumisen jäljet ja kirjan ulkonäön yleinen sopimattomuus 2020-luvun 
estetiikkaan. Tuoksut ovat merkityksellisiä ja voimallisia menneisyyden 
tunnun herättäjiä: ihmiset yhdistävät vanhojen kirjojen tuoksut usein 
kulttuuriperintöön, kirjastoihin, arkistoihin, museoihin ja ”vanhuuteen” 
(Bembibre & Strli¢ 2017). Vanhan kirjan tuoksua analysoivassa tutki- 
muksessa ihmiset kuvasivat vanhan niteen tuoksua muun muassa ”suk- 
laiseksi”, ”maanläheiseksi”, ”puuntuoksuiseksi” ja ”savuiseksi”, ja suuri 
osa totesi sen olevan miellyttävä (Bembibre and Strli¢ 2017, 5-7). Tutki- 
mamme niteen tuoksuun voisi yhdistää samantapaisia ominaisuuksia: 
sen sivuissa voi toden totta aistia maanläheisiä ja puuntuoksuisia tuu- 
lahduksia. Yhdessä niteen kuluneen nahkakannen kanssa kirjan tuoksu 
muodostaa patinan tunnun, joka tekee todeksi toisen ajan läsnäolon 
nykyisyydessä. Samalla patinoituminen muistuttaa tuon ajan jälkien 
hauraudesta. (Ks. Holtorf 2013, 432-433.) 

Kirjan esineisyys nykyisyydessä ei ole vailla ristiriitaisia konnotaa- 
tioita: esimerkiksi kirjan selkämyksen kultaiset ”Suomen Kansan Van- 
hat Runot” -sanat on painettu kirjasimella, joka muistuttaa fraktuuraa. 
Mustan nahan, kultaisen värin ja fraktuuran yhdistelmä on jossain mää- 
rin latautunut merkityksillä, jotka vievät kirjan pitelijän 1930-luvun Sak- 
san suuntaan. Koukeroinen fraktuura on paitsi historiallisesti ollut osa 
Natsi-Saksan visuaalista tunnuspiirteistöä (esim. Waldeck 2020) myös 
osa nykyisten eurooppalaisten äärioikeistoliikkeiden symboliikkaa juuri 
nimenomaan selkämyksen kaltaisessa ”melkein-fraktuuramaisessa” 
muodossa (esim. Bogerts and Fielitz 2019). Vaikka SKRV 12 -nide on 
painettu ennen näitä poliittisia liikehdintöjä ja täten kirjasinvalinta hei- 
jastaa lähinnä oman aikansa kirjapainoestetiikkaa ja arvokkuutta huoku- 
vaa tyyliä, keräytyy kirjaan väistämättä myös kirjan painamisen jälkeisiä 
ja nykyhetken merkityksiä. Ne ovat osa kasautuvien, sotkuisten ja li- 
mittyvien mahdollisten aineellisen ja aineettoman liittojen verkostoa, 
joka muistuttaa siitä, että nationalismiin liittyy ääriajattelua, jossa mui- 
naisuuksilla on merkittävä roolinsa. Voidaan siis kysyä, liittyykö kirjan 

esillä olemiseen kirjahyllyssä tämänkaltaisia merkityksenantoja eri- 
tyisesti muiden kuin folkloristien mielissä. Onko kirjaan keräytynyt 
menneisyyden tuntu siihen väistämättä liittyvistä nationalistisista tai 
kolonialistisista painolasteista liian raskas, vaikka monen folkloristin 
silmissä mielenkiinto pääsääntöisesti keskittyykin runojen sisältöihin? 
Tämä kysymys saattaa tulevaisuudessa saada yhä enemmän painoarvoa, 
jos yhteiskunnan polarisaatio jatkuu ja identiteettipoliittiset tekijät mää- 
rittävät yhä enenevissä määrin ihmisen arkista olemista. Latautuuko 
tällöin kirjahyllyssä tietynlaiselta näyttäviin kirjoihin sanomaa, joka on 
kiistanalaista? 

SKVR 12 -esine on tulevaisuuden suuntaviivoista hiljaa, ja voimme 
vain hatarasti arvailla sen lukemattomia edessä olevia vaihtoehtoja. 
Tämän luvun kirjoittajille kirjaan latautuneet merkitykset ovat kuitenkin 
tärkeitä, suorastaan rakkaita kaikessa keskeneräisyydessään ja monitul- 
kintaisuudessaan. Fräs kaikkein tärkeimmistä merkityksistä ei niinkään 
koske kirjan esineisyyttä, vaan sen yhteyksiä maailmoihin, joita esimer- 
kiksi Lotte Tarkka on avannut. Kirjan vuokkiniemeläiset runot ovat osa 
Tarkan väitöskirjan (2005) aineistoa, ja täten ne elävät monimutkaisissa 
kontekstien risteymissä, joissa runojen olemus tekstinä ja kirjaimina 
vanhalla paperilla on vain yksi (ks. kuva 5). Tarkan tutkimusten myötä 
painetut runot merkitsevät myös laulajien ääniä, tietäjien sanan voimaa 
ja vienalaisen yhteisön elämää. 

SKVR I2 -niteen tämänhetkinen paikka Mäkelän hyllyssä heijastaa 
painetun runon lukijoiden ja tulkitsijoiden ketjua, mutta samalla myös 
kirjan aineellisuuteen liittyvien yhteiskunnallisten muutosten proses- 
sia. Pölyssä ja patinassa on muistumaa menneestä, johon liittyy myös 
haikeansekaista nostalgiaa. Nostalgia syntyy kaikkialla manifestoituvan 
teknologisen vallankumouksen ja kirjan edustaman vanhan painetun 
sanan maailman kohtaamisesta. Tässä nostalgiassa lienee hiven saman- 
kaltaista ”menetyksen paradigmaa”, jonka esimerkiksi Pertti Anttonen 
(2005) ja Regina Bendix (1997) ovat tulkinneet yhdeksi keskeisimmäksi 
modernin folkloristiikan tunnuspiirteeksi. Pölyttynyt SKVR I2 tuntuu 
ehkä samaan tapaan jonkin jo häviämässä olevan kaltaiselta kuin runo- 
laulu 1800-luvun muinaisuutta tavoitteleville runonkerääjille. 


PATINOITUNEITA SANOJA 53 


https://doi.org/10.21435/skst.1487 


Kuva 5. Vuokkiniemen runoja SKVR l2 -niteessä. Kuva: H. H. Mäkelä 2022. 


Tämän luvun kirjoittajille SKVR 12 -niteessä aineellistuu menneiden 
runolaulajien äänien rinnalla monitahoinen eetos, joka kuljettaa folklo- 
ristiikkaa tieteenalana ja akateemisen identifikaation kohteena aikojen ja 
paikkojen läpi. Sen ytimessä on oman alan menneisyyden toistuva, uu- 
sista näkökulmista tapahtuva reflektointi, jonka perustalle folkloristiikan 
omakuva rakentuu. SKVR oli ensimmäisiä alan pyrkimyksiä heijastaa 
omaa menneisyyttään nykyisiin ja tuleviin toimiin, mutta se ei toki ole 
jäänyt ainoaksi. Kenties sen myötä välillä haikea tai edistysuskoinen, 
toisinaan kriittinen ja erittelevä katse on nivoutunut osaksi suomalaista 
folkloristiikkaa. 


Lopuksi 

Olemme tarkastelleet SKVR-kirjaa ja -kirjasarjaa kannettavina monu- 
mentteina, joilla on oma materiaalisuuksiin ja siten ihmisten toimin- 
taan nivoutuva menneisyys, käyttötarkoituksia esiintuova ja niitä mah- 


dollistava olomuoto ja kaikkia edellä mainittuja purkava tulevaisuus. 

Tällaisena monumenttina kirja voi ylittää ajan ja paikan rajat, ja näin se 
toimii niin kuin suullinen perinne: se on menneisyyttä nykyisyydessä, 
ja kukin valikoi, muokkaa, tulkitsee ja toistaa aiempaa haluamallaan 
tavalla erilaisissa kirjaan liittyvissä käytännöissä. Kirjaan ja ylipäänsä 
SKVR-sarjaan liittyvät ja niihin jo 1800- ja 1900-luvuilla liitetyt moninai- 
set kertomukset ajallisuuksista luotaavat voimakkaasti menneisyyden ja 
nykyisyyden välisiä suhteita: kirjassa painetut runot aineellistavat runo- 
lauluperformansseja 1800-luvun Vienasta ja todistavat kielen materiaa- 
lisuuksista. 

SKVR I2 -kirjassa materialisoituu myös oletettuja ”suomalaisia mui- 
naisuuksia” ja ”ajan alkuhämäriä”, joita rakennettiin tietoisesti suoma- 
laisuusliikkeen ja karelianismin puitteissa ja joilla oli ja on merkittävä 
rooli modernin kansallisvaltion tulevaisuuksissa. Näitä menneisyyden 
kuvia luotiin kirjasarjaan yhtäältä koivu- ja kantelesymboliikkaa hyö- 
dyntävän kuvituksen kautta. Toisaalta muinaisuus on ollut SKVR-kes- 
kustelujen kyseenalaistamaton lähtökohta sarjaa perustettaessa: runous 
liitettiin Kalevalan kautta tulkittavaan muinaisuuteen tai runokielen 
arkaaisuuteen. Sitä, että tämä muinaisuus näytti tapahtuvan samaan 
aikaan kuin sen rakentaminenkin, ei problematisoitu, eikä myöskään 
muinaisuuden kolonialistista suhdetta paikallisuuksiin, kieliin tai etni- 
syyksiin (ks. Haapoja-Mäkelä 2020; Tarkka ym. 2018). Samalla läsnä 
ovat 1900-luvun alun julkaisutoiminnan ja toimitustyön aikatasot: nii- 
hin on tallentunut kerääjien, toimittajien ja julkaisijoiden työn ja ajatus- 
ten jälki sekä näiden sukupolvien ketjut, jotka ovat yksi suomalaisen 
folkloristiikan kuva. Se on elimellisesti kiinnittynyt nationalismin ja 
suomalaisuuden historiakuvien verkostoon, sen kehkeytymiseen ja sen 
myöhempään kriittiseen purkamiseen. Myös SKVR 12 -niteen omistaja- 
ketjujen ajalliset suhteet ovat läsnä kirjassa, jota lahjoittaessaan Tarkka 
on muistellut sen kulkeutumista kädestä toiseen. Mäkelän kirjahyllyssä 
selkämyksen kultainen fraktuura koristeluineen muistuttaa koko kirja- 
sarjasta, mutta väistämättä myös aiemmista omistajista, sarjan tekijöistä 
ja runolaulajista. 

Kuten Holtorf (2013, 434) huomauttaa, tämänkaltaiset erityisen voi- 
makkaat menneisyyden ja nykyisyyden väliset narratiivit tuottavat arte- 
fakteille usein huomattavaa painoarvoa ja menneisyyden tuntua, mikä 

taas saattaa esineen ja tulkitsijan välisissä kohtaamisissa manifestoitua 
jopa pyhän kaltaisina ja maagisina kokemuksina. Olemme tutkimukses- 
samme nostaneet esiin erilaisia toivottuja, aiottuja ja koettuja mennei- 
syyden tuntuja, jotka ovat osa SKVR-teokseen sen elämäkerran myötä 
kasautunutta merkitysten kenttää. Ne ovat yksi näkökulma sarjaan 
kannettavana monumenttina. Näkökulmamme korostaa yhtäältä niitä 
aiottuja muinaisuuden merkityksiä, jotka olivat tärkeitä sarjan suunnit- 
telijoille, ja toisaalta nykytutkijan kokemia, kirjan pitelemisestä, tutki- 
mushistorian tuntemisesta ja akateemiseen yhteisöön linkittymisestä 
nousevia arvoja ja tuntoja. 34 niteestä koostuva SKVR-sarja on monu- 
mentti materiaalisen olemuksensa kautta mutta ei vain laajuutensa ja 
kauneutensa vuoksi. Sen kansiin on materialisoitu laulua, kuvitteellisia 
ja todellisia matkoja ja kohtaamisia, kenttä- ja arkistotyön arkea sekä 
akateemisia ja kansallisia toiveita. Sellaisena se jatkaa kulkuaan keräten 
uusia käyttämisen tapoja, jälkiä ja niiden merkityksiä. 

Arkistot edustavat kansallisen muistin instituutioita. Suomessa keskei- 
set kulttuuriperintöarkistot ovat olleet osa ideologisesti ja tutkimukselli- 
sesti ohjattua kansallisuuden rakentamisen prosessia (Olsson & Stark 
2014; Blomster & Mikkola 2017, 3). Arkistot ja niihin aineistokeruitaan 
luovuttaneet yksittäiset tutkijat ja kerääjät ovat toiminnallaan muotoil- 
leet kansallista omakuvaa, jossa tietyt perinteen ja kulttuurin ilmenty- 
mät ovat korostuneet ja toiset jääneet marginaaliin. Arkistoihin tallenne- 
tulle kansankulttuuria kuvaavalle aineistolle ja sen omaehtoisuudelle on 
aina asetettu rajat, jotka aikakaudesta riippuen ovat vaihdelleet. 
Suomessa kansanperinteen tallennus, arkistointi ja tutkimus mää- 
riteltiin oppialalla aina 1950-luvulle saakka esteettis-ideologisesti siten, 
että aitoa tutkimukselle soveltuvaa aineistoa oli ei-kirjallisperäinen 
folklore. Suullisen perinteen tallennusta ja arkistointia tämä implisiitti- 
nen rajanveto määritteli huolimatta siitä, että suuri määrä sitä kuvaavista 

kokoelmista oli syntynyt nimenomaan kirjoittamalla (Peltonen 2004, 
214; Stark 2019), kirjaamalla tai nauhoittamalla. Kansanperinteen tallen- 
tamisen kannalta keskeisen toimijan, Suomalaisen Kirjallisuuden Seu- 
ran, arkistokokoelmiin kertyi jo varhain materiaalia, jota olivat kerääjille 
kertoneet lukutaitoiset kansanihmiset ja jossa luku- ja kirjoitustaidolla 
oli ollut osuutensa perinteen omaksumisprosessissa. Arkistossa tällai- 
nen ”epäaidoksi” perinteeksi tuomittu tekstiaines sekä lukuisat litte- 
roimattomat äänitteet sisältävät informaatiota, joka kuitenkin haastaa 
ymmärrystämme kansanperinteen keruuhistoriasta (Tarkka 1999, 57). 

Lähdemme tässä luvussa tarkastelemaan SKS:n epäaidon perinteen 
kaatoluokkaa — Lotte Tarkalta lainaamaamme ilmaisua käyttäen (emt.) 
— keskittymällä yhteen arkiston kerääjään, Ulla Mannoseen (1895-1958). 
Kohdennamme huomion SKS:n piirissä käytyihin keskusteluihin ”epääi- 
dosta” kansanperinteestä ja tarkastelemme arkistonhoitajana toimineen 
Martti Haavion ja itseoppineen kansanperinteen kerääjän Ulla Man- 
nosen välistä kirjeenvaihtoa. Mannosen ja SKS:n arkiston välinen kir- 
jeenvaihto paljastaa osaltaan arkistotyön taustalla vaikuttaneita tekijöitä: 
yhtäältä niitä arvoja, jotka arkistotyötä ovat ohjanneet, ja toisaalta niitä 
valtasuhteita, joilla ohjattiin kerääjien omaehtoisuutta. Samalla kirjeen- 
vaihto paljastaa arkistotyön arvoituksellisuuden ja yllätyksellisyyden uu- 
sien tulkintojen mahdollistajana, sillä Mannonen oli kerääjänä itsenäi- 
nen ja näkemyksellinen ja argumentoi aktiivisesti omien näkemystensä 
puolesta. Vaikka Martti Haavio toimi pääasiallisesti Mannosen yhteys- 
henkilönä SKS:n arkistossa, edusti hän näkökannoissaan ennen kaikkea 
institutionaalista valtaa ja arkistoaineiston arvonmäärittäjää. Kansan- 
kerääjän (Mannonen) ja arkistoinstituution (SKS:ssa yleensä Haavio) 
kanssakäyminen kertoo samalla yksilöiden vahvasta merkityksestä 
perinneaineistojen muodostumisessa (ks. myös Hakala 2021). Analy- 
soimamme kirjeenvaihto avaa näkymän neuvotteluun, jossa perinne- 
arkiston toiminnan periaatteista ja yhteisestä ymmärryksestä kiistellään 
ja niitä myös jatkuvasti uudelleen arvioidaan (vrt. O'Caroll 2018, 14). 
Kiinnitämme huomiota erityisesti muutamaan kirjeenvaihdossa esiin 
tulevaan teemaan: kiistelyyn aidon perinteen olemuksesta, autenttisuu- 
den määrittelyyn ja valokuvien kansatieteellisen annin pohdintaan sekä 
kysymykseen inkeriläisaineistojen merkityksestä. 

Kirjoituksemme liittyy kriittiseen arkistotutkimukseen, jossa keskiös- 
sä on arkistotyöhön vaikuttavien sosiaalisten rakenteiden analyysi (ks. 
Dunbar 2006, 111). Arkistot ja sen työtä ohjaavat arkistonhoitajat ovat 
kiinteä osa yhteiskuntaa. Siinä vaikuttavat erilaiset poliittiset ja aatteelli- 
set virtaukset, jotka väistämättä heijastuvat arkistojen kokoelmiin, toisin 
sanoen siihen, mitä pidetään säilyttämisen arvoisena, ja siihen, mikä 
suljetaan pois arkistojen mielenkiinnon kohteista (Fitzgerald & Hämä- 
läinen 2018, 197-198). 

Luvussa hyödynnetyt aineistot heijastelevat viimeisen 90 vuoden 
aikana noudatettuja arkistotyön vaihtelevia periaatteita ja käytänteitä. 
Aiempien käytäntöjen kriittinen tarkastelu johdattelee pohtimaan myös 
oman aikamme mahdollisia epäoikeudenmukaisuuksia ja valtarakentei- 
ta, vaikka omien paradigmaattisten rajoitteiden hahmottaminen ja 
tiedostaminen onkin vaikeaa kaikkina aikoina. Jos historia ei useinkaan 
suoranaisesti opeta, sen avulla voi ainakin nähdä syy-seuraussuhteita. 
Kriittisen arkistotutkimuksen tehtävänä on saattaa näkyväksi arkistojen 
rooli yhteiskunnallisina toimijoina niin tiedon kuin erilaisten kerto- 
musten ja identiteettien tuottajina (Caswell ym. 2017, 2-3). Tätä ajatus- 
ta soveltaen analysoimme SKS:n kansanrunousarkiston toiminnassa 
ja käytännöissä esiin tulleita ”aitouden” ihanteita, jotka vaikuttivat niin 
arkistotoimijoihin, kertojiin kuin kerättäviin perinnetuotteisiin.' 


Epäaidon perinteen luokituksen synty 


1930-luvulta vuoteen 1977 asti SKS:n kansanrunousarkistoon saapu- 
neista aineistoista otettiin erilleen keruuteknisistä syistä epäluotettaviksi 
tai alkuperältään epäilyttäviksi arvioidut lähetykset. Tänä aikana myös 
vanhoja, jo 1800-luvulla saapuneita aineistoja arvioitiin uudelleen nii- 
den ”aitouden näkökulmasta”. Nämä ”epäaidoiksi” luokitellut aineistot 


1 Kansanrunouden keruu on kuulunut vuonna 1831 perustetun Suomalaisen Kirjallisuuden Seuran toi- 
mintaan alusta lähtien. SKS:n sisällä arkisto ja kirjasto erotettiin toisistaan 1930-luvun alussa siinä 
vaiheessa kun arkisto siirtyi omiin tiloihin SKS:n talon pohjoissiipeen, joka on yhä arkiston käytössä. 
Arkistokokoelmat jakaantuivat 1970-luvulla, kun Kirjallisuusarkisto perustettiin (Häggman 2012, 357- 
358). Vuoden 2016 alusta lähtien näiden arkistojen kokoelmat yhdistettiin Suomalaisen Kirjallisuuden 
Seuran arkistoksi. 

merkittiin f-tunnuksella. Tähän luokkaan päätyivät pääasiassa aineistot, 
joiden katsottiin olevan kirjallisista lähteistä omaksuttuja, kerääjien tai 
kertojien itsensä sepittämiä, ei-kansanomaisia, kristillisen uskon sävyttä- 
miä tai useista eri runoaineksista yhdisteltyjä. ”Epäaitoa” perinnettä ei 
siis rajattu kokonaan pois kokoelmista, vaan se luokiteltiin omaksi koko- 
naisuudekseen. Osa aineistoista päätyi fluokkaan keruuteknisistä, osa 
sisällöllisistä syistä. 1970-luvun lopulla f aineisto analysoitiin uudelleen 
perinnelajianalyysin luokituksilla ”muuksi kuin epäaidoksi” ja aakkostet- 
tiin kerääjien mukaisesti. (SKS KRA. Muistio 18.8.1978; Kurki 2004, 
66.) Kaikki epäaitona pidetty aineisto ei kuitenkaan päätynyt niin sa- 
nottuun f-luokkaan. Leena Hukkinen (1963) tarkastelee kansanrunous- 
tieteen laitoksen opinnäytetyössään ”Epäaito kansanperinne” epäaidon 
perinteen muodostumisen syitä ja kriteerejä ja listaa epäaitoa perinnettä 
lähettäneitä kerääjiä. Hän kuitenkin toteaa, ettei ole työssään ottanut 
huomioon ”erilliseen f-kokoelmaan sisältyviä epäaitouksia”, vaan perus- 
taa luettelonsa ”epäluotettavista keräelmistä” etupäässä arkiston tutkijoi- 
den antamiin haastattelutietoihin (Hukkinen 1963, liite IJ). 

Tutkielmassaan Hukkinen on kirjannut Kansanrunousarkiston tutki- 
joiden lausuntoihin perustuen kaikkiaan 75 kerääjää, joiden kokoelmia 
on pidetty ainakin osittain alkuperältään epäluotettavina. Tutkijoiden 
arvioiden taustalla oli ajan tiedekäsitys, jonka perusteella aineistojen 
arvonmääritystä tehtiin. Hukkisen haastattelemiin tutkijoihin kuuluivat 
muun muassa Martti Haavio, Jouko Hautala, Matti Kuusi, Juha Pentikäi- 
nen, Lauri Simonsuuri ja Leea Virtanen (Hukkinen 1963). Hukkisen 
työn voi katsoa dokumentoineen ja kirjallistaneen arkiston henkilökun- 
nan ja tutkijoiden parissa liikkunutta epävirallista tietoa, jonka Matti 
Kuusi on nimennyt Kansanrunousarkiston suulliseksi ”piiloperinteeksi” 
— tutkijoiden kesken jaetuiksi ja arkiston ”tupakkalämpiössä” eläneiksi 
käsityksiksi kerääjistä ja aineistojen tutkimuksellisesta käyttökelpoisuu- 
desta (Kuusi 1970, 300; ks. myös Kurki 2002, 14, 87-91; Kurki 2004, 
66; Mikkola 2009, 106).? 


2 ”Epäluotettavia” aineistoja lähettäneiden listalle päätyi monia arvostettuja kerääjiä. Mukana ovat esi- 
merkiksi laajan ja arvostetun kokoelman kerännyt Samuli Paulaharju sekä uskontotieteilijä Uno Harva 
(aik. Holmberg). Listalta löytyy myös tuottelias kansankerääjä Heikki Meriläinen, jonka aineistoihin 
kohdistettuja aitousepäilyjä Tuulikki Kurki (2002) on tarkastellut väitöskirjassaan. 

Hukkinen listaa ”epäaidon” perinteen kertymisen syiksi epäasialliset 
keruumenetelmät, kilpailujen tuoman houkutuksen kopiointiin, vas- 
taajien oman persoonallisuuden näkymisen liiaksi keruutyössä sekä 
tietämättömyyden siitä, mitä on ”kansanrunous” (Hukkinen 1963, 1, 17, 
19, 23-24, liite; ks. myös Kurki 2004, 70, 85; Mikkola 2009, 105). Syyt 
ovat keskenään hyvin erilaisia: osassa kyse on ymmärtämättömyydestä 
ja osassa suoranaisesta epärehellisyydestä, osaa taas saattoi tulkita pi- 
kemminkin osoituksena omaehtoisesta toiminnasta tai jopa tietoisesta 
pyrkimyksestä haastaa arkiston keruuihanteita. Sittemmin erityisesti 
2000-luvun suomalaisessa folkloristiikassa tämänkaltainen omaehtoi- 
suus on nähty erityisen kiinnostavana vernakulaarin kulttuurin piirtee- 
nä — eräänlaisena tämän vuosituhannen vastineena aiempien aikojen 
”aitous-puhunnalle” (esim. Hämäläinen ym. 2020; Mikkola 2009; Kurki 
2.002). 

Arkistosta kerääjille lähetetyt huomautukset aineiston epäluotettavuu- 
desta ovat kerääjien lukumäärään ja aineiston kokonaismäärään suhteu- 
tettuna melko harvinaisia. Aihetta koskeva kirjeenvaihto avaa kuitenkin 
kiinnostavan näkymän ajatuksiin, merkityksiin ja tunteisiin, joita ai- 
neistojen aitouskysymykset saivat aikaan. Keskusteluun perinnelähe- 
tysten ”aitoudesta” tai ”epäluotettavuudesta” liittyy niin intellektuaalisia 
kuin myös sosiaalisia ja emotionaalisia tasoja, joita havainnollistamme 
tarkastelemalla seuraavassa lähemmin kansanperinteen kerääjä Ulla 
Mannosen 1930-luvulla käymää kirjeenvaihtoa arkiston työntekijöiden, 
erityisesti Martti Haavion kanssa. Myös Mannonen päätyi sittemmin 
Hukkisen listalle. Haastatteluihin perustuvana arviona Mannosen ai- 
neistoista Hukkinen on kirjannut, että ”ensimmäiset keräelmät ovat hy- 
vin luotettavat ja arvokkaat perinteen tutkijalle”, mutta viimeisten keräel- 
miensä aineistoa hän on ”tiettävästi hankkinut Töölön kirjastosta” ja 
viimeisissä keräelmissä on myös runsaasti ”tehtyjä” toisintoja. Kuvausta 
on vielä jälkikäteen tarkennettu kirjoittamalla ”Töölön” yläpuolelle 
”Kallion” kirjastosta. Mannosen kohdalla ainakin osittain ”epäluotetta- 
viksi” on nimetty keräelmät vuosilta 1940-1941 ja 1953-1955. (Hukki- 
nen 1963, 9, liite III.) Mannosen arkiston kanssa käymä kirjeenvaihto 
kuitenkin osoittaa, että keskusteluja lähetysten ”aitoudesta” käytiin tii- 
viisti jo tätä aiemminkin ja että koko kysymys aineistojen ”aitoudesta” 

tai ”epäaitoudesta” oli paljon monivivahteisempi kuin arkiston piirissä 
elämään jäänyt Mannosen aineistojen jälkimaine. 

Vuonna 1895 Viipurin läänin Uudellakirkolla syntynyt Ulla Manno- 
nen oli sekatyöläinen, kolmen lapsen yksinhuoltaja ja kansanperinteen 
tunnustettu suurkerääjä. Hän aloitti keruutyönsä 1930-luvun puoli- 
välissä ja toimi Kansanrunousarkiston kerääjänä vuoteen 1956, mihin 
mennessä häneltä kertyi aineistoa yhteensä 15736 perinneyksikköä. 
1930-luvulla hänet palkittiin keräyksistään sekä Kalevalan riemuvuoden 
kilpakeräyksessä että paikallistarinain kilpakeruussa3 Mannosen laajan 
ja intensiivisen keruutyön arjesta ja ihanteista saa käsityksen lukemalla 
hänen arkistolle lähettämiään kirjeitä, joissa tulee esiin niin keruutyön 
vastukset kuin myös ilo ja tyydytys, jota keruu parhaimmillaan tuotti. 
Arkiston kanssa käyty, yhteensä 453 kirjettä käsittävä kirjeenvaihto tuo 
esiin myös arkiston työntekijöiden ja kansankerääjän välisen hierarkian 
ja ajoittaiset jännitteet, joita arkiston ja kerääjän välille syntyi. 


Epäaitoa perinnettä vai tulevaisuuden perintöä? 


Ulla Mannosen aineistojen arvottaminen muistuttaa etäisesti vienankar- 
jalaisen tietäjän Riiko Kallion tapausta, johon Lotte Tarkka on tutkimuk- 
sissaan perehtynyt. ”Smötkyn Riiko” oli vienankarjalainen pientilalli- 
nen — ja myöhemmin tiedustelutoimintaan osallistunut kansanihminen 
— jonka suullista perinnettä tallensivat muun muassa Iivo Marttinen, 
Akseli Gallen-Kallela ja E. A. Aaltio. (Tarkka 1999, 54-55.) Kallion erikoi- 
suus oli se, että häneltä dokumentoitua folklorea oli arkistoissa kahdel- 
la eri nimellä: Riiko Kalliona hän esitti parannusloitsun ja joitain kan- 
sankertomuksia ja kalevalahenkisellä Risto Tapionkaski -uudisnimellä 
laajoja kalevalamittaisen runouden lajeja sisältäviä esityksiä. Siinä mis- 
sä muutamat Riiko Kalliona esitetyt runot luokiteltiin arvokkaiksi, Ta- 
pionkasken suullinen perinne julistettiin tutkijoiden taholta Kalevalasta 
ja muista kansanrunojulkaisuista opituksi. Kerääjille ja arkiston työn- 


3 Ks. esim. SKS KRA. KV. Mannonen, Ulla. Arkistosta Lauri Simonsuuren lähettämä todistus Ulla 
Mannoselle. 12.1.1948. 

tekijöille samalta henkilöltä kerätty aineisto ei siis ollut samanarvoista, 
vaikka ne saattoivat edustaa samaa suullisen perinteen lajia. Kuten Riiko 
Kallion tapaus osoittaa, suullinen runolaulukulttuuri 1800- ja 1900- 
luvun taitteen Vienassa otti vaikutteita Kalevalasta (ks. myös Ahola & 
Frog tässä teoksessa). Runolaulajille Kalevalasta hyödynnetty lisä suul- 
lisen perinteen esityksessä ei kuitenkaan tutkimuksen näkökulmasta 
ollut enää kiinnostavaa. (Tarkka 1999, 56-57.) Nimenomaan tämän- 
kaltaisissa tutkimuksen valinnoissa suullisen perinteen arvohierarkia 
paljastui. 

Toisin kuin Tarkan tutkimassa Riiko Kallio — Risto Tapionkaski -ta- 
pauksessa, jossa yksilön suullisen kulttuuri-ilmaisun rekisterille (ja 
jopa hänen ristimänimelleen) antoivat arvonmäärityksen helsinkiläiset 
tutkijat, on Ulla Mannosen kohdalla kyse modernimman ajan ilmiöstä, 
jossa luku- ja kirjoitustaitoiset kansanihmiset alkoivat aktiivisesti kiis- 
tää arkisto- ja tutkimusauktoriteettien heille tarjoamia tulkintakehyksiä. 
Mannosen ja arkiston, erityisesti Martti Haavion, välinen kirjeenvaihto 
sisältää runsaasti pohdintaa muun muassa karjalaisen ja länsisuomalai- 
sen perinteen suhteesta. Mannosen identiteetti oli vahvasti sekä karja- 
lainen että suomalainen, ja hänelle karjalaisuus ja kalevalainen perinne 
edustivat suomalaisuuden ydintä. Kirjeissään hän puolusti voimallisesti 
kotiseutunsa ”Karjalan kannaksen kunniaa” ja kalevalaisen perinteen 
karjalaista alkuperää, jonka hän koki tulleen kiistetyksi tutkimuksissa, 
joissa pohdittiin länsisuomalaisen perinteen vaikutusta kalevalaiseen 
runouteen (ks. Mikkola 2012, 106-110). Kirjeenvaihdon toinen emo- 
tionaalisesti hyvin latautunut teema oli kysymys Mannosen lähetysten 
aitoudesta ja arvosta. 

Varsin varhaisessa yhteistyön vaiheessa, vuonna 1936, Martti Haavio 
kirjoitti Mannoselle, että arkiston työntekijöiden mielestä tämän lähettä- 
miä tarinoita lukiessa tuli tunne, että ne eivät olisi aivan ”oikeita”. Haa- 
vion mukaan tarinoissa oli piirteitä, jotka mahdollisesti olivat kertojan 
itsensä sepittämiä. Tuon ajan kansanperinteentutkimuksen ideaalimal- 
lissa rahvaaseen kuuluneet yksilöt eivät ideaalitilanteessa edustaneet 
tutkijoille ”aikalaisia”, vaan representoituivat objekteiksi etäälle men- 
neisyyteen, jossa ei ollut kirjoituskulttuuria. Kansanperinteen tuottajat 
määriteltiin ”toislaisiksi”, vaikka he elivät tutkijoiden kanssa samassa 

ajassa (Fabian 2002 [1983], 25). Haavio myös kysyi suoraan Mannosen 
omaa roolia: ”Vai oletteko mahdollisesti itse lisännyt jotakin kertojan 
sanoihin?” Haavio mainitsee kirjoittavansa asiasta siksi, että Manno- 
nen tietäisi tarkasti varoa kaikenlaista ”kirjallista” ja yrittäisi saada kai- 
ken paperille ”aivan sellaisena kuin kansa kertoo”. Haavio perusteli tätä 
sillä, ettei arkistolle ole ”mitään hyötyä tarinoista, joissa on vähänkin 
Teidän omaa sepittämäänne tai kertojan varsinaiseen kansankerto- 
mukseen liittämiä ’koristuksia’.”, Hän myös vakuuttaa ykskantaan, että 
”[t]utkimus kykenee yksilölliset lisät heti erottamaan.”* Haavion kirjeestä 
piirtyy kuva sekä tutkijan erehtymättömyydestä että aidon kansanperin- 
teen keskeisistä uhista, joita olivat kirjalliset lähteet ja kansanihmisten 
omaehtoisen luovuuden tuloksena syntyneet sepitteet. Samalla korostui 
myös perinteen aitouden ja autenttisuuden vaatimus. Kuten Manno- 
sen ja Haavion kommunikaatiosta käy ilmi, suullisen perinteen ideaali- 
tyyppi ja sen myötä arkistoinnin luokittelutavat rakentuivat tutkijoiden 
määrittelemien kriteerien perusteella, ei sen mukaan, mitä ja millaista 
ainesta kansanihmiset itse omaehtoisesti kerääjille esittelivät. Arkiston 
ja sen tutkijan sekä kerääjän välistä läheistäkin vuorovaikutusta puoles- 
taan kuvaa kirjeessä kiinnostus kerääjää ja tämän työskentelyprosessia 
kohtaan sekä pyrkimys ohjeistaa kerääjää työssään kohden ajankohdan 
keruuihanteita. 

Kirjallisuudesta ammennettujen lähteiden katsottiin turmelevan 
suullisen perinteen ja kyseenalaistavan näin ollen sen aitouden (Antto- 
nen ym. 2018), kuten Haavio epäili tapahtuneen Mannosen oletettujen 
”koristusten” ja ”kirjallisten” lisäysten kohdalla. Mannonen reagoi Haa- 
vion viestiin heti kirjottaen olevansa "niin harmistunut ja lamautunut”, 
ettei hänellä ole yhtään työhalua: 


Sillä en minä ymmärrä mikä ihme niissä oli vikana; ja kenen ker- 
tojani syytä olisi se sotku ollut? / Minä en ainakaan kykene itse ar- 
vostelemaan kuka heistä kertoo kirjoista lukemiaan kuka muualta 
kuulemiaan; Itse en minä kylläkään kykene sepittämään. enkä 
kehtaisikaan näin vähäisen maksun takia; sillä minä voin sanoma- 


4 SKS KRA. KV. Arkistosta MH/MP lähetetty kirje Ulla Mannoselle. 26.11.1936. 

lehdille sepitellä, niistä monet ovatkin julkaisseet minun tarinoi- 
tani; ja ne maksaa aina paremmin. Siksi minä niin loukkaannuin 
kirjeestänne; luuletteko minua todella niin petolliseksi? / Kertojil- 
leni minä en kyllä mitään voi; vaikka he puhukootkin joskus aivan 
pelkkää roskaa; niinkuin he monesti tekevätkin [- -].5 


Mannosen kirjeestä hahmottuu asenne, jossa hän ei katso mahdollisuu- 
dekseen toimia portinvartijana sen suhteen, mikä on arkistoon sopivaa 
ja mikä sopimatonta aineistoa. Vaikka hän ei suoraan tätä kirjeessään 
kirjoita — ”Itse en minä kylläkään [--]” —, voidaan asenteen nähdä haas- 
tavan myös arkiston oikeuden toimia tuomarina aidon ja epäaidon pe- 
rinteen sekä luotettavan ja epäluotettavan lähteen välillä (esim. Cook 
2013, 107). Mannosen mieliharmia kuvaa se, että hän näyttää kirjoitta- 
neen samana päivänä Haaviolle kaksi asiaa käsittelevää kirjettä, joista 
toisen hän on liittänyt uuden lähetyksensä yhteyteen. Tässä viimeksi 
mainitussa Mannonen korostaa jälleen, ettei tarinoissa ole yhtään hä- 
nen omia sepitteitään, mutta informanttiensa kertomaa hän on valmis 
arvioimaan kriittisestikin: 


[M]utta näistä kertojistani; muutamat ovat sellaisia, että he koetta- 
vat todella koristaa kertomiansa tarinoita nykyisillä sanamuodoilla, 
ja ehkä minä kiireissäni en ole tullut sitä huomanneeksi; Minun 
täytyy todellakin muutamille muistuttaa heidän kertoessaan muu- 
tamista asioista että (käytettiinkö todella silloin jo sellaista sanaa?).* 


Mannosen vastaus tuo esiin kerrotun ajan ja kertomisen ajan limittäisyy- 
den perinneteksteissä. Mannonen tuntuu pohtivan, oliko sepittämisen 
ja kirjallisen aineksen sijaan kyse sittenkin siitä, että kertomisen aika 
heijastuu siihen, miten ja millä sanoilla perinnettä uusinnetaan. Man- 
nonen on jälkimmäisessä kirjeessään valmiimpi ottamaan vastuuta 
”aidon” perinteen tallentamisesta ja myös ihanteen välittämisestä omille 
kertojilleen, mutta tulee samalla analysoineeksi perinteen kerroksellista 


5 SKS KRA. KV. Arkistosta MH/MP lähetetty kirje Ulla Mannoselle. 26.11.1936. 
6 SKS KRA. KV. Mannonen, Ulla. 28.11.1936. 

luonnetta. Kirjeensä lopuksi hän vielä toteaa, että ”[o]li sentään oikein 
hyvä että huomautitte”? 

Haavion huomautuksella oli kuitenkin pitkäkestoisia seurauksia. 
Joulukuussa Mannonen kirjoittaa, että häntä ”nykyisin oikein peloittaa 
kirjoittaa mitään muistiin”. Hän kertoo menettäneensä muistutusten 
takia halunsa ja innostuksensa tehdä työtä, kun mieleen tulee aina, 
ovatko lähetykset ollenkaan kelvollisia. Muistitietotutkimuksen koh- 
dalla Alessandro Portelli (1997, 9) on nostanut muistojen välittämisen 
ensimmäisenä ehtona olevan muistelijan kokeman oikeutuksen kertoa 
kokemuksistaan. Vaikka Mannosen lähetys ei käsitellytkään muistitietoa 
Portellin viittaamassa merkityksessä, voidaan tässäkin nähdä arkiston 
vahva vaikutus siihen, mitä koettiin ”oikeutetuksi” kerätä ja tallentaa 
arkistoon perinteen kerääjien toimesta. Samalla kun kirjeet kertovat 
Mannosen aktiivisesta välittäjä-roolinsa pohdinnasta suhteessa sekä 
kertojiin että arkistoon, ne kertovat myös tarpeesta saada vahvistusta 
omalle työlleen arkiston taholta. 

Joulun alla vuonna 1936 Haavio lähetti Mannoselle kannustukseksi 
joulutervehdyksen, jossa hän kiittää Mannosta ”uutterasta ja tulokselli- 
sesta työstä kuluneen vuoden aikana” ja kehuu tämän juuri lähettämien 
leikkien olleen ”todella ensiluokkaisen mielenkiintoisia”. Aiempaan 
muistutukseen liittyen Haavio toteaa: ”Se pieni huomautus, jonka hy- 
vässä tarkoituksessa annoimme eräiden tarinoiden johdosta, älköön to- 
dellakaan hyvää yhteistyötämme häiritkö.”? Mannosen ahkera keruutyö 
jatkuikin keskeytymättä, mutta viitteenä loppuvuoden tapahtumiin Man- 
nonen mainitsee erityisesti alkuvuonna 1937 lähettämissään kirjeissä 
toistuvasti lähetystensä mahdollisen kelpaamattomuuden. Tammikuun 
puolivälissä Haaviolla oli jälleen huomautettavaa. Mannosen edellisessä 
lähetyksessä oli ollut verraten heikkoa ainesta, jota Haavion mukaan ei 
voida liittää arkistoon. Haavio kirjoittaa: 


7 SKS KRA. KV. Mannonen, Ulla. 28.11.1936. 
8 SKS KRA. KV. Mannonen, Ulla. 28.11.1936. 
9 SKS KRA. KV. Arkistosta MH/MP lähetetty kirje Ulla Mannoselle. 22.12.1936. 

Teidän lähetyksissänne vaihtelee suuresti hyvä ja huono. Onneksi 
sentään tuo arvokas aines on voitolla |- -] Taikanuotan ja Tarina- 
oppaan sekä muiden lähettämienne kyselyjen vastaukset ovat 
useimmiten hyviä ja arvokkaita, mutta joskus lähetätte myös sel- 
laista, mikä ei ole ollenkaan kansantietoutta, vaan tilapäisiä muis- 
telmia jne. Tämän sanon vain jonkinmoiseksi ohjeeksi, ei suin- 
kaan moittiakseni.'? 


Kirjeessä mainitut ”tilapäiset muistelmat? viitannevat Mannosen lähettä- 
miin yksityisiin muistelmiin, joissa hän kuvaa omaa aikaansa sekä omaa 
ja informanttiensa elämäntaivalta ja kokemuksia. Tämäntyyppisestä ai- 
neistosta alettiin arkistossa kiinnostua vasta myöhemmin. Mannonen 
lähetti arkistoon omia ja informanttiensa yksityisiä muistelmia, vaikka 
arkiston ja tutkimuksen ensisijaisena kiinnostuksen kohteena oli en- 
nen kaikkea alueellinen ja kansallinen kulttuuri, ei yksilön kokemukset 
(ks. esim. Hagström & Marander-Eklund 2005; Pöysä 2006, 226; Lilja 
2018). Jälkiviisaasti voisi sanoa, että Mannonen oli näissä lähetyksissään 
aikaansa edellä, mutta 1930-luvun neuvotteluissa arkiston kanssa tämä 
ei auttanut. Aivan yksiselitteinen ei arkiston kanta tässäkään suhteessa 
ollut, sillä vuonna 1926 oli Suomalaisen Kirjallisuuden Seuran silloinen 
esimies Kaarle Krohn nostanut yhdeksi arkiston tehtäväksi tallentaa ta- 
vallisten ihmisten kertomuksia elämästään heidän itsensä kertomina 
(Peltonen 2021, 214—215). 

Mannonen vastasi Haavion kirjeeseen ironiaa ja suoruutta yhdistäen: 
”[--] Kiitän teitä viimeisen kirjeenne johdosta. Olipa se todella epäkoh- 
telias.”" Haavio katsoi tarpeelliseksi selittää Mannoselle vielä uudem- 
man kerran huomautusten tarkoitusta ja merkitystä: 


Mutta, kuten mainitsimme, suurin osa keräämästänne aineksesta 
on kyllä sellaista, joka on hyvää ja aitoa. Olemme, niinkuin hyvin 
muistatte, siitä monta monituista kertaa Teille kirjoittaneet. Jo- 
kainen Kerääjä tietenkin joutuu saamaan sekä hyvää että huonoa. 


10 SKS KRA. KV. Arkistosta MH/MP lähetetty kirje Ulla Mannoselle. 15.1.1937. 
11 SKS KRA. KV. Mannonen, Ulla. 17.1.1937. 

Mielestämme on tärkeätä, että hän itsekin saa tietää, minkälainen 
hänen saaliinsa on ollut, ettei hän aivan ummessa silmin joudu 
työtään suorittamaan. / Kansantietouden keruuta voidaan verrata 
kalastukseen. Joskus saadaan nuotalla aimo saalis, joskus on nuo- 
tan perässä vain jokunen kunnon kala merikasvien joukossa. Ei- 
hän kalastaja kuitenkaan suutu siitä, jos joku sen hänelle sanoo. / 
Fi Teidän siis ole syytä ollenkaan olla pahoillanne. Me koetamme 
parhaan järkemme mukaan arvostella saaliinne arvon, ilmoittaa, 
että sillä ja sillä kertaa tuli hyvä saalis, sillä ja sillä huono. / Toi- 
vomme Teidän siis ymmärtävän, että emme todellakaan tarkoita 
pahaa, vain hyvää.” 


Haavion näkökulmasta keruita koskeva arviointi ei ollut henkilökohtais- 
ta vaan se kohdistui yksinomaan aineistoon. Mannonen otti tämän kui- 
tenkin kritiikkinä omaa työtään kohtaan. Hämmennystä Mannoselle 
aiheuttivat arkistosta tulleet osin keskenään ristiriitaiset viestit. Haavion 
ollessa lomalla helmikuussa 1938 Lauri Laiho (myöh. Simonsuuri) kir- 
joitti Mannoselle: 


Te olette vuosien aikana kehittynyt hyväksi kerääjäksi, Te osaatte 
erottaa kirjoista opitun tai muuten kelpaamattoman aineksen hy- 
västä ja aidosta kansantietoudesta. Siksi me täällä arkistossa toivoi- 
simmekin hartaasti, että jälleen hetkellisen väsymyksen voitettuan- 
ne yhä innokkaammin iskisitte kiinni Teille varmasti rakkaaksi 
käyneeseen työhönne. |- -] Kiitämme teitä rehellisestä, luottamuk- 
sellisesta suhtautumisesta meihin ja toivomme hyvien väliemme 
edelleenkin säilyvän ja syventyvan.% 


Haavion lajitietoisuus oli selvästi tiukempaa laatua kuin Simonsuuren, 
joka nojasi vahvemmin Kaarle Krohnin lanseeraamaan, varsin vapaa- 
mieliseen keruuideologiaan. Siinä kaikenlainen suullisesti välittyvä kan- 
santieto (sisältäen esimerkiksi myös seksuaalissävytteiset ja epäsovinnai- 


12 SKS KRA. KV. Arkistosta MH/MP lähetetty kirje Ulla Mannoselle. Päivämäärä puuttuu, tietokannassa 
merkitty 18.1.1937. 
13 SKS KRA. KV. Arkistosta LL/HV lähetetty kirje Ulla Mannoselle. 24.2.1938. 

set ilmaisut) tuli hyväksyä arkistoitavaksi, sillä sen seassa saattoi olla 
”aarteita”, toisin sanoen haluttua runomitallista aineistoa (Krohn 1885; 
Apo 1998, 64). Laihon kirjeestä näkyy kuitenkin varsin selvästi tutkija- 
establishmentin käsitys ”hyvästä ja aidosta kansantietoudesta”. Keskei- 
seksi kirjeessä nousee myös kerääjän ammattitaito, jonka on tulkittu 
kehittyneen. Lähetettyjen aineistojen laatu ei siis ollut kiinni ainoastaan 
sattumasta vaan kyse oli myös kerääjän taidosta ja asiantuntemuksesta, 
joiden toivottiin palvelevan mahdollisimman hyvin arkiston tavoitteita. 


Kiista autenttisuudesta 


SKS:n arkisto toivoi kerääjiltä asiantuntemusta, mikä tulee ilmi myös 
Mannosen ja Haavion myöhemmässä kirjeenvaihdossa. Vuoden 1938 
joulukuussa Mannosen Haaviolta saaman kirjeen viesti oli tyly: ”Toivoi- 
simme, että vähitellen näin monen vuoden kokemuksen jälkeen, oppi- 
sitte erottamaan arvokkaan ja tärkeän kansanmuiston täysin tilapäisestä 
ja mitättömästä, jollaista ainesta valitettavasti, nimenomaan viime aikoi- 
na, on ollut aivan liikaa.” Mannosen joulumieli oli jälleen pilalla: 


Ja kyllähän minunkin olisi se pitänyt tietää jo ennemmin, että 
”kiittämättömyys sen on maailman palkka” enkä minä tästäkään 
työstä parempaa odottanutkaan, Mutta Teiltä Herra Tohtori, olisin 
odottanut hiukan enemmän hienotunteisuutta; Miksi ette viime 
kuun alussa huomauttaneet, että lähetykseni ovat ala-arvoisia? 
Miksi annoitte minun tehdä sitten turhaa työtä koko kuukauden 
nytkin? Tuhlata aikaa. ja Teidän paperianne [- —] Kylläpä kirjeenne 
oli tottakin kaunis joululahja, kolmen vuoden työstä! katkera, mie- 
li loukkauksesta, ja tietysti, köyhyyskin palkkion pienuuden takia 
[- -] kiitos vaan loukkauksestanne ja moitteistanne, Herra Tohtori, 
ja parempaa Joulua Teille kuin mitä minulle olette tuottanut.” 


14 SKS KRA. KV. Mannonen, Ulla. Arkistosta lähetetty kirje Ulla Mannoselle. 5.12.1938. Arkistossa olevassa 
kirjeen kopiossa ei ole nimikirjaimia, mutta Mannosen vastauskirjeestä selviää, että lähettäjä on Martti 
Haavio. 

15 SKS KRA. KV. Mannonen, Ulla. 7.12.1938. 

Kirjeen jälkikirjoituksena Mannonen vielä tähdentää omaa rooliaan ker- 
tojien armoilla olevana kirjurina: 


Jos tarkoituksenne oli ilmoittaa että ette enää minua ja työtä tarvit- 
se niin olisitte sen voinut sanoa suoraan eikä Teidän olisi tarvinnut 
mieltäni pahoittaa työtäni moittimalla sillä en minä ole niitä itse 
keksinyt enkä omasta päästäni kirjoittanut. Olen pannut muistiin 
mitä toiset ovat kertoneet, ja jos kerran huomasitte että sen on 
ala-arvoista, miksi ette heti ojentaneet ja neuvoneet? |- -].'* 


Se, että lähetyksiä arvioitiin nimenomaisesti arvokkaan ja mitättömän 
käsittein, oli omiaan lisäämään palautteen aiheuttamia tunnereaktioita. 
Kyse ei ollut vain luonteeltaan erilaisista kulttuurituotteista, vaan ”ai- 
dosta” ja ”epäaidosta” aineksesta. Mannonen ei tässä yhteydessä puo- 
lustanut lähetyksiään, vaan reagoi nimenomaan oman työnsä laadun 
arvottamiseen, jonka koki loukkaavana. Mannosen voimakas reagointi 
saamaansa kritiikkiin jatkui myös seuraavissa kirjeissä.” Samoin jat- 
kuivat arkistosta lähetetyt moitteet. Talvella 1939 huomion kohteena 
oli erityisesti Mannosen 14.2. postittama hirvien pyytämistä käsitte- 
levä tarvas-tarina (ks. myös Mikkola 2013, 153). Arkistosta kirjoitettiin 
Mannoselle, että kertomus on selvästi kirjoista opittu eikä kansanomai- 
nen. Kirjeessä pyydetään Mannosta ottamaan tarkasti selkoa siitä, miten 
tarina on joutunut hänen kokoelmaansa, ja todetaan: 


Jokainen tämäntapainen kirjallinen juttu tietenkin alentaa keräel- 
mienne luotettavuutta ja panee tutkijan pakostakin epäilemään, 
ovatko mahdollisesti eräät muutkin lähettämänne tarinat samalla 
lailla arvottomia. [- —] Olisi hyvin valitettavaa, jos useiden Teidän 
lähettämienne tarinoiden yhteyteen tulisi merkintä epäluotettava, 


jolla tarvas-tarinan tapaiset tarinat merkitsemme, olipa lähettäjä 
kuka hyvansa." 


16 SKS KRA. KV. Mannonen, Ulla. 7.12.1938. 

17 Ks. esim. SKS KRA. KV. Mannonen, Ulla. 15.12.1938; myös toinen sisällöltään samantyyppinen kirje, 
joka päivätty samalle päivälle SKS KRA. KV. Mannonen, Ulla. 15.12.1938. 

18 SKS KRA. KV. Arkistosta Ulla Mannoselle lähetetty kirje. 17.2.1939. 

Arkiston näkökulmasta kyse oli arkiston ja kerääjän välisestä luottamus- 
suhteesta, jonka koettiin vaarantuvan epäaidoksi tulkitun aineiston joh- 
dosta. Mannonen vastasi saamaansa kirjeeseen jälleen välittömästi, ja 
kertoo menneensä heti kertojansa luokse kyselemään tarinan alkuperää. 
Aktiivinen selvitystyö tuotti alkuperäisen kertojan, iäkkään naisen va- 
kuuttelut siitä, että hän oli kuullut kertomuksen ”vanhoilta ihmisiltä”, 
vaikka ei enää muistanutkaan keneltä ja missä. Mahdollisuuden tarinan 
lukemisesta Mannonen kuittaa kirjoittamalla, ettei tämä mummo ole 
lukenut elämässään muuta kuin virsikirjaa, katekismusta ja Raamatun 
historiaa, ”ei hän kehtaa ees kuunnella, kun lapsetkaan nuoita lorpotuk- 
sia lukevat”. Yleisemminkin Mannonen toteaa kertojistaan, ettei moni- 
kaan heistä ole voinut tarinoitaan kirjoista lukea: 


sillä luulisin tutkijoiden sen verran tietävän, että noin 60-70 
vuotta sitten, ei karjalaisessa talossa ollut muuta kirjaa kuin Biblia 
ja (lasten paras tavara) Katekismus, kaikki ovat talonpojille kirjat 
jälkeenpäin tulleita. Ja laulut sekä tarinat toisilta kuultu ja muisti- 
tietoina pysyneitä, olkaatpa he sitten vaikka miten uskomattomia, 
satuja tahansa.'9 


Kommenteillaan Mannonen viestittää omaa kentän tuntemustaan ja 
samalla kyseenalaistaa arkiston tutkijoiden kansanelämän asiantunte- 
muksen. Traditiot ja kulttuuriset käytännöt muotoutuvat aina suhteessa 
aiempaan ja ympärillä olevaan sosiaaliseen kontekstiin. Toisin kuin 
Haavio, joka vaali ja vaati suullisen perinteen puhdasoppisuutta nimen- 
omaan tutkimuksen tarpeisiin, Mannosen näkemys perustui omaan ha- 
vaintoon traditioiden ohi- ja ylilainautumisesta. Ilmeisenä viittauksena 
aiempiin epäilyihin Mannonen kirjoitti myöhemmin samana keväänä 
lähettävänsä ”erään vanhan umpisokean mummon kertomia tarinoita 
nuoruudensa ajoilta”. Jos kerran kansanperinteen ”aitouden” kannalta 
oli tärkeää, että lähetetty aineisto oli peräisin sellaisilta kertojilta, jotka 
eivät olleet lukeneet tietojaan kirjoista, oli mummon umpisokeus edes 
jonkinlainen todiste aineistojen aitoudesta.?° 


19 SKS KRA. KV. Mannonen, Ulla. 18.2.1939. 
20 SKS KRA. KV. Mannonen, Ulla. 21.5.1939; ks. myös SKS KRA. KV. Mannonen, Ulla. 23.5.1939. 

Arkiston henkilökuntaa Mannosen selitys tarvas-tarinasta ei tyydyt- 
tänyt. Vastauskirjeessä todetaan suoraviivaisesti, että ”[k]ertojanne on 
lukenut sen Kotiseutu-lehdestä, siitä ei ole epäilemistäkään”. Tämä teksti 
päätyi lopulta f-sidokseen todennäköisesti Haavion tekemällä lyijykynä- 
merkinnällä ”f < Kotiseutu”. Haavion Mannoselle lähettämän kirjeen 
sävy pyrkii katkaisemaan siivet kaikenlaisilta selittelyn mahdollisuuk- 
silta: 


On valitettavaa, että meidän tämän ja eräiden muiden lähettä- 
mienne tietojen vuoksi on pakko suurella varovaisuudella suhtau- 
tua tiedonantoihinne. Toivomme, että lähetätte vähemmän, mutta 
varmasti oikeaa ja kunnollista ainesta. Tiedemiehet saavat — mikäli 
asioihin tutustuvat — aina heti selville aineksen oikeaperäisyyden.?? 


Kirjeen lopussa Mannosta pyritään kaikesta huolimatta motivoimaan ke- 
ruutyön jatkamiseen esittämällä, että lähetetyn aineiston laatu korreloi 
siitä maksettuihin palkkioihin: 


Olemme näin avomielisesti puhuneet Teille näistä arkiston si- 
säisistä asioista, koska harras toivomme on, että Te syventäisitte 
keräystänne, s. o. yrittäisitte saada yksinomaan ainesta, jonka luo- 
tettavuutta ei millään tavalla tarvitse asettaa kysymyksenalaiseksi. 
Yhteistyömme voisi silloin jatkua hankauksitta ja palkkionne voi- 
sivat kohota. 


Aineistojen aitouteen liittyvät kommentit esitetään kirjeessä ”arkiston 
sisäisinä asioina”, joita ahkeralle kerääjälle haluttiin ikään kuin luotta- 
muksellisesti avata. Mannosen keruutyötä kokonaisuutena arvioiden 
jännitteissä ei kuitenkaan ollut kyse vain keruukriteerien ymmärtämät- 
tömyydestä tai epäillystä kirjallisten aineistojen kopioimisesta, vaan 
myös siitä, että Haavion ja Mannosen käsitykset keräämisen arvoisesta 
perinteestä poikkesivat osin toisistaan. 


21 SKS KRA. Mannonen, Ulla F 9, 134. 
22 SKS KRA. KV. Arkistosta lähetetty kirje Ulla Mannoselle. 20.2.1939. 
23 SKS KRA. KV. Arkistosta lähetetty kirje Ulla Mannoselle. 20.2.1939. 

Mannonen oli kiinnittänyt jo lokakuussa 1936 lähettämässään 
kirjeessä huomiota aineistojen iän suhteellisuuteen ja siihen, että aika 
voi muuttaa nykyisellään arvottomina pidetyt aineistot arvokkaiksi (ks. 
Mikkola 2009, 108). Viitaten lähettämiinsä piirilauluihin, jotka olivat 
kauniita mutta eivät kaikki vielä vanhoja, Mannonen haastoi arkiston 
työntekijöitä: ”Kyllähän nekin aikaa myöten vanhettuvat; vai mitä ar- 
velette?”*4 Näin Mannosen voidaan tulkita tuoneen esiin ajatuksen 
nykydokumentoinnista, joka sekin tuli museoiden ja arkistojen tehtävä- 
kenttään noin neljä vuosikymmentä myöhemmin (esim. Silvén 2004). 
Vuonna 1939 viidettä vuotta keruutyötä tehdessään Mannosen näke- 
mykset arvokkaasta perinteestä olivat edelleen paikoin ristiriidassa ar- 
kiston linjan kanssa. Kritiikkiä saatuaan hän ihmetteli kirjeessään, että 
nyt vasta hänen työnsä muuttui arvottomaksi, ”ja silloin, kun en vielä 
kunnolla mitään ymmärtänyt, oli niillä arvoa, niin, että; pääsin monille 
palkinnoillekin”.5 

Mannosen kirjeiden ja aineistojen perusteella muodostuu kuva, että 
hänellä oli varsin avara näkemys kansatieteellisesti merkityksellisistä ja 
tallentamisen arvoisista asioista. Kansanihmisenä Mannosen lähesty- 
mistapa oli pragmaattinen, ei teoreettinen tai tieteellisiä paradigmoja 
noudattava. Hänen huomionsa nousivat ennen kaikkea käytännön ke- 
ruutyöstä, johon liittyi aimo annos sattumanvaraisuutta. Historiallisessa 
katsannossa Mannosen omaehtoisuus perinteenkerääjänä tuotti huo- 
mioita, jotka muuttuivat paradigmamuutosten myötä relevanteiksi myös 
tieteen näkökulmasta. 


Neuvotteluja valokuvien kansatieteellisestä arvosta 
Arkiston intresseistä poikkeavat Mannosen näkemykset tallentamisen 
arvoisesta aineistosta tulevat esiin myös keskusteluissa, jotka liittyvät 


hänen itsensä ottamiin ja arkistolle lähettämiin valokuviin. Kansan- 
tieto-lehdessä kerääjiä oli kehotettu lähettämään kuviaan itsestään ja 


24 SKS KRA. KV. Mannonen, Ulla. 29.10.1936. 
25 SKS KRA. KV. Mannonen, Ulla. 6.3.1939. 

kertojistaan. Mannonen suhtautui tähän pyyntöön vakavasti, mutta ku- 
via kertojista ei ollut helppo saada. (Mikkola 2009, 108.) Ratkaisuna 
Mannonen näki oman kameran hankkimisen, mutta varojen puuttuessa 
tämä toive ei toteutunut käden käänteessä. Mannonen valitti kameran 
puutetta useissa kirjeissään ja lähetyksissään. Kameran hankkimiseksi 
hän haki jopa rahastoilta avustusta.?* Mannosen aikeissa oli valokuvata 
paitsi kertojia myös tallentaa laajemmin ympäristöään, kuten vanhoja 
rakennuksia ja paikkoja. Tammikuussa 1939 hän kirjoitti, että ”paljon 
arvokasta lahoaa Kannaksen eri kylissä ja niistä ei jää mitään jälkipolville 
muistoksi, mutta valokuvaamalla ne saisi ikuistaa [- -]?.? Toive omasta 
kamerasta näyttää kirjeenvaihdon perusteella toteutuneen kesäkuuhun 
1939 mennessä. 

Valokuvien yleistyminen 1800-luvun lopulla ja 1900-luvun alkupuo- 
lella oli vähentänyt niihin liittyvää arvovaltaa, mutta valokuvaus sen si- 
jaan oli statusta kohottava tekijä vielä 1930-luvulla. Valokuvauksen histo- 
riaa tutkineen Hannu Sinisalon mukaan tyypillinen kansanvalokuvaaja 
1930-luvulla oli nuorehko mies, jonka ammatti oli perinteisestä maata- 
loustyöstä poikkeava ja joka muutoinkin oli kiinnostunut uusista tekni- 
sistä välineistä. Kuvaajiksi uskaltautuneet naiset, kuten Mannonen, oli- 
vat maaseudulla poikkeuksia. (Sinisalo 1981, 26, 45.) Mannosen kuvaus- 
intressit muistuttavat perinteentallentajakuvaajien pyrkimyksiä, sillä 
hän otti kuvia nimenomaan arkistoa ja tutkijoiden käyttöä varten. Perin- 
teentallentajakuvaajia oli kierrellyt Suomen maaseudulla jo 1870-luvulta 
lähtien, mutta varsinainen tieteellisen kansanvalokuvauksen buumi al- 
koi 1920-luvulla. Merkittäviä kuvaavia perinteentutkijoita ja -kerjääjiä 
olivat jo vuosisadan alussa kuvaamisen aloittanut Samuli Paulaharju 
sekä myöhemmin erityisesti Gösta Grotenfelt, Ahti Rytkönen, Sakari 
Pälsi, Toivo Itkonen, Tyyni Vahter, Albert Hämäläinen, Kustaa Vilkuna, 
Ilmari Manninen ja Esko Aaltonen. (Sinisalo 1988, 32—33; ks. myös Sini- 
salo 2005.) 


26 SKS KRA. KV. Mannonen, Ulla. 25.6.1937; SKS KRA. KV. Mannonen, Ulla. 8.3.1938; SKS KRA. KV. 
Mannonen, Ulla. 19.1.1939; SKS KRA. KV. Mannonen, Ulla. 2.3.1939; SKS KRA. E 152:255. Mannonen 
Ulla. Johannes ym. 

27 SKS KRA. KV. Mannonen, Ulla. Makslahti 19.1.1939; ks. myös SKS KRA. KV. Mannonen, Ulla. 2.3.1939. 

Perinteentallentajakuvaajat keskittyivät etsimään jälkiä vanhasta, 
katoavasta maaseudun elämästä — joskus jo kadonneestakin. Hannu 
Sinisalon mukaan esimerkiksi Ahti Rytkönen lavastutti Piipon talossa 
Pirttimäessä Viemerällä vuonna 1931 iltapuhdekuvan, johon haettiin 
rekvisiitaksi jo 13 vuotta aiemmin käytöstä poistettu pärepihti. Vieremän 
kirkonkylässä hänen kerrotaan teettäneen Samppa Pulkolla ”keörmö- 
rön” eli turkista, kirveestä ja tuohilevyistä rakennetun uskomusolentoa 
kuvaavan hahmon. 1930-luvulla kansatieteellinen valokuvaus keskittyi 
lähes yksinomaan perinteisten työtapojen, miljöiden ja kansantyyppien 
tallentamiseen. Kuvatut ihmiset olivat lähinnä ihannoidun menneisyy- 
den välittäjiä, eivät sen hetkisen kansan todellisuuden edustajia. (Sini- 
salo 1981, 22, 69.) 

Mannosen voi olettaa olleen tietoinen perinteenkuvaajien toiminnas- 
ta, mutta hänen itsensä arkistoon lähettämä aineisto ei kaikilta osin 
edusta tätä kuvaustraditiota. Perinteentallentajakuvaajiin verrattuna 
Mannosen valokuvausta voidaan pitää ”kansanomaisena valokuvaukse- 
na”. Hän oli harrastuksekseen kuvaava kansankuvaaja, joka kuului ku- 
vattaviensa kanssa samaan yhteisöön. (Ks. Sinisalo 1981, 5, 13.) Valtaosa 
Mannosen lähettämistä kuvista ei kuitenkaan ollut harrastajakuvaajille 
tyypillisiä näppäilykuvia, koska ne oli otettu varta vasten arkistolle eikä 
siis valmistelematta ja yksityiseen käyttöön (ks. Sinisalo 1981, 13). Sa- 
moin kuin suullisen perinteen kerääjänä myös valokuvaajana Manno- 
nen oli aktiivisesti mukana muokkaamassa käsitystä kansasta (tai kan- 
sanihmisistä) tehdessään valintoja siitä, millaisia ihmisiä ja miten hän 
heitä kuvasi. Kuten tekstit myös valokuvat olivat ottajansa ja tekijänsä 
luomuksia. Kuvaajana Mannonen valitsi kuvaushetken ja kuvauskoh- 
teen: miljöön, henkilöt, liikkeen, tilan ja tapahtuman. (Ks. Sinisalo 1981, 
16.) 

Suomalaisen Kirjallisuuden Seurassa Mannosen valintoihin ei oltu 
kaikilta osin tyytyväisiä, mikä tuli ilmi hänen saamastaan palautteesta 
kesäkuussa 1939. Arkistossa pidettiin hauskana, että Mannonen oli saa- 
nut hankituksi itselleen kameran, mutta samalla häntä haluttiin muis- 
tuttaa kahdesta seikasta. Ensinnäkin häntä muistutettiin siitä, että ku- 
vauskohteet tulee harkita tarkoin ja kuvia tulee ottaa ”ainoastaan todella 
kansatieteellisesti mielenkiintoisesta aiheesta, paikasta, johon liittyy 

jokin todellinen kansanomainen tarina (ei siis mikään yksityinen muis- 
telma), hyvistä kertojista ym.” Kuvauskohteiden rajaamista perusteltiin 
valokuvauksen verrattain kalliilla hinnalla ja sillä, että ”Kansanrunous- 
arkiston luonnollisesti on mahdotonta ruveta maksamaan korvausta sel- 
laisista kuvista, joilla ei ole mitään tieteellistä mielenkiintoa”. Toiseksi 
Mannosta haluttiin huomauttaa kuvien teknisestä laadusta: ”jos kuvaa 
halutaan käyttää tieteellisiin tarkoituksiin, siis valmistaa siitä kuvalaatta 
painatusta varten, sen on oltava teknillisesti täysin onnistunut, kirkas ja 
selvä. Siksi ei ole juuri syytä lähettää huonossa valaistuksessa, pilvisellä 
säällä tai pimeissä huoneissa otettuja alivalotettuja kuvia, elleivät ne to- 
siaan ole aiheeltaan vallan merkillisiä.”?* 

Mannonen lupasi lähettää tulevaisuudessa ainoastaan sellaisia kuvia, 
”joilla on kansantieteellinen arvo”, mutta ilmoitti lähettävänsä kuitenkin 
vielä muutamia valokuvia, jotka "eivät kylläkään ole kaikki kansantieteel- 
lisiä, viellä, mutta voivat niiksi tulla”. Esimerkkinä hän mainitsi linnoi- 
tustöistä palaavista miehistä ottamansa kuvan, jonka hän oli liittänyt 
lähetykseensä.?9 Mannonen haastoi siis arkiston keruuintressejä herättä- 
mällä ajatuksen siitä, että hänen kuviensa kansatieteellinen dokumentti- 
arvo syntyi mahdollisesti ajan kuluessa. Samaan tapaan kuin Mannosen 
lähettämä tuore muistitieto myös ajankohtaisia ilmiöitä kuvaavat valo- 
kuvat olivat vasta muotoutuvaa menneisyyttä ja potentiaalisesti kansan- 
perinteeksi tulemisen tilassa, jossa se ei kansanrunouden tutkijoiden 
mielestä ollut vielä relevantti tutkimus- tai edes keruukohde (ks. Sinisalo 
1981, 16; Knuuttila 1994, 17; Mikkola 2009, 109; Mikkola 2013, 152). 

Arkistosta tulleet ohjeistukset jättivät Mannosen epävarmuuden ti- 
laan. Muutaman päivän kuluttua edellisestä kirjeestään hän kirjoitti, et- 
tei enää osannut lähettää valokuvia, koska ei ollut saanut minkäänlaista 
ilmoitusta siitä, kelpasivatko hänen viimeksi lähettämänsä arkistolle.3* 
Arkiston kokoelmista on pääteltävissä, että kuvat kelpasivat ainakin siinä 
määrin, ettei niitä palautettu lähettäjälleen. Näinkin joissain tapauksissa 
toimittiin, kuten Mannosen ohella toiselle naispuoliselle kansankerääjäl- 
le Pauliina Säkille helmikuussa 1942 lähetetty kirje osoittaa: 


28 SKS KRA. KV. Arkistosta lähetetty kirje Ulla Mannosella. 13.6.1939. 
29 SKS KRA. KV. Mannonen, Ulla. 23.6.1939. 
30 SKS KRA. KV. Mannonen, Ulla. 27.6.1939. 

Oli mielenkiintoista nähdä valokuvianne, mutta palautamme ne, 
koska keruualaamme kuuluu ainoastaan kertojien ja kerääjien 
valokuvat. Nämä kuvat ovat siis Teille tärkeämpiä, koska niihin liit- 
tyy Teille persoonallisia muistoja. Valokuvan onnea ja menestystä 
tuottavasta katajasta liitämme mielihyvin kokoelmiimme samoin- 
kuin lähettämänne muistitiedot.3" 


Mannosen tapauksessa teknisesti tai arkiston näkökulmasta sisällölli- 
sesti epäonnistuneet kuvat jäivät arkiston kokoelmiin, ja ajan myötä ne 
muuttuivat dokumenteiksi tietystä ajasta ja kulttuurisesta todellisuu- 
desta. Arkiston voima piilee juuri siinä, että kaikki, mikä arkistossa säi- 
lyy, on vähintäänkin potentiaalisesti historiallisesti merkityksellistä (ks. 
myös Kurki 2002, 23, 39; Mikkola 2009, 109-110). 


Inkeriläisaineistojen erityisyys 


Mannosen tapauksessa on kiinnostavaa, että arkiston näkökulmasta ar- 
vokkaan aineiston tunnistamisvaikeudet eivät liity vain aitousepäilyjen 
kohteeksi joutuneisiin aineistoihin, vaan myös Mannosen ajautumi- 
seen inkeriläisaineistojen äärelle. Marraskuussa 1937 Mannonen lähetti 
Pohjois-Inkerin Walkeasaaresta kotoisin olevan Reinikaisen laulamia 
runoja. Kirjeessään hän toteaa, ettei ole aiemmin kehdannut kirjoittaa 
niitä muistiin ajateltuaan, ettei niillä ole arvoa. Kuultuaan radiosta, että 
ylioppilaat olivat Wiron Inkeristä keräilleet aivan samantapaisia, hän 
päätti kirjoittaa ja lähettää ”näitä Reinikaisen virsiäkin”.? 

Arkistossa Mannosen lähetys otettiin innostuneesti vastaan. Martti 
Haavio vastasi Mannosen kirjeeseen nopeasti: 


Olette taaskin nähtävästi löytänyt todellisen aarreaitan: inkeriläiset 
runot. Kirjoittakaa kaikin mokomin niin paljon kuin suinkin ”Rei- 
nikaisen virsiä” ja kaikkia mahdollisia pohjois-Inkerin ”virsiä” eli 


31 SKS KRA. KV. Arkistosta lähetetty kirje Pauliina Säkille. 25.2.1942. 
32 SKS KRA. KV. Mannonen, Ulla. 22.11.1937. 

runoja. Se olisi meille suuriarvoinen työ. Juuri niitä haluaisimme 
aivan erikoisen mielellämme: nehän ovat juuri sitä vanhinta ja kal- 
lisarvoisinta, mitä kansantietouden piirissä on 


Kirjeestä välittyy perinteen tallentamisessa pitkään vallalla ollut arvon- 
määrityksen kivijalka, jossa tärkeintä oli mahdollisimman vanha aineis- 
to tai vanhaan aikaan liittyvä tieto (Olsson 2014, 70; Lilja 2018, 156).4 
Lisäksi kirjeestä huokuu sotien välisen ajan heimoaatteen innostus (ks. 
Pimiä 2009, 33—41; Häggman 2015, 37). Haavio kehotti Mannosta kerää- 
mään kaikki mahdollinen saatavissa oleva aineisto myös muilta Inkerin 
pakolaisilta ja korosti, että olisi hyvin tärkeää saada yksityiskohtia myö- 
ten selvitetyksi, missä tilaisuudessa runoja laulettiin, ketkä lauloivat ja 
mihin vuodenaikaan. Haavion kehotukset kerätä inkeriläisaineistoa 
jatkuivat myös tämän jälkeen. Joulukuussa 1937 lähetetyssä kirjeessä 
hän toteaa: 


Olimme kovin iloisia, että olette löytänyt nuo inkeriläiset. |- -] Fi 
ole väliä, vaikka Kalevalassa tai Kantelettaressa on hieman saman- 
tapaisia; eivät ne silti samoja ole. Kirjoittakaa kaikin mokomin 
heiltä muistiin niin paljon kuin he ikinä taitavat! Onhan Inkeri 
suljettu maa, jonne kerääjät eivät pääse; on siis käytettävä tällaista 
tilaisuutta hyödyksi.3* 


Samaisessa kirjeessä Haavio pyytää tarkennusta inkeriläisten haasta- 
teltujen kotikylistä ja uskonnosta ja mainitsee teemoja, joista toivoisi 
Mannosen erityisesti kertojilta kyselevän, kuten hevosten paimennus 
ja praasniekat. Toisin kuin Mannosen omasta yhteisöstään tallentamiin 
aineistoihin, inkeriläisten suulliseen perinteeseen ei Haavio asettanut 
tiukkoja lajikriteereitä. Haavio toteaa, että arkistossa Mannosen inkeri- 


33 SKS KRA. KV. Arkistosta MH/HV lähetetty kirje Ulla Mannoselle. 25.11.1937. 

34 Vaikka näkökulmat tallentamisen kohteista ovat vuosikymmenien saatossa muuttuneet, on Agneta 
Lilja tuonut esiin, että suojelun ja pelastamisen idea on säilynyt nykypäiviin asti (Lilja 2018, 156). 

35 SKS KRA. KV. Arkistosta MH/HV lähetetty kirje Ulla Mannoselle. 25.11.1937. 

36 SKS KRA. KV. Arkistosta MH/HV lähetetty kirje Ulla Mannoselle. 13.12.1937; ks. myös SKS KRA. KV. 
Arkistosta Martti Haavion Ulla Mannoselle lähettämä kirje. 27.11.1937. 

läisaineistoja pidetään paljon tärkeämpinä kuin käynnissä olevaa 
paikallistarinakeräystä. Mannosta motivoidaan inkeriläisten pariin lu- 
paamalla maksaa näistä kokoelmista ”paremman taksan mukaan” Sii- 
nä missä osa Mannosen vuosien mittaan lähettämistä aineistoista oli 
Haavion ja Kansanrunousarkiston näkökulmasta vähäarvoista, oli Man- 
nonen tällä kertaa osannut hakeutua merkityksellisen aineiston äärelle. 


Lopuksi 


Tarkastelemamme kirjeenvaihto osoittaa perinneaineistojen luonteen 
muotoutuvan kerääjien ja arkiston tutkijoiden yhteisenä prosessina (ks. 
esim. Metslaid 2018; Fitzgerald & Hämäläinen 2018). Samalla analyy- 
simme paljastaa toimijoiden erilaiset mahdollisuudet määrittää työnsä 
luonnetta ja tavoitteita. Arkistot käyttävät väistämättä valtaa ohjaamalla 
sitä, millaista aineistoa sinne päätyy ja mitkä aineistot jäävät kokoelmien 
ulkopuolelle. Arkiston näkyvää vallankäyttöä edustavat niin kerääjille 
suunnatut ohjeistukset, joilla arkistoon tulevia aineistoja on pyritty etu- 
käteen karsimaan, kuin myös ohjaava palaute, jota kerääjille on kirjeissä 
annettu. Arkiston ohjauksen epäonnistumiset ja niiden seurauksena 
arkistoon päätyneet ”epätoivotut” aineistot tuovat rosoja arkistointiperi- 
aatteiden mukaisesti tuotettuun menneisyyskuvaan, ja sellaisina ne 
myös haastavat ja täydentävät sitä kuvaa, jota arkistoaineistojen perus- 
teella kulttuurisesta todellisuudesta on mahdollista rakentaa. (Ks. myös 
Mikkola 2009, 109.) 

Lähteiden arvoituksellisuus ja yllätyksellisyys ovat teemoja, jotka jo- 
kainen menneisyyden yhteisöjä tutkinut on joskus kohdannut. Kirjoi- 
tuksemme on puheenvuoro perinneaineistojen kriittisen kontekstuali- 
soinnin merkityksestä ja arkistojen luonteesta prosessina, jossa kerran 
tallennettu mahdollistaa aina myös uudet tulkinnat. Anakronistinen 
näkökulma, jossa esimerkiksi 1930-luvun suomalaista arkistotyötä tar- 
kastellaan ja arvioidaan oman aikamme kriteerein, voi olla tuon ajan toi- 


37 SKS KRA. KV. Arkistosta MH/HV lähetetty kirje Ulla Mannoselle. 13.12.1937; ks. myös SKS KRA. KV. 
Arkistosta Martti Haavion Ulla Mannoselle lähettämä kirje. 27.11.1937. 

mijoiden kannalta kohtuutonta, mutta samaan aikaan tämänkaltainen 
katse nostaa menneisyydestä esiin myös toimijoita ja näkökulmia, jotka 
omana aikanaan jäivät varjoon. Arkistojen prosessiluonteen ymmärtä- 
miseksi arkistojen ja niitä ympäröivien yhteisöjen suhdetta on kiinnos- 
tavaa ja hyödyllistä tarkastella paitsi nyky-yhteiskunnassa myös historial- 
lisesta näkökulmasta (ks. Cook 2013, 99). Hienovaraisimmillaan tämä 
suhde näyttäytyy yksilöiden välisessä vuoropuhelussa, kuten kerääjä 
Ulla Mannosen ja arkistoinstituutiota edustavien tutkijoiden kirjeen- 
vaihto osoittaa. 

Oma kysymyksensä on, minkälaista asiantuntemusta arkisto keraajil- 
tään on eri aikoina odottanut. Ulla Mannosen toistuva reaktio arkistolta 
saamaansa palautteeseen oli loukkaantuminen, joka kumpusi epäilyistä 
hänen rehellisyyttään kohtaan. Samalla palaute herätti Mannosen reflek- 
toimaan omaa rooliaan sensorina kertojan ja arkiston välillä. Arkiston 
ja kerääjän välisessä neuvottelussa oli kyse paitsi perinteen aitouden 
tulkinnoista myös oikeanlaisiksi koetuista perinnetuotteista. Aktiivisena 
kerääjänä Mannonen näyttää kehittäneen myös omaa näkemystään tal- 
lentamisen arvoisista kohteista niin menetelmien kuin sisältöjen suh- 
teen. 

Yleisesti ottaen arkistojen tehtävä ja institutionaalinen itseymmärrys 
on historiallisesti liittynyt ennen kaikkea todistusaineiston (evidence) 
tallentamiseen ja tämän tallentamisen dokumentointiin. Arkistointi- 
periaatteita noudattamalla ja arkistonhoitajien mahdollisimman vähäi- 
sellä puuttumisella on katsottu pystyttävän tallentamaan parhaalla mah- 
dollisella tavalla ”totuus” tapahtuneesta. (Cook 2012, 100.) Tässä ajatte- 
lussa arkistonhoitaja on nähty neutraalina ja objektiivisena välittäjänä 
aineiston tuottajan ja sitä tulkitsevan tutkijan välillä. Perinnettä ja 
muistitietoa tallentavissa arkistoissa, kuten Kansanrunousarkistossa, 
todistusaineiston luonne ja merkitys on toisenlainen kuin esimerkiksi 
Kansallisarkiston kaltaisissa asiakirjallista kulttuuriperintöä tallentavissa 
arkistoissa. Tarkastelemallamme ajanjaksolla todistusvoimaisen eräänlai- 
sena vastineena Kansanrunousarkistossa toimi aineistojen aitous. Aidon 
perinteen kokoaminen perustui puolestaan arkiston ja kerääjien yhteis- 
työhön ja toimijoiden väliseen luottamussuhteeseen. Tästä yhteistyöstä, 
luottamuksesta ja luottamuksen rakoilusta kertoo myös edellä analysoi- 
tu kirjeenvaihto. 

Epäaidoksi luokiteltu perinne ei voinut toimia todisteena menneistä 
kulttuurimuodoista, eikä sen ajateltu kuuluvan aidoksi mielletyn kan- 
santietouden piiriin. Vaikka ”aidon perinteen” äärelle löytäminen oli 
sekin osin sattumanvaraista, kuten Haavio kalastus-metaforallaan ku- 
vasi, odotettiin kerääjiltä asiantuntemusta aidon ja epäaidon perinteen 
tunnistamisessa. Mikäli tulkinnat kerääjän ja tutkijoiden välillä erosivat, 
oli seurauksena molemminpuolinen, ainakin ajoittainen, epäluottamus, 
mitä myös Haavion ja Mannosen kirjeenvaihto ilmentää. 

Kuten Mannosen tapaus osoittaa, arkistoilla on vahva rooli yhteisölli- 
sen muistin tallentajina ja tuottajina. Tutkijat ja arkistonhoitajat ar- 
vioivat myös aineiston merkityksen, arvon ja tärkeyden ja tekevät tämän 
pohjalta päätöksen aineiston tallentamisen muodoista ja esillepanosta. 
Tätä tekivät myös Suomalaisen Kirjallisuuden Seuran tutkijat arvioi- 
dessaan Mannosen keräelmien merkitystä tulevaisuudessa. Näin ym- 
märrettynä on arkistonhoitajasta tullut Terry Cookin mukaan viimeisen 
vuosisadan aikana aktiivinen arkistoperinnön tuottaja. Näiden arkiston 
ja arkistonhoitajien ajassa muuttuvien eri roolien välisten jännitteiden 
tunnistaminen onkin keskeinen seikka arkistojen luonteen ymmärtämi- 
sessä. (Cook 2013, 101-102.) 

Mielenkiintoista Ulla Mannosen ja arkiston välisessä kirjeenvaihdossa 
on näiden kahden paradigmaattisen vaiheen näkyminen toisiinsa limit- 
tyneenä. Mannosen kohdalla arkiston taholta saatu kritiikki ja siitä louk- 
kaantuminen käynnisti prosessin, jossa ei-valtaapitävä kansanihminen 
alkoi kyseenalaistaa arkiston määritelmän perinteestä. Mannosen ar- 
kistolle esittämät vastaväitteet kumpusivat ennen kaikkea hänen oman 
elinympäristönsä havainnoinnista. Hänen vastaansanomisensa ei täh- 
dännyt ohjelmalliseen perinteen uudelleen määrittelyyn tai arkistotoi- 
minnan uudistamiseen. Kokemastaan mielipahasta huolimatta Manno- 
nen pyrki noudattamaan arkistolta saamiaan ohjeita ja tuottamaan 
niiden mukaista aineistoa. Kuitenkin, kuten inkeriläisaineisto osoittaa, 
hänen aloitteellisuutensa johti myös arkiston näkökulmasta uudenlai- 
siin tallennusprosesseihin. Valintojaan puolustaessaan Mannonen toi 
esiin myös tallennuksen periaatteisiin liittyviä näkökulmia, jotka myö- 
hemmin on omaksuttu osaksi perinteentallennusta ja -tutkimusta, ku- 

ten yksilön kokemusten, kerronnan ajallisen kerroksellisuuden ja oman 
ajan ilmiöiden tallentamisen arvon. 

Rohkeasti tulkiten voisi myös väittää, että Mannosen perusteluissa 
kaikuivat arjen tasolla havaittu ja nähty perinteen moniäänisyys ja to- 
tuuksien suhteellisuus. Tällaiset elementit on myöhemmin liitetty kult- 
tuurin heterogeenista luonnetta ja moninaisia identiteettejä korostavaan 
arkistoparadigmaan. Ulla Mannosen ja SKS:n arkiston välisessä vuoro- 
puhelussa neuvottelu perinteen ja arkistotyön merkityksistä on sisältä- 
nyt viitteitä aitouskysymyksistä, perinteen merkityksestä, erilaisista ää- 
nistä ja osallisuuden mahdollisuuksista ja rajoista. Agneta Lilja (2018, 
141-159) on todennut arkistojen oikeuden määritellä perinteen ”aitoutta” 
perustuvan symboliseen pääomaan, koulutukseen ja/tai tietoon. Tar- 
kastelemamme kirjeenvaihto ei anna vihjeitä siitä, että arkisto olisi Ulla 
Mannosen näkemysten ansiosta ryhtynyt uudelleen arvioimaan toimin- 
tansa periaatteita. Sen sijaan se antaa todistuksen kerääjän pyrkimyk- 
sestä omaehtoisuuteen paitsi itse tallennustyössä myös perinteen ja sen 
arkistoinnin merkityksien arvioinnissa. Suomalaisen Kirjallisuuden 
Seuran arkiston historiakaanonissa Ulla Mannosella ei ole samanlaista 
asemaa kuin esimerkiksi Samuli Paulaharjulla ja J. K. Harjulla. Aktii- 
visia kansankerääjiä on SKS:n kokoelmien taustalla satoja. Todennä- 
köisesti moni heistä on Mannosen tavoin tahollaan pohtinut ”aidon” 
perinteen olemusta siinä vaiheessa, kun he ovat reagoineet SKS:n ke- 
ruupyyntöihin. Tämän prosessin kuvaamisen avulla on mahdollisuus 
tulla syvällisemmin tietoiseksi arkistoaineistojen muodostumisesta ja 
samalla kansankulttuurin omaehtoisuuden muodoista historiallisessa 
kontekstissa. 


LÄHTEET 


ARKISTOLÄHTEET 


Suomalaisen Kirjallisuuden Seuran arkisto, perinteen ja nykykulttuurin kokoelma 
SKS KRA. KV. Suomalaisen Kirjallisuuden Seuran kansanrunousarkiston kirjeenvaihto 
1935-1959. 
SKS KRA. Muistio 18.8.1978. Kansanrunousarkiston ns. f-kokoelman uudelleenkäsittely 
ja -sijoittaminen. 


KAMPPAILU AIDOSTA PERINTEESTÄ 85 


https://doi.org/10.21435/skst.1487 


KIRJALLISUUS 


Anttonen, Pertti, Cecilia af Forselles & Kirsti Salmi-Niklander 2018: Introduction: Oral 
Tradition and Book Culture. Teoksessa Pertti Anttonen, Cecilia af Forselles & Kirsti 
Salmi-Niklander (toim.) Oral Tradition and Book Culture. Helsinki: Suomalaisen Kirjalli- 
suuden Seura, 7—18. https://doi.org/10.21435/sff.24. 

Apo, Satu 1998: 'Ex cunno Come the Folk and Force’: Concepts of Women's Dynamistic 
Power in Finnish-Karelian Tradition. Teoksessa Satu Apo, Aili Nenola & Laura Stark-Arola 
(toim.) Gender and Folklore: Perspectives on Finnish and Karelian Culture. Helsinki: Suoma- 
laisen Kirjallisuuden Seura, 63-91. 

Blomster, Risto & Kati Mikkola 2017: Kenen perinnettä? Romani-informantit Suomen 
Kansan Vanhat Runot-aineistoissa. Etnomusikologian vuosikirja 29: 1-40. 
https://doi.org/10.23985/evk.63130. 

Caswell, Michelle, Ricardo Punzalan & T-Kay Sangwand 2017: Critical Archival Studies: An 
Introduction. Teoksessa Michelle Caswell, Ricardo Punzalan & T-Kay Sangwand (toim.) 
Critical Archival Studies. Special issue of Journal of Critical Library and Information Studies 
1(2). https://doi.org/10.24242/jclis.v1i2.50. 

Cook, Terry 2013: Evidence, Memory, Identity, and Community: Four Shifting Archival Para- 
digms. Archival Science 13: 95-120. https://doi.org/10.1007/$10502-012-9180. 

Dunbar, Anthony W. 2006: Introducing Critical Race Theory to Archival Discourse: Getting 
the Conversation Started. Archival Science 6: 109-129. https://doi.org/10.1007/s10502- 
006-9022-6. 

Fabian, Johannes 2002 [1983]: Time and the Other: How Anthropology Makes its Object. 
New York: Columbia University Press. 

Fitzgerald, Kelly & Niina Hämäläinen 2018: Individual Aims, Public Purposes: Creation 
of and Access to Tradition Archives and Vernacular Publications in Finland and Ireland. 
Teoksessa Lauri Harvilahti, Audun Kjus, Clíona O'Carrol, Susanne Österlund-Pötzsch, 
Fredrik Skott & Rita Treija (toim.) Visions and Traditions: Knowledge Production and Tradi- 
tion Archives. Helsinki: Suomalainen Tiedeakatemia, 178—204. 

Hagströn, Charlotte & Lena Marander-Eklund 2005: Att arbeta med frägelistor: En intro- 
duktion. Teoksessa Charlotte Hagström & Lena Marander-Eklund (toim.) Frägelistan som 
källa och metod. Lund: Studentlitteratur, 9-29. 

Hakala, Petra 2021: Den enskilda arkivaktörens makt att päverka bilden av det förgängna: 
Exemplet Reinhold Hausen. Teoksessa Outi Hupaniittu & Ulla-Maija Peltonen (toim.) 
Arkistot ja kulttuuriperintö. Helsinki: Suomalaisen Kirjallisuuden Seura, 105—145. 
https://doi.org/10.21435/tl.268. 

Hukkinen, Leena 1963: Epäaito kansanperinne. Esitelmä prof. Hautalan johtamassa suo- 
malaisen ja vertailevan kansanrunoudentutkimuksen seminaarissa 4.2.1963. Kansan- 
runoustieteen opinnäytetyö. Helsingin yliopisto. 

Häggman, Kai 2012: Sanojen talossa: Suomalaisen Kirjallisuuden Seura 1890-luvulta talvi- 
sotaan. Helsinki: Suomalaisen Kirjallisuuden Seura. 

Häggman, Kai 2015: Pieni kansa, pitkä muisti: Suomalaisen Kirjallisuuden Seura talvisodasta 
2000-luvulle. Helsinki: Suomalaisen Kirjallisuuden Seura. 

Hämäläinen, Niina, Kati Mikkola, Ilona Pikkanen & Eija Stark 2020: Miten kansasta tulee 
vernakulaari? Kansanrunoudentutkimuksen, kirjallisuushistorian ja kansan- 


86 KATI MIKKOLA, PIA OLSSON JA EIJA STARK 


https://doi.org/10.21435/skst.1487 


kirjoittajien tutkimuksen kansakuva 1820-luvulta 2010-luvulle. Elore 27(1): 37-59. 
https: //doi.org/10.30666/elore.89069. 

Knuuttila, Seppo 1994: Tyhmän kansan teoria: Näkökulmia menneestä tulevaan. Helsinki: 
Suomalaisen Kirjallisuuden Seura. 

Krohn, Kaarle 1885: Luettelo Suomalaisen Kirjallisuuden Seuran satukokoelmista: Johdannoksi 
kansansatujemme kerääjille. Suomi II, 17. Helsinki: Suomalaisen Kirjallisuuden Seura. 

Kurki, Tuulikki 2002: Heikki Meriläinen ja keskusteluja kansanperinteestä. Helsinki: Suomalai- 
sen Kirjallisuuden Seura. 

Kurki, Tuulikki 2004: Tekstit kansanrunousarkiston liepeillä. Teoksessa Tuulikki Kurki 
(toim.) Kansanrunousarkisto, lukijat ja tulkinnat. Helsinki: Suomalaisen Kirjallisuuden 
Seura, 65-90. 

Kuusi, Matti 1970: Anni Lehtosen runousoppi. Virittäjä 74: 293-303. 

Lilja, Agneta 2018: Dispersion, Disorder and Diversification: Paradigm Shift at the Insti- 
tute for Dialect and Folklore Research in Uppsala. Teoksessa Lauri Harvilahti, Audun 
Kjus, Cliona O'Carrol, Susanne Österlund-Pötzsch, Fredrik Skott, & Rita Treija (toim.) 
Visions and Traditions: Knowledge Production and Tradition Archives. Helsinki: Suomalainen 
tiedeakatemia, 141-159. 

Metslaid, Marleen 2018: Co-production of Ethnographic Knowledge in Estonia during 
the 1920s and 1930s. Teoksessa Lauri Harvilahti, Audun Kjus, Clíona O'Carrol, Susanne 
Österlund-Pötzsch, Fredrik Skott & Rita Treija (toim.) Visions and Traditions: Knowledge 
Production and Tradition Archives. Helsinki: Suomalainen Tiedeakatemia, 42—60. 

Mikkola, Kati 2009: Tulevaisuutta vastaan. Uutuuksien vastustus, kansantiedon keruu ja kansa- 
kunnan rakentaminen. Helsinki: Suomalaisen Kirjallisuuden Seura. 

Mikkola, Kati 2012: Yhdet vielä Karjalalle! Teoksessa Anu Koivunen (toim.) Maailman paras 
maa. Helsinki: Suomalaisen Kirjallisuuden Seura. 

Mikkola, Kati 2013: Self-Taught Collectors of Folklore and their Challenge to Archival 
Authority. Teoksessa Anna Kuismin & Matthew J. Driscoll (toim.) White Field, Black Seeds: 
Nordic Literacy Practices in the Long Nineteenth Century. Helsinki: Suomalaisen Kirjal- 
lisuuden Seura, 146-157. https://doi.org/10.21435/sflit.7. 

O'Carroll, Cliona 2018: Tradition Archives as Memory Institutions in the Past and in the 
Future: Foreword. Teoksessa Lauri Harvilahti, Audun Kjus, Cliona O'Carrol, Susanne 
Österlund-Pötzsch, Fredrik Skott & Rita Treija (toim.) Visions and Traditions: Knowledge 
Production and Tradition Archives. Helsinki: Suomalainen Tiedeakatemia, 12—23. 

Olsson, Pia 2014: ’Good Factual Knowledge’ for Future Generations: Questionnaire Activity 
Defining Traditional Culture. Journal of Finnish Studies 18(2): 65-90. 

Olsson, Pia & Eija Stark 2014: Making Cultural Heritage in Finland: The Production of and 
Challenge to Tradition. Journal of Finnish Studies 18(2): 3-10. 

Peltonen, Ulla-Maija 2004: Kalevalan riemuvuoden kilpakeruu ja hyvän kerääjän käsite. 
Teoksessa Tuulikki Kurki (toim.) Kansanrunousarkisto, lukijat ja tulkinnat. Helsinki: Suoma- 
laisen Kirjallisuuden Seura, 199—217. 

Peltonen, Ulla-Maija 2021: Henkilöarkistot: Kuka kelpaa historiaan? Teoksessa Outi 
Hupaniittu & Ulla-Maija Peltonen (toim.) Arkistot ja kulttuuriperintö. Helsinki: Suomalai- 
sen Kirjallisuuden Seura, 211—247. https://doi.org/10.21435/tl.268. 

Pimiä, Tenho 2009: Tähtäin idässä: Suomalainen sukukansojen tutkimus toisessa maailman- 


KAMPPAILU AIDOSTA PERINTEESTÄ 87 


https://doi.org/10.21435/skst.1487 


sodassa. Jyväskylä: Jyväskylän yliopisto. http://urn.fi/URN:ISBN:978-951-39-3686-0. 

Portelli, Alessandro 1997: The Battle of Valle Giulia: Oral History and the Art of Dialogue. 
Wisconsin: University of Wisconsin Press. 

Pöysä, Jyrki 2006: Kilpakirjoitukset muistitietotutkimuksessa. Teoksessa Outi Fingerroos, 
Riina Haanpää & Anne Heimo (toim.) Muistitietotutkimus: Metodologisia kysymyksiä. Hel- 
sinki: Suomalaisen Kirjallisuuden Seura, 221—244. 

Silven, Eva 2004: | samtiden eller för framtiden: Ett kunskapsbygge i det senmoderna. 
Teoksessa Cecilia Hammarlund-Larsson, Bo Nilsson & Eva Silven (toim.) Samhällsideal 
och framtidsbilder: Perspektiv pä Nordeiska museets dokumentation och forskning. Stock- 
holm: Carlssons, 140-228. 

Sinisalo, Hannu 1981: Ihmisen ja työn kuvia: Valokuvia 1920- ja 1930-luvun kansanelämästä. 
Kuopio: Kimy Kustannus Oy. 

Sinisalo, Hannu 2005: Kuva tutkimuksen lähteenä ja kohteena. Teoksessa Pirjo Korkia- 
kangas, Pia Olsson & Helena Ruotsala (toim.) Polkuja etnologian menetelmiin. Helsinki: 
Ethnos ry, 206—232. 

Stark, Eija 2019: Suullinen kulttuuri ja kirjallinen aineisto: Katsaus folkloristiikan itse- 
ymmärrykseen. Teoksessa Niina Hämäläinen, Hanna Karhu & Silja Vuorikuru (toim.) 
Satuperinteestä nykyrunoon: Suullisen perinteen ja kirjallisuuden yhteyksiä. Helsinki: Suoma- 
laisen Kirjallisuuden Seura, 51—77. 

Tarkka, Lotte 1999: Smötkyn Riiko: Mikrohistoriallinen kertomus vienalaistietäjän elämästä 
ja runoudesta. Teoksessa Pekka Laaksonen & Sirkka-Liisa Mettomäki (toim.) Tuulen jäl- 
jillä: Kirjoituksia kansanperinteestä ja kulttuurihistoriasta. Kalevalaseuran vuosikirja 77-78. 
Helsinki: Suomalaisen Kirjallisuuden Seura, 41-94. 

Tarkka, Lotte 2005: Rajarahvaan laulu: Tutkimus Vuokkiniemen kalevalamittaisesta runokult- 
tuurista 1821—1921. Helsinki: Suomalaisen Kirjallisuuden Seura. 


88 KATI MIKKOLA, PIA OLSSON JA EIJA STARK 


https://doi.org/10.21435/skst.1487 


Unohdetut laulut 

Elias Lönnrotin ja Herman Niemen käsikirjoitusvihkot 
ja kynnystekstien merkitys 

Niina Hämäläinen 

© https: //orcid.org/0000-0001-8788-9065 


Hanna Karhu 
O https: //orcid.org/0000-0003-4693-9382 


Käsityksemme menneisyydestä pohjautuu suurelta osin kirjallisiin ai- 
neistoihin ja kokoelmiin. Sekä perinteen dokumentointi että tallenne- 
tusta aineistosta laaditut kirjalliset kokonaisuudet tai julkaisut ovat kaik- 
ki suullisen perinteen kirjallista esittämistä. Tähän tekstualisoinniksi' 
kutsuttuun prosessiin liittyy aktiivisia, manipulatiivisia käytäntöjä, joi- 
den avulla perinteestä ja sen käyttäjistä tuodaan esiin tietynlaista kuvaa 
(Bauman & Briggs 2003). Suullisen perinteen tekstualisointiin liittyvät 
olennaisesti myös aineistojen arkistointi ja luettelointi, joihin vaikuttavat 
erilaiset omaan aikaansa kytköksissä olevat vallan ja määrittelyn aspek- 
tit (ks. Kurki 2004, 82-84). Vaikka perinteen muokkaaminen kirjalli- 
seen muotoon on mahdollistanut historiallisten aineistojen säilymisen, 


1 Kirjallistaminen, ks. Hämäläinen 2014; vrt. kirjallistuminen, Laitinen & Mikkola 2013. Suomessa 
on tutkittu erityisesti Kalevalan tekstualisaatioprosessia (ks. Hyvönen 2001; Hämäläinen 2012). 
Tekstualisaatiotutkimus käynnistyi 1990-luvulla Lauri Hongon (esim. 1999; 2000) kirjoituksista. 

se myös määrittää, millaisena suullinen perinne ja sen poetiikka tänä 
päivänä ymmärretään (mm. Seitel 2012). 

Tarkastelemme tässä luvussa, miten arkistointi ja siihen liittyvät 
valtamekanismit ja erilaiset kynnystekstit vaikuttavat aineiston ymmär- 
tämiseen ja löytämiseen. Tapausesimerkkeinä on kaksi käsikirjoituksina 
säilynyttä riimillisiä lauluja sisältävää kokoelmaa Suomalaisen Kirjalli- 
suuden Seuran (SKS) arkistoista: Herman Niemen uudemman kansan- 
laulun kokoelma ja Elias Lönnrotin käsikirjoitusvihko Suomen Kansan 
Nykysiä Lauluja. Arkistoinnin näkökulmasta molempia voidaan luon- 
nehtia hybridisiksi aineistoiksi, sillä ne sisältävät piirteitä SKS:n kahden 
eri arkistokokoelman aineistotyypeistä. 

Riimillinen laulu, erityisesti rekilaulu, oli 1800-luvulla yksi keskeinen 
rahvaan omaehtoisen perinteen muoto. Tästä huolimatta ei-kalevala- 
mittainen laulu ei juurikaan kiinnostanut runonkerääjiä tai laajemmin 
kirjallisten julkaisujen toimittajia, ja se on edelleen vähän tutkittu suulli- 
sen perinteen laji (Hämäläinen & Karhu 2021; Asplund 1997, 9-11). Eri- 
tyisesti kansanmusiikin tutkimuksessa on tarkasteltu riimillistä laulua, 
mutta kiinnostus on kohdistunut pääosin laulun ja performatiivisuuden 
piirteisiin sekä metriikkaan (mm. Laitinen 2003; Asplund 2006; 1997; 
Niinimäki 1997). Niin ikään riimillisen laulun väheksytty asema on 
heijastunut sen arkistointiin. Esimerkiksi riimillisen laulun aineistojen 
käytettävyys ei ole samalla tasolla kuin kalevalamittaisen runouden.? 

Rekilaulu koostuu kahdesta keskenään riimillisestä säeparista, 
jotka on usein kirjoitettu nelisäkeiseen muotoon. Kumpikin rekilaulu- 
säkeistön kahdesta säeparista sisältää seitsemän runojalkaa. Alun perin 
rekilaulu noudatti trokeeta, myöhemmin esiintyi runsaasti myös dak- 
tyyli- ja peonirytmiä. (Asplund 2006, 146.) Yksi tavallisimmista aloitus- 
formuloista oli luonnonjohdanto, mutta myös toisentyyppisiä formuloita 
löytyy (Soini 1904; Laurila 1956, 60-62; Asplund 1997, 289; Sykäri, täs- 
sä teoksessa). Rakkauden eri puolia on pidetty keskeisimpinä teemoina 
(rakastetun kaipuuta, pettymyksiä rakkaudessa), mutta lauluissa on kä- 
sitelty myös esimerkiksi Amerikan siirtolaisuutta ja rikollisia (Asplund 


2 Lauluja ja sävelmiä on tallennettu ja julkaistu jo varhain 1900-luvulla (ks. Suomen Kansan Sävelmiä. 
Laulusävelmiä I-IV, 1904-1933, digitoituna http://esavelmat.jyu.fi). Myös laulutekstien osalta tilanne on 
muuttumassa, sillä SKS:n riimillisen kansanlaulukortiston digitointi on aloitettu vuoden 2022 lopulla. 

2006, 153—155). Rekilaulut on yhdistetty hetkellisyyteen, tanssimiseen 
ja ylipäätään nuorisokulttuuriin (Karhu & Kuismin 2021; Hako 1963). 

Tutkimme Niemen ja Lönnrotin riimillisen laulun vihkoja kynnys- 
tekstin eli paratekstin käsitteen avulla (Genette 1987). Kynnysteksti sää- 
telee tekstin ymmärtämistä (Tieteen termipankki: kynnysteksti). Käsit- 
teen luonut Gerard Genette käyttää paratekstin käsitettä nimenomaan 
kirjallisuuden yhteydessä ja esittää erilaisten paratekstien määrittävän 
kirjallisen teoksen tekstiä eri tavoin. Paratekstejä ovat esimerkiksi kir- 
jailijan ja teoksen nimi sekä esipuheet (peritekstit), kuten myös erilaiset 
varsinaisen teoksen ulkopuolelle sijoittuvat kirjailijahaastattelut sekä 
käsikirjoitusversiot (epitekstit). Käytämme tässä luvussa kynnystekstin 
käsitettä laajemmin ja tarkoitamme sillä mitä tahansa ensisijaista tekstiä 
ympäröiviä ja sen määrittelyyn vaikuttavia tekstejä. 

Arkiston kontekstissa kynnystekstit vaikuttavat aineistojen hahmot- 
tamiseen ja tulkintaan sekä Lönnrotin ja Niemen vihkojen tapaukses- 
sa niiden äärelle pääsemiseen. Kynnysteksti on tekstin ympärillä oleva 
niin sanottu aputeksti, joka määrittää ja kommentoi itse tekstiä sekä 
ohjaa samalla sen lukemista ja vastaanottoa ja täten myös sen käyttöä. 
Käsittelemme luvussamme kynnystekstejä kahdella tasolla, arkistoin- 
nin ja aineiston yhteydessä. Lähestymme arkistointiin liittyviä erilai- 
sia tekstejä, luetteloita ja kortistoja kynnysteksteinä, jotka vertautuvat 
Genetten epiteksteihin. Tarkastelemme myös varsinaisissa tekstiaineis- 
toissa esiintyviä, Lönnrotin ja Niemen laatimia kynnystekstejä, kuten 
luokitteluja ja otsikointeja, jotka vertautuvat puolestaan periteksteihin. 

Vaikka analysoitavilla aineistoilla on monia samankaltaisuuksia, ne 
on sijoitettu SKS:n arkistossa eri kokoelmiin. Pohdimmekin myös sitä, 
miten sijoitustapa vaikuttaa aineistojen luonteen hahmottamiseen ja 
tulkintaan. Tutkimamme tekstit edustavat suullis-kirjallisia aineistoja, 
jotka pohjautuvat suulliseen perinteeseen, mutta on muunnettu kirjalli- 
seen muotoon. Erotuksena arkiston tyypillisille perinnemuistiinpanoille 
aineistot ovat käyneet läpi mahdollisesti useampia kirjoitusvaiheita (vrt. 
Karhu 2019). Myös ajatus julkaisemisesta tai yhtenäisestä kokonaisuu- 
desta erottaa ne muista perinnemuistiinpanoista, sillä aineistoja ja nii- 
den kirjoitusprosesseja on ohjannut käsitys kansanrunokokoelmasta, 
tietynlaisesta tekstilajista. Kirjoittajat työskentelivät kuitenkin eri vuosi- 

kymmenillä ja eri tavoin. Pohjautuen omiin riimillisen laulun tallentei- 
siinsa Lönnrot työsti käsikirjoitusvihkoaan 1830-luvulla. Malleina hänel- 
lä olivat C. A. Gottlundin ja Zacharias Topelius vanhemman kokoelmat 
oman Kantele-vihkonsa lisäksi, 1800-luvun lopulla toimineella Niemellä 
malleja oli jo runsaammin. Lönnrotin lisäksi myös Niemi toimi ”kan- 
sanrunouden” kentällä, kuten myöhemmin tulee esiin. 

Keskitymme erityisesti arkistoinnin ja tekstualisoinnin prosesseihin, 
jotka ovat määrittäneet ja määrittävät aineistojen muodostumista, tun- 
nistamista ja merkitystä (mm. Fitzgerald & Hämäläinen 2018; Stark & 
Olsson 2014). Arvottamisen ja luokittelun tavat vaikuttavat aineiston 
saavutettavuuteen ja käytettävyyteen (vrt. Paakkonen 2022). Lukumme 
liittyy tältä osin arkistolliseen käänteeseen, jonka ansiosta humanisti- 
sessa tutkimuksessa on ryhdytty kiinnittämään huomiota arkistoitujen 
tutkimusaineistojen muotoutumiseen ja syntymisen prosesseihin. Mi- 
ten aineistot ovat muodostuneet ennen kuin ne ovat päätyneet muisti- 
organisaatioihin ja minkälaiset ratkaisut määrittävät niiden luonnetta 
arkistoissa? (Mikkola 2021, 168; Hupaniittu & Peltonen 2021.) 


Riimillinen aineisto arkistossa 


Aineiston kartunnan, luokittelun ja hakuvälineiden laatimisen tavat ovat 
aina sidoksissa vallan diskursseihin (Schwartz & Cook 2002; Steedman 
2006; Stark & Olsson 2014; Mikkola 2021) ja näillä diskursseilla on vai- 
kutuksensa myös siihen, miten ja millaisena riimillinen laulu hahmot- 
tuu arkistoaineistoja tutkivalle. Suomenkielistä suullista riimillistä (kan- 
san)lauluperinnettä on arkistoitu Suomalaisen Kirjallisuuden Seuran 
arkistoon suuret määrät. Aineistoa löytyy niin käsikirjoituksina kuin 
äänitteinä, ja sitä on kertynyt 1800-luvun alkukymmeniltä 1990-luvulle 
saakka (Asplund 1997, 18-19, 68-81). Folkloristi Anneli Asplund (2006, 
149) arvioi SKS:n perinteen ja nykykulttuurin kokoelmassa olleen noin 
150 000 yksikköä. Vaikka SKS:ssa riimillisiä lauluja on pääasiallisesti pe- 
rinteen ja nykykulttuurin kokoelmassa, löytyy niitä myös kirjallisuuden 
ja kulttuurihistorian kokoelmasta, osana kirjailijoiden arkistoja (Hämä- 
läinen & Karhu 2019; Karhu, tulossa). 

Tutkittaessa hybridisiä aineistoja niiden osien sijoittaminen kah- 
teen erilaiseen kokoelmaan aiheuttaa haasteita. Lönnrotin aineistosta 
kalevalamittaisten runojen muistiinpanot on eroteltu ja luokiteltu osak- 
si perinnekokoelmaa. Muu aineisto, kuten biografinen aineisto sekä 
kaikki kirjalliset työt, Kalevala, Kanteletar, virsikirja- ja sanakirjatyö, on 
sijoitettu kirjallisuuden ja kulttuurihistorian kokoelmaan, joka koostuu 
kirjallisten toimijoiden henkilöarkistoista. Herman Niemen aineisto 
voisi puolestaan olla yhtä hyvin osa kirjallisuuden ja kulttuurihistorian 
kokoelmaa, sillä se sisältää yhtä paljon Niemen omaa tutkimusta kuin 
varsinaisia laulumuistiinpanoja. SKS:n arkistoaineistojen osalta aineis- 
ton sijoittaminen osaksi jotain tiettyä kokoelmaa ohjaakin vahvasti sitä, 
miten käyttäjä aineistoja tulkitsee ja miten niiden jäljille pääsee. (Ks. 
mm. Fitzgerald & Hämäläinen 2018.) 

Tässä tutkimamme keskenään samantyyppiset aineistot on asetettu 
osaksi eri kokoelmia ja tämä on johtanut siihen, että niiden kuvailu- 
tiedoissa on keskitytty erilaisiin ominaisuuksiin. SKS:n arkiston eri 
kokoelmissa aineistot on perinteisesti arkistoitu, luokiteltu ja kuvailtu 
toisistaan erilaisten periaatteiden pohjalta. Perinteen ja nykykulttuurin 
kokoelmassa aineistoihin merkitään, kuka aineiston on tallentanut ja 
milloin ja mistä sekä mitä perinnelajia aineisto edustaa.’ Erityisesti van- 
hempien aineistojen kuvailutiedot ovat niukkoja, eikä informantista ja 
tämän henkilökohtaisista tiedoista ole välttämättä mitään merkintää tai 
on vain nimi, ikä ja kylä (ks. Pöysä & Timonen 2004, 220). Kansan- 
lauluaineistot sisältävät useimmiten informantin nimen, mutta nimi- 
tiedoilla ei pysty suoraan tällä hetkellä hakuja tekemään. Kirjallisuuden 
ja nykykulttuurin kokoelman puolella puolestaan arkistonmuodostajalla 
eli kirjailijalla tai muulla kirjallisella toimijalla, jonka toiminnan tulok- 
sena aineisto on syntynyt, on ollut keskeisin merkitys aineiston ryhmit- 
telyssä. Uusien hakuvälineiden myötä myös erilaisilla muilla toimijuuk- 
silla tulee olemaan kasvava merkitys. 

Tärkein väline riimillisten laulujen tutkijalle on SKS:n arkiston perin- 
teen ja nykykulttuurin kokoelman kortistot. Rekilaulut sisältyvät kansan- 
laulukortistoon, johon laulut on ryhmitelty kahdella tavalla: säkeen alun 


3 Perinnelajimerkinnasta luovuttiin vähitellen 2000-luvun alussa (ks. Stark 2022). 

mukaan aakkosellisesti sekä aiheenmukaisesti.t Aiheenmukaisessa 
kortistossa on eroteltu esimerkiksi tyttöjen ja poikien lauluja toisistaan. 
Osaa lauluista, kuten kulkuri-/hulivililauluja, ovat laulaneet kuitenkin 
molemmat, ja tämä laulutyyppi löytyykin molempien kortistoista. Ai- 
heenmukainen kortisto pohjautuu arkiston järjestelmään, joka luotiin 
1950-luvulla. Vuonna 2004 kopioidusta aineksesta kaksi kolmasosaa oli 
kortistoitu tällä tavoin. (Laaksonen & Saarinen 2004, 50.) 

Kortistot, luettelot ja erilaiset tietokannat ovat aineistojen hallinnan 
ja tutkimuksen kannalta pakollisia. Laajoja aineistoja ei voisi mitenkään 
hallita ilman niitä, eikä aineistoista voisi tehdä kohdennettuja hakuja. 
Samalla nämä hakuvälineet ovat aineiston käyttöä ja tulkintaa ohjaavia 
paratekstejä (Genette 1987), kynnystekstejä, jotka ympäröivät varsinais- 
ta tekstiä, eli tässä tapauksessa riimillisiä lauluja koskevia kirjallisia 
muistiinpanoja. Kyseiset kynnystekstit paitsi ohjaavat muistiinpanojen 
luentaa ovat myös valtasuhteessa niihin. Arkistolliset kynnystekstit ovat 
aina jonkun, tietyssä historiallisessa tilanteessa toimineen henkilön laa- 
timia ja noudattavat tiettyjä periaatteita ja arvovalintoja (vrt. Schwartz 
& Cook 2002; Hupaniittu & Peltonen 2021). Arkiston hakuvälineiden 
laatiminen perustui aiemmin vahvasti objektiivisen kuvailun ideaan liit- 
tyvään anonyymisyyteen. Vaikka kirjallisuuden ja kulttuurihistorian ko- 
koelman luetteloihin on merkitty ainakin 1990-luvun lopulta asti (Ilkka 
Välimäen tiedonanto 24.1.2022) tieto siitä, kuka luettelot ja kuvailu- 
tiedot on laatinut, tätä vanhempien luetteloiden ja kortistojen tekijöiden 
tietoja ei useinkaan ole. Toisinaan tieto tekijöistä on säilynyt arkistossa 
työskennelleiden muistitietona. Matti Kuusi (1970, 293) puhuu niin sa- 
notusta piiloperinteestä, joka viittaa arkistossa työskentelevien epäviralli- 
sissa keskusteluissa jaettuun tietoon aineistoista ja niiden merkityksistä 
(ks. myös Kurki 2004 sekä Mikkola, Olsson & Stark tässä teoksessa). 

SKS:n perinteen ja kulttuurihistorian kokoelman kansanlaulukor- 
tiston on laatinut pitkälti uudempaa lauluperinnettä laajasti tutkinut 
folkloristi Anneli Asplund. Kortisto sisältää uusmittaisia kansanlauluja: 


4 Noin 15000 korttia on siirretty erilliseksi neulakortistoksi, jota oli toteuttamassa Anneli Asplund. 
Neulakortistoon kopioitiin pääasiassa rakkausaiheisia rekilauluja sekä niin sanottuja miestenlauluja 
(Laaksonen & Saarinen 2004, 50-51). 

5 Ks. kuitenkin esim. digitoitu Lna-aineisto, jonka kuvailutiedot ovat tarkemmat. 

rekilauluja, kertomalauluja, lyriikkaa, tanssilauluja sekä arkkiveisuja ja 
muita kirjallisperäisiä lauluja (Laaksonen & Saarinen 2004, 49). Asp- 
lundin mukaan kortistotyötä ei ole kuitenkaan saatettu täysin valmiik- 
si (Anneli Asplundin tiedonanto, sähköposti 16.3.2021). Arkiston avain 
-oppaan mukaan kortistoon on kopioitu lauluja 1950-luvulla saapunei- 
siin aineistoihin saakka, eikä se sisällä kilpakeruuaineistoja lukuun otta- 
matta Kalevalan riemuvuoden keruuaineistoja (KRK, 1935-1936) (Laak- 
sonen & Saarinen 2004, 49). Kopioimattomasta aineksesta 1960-luvulla 
laadittu viitekortisto (mts. 50) antaa kuitenkin ymmärtää, että osasta 
KRK-keruun aineistoista ei olisi laadittu korttia. Myös passiivinen unoh- 
taminen (Assmann 2010, 109-118; Hupaniittu & Peltonen 2021, 11) on 
siis osaltaan vaikuttanut aineistojen käytettävyyteen, siitäkin huolimatta, 
että suuresta osasta aineistoja kortit on jo laadittu. Arkiston kalevala- 
mittainen perinne sen sijaan julkaistiin suurelta osin 1900-luvun en- 
simmäisellä puoliskolla Suomen Kansan Vanhat Runot -teossarjassa 
(1908-1948), jonka lisäosa ilmestyi 1997 ja josta on sittemmin laadittu 
myös digitaalinen versio (https://skvr.fi/). 


Suomen Kansan Nykysiä Lauluja 


Elias Lönnrot kirjoitti läheiselle ystävälleen ja kollegalleen Carl Niklas 
Keckmanille helmikuussa 1834: 


Kunnioitettu Veljeni! 

Kirjasi sain viimme Tiistaina ja tulevana Tiistaina toivon toista, 
jolla lupasit matkastasi Helsinkiin tarkemman tieon antaa. Et vaan- 
kaan maha toista tietä lähteä! Näinä päivinä olen vielä pränttäämät- 
tömiä nykysempiä runoja yhteen koonnut ja selvään kirjottanut ja 
toivon Sinun tänne tuloksesi ne kaikki suoraksi saavani. Enempätä 
tällä kerralla en muistakkaan. Voi hyvin ja tervehytä toisiakin 
Elias Lönnrotilta 


7/2 34. 


UNOHDETUT LAULUT 95 


https://doi.org/10.21435/skst.1487 


Kirjeessä Lönnrot toivoo saavansa ”suoraksi” eli viimeisteltyä ”nykysem- 
pien” eli riimillisten laulujen kokoelman. Ystävät vaihtoivat usein ajatuk- 
siaan erilaisista kansanrunotöistä ja suomen kielestä, ja Keckman työsti 
Lönnrotin kirjallisia töitä yhdessä Lönnrotin kanssa. (Pääkkönen 1994, 
97-103.) Myös eräs toinen samana helmikuun päivänä päivätty kirje 
osoittaa, että Lönnrot oli suunnittelemassa julkaisua riimillisistä lauluis- 
ta. Suomalaisen Kirjallisuuden Seuran esimiehelle J. G. Linsénille hän 
vakuutti saavansa nykyiset runot pian julkaisukuntoon (kirje J. G. Linsé- 
nille 7.2.1834; ks. myös SKS:n pöytäkirja 5.3.1834). Vielä vuonna 1838 
seuran vuosikokouksessa käsiteltiin Lönnrotin kokoelmaa (SKS:n pöytä- 
kirja 16.3.1838), mutta sen jälkeen kokousten asialistalla olivat muun 
muassa Kanteletar ja Kalevala, eikä uudemmista lauluista löydy enää 
merkintöjä. Käsikirjoituksena säilynyt ”Suomen Kansan Nykysiä Laulu- 
ja”* ei koskaan ilmestynyt, luultavasti yhä laajenevan Kalevalan sekä 
muiden kirjallisten töiden vuoksi. Sen sijaan Lönnrot julkaisi näytteitä 
rekilauluista ja muista uudemmalla mitalla sepitetyistä lauluista Kante- 
lettaren esipuheessa (1840) sekä aikakauskirja Mehiläisessä 1836-1840 
(riimillisiä lauluja 1839, 1840). (Hämäläinen & Karhu 2021, 293—294.) 

Elias Lönnrotin arkisto on jaettu kahtia: numerot 1-30 sijaitsevat pe- 
rinteen ja nykykulttuurin kokoelmassa ja numerot 31-433 sekä kirje- 
aineisto kirjallisuuden ja kulttuurihistorian kokoelmassa. Nykyisten lau- 
lujen vihko sijaitsee kirjallisuuden ja kulttuurihistorian kokoelmassa, 
joka määrittää sen osaksi kirjailijoiden henkilöarkistoja sekä Lönnrotin 
kirjallisia julkaisutöitä. Arkistointiin liittyviä kynnystekstejä eli epiteks- 
tejä vihko sisältää niukasti. Vihkolle on annettu numero 58 Lönnrotiana- 
kokoelmassa ja sen kuvailutiedoissa ilmoitetaan seuraavasti: ”Suomen 
Kansan Nykyisiä Lauluja. Mustakantinen, sidottu kirja. IV:o, 158 sivua.” 
Näillä tiedoilla käyttäjä saa selville, että aineisto on sidottu, ja että sillä 
on mahdollisesti kovat kannet. Sidoksella on myös nimi sekä sivumää- 
rä. Ilmaus nykyiset laulut aineiston nimessä antaa kuitenkin ainoastaan 
asiaa tuntevalle tiedon, mitä aineisto mahdollisesti sisältää. Tiedetään, 


6 Käytämme tästä eteenpäin vihkosta nimitystä Nykyisten laulujen vihko. Lönnrot on otsikoinut vihkon 
sanalla Suomen Kansan Nykysiä Lauluja, mutta arkistossa vihko on nimetty oikeinkirjoitusmuodossa 
Suomen Kansan Nykyisiä Lauluja. 

että Lönnrot käytti sanaa runo kalevalamittaisista runoista ja sanaa laulu 
loppusoinnullisista lauluista (Perttunen 1976, 79; ks. myös Asplund 
1997, 34-35). Laulun määrite nykyinen viittaa siihen, että kyse on ni- 
menomaan 1800-luvulla ajankohtaisesta lauluperinteestä, riimillisen 
parisäkeen muodostavista yksisäkeistöisistä kansanlauluista (ks. Laurila 
1956, 50), mutta tämäkin tieto avautuu vain asiaan perehtyneelle. 

Lisää tietoa aineistosta saa vasta sitä lukiessa. Vihkon kansilehdellä 
on lyijykynällä kirjoitettu ”Lönnrot, E. Suomen Kansan Nykysiä Lauluja”. 
Mukana on myös arkistotunnus Lönnrotiana 58 sekä otsikon alapuolella 
tunnus 10640a). Kannen sisäpuolella on viite aiemmin siteerattuun 
Lönnrotin kirjeeseen, joka ajoittaa vihkon 1830-luvulle. Lyijykynällä 
kirjoitettu viesti on Lönnrotin biografin, Aarne Anttilan lisäämä: ”Tätä 
kokoelmaa tarkoittanee L:n kirje Keckmanille 4. II. 34. Anttila”? Vih- 
kon ensimmäisellä sivulla on tyhjä välilehti, joka on nimetty otsikolla 
”Suomalaisia Lauluja”. Sisällysluetteloa tai esipuhetta vihkossa ei ole. 
Varsinaiset riimilliset parisäkeet alkavat seuraavalta sivulta otsikon 
”Suomen Kansan Nykysiä Lauluja” alta. Laulut on numeroitu ja sivut 
on jaettu kahteen palstaan. Käsikirjoituksen marginaaleihin Lönnrot 
on kirjoittanut säkeiden toisintoja. Lopussa on tyhjiä sivuja, mikä viittaa 
työn keskeneräisyyteen. Vihkon loppuosassa (s. 111 alkaen) on laajempia 
kokonaisuuksia, joissa Lönnrot on liittänyt useampia rekilaulusäkeitä 
yhteen. Osa ketjumaisista kokonaisuuksista löytyy muokattuna Kante- 
lettaren esipuheen uudemmista lauluista. Vihkon viimeisellä sivulla on 
yksi nuotinnos. 

Vihkon ymmärtämiseen ja tunnistamiseen vaikuttaa se, mihin koh- 
taan arkistoa se on sijoitettu. Lönnrotiana-kokoelman järjestämistä ku- 
vanneen Aarne Anttilan (1985, 594) mukaan kirjallisuuden kokoelmassa 
olevien aineistojen luokittelussa on noudatettu ensi sijassa kronologiaa. 
Nykyisten laulujen käsikirjoitus, jota Lönnrot valmisteli 1830-luvulla, on 
osana Lönnrotin muita lyyristen runojen käsikirjoituksia ja Kanteletar- 
aineistoja (numerot 54-57 sekä 59-67). Kyseessä olevat aineistot eivät 
kuitenkaan liity vuoden 1840 Kantelettareen, vaan myöhempään, Kante- 
lettaren laajennetun painoksen toimitustöihin. Kalevalan tavoin Lönnrot 


7 Kirjeen päiväys 4.2. viittaa lähetetyn kirjeen 7.2. konseptiin. 

suunnitteli Kantelettaresta laajennettua ja paranneltua laitosta, johon hän 
voisi hyödyntää kaiken siihen asti (vuoteen 1879) kerätyn runoaineiston. 
Lönnrot aloitti toimitustyön heti Kantelettaren ilmestyttyä 1840-1841, 
mutta ehti palata siihen kunnolla vasta useita vuosikymmeniä myöhem- 
min, 1870-1880-lukujen vaihteessa. Viimeisten vuosien kansanrunotyö 
ei ole yleisesti tunnettu (ks. kuitenkin Krohn 1920; Anttila 1985; Kauko- 
nen 1988). Se on yksi Lönnrotin harvoista töistä, jotka ovat jääneet tutki- 
muksen katveeseen ja siten myös suuremman yleisön ulottumattomiin. 
(Fitzgerald & Hämäläinen 2018, 183-190.) 

Niin ikään Lönnrotin Nykyisten laulujen vihkoa ei ole varsinaisesti 
tutkittu tai tunnistettu (ks. Hämäläinen ja Karhu 2021). Nykyisten lau- 
lujen käsikirjoitus oli tekeillä jo ennen vuotta 1840, jolloin Lönnrot 
julkaisi Kantelettaren. Tämän vuoksi käsikirjoitusvihko olisi arkisto- 
luetteloinnissa sopinut ajallisesti Kantele-vihkojen (1829-1831) ja Kante- 
lettaren ensimmäisen painoksen väliin. Näin se olisi saatettu tunnistaa 
laajasta käsikirjoituskokoelmasta. Arkiston numerointi, jonka johdosta 
Nykyisten laulujen vihko on sijoitettu toisen tutkimattoman ja unohde- 
tun käsikirjoitusaineiston väliin, on saattanut vaikuttaa vihkon unohtu- 
miseen. Kuten Lönnrotin viimeisten vuosien Kanteletar-työtä, niin myös 
Nykyisten laulujen vihkoa voi tältä osin kutsua piiloperinteeksi (ks. 
Kuusi 1970). Nykyisten laulujen vihkon ”unohtuminen” liittynee myös 
sen sisältöön, joka käsitteli tavallisesti sukupuolten välisiä suhteita ja oli 
usein avoimen eroottista. 


Nykyisten laulujen taustalla olevat muistiinpanot 


Lönnrot on kirjoittanut ja toimittanut Nykyisten laulujen vihkon hyvin 
todennäköisesti omien riimillisten laulujen muistiinpanojensa pohjalta. 
Lönnrotin kirjeet sekä Suomalaisen Kirjallisuuden Seuran pöytäkirjat 
(ks. edellä) vahvistavat, että Lönnrot oli tarkoittanut sen julkaistavaksi. 
Julkaisupyrkimyksestä kertoo myös selkeä käsiala ja säkeiden tarkka 
rivitys. Lönnrot tallensi riimillisiä lauluja samaan aikaan kuin kalevala- 
mittaisia runotoisintoja Kalevalaa ja Kanteletarta varten, ja niitä kertyi 
erityisesti Suomen puoleisesta Karjalasta, pääosin Pohjois-Karjalasta, 

vuosina 1836-1838 (Perttunen 1976, 80; Asplund 1997, 78—79). Kaisa- 
Marja Perttusen (1976, 81) mukaan Lönnrotin kalevalamittaisten ru- 
nojen käsikirjoituksissa (Lna 1-30) on mukana 314 riimillisen laulun 
muistiinpanoa, lähes yhtä paljon kuin kalevalamittaisia lyyrisiä kansan- 
runoja. Lisäksi riimillisiä lauluja löytyy Lönnrotin henkilöarkistosta 
SKS:n kirjallisuuden ja kulttuurihistorian aineistokokoelmasta: Mehi- 
läisessä julkaistujen laulujen kokoelmasta (Lna 68), Paavo Korhosen ru- 
noista ja lauluista (Lna 87), kansanlaulusävelmistöstä (Lna 95) sekä eril- 
lisestä uudemmalla mitalla sepitettyjen laulujen kokoelmasta (Lna 339). 
Siitä huolimatta, että Lönnrotin keräämää riimillistä aineistoa on var- 
sin runsaasti, sen asema SKS:n kokoelmissa ei ole selvä. Aineistojen ku- 
vailutiedot saattavat olla niukkoja. Riimillisiä lauluja on myös sijoitettu 
osaksi perinteen ja nykykulttuurin kokoelmaa tai Lönnrotin kirjallisia ai- 
neistoja, jolloin niitä on vaikea tunnistaa ja löytää.? Aineistot eivät sisällä 
kuvailuja riimillisten laulujen osalta, vaan laulut pitää niistä kiinnostu- 
neen erikseen etsiä käsikirjoituksen sisältä. Lönnrotin aineiston riimil- 
liset laulut on luetteloitu Kaisa-Marja Perttusen (1976) tutkimuksessa, 
mutta arkistossa ei ole erikseen Lönnrotin riimillisten laulujen luetteloa. 
Ne eivät myöskään sisälly arkiston erilliseen rekilaulukortistoon. 
Vaikka riimillisten laulujen heikompi asema suhteessa kalevalamittai- 
seen runouteen lienee yksi syy riimillisen laulun asemaan arkistossa, 
on taustalla myös muita, käytännöllisiä ja historiallisia syitä. SKS:n 
perinnearkiston varhaisissa muodostumisperiaatteissa on noudatettu 
kalevalamittaisen runouden luettelointihankkeen, SKVR:n, perinnelaji- 
ja funktioanalyyttistä lajittelua. Perinnelajiluokittelun mukaisesti 
Lönnrotin runotallenteet on erotettu Lönnrotin muusta aineistosta 
osaksi perinnekokoelmaa. Arkistoluokituksen ulkopuolelle ovat jääneet 
paitsi uudemmat, kalevalamittaiset rahvaanrunot myös riimilliset laulut. 
(Perttunen 1976, 3.) Kalevalamittaisen runouden luokittelu- ja julkaisu- 
hanke virisi erilaisissa keskusteluissa jo 1830-luvulta alkaen, mutta var- 
sinaisesti se alkoi edistyä 1880-luvulta alkaen kansanrunojen tutkijan ja 


8 Riimillisiä lauluja, ks. esim. Lna 7, 17a-c, 24. 
9 Esim. Lna 7 -aineiston kokoelmatiedoissa on kuvaus ”vihko runoja”, jolloin käyttäjälle välittyy tieto, että 
aineistossa olisi vain kalevalamittaisia runoja. 

tallentajan A. A. Boreniuksen sekä maantieteellis-historiallisen mene- 
telmän kehittäjien Julius ja Kaarle Krohnin johdolla. Tarkoituksena 
oli lajitella ”Kalevalan syntyä koskevat kertovat runot, myöskin muut 
eepissällyksiset runot” maantieteellisesti ja geneettisesti. (Haavio 1931, 
87-89.) Hanke laajeni sittemmin käsittämään myös lyriikan, loitsut ja 
lasten lorut (Haavio 1931, 90) sekä vuonna 1997 kalevalamittaiset sek- 
suaaliaiheiset runot. Taustalla oli Krohnien menetelmä, joka keskittyi 
selvittämään yksittäisen runon alueellista ja ajallista syntyä ja leviämistä. 
(Ks. myös Mäkelä, Lukin & Karlsson tässä teoksessa.) Kalevalamittaisen 
runouden arvostus yli muiden perinnelajien on osin johtanut siihen, 
että arkistossa on runsaasti perinnettä, joka on määritelty erilaisilla 
kriteereillä epäsopivaksi perinnelajiluokitukseen (kirjallinen, kertojien 
itsensä sepittämä perinne, rahvaanrunot, itseoppineiden aineisto jne.) 
(Kurki 2004, 66, 82—83; ks. myös Laitinen & Mikkola 2013; Mikkola 
2021; Mikkola, Olsson & Stark tässä teoksessa). 


Nykyisten laulujen kynnystekstit 


Lönnrotin käsikirjoitusvihko sisältää pääosin rekilauluja, mutta myös 
muita riimillisiä lauluja, sekä niiden toisintoja ja irrallisia säkeitä. Lönn- 
rot kirjoitti tavallisesti rekilaulut kahden säkeen mittaisiksi (ks. Perttu- 
nen 1976, 81), mutta vihossa laulut on jaettu tavutuksin neljälle eri ri- 
ville. Lönnrot ei ole eritellyt tai selventänyt, mistä vihossa oikeastaan 
on kyse. Lauluja ei ole nimetty tai otsikoitu, eikä niiden sisältöjä tai 
alkuperää ole kuvattu. Vihkon sivut on jaettu kahteen palstaan, mikä oli 
Lönnrotin kirjallisille töille tyypillinen työskentelymetodi (ks. Fitzgerald 
& Hämäläinen 2018, 186). Sivun sisemmälle palstalle Lönnrot kirjasi 
numeroituja rekilauluja, sivun ulommaiselle palstalle lisäsäkeitä ja avoi- 
men seksuaalisia säkeitä. Laulut on numeroitu lähes kauttaaltaan. Nu- 
merointi on eräänlainen kynnysteksti, Lönnrotin periteksti, sillä se jakaa 
vihkon neljään laajaan osaan, vaikkakaan ei välttämättä jäsennä lukijalle 
sen sisältöä. Vihkoa lukiessa ei selviä mikään erityinen temaattinen jaot- 
telu, vaan osiot käsittelevät etupäässä sukupuolten välisiä suhteita (vrt. 
Herman Niemen vihko). Mehiläisessä Lönnrot kuvasi nykyisiä lauluja 

”poikien ja tyttöjen yhteisiksi lauluiksi” ja jaotteli niitä sukupuolen mu- 
kaisilla nimillä (ks. myös Kantelettaren esipuhe) (VT 2, 405—418), mutta 
tällainen jaottelu ei ole selvä Nykyisten laulujen vihossa. Numeroinnin 
lisäksi vihkoa määrittelevät Lönnrotin korjaukset ja merkinnät, kuten 
katkoviivat, alleviivaukset ja lisäykset. Seuraava esimerkki on tyypillinen 
lisäys, joka ei muuta suoranaisesti säkeiden sisältöä tai itse riimiä, tosin 
rytmi muuttuu lisäyksen toisessa säkeessä, vaan avaa rekilaulusäkeiden 
ilmaisun variaatiota (ks. Sykäri tässä teoksessa). Siivo tyttö ja halpa likka 
sekä niiden erilaiset merkitykset tuottavat lauluun kuitenkin toisistaan 
eriävän sävyn. Numero kahdeksan on Lönnrotin merkitsemä laulun jär- 
jestysluku. 


8. 

Minä olen siivo tyttö siivon [halvan likka halvan] 
nimen kannan 

Empä [Vaan en] minä joka pojan 

halata’kaan anna 


Laulu on myös sisällöltään tyypillinen esimerkki Nykyisten laulujen ko- 
koonpanosta, jonka rekilaulut keskittyvät sukupuolten väliseen kanssa- 
käymiseen. 

Numerointia ja korjauksia selvempi lauluja jäsentävä ja niitä ohjaava 
seikka on vihkon pystyviivat. Lönnrot on jakanut lauluja merkiten pää- 
osin pystyviivalla sisällöltään sopivat laulut ja jättänyt avoimen seksuaa- 
liset laulut ilman pystyviivaa. Pystyviivan tekniikkaa Lönnrot käytti myös 
muiden aineistojen kanssa ja se viittaa tavallisesti siihen, että kyseinen 
säe on merkitty julkaistavaksi, kuten osaksi Kalevalaa ja Kanteletarta." 
Ainoastaan vihkon lopun laajemmat kokonaisuudet, joista osan Lönnrot 
myöhemmin julkaisi Kantelettaressa, ovat ilman tätä merkintää. Kun 
minkäänlaisia muita aineistoa ohjaavia merkkejä ei ole, vihkon pysty- 
viivat ohjaavat suurelta osin sen ymmärtämistä. Riimillisen laulun jul- 


10 Pystyviivaa tai yliviivaamista ovat käyttäneet monet kirjailijat. Yleensä kirjailijoiden tapauksissa ylivii- 
vaaminen tarkoittaa tietyn kohdan poistamista, mutta se voi myös merkitä sitä, että jokin kokonaisuus 
on käsitelty (Karhu 2012, 56-57). 

kaisuperiaatteisiin Lönnrot viittaa selostuksessaan vuosina 1836—1837 
tehdystä keruumatkasta, jolloin riimillisiä lauluja oli kertynyt erityisen 
runsaasti. Lönnrot esittelee nykyisten laulujen kokoelmaansa tehden 
eron hyvän ja huonon aineksen välillä: ”Samlingen af sednare tidens 
po&mer tyckes, äfven med bortlemnade af alla sämre, blifva betydligt 
större, sä nägon af de förenämnade” (SKS:n pöytäkirja 16.3.1838). Mah- 
dolliseen kirjalliseen julkaisuun oli tarkoitus ottaa pystyviivalla varuste- 
tut laulut ja jättää niin sanotut huonommat eli pystyviivattomat avoimen 
seksuaaliset laulut pois. Tässä kontekstissa Lönnrotin käyttämä pysty- 
viiva muodostaa vihkon keskeisen riimillistä laulua ja osin myös sen 
tulkintaa määrittävän kynnystekstin. 

Pystyviivojen lisäksi selkeä käsiala, sivujen jakaminen kaksipalstai- 
seksi, laulujen numerointi, korjaukset, lisäykset ja muut merkinnät 
osoittavat, että Lönnrot oli laatimassa riimillisistä lauluista julkaistavaa 
kokonaisuutta. Kuten yllä on todettu, vihkon numeroidut laulut eivät 
näytä muodostavan selkeitä temaattisia kokonaisuuksia. Ainoastaan 
loppuosan laulut, jotka on muodostettu yhdistämällä useita rekilaulu- 
säkeitä, viittaavat Lönnrotin tapaan ketjuttaa rekilauluja (ks. Asplund 
1997; Perttunen 1976, 81). Voikin arvailla, jäivätkö käsikirjoituksen lau- 
lut julkaisematta, koska Lönnrot ei ehtinyt palata toimittamaan niitä li- 
sää, kuten hän vuonna 1849 riimillisen laulun julkaisua suunnittelevalle 
H. A. Reinholmille ohjeisti: 


Harvoin niitä kansassa yhteen järjestykseen useampia värsyjä lau- 
letaan, vaan sekaisin, kuin kullenki mieleen muistuu ja vähinki so- 
pii toinen toisihinsa. Lienee sentähden paras, Teidänki ei muusta 
järjestyksestä lukua pitävänän, kuin että saatta viisin kuusin värsy- 
jä, jotka sopivat perätysten laulaa, ja siinä on laulu valmis. (Lönn- 
rotin kirje 28.10.1849.) 

Kuva 6. Elias Lönnrot käytti käsikirjoituksissaan pystyviivaa merkkinä julkaista- 
viksi aiotuista säkeistä. Kuva: SKS KIA, Lönnrotiana 58, Suomen Kansan Nykyisiä 
Lauluja. 

Perinnettä, tutkimusta perinteestä vai 
kansanrunokokoelman luonnos? 


Opettaja-kirjailija Herman Niemi (1857—1922) toimi kansakoulun opet- 
tajana Tampereella sekä myöhemmin myös Jyväskylän seminaarin val- 
mistavassa koulussa. Niemi julkaisi Valvojassa vuonna 1893 artikkelin 
”Nykyaikaiset kansanlaulut Hämeenmurteen alalla”. SKS:n arkiston 
perinteen ja nykykulttuurin kokoelmassa sijaitseva arkistodokumentti, 
käsinkirjoitettu vihko, jonka kansilehdellä lukee kaunokirjoituksella 
”Kansanrunoutta Tampereen seuduilta”, on artikkelin tausta-aineistoa. 
Vuonna 1891 SKS:lle lähetetty vihko sisältää kuutisen sataa riimillistä 
kansanlaulua, joista pääosa on rekilaulua. 

Vihko alkaa sisällysluettelolla: Niemi on ryhmitellyt lauluja tiettyihin 
kategorioihin. Vihossa on myös runsaasti lauluja koskevia, pääasiallises- 
ti kielitieteellisiä kommentaareja. Laulutekstit on kirjoitettu sivun va- 
sempaan reunaan niin, että sivulle on jäänyt runsaasti tilaa marginaalil- 
le, jonne kommentaarit on kirjoitettu. Kommentaarit sijoittuvat pääosin 
vihkon alkupuolelle, jossa ne ovat niin pitkiä, että sivulle on toisinaan 
mahtunut vain laulu tai pari, kun taas vihkon loppupuolella, jossa 
kommentaareja ei varsinaisesti ole, lauluja on sivulla seitsemästä kah- 
deksaan. Vihkolla on myös kiinnostava erityispiirre: laulut on kopioitu 
Niemen omaa foneettista kirjoitusmallia noudattaen. Niemi on siis pyr- 
kinyt tavoittamaan kirjoituksellaan sen, miten laulujen sanat on varsi- 
naisessa esitystilanteessa artikuloitu. 

Vihkon kansilehdellä lukee ”Kerännyt ja lausuntatapaa tarkasti seura- 
ten kirjoittanut sekä muistutuksilla varustanut Herman Niemi”. Niemi 
on halunnut tavoittaa laulujen poetiikan tärkeimmän raaka-aineen, sa- 
nojen, muodon sellaisena kun hän on ne laulutilanteessa kuullut: 


(I. 4.) Kapakasta kapakkaan 
on katu kivitetty; 

Siällä om monem mammam 
poika juomahan opetettu." 


11 Niemen rivitys ei tosin aina noudata rekilaulurytmiä, kuten ei tässäkään esimerkissä. Laulettaessa 
sana poika olisi kuulunut kolmannen säkeen viimeiseksi sanaksi. Tässä luvussa käytetään Niemen 
laulunumerointia. Arkistossa on jälkeenpäin vedetty Niemen numeroinnit yli ja korvattu ne arkiston 
omilla tunnistetiedoilla. 

Kuva 7. Herman Niemi on pyrkinyt kuvaamaan foneettisella kirjoituksella laulujen 
kieltä ääntämyksenmukaisesti. Kuva: SKS KRA. Niemi, Herman, II U 6. 

III. 6. Ensim mettää, sittev vettä, 
sittek kiahuva koski, 

Kiahuvang kosken takana 

on tyttö punaposki. 


Musiikintutkija Heikki Laitinen on todennut, että arkistot antavat pa- 
remman kuvan 1800-luvun kerääjien omista keruukäytännöistä kuin 
varsinaisesta ajan lauluilmaisusta ja että emme varsinaisesti voi kerää- 
jien aineistojen tekemien muutosten vuoksi tietää minkälaista rekilau- 
lujen kieli on ollut (Laitinen 1991, 72). Niemen muistiinpanoissa meillä 
on kuitenkin käsissämme aineisto, joka tavoittaa riimillisen laulun sa- 
noitukset — kansanomaisen suullisen ilmaisun — paremmin kuin ajan 
tyypilliset aineistot. Niemen pieteetillä tehdyt muistiinpanot konkreti- 
soivat Laitisen huomion: arkiston tyypilliset perinnemuistiinpanot ovat 
pitkälti mallinnus lauluilmaisun artikulaatiosta. 

Niemi oli yksi niistä harvoista, joka kirjoitti riimillisestä laulusta tie- 
teellisen artikkelin ennen 1900-luvun lopulla syntynyttä rekilaulua kos- 
kevaa kiinnostusta (ks. Hämäläinen & Karhu 2021, 295). Hän käsittelee 
arvottavalla otteella rekilaulujen kieltä ja rakennetta. Artikkelin kansan- 
sivistyksellinen ja rekilauluja kritisoiva eetos on ristiriidassa arkiston 
aineiston kanssa, jonka yksityiskohtaiset selitysviitteet kielivät perin- 
pohjaisesta kiinnostuksesta rekilauluperinnettä kohtaan. Artikkelissa 
näkyvä kritiikki ei tule arkiston vihossa esiin. 

Tarkasteltavana oleva käsikirjoitusaineisto on ainoa keruuaineisto 
Niemeltä SKS:n arkistossa. Kirjallisuuden ja kulttuurihistorian kokoel- 
massa häneltä on säilynyt pääasiassa kirjeitä (SKS:lle, Kaarle Krohnille ja 
Alli Hannikaiselle). Riimillisiä lauluja käsittelevää kokoelmaa ei kirjeissä 
mainita, mutta ensimmäisessä SKS:lle suunnatussa kirjeessään (1880) 
Niemi kertoo olevansa harjaantunut ”puhuman mukaan kirjoittamaan”. 

Kuten on jo tullut esille, Herman Niemen aineisto on arkistoitu osak- 
si perinteen ja nykykulttuurin kokoelmaa, jossa tärkeimpiä aineistoja 
koskevia tietoja ovat kerääjä (Niemi), perinnelajien tyypit (a6, br, ba ja 
b5) ja keruupaikka (Tampereen seutu). Perinnekokoelman tietosisältö- 
jen kannalta Niemen oma tutkimustyö ei ole ollut keskeisintä, vaikka 
aineistokorttiin onkin myöhemmin lisätty käsin merkintä, että aineisto 

sisältää tietoja murteesta. Tarkkaa aineiston kuvailua osoittaa se, että 
kirjallisuuden ja kulttuurihistorian kokoelman kortistosta löytyy kysei- 
sestä aineistosta kortti, jossa on ristiviittaus perinnekokoelman puolelle. 
Kortin kuvailutiedoista ei tosin selviä, että kyseessä on riimillisiä lauluja 
koskeva aineisto, vaan siinä korostuu aineiston kielitieteellinen puoli: 
”sananselityksiä sekä lauseopillisia huomioita Tampereen seudulta.” 
Kyseisen hybridiaineiston kohdalla kokoelmien kuvailutiedoissa koros- 
tuvat ymmärrettävästi ne piirteet, jotka on nähty kyseisten kokoelmien 
kannalta keskeisinä. 

Mikä kyseinen vihko sitten todella on? Kansanrunokokoelman luon- 
nos? Vihkon tarkoitus jää auki ilman tarvittavia kontekstitietoja. Ko- 
koelmaluonnosta puoltaa se, että aineistoista puuttuu muun muassa 
tuon ajan keruuaineistolle tyypillinen tieto informanteista. Esimerkiksi 
Niemen kanssa samoihin aikoihin lauluja kerännyt Antti Rytkönen on 
merkinnyt SKS:lle toimittamiensa laulujen yhteyteen aina informantin 
nimen (Karhu 2019). Niemen aineiston formaatti kielii myös siitä, että 
aineistoa on työstetty. Kyseessä eivät siis ole pelkät SKS:lle toimitetut 
muistiinpanot, vaan puhtaaksikirjoitettu ja toimitettu erikoiskokoelma, 
jossa esimerkiksi juuri kommentaarien avulla on haluttu yksityiskohtai- 
sesti selittää ja avata lauluja vihkon lukijalle. Kuka vihkolle kaavailtu 
lukija sitten on, jää auki. Mahdollisesti lukijaksi on ajateltu pelkästään 
SKS:n silloista henkilökuntaa. Koska Niemi toimi opettajana, on myös 
mahdollista, että vihko liittyy jollain tavoin opetuskäyttöön tai kansan- 
sivistystyöhön. 


Kynnystekstit lauluja määrittelemässä 


Samoin kuin kortistot ja luettelot toimivat arkistossa rekilauluja kehys- 
tävinä kynnysteksteinä myös Niemen vihossa esiintyy lukuisia kynnys- 
tekstejä. Nämä kynnystekstit myös erottavat aineiston tavanomaisista 
perinnemuistiinpanoista. Kyseiselle tekstikokonaisuudelle on annettu 
otsikko ”Kansanrunoutta Tampereen seuduilta”, ja Niemen tekijyys nou- 
see keskeiseksi, koska hänen nimensä on kirjoitettu kansilehdelle mutta 
informanttien nimiä ei mainita lainkaan. Niemi korosti, että nykyisem- 

mät laulut ovat kansan yhteistä omaisuutta ”joka ei tiedä tekijätänsä eikä 
kenenkään yksityiseksi omaisuudeksi pysähdy, eipä senkään vertaa kuin 
vanha kansanlaulu” (Niemi 1893, 529). 

Käsikirjoitus sisältää sisällysluettelon, tekstit on asemoitu sivuille tar- 
kasti ja lauluille on laadittu laajoja kommentaareja. Genetteläisen teksti- 
käsityksen kontekstissa juuri kynnystekstit tekevät teoksen (Genette 
1987, 7—10) ja Niemen aineiston kynnystekstit korostavatkin käsikirjoi- 
tuksen teoksellista luonnetta. Vaikka kyseessä on käsin kirjoitettu, perin- 
nekokoelmaan arkistoitu aineisto, tekstuaaliset ratkaisut kielivät pitkälle 
viedyistä tekstualisointipyrkimyksistä. 

Niemi on ryhmitellyt aineiston sisällysluettelossa seuraavien otsikoi- 
den alle: 


I. Yleistä elämänviisautta 

II. Kerskausta ja pöyhkeilyä 

III. Kumppalin kaipausta, heräävää rakkautta. Rakkaudenlauluja. 
IV. Toivoton rakkaus; mustasukkaisuus; erolauluja. 

V. Hurja elämä; huikenteleva rakkaus; juomalauluja. 

VI. Leikillisiä lauluja 

VII. Pilkka ja häväistyslauluja 

VIII. Piirihyppy=lauluja ja rallatuksia 

IX. Tilapäisiä lauluja; satunnaisia mielijohteita. 

X. Kehtolauluja, lastenlauluja ja loruja. 


Kategoriat auttavat hahmottamaan vihkon laulujen kokonaisuutta, mut- 
ta määrittävät samalla sisältöä ja ohjaavat tätä kautta laulujen luentaa. 
Aineistoja luokiteltaessa päästään harvoin tilanteeseen, jossa koko ma- 
teriaali solahtaisi ongelmattomasti luokittelun kategorioihin. Tästä ker- 
tovat myös Niemen kategoriat ”Yleistä elämänviisautta” ja ”Tilapäisiä 
lauluja; satunnaisia mielijohteita”, jotka voivat sisältää käytännössä min- 
kälaisia lauluja tahansa. Ensimmäiseen kategoriaan on myös liitetty lau- 
luja, jotka voisivat hyvin kuulua muihinkin kategorioihin. 

Myös Anneli Asplund tunnustaa laulujen kategorisoinnin haasteet 
1800-luvun alkupuolen riimillisiä lauluja käsittelevässä lisensiaattityös- 
sään. Yksisäkeistöisten lyyristen laulujen teemojen osalta Asplund to- 

teaa, että laulujen temaattinen kirjo on monipuolinen ja eräissä lauluis- 
sa olisi hahmotettavissa enemmän kuin yksi teema, huolimatta tekstin 
lyhyydestä. Hänen tutkimuksessaan aineisto on luokiteltu pääteemaan 
mukaan. (Asplund 1997, 114.) Tässä konkretisoituvat aineiston hallin- 
nan realiteetit. Aineistot on luokiteltava jollain tavoin, vaikka luokittelut 
eivät täysin tekisikään oikeutta varsinaiselle aineistolle. Nämä luokitte- 
lut, oli ne tehty osana tutkimusta tai arkistossa aineiston hallinnan vuok- 
si (kortistot, luettelot), vaikuttavat puolestaan siihen, miten aineistot 
tutkimuksia, kortistoja, luetteloita ja lopulta myös varsinaisia tekstejä 
lukemalla näyttäytyvät. Arkistossa aineistoja luokitteleva henkilö onkin 
hyvin tärkeässä esilukijan roolissa, joka tekee omat ratkaisunsa (omista 
lähtökohdistaan käsin) aineiston luonteen määrittelystä (vrt. Peltonen 
2021, 66). 

Asplundin tutkimukseensa nostamia yleisimpiä riimillisen yksi- 
säkeistöisen laulun teemoja ovat rakkauden vakuuttelu, rakkauden onni, 
suru, lemmensuru ja rakastetun ikävöinti, odotus tai toiveet rakastetun 
saapumisesta, rakastetun kunniallisuus tai huonomaineisuuden pel- 
ko, rakastetun (tai kollektiivisen tyttö- tai poikaryhmän) ominaisuudet, 
omanarvontunto (usein omahyväisyys tai kerskailu), petollisuus, hylätyn 
tunteet, ero ja rakkauden päättyminen (Asplund 1997, 115-116). Niemen 
ja Asplundin kategorisoinneissa on paljon yhtäläisyyksiä. Laajimmat 
laulukategoriat Niemellä ovat rakkautta käsittelevät (III ja IV). Myös 
Asplund korostaa rakkausteemojen yleisyyttä lauluissa (Asplund 1997, 
114). 

Ryhmittelyt nostavat esiin selkeimmin erottuvat, helposti luokitelta- 
vat aiheet ja teemat, ja ne voivat vaikuttaa toisentyyppisten, haasteelli- 
semmin luokiteltavien aineistojen näkyvyyteen ja ylipäätään havaitse- 
miseen. Nimeäminen saattaa olla myös arvolatautunut teko, joka tuo 
esiin luokittelijan suhtautumisen aineistoon. Esimerkiksi tietyt seksu- 
aaliaiheet olivat Niemen aikana moraalisesti arveluttavia. Kansanlau- 
lukortiston laajat kulkuri-/hulivili-laulukategoriat, jotka esiintyvät sekä 
tyttöjen että poikien laulukortistossa, eivät luokittelun tasolla näykään 
Niemen aineistoissa. Niemen vihkossa tähän kategoriaan laskettavia lau- 
luja esiintyy joitakin sekä miesten että naisten laulamina (esim. II, 25). 
Niemi myös mainitsee ilmiön artikkelissaan: ”Pojat kerskaavat olevansa 

kaikkien tyttöjen ja tytöt kaikkien poikien tuttuja, ja tuon tuostakin lau- 
letaan vanhasta ja uudesta hentusta, ikäänkuin olisi vain jostain heitto- 
tavasta puhe” (Niemi 1893, 532). Niemen näkemys oman korpuksensa 
pohjalta oli se, että varsinaisia tyttöjen tai poikien lauluja ei esiintynyt, 
vaan tekstin sukupuolta vaihdettiin lennosta laulajan mukaan (mt.). 

Aineiston luokittelun lisäksi vihkoon laaditut muut kynnystekstit 
vaikuttavat aineistojen hahmottamiseen ohjatessaan luentaa tiettyyn 
suuntaan. Niemen aineiston tekee perinnekokoelman aineistoksi poik- 
keuksellisen kerääjän vihkoon laatimat kommentaarit. Keskittyessään 
tiettyihin kielellisiin piirteisiin kommentaarit nostavat nämä piirteet 
lauluteksteistä kohosteisiksi. Laulut onkin kerätty mahdollisesti siksi, 
että niiden kautta päästään käsiksi Tampereen alueen kielellisiin omi- 
naisuuksiin. 

Niemen aineisto osoittaa, että riimillisen laulun kieli on osin poiken- 
nut tavallisesta puhekielestä, ainakin Hämeessä. Artikkelissaan Niemi 
kirjoittaa, että vaikka laulut pitkälti adaptoituivat osaksi vallitsevaa kie- 
lenkäyttötapaa, niissä esiintyi myös paikkakunnan murteille vieraita 
sanoja tai muotoja. Uudempien kansanlaulujen kieli oli omalakista ja 
sisälsi esimerkiksi sanoja, joita ei puhekielessä suvaittu. (Niemi 1893, 
530, 536.) Tällaisia rekilauluperinteelle tyypillisiä, mutta puhekielelle vie- 
raita sanoja, olivat esimerkiksi mamma ja pappa, joita lauluissa viljeltiin 
mutta joiden käyttö muuten olisi Niemen mukaan Tampereen seudulla 
saanut osakseen pilkkaa. Niemi kiinnittää huomiota myös siihen, että 
sanaa nätti ei puhekielessä koskaan liitettäisi miespuolisiin henkilöihin, 
mutta lauluissa näin toimitaan (Niemi 1893, 537-538). Arkiston vihkon 
laulun 26 (I) ensisäettä ”Niing kun se lintu iltasella” Niemi on puoles- 
taan kommentoinut seuraavasti: ”Ilta' ainoastaan runossa, muuten eh- 
too”. Kyseisen runon kahden viimeisen säkeen kohdalla ”Nätin tytön 
luonnon pitää / koetella’ ensi!” Niemi kirjoittaa, että koetella-muotoa käy- 
tetään vain runossa, puhekielessä käytetään muotoa koitella. Niemi ei ole 
tässä huomioinut sitä, että nelitavuinen koetella täyttää rekilaulurytmin 
tavuvaatimukset, toisin kuin kolmitavuinen koitella. 

Rekilaulujen kieli vaikuttaa Niemen havaintojen pohjalta operoivan 
siis toisin kuin tavallinen puhekieli, näennäisestä arkisuudestaan huo- 
limatta. Kohosteisten, puhekielelle vieraiden piirteiden vuoksi kielen 

poeettinen luonne korostuu." Mamma- ja pappa-sanojen käyttöä lauluis- 
sa on puoltanut esimerkiksi sanojen soinnillisuus. Niemen käsinkirjoi- 
tettu kansanlaulukokoelma ja sen kynnysteksteinä toimivat kommentaa- 
rit nostavatkin esiin sen, että rekilaulujen kieli on ollut oma poeettinen 
maailmansa, runokieli, jossa ilmaisu rakentuu ja toimii tiettyjen sään- 
töjensä mukaisesti ja jonka käyttötapa ja merkitykset poikkeavat puhu- 
tusta kielestä. 


Kynnystekstit ja arkiston rekilaulut 


Olemme tarkastelleet riimillistä laulua tekstualisoinnin ja arkistoinnin 
käytäntöjen kautta ja analysoineet, miten edellä esitetyt käytännöt 
vaikuttavat laulujen ymmärtämiseen ja tulkintaan. Käsitellyt hybridi- 
aineistot eivät ole tavanomaisia arkiston perinnemuistiinpanoaineistoja, 
mutta epätyypillisyydessään ne tekevät näkyväksi arkistoon kytkeytyvien 
kynnystekstien roolin rekilaulujen hahmottamisessa. Kynnystekstit vai- 
kuttavat laajasti kaikkien arkiston rekilaulumuistiinpanojen lukemiseen 
ja tutkimukseen, ei vain niiden, joiden tekstualisointiprosessit ovat sel- 
västi havaittavissa. Kynnystekstit ohjaavat tutkijan aineistojen äärelle ja 
vaikuttavat laulutekstien tulkintaan. Arkiston muistiinpanot eivät tavoita 
ääniä menneisyydestä sellaisina kuin ne ovat aikoinaan kuuluneet, vaan 
ne suodattuvat lukijalle erilaisten kynnystekstien ohjaamina. 

Kun tutkija astuu arkistoon tutkimaan riimillisiä lauluja, hän kohtaa 
jo hakuvälineiden tasolla arvovalintojen kautta muokattua tulkintaa lau- 
luista, joka saattaa määrittää hänen omaa näkemystään laulujen luon- 
teesta. Esimerkiksi erilaiset riimillisten laulujen temaattiset kortistot 
korostavat tiettyjä merkitysyhteyksiä laulujen välillä. Myös aineiston käy- 
tettävyys arkistolaitoksessa on sidoksissa arvovalintoihin, joissa saattaa 
korostua jonkun lajin vähäpätöisyys ja toisen tärkeys tutkimuksen lähde- 
aineistona. 


12 Rekilaulujen sanoitusten on toki myös sovittava melodiaan ja rytmiin, mikä vaikuttaa niiden valintaan. 
Niemi ei huomioinut tätä seikkaa havainnoissaan. 

Elias Lönnrotin käsikirjoitukset ovat tarkoin dokumentoituja ja laa- 
jasti tunnettuja. Silti on edelleen aineistoja, jotka ovat jääneet tutkijoilta, 
käyttäjiltä ja suuremmalta yleisöltä piiloon. Käsikirjoitusvihko Suomen 
Kansan Nykysiä Lauluja ei ole arkistoinnista ja luokittelusta huolimatta 
tavoittanut käyttäjiä, tai sitten aineistoa ei ole katsottu yhtä kiinnostavak- 
si kuin Lönnrotin kansallisesti tunnustettuja töitä. Se on myös monin 
tavoin ongelmallinen perinteen näkökulmasta. Riimillisistä tallenteista 
muokattu kirjallinen laulukokoelma ei ole sopinut suullisen perinteen 
kategoriaan, ja se on sijoitettu kirjailijoiden arkistokokoelmaan. Vihkon 
todennäköinen lähdeaineisto, Lönnrotin omat riimillisen laulun muis- 
tiinpanot, on puolestaan erotettu perinnearkistoon, erilleen itse vihkos- 
ta. Perinnekokoelmassa riimilliset muistiinpanot ovat jääneet arkiston 
luokitusjärjestelmän ulkopuolelle. Ne on sijoitettu osaksi Lönnrotin ka- 
levalamittaisten runojen kokoelmaa ja usein niin, että kokoelmatiedois- 
ta ei käy ilmi, että kyseinen aineisto sisältää myös riimillisiä muistiin- 
panoja. 

Nykyisten laulujen vihko on unohdukseen jäämisestään huolimatta 
merkittävä käsikirjoitus Lönnrotin kirjallisten töiden joukossa. Se vah- 
vistaa sen, että Lönnrotin kansanrunojen tekstualisointityö kohdistui 
myös ei-kalevalamittaisiin lauluihin. Vihkon tekstualisointi ilmenee 
Lönnrotin kynnystekstien (mm. pystyviiva) välityksellä, ja se selventää 
erityisesti Lönnrotin julkaisemistavoitteita. Kuten muissakin julkaisuis- 
sa, Lönnrot näyttää tässäkin noudattavan jo Kantele-vihkossa ilmaistua 
periaatetta: ”Näistä minä olen valinnut präntättäväksi sen, joka mieles- 
täni oli paras ja täydellisin, sillä jokaisellen minä en ole saanut tilaa” 
(VT 5, 166). Riimillisten laulujen osalta täydellisen laulun periaate koh- 
distui laulujen sisällölliseen sopivuuteen. 

Herman Niemen aineisto on tärkeä dokumentti uudemman riimilli- 
sen laulun tutkimushistoriassa. Kuten sanottu, riimillisestä laulusta ei 
tutkimusta ollut tehty ennen Niemeä. Niemen aineiston merkittävyys ei 
tule tällä hetkellä millään lailla esille arkiston hakujärjestelmissä. Tässä 
luvussa Niemen vihkoa käsitellään siksi, että se löytyi sattumalta. Koska 
riimillinen laulu on ollut marginalisoitua, aineistoihin ei ymmärrettä- 
västi ole kiinnitetty samanlaista huomiota kuin esimerkiksi kalevalamit- 
taiseen perinteeseen. Tutkimusintresseihin liittyvät arkistojen arvottavat 

luokittelu- ja valintaperiaatteet määrittelevät aineiston näkyvyyttä. Niin 
tutkimusparadigmat kuin myös arkistokäytänteet ovat historiassa kui- 
tenkin jatkuvassa muutoksen tilassa. 

Sanajärjestys osana suomalaisten 
sananlaskujen poetiikkaa 


Pekka Hakamies 


Sananlaskun tarkoitus on vakuuttaa kuulijat pelkkiä puhujan omia sa- 
noja paremmin siitä, mitä puhuja sanoo. Sananlasku ei ole tavallista pu- 
hetta vaan vetoamista suurempaan auktoriteettiin, kollektiiviseen koke- 
mukseen ja perinteeseen. Suullinen perinne on luonnostaan aiemmin 
esitetyn lainaamista ja uudelleen esittämistä, ja sananlaskut ovat sitä 
aivan erityisesti (Tarkka 2016, 175). Sananlaskujen käyttöä sosiaalise- 
na toimintana tutkinut Outi Lauhakangas on tuonut esiin sananlaskun 
esittämisen vetoamisena kolmanteen tahoon, neutraaliin yhteisölliseen 
kokemukseen (Lauhakangas 2004, 79-81). Charles Briggsin mukaan 
sananlaskun käyttö kutsuu menneet sukupolvet paikalle (Briggs 1988, 
101). Vastaavasti Shirley Aroran mukaan sananlaskun käytössä on rat- 
kaisevan tärkeää, että kuulija ymmärtää lauseen kollektiiviperinteeksi 
eikä yksilön omaksi puheeksi: ”they say instead of I say” (Arora 1984, 7). 

Koska sananlaskut ovat arvovaltaista puhetta ja sanottavalla on eri- 
tyinen paino, on tärkeää, että ne voidaan vaivattomasti tunnistaa taval- 
lisen puheen virrassa. Vaikka sananlaskuja ei sillä tavoin ”esitetä” kuin 
vaikkapa kertovia runoja — olkoonkin että ne voivat olla osa eeppistä tai 
lyyristä runoa (Tarkka 2016, 184-188) — ne kuitenkin poikkeavat tavalli- 
sesta puheesta. Sananlaskujen tarkasteluun sopii periaatteessa hyvin 
esityskeskeinen näkökulma, jota muun muassa Charles Briggs (1988) 

on käyttänyt. Sen keskeinen ajatus on, että folkloren esityksessä sanat 
saavat erityisen merkityksen, ja sen ansiosta esitys poikkeaa ja erottuu 
tavallisesta puheesta (Bauman 1978, 9). Toisaalta sananlaskujen ”ei-esit- 
täminen” eli se, että ne tulevat muun puheen virrassa osana retoriikkaa, 
tekee hankalaksi esityskeskeisen näkökulman soveltamisen. Sananlas- 
kujen dokumentoiminen esitystilanteessa ja kontekstissaan vaatii paljon 
aikaa ja vaivannäköä, ja niinpä kontekstuaaliset tutkimukset ovat olleet 
harvinaisia ainakin Suomessa. Outi Lauhakangas on väitöskirjassaan 
esittänyt lyhyen katsauksen tutkimusaineistona käyttämiinsä konteks- 
tuaalisiin sananlaskututkimuksiin (Lauhakangas 2004, 121-122). 

Tämä kirjoitukseni perustuu kontekstittomiin tekstiaineistoihin, 
mutta sen näkökulmana on sananlaskujen poikkeavuus ympäröivästä 
puheesta ja sananlaskuksi tunnistamisen tärkeys. Sananlaskujen erottu- 
vuus tavallisesta puheesta on tutkimukseni lähtökohta, ja työssäni tar- 
kastelen sitä, miten se tehdään suomalaisissa sananlaskuissa sanajär- 
jestyksen avulla ja miten neutraalista poikkeava sanajärjestys vahvistaa 
sananlaskujen vakuuttavuutta. 

Shirley Arora (1984) on käyttänyt käsitettä proverbiality (”Sananlas- 
kumaisuus’) tutkiessaan sitä, miten ihmiset tunnistavat ja ymmärtävät 
kuulemansa lauseen sananlaskuksi. Uuden sananlaskun kuullessaan 
kuulija voi tunnistaa sen sananlaskuksi perinteisen rakenteen perusteel- 
la. Lisäksi lauseessa voi olla erityisiä tyylipiirteitä, jotka viestivät kuuli- 
jalle, ettei lause ole tavallista puhetta vaan sananlasku ja se on ymmär- 
rettävä sen mukaisesti. 

Arvo Krikmann on pohtinut samaan tapaan sananlaskun olemusta 
alun perin jo vuonna 1974 ilmestyneessä kaksiosaisessa teoksessaan, 
joka käsittelee sananlaskujen semanttista indefiniittisyyttä. Hänen mu- 
kaansa sananlaskuteksti ei sovi kirjaimellisesti ymmärrettynä, tavallise- 
na puheena kontekstiinsa. Virke voi kertoa pintatasolla jostakin aivan 
muusta, se voi olla liian triviaali tai se voi olla rakenteellisesti poikkeava 
tai liian koristeellinen. Havaittu ristiriita johdattaa kuulijan etsimään 
virkkeelle muunlaista merkitystä ja saa ymmärtämään, että virke on sa- 
nanlasku. (Krikmann 2009, 27.) 

Suomalaisten sananlaskujen lajityypilliset piirteet 


Suomalaisten sananlaskujen tyypillisiä ja samalla lajia määrittäviä ra- 
kenteellisia ja poeettisia piirteitä ovat tiivis, viimeistelty ja usein jollakin 
tavoin elliptinen rakenne, parallelismi, alkusointu, riimi, toisinaan runo- 
mitta sekä erityinen informaatiorakenne, jossa painokas, eniten uutta 
informaatiota sisältävä elementti on tavallisesta puheesta poiketen lau- 
seen alussa. Ilmeisesti sananlaskut on vuosisatoja sitten suureksi osak- 
si muodostettu kalevalamittaisiksi (Kuusi 1954, 147-149). Enemmistö 
Henrik Florinuksen kokoelman teksteistä, jotka ovat 1600-luvun lounai- 
sesta Suomesta peräisin, ovat runomittaisia (Kuusi 1987, 10), ja Vienan 
Karjalan Vuokkiniemellä 1800-luvulla ja 1900-luvun alussa muistiin 
merkityistä sananlaskuteksteistä 60 prosenttia on runomitallisia (Kuusi 
1978, 55-57). 

Tarkastelen kirjoituksessani sitä, miten sanajärjestys suomalaisissa 
sananlaskuissa eroaa tavallisesta puhekielestä ja miten se luo sananlas- 
kuihin erityistä retorista voimaa ja painokkuutta: tunteen siitä, että asia 
on juuri niin kuin sanotaan. Samalla pyrin tarkastelemaan sitä, miten 
sanajärjestys liittyy erilaisiin rakenne- ja tyylipiirteisiin, kuten runo- 
mittaan ja alku- tai loppusointuun. Aineistonani on pääasiassa kaksi 
alueellista kokoelmaa Itä- ja Länsi-Suomesta sekä Henrik Florinuksen 
lounaissuomalainen kokoelma 1700-luvun alusta. Otan myös kantaa 
havaitsemieni piirteiden ikään ja alueelliseen levinneisyyteen. Keskityn 
esimerkeissä kalevalamittaisiin sananlaskuteksteihin, koska niissä on 
mahdollista punnita erilaisia tekstin muotoutumiseen ja sanojen sijoit- 
tumiseen vaikuttavia seikkoja: sanajärjestyksen ohella runomittaa ja vis- 
kurilakia. Lisäksi useammasta kuin yhdestä säkeestä koostuvia tekstejä 
on toisinaan helpompi analysoida, kun jälkimmäiset säkeet selventävät 
sananlaskun merkitystä. 


Prahan koulukunta 


Tarkasteluni tukeutuu kielitieteelliseen teoriaan ja erityisesti funktio- 
naaliseen lauseoppiin (functional sentence perspective), jota on kehitelty 

1940-luvulta alkaen Prahan koulukunnaksi kutsutussa kielitieteen 
suuntauksessa. Siinä huomion kohteena on ennestään tunnetun ja uu- 
den informaation sijoittuminen lauseeseen. Suuntauksen aloittaja oli 
Vilem Mathesius, ja myöhempiä kehittäjiä ovat olleet etenkin Frantisek 
Danes, Jan Firbas, Eva Hajicovä ja Petr Sgall (Firbas 1992; Hajicovä 
2018; 41-49; Dušková 2019). 

Keskeisiä käsitteitä tässä teoriassa ovat käsiteparit teema-reema ja 
topiikki-kommentti ja lauseen informaatiorakenne: miten siinä sijoittu- 
vat ennestään tunnettu ja uusi informaatio. Terminologian käyttö on 
tässä tutkimuksen suuntauksessa ollut varsin kirjavaa. Lähellä teemaa 
ja reemaa eli ennalta tunnettua ja uutta informaatiota lauseessa ovat to- 
piikki ja kommentti, jotka esimerkiksi Pentti Leino on suomen kielen 
lohkolausetta käsittelevässä teoksessaan määritellyt ”se mistä puhutaan” 
ja ”mitä siitä sanotaan”. Topiikki on lauseen avaava konstituentti. (Leino 
1982, 125-126.) Toisinaan käsitepareja topiikki-kommentti tai topiikki- 
fokus käytetään synonyymisesti teeman ja reeman kanssa (Hajicovä 2018, 
40). Termiä informaatiorakenne on käyttänyt Pentti Leino tarkastelles- 
saan sitä, miten temaattinen ja remaattinen informaatio sijoittuu virk- 
keessä (Leino 1982, 111-115). 

Tavallisessa, painotukseltaan neutraalissa kielenkäytössä lause alkaa 
temaattisella osalla eli osalla, jonka sisältö voidaan olettaa ennestään 
tunnetuksi aiemman tekstin tai puheen perusteella ja joka on eniten si- 
doksissa kontekstiin. Lauseen loppuosassa on reema eli uusi informaa- 
tio, joka on vastaavasti vähiten sidoksissa kontekstiin eli aiemmin pu- 
heena olleeseen. Tyypillistä neutraalia lauserakennetta voidaan kuvata 
symboleilla SVC eli subjekti-verbi-täydentävä lauseenjäsen. Sanajärjes- 
tyksen ja informaatiorakenteen looginen, universaali perusmalli on ni- 
menomaan SVC: lauseen alussa on teema eli puheena oleva asia, joka 
on ennestään tuttu, ja lauseen lopussa ilmoitetaan sitä koskeva uusi 
informaatio (vrt. DuSkova 2019, 21). 

Lauseen jakaantumista informaatiorakenteen mukaisesti teemaan ja 
reemaan eli ennalta tunnettuun ja varsinaiseen uuteen informaatioon 
on Prahan koulukunnassa sittemmin kehitelty edelleen kommunikatii- 
visen dynaamisuuden suuntaan (communicative dynamism, CD): kuin- 
ka paljon uutta informaatiota kukin lauseen osa tuo kommunikaatioon 

(Duskova 2019, 11). Neutraalissa SVC-lauseessa kommunikatiivinen 
dynaamisuus kasvaa, eli uusi informaatio lisääntyy lauseen loppua koh- 
den. 

Kommunikatiivisen dynaamisuuden määrä riippuu DuSkovan ja 
Firbasin mukaan neljästä seikasta: kontekstisidonnaisuudesta, seman- 
tiikasta, lineaarisuudesta eli lauseen sanajärjestyksestä ja intonaatiosta. 
Näistä viimeinen käy ilmi vain suullisesta puheesta ja joudutaan kirjalli- 
sissa teksteissä rekonstruoimaan muiden piirteiden avulla määritellyn 
informaatiorakenteen pohjalta. Firbas ottaa teoksessaan huomioon kir- 
jallisten tekstien kommunikatiivisen dynaamisuuden määrittelyssä vain 
kolme perustetta, kontekstin, semantiikan ja lineaarisen järjestyksen 
(1992, 113). Intonaation hän ottaa huomioon suullisessa viestinnässä 
(Firbas 1992, 147). 

Kommunikatiivisen dynaamisuuden teoriaan kuuluu myös transitiok- 
si kutsuttu elementti teeman ja reeman välissä: transitio sisältää uutta 
informaatiota enemmän kuin teema mutta vähemmän kuin reema 
(Firbas 1992, 71-72). Firbas käyttää tästä teema-transitio-reema-raken- 
teesta nimitystä FSP linearity principle (Firbas 1992, 118; FSP on lyhenne 
sanoista functional sentence perspective). Kommunikatiivisen dynaami- 
suuden käsitteen myötä lauseenjäsenten jaottelu on muuttunut yksi- 
tyiskohtaisemmaksi. 

Lauseen informaatiorakenteen tutkijoilla on yleensä tapana ryhmitellä 
eri kielet kahtia sen mukaan, tarvitaanko sanajärjestystä lauseenjäsenten 
tunnistamisessa (kuten englannissa) vai voiko sanajärjestys olla vapaa 
tällaisesta rajoitteesta, kun lauseenjäsenet, etenkin subjekti, voidaan 
tunnistaa sijamuodon perusteella (esim. suomi ja tsekki) (Hakulinen & 
Karlsson 1979, 306; DuSkova 2019, 11-12; Firbas 1992, 119). Neutraali 
eli odotuksenmukainen lineaarinen järjestys on teema — transitio (verbi) 
— reema, jolloin kommunikatiivinen dynaamisuus kasvaa lauseen lop- 
pua kohti. 

Verbi on tyypillisesti transition asemassa teeman ja reeman välissä, 
jolloin se sisältää enemmän informaatiota ja on vähemmän kontekstiin 
sidottu kuin teema. Verbi välittää paitsi notionaalista (sisällöllistä, mieli- 
kuvia) myös kategoriaalista (taivutusmuotoon liittyvää) informaatiota, 
jotka kytkeytyvät toisiinsa ja tuottavat yhdessä verbin transitioaseman 

kommunikaation kulussa. (Firbas 1992, 70-79.) Käytännössä Firbas 
pitää lauseen eri osien kontekstisidonnaisuutta tärkeänä perusteena 
niiden aseman määrittämisessä kommunikatiivisen dynaamisuuden 
jatkumolla (Firbas 1992, 114). 


Informaatiorakenteen tunnistaminen sananlaskuissa 


Sananlaskujen informaatiorakennetta ovat tutkineet etenkin Arvo 
Krikmann (1974; 2009) ja Pentti Leino (1982) sekä Pekka Hakamies 
(1986; 2010). Krikmannin huomio on ollut sananlaskujen semanttisessa 
indefiniittisyydessä ja siinä, miten vaihtuva konteksti voi muuttaa teema- 
reema-jakoa. Leino on tutkinut lohkolauseen käyttöä muun muassa sa- 
nanlaskujen tehokeinona ja Hakamies teemaa ja reemaa typologian ana- 
lyysiyksikköinä sekä myöhemmin informaatiorakennetta suomalaisten 
sananlaskujen tyyli- ja tehokeinona. 

Normaalista tai neutraalista informaatiorakenteesta ja elementtien 
järjestyksestä poikkeaminen tuo lauseeseen vahvemman emfaattisen 
korostuksen, joka samalla vahvistaa sisällön merkitystä (ks. Leino 1982, 
137-143). Sanajärjestyksen transformaatiot osoittavat yleensä, että lau- 
seen alkuun siirretty jäsen on remaattinen ja tavanomaista painolli- 
sempi: lause ilmaisee, että asia on juuri näin eikä toisin. Leino on tar- 
kastellessaan suomenkielisen kolmijäsenisen lauseen painotuksen ja 
sanajärjestyksen suhdetta pelkistänyt havaintonsa neljään sääntöön: 
subjekti voi esiintyä verbin jäljessä vain painollisena, vain painollinen 
subjekti voi olla verbiloppuisen lauseen topiikki (lauseen avaava nomini- 
lauseke), vain painollinen objekti voi olla verbiloppuisen lauseen topiik- 
ki, vain painollinen verbi voi olla lauseen alussa (Leino 1982, 135). 

Suomalaisissa sananlaskuissa on usein Leinon yllä kuvaamaan tapaan 
emfaattisesti lauseen alkua painottava sanajärjestys: SCV, VSC, CSV 
(S = subjekti, C = komplementti, V = verbi), ja informaatiorakenne poik- 
keaa verraten usein normaalista siten, että reema eli uusi informaatio 
on heti lauseen alussa, mikä painottaa vahvasti sanottavaa. Asia on juuri 
niin kuin sanotaan eikä toisin, esimerkiksi ”kolmisäinen Jumalan köysi” 
-sananlaskussa reemana on ”kolmisäinen” ja teemana ”Jumalan köysi”, 


124 PEKKA HAKAMIES 


https://doi.org/10.21435/skst.1487 


ja sananlasku kertoo sen, kuinka vankka on Jumalan tuki. Sananlaskuil- 
le on tyypillistä tiivistetty, elliptinen esitystapa, jolloin verbi, erityisesti 
olla-verbi, jätetään pois. Tämä vaikeuttaa jonkin verran sanajärjestystyy- 
pin määrittelyä, jos tukeudutaan SVC-malliin ja sen transformaatioihin. 

Mielenkiintoinen esimerkki sanajärjestyksen ja informaatiorakenteen 
suhteesta on suomenkielinen venäläisperäinen lainasanalasku ”Mak- 
su velan kaunistaa”. Sen reemana on maksu heti lauseen alussa. Venä- 
jänkielinen lähdeteksti on Dolg platezem krasen, suomeksi 'velka (on) 
maksulla kaunis’. Karjalankieliset tekstit noudattavat venäläistä sanajär- 
jestystä. Suomenkielinen teksti on esikuvaansa nähden itsenäisempi, 
ja suomalaiseen tapaan reema on otettu painokkaasti esille heti alussa 
toisin kuin venäläisissä ja karjalaisissa teksteissä, joissa reema on kes- 
kellä lausetta. Formaali lauserakenne on kuitenkin kaikissa sama: SCV. 
(Hakamies 1986, 143.) 

Firbasin mukaan irrallisissa, täysin kontekstittomissa lauseissa li- 
neaarisen modifikaation ja semantiikan vuorovaikutus määrittävät kom- 
munikatiivisen dynaamisuuden (Firbas 1992, 134). Sananlaskun tapai- 
nen lause on sellaisenaan täysin kontekstista riippumaton. Sananlasku 
esittää yleisen, päteväksi havaitun kokemuksen, joka on muotoutunut ja 
kiinteytynyt välittömän kontekstin ulkopuolella ja joka on sovellettavissa 
aina tilanteen mukaan kulloiseenkin kontekstiin. Sen vuoksi lauseen 
informaatio on välittömän relevantin kontekstin ja laajemman tilanne- 
kontekstin ja kokemuksen rajamailla. (Firbas 1992, 184-185.) Firbasin 
tässä yhteydessä esittämät esimerkkitekstit ovat kaikki normaaliraken- 
teisia. Niissä kommunikatiivinen dynaamisuus kasvaa alun subjektista 
kohti lopun verbiä lauseissa, joissa ei ole kuin substantiivi ja verbi tai 
joissa on lopussa täydentävä lauseenjäsen. 

Firbasin näkemys sananlaskutekstien lähtökohtaisesta kontekstitto- 
muudesta pitää paikkansa: sananlaskuteksti sellaisenaan ei liity mihin- 
kään konkreettiseen kontekstiin. Se ei kuitenkaan tarkoita sitä, etteikö 
jokainen käyttötapaus muodostaisi omaa kontekstiaan, ja on tyypillisiä 
käyttötapoja ja merkityksiä, joiden perusteella voidaan hahmotella tyy- 
pillinen konteksti. Sananlaskujen informaatiorakenteen analyysin kan- 
nalta kontekstittomuus tarkoittaa sitä, että tutkija joutuu analysoimaan 
irrallisia sananlaskutekstejä vain semantiikan ja sanajärjestyksen perus- 

teella. Sananlaskujen kommunikatiivisen dynaamisuuden analysoinnin 
kannalta Firbasin esittämä piirreluettelo on ongelmallinen. Vaikka kan- 
sanomaiset sananlaskut ovat olleet ja ovat osittain edelleenkin suullista 
perinnettä, tutkijat joutuvat yleensä tarkastelemaan niitä kirjallisten 
tekstien perusteella, jolloin intonaatiota koskeva tieto ei ole käytettävissä. 
Lisäksi konteksti joudutaan yleensä rekonstruoimaan sen perusteella, mitä 
tiedetään sananlaskutekstin tyypillisestä käyttötavasta ja semantiikasta. 

Käyttötilanteesta irrallaan olevien sananlaskutekstien semantiikan ja 
informaatiorakenteen tutkija joutuu tukeutumaan siihen, mistä Neal 
Norrick on käyttänyt termiä standard proverb interpretation, lyhennetty- 
nä SPI (Norrick 1984, 1-2). Kullakin sananlaskulla on normaali perus- 
merkityksensä, joka tutkijan on tunnettava tai pääteltävä tekstien pe- 
rusteella. Tutkijan on alistuttava siihen tosiasiaan, että vain joidenkin 
sananlaskutekstien informaatiorakenne voidaan määrittää varmasti, 
joillakin se on epävarma tai tulkinnanvarainen ja joidenkin kohdalla se 
ei näytä olevan relevantti asia. 

Analyysin ja tulkinnan vaikeuksista huolimatta sananlaskujen tar- 
kastelu kommunikatiivisen dynaamisuuden kannalta on yrittämisen 
arvoista, koska tyypillisesti sananlaskut poikkeavat selvästi vapaasta 
puheesta ja emfaattinen korostus on niille elinehto. Kuten Leino kir- 
joittaa, ”Suu maistaa makean” ei ole sananlasku, mutta ”Suu makean 
maistaa” on (Leino 1982, 213). Leinon mukaan SCV-sanajärjestys sa- 
moin kuin CSV-sanajärjestys tuovat painon lauseen avaavaan topiikkiin, 
joka on silloin remaattinen. Tämä on yksi, formaali keino sananlaskun 
informaatiorakenteen määrittämiseksi, mutta esimerkiksi verbin puut- 
tuessa lauseesta siihen on vaikea tukeutua. Lisäksi SCV-sanajärjestys 
on luonteenomainen venäläiselle puhekielelle ilman erityistä korostus- 
ta, ja venäläisissä sananlaskuissa se on yleinen. Suomen kielessä olete- 
taan olleen muinoin verbiloppuinen SCV-sanajärjestys, jonka nykyinen 
SVC-tyyppi on myöhemmin korvannut, ja vanhasta tyypistä on saattanut 
pitkään näkyä jälkiä suomen itämurteissa (Korhonen 1980, 95-102; 
Hakulinen 1979, 503; Hakamies 1986, 244). On mahdollista, ettei 
SCV-tyyppinen sanajärjestys varsinkaan itämurteissa anna automaatti- 
sesti vahvaa korostusta sananlaskuille ja auta erottamaan niitä tavallises- 
ta, painottamattomasta puheesta. 

Leino toteaa suomalaistyyppisen emfaattisen korostuksen olevan viro- 
laisille sananlaskuille melko vieras (Leino 1982, 213). Tämä näkyy myös 
suomalais-virolaisen sananlaskun ”Sanasta miestä, sarvesta härkää” 
(PS' nro 238) sanajärjestyksen mukaisesta redaktiojaosta: suomalaisessa 
aineistossa edellä esitetty sanajärjestys on selvästi yleisin, sen sijaan vi- 
rolaisessa ”Meest sönast, härga sarvest” (EV? 6619) on miltei yksinomai- 
nen. 

Yleisesti käytetty keino reeman tai lauseen remaattisen osan eli uuden 
informaation tunnistamiseen on pohtia, mihin kysymykseen lause voisi 
olla vastaus. Kysymykseen sisältyy lauseen jo tunnettu informaatio, josta 
on aiemmin ollut puhe tai joka tunnetaan muuten kontekstin perus- 
teella, ja varsinainen vastaus on reema eli uusi informaatio. Muita toden- 
näköisiä teeman tunnuksia ovat pronominin tai muun anaforisen il- 
mauksen käyttö — kaikki, mikä jollakin tavoin viittaa aiempaan kontekstiin. 


Havaintoja aineistosta 


Olen valinnut varsinaiseksi tutkimusaineistoksi kolme sananparsi- 
kokoelmaa: Henrik Florinuksen vuonna 1702 ilmestyneen teoksen 
(Florinus 1987), jonka aineisto on kirjoitettu muistiin 1600-luvulla il- 
meisesti Varsinais-Suomesta ja Tammelasta, Eero Järventaustan (1975) 
toimittaman, tekijän omaan 1900-luvun puolenvälin jälkeen Suoniemel- 
tä kerättyyn aineistoon perustuvan kokoelman Länsi-Suomesta sekä pää- 
osin Suomalaisen Kirjallisuuden Seuran (SKS) kansanrunousarkiston 
aineistoon perustuvan kokoelman Kiteeltä Itä-Suomesta (Hukka 1989). 
Lisäksi olen ottanut joitakin yksittäisiä sananlaskutekstejä Vanhan kan- 
san sananlaskuviisaus -kokoelmasta (Kuusi 1953). Florinuksen teos on 
näköispainos alkuperäisestä, eikä siinä ole sivunumeroita, mutta tekstit 
ovat ensimmäisen sanan mukaisesti aakkosjärjestyksessä ja siten hel- 
posti löydettävissä. Muissa lähteissä käytän normaalia sivu- tai teksti- 
numeroviittausta. Tarkastellessani teeman, mahdollisen transition ja 


1 PS = Proverbia Septentrionalia, ks. Kuusi ym. 1985. 
2 EV = Eesti Vanasõnad. I-III, ks. Krikmann & Sarv 1980-1985. 

reeman sijoittumista tekstiin käytän lähtökohtaisesti termiä informaatio- 
rakenne, koska kyse on mielestäni nimenomaan rakenteesta. Kommuni- 
katiivinen dynaamisuus on suunnilleen sama asia, mutta se kuulostaa 
tässä yhteydessä enemmänkin ilmiöltä kuin rakenteelta. 

Informaatiorakenteen määrittäminen sananlaskuista pelkän konteks- 
tittoman tekstin perusteella on tuloksiltaan epävarmaa, kuten edellä on 
jo ollut puhe. Sen vuoksi en pyri tekemään mitään sofistikoituja tilastoja 
eri piirteiden esiintymisestä, mutta koetan varovaisesti esittää lopuksi 
joitakin määrälliseen tarkasteluun perustuvia päätelmiä. 

Ensimmäiseksi esimerkiksi otan vanhan suomalaisen sananlasku- 
formulan, jota Matti Kuusi on esitellyt kansanparadokseja käsitelleessä 
artikkelissaan (Kuusi 1984, 63). Formula muodostuu kahdesta verbistä, 
jotka ovat passiivin toisessa partisiipissa, sekä substantiivista: 


Maksettu heritetty haava. 
Annettu luvattu lahja. 
Unohdettu maksettu velka. 


Florinuksen kokoelmassa on lisäksi teksti: 
Ansaittu anottu ruoka; syöty leicattu pala. 


Nämä kaikki ovat ilmaisultaan lakonisia ja tiivistettyjä sananlaskuja, jois- 
ta on jätetty esimerkiksi pois varsinainen verbi, olla-verbi. Subjekti on 
lopussa, ja sitä edeltää kaksi määritettä, joista jälkimmäinen ilmoittaa jo 
tunnetun piirteen subjektista. Ensimmäinen määrite liittää siihen uu- 
den eli kertoo, millaisena on nähtävä subjekti jälkimmäisen attribuutin 
määrittämänä: kun haava on heritetty, niin se on maksettu; kun lahja 
on luvattu, se on juridisesti (ja käytännössä) annettu eikä sitä voi perua; 
kun velka on maksettu, se on unohdettu eikä siitä enää puhuta. Tärkein 
asiasisältö, reema eli lauseen tarjoama uusi informaatio, on sijoitettu 
heti lauseen alkuun, jolloin se saa vahvan emfaattisen korostuksen ja 
synnyttää kuulijassa vaikutelman sananlaskun ehdottomasta totuudesta. 
Näitä lähellä on formula, jossa on niin ikään kaksi passiivin toista parti- 
siippia mutta subjektin sijasta olla-verbi: ”Annettu tarjottu on”. Kyseessä 

on ilmeisen vanha rakennetyyppi, sillä kaikki esimerkkitekstit löytyvät 
Florinuksen sananlaskuantologiasta. 

Vaikeammaksi informaatiorakenteen analyysi käy silloin, kun kon- 
tekstitiedon puuttuessa pelkkä teksti tarjoaa kaksi vaihtoehtoista merki- 
tystä ja informaatiorakennetta. Olen pohtinut tällaista tapausta kirja- 
arvostelussa (Hakamies 2012), joka koski Ingrid Schellbach-Kopran 
suomalaisten sananlaskujen ja niiden saksankielisten käännösten anto- 
logiaa. Schellbach-Kopra (2011, nro 356) esitti suomalaisen sananlaskun 
”Hyvä paha joksikin” merkitsevän ’hyva voi olla jossakin tilanteessa pa- 
haksi, jolloin sen informaatiorakenne olisi neutraali: alussa on teema 
eli valmiiksi tunnettu asia, puheenaihe, ja sen jälkeisessä osassa uuden 
informaation merkitys kasvaa, kun kerrotaan, mitä hyvä" voi poikkeus- 
tapauksessa olla. Arvostelussa toin esiin, että tässäkin tekstissä reema 
on todennäköisesti alussa, eli siinä kerrotaan, mitä ’paha’ voi poikkeus- 
tapauksessa olla; nähdäkseni Matti Kuusi on jo puheena olleessa kansan- 
paradoksi-artikkelissaan ollut myös tällä kannalla. Lisäksi Kuusi on Van- 
han kansan sananlaskuviisaus -teoksessa (Kuusi 1953, 280-281) koonnut 
otsikon ”Hyvä paha joksikin on” alle kyseisen sananlaskun lisäksi muita 
saman aiheisia sananlaskutekstejä, joissa on selvästi kyse siitä, että paha 
voi olla johonkin tarkoitukseen hyvä: ”Ei niin pahaa, ettei johonkuhun 
hyvä”, ”Ei niin pahaa ettei hyvää mukana”. 

Aivan kiistaton on puolestaan seuraavan esimerkin informaatio- 
rakenne: 


Susi (on) suitseton hevonen, karhu (on) nainen kahleitta. 
(Kuusi 1953, 387.) 


Runomittainen sananlaskuteksti koostuu kahdesta paralleelisesta sä- 
keestä. Kontekstiin eniten sidonnaisia ovat hevonen ja nainen, joista jäl- 
kimmäinen lienee tyypillisesti ollut puheena ennen sananlaskun lausu- 
mista. Reemoja eli varsinaista uutta informaatiota ovat susi ja karhu, 
joihin hallitsematonta, vapaana liikkuvaa hevosta ja naista verrataan. 
Neutraali normaalirakenne, jossa susi ja karhu olisivat teemoja, joita 
verrattaisiin suitsettomaan hevoseen ja naiseen kahleitta, on tähän hyvin 
vaikeasti kuviteltavissa. Säkeen tavurakenne, 233 ja 224, mukautuu 

hyvin informaatiorakenteeseen, ja se on sopusoinnussa myös viskuri- 
lain kanssa. 


Halla hanhen siiven alla, talvi joutsenen tacana. 
(Florinus; Kuusi 1953, 214.) 


Kontekstista riippuen tämä sananlasku saattaa olla joko selitys siihen, 
mitä sääennettä merkitsevät hanhien ja joutsenten muuttomatkat ete- 
lään, tai siihen, mistä tiedetään hallan ja talven olevan tulossa. Teksti 
on niin pelkistetty, että sen sanajärjestys ei anna selvää osviittaa tyypilli- 
sestä käyttötilanteesta. Lausepaino voisi hyvin olla lauseiden alussa, jol- 
loin halla ja talvi olisivat reemoja, mutta toisenlainenkin painotus on 
mahdollinen. Arvo Krikmann on pohtinut sellaista mahdollisuutta, että 
käyttökontekstista (actualization) riippuen sananlaskun informaatio- 
rakenteelle on kaksi vaihtoehtoa (Krikman 2009, 59-69). Siten ei ole 
mahdotonta, että yllämainitullakin sääenteellä on kaksi vaihtoehtoista 
informaatiorakennetta. 


Händänä häjy hevoinen; paha pijca palmicoinna. 
(Florinus.) 


Tämän sananlaskun todennäköisenä tyypillisenä kontekstina on keskus- 
telu pahaluonteisen hevosen ja nuoren naisen ulkoisesta tunnistamises- 
ta. Pääsäe on tärkeämpi ja painokkaampi, ja sen vuoksi siinä reema on 
alussa; jälkisäe esittää pääsäkeelle paralleelin sisällön, ja siinä informaa- 
tiorakenne on painottumaton, teema ensin ja reema sen jälkeen. Tähän 
on ollut painetta myös viskurilain takia, eikä runomittakaan anna kum- 
mallekaan säkeelle näillä sanoilla vaihtoehtoja. 


Hiisi metsä käymättömän. 
(Florinus.) 


Tätä sananlaskua käytetään tyypillisesti kuvaamaan vaikeutta liikkua 
tuntemattomassa metsässä, jolloin lauseen loppuosa on tilanteen ja 


aiemman keskustelun perusteella tuttua, temaattista informaatiota ja 

hiisi on lauseen ilmaisema uusi informaatio eli reema — 'millainen on 
vieras, vaikeakulkuinen metsä”. Lause on runomittainen, ja pisin sana 
on viskurilain mukaisesti säkeen lopussa. Säe on 224-rakenteinen, jo- 
ten runomitta sallisi kaikki sanajärjestysvaihtoehdot, mutta toteutunut 
vaihtoehto noudattaa viskurilakia ja tuo samalla vahvasti emfaattisen 
korostuksen. 


Isännällä coiran haucku / emännällä lehmän lypsy. 
(Florinus.) 


Tälle runomittaiselle sananlaskulle on tekstin perusteella kaksi mah- 
dollista tulkintaa: joko se kertoo, mikä on isännän ja toisaalta emännän 
läheinen eläin kotitaloudessa, jolloin informaatiorakenne on painotta- 
maton, tai se ilmoittaa koiran ja lehmän sidoksen isäntäväkeen — ketä 
varten kyseinen eläin hoitaa tehtävänsä. Jälkimmäisessä tapauksessa 
informaatiorakenne on painotettu, ja reema on kummankin lauseen 
alussa. Pidän jälkimmäistä vaihtoehtoa todennäköisenä. Kumpikin säe 
on 422-rakenteinen, jolloin pisin sana on viskurilain vastaisesti säkeen 
alussa. Runomitan ja informaatiorakenteen paino on suurempi ja mää- 
rää säerakenteen. 


Jo suusa suwinen palcka; palcka talwinen parras. 
(Florinus.) 


Sananlaskuteksti koostuu kahdesta paralleelista säkeestä, joissa on kään- 
teinen sanajärjestys ja informaatiorakenne. Sananlaskun merkitys on 
jonkin verran epäselvä — mitä mahtavat olla ”suvinen palkka ” ja ”talvi- 
nen palkka”? Pidän todennäköisenä, että palcka on teema kummassa- 
kin säkeessä, asioita joista on jo ollut puhe, ja suussa ja parrassa ovat 
reemoja, jotka esittävät uuden informaation. Sananlaskuteksti on 
kalevalamittainen, joskin jälkisäkeen viimeinen sana rikkoo mittaa. 
Sanajärjestyksen ja informaatiorakenteen kääntyminen päinvastaiseksi 
jälkisäkeessä johtunee ennen kaikkea runomitan paineesta, toisaalta 
näin jälkisäe on rakenteeltaan pääsäkeen peilikuva, mikä lisää sanan- 
laskun tyylillistä vaikuttavuutta. 

Jotain joutilas teke / kaize kylän kanoja. 
(Florinus.) 


Sananlaskuteksti on vaivatta palautettavissa kalevalamittaiseksi ja koos- 
tuu kahdesta lauseesta, jotka muodostavat kumpikin oman säkeensä; 
kyseessä ei kuitenkaan ole parallelismi. Ensimmäisen säkeen reemana 
on lauseen ensimmäinen sana jotain, ”joutilaan tekeminen” liittyy aiem- 
min puheena olleeseen asiaan. Jatkosäe kertoo tarkemmin, mitä on se 
jotain, johon ensimmäisessä säkeessä viitataan. Runomitta sallisi myös 
SCV-vaihtoehdon ”joutilas jotain tekevi”, mutta toteutunut vaihtoehto 
on vielä painokkaampi CSV. Jos sanajärjestys olisi SCV, joutilas saisi 
lauseen alussa erityisen painon, jolloin jatkosäe ei istuisi siihen niin 
hyvin kuin toteutuneessa vaihtoehdossa. 


Jumalal on onnen ohjat / Luojalla lykyn awaimet; ei caten cainalosa 
/ wihansuowan sormen pääsä. 
(Florinus.) 


Runomittaisen sananlaskun tai mietelmärunon ensimmäisen säkeen 
teemana on onnen ohjat ja reemana se, kenellä ne ovat (jumalalla). Seu- 
raava säe on kertosäe, joka toistaa pääsäkeen sanajärjestyksen ja infor- 
maatiorakenteen. Kaksi viimeistä säettä sulkevat pois vaihtoehtoisia 
vastauksia teeman kysymykseen, kenestä riippuu ihmisen menestys, ja 
vahvistavat siten paitsi informaatiorakenteen myös sananlaskun sano- 
maa ja painokkuutta. 

Samalla tavoin seuraavan runomittaisen sananlaskun teksti on hel- 
posti palautettavissa runomittaiseksi: 


Alastoinda nauretan; ei suuren lijnan candajata. 
(Florinus.) 


Sananlaskun reemana on alastoinda, ja nauraminen eli pilkkaaminen 


on ennestään tuttua, kontekstisidonnaista informaatiota. Teksti koostuu 
kahdesta säkeestä, joista jälkimmäinen vahvistaa lauseen sisältöä ja sa- 

malla informaatiorakennetta ja sananlaskun vakuuttavuutta torjumalla 
päinvastaisen perusteen nauramiselle. 


Kiwi on orjan kirjacangas / saawin tango saumasucka; päzi orjan 
pään alainen. 
(Florinus.) 


Tässä kolmisäkeisessä sananlaskussa tai mietelmärunossa on puhe or- 
jan tai vähän arvostetun palkollisen huonosta vaatetuksesta ja karusta 
elämästä. Tyypillisessä käyttötilanteessa orjan osa on ollut aiemmin 
puheena ja motivoinut sananlaskun käytön, ja siten orja on lauseen 
teema. Reemoja ovat ensimmäisen säkeen kivi (luultavasti jauhinkivi, 
jonka vääntäminen oli orjan tyypillistä työtä), toisen säkeen saavin tanko 
(veden kantamisen apuväline) ja kolmannen pätsi (pehmeän päänalusen 
sijaan). Kirjakangas, saumasukka ja pään alainen ovat transitioita (Firbas 
1992, 71-72) ja tuovat uutta informaatiota kuulijan tietoon mutta eivät 
niin paljon kuin varsinaiset reemat. 
Toisenlainen informaatiorakenne on sääennusteessa: 


Käki cucku halloixi hangeen / leinoix (poutawuodex) lehtiin/ wilja 
wuodex warpuun. 
(Florinus.) 


Lauseen sanajärjestys on neutraali SVC, jolloin teema käki kukkuu on 
lauseen alussa ja reemana on halloiksi hankeen. Sananlaskun loppuosas- 
sa ovat sen paralleelit, jotka antavat lisää informaatiota siitä, mitä käen 
kukkuminen eri tilanteissa ennustaa. Tyylikeinoina ovat parallelismi ja 
alkusointu, mutta teksti ei ole luontevasti palautettavissa kalevalamit- 
taan. 


Fi Jumala pyytävää piiskaa. 
(Suoniemi. Järventausta 1974, nro 798.) 


Tämän lauseen informaatiorakenteen vaihtoehtoja voidaan analysoida 
pohtimalla, miten eri tavoin lausetta voidaan jatkaa, ja samalla tulevat 

esiin lauseen painotuksen vaihtoehdot (vrt. Leino 1982, 123-124). ”Ei 
Jumala pyytävää piiskaa (vaan piru)” -vaihtoehdossa reemana olisi sub- 
jekti Jumala, ja pyytävää piiskaa olisi jo ollut puheena. Vastaavasti ”Fi 
Jumala pyytävää piiskaa (vaan ravistaa)” -vaihtoehdossa reema on verbi 
piiskaa. ”Fi Jumala pyytävää piiskaa (vaan välttelevää)” -vaihtoehdossa 
reemana on objekti pyytävää. Pidän tätä todennäköisimpänä informaa- 
tiorakenteena. Tyypillisenä kontekstina on keskustelu siitä, kehen Juma- 
la todennäköisesti kohdistaa kurinpitonsa. 


Kaikki kateell'ov vähisä. (Kade ei ole koskaan tyytyväinen siihen, 
mitä hän omistaa.) 
(Suoniemi. Järventausta 1974, nro 855.) 


Tätä sanalaskua käytettäessä todennäköinen aiemman keskustelun aihe 
on kateellisen tyytymättömyys omiin omistuksiinsa. Reemana on kaikki 
heti lauseen alussa, ja lauseessa on vahva emfaattinen korostus. 


Autak konna korrelle, ni pian se pyytää orrelle. 
(Suoniemi. Järventausta 1974, nro 1198.) 


Sananlaskussa on painottamaton sanajärjestys, ja todennäköinen tyy- 
pillinen konteksti on joidenkin ihmisten itsekäs toisen avun hyödyntä- 
minen. Sananlasku koostuu kahdesta lauseesta, joissa kummassakin 
teema on alussa (autak konna ja pian se pyytää) ja reema lopussa (kor- 
relle; orrelle). Lisäksi kommunikatiivinen dynaamisuus kasvaa läpi koko 
tekstin, niin että jälkimmäinen lause paljastaa, mitä ensimmäisen lau- 
seen kuvaamasta tilanteesta seuraa. Riimi lisää sananparren tyylillistä 
vaikuttavuutta ja vakuuttavuutta, vaikka sanajärjestys ei sitä teekään. 


Lepän urpu, leivän urpu. 
(Suoniemi. Järventausta 1974, nro 1544.) 


Tämä teksti on yksi erittäin harvoista Suoniemellä 1900-luvun jälkipuo- 
lella muistetuista sananlaskuista, jonka voidaan katsoa olevan kalevala- 


mittainen, 2222-rakenteinen runosäe. Sananlasku on ilmeisesti sadon 

enne ja koostuu kahdesta puolisäkeestä. Niistä ensimmäinen ilmoittaa 
tunnetun asian ja on teema, ja jälkimmäinen ilmoittaa varsinaisen uu- 
den informaation ja on siten reema. 


Ei lämmil luita särje. 
(Suoniemi. Järventausta 1974, nro 1629.) 


Sananlaskulause on SCV-tyyppinen sanajärjestykseltään, mikä Pentti 
Leinon mukaan liittyisi alun painokkuuteen. Todennäköinen konteksti 
lienee keskustelu lämpimän vaikutuksesta ihmisen hyvinvointiin, jol- 
loin reemana olisi kuitenkin luita särje — verbiä voidaan myös pitää tran- 
sitiona. Vaihtoehtoisena kontekstina olisi keskustelu erilaisten asioi- 
den vaikutuksesta ihmisen hyvinvointiin, jolloin lämmin olisi reema. 
Fi-alkuisuus korostaa emfaattisuutta. Lause täyttää kalevalamitan vaati- 
mukset, mutta mitallisuus voi olla sattumanvaraista. 


Markasa tuhanten alku. 
(Suoniemi. Järventausta 1974, nro 1678.) 


Tätä lausetta on vaikea luokitella sanajärjestystyyppiin, koska se on niin 
elliptinen eikä siinä ole verbiä eikä selvää subjektiakaan. Markasa voi 
olla yhtä hyvin teema kuin reemakin, sananlasku voi olla vastaus kysy- 
mykseen, mistä ison summan säästäminen alkaa, mutta yhtä hyvin 
myös siihen, mihin markasta eli pienestä alusta päästään. Jos lauseessa 
olisi mukana olla-verbi, sen sijainti auttaisi selventämään lauseen paino- 
tusta: jos se olisi keskellä lausetta, painokkaaksi voitaisiin ajatella loppu- 
osa; jos olla-verbi olisi lauseen lopussa, alku olisi painokas. Tämäkin 
lause on kalevalamitan mukainen, mutta kyseessä voi olla satunnainen, 
tarkoittamaton ilmiö. 


Kiitä muille muita maita, ittelle omia maita. 
(Suoniemi. Järventausta 1974, nro 1822.) 


Säepari on kalevalamittainen. Informaatiorakenteen määrittäminen 
on hankalaa: imperatiivimuotoinen verbi on lähinnä teema ja muille ja 

muita maita vaikuttavat yhtä vahvoilta ehdokkailta reemoiksi. Kommuni- 
katiivinen dynaamisuus kasvaa läpi koko sananlaskutekstin, jälkimmäi- 
nen säe tuo antiteettisen lisän avaavan säkeen antamaan informaatioon. 


Pilkka vaivasem piroista, nauru köyhän kualemasta. 
(Suoniemi. Järventausta 1974, nro 2262; Florinus (”Ilo...”).) 


Tämä on Suoniemen kokoelman ainoa kalevalamittainen sananlasku, 
joka on myös Florinuksen aineistossa. Todennäköisenä kontekstina on 
köyhän kansanosan väheksyttyä asemaa koskeva keskustelu. Siten vai- 
vasem piroista ja köyhän kualemasta ovat teemoja ja pilkka ja nauru ovat 
reemoja, jotka ilmoittavat, miten köyhän väen vastoinkäymisiin suhtau- 
dutaan. Sananlasku koostuu kahdesta säkeestä, joista jälkimmäinen on 
selvästi kertosäe, joka kertaa ja siten vahvistaa esisäkeen sisältöä mutta 
ei tuo siihen varsinaisesti uutta. 


Syrjäsä sysivä viaras. 
(Suoniemi. Järventausta 1974, nro 2829.) 


Kalevalamittainen sananlaskuteksti on merkitykseltään arvoituksellinen. 
Todennäköisesti sysivä viaras on enemmän sidoksissa kontekstiin ja viit- 
taa siihen, mistä on ollut puhe, ja syrjäsä on niin ollen reema. Lause on 
siten vahvasti emfaattinen. 


Tiuskien tyhmäp puhuu, ilkkuen irvileuat. 
(Suoniemi. Järventausta 1974, nro 3089.) 


Kaksisäkeinen sananlaskuteksti on hieman ontuen kalevalamittainen, 
mutta selvä esisäe-jälkisäe-rakenne viittaa mitallisuuden tarkoitukselli- 
seen tavoitteluun. CSV-rakenne ja todennäköinen konteksti, puhumisen 
tavat, viittaavat siihen, että reema on kummankin säkeen alussa. 


Fi vanha viatak kuale. 
(Suoniemi. Järventausta 1974, nro 3235.) 

Yksisäkeinen, kalevalamittainen ja 1232-rakenteinen sananlaskuteksti 
on sanajärjestykseltään SCV-rakenteinen. Todennäköisesti vanha on 
teema ja viatak reema, verbi on transitio. Kieltosana lauseen alussa voi- 
mistaa painokkuutta. 

Kiteen sananlaskuaineistossa on selvästi enemmän kalevalamittaisia 
tekstejä kuin Suoniemellä, mutta ei kuitenkaan niin paljon kuin vanhas- 
sa Florinuksen aineistossa. 


Apuna on ahonnik kyntö, lisänä mahonni lypsy. 
(Kitee. Hukka 1989, 19.) 


Kaksisäkeisen, kalevalamittaan palautettavissa olevan sananlaskutekstin 
sanajärjestys on CVS. Todennäköinen konteksti on keskustelu hyödyt- 
tömän tuntuisesta avusta, kin-liite (murteissa myös -ni tai -nik) viittaa 
siihen, että nämä elementit tuodaan keskusteluun vasta kun ”avusta” 
on jo ollut puhe. Niin ollen sanajärjestyksestä huolimatta teemoina ovat 
apuna ja lisänä ja reemoina ahonnik kyntö ja mahonni lypsy. Jälkisäe on 
esisäkeen sisällön kertausta eikä tuo varsinaisesti uutta informaatiota 
sananlaskuun. 


Hikoo laiska syödessään, vaan ei työtä tehdessään. 
(Kitee. Hukka 1989, 56.) 


Sananlaskuteksti on palautettavissa kalevalamittaan ja koostuu kahdes- 
ta keskenään riimillisestä säkeestä. Todennäköisenä kontekstina on 
laiskan olemusta koskeva keskustelu. Pääsäkeen sanajärjestys on VSC, 
mikä viittaa painolliseen verbiin lauseen alussa. Tästä huolimatta oletan, 
että hikoo on transitio, laiska teema ja syödessään ja työtä tehdessään ree- 
moja, jotka ilmoittavat varsinaisen uuden informaation. Tähän viittaa 
sekin, että jälkisäkeessä ei ole muita sisältöelementtejä, ja se täsmentää 
esisäkeen reeman antamaa informaatiota. 


Nauraa lapsi syötyään, itkee ilman jäätyään. 
(Kitee. Hukka 1989, 57.) 

Kaksisäkeinen, runomittainen sananlasku on sanajärjestykseltään edelli- 
sen kaltainen VSC. Todennäköinen konteksti on lapsen käyttäytymistä ja 
syömistä koskeva keskustelu. Lapsi on teema, syötyään ja ilman jäätyään 
voisivat olla transitioita, jotka johdattavat varsinaiseen uuteen informaa- 
tioon eli reemaan nauraa ja itkee. Runomitan puolesta ensimmäinen säe 
voisi alkaa temaattisella subjektilla lapsi, mutta verbialkuinen sanajärjes- 
tys on painokkaampi ja siten parempi sananlaskuun. 


Oma löydetty, vieras vara otettu. 
(Kitee. Hukka 1989, 73.) 


Vertaa: 
Oma löytty, wieras warastettu. 
(Florinus.) 


Kiteen teksti vaikuttaa Florinuksen kokoelman sananlaskun jäljitelmältä. 
A. A. Koskenjaakon mukaan tämä sananlasku esittää vanhan omistus- 
oikeuteen liittyvän normin, jonka mukaan löydetyn esineen sai pitää. 
Varastettu sen sijaan kuului oikealle omistajalleen. (Koskenjaakko 1913, 
54-60.) Siten oma ja vieras ovat reemoja, jotka ilmoittavat sen uuden 
informaation, joka liittyy kyseiseen teemaan, löydettyyn ja varastettuun 
esineeseen. 


Lopuksi 


Suomalaisen sananlaskun tavallisesta puheesta eroava informaatio- 
rakenne on yksi monista piirteistä, jotka yhdessä synnyttävät vaikutel- 
man sananlaskun käytöstä, mikä puolestaan vakuuttaa kuulijan siitä, 
että sanotulla on erityistä painoa. Sananlaskuteksti on kuitenkin yleen- 
sä valmiina olemassa kaikkine ominaisuuksineen, ja puhujan tarvitsee 
vain siteerata sitä. Vastaavasti kuulija useimmiten tuntee ennestään 
siteeratut sananlaskut, ja vain harvinaisempien kohdalla on tarpeen 
kaksivaiheinen tunnistus: ensin sananlaskuksi ja sen jälkeen kyseisen 
sananlaskun merkitys juuri senkertaisessa kontekstissa. 

Formaali sanajärjestys, SVC ja sen transformaatiot, antaa toisinaan 
viitteitä kommunikatiivisen dynaamisuuden jakautumisesta sananlas- 
kuissa, mutta se ei ole mitenkään ehdoton kriteeri. Aineistossa on usei- 
ta esimerkkejä reeman sijoittumisesta toisin kuin sanajärjestystyypin 
perusteella voitaisiin olettaa. On myös joukko sananlaskuja, joille on 
ajateltavissa kaksi vaihtoehtoista käyttökontekstia ja sen myötä infor- 
maatiorakennetta. 

Informaatiorakenne ei yksin määrittele sananlaskujen sanajärjestys- 
tä. Kalevalamittaisissa teksteissä sanajärjestykseen vaikuttavat myös 
runomitta ja viskurilaki. Useimmiten nämä kaikki seikat kietoutuvat 
toisiinsa niin, ettei ole mahdollista eritellä kunkin niistä merkitystä. Sa- 
nanlaskutekstiin on valikoitu sellaiset sanat, että ne täyttävät sekä runo- 
mitan että kommunikatiivisen dynaamisuuden vaatimukset. Edellä esi- 
tetyissä esimerkeissä on jonkin verran tapauksia, joissa on nähtävissä 
informaatiorakenteen määräävä vaikutus, kun runomittaan sopivista 
vaihtoehdoista on valittu painokkain. 

Kontekstittomien sananlaskutekstien informaatiorakenteen määrit- 
täminen on verraten epävarmaa, mikä on tullut esiin esimerkkitapauk- 
sissa. Sen vuoksi en pyri esittämään mitään prosenttilukuja karkean 
analyysin pohjalta, jonka olen tehnyt empiirisestä aineistosta. Joitain 
päätelmiä voin kuitenkin tehdä. 

Vahva emfaattinen korostus ja reeman sijainti lauseen alussa näyttää 
näkyvän suhteellisesti jonkin verran useammin länsisuomalaisissa kuin 
itäsuomalaisissa sananlaskumuistiinpanoissa. Sananlaskulauseen alun 
remaattisuus on ilmeisesti vanha piirre, joka saattaa liittyä paitsi tiettyi- 
hin rakennemalleihin myös kalevalamittaisuuteen. Kommunikatiivisen 
dynaamisuuden painottuminen sananlaskulauseen alkuun näyttää 
usein yhdistyvän kalevalamittaan ja tiettyihin formuloihin, mutta mää- 
rällisesti tällaisia kalevalamittaisia tekstejä ei näytä olevan Florinuksen 
kokoelmassa suhteellisesti enempää kuin mitattomassa aineistossa. 

Suomen sisäinen alueellinen ero sananlaskuissa näkyy niin ikään 
kieltosanan sijoittumisessa lauseeseen. Länsisuomalaisille muistiinpa- 
noille on tyypillistä lauseen alkaminen kieltosanalla ei, kun taas itäsuo- 
malaisissa sananlaskuissa kieltosana on useammin lauseen keskellä: ” Ei 
harakka ole lintu” / ”Harakka ei ole lintu”. (Hakamies 1986, 244-247.) 

Vastaavasti myös myöntöä vahvistavan kyllä-sanan käyttö sananlasku- 
lauseen alussa painottuu Länsi-Suomeen (Kuusi 1988, 145-147). 

Pentti Leino on diftongien alkusoinnun ominaisuuksien perusteella 
ollut sitä mieltä, että Florinuksen kokoelman kalevalamittaiset sanan- 
laskut ovat muotoutuneet 1500-luvulle tultaessa (Leino 1970, 216), eli 
ne ovat keskiaikaisia elleivät vielä vanhempia. Florinuksen aineiston 
ja varsinkin kalevalamittaisten tekstien reema-alkuisuus viittaa siihen, 
että kyseessä on varsin vanha suomalaisten sananlaskujen ominaisuus. 
Painokas, reema-alkuinen informaatiorakenne näyttää olevan selvästi 
suomalainen piirre, ja varsin iäkäs sellainen. Uuden informaation ja 
kommunikatiivisen dynaamisuuden painottumiselle suomalaisen 
sananlaskulauseen alkuun ei ole löydettävissä mitään ulkomaisia esi- 
kuvia tai läheisiä paralleeleja, virolaisetkin sananlaskut ovat tässä suh- 
teessa toista maata. Tavallisesta puheesta poikkeava sanajärjestys ja uu- 
den informaation esittäminen kuulijalle heti lauseen alussa on ollut jo 
pitkään yksi niistä keinoista, joilla suomenkielinen kuulija on pyritty 
vakuuttamaan siitä, että sanottava ei ole tavallista puhetta vaan sillä on 
erityinen yhteisön ja kokemusperäisen viisauden paino mukanaan. 

Arvoitusten poeettinen kieli 
Annikki Kaivola-Bregenhoj 


Arvoitukset ovat sanallisia ilmaisuja, joihin sisältyy kysymykseksi tar- 
koitettu piilokuva ja sille vastaus, esimerkiksi: ”Yksi hiiri, kaksi häntää. 
Vastaus: Kenkä.” (Loimaa 1891).' Näin arvoituksen kahden elementin 
välille rakentuu metafora. Arvoitukset suosivat metaforia, joiden tarkoi- 
tuksena on sekä harhauttaa että kääntää esiin uusi näkökulma kaikille 
tavallisesti hyvin tutusta asiasta, esineestä tai toiminnasta. Arvoituksen 
muoto on dialoginen, ja se vaatii itsen eli kysyjän ja toisen eli vastaajan 
välistä interaktiota (Hasan-Rokem 1996, 3). Olennaista arvoituksille on 
ristiriita, sillä arvuuttaja väittää jotakin, mikä useimmiten on kaiken jär- 
jen mukaan mahdotonta. Olennaista on myös se, että vastaajakin tuntee 
perinnelajin, ja hänellä on tietoa arvoitusten ”ilmaisun lainalaisuuksista 
sekä sama kokemus ympäröivästä maailmasta kuin arvuuttajallakin” 
(Saarinen 1992, 140). Arvuuttelutilanteessa vertailtava kohde ei ole vas- 
taajan tiedossa, vaan hänen on keksittävä se, ja siinä häntä auttaa arvoi- 
tuskysymyksessä oleva metaforinen tieto. Vastaaja tietää, että piilokuvan 
hämmentävät sanakäänteet eivät paljasta heti mistä on kyse. Ratkaisu 
kätkeytyy ilmaisuun, joka sekä harhauttaa että antaa vihjeen oikeasta 


1 Kaikki luvun esimerkit ovat muutamaa poikkeusta lukuun ottamatta nykykielen mukaisessa asussa, ja 
ne löytyvät alkukirjaimen mukaan aakkostettuna teoksesta Virtanen ym. 1977. Kiitän Henni Ilomäkeä 
ja Sirkka Saarista, joiden kanssa sain keskustella tekstin työvaiheen aikana. 

vastauksesta: kaksi häntää -arvoituskuva viittaa kengännauhoihin, mutta 
hiiri jää piilokuvan harhauttavaksi elementiksi, joka houkuttelee vastaa- 
jaa väärille teille. 

Harvalla perinnelajilla on yhtä pitkä kansainvälinen historia kuin ar- 
voituksilla, jotka ovat sekä suullista että kirjallista perinnettä. Vanhim- 
mat tuntemamme arvoitukset ovat peräisin Kaksoisvirranmaasta eli ny- 
kyisen Irakin alueelta, jossa eläneet sumerit kirjoittivat ne savitauluille 
neljännellä vuosisadalla ennen ajanlaskumme alkua (Kaivola-Bregenhgj 
2001, 11). Vanhasta Testamentista ja Rig Vedasta löytyy uskonnollista ar- 
voituspoetiikkaa, ja monissa vanhoissa kulttuureissa Intiassa, Palestii- 
nassa, Mesopotamiassa ja Kreikassa on tunnettu arvoituksia. Suomessa 
varhaisia tallenteita ei ole paljon, koska vasta Flias Lönnrotin vuonna 
1835 ilmestynyt Kalevala suuntasi mielenkiinnon kansanperinteen 
tallennukseen. Myöhemmin arvoitukset jäivät muiden perinnelajien 
varjoon, sillä 1800-luvun tutkijat olivat ennen muuta kiinnostuneita 
eeppisestä runoudesta. Suomessa on julkaistu arvoituksia kuitenkin 
jo varhain, ja ensimmäiset niistä vuonna 1689 Matthias Martiniuksen 
suomen kielen kieliopissa Hodegus finnicus, jota pidetään kulttuurihisto- 
riallisesti tärkeänä teoksena. Esimerkkilauseiksi kielioppiin valikoituivat 
muun muassa maantietä merkitsevä ”Pitempi pitkiä puita, matalampi 
maan ruohoja. Vastaus: Maantie.” (Hartola 1890) ja silmiä tarkoittava 
”Kaksi kultaista käkeä yli orren tappelee. Vastaus: Silmät.” (Ristiina 
1936). 

Merkittävä on Rantsilan kappalaisen Christfrid Gananderin vuonna 
1783 ilmestynyt Aenigmata Fennica, Suomalaiset Arwotuxet Wastausten 
kansa, joka sisälsi 377? arvoitusta. Ganander kirjoitti 40-sivuisen kirjansa 
esipuheessa arvoitusten käytöstä, suomen kielen ilmaisuvoimasta ja ar- 
voitusten variaatiosta (”[- -] monta arwotusta on yhdenkaltaiset mutta 
wähä toisilla sanoilla”) ja alueellisista muunnelmista (”[--] ne muunte- 
lewat maan paikkain puheenparren jälkeen”). ”Rumat” ja ”rivot” arvoi- 
tukset Ganander oli jättänyt kokoelmasta, koska joutui opettajansa H. G. 
Porthanin ilmeisestä vaatimuksesta toimittamaan kirjan uutta painosta 
varten korjatun laitoksen. (Virtanen 1962, 256-258.) Tällöin hän karsi 


2 Krista Ojutkangas (2014, alaviite 2) on tehnyt korjauksen: arvoituksia on 377 eikä 378. 

kirjan 377 arvoituksesta 39 sopimattomina ja latteina. Tähän joukkoon 
kuuluivat kirkkoa tarkoittavat arvoitukset ja muutamat seksuaaliarvoi- 
tukset. Oli kuitenkin oikeutettua lausua: ”[m]onta arwotusta kuuluu 
rumalda ja riwolda, mutta ei merkitse nijn pahaa”, sillä kansanperin- 
nettä kerännyt ja tutkinut Ganander tiesi, että kaksiselitteisyys on yksi 
arvoitusgenren ominaisuuksista. Hän ilmaisi esipuheessaan tyytyväi- 
syytensä siitä, että ”[o]n kuitengin meillä Suomalaisilla nyt täsä koosa 
usiammat Arwotuxet kuin yhdelläkään toisella kansalla, esimerkiksi 
Ruotsalaisilla [- -].” (Ganander 1783, 1.) 

Gananderin jälkeen julkaisutoiminta lisääntyi nopeasti, ja arvoitus- 
kirjoja alettiin toimittaa myös suurelle yleisölle. Elias Lönnrot käsitteli 
tallentamaansa alkuperäisaineistoa samaan tapaan kuin Kalevalaa koos- 
taessaan, eli tasoitteli ja yhdisteli arvoituksia. Myös Martti Haavio ja 
Jouko Hautala suuntasivat vuonna 1946 ilmestyneen julkaisunsa 
Suomen kansan arvoituskirja suurelle yleisölle, ja kirjan esipuheessa 
Martti Haavio sanoi, että ”useiden arvoitusten kieltä on lievästi korjailtu”. 
Mukana on myös murreasuisia arvoituksia, vaikka ne eivät ”joka suh- 
teessa olisikaan puhdasta murretta [- -]. ” (Haavio 1945, XVIII.) Teok- 
sessa on esimerkkien lisäksi arvoitustoisintoja ja niiden tallennuspaik- 
kakunnat, ja julkaisun pohjana on Antti Aarneen ja Kaarle Krohnin 
suunnittelema ”tieteellinen arvoituskäsikirjoitus” (Virtanen 1977, 14). 
Vuonna 1977 ilmestyi Arvoitukset, Finnish Riddles (Virtanen, Kaivola- 
Bregenhgj ja Nyman), jossa on 1248 alkuperäisessä kieliasussaan olevaa 
niin kutsuttua varsinaista arvoitusta. Tämän teoksen avulla tutkija pää- 
see käsiksi arvoitusten toisintohajontaan, frekvensseihin ja alueellisiin 
esiintymisiin. Mutta tarkat tiedot arvoitusten muuntelusta on etsittävä 
Suomalaisen Kirjallisuuden Seuran Kansanrunousarkistosta. Arkisto on 
perinnekentän kirjo, ja kentät löytyvät perinnelajeittain järjestetyistä ko- 
piokortistoista. Toisin kuin monissa muissa maissa, Suomessa tutkijat 
eivät ole Flias Lönnrotia lukuun ottamatta määrätietoisesti keränneet ar- 
voituksia kenttätutkimusmatkoilla, vaan arvoitukset ovat Kansanrunous- 
arkiston vastaajakunnan muistiinmerkitsemiä. Vastaajien välityksellä 
voidaan päästä myös arvoitusten käyttötilanteisiin, sillä vuoden 1967 
arvoitusten kilpakeruun yhteydessä vastaajia pyydettiin kuvailemaan 
arvoitusten käyttöä. Arvoitukset ovat ”tekstejä” vain arkistoissa ja julkai- 

suissa, alun perin ne ovat esitettyä perinnettä, joka elää kulttuuri- ja 
tilannekonteksteissa (Ben-Amos 1993, 215—216). Vuosikymmenien aika- 
na kertynyt aineisto voi vastata kysymyksiin, joita kenttätutkijan olisi 
mahdoton ratkaista. Isojen aineistomäärien avulla on mahdollista tutkia 
esimerkiksi arvoitusten levikkiä ja metaforien muuntelua. Tämä aineisto 
avaa poetiikan polun ja antaa mahdollisuuden genren ilmaisumallien 
tunnistamiseen. 


Lajimäärittelyä 


Moni tutkija on paneutunut arvoitusgenren ja sen alalajien määrittelyyn. 
Alan uranuurtajiin kuuluva Archer Taylor kirjoitti vuonna 1943, että ar- 
voitus-termiin sisältyy suuri määrä sanallisia pulmia, joita ei ole milloin- 
kaan selkeästi eroteltu toisistaan. Yhteistä määritelmille on joko julki- 
lausuttu tai oletettu vaatimus ratkaisusta. (Taylor 1943, 129; Akinyemi, 
2015, 11.) Arvoituskuva onkin aina implisiittisesti kysymys, joka vaatii 
arvuuttelutilanteessa esitettynä oikeaa ratkaisua. Erikoista on se, että 
yksikään arvoitusten lajimääritelmä ei ole päätynyt yleiseen kansainvä- 
liseen käyttöön. Suomalaisen arvoitustutkimuksen pioneeri Antti Aarne 
oli varmaan oikeassa todetessaan vuonna 1917, että ”kaikkiin tapauksiin 
soveltuvan yleismääritelmän laatiminen” on vaikeaa, koska arvoitukset 
ovat ”laadultaan niin erilaisia” (Aarne 1917, 1). Määritelmiä on sittem- 
min työstetty esimerkiksi strukturalistisista tai laajemmin lingvistisistä 
lähtökohdista käsin, ja toisaalta arvoitusten sisällönkin tarkastelussa on 
etsitty tulosta, missä useat arvoituksia ja niiden käyttöä kuvaavat tekijät 
on otettu huomioon. Erityisesti kahden toisiaan lähelle tulevan lajin, ar- 
voitusten ja sananparsien välisiä liittymiä ja tuntomerkkejä on pohdittu 
vielä 2000-luvullakin (esimerkiksi Cook 2006). 

Arvoituskieli ja -tyyli eivät ole transkulturaaleja, vaan niissä esiintyy 
hyvinkin huomattavia kulttuurikohtaisia eroja. Eric Ten Raa (1972) on 
esitellyt tutkimuksessaan tansanialaisen Sandawe- heimon lapidaarisia 
arvoituksia, esimerkiksi: ”Agressive braggart. — Moroo's seeds.” (vapaa 
suomennos: ”Riidanhaluinen kerskuri. — Moroo-kasvin siemenet.”) 
Eurooppalainen, joka on tottunut eksplisiittisiä kysymyksiä viljelevään 

tyyliin, ei välttämättä tunnistaisi afrikkalaisia tekstejä arvoituksiksi (Raa 
1972, 107). Raa osoittaa, miten paljon erityistietoa kuulijalla pitää olla 
ennen kuin vieraan kulttuurialueen metaforien kaikki alluusiot aukea- 
vat. Arvoitus voi jossakin kulttuurissa olla tiukasti kielen poeettisiin 
ilmaisunormeihin sidottu, toisessa taas hyvin vapaa. Suomalaiset ar- 
voitukset ovat hyvä esimerkiksi ensimmäisestä, Salomoninsaarten 
Lau-heimon arvoitusperinne taas jälkimmäisestä. Elli-Kaija Köngäs- 
Maranda on todennut, ettei hänen noin tuhannen Lau-arvoituksen 
aineistossaan ollut kahta arvoitusta, jotka tietokone olisi tunnistanut 
identtisiksi (Köngäs-Maranda 1971, 52, 57). 

Päästäkseni käsiksi arvoitusten poetiikkaan selvitän ensin lajille tun- 
nusomaisia muotorakenteita. Arvoitusgenrellä on monia alalajeja, ja 
niitä on nimetty niin muodon kuin sisällönkin perusteella. Tunnettuja 
ovat vaihtelevin nimityksin ja määritelmin esiin nostetut joking guestions 
(kompakysymykset), visual riddles (kuva-arvoitukset), wisdom guestions 
(tietokysymykset), puzzles (pulmat), parody riddles (pilakysymykset) 
ja literary riddles (kirjalliset arvoitukset). Suomessa genren päälajeina 
pidetään varsinaisia arvoituksia, kompakysymyksiä ja asiantuntemus- 
arvoituksia, ja kahteen viimemainittuun luetaan vielä monia alalajeja. 
Kirjalliset arvoitukset ja varsinaiset arvoitukset ovat ne alalajit, joiden 
ilmaisussa on näkyvissä poeettisia kalevalamittaa soveltavia ratkaisuja. 

Tarkastelen tässä luvussa vain lajeista tunnetuinta, jolle Archer Taylor 
antaa nimen the true riddle — suomennettuna varsinainen arvoitus 
— jonka alkuperän hän on jäljittänyt S. Novakovicin vuonna 1877 ilmes- 
tyneeseen teokseen Srpske narodne zagonetka. Taylor kutsui varsinaista 
arvoitusta myös nimellä the riddle in the strict sense, ja määritteli sen ar- 
voitukseksi, joka vertaa kohdetta toiseen, joka on täysin erilainen (Taylor 
1943, 129). Varsinaisen arvoituksen tuntomerkkeihin kuuluu yllätys, 
kun kuulija vastauksen selvittyä tajuaa ymmärtäneensä täysin väärin 
sen, mitä häneltä kysyttiin. Kun kompakysymys voi jo kysymyksellään 
varoittaa kuulijaa (”Mitä varis tekee, kun tulee seitsemän vuoden van- 
haksi? Vastaus: Aloittaa kahdeksannen.” Juva 1947), ja asiantuntemus- 
arvoituksen ratkaiseminen vaatii häneltä etukäteistietoa (esimerkiksi 
raamatullinen arvoitus ”Tie uupui, hete janostui, leipä nälkää näkee. 
Vastaus: Wapahtaja.” Savonranta 1892), niin varsinainen arvoitus sekä 

opastaa että harhauttaa ja antaa kuulijan iloita arvoituksen kuvakielestä. 
Arvoituskuva on joko metafora (”Musta lintu punaisia munia hautoo. 
Vastaus: Pata tulella.” Titti 1899), realististen tuntomerkkien luettelo 
(”Neljä antaa, neljä kantaa, kaksi näkee, kaksi kuulee, kaksi vaaran tor- 
juu, ja yksi takana tönttää. Vastaus: Lehmä.” Naantalin maalaiskunta 
1891), tai joskus vertaus (”Mustempi syttä, valkoisempi lunta, korkeampi 
kotaa, matalampi rekeä. Vastaus: Harakka.” Jämijärvi 1911). Mutta arvoi- 
tuksessa voi olla sekä poeettisia ilmauksia että myös nonsense-sanoja 
alku- ja loppusointuun liitettynä, kuten tässä arvoitusrunossa, joka tun- 
netaan jo 1200-luvulla islantilaisessa Hervarar-tarussa (Haavio 1957, 
XIII): 


Kontio korvesta tulee 
kahdeksalla kantapäällä, 
neljän silmän mulkkinalla, 
kahden hännän huiskinalla, 
luiset puiset pulkuttimet, 
katajaiset kalkuttimet, 
hihnaset hitivitimet, 
tammiset takatepulit. 
Vastaus: Härkäpari ikeessä. 
(Loimaa 1891.) 


Archer Taylor näkee varsinaisiin arvoituksiin sisältyvän niin paljon 
informaatiota, että ne on yleensä mahdollista ratkaista vastaajan havain- 
tokyvyn ja kekseliäisyyden perusteella (Taylor 1943, 109). Antti Aarne 
puolestaan puhuu vastaajan kekseliäisyydestä ja teräväjärkisyydestä 
(Aarne 1917, 3). Dan Pagis on sitä mieltä, että arvoitusten on oltava vai- 
keita ja enigmaattisia, mutta niiden on myös sisällettävä vihjeitä, jotka 
ovat tarpeen niiden tulkitsemiseksi (Pagis 1996, 81). Itse olen tullut sii- 
hen tulokseen, että lyhytmuotoiset suomalaiset arvoitukset muistetaan 
ja tiedetään, ja niitä ei juuri arvata (Kaivola-Bregenhgj 1993, 193). 

Poetiikan polku 


Kirjoitukseni aiheena on arvoitusgenren poetiikka, ja etsin sen olemusta 
varsinaisia arvoituksia tarkastellen. Tätä aihetta ei ole suomalaisten ar- 
voitusten osalta systemaattisesti tutkittu, vaikka joissakin artikkeleissa 
onkin viitattu niiden tyyliin. Martti Haavio kirjoittaa Suomen kansan 
arvoituskirjan alkusanoissa, että suomalaisissa arvoituksissa ”kuultaa 
korkea runollisuus” ja ”toinen toistaan ylevämpiä kuvia vieritetään näky- 
viin” (Haavio 1945, IX). Mainintaa pitemmälle Haavio ei etene. Tutkijoita 
ei ehkä ole kiinnostanut yhden kulttuurialueen arvoitusten poeettinen 
analyysi, vaan he ovat etsiytyneet lajin määrittelyn kysymyksiin ja saa- 
neet mahdollisuuden liikkua kieli- ja kulttuurialueelta toiselle. Poeetti- 
sen arvoituskielen analyysi vaatii runsasta aineistoa, ja Kansanrunous- 
arkiston mittava arvoituskokoelma antaa siihen mahdollisuuden. Lä- 
hestyn arvoitusgenren poetiikkaa tutkimalla teosta Arvoitukset, Finnish 
Riddles (Virtanen, Kaivola-Bregenhoj, Nyman 1977). Tarpeen mukaan 
täydennän tietojani Kansanrunousarkiston arvoituskortiston avulla. 
Arkisto on elävien perinneyhteisöjen muistikirja. 

Poetiikalla tarkoitan tässä niitä arvoitusgenren tuntomerkkejä, joista 
varsinaisten arvoitusten omaleimainen kieli koostuu. Niin tavallisia kuin 
nämä merkit ovatkin, ne eivät esiinny aivan kaikissa varsinaisissa ar- 
voituksissa. Kun sana poeettinen määritellään Nykysuomen sanakirjassa 
”runolliseksi”, on sen merkitystä tässä laajennettava ja täsmennettävä 
siten, että kyse on arvoitusgenren erityiskielen ominaisuuksista. John 
M. Dienhart (2010, 41) on verrannut arvuuttelijaa runoilijaan, joka ottaa 
aineistokseen niin aineellisen kuin aineettomankin käsitemaailman ja 
luo sen avulla uusia yhdistelmiä. Jukka Saarinen toteaa väitöskirjassaan, 
että poetiikalle ei ole helppo löytää yhtenäistä määritelmää, mutta sen 
pohjana voivat olla ”muodolliset ja sisällölliset ominaispiirteet tai his- 
torialliset, kulttuuriset ja perinnetaustat”, ja näistä hän lähtee liikkeelle 
(Saarinen 2018, 70). Arvoituksissa poeettinen tai runollinen ei aina ole 
Martti Haavion näkemyksen mukaista ”runollista” tai ”ylevää”. Ja vain 
joidenkin arvoitusten osalta liityn Dienhartin näkemykseen arvuutteli- 
jasta runoilijana. Arvoituskieli voi olla varsinaisissa arvoituksissa myös 
hyvin maanläheistä tai arkista, ja joskus huvittavaakin. 

Kun aloin miettiä arvoitusgenren poetiikkaa, mieleeni nousi heti ar- 
voitus ”Linna lintusten tekemä, alassuin ovi osattu, ylöspäin perustus 
pantu. Vastaus: Ampiaispesä.” (Nokia 1938), josta on Kansanrunous- 
arkistossa 50 toisintoa. Niistä viisi on merkitty muistiin 1800-luvulla, ja 
vuoden 1967 arvoituskilpakeruun yhteydessä arkistoon on tullut neljä- 
toista toisintoa. Tämä arvoitus on esiintynyt ainakin viidessä lapsia var- 
ten tehdyssä kirjassa, muun muassa vuonna 1876 ilmestyneessä Toinen 
Luku-Kirja -teoksessa. Tutkijalle tämän arvoituksen tekee poeettiseksi 
sen säkeissä toistuva alkusointu ja säekerron eteenpäin vievä rakenne, 
joka täydentää kuvaa lintusten rakentamasta linnasta. Mutta kokeeko 
arvoituksen käyttäjä esteettistä mielihyvää, vai näkeekö hän siinä piirre 
piirteeltä tarkoin kuvatun ampiaispesän? Tähän ei löydy vastausta. 

Monitoisintoisten arvoitusten tuntumassa esiintyy aina ilmaisu- 
mallin sovelluksia, joista on vain yksi tai muutama muistiinpano. Etsin 
Kansanrunousarkiston arvoituskortistosta, millaisia linna-alkuisia tai 
li-kirjaimilla alkavia arvoituksia löytyy. Haun tuloksena löysin 28 nor- 
minmukaisena pitämääni arvoitusta, joista on vain yksi toisinto. Nor- 
minmukaisuus on hankala käsite määriteltäväksi, mutta kun arvoitus- 
ten tutkija lukee satoja arvoitustoisintoja, hänelle kehittyy kyky erottaa 
norminmukaiset niistä, jotka ovat vaillinaisia tai tilapäisiä. Apuna on 
ilmauksen perinteisyyden tai ainutkertaisuuden tarkkailu samoin kuin 
arvoituskysymyksen ja vastauksen suhteen erittely. 

Norminmukaiset arvoitukset käyttävät genren traditionaaleja ilmaisu- 
keinoja, esimerkiksi 223-rakennetta (”Linnat liikkuit, järvet järkkyit, 
yks jouh vaan järkyttää. Vastaus: Kankaan keriminen.” Inkeri 1859) tai 
33-rakennetta (”Lintu ilmassa lentää, höyhenet maahan heittää. Vas- 
taus: Lumipyry ja pilvet.” Isojoki 1889). Tässä lintuarvoituksessa on 
omatekoista kömpelyyttä, mutta ei varsinaista rikettä. Siitä on arkistossa 
vain yksi toisinto, mikä kertoo, ettei arvoituksella ole ollut monia käyttä- 
jiä. Norminvastaisena taas voisi pitää esimerkiksi seuraavaa arvoitusta: 
”Jänis juosta jälkytteli. Vastaus: Tuuli juoksuttaa lunta.” Kansanrunous- 
arkiston vuonna 1967 järjestämä arvoituskilpakeruu tuotti arvuuttelu- 
tilanteiden kuvauksia ja lisää arvoituksia, mutta myös Kansantieto- 
lehden kyselystä poimittuja arvoitusten alkusäkeitä, joille vastaajat olivat 
keksineet sopivalta tuntuvia vastauksia. Kilpailu ja luvassa olleet pal- 

kinnot olivat houkutelleet joitakin vastaajia tällä tavoin kartuttamaan 
aineistoaan. 

Tutkijan norminvastaisena pitämä arvoitus on saattanut olla pienen 
piirin kertakäyttöinen huvi, joka ei ole levinnyt laajemmalle. Tällaiset 
ilmaisumallien yksitoisintoiset toteutukset kertovat ihmisten kyvystä 
improvisoida ja vahvistavat olettamusta, että arvoitusten keksijät tunte- 
vat perinnelajin analogiamalleja ja muodostavat uusia arvoituksia niitä 
seuraillen. Heidän poeettinen luovuutensa pääsee esille, joskus onnis- 
tuen, joskus onnahdellen. 


Arvoituskieli 


Pidän ”linna lintusten tekemä” -säkeellä alkavaa arvoitusta poeettisena 
merkityksessä ”kaunis. Oman mieltymyksensä sijaan tutkijan on kui- 
tenkin tarkkailtava laajemmin genren ilmaisukieltä. Pyrin seuraavaksi 
avaamaan arvoitusten poetiikkaa tarkastelemalla (1) arvoitusten säe- 
rakennetta, (2) traditionaaleja stilistisiä ilmaisukeinoja ja -malleja, sekä 
(3) sanastoa. Arvoitusten erityiskieltä ei kuitenkaan voi lopulta ymmär- 
tää ottamatta huomioon (4) arvoituskuvan ja vastauksen suhdetta. Valit- 
semassani esimerkissä ”Linna lintusten tekemä, alassuin ovi osattu, 
ylöspäin perustus pantu. Vastaus: Ampiaispesä” poetiikan kriteerit täyt- 
tyvät, sillä siinä on traditionaali 333-säerakenne, mutta myös alkusoin- 
tua, riimin tavoittelua, parallelismia eli kertoa sekä arvoituskuvan ja 
vastauksen hyväksyttävä suhde. 


ARVOITUSTEN SÄERAKENNE 

Suomalaisille arvoituksille on ominaista tunnusmerkkinen tyyli, jonka 
avulla arvoitus on helppo erottaa muista puhutun kielen lauseista. 
Avaan tässä kappaleessa tyylin tuntomerkkejä. Varsinaiset arvoitukset 
ovat iältään genren vanhinta kerrostumaa, ja siksi niiden ilmaisussa 
näkyy kalevalamitan vaikutus. Runo- tai loitsusäkeitä on myös voitu 
ottaa sellaisinaan arvoituskäyttöön (esimerkiksi: ”Iski tulta Ilmarinen, 
välähytti Väinämöinen. Vastaus: Ukontuli.” Karjala 1937 tai ”Mytty mät- 
tähän takainen, kiekura kiven alainen, kieko kannon juurinen. Vastaus: 

Kärme.” Loppi 1906)» Tällä arvoituksella on liittymänsä käärmeen loit- 
sun kliseytyneeseen metaforastoon, mutta sen onnistunut kuva avautuu 
varmasti myös sellaiselle kuulijalle, joka ei tunne metaforan tavallisinta 
kontekstia. 

Tutkija näkee arvoitukset perinnelajina, jolla on yhteistä kuvastoa 
kalevalamittaisten runojen ja loitsujen kanssa. Arvoitusten käyttäjä ei 
erittele lajeja vaan poimii käyttöönsä säkeitä, joiden hän katsoo toimivan 
arvoituksina. Monikäyttöinen kuvasto on lajien yhteispääomaa. Sellaiset 
nimitykset kuten esimerkiksi tuonen neito, jumin keko, rautasaappainen 
rahko tai tursas ovat kiehtoneet arvoitusten keksijöitä ja käyttäjiä. Matti 
Kuusi näkee niiden kertovan paitsi käyttäjiensä perinteentuntemukses- 
ta, myös ”reippaasta mielikuvituksesta” (Kuusi 1960, 140-141). 

Yksi erityiskielen tuntomerkeistä on arvoituslauseiden jaksottaminen 
määrämittaisiksi säkeiksi, jotka ovat varsinaisissa arvoituksissa usein 
rakenteeltaan 22-sanaisia (”Kesät makaa, talvet liikkuu. Vastaus: Reki.” 
Nilsiä 1935), tai 33-sanaisia (”Fi heinissä hajoo, eikä vedessä vajoo. Vas- 
taus: Päivänpaiste.” Ylöjärvi 1852). Kertosäkeiden avulla kuvailmaisua 
voi laventaa ja rikastaa (”Haapana havulla istui, vesilintu vempeleellä, 
suuton söi, kädetön ampui. Vastaus: Lumi puussa, sen auringonpaiste 
sulattaa.” Ilomantsi 1916). Jatkeen on kuitenkin sovittava arvoituskuvaan 
ja sen myötä kysymyksen ja vastauksen metaforiseen kokonaisuuteen. 


TRADITIONAALIT STILISTISET ILMAISUKEINOT JA -MALLIT 

Alkusointu on kalevalaisen arvoituskielen tärkeä tuntomerkki, mutta jos- 
kus säkeissä esiintyy myös riimittelyä. Arvoituksissa on sekä vahvaa että 
heikkoa alkusointua tai niiden vapaampia sovelluksia. Vahvassa alku- 
soinnussa toistuvat sanojen konsonantit ja vokaalit (”haapana havulla”), 
heikossa taas sanat alkavat joko eri vokaaleilla (”Ikkunasta, akkunasta 
syöksyi kultainen korento. Vastaus: Aurinko.” Viipuri 1938) tai samalla 
konsonantilla (”ylöspäin perustus pantu”). Kaikissa yllä olevissa esimer- 
keissä esiintyy myös kertoa. Arvoituksissa tavallista on leksikaalinen ker- 
to, jolloin alkusäkeen sanalla on vastine kertosäkeessä (”haapana havulla 
istui, vesilintu vempeleellä”). Vaihteleva alkusoinnutus antaa arvoituksil- 


3 Vrt. SKVR VII 3 1067. https://skvr.fi/poem/skvro7210670 

le mahdollisuuden erilaisiin poeettisiin ratkaisuihin. Tutkija näkee soin- 
nuttelussa kauneutta ja joskus huvittavuutta, mutta onko esimerkiksi 
huvittava sävy tarkoituksellinen — se jää arvailtavaksi. Soinnuttelu on to- 
sin tavallista (”Ikkunasta, akkunasta syöksyi kultainen korento. Vastaus: 
Aurinko? Viipuri 1938; ”Enklattu, kenklattu, narkittu, parkittu, viäräks 
on kasvanna, viäremmäks on vestetty. Vastaus: Satula.” Joroinen 1886). 

Suomalaiselle arvoitusgenrelle ovat luontaisia ilmaisumallit, joita 
seuraten on ollut mahdollista keksiä uusia arvoituksia. Archer Taylorin 
(1931) ja sittemmin Matti Kuusen (1963) tapaan käytän termiä formula, 
jolla tarkoitan arvoitusten kiteytyneitä ilmaisukaavoja. Formulat voivat 
olla kielen syntaktisen ja stilistisen rakenteen sekä morfologian ja myös 
stabiilien kuvien ja ideoiden tasolla ilmeneviä malleja (Kaivola-Bregenhoj 
1990, 38). Jokainen hyvä arvuuttelija hallitsee luontaisesti nämä perinne- 
lajille ominaiset ilmaisumalit, jotka auttavat häntä painamaan mieleensä 
arvoituksia ja ratkaisemaan ne, mutta myös luomaan uusia perinnelajin 
kriteerit täyttäviä arvoituksia. Vaikka minulla ei ole tietoja siitä, mitä 
kaikkea muuta perinnettä arvuuttelijat tunsivat, en pidä mahdollisena 
sitä, että he olisivat vain yhden lajin spesialisteja. Lotte Tarkka (2005, 11) 
käyttää väitöskirjassaan käsitettä holistisuus, jonka avulla hän tulkitsee 
kaikkia tutkimusalueeltaan tiettynä periodina kerättyjä kalevalamittai- 
sia tekstejä suhteessa toisiinsa. Jos tällaisen analyysin voisi tehdä arvoi- 
tuksista, se paljastaisi, millainen kalevalamittaisten tekstien maailma 
arvuuttelijalle oli tarjolla. 

Suomalaisten arvoitusten semanttisella tasolla ilmenee yhtäläisyyttä 
niitten keinojen valinnassa, joilla arvoituskuvasta tehdään odottamaton, 
normaalikielen vastainen ja paradoksaali. Arvoituskuvan perustana on 
jokin seuraavista neljästä odotuksenvastaisuuden kaavasta: 


1) toiminnan edellytys tai sen odotettu ja luonnollinen seuraus kumo- 
taan (”Yöt hakkaa, päivät hakkaa, ei yhtään lastua saa. Vastaus: 
Kello.” Nokia 1938); 

2) biologinen tai looginen luonnottomuus, joka syntyy muun muassa 
siitä, että objektiin lisätään odotuksenvastainen epiteetti (”Musta 
lehmä, punainen maito. Vastaus: Kahvipannu.” Iitti 1899); 

3) vertauskuvan kielto (”On musta kuin pappi, eikä olekaan pappi, 
veisaa kuin lukkari, eikä olekaan lukkari, lentää kuin lintu, eikä 
olekaan lintu, menee maan alle kuin mato, eikä olekaan mato. Vas- 
taus: Sontiainen.” Joroinen 1886); 

4) ominaisuuden ääriarvo tai symboli ohitetaan (”Mikä on korppia 
mustempi? Vastaus: Synti.” Ruovesi 1892). 


Nämä esimerkit paljastavat arvoitusparadoksin erityislaadun: arvoitus- 
kuva on järjenvastainen ja odottamaton, se on taidokas sanaleikki, mutta 
siihen ei kätkeydy sananlaskun tapaan mitään syvällisempää. Kun vas- 
taus paljastuu, arvoituskuva onkin itsestään selvä ja kertakäyttöinen. 


ARVOITUSTEN SANASTO 

Arvoitusten kielellisestä rikkaudesta kertoo se, että genren sanavarasto 
on runsas. Sirkka Saarinen (1991, 101) on verrannut väitöskirjassaan 
Marilaisen arvoituksen kielioppi kahden perinnelajin sanavarastoa: marin- 
kielisten arvoitusten sanamäärä on noin 1600, kun taas satujen ja tari- 
noiden vertailumateriaalissa sanoja on noin 1300.4 Arvoitusten sanasto 
kiinnitti jo Christfrid Gananderin huomiota, ja hän totesi vuonna 1773 
ilmestyneen kielioppinsa esipuheessa asian: ”Wielä nijn näistä Arvo- 
tuxista opitaan Suomen kielen runsaus ja soveliasuus kaikenlaisia asioi- 
ta ulostoimittaak. Näisä, nijnkuin myös Runoisa ja Suomalaisisa sanan- 
laskuisa, on Suomen kieli wanhasa puhtaudesaan säylynyt.” (Ganander 
1783, 3.) 

Suomalaisten arvoitusten kuvasto poikkeaa Euroopan läntisestä ar- 
voitustraditiosta (Virtanen 1977, 12). Suomessa arvoituksissa on arkisen 
kuvaston lisäksi mytologista hämäystä, ja jopa runo- ja loitsusäkeitä, 
mutta myös seksuaalisia metaforia. Sanastoa on rikastutettu ilmauksilla, 
joita ei puhekielessä käytettäisi, ja runsas soinnuttelu sekä ilmaisujen 
nonsense tekevät arvoituskielestä täysin omanlaisensa. 


4 Sirkka Saarinen totesi minulle sähköpostiviestissä 20.11.2021, että ”lukumäärä on suunnilleen sama 
molemmissa, jos arvoitusten sanastosta poistetaan ideofonit eli semanttisesti tyhjät, ääntä, ulkonäköä 
tms. kuvaavat deskriptiiviset sanat.” Mielestäni arvoituskielelle nämä sanat eivät ole ”tyhjiä”, jos ne 
sopivat arvoituskuvan ja vastauksen väliseen liittoon. Sirkka Saarinen vastasi 6.12.2021 olevansa sa- 
maa mieltä; nuo sanat ovat usein olennainen vihje vastauksesta, mutta ne eivät ”sisälly ns. normaali- 
sanastoon, eivät löydy sanakirjoista.” 

Arvoituskuva ja vastaus sekä suosivat että vierovat kumpikin joita- 
kin sanoja. Maalaistalon elämänpiiri tarjosi arvuuttelijalle sekä aiheita 
että sanastoa. Kotieläimistä kissa ja kana ovat suosittuja, ja Leea Virta- 
nen (1960, 147) toteaakin, että ”kotieläinten asustaminen talviseen ai- 
kaan savupirtissä jatkui ainakin Savossa, Keski-Suomessa, Hämeessä 
ja Ylä-Satakunnassa 1800-luvulle saakka.” Jokapäiväinen elämä tarjosi 
lukuisia aiheita arvoitusten keksimiseen. Arvoitukset, Finnish Riddles 
-julkaisun vastaushakemistossa on 14 arvoitusta, joiden vastauksena on 
hevonen. Hevoselle voidaan antaa monia epiteettejä, jotka vaikuttavat 
vastauksen valintaan. Lisämääreitä ovat muun muassa valkoinen, valjais- 
sa oleva, tiine hevonen, valjastettava hevonen, hevonen ja äes, hevonen ja 
mies sekä hevonen, mies ja satula (esimerkiksi ”Henki alla, henki päällä, 
siinä hengetön välissä. Vastaus: Ratsu, ratsastaja ja satula.” Punkaharju 
1938.) Tämä kansainvälisestikin tunnettu arvoitus on Maamme-kirjassa 
julkaistujen 48 arvoituksen joukossa. Ratkaisujen joukkoon kuuluvat 
myös muun muassa ”hevonen, mies ja reki” tai joskus vain pelkkä ”he- 
vonen”. Suosittuun arvoitukseen on voitu liittää vastauksia, joita on lai- 
nattu muista hevos-arvoituksista. 


ARVOITUSKUVAN JA VASTAUKSEN SUHDE 
Kuvan ja vastauksen suhde on arvoituksissa kaikkein tärkein, ja sitä ei 
voi horjuttaa. Näin varioinnin mahdollisuudet ovat rajalliset, ja poeettis- 
ten ratkaisujen on sovittava tämän suhteen kriteereihin. Arvoituskieli ei 
ole näennäisestä helppoudestaan huolimatta yksinkertaista tai helposti 
hallittavaa, sillä ilmaisun vapautta rajoittavat sekä metriikkaa että sisäl- 
töä säätelevät normit ja käytänteet. Esimerkiksi täytesanoja tai ilmaisun 
runollisuutta korostavia adjektiiveja ei voi vapaasti lisäillä, sillä ne voi- 
vat rikkoa arvoituskuvan ja vastauksen semanttisen suhteen tasapainoa. 
Tästä kertovat sadat ja jälleen sadat sellaiset arvoitukset, joista on kerty- 
nyt vain yksi muistiinpano Kansanrunousarkiston kokoelmiin. Näissä 
arvoituksissa on selvästi ohitettu jokin arvoituskielen normi, ja tämän 
takia ne ovat jääneet vain pienen piirin käyttöön. 

Arvoituskielelle ovat ominaisia sekä erilaiset odotuksenvastaisuuden 
mallit että kieltokuvat ja jopa anomaliat eli poikkeavuudet. Nämä arvoi- 
tuskuvan joskus poeettisen, joskus arkisen sanaleikin solmut ovat aina 

suhteessa arvoituksen jälkiosaan eli vastaukseen. Vastaus ei saa olla liian 
helppo eikä liian vaikea, mutta sen on lopuksi löydyttävä ja vastaajan on 
voitava hyväksyä se omassa kulttuurissaan sopivaksi. Vastaus osoittaa ar- 
voituskuvan ja ratkaisun välisen linkin mielekkyyden tai joskus sen osit- 
taisen mielivaltaisuuden. Dan Ben-Amos (1976, 249) on todennut, että 
jokainen arvoitukselle tarjottu ratkaisu voi olla perusteltu, jos sen esittää 
sellainen syntyperäinen kielenpuhuja, joka jakaa arvoituksia kyselevän 
yhteisön kanssa saman kulttuurisen kokemuksen ja jolla on hallussaan 
traditionaalia tietoa. 


Poeettiset ratkaisut 


Kun arvoitusperinnettä hallitsevat monet ilmaisua säätelevät normit, on 
mietittävä, onko yksilölliselle poeettiselle ilmaisulle ollut tilaa. Varsinai- 
sissa arvoituksissa esiintyvät metaforat voi karkeistaen jakaa ”eläviin” 
ja ”kuihtuneisiin” eli niihin, joita on käytetty arvoituskielessä ja niihin, 
jotka ovat joko käyneet niin tutuiksi, että eivät enää kiinnosta tai ovat 
poistumassa käytöstä. Raja näiden ryhmien välillä on liukuva ja kaipaa 
täsmennystä. Elävien metaforien taustalla on analogiamallisto, joka on 
osa arvoituskieltä ja sen käyttöä säätelevää formulajärjestelmää. Mallien 
tuotoksina on syntynyt joukko sisällöltään kiteytyneitä aloitusformuloi- 
ta, jotka toistuvat monessa arvoitusmetaforassa. Olen valinnut monien 
vaihtoehtojen joukosta esimerkeiksi kaksi säkeistöä, joilla arvoituksen 
on voinut aloittaa (esimerkit löytyvät teoksesta Virtanen, Kaivola-Bregen- 
hoj & Nyman 1977). 

”Punikki punainen lehmä” on pesye, joka esiintyy viidessä arvoituk- 
sessa. Niistä kolme on frekvenssiltään isoja, kaksi pieniä. Arvoituksella 
”Punikki punainen lehmä heinäsessä kytkyessä. Vastaus: Mansikka” 
(Maaninka 1923) on 226 toisintoa. Vastauksista marja on looginen ar- 
voituskuvan kannalta, sillä adjektiivit punainen ja heinäinen vihjaavat 
vastauksesta, kun taas ilmaisu kytkyessä oleva lehmä on harhauttava. 
Samaa kuvaa käyttävät myös runsastoisintoiset arvoitukset ”Punikki 
punainen lehmä juosten juomahan menee, juosten juomasta tulee. 
Vastaus: Vene.” (Sumiainen 1910) ja ”Punikki punainen lehmä juoksee 


156 ANNIKKI KAIVOLA-BREGENHZJ 


https://doi.org/10.21435/skst.1487 


jokia myöten, pajukoita pauhoaa. Vastaus: Vene.” (Kuusjärvi 1892). Kun 
veneeseen mielletty kuva on keksitty, sitä on alettu käyttää, ja tutkijan on 
mahdoton tietää, miksi venettä on alettu kuvata punaisen lehmän avul- 
la. Puutervan punertava väri tosin sopii arvoituksessa lehmään, jonka 
Punikki-nimi on vanhastaan ollut käytössä punaruskean lehmän nime- 
nä. Lopulta samaa ilmaisua on käytetty myös kuvaamaan suksia, jotka 
nekin on tervattu. Kaksitoisintoinen arvoitus ”Punikki punainen lehmä 
läpi metsän tietä tekkee. Vastaus: Metsäpalo.” (Kolari 1936) voisi olla ar- 
voituksen keksijän sopiva oivallus hyödyntää punaista ja sen kulkua läpi 
metsän. Yksittäisen metaforan käyttöala ei useinkaan rajoitu vain yhteen 
arvoitukseen, vaan kuvailmaisu tarjoaa lähtökohdan useammankin ar- 
voituskysymyksen rakentelulle. Perusmetaforien muuntelu ja niiden 
yhdistelmämahdollisuudet houkuttelevat arvuuttelijaa keksimään uusia 
arvoituksia. Joskus eri muunnelmilla on toisistaan poikkeava alueellinen 
frekvenssi. Arvoitusten soinnuttelu ja säekerto ovat arvoituskielen poeet- 
tisten normien mukaisia. 

Toinen esimerkkini liittyy arvoituksen avausformulaan ”Jänis juoksi 
jäätä myöten”, ja se avaa poeettisen arvoituskuvan: ”Jänis juoksi jäätä 
myöten kultakuppi kainalossa. Vastaus: Kuu.” (Saarijärvi 1932). Jänis- 
kuvan suosiosta kertoo sen käyttö kahdeksassa arvoituksessa, joissa vas- 
taukseksi on sovitettu toisaalta luonnonilmiöitä (aalto, kuu, pakkanen ja 
tuisku), toisaalta nopeaa kulkua ilmaiseva sukkula-sana. Säkeisiin liitet- 
tyjen jatkeiden avulla kuva on saatu sopimaan myös vastauksiin ”avain” 
ja ”avain ja lukko”, kuten esimerkiksi monitoisintoiseen arvoitukseen 
”Jänis juoksi jäätä myöten, piipotti pihoja myöten, pistihe pinon rakoon, 
pinopuikko persiiseen. Vastaus: Avain.” (Viipuri 1890). 

Olen kiinnittänyt huomiota arvoitusten toisintomääriin: kahdeksan 
arvoituksen joukossa on kolme sellaista, joiden toisintomäärä on runsas 
— tarjoavatko ne mallin kekseliäisyydelle? Arvoitusten esiintymisalueet 
painottuvat itään, mutta seuraava kaksitoisintoinen sukkulaa merkitse- 
vä arvoitus on pantu muistiin Hämeessä, Sippolassa: ”Jänis juoksee 
jäätä myöten, jäniksen jalat tärrää. Vastaus: Sukkula.” (Sippola 1895). 
Jää pohdittavaksi, miten arvoituksen keksijä on päätynyt jäniskuvan toi- 
saalta sopivaan, toisaalta hieman onnahtavaan sepitelmään. Seuraavat 
arvoitukset löytyvät idempää: ”Jänis juoksi jäätä myöden, häntä tiuh- 

kua tiperti. Vastaus: Tuisku.” (Vuokkiniemi 1893) ja ”Jänis juoksi jäätä 
myöten, valkia vahtu suussa. Vastaus: Aalto.” (Puumala 1887). Luonnon- 
kuvaukset ovat osuvat, ja niiden äärelle tekee mieli pysähtyä katsomaan, 
miten talvinen sää tavoittaa arvoituskuvan keksijän ja ympäröi hänet. 
Luonnonilmiöistä pyry ja aalto on valittu neljän arvoituksen vastauk- 
seksi. Kodin askareisiin, kuten jauhojen sihtaamiseen tai kankaan kuto- 
miseen ja sukkulaan, on niin ikään neljässä toisinnossa sopinut arvatta- 
vaksi jäniksen juoksu liukasta jäätä myöten. Ja kun arvoituskuvaan 
lisätään sopiva jatke ("Janis juoksi jäätä myöten, piipotti pihoja myöten, 
pistihe pinon rakoon, pinopuikko persiiseen. Vastaus: Avain.” Viipuri 
1890), näyttäytyy jänisformula hyvin käyttökelpoiseksi uuteen tehtävään, 
kuten tässä monitoisintoisen avainta merkitsevän arvoituksen piilo- 
kuvaksi. Arvoituskuvissa toimija on usein toistuvasti esiintyvä nainen 
tai mies. Sanoilla akka, ämmä, musta akka tai lyhyt akka/ämmä tai sitten 
mies, musta mies tai ukko annetaan kompetentille arvaajalle pitävä vihje 
siitä, että vastaus ei ole ihminen, mutta useimmiten ei myöskään eläin. 
Suomalaisissa arvoituksissa sana akka tai ämmä ennakoi vastausta, mikä 
liittyy maalaistalon tupaan ja talon emännän arkiseen elämänpiiriin, ja 
vastaava kytkentä maskuliinisella subjektilla on maalaistalon isännän 
tarvitsemiin työkaluihin ja yleisemmin hänen elämänpiiriinsä. Tämä 
arvoituskuvan toimijoiden nimeäminen jättää semanttisessa väljyydes- 
sään tilaa sille, että niitä voidaan muiden metaforisten sanojen rinnalla 
käyttää kuvaamaan monia maalaistalossa ja sen pihapiirissä tai metsän 
laitamilla olevia rakennelmia ja toimintoja. Metaforaverkoston osana 
näinkin yleiset sanat voivat antaa ”enemmän informaatiota tarkoitteesta 
kuin mitä niiden pelkkä semantiikka antaisi olettaa.” (Saarinen 1991, 15) 
Vastaaja ei voi arvuuttelutilanteessa koskaan tietää, mitkä arvoituksen 
elementit ovat metaforisia, mitkä kirjaimellisesti otettavia. Arvoitus voi 
olla lähes jokaiselta elementiltään metaforinen, esimerkiksi ”Mampselli 
kammaris, rautaset toffelit jalaas, esliina takana. Vastaus: Hevonen.” 
(Loppi 1885). Se voi myös koostua niin kutsutusta jatketusta metaforas- 
ta, ja silloin vastauksen jokainen säe muodostaa uuden metaforan, jolla 
on vastineensa arvoituksen vastausosassa, esimerkiksi ”Metsän viisas 
viepi ajan tiedon pellon parantajalta. Vastaus: Kettu vie kukon tunkiolta.” 
(Muhos 1936) (Kaivola-Bregenhgj 1992, 125-139.) Tällaiset arvoitukset 

osoittavat, miten poeettiset valinnat ovat sidoksissa arvoituskuvan ja vas- 
tauksen väliseen suhteeseen. 

Joskus arvoitusta avaava kuva on tullut niin suosituksi, että sen va- 
raan on rakennettu useita kysymyksiä. ”Iso suuri, mustan pruuni” on 
tällainen toistuva kuva. Sitä on käytetty viidessä arvoituksessa, joiden 
määrät vaihtelevat viidestä aina 257 toisintoon. Tämä arvoitus merkitsee 
kirkkoa, ja sen kolmessa toisintoryhmässä "iso suuri, mustan pruuni” 
-säe avaa arvoituksen. Kaikissa arvoituksissa kuvaan on liitetty jatke ”var- 
pusia vatsa täynnä, viikon päästä viimeistäänkin”, joka suuntaa katseen 
kirkkorakennuksesta sen sisällä istuviin ihmisiin. Kuvaa on edelleen 
sovellettu uuteen kysymykseen, kuten tässä vain neljänä toisintona tal- 
lennetussa arvoituksessa: ”Iso suuri, mustan pruuni, vähäläntä, töppö- 
häntä. Vastaus: Karhu.” (Loimaa 1887). 


Improvisointia ja perinteen muutos 


Arvoitusten syntyprosessissa ei ole kyse yhdestä ainoasta analogiamallis- 
ta, vaan kokonaisesta valintojen sarjasta. Valintaa ohjaavien kriteerien 
määrä vaihtelee. Tästä ovat osoituksena esimerkiksi kahden formulan 
kombinaatiot ja formuloiden välille jäävät raja-alueet, joilla on tilaa luo- 
valle improvisoinnille. Arvoituksen keksijän ja vastaajan kompetenssiin 
kuuluu sekä genrelle tunnusomaisten formuloiden että metaforien hal- 
linta, samoin kuin erilaisten vastakohtaisten ja paradoksaalien kuvien 
rakentamisen taito. Perinnelajin normit taitava arvuuttelija osaa yhdis- 
tellä näitä arvoituskielen elementtejä arvoituksille ominaisten semanttis- 
ten koodien mukaan. (Kaivola-Bregenhgj 1978, VIII.) Kompetentilla ar- 
vuuttajalla on hallussaan keino, jonka turvin hän pystyy täydentämään 
repertoaariaan ja keksimään arvoituksia käyttävälle ryhmälle uusia kysy- 
myksiä. Parhaimmillaan tuloksena on poeettisesti onnistunut loppu- 
tulos. Toisaalta perinneyhteisö kontrolloi jokaista arvoituksen esittäjää 
vaatien, että arvoituksen tulee olla ”oikea”, toisin sanoen sen on täytet- 
tävä arvoitukselle vakiintuneet ilmaisun normit. Arvoituksen keksijä on 
ilmaissut seuraavassa osuvasti ne puitteet, joiden varaan arvoituksen voi 

luoda, ja hyvän ja ”oikean” arvoituksen tuntomerkkeihin on vastaajan 
mielestä kuulunut ennen muuta runomitta: 


Muuten pidetään tarkasti kiinni siitä, että arvoitusten tulee olla ’oi- 
keita” s.o. niitä ei saa arvuuttaja itse keksiä paitsi jos hän osaa kek- 
siä niin hyvän (runomitallisen) etteivät toiset tunne sitä itse teh- 
dyksi. Useita arvoituksia ei tajuta enempää kuin että tiedetään että 
se merkitsee vissiä esinettä tai asiaa. Esim. arvoitus hanhinlam- 
mas, hapsinsarvi, sill’ on villa vipsakki (hämähäkki) on veteliläisille 
kokonaan käsittämätön. Kukaan ei osaa selittää miksi hämähäkistä 
niin sanotaan mutta kaikki tietävät mitä se merkitsee ja se on pää- 
asia. (Virtanen 1960, 159-160.)5 


Arvoitusperinteen muutos oli kuitenkin jo tapahtumassa 1960-luvulle 
tultaessa: genren metaforasto ja kieli alkoivat käydä useimmille täysin 
vieraiksi, kun niitä tukevia kalevalamittaisia runoja ja loitsuja ei enää 
kuultu tai esitetty. Kun arvoitus menetti luontevan käyttöyhteytensä ja si- 
ten myös ymmärrettävyytensä, se ei enää kiinnostanut. Tutkijat ovat pu- 
huneet siitä ilosta, minkä kuvan ja vastauksen välisen liittymän tajuami- 
nen tuottaa (Harries 1976, 323). Jos tätä nautittavaa oivallusta ei synny, 
arvoitus ei ole mielekäs, ja arvoitusten esittäminen alkaa hiipua. Saatoin 
havaita tämän muutoksen, kun vuonna 1974 vierailin helsinkiläisessä 
koululuokassa ja pyysin 1o-vuotiaita lapsia kirjoittamaan paperille ne ar- 
voitukset, jotka tulivat heille mieleen. Kansakoulun neljäsluokkalaisten 
haastattelu osoitti, että lasten perinnevarastoon kuului vielä melkoinen 
joukko arvoituksia. Innokkain oli kymmenvuotias poika, jonka muistista 
piirtyi paperille 14 arvoitusta. Ne sopivat esimerkiksi kaksitasoisesti vä- 
littyvästä perinteestä, johon kuului vuosikymmenestä toiseen koululais- 
ten lukukirjoissa esiintyvä valikoima perinteisiä arvoituksia ja toisaalta 
päivänkohtaisia kompia ja crazy-arvoituksia®. (Kaivola-Bregenhoj 1974, 
107-108.) Vanhakantaisen arvoitusgenren tilalle alkoi tulla uusia arvoi- 


5 Leea Virtanen 1(960, 159-160) on löytänyt tämän osuvan määrittelyn, mutta hän ei pystynyt antamaan 
sille lähdeviitettä, kun kysyin asiaa parikymmentä vuotta myöhemmin. 
6 Crazy-arvoituksessa kysymyksen kuvailmaisu on odottamaton ja jollakin tapaa mieletön. 

tuksia, joissa painottuivat huumori ja knoppikysymykset. Kalevalamit- 
taisen kielen sijaan ne ovat vapaasanontaisia. Tästä syystä perinteisiä 
poeettisia ilmaisukeinoja suosivien arvoitusten onnistunut improvisoin- 
ti alkoi olla harvinaista. 

Arvoitukset voivat aikojen kuluessa myös hämärtyä, kun niiden käyt- 
täjillä ei enää ole elävää kiinnekohtaa siihen kulttuuriin, jonka tuote 
arvoitus on ollut. (Kaivola-Bregenhgj 1990, 42—43.) Arvoitukset ovat si- 
doksissa kulttuuriseen kontekstiinsa, mutta eivät varioi kielellisen ja 
tilannekontekstin muuttujien mukaan kuten esimerkiksi vapaasanon- 
taiset kertomukset. Kertomus tuotetaan käyttötilanteessa aina uudelleen 
niin, että se sopii sille kuulijakunnalle, jolle se esitetään. Kertomuksen 
sisältö säilyy, mutta siihen voidaan lisäillä adjektiiveja tai täydentäviä 
johdanto- ja kommenttiosioita. Arvoitus on niin lyhyt, että se on helppo 
painaa mieleen ja toistaa. Arvoituskysymys liittyy kiinteästi vastaukseen, 
joten sitä ei voi muuttaa. 

Olen tässä kirjoituksessa tarkastellut arvoitusgenren poeettista kieltä. 
Jos olisi mahdollista tarkkailla arvoituskielessä aikojen kuluessa tapahtu- 
nutta muuntelua, löytyisi kielen sijasta kieliä tai useampia ilmaisun 
polkuja. Niissä tulisivat esille erilaiset tyylikeinot ja niiden vähä vähältä 
tapahtuva muutos esimerkiksi arvoituskielen mitan ja sanaston uusiu- 
tuessa. On vaikea tietää, missä määrin poeettista arvoituskieltä on tavoi- 
teltu tai missä määrin siihen on vain päädytty erilaisia malleja seuraten. 

Kakssanasen sanat 


Rekilaulu suullisen komposition ja variaation 
mikrokosmoksena 


Venla Sykäri 
O https: //orcid.org/0000-0002-2487-8657 


Karjalan Kannaksella kakssanaseksi kutsuttu ja yleisesti rekilauluna tun- 
nettu riimillinen parisäe oli 1800-luvun loppupuolella ja paikoin aina 
sotien väliseen aikaan asti Suomen suullisten laulukulttuurien tärkein 
ja tuotteliain laulumuotti. Keskeiset yhteisölliset esityskulttuurit liittyi- 
vät nuorten piirileikkitanssiin, jota säestettiin laulamalla, tanssipaikalle 
menoon ja sieltä paluuseen, kyläkeinulle eli liekulle kokoontumiseen ja 
muihin tilanteisiin, joissa laulaen ilmaistiin ryhmähenkeä, kiteytettiin 
kyläyhteisön tapahtumia sekä kommentoitiin sosiaalisia tilanteita ja 
suhteita kiusoittelu- ja pilkkalauluin. Koska yksittäiset parisäkeet ovat 
lyhyitä ja piirileikissä laulua tuli tuottaa jatkuvasti, valmiita parisäkeitä 
tarvittiin valtava määrä ja ne ketjuuntuivat vapaasti. Parisäkeitä impro- 
visoitiin ja nuoret tuottivat niitä yhteistuumin etukäteen yhteisöllisissä 
tilaisuuksissa esitettäviksi. (Asplund 1981, 95-112; 2006, 152-159; Paula- 
harju 2010 [1932], 321-336; Virtanen 1965, 392-395, 408-428; Seppä 
2016, 19—20.) Parisäe saattoi esitystilanteissa siten yhtä hyvin olla ki- 
teytynyt yksikkö kuin tietoinen variaatio, improvisaatio tai ennalta var- 
ta vasten punottu laulu. Ilmaisu on monimuotoista, mutta sitä leimaa 
aina kompakti koko ja loppusointu sekä useimmiten argumentoiva 

retoriikka, jotka kaikki tarjoavat hyvän kiinnekohdan sekä muistille että 
uusien laulujen kompositiolle. 

Siinä missä pitempien kertovien lajien tekstin tuottaminen eli suulli- 
nen kompositio nojaa runokielen konventioiden ja säetason rakenteiden 
lisäksi moninaisiin kerronnan elementteihin, on riimillisen parisäkeen 
tuottajan pystyttävä esittämään argumenttinsa vain kahden pitkän sä- 
keen puitteissa. Kun parisäkeen kompositioon yhdistyy tyypillisesti ta- 
voite tuottaa tilanteessa merkityksellinen sanoma, esityshetkellä tapahtu- 
vaa kompositiota kuvataan usein improvisaationa. Riimillisiä parisäkeitä 
Kreikan Dodekanesian saarilla 1930-luvulla tutkinut etnomusikologi 
Samuel Baud-Bovy puhuu kompositiosta juuri improvisaationa, mutta 
toteaa, että ”tätä improvisointia helpottavat ja automatisoivat suuressa 
määrin klisee-riimit, ilmaisuparit, stereotyyppiset epiteetit sekä yleis- 
käyttöiset puolisäkeet, jotka vetävät toinen toistaan puoleensa aiheuttaen 
sen, että tietyissä tapauksissa parisäe on vain ketju suullisen perinteen 
poeettisen ilmaisuvarannon tarjoamia osasia” (Baud-Bovy 1936, 341; va- 
paa suomennos tekijän). 

Kaikkia parisäkeitä ei tietenkään improvisoitu, eivätkä kaikki impro- 
visoijat olleet yhtä lahjakkaita. Improvisointi oli Baud-Bovyn (1936, 
336—337) mukaan odotuksenmukaista kahdessa sosiaalisessa tilanteessa: 
tanssissa ja miesseurueen kokoontuessa antiikin symposiumin tavoin 
yhteiseen pöytään, jossa keskityttiin vastavuoroiseen lauluun pikkuruo- 
kien ja viinin avustamana (ks. myös Sykäri 2011, 104-115). Suomenkieli- 
seltä alueelta on niukasti tietoja tällaisista aikuisten miesten kokoontu- 
misista (vrt. Heinonen 2008), mutta muuten etenkin nuorten miesten 
kuvataan laulaneen keskenään. Parisäekulttuurissa improvisaatiolle kes- 
keisenä kontekstina voi kuitenkin yleisemmin pitää sosiaalista, vuoro- 
vaikutteista tilaa. 

Tässä luvussa lähden tarkastelemaan suullisesti esitetyn ja tuotetun 
rekilaulun poeettisen ilmaisuvarannon tarjoamia osasia." Tutkin pari- 
säkeen retorista rakennetta, säkeiden hierarkiaa, riimipareja, formuloita 


1 Teksti on kirjoitettu Koneen Säätiön rahoittaman, suullista kompositiota tutkivan hankkeen 
(201906994) aikana ja pohjautuu aineistoon, jota analysoin aluksi riimin näkökulmasta (ks. Sykäri 
2022). Kiitän Nigel Fabbia, Kati Kalliota, Heikki Laitista ja Hanna Karhua lukuisten tekstiversioiden 
kommentoinnista. 

[s 


Kuva 8. Liekku eli kyläkeinu oli piirileikin ja tanssin ohella tärkeä nuorison kokoon- 
tumis- ja laulupaikka. Kuvassa Hyvinkään nuorisoa Usmissa Uron kyläkeinussa. 
Kuva: Valokuvaaja tuntematon, 1936. Hyvinkään kaupunginmuseo, Aulis Saviahon 
kokoelma, 8801 4223. 


eli sanallisia ja rakenteellisia kiteytymiä ja miten näiden avulla tuotetaan 
uusia, tilannekohtaisia merkityksiä. Aineistonani on yhteen puolisäkeen 
mittaiseen aloitusformulaan sidottu 150 rekilaulutekstin korpus Suo- 
malaisen Kirjallisuuden Seuran (SKS) arkiston aakkosellisesta reki- 
laulukortistosta, johon samankaltaiset ja -alkuiset tekstit on kopioitu 
käsikirjoituksista. Merkittävä osa arkistoiduista rekilauluista sisältää seu- 
rustelusuhteeseen ja rakkauteen liittyviä teemoja ja heijastaa yleisimmin 
1800-luvun loppupuolen itsenäisyyttä kyläyhteisössä peräänkuuluttavien 
nuorten maailmaa. Huolettoman parinvaihdon ja jatkuvan uusien suh- 
teiden muodostamisen tematiikka liittyi kuitenkin keskeisesti nuorten 
piirileikin koreografian vaiheisiin (Asplund 1981; 2006, 137-139, 149; 
Paulaharju 2010 [1932], 240-253), eikä korreloinut ”äpärälasten suuren 
määrän” kanssa, kuten jotkut rekilauluja kriittisesti arvottaneet äänet 
arvioivat (Asplund 2006: 149; ks. myös Karhu & Kuismin 2021; Hämä- 
läinen & Karhu 2021). Myös valitsemani korpus liittyy tanssilauluille 
ominaiseen seurustelusuhteen ja parinvaihdon tematiikkaan. 

Tutkimuskohteena oleva arkistoaineisto tarjoaa yhden tulokulman 
rekilaulukulttuuriin. Korpus sisältää sekä kiteytyneitä ja samankaltaisina 
toistuvia säepareja, vakiintuneiden yksiköiden tietoiselta vaikuttavaa va- 
riaatiota että yksilöllisempiä, alkuformulaa hyödyntäviä yksiköitä. Todel- 
lisia, toteutuneita intertekstuaalisia ketjuja tai komposition tapoja ei sat- 
tumanvaraisesti tallennettujen tekstien perusteella voi todentaa. Koska 
aineisto on toistaiseksi saatavilla vain käsikortistona, koko aineistoon 
kohdistuvat haut ovat olleet mahdottomia. Arkistoon keskimäärin vuosi- 
sata sitten päätynyt aineisto on myös jo tuolloin suodattunut muistin, 
muistamisen ja tekstuaalisaatioprosessien kautta, joten aineistossa pai- 
nottuu todennäköisesti perinteen kiteytyneempi ääripää ennemmin 
kuin tilannekohtaiset, vain sisäpiirille aukeavat puheenvuorot. Aineisto 
ei tavoita kompetenssiin liittyviä kysymyksiä: harjaantuneet lauluntekijät 
ja improvisoijat voivat nimenomaan välttää vakiintuneiden tekstuaalis- 
ten elementtien toistoa osana virtuositeettiaan. Myös esimerkiksi sellai- 
nen kolmannessa persoonassa laadittu syvälle paikalliseen sosiaaliseen 
elämään ja henkilöhistoriaan menevä laulusto, jonka Samuli Paulaharju 
(2010 [1932], 321-329) esittää Härmän aukeilta -kirjassaan, vaatii tulevai- 
suudessa oman tutkimuksensa. 

Toisaalta suullisten yhteisöjen käytössä tekstiaineksen toistolla on es- 
teettinen funktio: sanoja, tilanteita ja esityksiä yhdistävien intertekstuaa- 
listen linkkien luominen (mm. Bauman 2004; Foley 1995; Tarkka 2005; 
Sykäri 2011; Kallio 2013). Laaja, arviolta 120 000 erillisen muistiinpanon 
rekilaulukortisto tarjoaa mahdollisuuden tarkastella tekstejä myös va- 
riaation ja komposition kannalta. Koska rekilauluja on laulettu paljon 
valmiina muistinvaraisina lauluina, on mielekästä tarkastella myös, mil- 
laista kiteytyneiden yksiköiden variaatio on. Tavoitteena on siis ymmär- 
tää yleisellä tasolla, millainen yksikkö rekilaulu on tekstin esittäjän ja 
tuottajan kannalta sekä millaisia kierrätettäviä osia rekilaulun poeettinen 
ilmaisuvaranto tarjoaa. Tulkitessani rekilaulun estetiikkaa ja tekstintuot- 
tajilla käytössään olleita keinoja hyödynnän Baud-Bovyn väitöskirjan 
antaman vertailukohteen lisäksi omaa kenttäkokemustani elävän pari- 
säekulttuurin parissa Kreetalla (Sykäri 2009; 2011) sekä viimeaikaista 
improvisaation tutkimusta. 

Parisäe, kakssananen — yksikkö, joka koostuu kahdesta 
semanttisesti erilaisesta osasta 


Suomenkielinen riimillinen parisäe kukoisti kyläkulttuureissa samaan 
aikaan kuin monissa muissakin Euroopan? maissa, lähialueilla etenkin 
Norjassa, Venäjällä ja ainakin 1800-luvun loppupuolella myös Karjalassa 
(ks. Sykäri 2011, 27-33; Ekgren 2009; Ekgren & Ekgren 2021; Äkesson 
2003; Sokolov 1950; Niiranen 2013). Koska riimillisen parisäkeen histo- 
ria Euroopassa liittyy vahvasti jo keskiajalla laajasti tunnettuun piirileik- 
ki- ja laulutanssiperinteeseen, parisäe oli ranskan- ja saksankielisessä 
runouden ja kansankulttuurin tutkimuksessa tärkeä aihe 1930-luvulle 
asti (Meyer 1885, 332—407; Verrier 1931; Baud-Bovy 1936, 313-394). 
Laulutanssien ohella parisäe oli keskeinen paikallisissa pilkka-, satii- 
ri- ja kilpalauluperinteissä, osin myös rituaalisissa konteksteissa, kuten 
häissä (ks. Sykäri 2011, 93-116, 138-161; Kligman 1988). Toisin kuin 
Milman Parryn ja Albert Lordin 1930-luvulla entisen Jugoslavian alueel- 
la tekemään tutkimukseen perustuva pitkän eeppisen runon teoria (Lord 
2001 [1960]), lyhyen runon tutkimus unohtui sittemmin vuosikymme- 
niksi. Suuri osa suullisista tanssi-, piirileikki- ja pilkkalauluperinteistä 
oli antanut viimeistään sotien välisenä aikana tietä uusille tanssin ja 
populaarimusiikin muodoille. Balkanilla ja Välimeren maissa edelleen 
aktiiviset parisäekulttuurit löysivät tiensä performanssikeskeisen tutki- 
muksen kohteiksi 1970- ja 1980-luvuilla, mutta tällöin kiinnostus koh- 
distui vuorovaikutukseen ja sanoman kontekstualisointiin eikä enää 
ilmaisun muotoon, runokieleen (mm. Caraveli 1980; Herzfeld 1981). 
Tässä tekstissä palaan Baud-Bovyn (1936, 313-369) väitöskirjaan, jos- 
sa hän esitti analyysinsä Kreikan Dodekanesian saarilla tallennettujen, 
erityisesti piiritanssilauluina käytettyjen parisäkeiden kielellisestä raken- 
teesta ja komposition keinoista. Väitöskirjan pääosa käsitteli pitempiä, 
perinteisiä kansanlauluja maantieteellis-historiallista menetelmää so- 
veltaen. Parisäkeistä Baud-Bovy kuitenkin totesi heti aluksi, ettei niiden 


2 Pari-/nelisdekulttuuri ei koske vain Eurooppaa vaan laajasti kaikkia eurooppalaisten kielten kulttuureja 
Amerikan mantereella, Välimeren ympäristöä, Arabimaita ja Aasiaa. Muslimiuskonnon myötä alkujaan 
persialainen pari-/nelisäe on levinnyt kautta Lähi- ja Kaukoidän (mm. Lewis 2012, 1227; Laurila 1956, 
70). 

kompositiota voi tutkia kuten Milman Parry epiikkaa ja sen toistuvia epi- 
teettejä, koska parisäkeiden määrä on loputon ja niitä improvisoidaan 
koko ajan lisää. Parisäkeiden analyysin Baud-Bovy aloittaa laajalla kielen 
rakenteen tutkimuksella, josta selviää, että säkeiden ja puolisäkeiden 
suhteissa toisiinsa esiintyvät oikeastaan kaikki normaalin kielen rin- 
nasteiset ja alisteiset lauserakenteet sekä adverbiaalirakenteet. Vaikka 
loppusointu, tavumäärä ja painollisten tavujen mahdollinen sijainti 
määrittävät ilmaisua, on kielen rakenne sijamuotoineen hyvin vapaa ja 
vastaavasti runomitan konventiot täyttävien skemaattisten mallien kir- 
jo hyvin laaja. Aineisto vastaa hyvin suomalaisten arkistotekstien luon- 
netta. 

Rekilauluteksti on varhaisemmassa tutkimuksessa käsitetty yksi- 
säkeistöiseksi lauluksi, joka koostuu kahdesta seitsemän runojalkaa si- 
sältävästä säkeestä (mm. Asplund 2006, 146; Laurila 1956, 59, nootti 1). 
Nämä ”pitkät” säkeet jakautuvat kesuuralla 4 + 3 runojalan mittaisiin 
puolisäkeisiin. Laulettaessa lyhyemmän puolisäkeen sisältämien riimi- 
sanojen molempia riimitavuja painotetaan ja puolisäkeet venytetään 
yhtä pitkiksi melodiasäkeiksi. Melodia on joko kaksisäkeinen, jolloin se 
lauletaan kaksi kertaa, tai nelisäkeinen. Laulumetrin ja melodian kan- 
nalta rakenne on siten nelisäkeinen (mm. Asplund 2006, 149; Laitinen 
2003, 283). Tästä huolimatta sekä Heikki Laitinen (2003, 286-287) että 
Anneli Asplund (2006, 149) korostavat, että laulutavan kannalta raken- 
ne koostuu kahdesta säeparista eikä irrallisista säkeistä (tarkemmin ks. 
Laitinen 2003: 282-296). 

Semanttisesti kaikille parisäekulttuureille keskeistä on juuri yksikön 
kaksijakoisuus: ensimmäinen säe (tai nelisäkeisenä ymmärrettynä säe- 
pari) pohjustaa ja toinen säe (tai säepari) esittää varsinaisen argumen- 
tin. Sekä tunnetuin pohjoisinkeriläinen runolaulun taitaja Larin Paraske 
(Timonen 2004, 262) että Leea Virtasen (1965, 409—410) haastattele- 
mat Karjalan Kannaksen rautulaiset kutsuivat tätä heille 1800-luvun 
loppupuolella uudempaa muottia kakssanaseksi erotuksena ykssanaisesta 
runolaulumitasta. Tässä he noudattivat kahta suullisissa kulttuureissa 
yleistä käytäntöä: sana tarkoittaa sanakirjayksikköä laajempaa merkitys- 
yksikköä (Foley 2002, 11—21; ks. myös Virtanen 1987; Kalkun & Oras 
2014; Fkgren & Ekgren 2022: 132), hyvin usein säettä, ja kakssananen 

siten kahden säkeen yhdessä muodostamaa yksikköä. Puhun myös tässä 
luvussa parisäkeen kahdesta säkeestä tarkoittaen säkeellä kesuurallisen 
”pitkän” eli kahdesta puolisäkeestä koostuvan säkeen yksikköä. Olen 
kutsunut näitä säkeitä pohjustussäkeeksi ja argumenttisäkeeksi (Sykäri 
2017, 128; 2019, 59), ja lyhyyden vuoksi käytän myös termejä esisäe ja 
jälkisäe (vrt. Virtanen 1965, 410). 

Myös kansainvälinen termi couplet viittaa tähän rakenteen kaksiosai- 
suuteen, vaikka Kreikkaa lukuun ottamatta useimmilla kielialueilla 
pitkän, kesuurallisen säkeen jakautuminen puolisäkeisiinsä tapahtui 
yleisesti jo keskiajan lopussa tai renessanssin alussa (Gasparov 1996, 
107-108, 134, 136-137). Esimerkiksi Baud-Bovyn esikuvana toiminut 
ranskalainen Paul Verrier (1931, 48) selittää nuorten tanssiessa laula- 
man couplet de dance -yksikön muodostuvan kahdesta kesuuran erotta- 
masta ”suuresta säkeestä” (grands vers) tai pareittain neljästä ”pienestä 
säkeestä” (petits vers). Pariin viittaava ranskan- tai englanninkielinen 
termi couplet tai vastaava espanjankielisen alueen copla (Trapero 2005, 
51) tarkoittaakin yleisesti yksikköä, joka toteutuu neljänä lyhyenä, kah- 
deksan ja/tai seitsemän tavun tai neljän ja/tai kolmen iskun mittaisena 
säkeenä, jotka riimittyvät rekilaulun tavoin yhdellä riimiparilla (aa/abcb) 
tai myös abab, abba, aaba (tarkemmin ks. Sykäri 2017; 2022; sekä mm. 
Laurila 1956, 68—78). 

Edeltäjiensä (Jousse 1925; Fauriel 1824-5) terminologiaan nojaten 
Baud-Bovy (1936, 314) toteaa parisäkeen rakennetta määrittävän erityi- 
sesti tasapainottamisen periaate: kaksi yhtä pitkää säettä tasapainottaa 
toisiaan, säkeet jakautuvat kesuuralla puolikkaiksi ja vielä puolisäkeet 
voivat jakautua puolikkaiksi. Kreikkalainen viisitoistatavuinen säe ja- 
kautuu kahdeksan ja seitsemän tavun puolisäkeisiin, mutta molemmat 
lauletaan yhtä pitkinä toiseksi viimeistä, painollista riimitavua piden- 
täen. Kuten Heikki Laitinen on kattavassa laulumetrin analyysissään 
osoittanut, nämä tasapainottamisen periaatteet toteutuvat myös reki- 
mitan kohdalla: rekilaulussakin tekstimetriikaltaan kolmi-iskuinen, ly- 
hyempi puolisäe lauletaan yhtä pitkänä kuin neli-iskuinen. Rekilaululle 
ominainen laulutyyli poikkeaa monista retoriikaltaan ja tekstisisällöltään 
täysin vastaavista parisäekulttuureista siinä, että laulettaessa molempia 
riimitavuja painotetaan: sekä varsinaista painollista sanatavua, jonka 

Laitinen nimeää laskuttomaksi iskutavuksi, että normaalissa puheessa 
painotonta viimeistä riimitavua. (Laitinen 2003, 284-285.) 

Retorisen rakenteen ja loppusointujen vuoksi keskenään tasapaino- 
tettujen rakenneyksiköiden, säkeiden ja puolisäkeiden, tehtävät ovat kui- 
tenkin improvisoivan tekstintuottajan kannalta erilaisia. Baud-Bovyn 
mukaan improvisoija hyödyntää kompositiossa apukeinoina runokielen 
mieleen syöpyneiden skemaattisten mallien ohella tuttuja riimipareja, 
stereotyyppisiä sanapareja ja epiteettejä sekä yleiskäyttöisiä puolisäkeitä. 
Riimipareja lukuun ottamatta kutsun kaikkia näitä laajuudesta riippu- 
matta formuloiksi (mm. Lord 1960; Harvilahti 1992; Frog & Lamb 
2022). Koska riimisanat määräävät säkeiden jälkimmäisen puolisäkeen 
sisällön, toteaa Baud-Bovy (1936), että formulat ja formulaiset rakenteet 
esiintyvät yleensä säkeiden ensimmäisissä puolisäkeissä. Kaikki nämä 
keinot, formulaiset ilmaisut ja rakenteet sekä suositut riimiparit, vaikut- 
tavat tunnusomaisilta myös rekilaululle, ainakin tanssilaulurepertuaaril- 
le. Tarkastelen rekilaulutekstien analyysissä, missä formulat sijaitsevat, 
miten niitä varioidaan ja millaista syntaktista variaatiota formuloiden ja 
riimisanojen upottaminen vaatii tai mahdollistaa. 

Riimillisen parisäkeen kaksiosaisuuteen liittyy genreä kaikista vah- 
vimmin luonnehtiva retorinen rakenne: argumentti esitetään tyypillises- 
ti lopussa. Uuden parisäkeen tuottajan tärkein tavoite on siten luoda te- 
hokas jälkisäe: sen tulisi sisältää terävä, huvittava tai tilannekontekstissa 
muuten merkityksellinen kommentti. Esisäe johdattaa argumenttiin, 
mutta se voi olla myös aivan irrallinen: sen kriteeriksi riittää, että se 
riimittyy argumenttisäkeen kanssa. Pohjustusta voidaan kuitenkin 
hyödyntää olennaisena osana sanomaa — myös käänteisesti harhaan- 
johtavien odotusten luojana. Luonnonjohdannoksi on kutsuttu sellaisia 
tanssilaulujen luontokuvaan perustuvia pohjustussäkeitä, jotka laulaja 
valitsee ainoastaan sopivan riimin vuoksi (mm. Verrier 1931; Asplund 
1981; 1997; 2006). 

Esisäkeen ja jälkisäkeen ero on laajasti tutkimuskirjallisuudessa ku- 
vattu piirre, mutta ainakaan Baud-Bovy ei vielä ymmärtänyt parisäkeiden 
improvisaatiossa olennaista käänteistä kompositiotapaa, vaikka teki mit- 
tavan kenttätyön Karpathoksen saarella. Sen sijaan hän oletti, että laulaja 
ei aloittaessaan vielä tiedä, mitä aikoo lopussa sanoa, vaan etenee kom- 

positiossa lineaarisesti säe säkeeltä tai puolisäe puolisäkeeltä tuottaen 
tekstiä kuoron toistojen tarjoamien taukojen myötä edeten (Baud-Bovy 
1936, 340). Kannaslaisia rekilauluja tarkastellut Leea Virtanen (1965, 
410) korostaa jälkisäkeen merkitystä mutta mainitsee, että ”[jjälkisäkeet 
näyttävät usein olevan loppusoinnun vaikutuksesta syntyneitä. Toisaalta 
voidaan keksiä loppusäkeet ja soinnuttaa alku yhteen niiden kanssa.” 
Esimerkkeinä hän antaa kaksi asiaa havainnollistavaa parisäettä: 


Mie ko avvuan arkun kannen, sit niitä virsii piisua, 
appein nimmii mie en tiije, anoppiin on Liisa. 


Savotan se pilli huutaa saijulle kello kuusi. 
Tämän kylän tytöt laittaa tupakkapussii uusii. 


Ensimmäisessä laulaja aloittaa sanomalla, että lauluja hänellä riittää. 
Tämä voi hyvin olla hänen keskeinen sanomansa, jolloin jälkisäe olisi 
syntynyt vain todentamaan, että riimittely onnistuu. Toisessa taas Virta- 
sen haastattelema henkilö on kertonut, että riimittelijä halusi säkeillään 
pilkata kylän tyttöjä, jotka olivat alkaneet ommella oman kylän pojille 
uusia tupakkapusseja: argumentti on odotustenmukaisesti jälkisäkeellä, 
ja siihen rimmaava esisäe on syntynyt ympäristöön liittyvästä, sanoman 
kannalta sinänsä yhdentekevästä havainnosta. 

Virtanen ei asiaa analysoinut pitemmälle, mutta myöhempi improvi- 
saation tutkimus on näyttänyt, että argumenttisäkeen idean ja riimin 
ennakointi mielessä ennen komposition aloittamista tai sen aikana on 
tärkeä osa kokeneiden improvisoijien kognitiivista valmiutta. Tätä kog- 
nitiiviseen työskentelyyn liittyvää, pitkän kokemuksen myötä muodos- 
tuvaa taitoa harva informantti kuitenkaan osaa tai tulee ajatelleeksi 
sanallistaa. Siksi monet uusien laulujen tuottamiseen liittyvät keskuste- 
lut ovat jääneet vaille vastauksia. Vielä 1990-luvun lopulla alkaneessa 
kenttätutkimuksessani päädyin vain omien pohdintojeni ja epäonnistu- 
neiden kompositiokokeilujeni tuloksena säkeiden hierarkian kannalta 
käänteisen kompositiojärjestyksen välttämättömyyteen, ja vasta kun pys- 
tyin asiaa haastateltaviltani suoraan kysymään, sain selviä vastauksia 
(Sykäri 2011, 47—48; ks. myös 2014; 2017; 2019). 

Vuosituhannen vaihteesta alkaen on kansainväliseen tutkimuskirjalli- 
suuteen saatu improvisoivien tutkijoiden tekemää tutkimusta, jossa 
tämä puheenvuoron loppuun ja ”keskeiseen ideaan” liittyvä kognitii- 
vinen ennakointi tulee esille kaikissa analysoiduissa kulttuureissa 
(Diaz-Pimienta 2014; Egafia 2007; Zedda 2009, ks. myös Goikoetxea 
2007, 180-181). Lineaarinen eteneminen on käytössä etenkin alkuvai- 
heessa ja kokeneillakin improvisoijilla silloin, kun muuta vaihtoehtoa 
ei esimerkiksi kiireen tai unohduksen takia ole, mutta se ei ole tavoite- 
tila. Ideaalitilanteessa — ja kokeneiden improvisoijien kohdalla yleensä 
— argumenttisäkeen ajatus ja riimisana tuotetaan siis mielessä ensin, ja 
pohjustussäe keksitään vasta tämän jälkeen argumenttisäkeen riimiä 
myötäillen. Kreetalaisen parisäekulttuurin parissa haastateltavat mainit- 
sivat yksittäisen parisäkeen improvisoinnille tyypilliseksi argumentin eli 
jälkisäkeen keskeisen idean sekä riimiparin molempien sanojen enna- 
koivan valinnan (Sykäri 2011, 168-172; 2017). 

Kuten Virtasen kannaslaiset informantit kertoivat, nuoret yksin tai 
joukolla kokoontuen sepittivät uusia lauluja varta vasten tulevia tilantei- 
ta varten (Virtanen 1965). Myös Samuli Paulaharju (1932, 322—323) ku- 
vasi Pohjanmaan nuorten yhteiskompositiotuokioita ja uusien laulujen 
odotettua esitystä. Vaikka on oletettavaa, että nopea tilanteessa tapahtuva 
improvisointi oli suullisessa kulttuurissa arvostettua ja että juuri impro- 
visaatiolle ominainen tapa argumentoida (niin että yllätys ja huumori 
paljastuvat lopussa) on vaikuttanut riimillisen parisäkeen rakenteeseen 
ja retoriikkaan keskeisesti, koko lauluyhteisön kannalta improvisointi 
oli vain yksi osa variaation ja komposition avulla tuotettujen merkitysten 
kokonaisuutta. Suullinen kompositio ei siten rajoitu esitystilanteessa 
tapahtuvaan improvisaatioon vaan on moniulotteisempi käsite. (Sykäri 
2011, 162-191.) 


Keitä kultani kahvia 


Analyysini kohdistuu noin 150 rekilaulukortin kokoelmaan, joita yhdis- 
tää puolisäkeen mittainen aloitusformula ”keitä kultani kahvia” tai sen 
variaatio. Kokoelman pohjana on koko Suomessa hyvin tunnettu ja sel- 
västi muodoltaan kiteytynyt yksikkö: 

Keitä kultani kahvia | ja keitä (se) kattilalla. 
Sillä viimesen kerran astelen | sun kammaris lattialla. 


Kahvin keitto ja juominen on suomalaisella maaseudulla keskeinen, 
arkinen sosiaalinen tapahtuma (ks. Saarinen 2011, 10-13; ks. myös 
Roberts 1989). Pannukahvia keitettiin rekilaulukulttuurin kulta-aikaan 
puuhellalla isoilla kuparisilla kahvipannuilla,} mutta tässä parisäkeessä 
alkuformulan jälkeen pohjustussäkeen loppu kehottaa keittämään kah- 
via kattilalla eli vieläkin isommalla astialla. Tämän perusyksiköksi kutsu- 
mani parisäkeen pohjustussäkeen riimisanana kattila on aivan looginen, 
mutta se vaikuttaa silti tulleen valituksi ensisijaisesti siksi, että se riimit- 
tyisi argumenttisäkeen riimitavujen kanssa. Argumenttisäkeen alkuosa 
sisältää korpuksen toisen keskeisen formulan: ”viimeisen kerran”, joka 
viittaa seurustelusuhteen päättymiseen. Ero näyttäytyy kahvinjuontiyh- 
teydessään arkisena tapahtumana. Kokonaisuudessaan teksti edusta- 
neekin rekilaulua, jota on laulettu piirileikkikontekstissa, jossa tanssin 
koreografiaan kuuluu jatkuva parinvaihto. Useampi muistiinpano on 
myös otsikoitu termeillä piirileikki tai tanssilaulu. 

Kaikista 150 kortista tasan 50 edustaa tätä perusmuotoa pienin variaa- 
tioin. Lisäksi kortistossa on parikymmentä korttia, johon on kopioitu 
pelkkä johdantosäe, mutta en ole niitä laskenut mukaan korpukseen. 
Säepari on joka tapauksessa ollut todella suosittu ja dokumentoitu laa- 
jasti suomenkielisellä alueella, vuodesta 1859 aina 1940-luvulle asti. 

Korttien sisältämä informaatio vaihtelee: teksti on voitu kirjata yleis- 
kielisenä, mutta myös murteellisia muotoja on paljon ja osassa on mu- 
kana rallatuksia. Yksittäinen parisäe voitiin laulaa kaksi- tai nelisäkei- 
seen melodiaan, mutta kertojen ja rallatusten kanssa säkeistö muuntui 
viidestä seitsemän säkeen mittaiseksi tai kahdeksan säkeen kaksois- 
säkeistöksi (Laitinen 2003). Jätän murteiden ja laulutapaan liittyvien 
rallatusten ja kertojen käsittelyn tästä tutkimuksesta pois, ja havainnoin 
vain tekstin sanatasoa ja syntaksia. Esitän arkistokorttitekstin yleensä 


3 Kahvipannun muoto muuttui vuosikymmenten myötä, mutta suodatinkahvi tuli laajemmin käyttöön 
vasta 1970-luvulla, kun sähköiset kahvinkeittimet yleistyivät. Pannukahvia keitettiin vielä pitkään senkin 
jälkeen (Saarinen 2011, 63). 

Kuva 9. Kartta paikkakunnista, joista analysoidun rekilaulun yleisin malli on tallen- 
nettu. Karttapohja Samppa Mäkelä, kartan toteutus Maciej Janicki, Eetu Mäkelä ja 
Kati Kallio, FILTER-hanke. 

neljälle riville kirjoitetut puolisäkeet kahdella rivillä merkiten kesuuran 
pystyviivalla (|). Jaottelen puolisäkeet samoin kuin säkeet on korteissa 
kirjoitettu, mikä palvelee semanttista analyysiä mutta ei välttämättä vas- 
taa laulutapaa, sillä Laitinen (2003, 286-288) huomauttaa, että toista 
puolisäettä (Laitisen analyysissä säeparin jälkimmäistä säettä) ei aloiteta 
yleensä kohotahdilla vaan erilaiset pikkusanat lauletaan jo ensimmäisen 
säepuolikkaan lopussa (vrt. Laurila 1956, 59, nootti 1). Tekstuaalinen 
säejako ei myöskään huomioi pitkän säkeen (säeparin) alussa laulettaes- 
sa mahdollista kohotahtia. 

Tarkastelen (1) perusyksikön sisäistä variaatiota ja sen jälkeen (2) yk- 
siköitä, joissa on hyödynnetty alustussäettä mutta muutettu argumentti- 
säe, (3) versioita, joissa aloitusformula ja teema säilyvät, (4) joissa aloi- 
tusformula muuttuu eri persoonaan, sekä (5) aloitusformulan hyödyntä- 
mistä uusien riimisanojen ja argumenttisäkeiden yhteydessä. 


PERUSMUODON VARIAATIO 
Alla on lihavoituna ne osat, jotka perusyksikössä muuntelevat: 


Keitä (sä) a) kultani kahvia | (ja) b) keitä (se) kattilalla 
c) Sillä viimesen kerran astelen | sun d) kammaris lattialla 


a) kultani // heilini / tyttö / flikka. Yleisimmän kultani-puhuttelun sijaan 
voi laulaja puhutella vastapuolta vastaavalla sukupuolettomalla heilini- 
sanalla tai sitten tyttö-sanan variaatioilla. Monet rekilaulut on voitu osoit- 
taa tytöille tai pojille yhtä lailla, mutta kun kyseessä on pyyntö keittää 
kahvia, voidaan puhuttelun kohde kuitenkin 1800-1900-lukujen vaih- 
teen sosiaalisessa kontekstissa tulkita pääsääntöisesti feminiiniseksi (ks. 
myös Saarinen 2011, 113-114). 

b) keitä (se) // tuolla kaupan / kupari / markan (kattilalla). Keittää-verbi 
on yleisin, mutta koska verbi on mainittu jo säkeen alkupuolella, sen 
toisto vaihtuu luontevasti attribuutteihin, joilla kuvataan kattilan omi- 
naisuuksia tai alkuperää. Tämä kohta on ollut alttein perusmuodon va- 
riaatioille, sillä kohtaan on helppo asettaa monenlaisia määreitä ilman, 
että se mitenkään vaikuttaa sanomaan tai riimisanaan kattilalla. 

c) sillä viimesen kerran astelen |/ kävelen. Astelen-verbi vaihtuu ajoittain 
semanttisesti vastaavaan kävelyyn, ja koko lause muuttaa joskus muo- 
toaan niin, että sanoman kannalta keskeinen formula ”viimeisen ker- 
ran” sijoitetaan alkuun, keskelle tai loppuun: taidan kävellä viimesen 
kerran / viimesen kerran kanssasi tanssin. Tässä jälkisäkeen aloittavassa 
puolisäkeessä onkin eniten syntaktista variaatiota, ja variaatioissa toteu- 
tuu usein myös alkusointu. 

d) kammaris // salisi. Jälkisäkeen viimeinen puolisäe, joka sisältää 
riimisanan, pysyy hyvin vakaana, muuntuen vain sanan kammari osalta 
joskus vastaavaan sanaan sali. 

Muita muutoksia perusyksikössä on seuraavasti: laulun rytmiin vai- 
kuttavat pikkusanat, kuten sä, se, sitä, samoin kuin huudahdukset, kuten 
alussa hei tai lopussa joo, vaihtelevat tekstualisaatiossa. Harvinaisena 
muunnoksena yksikkö säilyy sellaisenaan muuten, mutta laulussa pu- 
hutellaan tytön äitiä, mammaa, tai sun kammaris vaihtuu sun mammasi 
lattialla (vrt. kohta 5); nämä variaatiot eivät kuitenkaan muuta sisältöä. 

Muutaman kerran temaattinen asetelma käännetään ylösalaisin vaih- 
tamalla viimesen kerran ilmaisuun ensimmäisen kerran, jolloin voidaan 
tulkita, että kyseessä ei olekaan ero vaan laulun sanoma viittaa uuden 
suhteen alkuun. Samoin muutaman kerran esisäe saa jatkokseen jälki- 
säkeen toisesta versiosta (ks. kohta 3). Kuitenkin jos vertaa alla esitelty- 
jen muiden versioiden muuntelevuuteen, voi perusmuotoa pitää harvi- 
naisen kiteytyneenä. Siksi tulkitsen paikoin jatkossa, että tekstintekijä 
tietoisesti käyttää perusmuodon tunnettuutta muuntelussa lähtökohta- 
naan. 

Suurin osa tällaisesta variaatiosta, joka voi korvata kielen sanan toisel- 
la vastaavalla ja metrisesti sopivalla sanalla tai ilmaisulla, on suullisessa 
kulttuurissa muistinvaraiseen lauluun liittyvää samuutta: se ei vaikuta 
tekstin komposition merkitykselliseen ilmaisuun, eli se ei muuta mer- 
kitystä, vaikka painotus voisi ollakin tietoinen. Puolisäe viimesen kerran 
kanssasi tanssin perusmuodon sillä viimesen kerran astelen tilalla voi vaatia 
jo hiukan enemmän kompositiotaitoa. 

SAMA POHJUSTUSSÄE, TÄYSIN UUSI ARGUMENTTISÄE 
Tekstintuottajat voivat vapaasti hyödyntää valmiita, tunnettuja esisäkeitä 
uusien argumenttisäkeiden pohjustukseksi, myös niin, että ne ovat se- 
manttisesti aivan irrallisia. Toisaalta laulaja voi hyödyntää tunnettua 
pohjustusta ja sen odotusarvoa yllättääkseen kuulijat. Seuraavissa säe- 
pareissa on selvästi kyse jälkimmäisestä: pohjustussäe on olennainen 
osa viestiä — siksi, että se johtaa tahallaan harhaan: 


Keitäs kultain koffei miul, | keitäs kattilassa 
Viel mie siul' palkan maksan | hiisan lattiassa 
(Moloskovitsa, 1901. J. Fr. Ruotsalainen 809/9.) 


Hei keitä sä kultani kahvia mulle | kuparikattilalla. 
Hei, kyllä mä sinun palkkasi maksan | saunan lattialla. 
(Kokemäki, 1904. Frans Lempainen 42.) 


Keitä sä flikka kahvia | tolla kauppakattilalla. 
Kylläkai poika sun vaivas maksaa | riihen lattialla. 
(Kokemäki, 1904. Frans Lempainen 127.) 


Tästä versiosta on yksi tallenne Viipurin läänistä (1901) ja kaksi Länsi- 
Suomesta (1904). Voi kuitenkin arvella, että se on ollut laajemmin tun- 
nettu; suorasukaisen seksuaalisen sisällön vuoksi se edustaa sellaisia 
”miesten lauluja”, joita ei ehkä tyypillisesti haluttu kirjata eikä kirjatta- 
vaksi ylös. Kaksi jälkimmäistä on saman tallentajan muistiinpanoista, ja 
niistä jälkimmäisessä informantti on kertonut kuulleensa sen samalta 
henkilöltä, jolta ensimmäinen on tallennettu. Kaikki informantit ovat 
nuoria miehiä. 

Tämän tyyppiset muunnellut säeparit ovat todennäköisesti olleet ylei- 
siä juuri avoimen tai vihjailevan seksuaalisissa viesteissä sekä pilkka- 
yhteyksissä. Myös harmittomampi huumori voi ohjata esisäkeen käyt- 
töön odotusten luojana. Aineistoon kuuluu 13-vuotiaalta tytöltä tallennet- 
tu, ikäryhmän huumorintajua heijastava säepari, jossa aloitusformula 
osoittaa kahvinkeittopyynnön äidille heilan sijaan. Myös riimiä on hiu- 
kan muokattu: 

Keitä muammoni kahvii | keitä kattilalla 
Vie sinä peräkammariin | ja heitä lattialle 
(Salmi, 1908. V. Päivinen 92.) 


Riimipari kattilalla—lattialla vaikuttaa kuitenkin hyvin vakiintuneelta 
alkuperäiseen yhteyteensä, sillä edellisten lisäksi korpuksesta löytyy vain 
yksi koko esisäettä uuden argumentin tuottamiseen hyödyntävä säepari. 
Siinäkin esisäe on semanttisesti sekä kieliopillisesti sitä-sanan viittaus- 
suhteen myötä olennainen osa kokonaisuutta: 


Keitä sä kultani kahvia | keitä se kattilalla 
Älä sitä mairolla sekota | vaav viinalla makialla 
(Tottijärvi 1904. Jukka Rekola 138.) 


Alkoholi-aiheet ovat olleet suosittuja miesten lauluissa. Myös tässä voi 
tulkita, että sepittäjä hyödyntää tutun esisäkeen oletusarvoa johdantona 
luomalleen uudelle argumenttisäkeelle. 

Lisäksi esisäkeen parina löytyy seuraava säe, jossa ei enää ole lain- 
kaan riimiä: 


Keitä kultani kahvia | keitä vaikka kattilalla! 
Fi siinä kuppia tarvita | juuvaan tuokkosesta vaan! 
(Vesanto, 1937. Mandi Korhonen KT 64: 55.) 


RINNAKKAISIA VERSIOITA 
Vain Suomen länsipuolelta tallennetussa esisäeversiossa kattila ei ole 
enää riittänyt, vaan viitteenä heilan lukuisiin vanhoihin ja uusiin kultiin 
kahvia pyydetään tuomaan ämpärillä. Tämä versio on usein kirjattu yh- 
dessä perusmuodon kanssa ja kuuluu samaan piirileikkilaulukonsep- 
tiin: 

Keitä sä heilani kahvia | ja tua sitä ämpärillä 


Saa olla uudet ja vanhat kullat | sen ämpärin ympärillä 
(Alastaro 1911. H. Nurmio 425.) 

Lähes samaan muottiin vakiintuneita tekstejä on 10.4 Sen lisäksi jäl- 
kisäettä on varioitu eri tavoin erityisesti yhdistäen perusmuodon jälki- 
säkeen formula viimeisen kerran riimisanaan ympärill(ä/e): 


Keitä sä kultani kahvia | ja tuo vaikka ämpärillä. 
Kun taidan mä olla viimesen kerran / sun kahveesi ympärillä. 
(Kankaanpää 1889. Antto Laiho 3 s.) 


Keitä sä kultani kahvia | ja keitä ämpärillä. 
Sillä viimesen kerran käteni mä laitan | sun kaulasi ympärille. 
(Jämsä, 1926. Kalle Nieminen 418.) 


Keitä sä flikka kahvia | ja tua vaikka ämpärillä. 

Taitaa olla käteni viimisen kerran / sun kaulasi ympärillä. 
(Kokemäki, 1904. Frans Lempainen 130a; myös Urjala, 1937. 
Arvo Huhtala KT 46; 237.) 


Samoin kuin perusmuodonkin yhteydessä myös tässä jälkisäkeen alku- 
puolen formulan viimeinen kerta on vaihdettu ensi kertaan, jolloin ero- 
aihe vaihtuu uuden parin puhutteluksi: 


Keitä sä heilani kahvia | ja tua sitä ämpärillä 
Ensi kerran astelen | sun ämpäris ympärillä. 
(Kiikka, 1935. Kustaa Koitto KRK 29: 383 D.) 


Kun esisäkeen riimisana kattilalla vaihdetaan pannuun, on variaatiomah- 
dollisuuksia hyödynnetty selvästi laajemmin. Myös tässä riimiryhmässä 
on vakiintunut suosikki, joka jatkaa ero-teemalla nimenomaisena riimi- 
sananaan eropannu. Kahvinkeiton arkisuuden vastaparina on säkeiden 
sepittäjä valinnut tapahtuman vertauskohdaksi hiukan suuremman ta- 
pahtuman, pohjantähden sammumisen: 


4 Kälviä, 1911; Punkalaidun, 1910; Kakskerta, 1911; Ristiina, 1937; Halikko, 1908; Ulvila, 1889; Alavus, 1937; 
Alastaro, 1911; Heinolan pitäjä, 1909; Huittinen, 1907. 

Keitäppäs, kultani, kahvia | keitä eropannu! 

Fi meiltä ennen rakkaus lopu | kuin Pohjantähti sammuu 
(Savukoski 1929. Lauri Koskinen 513. Ks. myös: Seinäjoki 1886. 
Maria Heikkilä VK 16: 18; Askola 1910. Tyyskä 2651; Askola 1911. 


J. Tyyskä 2849.) 


Tämä yleisin versio toteaa, ettei rakkaus lopu ennen kuin pohjantähti 
(tai: ilon tähti) sammuu. Jälkisäe on kuitenkin ollut otollinen syntakti- 
selle varioinnille, joka hienosäätää koko säeparin merkityksen: 


Keitäs kultani kahvetta | ja keitä eropannu 
Kun rakkaudesta erotaan | niin ehdon tähti sammuu 
(Kauhajoki 1936) 


Keitäppäs kultani kahvia | ja keitä eropannu. 
Meidän rakkaus ei lopu | vaikka pohjantähti sammuu. 
(Lapua 1887. V. Palo VK 71 162.) 


Keitä ny kultani kaffetta | ja keitä se eropannu. 

Ennenkö rakkaus kylmenee | ja onnen tähti sammuu. 

(Loppi 1883. Helsingin suomalaisen alkeisopiston konventti 1, 
XXIX, K. F. Andersson 57.) 


Yksi säkeenmuokkaaja on ulottanut syntaktisen variaation myös esi- 
säkeen toiseen puolisäkeeseen nimenomaan kieltäen, että kysymyksessä 
olisi eropannu: 


Keitä siä kulta kahvia | vaikkei so eropannu. 
Ennenkun meitistä ero tulee | niin pohjantähti sammuu. 
(Askola, 1908. H. J. Laurinmäki 298.) 


Pannu-sanan tavut, riippumatta siitä, mitä sen edellä on (eropannu / koko 


pannu / iso pannu), soveltuvat hyvin monenlaisiin riimipareihin ja sitä 
myöten vaihteleviin, uusiin jälkisäkeisiin: 

Keitäs kultani kahveeta | ja keitäs se eropannu. 
Ennen kuin tuot sitä minulle | niin kaada se hopiakannuun. 
(Hämeenkyrö, 1889. V. Kievari 10.) 


Keitä sä heilani kahvia | ja keitä se eropannu. 
Kun sinä olet niin monta kertaa | mun mieleni pahottannu. 
(Pöytyä, 1937. Lempi Aalto KT1: 169.) 


Keitästä kultani kahvia | ja keitä se eropannu. 
Ja anna kaikillen ystävilles / jotas olet rakastellu. 
(Laihia, 1891. H. Brandt 703.) 


Keitä sä kultani kahvia | keitä se iso pannu. 

Ja anna niille riijarilles | joita olet rakastannu. 
(Orimattila, 1901. E. Alho VK 3: 227. Myös: Vihti, 1932. 
Elsa Enäjärvi-Haavio 86.) 


Keitä kultani kahvia | ja keitä iso pannu. 
Koska se tulee olemaan | iloinen ero-kannu. 
(Eräjärvi 1904. J. Tyyskä 1597.) 


Kaikissa tapauksissa säeparin argumentti liittyy eroon, mutta komposi- 
tion tekijät ovat tuottaneet uusia jälkisäkeitä hyödyntämällä vakiintunut- 
ta esisäettä ja sen riimitavuja. 


ALKUFORMULAN VARIAATIOT 

Kun alkuformula pysyy muuten samana mutta puhuttelun kohde muut- 
tuu, muuttuu myös koko parisäkeen merkitys. Aineistosta löytyy kaksi 
vakiintunutta versiota, joista molemmista on tallennettu yhteensä kym- 
menkunta tekstiä eri puolilta Suomea, sekä Länsi-, Etelä- että Itä-Suo- 
mesta. 

Ensimmäinen versio puhuttelee kullan sijaan äitiä eli rekilaulun 
mammaa (ks. myös Hämäläinen ja Karhu tässä teoksessa). Tämä pari- 
säe on tallennettu ensimmäisen kerran Sammatissa vuonna 1915 ja sen 
jälkeen 1930-luvulla sekä Länsi-Suomessa että Kannaksella. Parisäe on 

sikäli poikkeuksellinen, että siihen on kirjattu johdonmukaisesti erityi- 
nen, aina sama rallatussäe ”hei raiju, raiju, rei, tytöt (pojat) narrailee”. 
Kun säkeistöön on kirjattu tytöt niin erikseen mainitaan muutaman ker- 
ran, että kertosäkeessä voi olla yhtä hyvin pojat. Yleisin malli kehottaa 
äitiä keittämään kahvia, koska vävypoika tulee tai on tullut narraamaan 
(riiaamaan) hänen nuorta tai nuorinta tytärtään: 


Keitäs, mamma, kahvia | sun vävypojallesi (joskus: tuollen 
komialle vävyllesi). 

Kun hän tulee (on tullut) narraamaan | sun nuoren tyttäresi. 
(Lieto, 1937. Akseli Rinne 827. Myös: Ikaalinen, 1937. Kalle 
Uusitalo KT 34: 81.; Pyhäselkä, 1938. Ida Venäläinen KT 162: 8.; 
Tyrväntö, 1948. Terttu Tupala 714.; Pöytyä, 1937. Lempi Aalto 
KTI: 167.; Sammatti, 1915. V. Nyberg ja Y. Alanne 50.) 


Kuten muidenkin suosittujen versioiden kohdalla, myös tässä on jonkin 
verran pientä mutta semanttisesti merkittävää muuntelua argumentti- 
säkeen ensimmäisessä puolisäkeessä: 


Keitä sie ämmä kattila kahvii | vävypojalleisi, 
Että se tulis ottamaan / siu ainuvan tyttäreisi. 
(Kivennapa 1936. Lilja Kihlman KT 117: 38.) 


Keitä, mamma, kattila kohvii | vävypojalleis, 
Sitt hia tulloo ottamaa | siun hurjan tyttäreis. 
(Rautu, 1936. O. Pennanen 662.) 


Keitäppäs mamma kahvia | tuollen komialle vävyllesi. 
Kun se sulta vietteli / tuon ainoan tyttäresi. 


(Alavus 1937. Annikki Hakala 248.) 


Lisäksi Narvusista on mammaa puhutteleva toinenkin versio kaksin 
kappalein samalta tallentajalta: 

Keitä mamma kohvia | hiilillä punaisilla, 
Pojan täytyy pois lähteä | suru syämellä. 
(Narvusi, 1910. J. Lukkarinen 470 c.) 


Keitä mamma kohvia | hiilillä sinisillä, 
Pojan täytyy pois lähtee | silmillä vetisilla. 
(Narvusi, 1910. J. Lukkarinen 470 d.) 


Tämä säepari on hyvä esimerkki siitä, että variaatio ei kohdistu aina 
jälkisäkeen alkuun, vaan myös jälkisäkeen alkupuoliskon voi täyttää 
puolisäkeen mittainen formula ja riimisanoja vaihtamalla ja jälkisäkeen 
loppua sovittamalla voidaan säeparia varioida. Toisaalta kaikki elementit 
vaikuttavat puolisäkeen mittaisilta formuloilta, joten nämä parisäkeet 
voivat hyvinkin edustaa Baud-Bovyn (1936, 341) määritelmän mukaista 
äärilaitaa siinä, miten kompositiossa syntyy kokonaisuus ”toinen tois- 
taan kutsuvista perinteen poeettisen ilmaisuvarannon osasista”. Niiden, 
kuten monien muidenkin formulaisilta vaikuttavien ilmaisujen, kiteyty- 
neisyyden asteen toteaminen jää odottamaan tekeillä olevaa digitaalista 
kortistoa. 

Toinen aloitusformulan muunnos toteaa esittäjän keittävän tai keittä- 
neen pannullisen kahvia itselleen ja juovan tai juoneen sen yksin: 


Keitin mä pannun kahvia | ja join sen vallan yksin 
— Join sen siitä surusta | kun tulin hyljätyksi 
— Join sen siitä ilosta | kun tulin hyljätyksi 


Aineisto sisältää neljä toisintoa, joissa hyljätyksi tulemisen mainitaan 
olevan tai olleen surw sekä viisi toisintoa, joissa kahvia juodaan hyljätyksi 
tulemisen ilosta tai hyvästä. Myös tämä parisäe ja siihen jälkimmäises- 
sä tapauksessa sisältyvä ironia liittynee suoraan piirileikin parinvaihto- 
teemaan. Monitulkintaisen käänteisen merkityksen tuottaminen vain 


5 Halikko. J. Lahti 201. 1904; li. Y. Mäkelä 20. 1929; Pitkäranta < Impilahti. Niina Harju KT 123: 7 i). 1937; 
Turtola. likka Kaakinen 1495. 1941. 

6 Jaakkima. A. Lappalainen 305. 1912; Kärkölä. Eino Kauppinen 298. 1932; Oulunsalo. likka Kaakinen 123. 
1936; Salmi. Aleksi Orjatsalo KT 133: 29. 1936; Harlu. Edv. Juvonen KT 127: 41. 1937. 


184 VENLA SYKÄRI 


https://doi.org/10.21435/skst.1487 


sananvaihdolla, etenkin vastakohtaisia sanapareja hyödyntämällä, lienee 
kuitenkin laajemmin ottaen keino tuottaa ironian, huumorin ja pilkan 
sävyjä kompaktissa ilmaisussa. Samoin kuin formulavaihtoa viimesen 
kerran | ensimmäisen kerran, tätä keinoa näyttää suosivan juuri jälki- 
säkeen ensimmäinen puolisäe. 


ALOITUSFORMULAN HYÖDYNTÄMINEN UUSIEN RIIMISANOJEN 

JA ARGUMENTTISÄKEIDEN YHTEYDESSÄ 

Tutkimastani korpuksesta löytyy yhteensä 14 säeparia, joissa hyödynne- 
tään alkuformulaa ja kahvinkeittoteemaa, mutta argumentti saa persoo- 
nallisemman sävyn uusien riimisanojen sekä uuden jälkisäkeen myötä. 
Tässä siteeratut tallenteet ovat aikajärjestyksessä: 


Keitä sä kultani kahvia | ja keitä kuppija kuusi. 
Keitti se ennen entinen hellu | keitä nyt sinä uusi. 
(Juva 1899. T. Pasanen 1147.) 


Keitä kultani kahvia | ja keitä se hyvin pian. 
Et saa antaa erokirjaa | ja hakea uuden sijaan. 
(Lammi, 1899. J. I. Lindroth 205.) 


Keitä kultani kahvia | sillä kahvia mä joisin. 
Jollet sinä kahvia keitä | niin minä lähden pois. 
(Lammi, 1899. J. I. Lindroth 185.) 


Keitä sä kultani kahvia | noista Olströmin maltahista. 
Se lopun tekee tuskasta | ja itkun pisarista. 
(Pyhäjärvi UI. 1903. Evert Leino 76.) 


Keitä sä kultani kahvia | mutta älä pannua kaada. 
Tarvitsis ne friiarimiehet | punssikupin saada. 
(Siikainen, 1907. Jukka Rekola 918.) 


Keitä sä flikka kahvetta | ja kaaras sä tilkka viinaa. 
Minä tuon toistet tullen | silkij ja pumpulliinan. 
(Pöytyä 1908. T. V. Lehtisalo 234.) 

Keitä sä kultani kahvia | sillä kello se on jo kuusi. 
Vai onko sun mieles muuttunut | vai onko sulla jo uusi. 
(Lapua 1911. Aaro J. Vallinmäki 384.) 


Keitä kultani kahvia | kyllä minä kahveen annan. 
Tuo se pannu kammariin | mutta älä sitä rikalla? kanna. 
(Kalvola 1912. Edv. Mikkola 470.) 


Keitäs sä kultani kaffia | ja juodas me läksiäissi. 
Kun tairan juora tulevana vuonna | jo vauvamme vihkiäissi. 
(Muurla, 1914. V. Saariluoma 1080/2.) 


Keitäppäs kultani kahvija | sitä minä joisin 
Vuan joset kultani kahvija keitä | niin minä lähen poekkeen 
(Pielavesi, 1935. Martti Tiitinen 389.) 


Keitä sä kultani kahvia ja | keitä se hyvin kystä. 
Kaala kuppi minulle | anna loppu kelles lystäät. 
(Längelmäki, 1935. August Toivonen KRK 67:30.) 


Mutta keitäs sä kultani kahveeta | ja keitä se sitte kystä. 
Joisin tota kupin, kaks | saa loput ketä lystää. 
(Tyrvää 1936. Aukusti Manner KRK 39:20.) 


Nämä parisäkeet hyödyntävät puolisäkeen mittaista alkuformulaa ja 
kahvinkeittoteemaa sijoittuen edelleen seurustelusuhteen mutta vain 
harvoin eron temaattiseen kehykseen. Alkuformula on niin laajasti tun- 
nettu osana perusmuodoksi kutsumaani aihelman yleisintä muotoa, 
että on oletettavaa, että tekstintuottajat ovat näissäkin tapauksissa sen 
hyvin tunteneet, mutta he erkanevat siitä pian alkuformulan jälkeen. 
Kompositio nojaa useimmissa tapauksissa ilmeisen yleisiin riimiparei- 
hin (kaada-saada; kuusi-uusi; annan-kanna), muihin laulukielen vakiin- 


7 Saarisen (2011, 110) mukaan kahvi tuotiin prikalla eli tarjottimella kamariin ”vähänkin arvokkaammille 
vieraille”. 

tuneisiin ilmaisuihin (erokirja) sekä joissain tapauksissa mahdollisesti 
yleisesti tunnettuihin formulaisiin puolisäkeisiin (mm. anna loppu kelles 
lystäät) tai kokonaisiin säkeisiin (Jollet sinä kahvia keitä, niin minä läh- 
den pois). Alkusäkeen mukaan aakkosellisesti järjestetyn käsikortiston 
varassa ei voi antaa arviota alkuformulan jälkeisten sanontojen, puoli- 
säkeiden tai argumenttisäkeiden ja riimiparien tunnettuudesta. Siksi 
on mahdotonta sanoa, miten persoonallisia, paikallisia tai mahdollisesti 
laajemmin tunnettuja nämä säeparit ja niiden muut osaset ovat olleet. 

Vertaamalla aiemmin esitettyjen vakiintuneiden mallien kertaantu- 
vuuteen on kuitenkin mahdollista arvioida yleisesti, että kyseessä on 
useissa tapauksissa variaatiota tai vain valmiita osia hyödyntävää ko- 
koonpanoa laajempi säkeiden työstö, eli suullinen kompositio tai 
improvisaatio. Komposition vaivattomuus on monessa tapauksessa il- 
meinen, kuten esimerkiksi esisäkeen toisessa puolisäkeessä loogisen, 
riimisanaan päättyvän lauseen tuottaminen. Jo näistä esimerkeistä käy 
ilmi, miten laajasti erilaisia rinnasteisia ja alisteisia lauserakenteita sekä 
adverbiaalirakenteita puolisäkeiden suhde toisiinsa voi kompositiossa 
sisältää.$ Sisällöllisesti samankaltaistenkin jälkisäkeiden kompositio on 
laajemmin varioivaa, esimerkiksi: Kaala kuppi minulle, anna loppu kelles 
lystäät — Joisin tota kupin, kaks, saa loput ketä lystää. Parisäkeen ”Keitäs 
sä kultani kaffia ja juodas me läksiäissi, Kun tairan juora tulevana vuon- 
na jo vauvamme vihkiäissi” epäjohdonmukaisuus antaa vaikutelman no- 
peasti tuotetusta ilmaisusta. Näyttää siltä, että laulaja on ajatellut vauvan 
ristiäisiä eikä vihkiäisiä mutta sanonut vahingossa väärin; myöskään läk- 
siäisten ja vauvakahvien juomisen yhteys ei ole aivan johdonmukainen. 

Tallennukseen liittyvät mahdolliset epätarkkuudet tekevät mahdotto- 
maksi arvioida myös sitä, onko saman tallentajan samalta paikkakunnal- 
ta kirjaamat riimit: joi-sin-pois; pian-si-jaan, joissa yksitavuinen sana 
esitetään riimiparina normaalille kaksitavuiselle riimille, todella laulettu 
noin, vai onko pois ja pian laulettu kaksitavuiseksi sovitettuna (poi-si; 
pi-jan), kuten vastaavassa toisessa parisäkeessä. 


8 Tama koskee myös säkeiden suhdetta toisiinsa, kuten Baud-Bovyn (1936) yksityiskohtainen kielellisten 
rakenteiden analyysi tuo esiin. 

Rekilaulun riimi ja poeettinen ilmaisuvaranto 


Loppusointupari on riimillisen parisäkeen ensisijainen genretunnus, ja 
riimin sointu on suomen kielelle ominaisesti trokeinen, kaksitavuinen 
(tai pitempi, ks. jäljempänä), mikä kertoo lajin sopeutumisesta nimen- 
omaan suullisen komposition välineeksi?. Vakiintuneet riimiparit näyt- 
tävät kiteytyneen parisäkeen kohdalla vahvalta siteeltä: riimi helpottaa 
todistetusti muistamista (Rubin 1996). Uuden säeparin improvisoijalle 
riimi on puolestaan ensimmäinen asia, joka on valittava tai luotava en- 
nen kuin sanoma voi saada muotoaan. Koska loppusointu on välttämä- 
tön, riimisanat ovat ensisijainen huomion kohde riippumatta siitä, mi- 
ten innovatiivisia ne ovat. Toisaalta riimisanoihin liittyvät oletukset ja 
konnotaatiot tarjoavat taitavalle riiminkäyttäjälle keinon luoda ja muoka- 
ta merkityksiä — keinon yllättävien, humorististen ja esimerkiksi kaksi- 
mielisten merkitysten tuottamiselle kompaktissa tilassa. 

Myös riimin estetiikka on sidoksissa sekä määrään että laatuun: tut- 
tuja ja kuluneita riimipareja tarvittiin yhtä lailla kuin uusia ja kekseliäitä, 
ja riimisanoihin riitti hyvin osittainen sointi. Vaikka suurin osa reki- 
laulun riimien soinnuista on identtisiä — kaksi viimeistä tavua on painol- 
liselta vokaalilta alkaen jokaisen äänteen osalta samat mutta edellä on eri 
äänne — riimin soinnillisen osan ei tarvitse olla identtinen. Riimillä on 
parisäkeessä oletusarvoinen paikkansa, ja laulaja painottaa riimitavuja 
korostetusti; nämä keinot riittävät. Kommentoidessaan Pentti Leinon 
esittämää lausuntoa laulurunouden kirjallista runoa vapaammista sään- 
nöistä Heikki Laitinen (2003, 208—209) onkin todennut, että koska 
laulukielessä on kyseessä laulaen luonnollisen kielen pohjalta syntynyt 
käytäntö, tulisi asiaa kommentoida ennemmin niin, että kirjallisessa 
runossa, jossa laulun keinoja ei ole, on tiukemmat säännöt. 


9 Monissa riimillisen laulun lajeissa, kuten balladeissa, virsissä ja iskelmissä, sanat on sovitettu kes- 
kieurooppalaisiin sävelmiin, joiden tekstit noudattavat jambista rytmiä. Jambirytmin tuottamiseksi 
riimitavuna käytetään joko suomen kielen erittäin harvalukuisia yksitavuisia sanoja tai useimmiten 
kolmitavuisen sanan viimeistä tavua, joka on suomen kielessä Pentti Leinon (1982) mukaan promi- 
nentti eli se voi runoilmaisussa täyttää painollisen tavun aseman, vaikka ei puhekielessä ole koskaan 
painollinen. 

Tyypillisiä epäidenttisiä sointuja ovat seuraavat (lista perustuu laa- 
jemman aineiston lukemiseen, eikä tässä esimerkkiaineistossa esiinny 
kaikkia vaihtoehtoja): 


1) loppu -t tai -n puuttuu toisesta riimisanasta (viinaa-liinan; kystä- 
lystäät; yksin-hyljätyksi); 

2) lyhyen ja pitkän vokaalin vaihtelu (kystä-lystää; pannu-sammuu); 

3) konsonantin kahdentuminen (saaneet-maanneet); 

4) konsonanttien vaihtelu sanan sisällä: useimmiten klusiilit k, p, t 
(mänty-sänky; yrtti-nyrkki) ja likvidat 1, r (märkä-nälkä), mutta 
myös muut konsonantit, sekä järjestäytymätön konsonanssi (jaksa- 
vastaan); 

5) nelitavuisten sanojen kohdalla identtiset riimitavut, mukaan lukien 
alkukirjain, joka normaalisti on aina eri, usein niin, että konsonan- 
tit vaihtuvat aiempien tavujen osalta mutta vokaalit säilyvät samoi- 
na (tavaksensa-pahaksensa), mutta myös niin, että vain aiempi/ 
aiemmat vokaalit vaihtuvat (ämpärillä-ympärillä); 

6) eri vokaali painollisella tai lopputavulla, tyypillisesti a, ä, e (maalle 
jäälle; ämpärillä-ympärille); 

7) ylimääräinen i-äänne toisessa riimisanassa 


Vastaavat epäidenttiset sointuparit ovat yleisiä myös esimerkiksi eestin 
(Lotman & Lotman 2022) ja venäjän (Scherr 1986, 198-200) kielessä 
(ks. myös Fabb 2022). Nelitavuiset sanat, joiden kaksi viimeistä tavua 
muodostavat riimin, ovat yleisiä riimiasemassa. Kohdan 5 mukaisesti 
nelitavuisen sanan riimiosuus voi kattaa myös useamman tai kaikki 
tavut — Heikki Laitisen (kirjeenvaihto) sanojen mukaan ”riimi valuu 
syvemmälle säkeeseen”. Vastaavia, yleensä taivutuspäätteiden muodos- 
tamia riimejä esiintyy myös runolaulussa (Kuusi 1949, 97-98). Kohtaa 
6 lukuun ottamatta kaikki sointurakenteet ovat yleisiä nykysuomalai- 
sessa rap-lyriikassa, jossa ilmiötä on kutsuttu vokaaliriimiksi (Sykäri 
2014; Vilen 1997; Palonen 2008). Sointujaksojen tuottamisen yhteys 
musiikkiin on ilmeisen tärkeää prosessissa, jossa riimien tuottaminen 
automatisoituu kokemuksen ja kognitiivisen kapasiteetin hyödyntämi- 
sen kasvun myötä. Viimeaikainen rap-improvisoijien kognitiota luotaava 

tutkimus näyttää kokeneiden improvisoijien käsittelevän riimiin liittyvää 
informaatiota yhtä aikaa vasemman ja oikean aivolohkon alueella, eli 
sekä musiikkia että kieltä hallinnoivilla alueilla, toisin kuin verrokki- 
ryhmä, joka käsitteli samaa informaatiota vain kielen lohkon alueella 
(Cross 2018; Cross & Fujioka 2019). Riimin soinnillisuus on siten yhtä 
aikaa laulun, esityksen ja kognitiivisen merkityksentuottamisen analyy- 
sin väline. 

Aineiston perusteella jotkut parisäkeet ovat huomattavan vakiintunei- 
ta ja tunnettuja kautta maan. Myös niiden eri versioista on aikanaan 
muodostunut stabiileja, useilla paikkakunnilla ja laajoillakin alueilla 
tunnettuja muotoja. Vuosiluvuista näkyy aineiston pitkään jatkunut 
kierrätys. Sen lisäksi tällaisia vakiintuneita yksiköitä on varioitu pie- 
nemmässä mittakaavassa runsaasti, joko tahattomasti muistinvaraisesti 
säepareja laulaen tai muistellen tai tarkoituksella viestin hienosäädön 
vuoksi. Kiteytyneiden yksiköiden suosio ei estä vaan ehkä päinvastoin 
kannustaa eriasteiseen muunteluun. Parisäekulttuurissa poeettisen il- 
maisuvarannon osaksi on siten laskettava varsin erisuuruisia yksiköitä 
alkaen valmiista, ulkoa muistetuista parisäkeistä itsestään: ne ovat pait- 
si ”teoksia” niin myös ”astinkiviä” (Sykäri 2011, 79-80), inspiraation 
lähteitä, joita hyödyntämällä voidaan tuottaa sekä uusia yksiköitä että 
pitempiä, löyhästi yhteen liittyviä lauluja. Tämän lisäksi kaikki jossain 
määrin kiinteän muodon omaavat, hyviksi havaitut osaset ovat myös 
irrotettavissa ja käytettävissä uuden komposition raaka-aineena. 

Komposition tavasta riippumatta tekstin tuottajalle merkityksellisiksi 
elementeiksi osoittautuvat parisäkeen kaksi säettä, riimiparin muodos- 
tavat sanat, puolisäkeet ja vakiintuneet puolisäettä lyhyemmät formulat. 
Sekä Baud-Bovy kreikkalaisen parisäkeen tekstianalyysissään että Laiti- 
nen rekilaulun musiikillisen metrin analyysissään korostavat rakenteel- 
listen osien tasapainotusta: niin parisäkeen kahden pitkän säkeen kuin 
puolisäkeiden ja edelleen näiden puoliskojen välillä. Tasapainotuksella 
on musiikillisia ja esityksellisiä merkityksiä, mutta jo yllä olevien esi- 
merkkien valossa on selvää, että sillä on improvisoivalle tekstintekijälle 
suuri merkitys yhtä lailla sekä energian suuntaamisen että säästön kan- 
nalta: parisäerakenteen samansuuruiset osat vaativat hyvin erilaista huo- 
miota ja energiapanosta. Yhdessä ne muodostavat rungon parisäkeen 

sisäisille lainalaisuuksille, jotka luovat potentiaalin sekä teknisen että 
sisällöllisen kekseliäisyyden osoittamiseen. 

Parisäkeen keskeisenä lajitunnuksena on lyhyt, kompakti, itsenäinen 
muoto ja huumorin lajeille tyypillinen retorinen rakenne, jossa alkuosa 
pohjustaa lopussa tulevaa sanomaa, ”punchlinea”.!* Useimmat tässä lu- 
vussa esitetyt kiteytyneet esimerkit, variaatiot ja yksittäiset parisäkeet 
sopivat tähän kaavaan. Parisäkeen retorisessa rakenteessa esisäkeellä ja 
jälkisäkeellä on siten eri tehtävät. Sekä yllä käsitellyn perusmuodon että 
sen rinnakkaisversioiden ja alkuformulaa kompositiossa hyödyntävien 
esimerkkien kohdalla esisäkeellä on selvä funktionaalinen merkitys: se 
johdattaa loogisesti jälkisäkeen argumenttiin. Esisäe ei kuitenkaan kerro 
mitään argumentista — miksi pitäisi keittää kahvia? Tämän esittäjä sel- 
vittää vasta parisäkeen jälkisäkeessä. 

Esimerkeissä avausformulan luoma mielikuva kahvinjuonnista so- 
siaalisena tapahtumana näyttää tarjoavan vahvasti ohjaavan kiinnekoh- 
dan myös mielikuvan käytölle uusien argumenttien raaka-aineena: ta- 
pahtumaan implisiittisesti sisältyvä kommunikatiivinen, positiivinen 
sävy luonnehtii myös yksittäisiä esisäettä tai sen aloitusformulaa ja ideaa 
hyödyntäviä yksiköitä. Näin ei silti tarvitse olla, vaan esisäe on voitu vali- 
ta pohjustukseksi ainoastaan sopivan riimin vuoksi. Perusmuodon suuri 
suosio ja sen rinnalle syntyneiden vakiintuneiden versioiden koherentti 
muoto näyttävät kuitenkin kertovan, että parisäkeen kiteytyminen muis- 
tinvaraiseksi yksiköksi laulajien repertuaariin suosii säkeistöjä, joissa 
esi- ja jälkisäkeen välillä on looginen korrelaatio. 

Esisäkeen tärkeä tehtävä on avata puheenvuoro, ja se voi pohjustaa 
sanomaa luoden sen kannalta olennaisen viitekehyksen. Jälkisäkeen — ja 
samalla koko parisäkeen — argumentti sovitetaan loppusointuun sopi- 
vaan kielelliseen asuun jälkisäkeen ensimmäisen puolisäkeen kohdalla, 
olipa kysymyksessä hienoinen muodon ja merkityksen variaatio tai uu- 
den argumentin tuottaminen. 

Myös pitkän säkeen kahdella puolisäkeellä, jotka yhdessä muodosta- 
vat semanttisen virkkeen, on erilaiset roolit: jälkimmäinen päättyy riimi- 


10 Vrt. informaatiorakennetta kuvaavat teema-reema-käsitteet tämän teoksen sananlaskuja käsittelevässä 
Pekka Hakamiehen luvussa ”Sanajärjestys osana suomalaisten sananlaskujen poetiikkaa”. 

sanaan ja määrittyy sen myötä suurelta osin riimin valinnan myötä. 
Baud-Bovyn analyysin tapaan näyttää selvältä, että loppusoinnut mää- 
rittelevät säkeen loppuosaa niin vahvasti, että nämä pysyvät myös va- 
riaatioissa melko vakiomuotoisina. Ensimmäinen puolisäe puolestaan 
aloittaa virkkeen, ja siinä on enemmän tilaa formuloille tai formulaisille 
rakenteille. 

Formulat sijoittuvat säkeiden alkuosaan, mutta esi- ja jälkisäkeen for- 
mulaisten rakenteiden erona on niiden suurempi kiinteys esisäkeessä ja 
liikkuvuus jälkisäkeessä. Jälkisäkeen ensimmäinen puolisäe osoittautuu 
paikaksi, jossa syntaktinen variaatio on suurimmillaan. Tämä kertoo 
esi- ja jälkisäkeen eri rooleista sekä muistin että ennen kaikkea suullisen 
komposition prosessissa ja viittaa siihen, että siinä missä esisäkeen rooli 
on melko stabiili puheenvuoron käynnistäjänä ja se voidaan valita osin 
tai kokonaan reservistä, liittyy jälkisäkeen alkuun enemmän kognitiivis- 
ta työtä ja luovaa sovittamista, jotta haluttu sanoma ja parisäe saadaan 
onnellisesti päätökseen. 


Lopuksi 


Tässä luvussa olen tarkastellut muistinvaraisen materiaalin variaatiota 
ja suullisen komposition potentiaaleja toteutumismalleja 1800-1900- 
luvun vaihteen suomalaisessa rekilaulukulttuurissa, jossa parisäkeet 
kuuluivat olennaisesti nuorten piirileikki- ja tanssikulttuuriin. Olen 
tarkastellut esimerkkiaineistosta formulaisten ilmaisujen ja riimisano- 
jen variaatiota ja hyötykäyttöä kompositiossa lähtökohtanani Samuel 
Baud-Bovyn (1936) väitöskirjan analyysi, jonka materiaalina ovat vastaa- 
vat kreikkalaiset tanssilauluina käytetyt parisäkeet, joissa rakkausteemat 
ovat keskeisiä. Yhteiskunnallisen kontekstin eroavaisuuksista huolimat- 
ta molemmissa tapauksissa on kyse eurooppalaiseen tanssi- ja laulu- 
perinteeseen pitkään kuuluneesta ja yhteisön jäseniä laajasti koskevasta 
esitys- ja kompositiokulttuurista, joka on tarjonnut osallistumismahdol- 
lisuuden kompetenssiltaan erilaisille ihmisille parisäkeiden ulkoa muis- 
tajista mestari-improvisoijiin. Niin eteläisen Kreikan saarilla kuin niillä 
Suomen alueilla, joilla laulukulttuurin kuvataan erityisesti kukoistaneen 

eli Länsi-Suomessa ja Kannaksella, nuoret kokoontuivat sunnuntaisin 
ja juhlapyhinä tansseihin, Suomessa etenkin piirileikkeihin ja myös 
kyläkeinuille, liekuille. Tanssia säestettäessä parisäkeitä lauloi yksi tai 
useampi henkilö pitkään, kun taas kommunikatiivisissa laulutilanteissa 
laulutilanne varioi yksilöiden ja ryhmien kesken. Edellisissä tarvittiin 
merkittävä määrällinen panos kun taas jälkimmäisessä saattoi korostua 
sanoman sisältö, kekseliäisyys ja improvisaatio. Laulajilla oli siten olta- 
va hyvä reservi valmiita parisäkeitä valittavaksi teemaan kuin teemaan, 
mutta kaikki tilanteet olivat otollisia myös yksilöllisille puheenvuoroille. 
Aineistokorpuksen esisäkeen ensimmäisen puolisäkeen kokonaan 
täyttävä formula ”keitä kultani kahvia” ja sen sisältämä mielikuva 
kahvinkeitosta ja -juonnista osoittautuu laajoja intertekstuaalisia kenttiä 
luoneeksi komposition apuvälineeksi. Vaikka yhteen aloitusformulaan 
liittyvä korpus on rajallinen lähtökohta, 150 rekilaulukortin kokonai- 
suus tarjoaa useita erilaisia näkökulmia paitsi alkuformulan käyttöön 
ja variaatioon niin myös loppusoinnun ja jälkisäkeen analyysiin. Kun 
Suomalaisen Kirjallisuuden Seuran arkiston mittava rekilauluaineisto 
lähivuosina saadaan digitaaliseen muotoon, tarjoutuu uudenlainen mah- 
dollisuus tarkastella formuloiden ja loppusointusanojen frekvenssejä 
myös muiden kuin alkuformuloiden suhteen. Näin on myös mahdollista 
luoda paljon syvällisempiä kokonaiskuvia toteutuneiden kompositioiden 
pintarakenteista, ketjuuntumisesta ja suosiosta samoin kuin siitä, mi- 
ten merkityspotentiaali toteutuu intertekstuaalisesti suhteessa aiemmin 
tunnettuihin lauluihin ajassa ja paikassa, vaikka aineisto onkin tallen- 
nuksen satunnaisuuden muokkaamaa. Tämän lisäksi tarvitaan paljon li- 
sää käsikirjoitus- ja ääniteaineistojen tutkimusta, jotta paikallisten laulu- 
kulttuurien erilaisia piirteitä voidaan ymmärtää ja kontekstualisoida. 
Vaikka näin jälkikäteen on hankala enää saada tarkkaa kuvaa siitä, 
mitä missäkin yhteisössä on arvostettu, on selvää, että parisäkeiden 
suosio on Suomessakin liittynyt reservin ja uustuotannon dynaamiseen 
suhteeseen. Koska varsinkin tanssilaulutilanteissa säkeistöjä ja säeaines- 
ta tarvittiin paljon, formuloille ja ”helpoille” riimipareille oli parisäkeen 
sepittäjälle yhtä lailla käyttöä kuin pitemmän kertovan runon tuottajalle, 
vaikka komposition tavoite oli eri: tuottaa kompakti yksikkö, usein pu- 
heenvuoro sosiaalisessa tilanteessa. Samankaltaisina toistuvissa laulu- 

tilaisuuksissa laulukielen formulaisuus korostuu; uutuusarvo on pu- 
heenvuorojen yksi tavoite, mutta laulun jatkuminen on vähintään yhtä 
keskeistä. Todennäköisesti nokkela uusi kompositio tai merkityksellinen 
tutun aineksen variaatio nousee massasta juuri tuon kaikkien tunte- 
man massan, tutun aineksen, kannattelemana. Yhtäältä kiteytyneiden 
parisäkeiden suuri määrä ja niiden laaja mikrotason variaatio sekä toi- 
saalta vakioaineistoa — formuloita, riimisanoja ja myös tässä vähälle kä- 
sittelylle jääneitä trooppeja, kuten erokirja — hyödyntävien yksittäisten 
kompositioiden määrä kertoo, että parisäkeitä laulaneissa ja tuottaneis- 
sa suullisissa puheyhteisöissä uutuusarvoa ja intertekstuaalisia ketju- 
ja on tuotettu pienilläkin keinoilla ja että uutuudenviehätys ja reservi 
varmuusvarastona ovat olleet yhtä tärkeitä. Muistinvaraisuus tuottaa 
variaatiota tahtomattakin, mutta laaja tuttujen mallien reservi on myös 
kompositiota tukeva ja siihen yllyttävä resurssi. 

Kirkonkello puhuu 


Heikki Laitinen 


Helsingin Käpylän kirkossa on kaksi kelloa, jotka ovat soineet jo yli 
yhdeksänkymmentä vuotta useita kertoja viikossa. Samalla on soinut 
kellojen pinnalle kohokirjaimin kirjoitettu runo, ensimmäinen säkeistö 
toisen kellon, toinen toisen soidessa (Korppi 2007, 66): 


Mä kutsun teitä lapset maan 
nyt Herran sanaa kuulemaan 
mut kerran vielä sävelin 

teit saatan luokse enkelin 
Jumalan asunnoissa. 


Mun säveleeni neuvoo teitä 
pois arkihuolet panemaan. 
Ja kevein mielin eri teitä 
iloiten tänne joutumaan. 
Tääll' Herran henki puhuupi 
ja armon sana kaikuupi. 


Runo kiirii kotikatujeni yllä. Kellot puhuvat, laulavat. Lyönnit osuvat 
kelloihin vuorotellen hitaan hitaassa, keinuvassa rytmissä. Kellojen 
pohjasävelten lisäksi mukana soivat kummankin voimakkaat yläsävelet 
sekä niiden yhteisen resonanssin synnyttämät sävelet: kokonainen 

sointikenttä. Se on väreillyt mäellä sijaitsevasta kellotornista kymme- 
niätuhansia kertoja. 

Kirkonkelloihin valettu kellokirjoitus on kellojen oma, henkilökohtai- 
nen puheenvuoro. Kellot kertaavat kuulijalle tehtävänsä: ne kutsuvat 
kaikkia sanan kuuloon, saattavat heidät viimeiseen lepoon, kehottavat 
unohtamaan arkiset huolet ja kurkottamaan iloiten kohti iäisyyttä. Sa- 
manlaiset ajatukset ovat sadoin eri muodoin toistuneet kellokirjoituk- 
sissa yli viisisataa vuotta. Suomen kirkontorneissa ja kellotapuleissa 
on yli kaksituhatta kirkonkelloa. Ne ovat uskomaton soitinkokoelma. 
Tietokannassani on viime vuosituhannelta luterilaisia ja keskiajan kato- 
lisia kelloja yhteensä 1 454. Edelleen torneissa olevia ja soivia kelloja on 
kahdeksalta vuosisadalta: kuusitoista kelloa keskiajalta, vanhin 1200-lu- 
vulta, 94 kelloa 1500-1600-luvuilta, 408 kelloa 1700-luvulta, 390 kel- 
loa 1800-luvulta ja 546 kelloa 1900-luvulta. Tietokannastani puuttuvat 
ortodoksikirkkojen kellot. Tilastot eivät muutenkaan ole koskaan ajan 
tasalla, sillä milloin tahansa missä tahansa jokin kello voi haljeta tai tulla 
muuten tiensä päähän. Tilalle hankitaan ehkä uusi. 

Kirkonkellot painavat muutamasta kymmenestä kilosta muutamaan 
tuhanteen kiloon. Yleensä tapuleissa tai torneissa on kaksi tai kolme 
kelloa. Niillä saattaa olla vain parin vuosikymmenen ikäero, usein kui- 
tenkin monta vuosisataa. Kellokirjoituksetkin ovat silloin eri vuosisadoil- 
ta. Kellot ovat siis yksilöllisiä, ja jokaisella on oma historiansa. Silti ne 
etsivät soidessaan aina yhteistä resonanssia. Vasta 1900-luvun lopulta 
lähtien seurakuntien varakkuus alkoi olla sitä luokkaa, että ne saattoivat 
hankkia useita kelloja samalla kertaa. Jotkin hankinnat lähentelevät jo 
kellopelejä, joilla soitetaan sävelmiä eikä sointikenttiä. 

Kellot on aina nostettu kymmenien metrien korkeuteen, jotta niiden 
ääni kuuluisi kilometrien päähän. Mutta kuinka ne saatiin turvallisesti 
pysymään ylhäällä? Jokapäiväinen soitto sai hyvänkin tapulin sortumi- 
sen partaalle muutamassa kymmenessä vuodessa. Ympärisoiton uhka- 
kin oli vaanimassa: innokkaimmat soittajat heilauttivat luvalla tai luvatta 
kellon akselinsa ympäri ja saivat rakennelmat huojumaan. Vähitellen 
opittiin rakentamaan ristiin rastiin kulkevia monimutkaisia tukiraken- 
teita, ja kun yritettiin vielä siistiä soittotapojakin, kymmenet tapulit ja 
tornit ovat kestäneet kellojaan pari-kolmesataa vuotta. 


202 HEIKKI LAITINEN 


https://doi.org/10.21435/skst.1487 


Oma hämmästyttävä tarinansa on se, kuinka satoja kiloja painavat 
kellot kuljetettiin esimerkiksi Tukholmasta ensin meren yli, sitten mait- 
se Suomen syrjäisimpäänkin pitäjään ja hinattiin siellä erilaisin kons- 
tein tapulin tai tornin ylimpään kerrokseen. Sieltä oli huimaava näköala. 
Ensimmäisenä kirkko ja sen ympärillä hautausmaa, sitten kirkonkylän 
talot ja kauempana metsät ja pellot. Sitä maisemaa kellonsoittajat katse- 
livat kellonsa kanssa satoja vuosia, ja siinä kello soi tyynellä ja myrskyis- 
sä, helteillä ja paukkupakkasilla. Jos kello halkesi, niin kuin usein kävi, 
se laskettiin alas tornista, kuljetettiin meren yli Tukholmaan, valettiin 
uudestaan, lisättiin hieman painoa ja kuljetettiin takaisin torniin. 

Kellot levittäytyivät maahan aikana, jolloin hiljaisuus hallitsi äänimai- 
semaa (Laitinen 2003). Edelleenkin niiden varsinainen sanoma on kuul- 
tavissa vain hiljaisuuden vallitessa. Soinnin ohella kellon korvaamaton 
ominaisuus ovat sen pinnalle valetut kirjoitukset. Keskiaikana ja viime 
vuosisadalla kirjaimia ja koristeita valettiin vain vähän, mutta niiden 
välissä olleina vuosisatoina sitäkin enemmän. 1700-luvulla koetun ison- 
vihan jälkeen kellon pinta saattoi olla täynnä kukka- ja lehtikuvioisia 
nauhoja, palmetti- ja lambrekiininauhoja, enkeleitä ja hallitsijoita, 
ristiinnaulitun tai ihmisen figuureja sekä pitkiä kirjoituksia latinaksi, 
ruotsiksi ja vähitellen myös suomeksi. Mukana saattoi olla hierarkkisia 
kirkollisia ja maallisia nimiluetteloita, raamatunlauseita ja runoja. Kaik- 
kina aikoina kello on itse kertonut valajasta, valamisvuodesta ja -paikasta 
sekä omista tehtävistään. Kellojen yhteisen resonanssin värähdellessä 
nämäkin tiedot kiirivät kilometrien päähän. 


Kirkonkellojen tutkimuksesta 


Kellokirjoitukset ovat aina olleet kirkonkellotutkimuksen tärkeä aineisto. 
Tiedot löytyvät seurakuntien inventaarioluetteloista, mikäli ne ovat säi- 
lyneet. Luettelot ovat nykyään myös verkossa. Usein samassa yhteydessä 
mainitaan kellojen paino ja hinta. Tiedot on kirjattu tarkasti näkyviin 
myös 1700- ja 1800-lukujen paikallishistorioissa. Kellot saavat näin 
ansaitsemansa aseman paikallisessa kulttuurihistoriassa. Alkuperäiset 
tekstit on valettu kellojen pinnalle käyttäen versaaleja, mutta jo inventaa- 

rioluetteloissa ne on vaihdettu konventionaalisiin pienaakkosiin. Myö- 
hemmissä julkaisuissa on käytetty kumpaakin tapaa; itse käytän tässä 
luvussa jälkimmäistä. 

Tietoja löytyy myös monista muista julkaisuista. Riihimäen kirkko- 
herra Wiljo-Kustaa Kuuliala kirjoitti Suomen kirkonkelloista omiin ky- 
selyihinsä ja arkistotutkimuksiinsa perustuvan yleisteoksen Kellot temp- 
peliin (1943). Museovirasto julkaisi vuosina 1959-1998 yhteensä 21 osaa 
teossarjaa Suomen kirkot (SK). Siinä on tarkka kuvaus 84 kirkosta ja nii- 
den esineistöistä, myös kirkonkelloista. Valtaosa kirkoista sijaitsi Turun 
arkkihiippakunnan alueella. Sarjan uusimpien osien kirjoittajat Marja 
Terttu Knapas ja Heikki Hyvönen ovat käsitelleet myös kellojen valajia 
ja sijoittamista. Timo Salminen (1999) on koonnut mielenkiintoisia tie- 
toja 85 kellosta, jotka on valettu 1200-1500-luvuilla. Reijo Pitkärannan 
julkaisema Suomen kirkkojen latina (SKL, 2004) on ”Piirtokirjoitukset 
kirkoissa, kellotapuleissa ja hautausmailla” -hankkeen (EFIL) työn tulos- 
ta. Kymmenessä vuodessa hankkeen tutkimusavustajat kävivät läpi noin 
770 kirkkoa tai kappelia, lähes 700 kellotapulia ja noin 850 hautaus- 
maata kirjaten muistiin jokaisen latinankielisen piirtokirjoituksen, jotka 
on teoksessa esitelty, käännetty ja kommentoitu perusteellisesti. Muun- 
kielisten kirjoitusten olemassaolosta mainitaan vain sattumanvaraisesti. 
Muutamassa uudemmassa artikkelissa esitellään tutkimuksen kysymyk- 
siä (Eldén-Pehrsson 2010 ja 2011, Laitinen 2016). Ortodoksikirkkojen 
kelloja käsittelee puolestaan Timo Lehtosen teos Vaienneet kellot (2015). 

Tietoja kellojen valamisesta, soinnista ja soitosta löytyy sieltä täältä, 
mutta varsinaista (kirkon)kellotutkimusta eli kampanologiaa ei Suomes- 
sa kuitenkaan ole. Jo vuonna 1966 perustettiin alan pohjoismainen tie- 
teellinen seura Nordisk samfund for campanologi, joka on siitä lähtien 
julkaissut pientä aikakauskirjasta Acta campanologica. Muissa Pohjois- 
maissa ja muualla Euroopassa, erityisesti Venäjällä, alan tutkimuksella 
on pitkät perinteet ja tieteellistä sekä muuta kirjallisuutta on julkaistu 
runsaasti. 

Ennen vanhaan kellot olivat olennainen osa äänimaisemaa niiden 
piirissä eläville. Kelloja soitettiin, kuunneltiin ja rakastettiin. Ne saat- 
toivat olla monelle kirkkoakin arvokkaampia. Tutkittuaan Nilsiän emä- 
seurakunnan alueen kirkonkellojen historiaa Katja Lappalainen (2006) 

toteaa, että seurakuntalaisten suhde kelloihinsa oli erityisen läheinen 
1700- ja 1800-luvuilla: ”1800- ja 1900-lukujen vaihteen jälkeen kellot 
ovat monella tapaa liukuneet seurakuntalaisten arjen ulkopuolelle ja 
käyneet seurakuntalaisille huomattavasti aiempaa etäisemmiksi”. Sa- 
moin on käynyt paikallishistorioissa. Viime vuosikymmeninä historioit- 
sijat ovat menettäneet kiinnostuksensa kelloihin ja varsinkin niiden 
kirjoituksiin. Se heijastelee sitä, että yleisessä suhtautumistavassa on 
tapahtunut muutoksia. 


Keskiajan kellokirjoituksia 


Suomen kirkontorneissa ja tapuleissa soi edelleen kuusitoista keski- 
aikaista kelloa. Niitä on siis soitettu vähintään viisisataa vuotta: joka viik- 
ko, aiemmin jopa joka päivä satojatuhansia kellon kumahduksia. Ja silti 
ne soivat edelleen. Keskiajalla kellot ylistivät Neitsyt Mariaa, mistä on 
todisteena myös monia kellokirjoituksia. Karjaalla sijaitseva Pyhän Kata- 
riinan keskiaikainen harmaakivikirkko valmistui vuonna 1470. Nykyi- 
nen kellotapuli on vuodelta 1768, mutta sen sisällä soi kaksi keskiaikais- 
ta kirkonkelloa. Suurempi kelloista on 1400-luvulta ilman tarkempaa 
ajoitusta. Sen kellokirjoitus on goottilaisin minuskelein valettu Enkelin 
tervehdys, salutatio angelica. Tervehdys oli keskiajalla Isä meidän -ru- 
kouksen tavoin erittäin suosittu. Karjaan kellon pinnalla sanojen välissä 
on pieni sädehtivä risti, jota tässä edustaa +-merkki. (Kuuliala 1943, 7; 
Hällström 1957, 53; Hiekkanen 2007, 436—439; Salminen 1999, 11.) 


ave + maria + gracia + plena + 
dominus + tecum + benedicta + 


tu + in + mulieribus 


Ole tervehditty, Maria, sinä armon saanut! Herra kanssasi! 
Siunattu olet sinä naisten joukossa. (SKL 171.) 


Useissa kelloissa Marialle esitetty pyyntö on alasaksankielinen. Siitä voi 
päätellä epäilemättä jotain valajien taustasta. He olivat useimmiten kier- 

täviä, sillä oli helpompi kuljettaa valajamestaria kuin kelloa (Salminen 
1999, 9). Esimerkiksi Karjaan pienemmän, vuonna 1477 valetun kellon 
minuskelikirjoitus on alasaksaa ja kuuluu seuraavasti: 


i-n-r-i help gat 
maria berat anno dni 
m cccc lxxvii 


INRI. Auta Jumala, neuvo Maria! Herran vuonna 1477. (Suomen- 
nos tekijän.) 


Kellossa on lisäksi kolme valettua korkokuvaa. Vasemmalla on kruunu- 
päinen Pyhä Olavi, käsissään omena ja sotakirves, jaloissaan käpertynyt 
mies. Keskellä on Maria ja Jeesuslapsi, oikealla Pyhä Margareta. Kuvissa 
ja tekstissä on piirteitä, joita ei löydy muualta Ruotsin kuningaskunnas- 
ta eikä myöskään Tanskasta. (Hällström 1957, 54; Salminen 1999, 11.) 

Tietoja latinankielisestä Enkelin tervehdyksestä erilaisin muunnel- 
min on Karjaan kellon lisäksi neljässä kellossa. Kaksi niistä (Maarian 
ja Lammin kellot) on sulanut tulipalossa ja kaksi on Kansallismuseon 
kokoelmissa (Pohja KM 4001, Paimio KM 3464). Karjaan ja Pohjan kel- 
loissa rukouksen loppuosa on kokonaisena ”benedicta tu in mulieribus”, 
mikä oli muualla Ruotsissa ja Tanskassa hyvin harvinaista. Salminen 
(1999, 11) pitää mahdollisena, että joku tuntemattomaksi jäänyt valaja 
on liikkunut Uudenmaan rannikolla ja valanut kellon ainakin näissä 
kahdessa naapuripitäjässä. 

Muunnelmia Karjaan pienemmän kellon alasaksankielisestä kirjoi- 
tuksesta on Hauhon ja Föglön kelloissa. Keskiajan kelloissa valajatietona 
on usein valajan puumerkki. Hauhon ja Föglön kelloissa on samat 
Kulmamestariksi ja Ympyrämestariksi kutsutut puumerkit, joiden halti- 
jat toimivat Tukholmassa 1500-luvun alussa ja olivat ilmeisesti saksalais- 
syntyisiä. (Aspelin 1885, 92; Salminen 1999, 10, 18; Hanka 2020, 87.) 

Tammisaaren keskiaikaisella kellolla on poikkeuksellinen historia. 
Se ostettiin Tammisaaren palon jälkeen vuonna 1821 Tallinnasta. Kello 
on vuodelta 1513. Kirjoitus kiertää sitä kahtena rinnakkaisena teksti- 
renkaana: 

mayia hete yck de doden beschryge jck vn leve degen * roppe jck + 
hynryck * van * swychgel * goet * myck * ynt * yar xv vn xiii. 


Minun nimeni on Maria, kuolleita itken ja eläviä kutsun. 
Henrik van Swychgel valoi minut vuonna 1513. (Suomennos 
tekijän.) 


Kello sanoo: ”Minun nimeni on Maria”. Se on siis saanut korkeimman 
mahdollisen arvonimen. Se nimeää tehtävikseen ne kaksi asiaa, jotka 
tämän jälkeen on kirjoitettu kelloihin viisisataa vuotta: suren kuolleita 
ja kutsun eläviä. Tämän kellokirjoituksen ensimmäisenä tulkinnut ja 
julkaissut Ekenäs Notisblad (25.4.1883) huomauttaa, että tunnetuin versio 
aiheesta on Schillerin runoelman Die Glocke mottona: ”Vivos voco, Mor- 
tuos plango, Fulgura frango.” (Aspelin 1885, 43; Salminen 1999, 16.)' 

Suurin keskiajalta säilynyt kello on Pedersören kellotapulissa: sen 
halkaisija on 132 cm ja se painaa 8 kippuntaa eli 1 360 kiloa. Kellosta 
kertovissa kirjoituksissa mainitaan aina sen kaunis ääni ja hyväsointi- 
nen malmi. Kellokirjoitus kuuluu seuraavasti: 


disse klokke scal to abou help ihesus undt maria anno domino 
m cccc lxxxviii. 


Tämä kello on matkalla Turkuun. Auta Jeesus ja Maria. Herran 
vuonna 1488. (Suomennos tekijän.) 


Kellon alkuperäinen sijoituspaikka oli Turun tuomiokirkko. Vuonna 
1615 tämä Pyhän Henrikin kello vaihdettiin kahteen kreivi Jacob de 
La Gardien maahan sotasaaliina tuomaan venäläiseen kelloon, ja uusi 
omistaja lahjoitti sen läänityksiinsä kuuluneeseen Pedersören kirkkoon. 
Näin ”Iso-Heikiksi” kutsuttu kello säästyi vuoden 1681 Turun palosta, 
joka sulatti tuomiokirkon muut keskiaikaiset kellot (Melin 1965, 83; 


1 — ”Eläviä kutsun, kuolleita itken, salamat murran.” 33-vuotiaan August Ahlqvistin läpimurto runoilijana ja 
kääntäjänä oli Schillerin kirkonkellon synnystä kertovan suurrunoelman suomennoksen Laulu kellosta 
lukeminen Schillerin syntymän satavuotisjuhlassa Helsingin yliopiston juhlasalissa marraskuussa 


1859. 

Salminen 1999, 17.) Pedersören kellossa on valajanmerkki, josta on esi- 
tetty monta tulkintaa. Todennäköisesti se viittaa Tallinnan kaupungin 
valimoon, joka oli perustettu viimeistään 1400-luvun alussa. Valimon 
tuotteita olivat myös tykit ja pienemmät esineet, kuten padat ja kattilat. 
Turun tuomiokirkko teetti ainakin 1500-luvun alussa kellonsa poikkeuk- 
setta Tallinnassa. (Salminen 1999, 18.) 

1400-luvun lopulla ja 1500-luvun aikana Tallinnan valimon mesta- 
reita olivat Thyl Clotbraer sekä Heinrich, Khort ja Hinrich Hartman. 
Suomessa heidän kellojaan on vielä ainakin Askaisen (1548), Kiskon 
(1570), Kirkkonummen (1582) ja Lohjan (1594) kirkkojen torneissa tai 
tapuleissa ja lisäksi Kansallismuseossa Pohjan (KM 2679, 1554) ja Hol- 
lolan (KM 7695, 1572) kellot. (Salminen 1999; SK 2, 140; SK 5, 136.) 
Kaikissa on alasaksankielinen kellokirjoitus, useimmissa myös valaja- 
tieto, raamatunlauseita ja joissain kohokuviakin. Esimerkiksi Hollolan 
kellossa on suurikokoisina valoksina ylhäisörouva ja ritari sekä heidän 
välissään pienikokoinen ratsastaja hevosen kanssa (Kuuliala 1943, 21). 
Pohjan kirkon kellossa on seuraava kirjoitus (Hällström 1964, 188): 


khort hartman ghot mi alle dingk sint vorgengklick allein ghodes 
wort bliet euich anno xvcliiii. 


Khort Hartman valoi minut. Kaikki on katoavaista, vain Jumalan 
sana pysyy ikuisesti. Vuonna 1554. (Suomennos tekijän.) 


Olof af Hällström (mt.) huomauttaa, että tämä kellokirjoitus kuuluu jo 
uuteen aikaan, koska valaja aloittaa mainitsemalla itsensä ja viittaa lute- 
rilaisessa hengessä Jumalan sanaan. Tarkkaan ottaen valajan mainitsee 
kuitenkin kello, mikä tekee tekstistä monikerroksisemman. Nimi Maria 
ei enää kuulunut uusien kirkonkellojen sointimaailmaan, eikä Enke- 
lin tervehdystä tai muita Maria-tekstejä käytetty luterilaisen ajan kello- 
kirjoituksissa. 

Kuningatar Kristiinan kellot 


Luterilaisena aikana ei kellokirjoitusten satojen miesten joukossa esiin- 
tynyt naisia muutamaa poikkeusta lukuun ottamatta. Kuoreveden kirkon 
tornissa on vuodelta 1648 kello, jota kutsutaan ”Kuningattaren kelloksi”. 
Se on Kuoreveden vanhin historiallinen esine. Kuorevesi kuului Ori- 
veden emäseurakuntaan. Kellon kyljessä on koristein kehystetty kirkko- 
herra Johan Henrikinpoika Liliuksen nimi sekä varsinainen kellokirjoi- 
tus: 


Christina Adolfi, Suecorum regina, Orevesi ecclesia dono dedit 
Nonis Agusti campana hanc. 


Ruotsin kuningatar Kristiina Adolfintytär lahjoitti tämän kellon 
Oriveden seurakunnalle elokuun 5. päivänä. 
(SKL 165.) 


1600-luvun luterilaisuus eli ekspansiivista aikaa. Perustettiin uusia seu- 
rakuntia, rakennettiin monia kappelikirkkoja ja hankittiin niihin kelloja. 
(Kuuliala 1943, 10.) Yli kahdeksankymmentä tuon vuosisadan kelloista 
soi yhä. Moni kelloista oli lahja kuningatar Kristiinalta, mikä mainit- 
tiin aina kun niistä puhuttiin. Yksi kuningattaren kelloista oli Vetelissä, 
eikä lahjana saadun kellon arvo alentunut, vaikka se jouduttiin valamaan 
uudestaan, kuten kellokirjoitus kertoo: ”Denna klocka är första gängen 
gjuten 1642, men förnyad 1795. Gjuten af Johan Jacob Märtensson 
i Stockholm.” 

Kun Inarin ja Kemijärven kirkot valmistuivat syksyllä 1647, kunin- 
gatar Kristiina lahjoitti niihin liturgiset vaatteet ja kirkonkellon. Inarin 
Pielpajärven kirkolle hän antoi myös nimensä: siitä tuli Kuningatar Kris- 
tiinan kirkko. Inarin seurakunnan kalustoluettelon mukaan kuusi lis- 
pondia eli 50 kiloa painava kello tuli perille vuonna 1649. Alkuperäiset 
kirjoitukset eivät ole tiedossa, sillä kello jouduttiin valamaan uudestaan 
vuonna 1818, mutta niissä oli epäilemättä lahjoittajan nimi. Inarilaiset 
säilyttivät kelloaan suurimpana aarteenaan. Käräjäpöytäkirjassa vuodelta 
1706 kerrotaan: 

Tänne Inariin ei ole mitään vakinaista kellotapulia rakennettu kir- 
konkelloa varten, koska kelloa käytetään vain siihen aikaan talvella, 
jolloin kansa on tänne käräjäpaikalle kokoontunut, mutta muuksi 
vuodenajaksi se täytyy kätkeä piiloon, venäläisten hyökkäyksen pe- 
losta, jonka vuoksi ei kukaan muu kuin lukkari Juhani Uulanpoika 
ole tottunut sitä soittamaan eikä sitä tästä lähinkään, panematta 
kelloa vaaralle alttiiksi, voida toiselle uskoa. (Itkonen 1952, 28.) 


1760-luvulla Inarin uuden kirkon viereen rakennettiin kellotapuli. Kemi- 
järven kirkko tuhoutui 1900-luvulla Lapin sodassa, mutta ylikiiminki- 
läisen Heikki Väänäsen johdolla 1774 rakennettu kellotapuli kelloineen 
pysyi ehjänä. Nykyisin Kristiinan kello on täysinpalvelleena esillä kirkon 
eteisessä ja on kirkon vanhin esine. 

Pudasjärvi on todellinen erämaapitäjä. Ouluun on lounaassa lähes 
yhdeksän peninkulmaa, saman verran lännessä entisen emäpitäjän 
Iin keskustaan ja muihin lähipitäjiin useita peninkulmia. Minkälainen 
mahtoi olla tie, jota pitkin vuonna 1641 kuningatar Kristiinan lahjoitta- 
ma 24 leiviskää (204 kiloa) painava seurakunnan ensimmäinen kirkon- 
kello kuljetettiin? Toinen kello hankittiin 1706, ja se painoi 40 leivis- 
kää (340 kiloa). Molemmat kellot pelastuivat isoltavihalta maahan kai- 
vettuina. 1700-luvun puolivälissä kuningatar Kristiinan kello särkyi, 
mutta paikallinen seppä ja talollinen pystyivät korjaamaan sen. Puoli 
vuosisataa myöhemmin kello oli kuitenkin jälleen niin huonossa kun- 
nossa, että se päätettiin valaa uudestaan ja samalla suuremmaksi. Ou- 
lulainen porvari Juhani Niska huolehti kuljetuksesta Tukholmaan ja ta- 
kaisin. Kesällä 1807 kello palasi Pudasjärvelle 80 leiviskän (680 kilon) 
painoisena ja nostettiin paikalleen. Ensi kerran se soi saman vuoden 
jouluna. (Anon. 1776; Snellman 1887, 247; Vahtola 1981, 24, 121-126.) 
Kellokirjoituksena oli kaksi suomenkielistä runoa kellon vastakkaisilla 
puolilla ja toisen jäljessä valajatieto: 


Drottningi varsin valittu 
CHRISTINA se kiitettävä 
Minun lahjaksi lähätti 
Pudasjärven järvi maahan 

Kuin mun vuodet vanhantivat 
Kovin kuluin äännellesä 

Valoi valaja mokoma 

Minun sitä suuremmaksi 

Ison verran vahvemmaksi. 

Vuonna 1807 Valettu Stockholmisa 
Carl Fr. Grönwallilta. 


Kuin sun korvissa komean 
Minun ääneni äkännet 
Muista kurja kuolevasi 
Muista kirkkohon keretä 
Muista vaaroja varoa. 


Koska runo oli vuodelta 1807, alkuperäisen kellon valamisesta oli kulu- 
nut 166 vuotta. Kellokirjoituksissa oli sinä aikana tapahtunut melkoinen 
murros: suomenkielinen runo oli tullut kirkonkelloihin. Jouko Vahtola 
(1981, 124) arvelee, että Pudasjärven runot oli laatinut silloinen kirkko- 
herra Johan Frosterus. Hän oli tunnettu runollisista harrastuksistaan. 
Runot ovat tuon ajan kirjallista kalevalamittaa: alkusointuja on jokseen- 
kin joka säkeessä ja lyhyt ensitavu on hyväksytty silloin tällöin runojalan 
nousulle. 


Mihin kellot katosivat? 


Markus Hiekkanen (2005, 165) arvioi, että keskiajan lopun Suomessa oli 
kirkonkelloja ”ainakin noin 300, todennäköisesti enemmän, 400-500 
kappaletta”. Monissa torneissa, tapuleissa tai avotelineissä saattoi olla 
kolme tai neljäkin kelloa. Niistä on jäljellä kuusitoista. Mihin muut kel- 
lot katosivat? Entä seuraavien vuosisatojen sadat, jopa tuhannet kellot? 
Neljä tärkeintä syytä niiden häviämiseen olivat salaman sytyttämä tai 
muu tulipalo, kellon särkyminen, kellovero ja isoviha. 

Lohtajan kirkkosalin kannatinpilarissa kerrotaan aiempaa kirkkoa 
kohdanneesta salaman iskusta (Takala 1897, 2.64): 

Wuonna 1643 sinä 14 p. Juliuxes syttyi se pitkäisen tulesta ja paloi 
ylös caickein Kelloins ja Caunistuxens cansa. 


Lohtajan naapuripitäjän Kannuksen kirkko paloi kelloineen heinäkuus- 
sa 1813. Kellojen sulanut metalli otettiin talteen ja laivattiin Tukholmaan. 
Asiamiehenä oli kokkolalainen porvari Fred Stenhagen. Näin saatiin 
pienempi kello uuteen kellotapuliin. Suurempi kello hankittiin vuonna 
1817, ja sen kellokirjoitus kuuluu seuraavasti (Junkala & Niemelä 1977, 


247): 


Tämä Ylikannuxen kirkon kello on sen endisen ison kellon siaan, 
joka Uckosen walkian kautta sulasi s. 30 p. Heinä kusa, jona päivä- 
nä sillä endisen Seura. Opettajan Past. Carl Borgin kuoleman sano- 
ma wijmexi julistetijn, walettu W. 1817 C. F. Grönwallilta. 


Perjantai 30. heinäkuuta 1813 oli Kannuksessa dramaattinen päivä. Pi- 
detyn ”Seurakunnan Opettajan, Pastorin” Carl Borgin, 56-vuotiaan kap- 
palaisen ja runoilijan sanomakelloja (kuolinkelloja) oli juuri soitettu, 
kun Uckosen valkia poltti kirkon ja kellon. Vuosisatojen kuluessa sala- 
ma tuhosi kymmeniä kirkkoja. Puolangalla Jakob Rijfin suunnittelema, 
vuonna 1792 valmistunut puinen ristikirkko, jossa oli torni eikä tapulia, 
tuhoutui kivijalkaa myöten muutamassa tunnissa sunnuntaina 29. tou- 
kokuuta 1949 salaman sytyttämänä. Se paloi kuin ruutitynnyri. Palavia 
kekäleitä lenteli ympäriinsä. Kuumuus oli valtaisa, kirkonkellot suli- 
vat ja tippuivat alas pieninä metallinpaloina, joita kerättiin muistoksi. 
(Puolanka-lehti 2.6.1999.) 

Kelloja on sulanut muissakin tulipaloissa. Koko Oulun kaupungin 
tuhonnut tulipalo syttyi torstain vastaisena yönä 23. toukokuuta 1822. 
Kellotapuli huojui hätäkellojen rajusta soitosta. Tuli lähestyi kirkkoa ja 
sai aikaan kammottavan konsertin. Sara Wacklin kuvaili tapahtumaa 
näin (suom. 1995, 293): 


Tulen lähestyessä kellotapulia hätäkellon soitto lakkasi, ihmisten 
kiiruhtaessa sieltä. Pari miestä ei kuitenkaan ehtinyt poistua, vaan 


sai surmansa. Palo tarttui niin raivokkaasti torniin, että kellot jou- 

tuivat ihmiskäsin koskettamatta liekkien voimasta liikkeeseen ja 
kajahtivat kammottavasti vielä pari kertaa, ennen kuin ne hirvittä- 
vällä ryskeellä romahtivat maahan, jossa sulivat kuumuudesta. 
[— -] Tuli soitteli kammottavasti uusia kauniita urkuja, niiden 
muuttuessa tuhkaksi. 


Kymmenen vuotta palon jälkeen kaupungin lääkäri Gustaf Toppelius 
julkaisi 40-sivuisen runokirjan Oulun Kaupunnin Palosta (1832). Seitse- 
mänsadan säkeen mittainen runo oli laadittu kalevalamitalla. Siinä käy- 
tiin tarkasti läpi koko katastrofi, sen syyt ja seuraukset sekä satavuotisten 
kirkonkellojen kohtalo. Ne valittivat kuin ihmispoloiset kuollessaan: 


Pani kellot keikkumahan, 
Soittamahan surusesti 
Wirka-heitot wiimistänsä 
Sanomata Sadan wuoden! 
Käwit korwiin kumppaukset, 
Kammahtawat kelloin äänet 
Kaiken alla kauhistuksen, 
Niin kuin wiime walitukset, 
Uikkaukset uupumalla 
Käywät kuolewiin powesta, 
Sammuwitten sydämmestä! 
(Toppelius 1832, 22) 


Sulaneet kellot oli aikanaan hankittu isonvihan aikana ryöstettyjen kello- 
jen tilalle. Jäljelle jäänyt metalli kerättiin hiiltyneiden hirsien ja lautojen 
seasta ja lähetettiin Tukholmaan kellonvalaja Gerhard Hornerille, joka 
lisäsi metallia ja valoi kolme uutta kelloa vuosina 1822-1824. Tällainen 
prosessi toistui hyvin monessa kirkossa monella vuosisadalla. 
Useimmiten kellot kuitenkin katosivat särkymisen vuoksi. Kelloon 
tuli halkeama tai särö, joka sorti sen äänen. Tämä tapahtui yleensä en- 
nalta arvaamatta. Vika saattoi olla valajassa tai olosuhteissa. Suurin pel- 
ko syntyi siitä, että kelloja soitettiin väärällä tavalla. Erityisen pelokkaina 
kuunneltiin kellojen kiepauttamista akselinsa ympäri. Vahtola (1981, 

124) kuvaa havainnollisesti Pudasjärven 1700-lukua. Soittajat olivat kiin- 
tyneitä kalliisti ostamiinsa soittimiin: 


Seurakuntalaiset soittivat itse ruumis- ja hautaussoitot, tosin lukka- 
rin valvonnassa. Usein esiintyi soittamisessa vallattomuutta: soitet- 
tiin mihin vuorokauden aikaan tahansa ja vedeltiin kelloja ympäri, 
jolloin oli vaara, että kello ja sen pidikkeet rikkoutuivat. Esim. ro- 
vastintarkastuksessa 1759 papisto valitti, että sielunkellojen soitos- 
sa on paha epäjärjestys: kelloja soiteltiin omavaltaisesti sopimatto- 
malla ajalla. Päätettiin, että soitosta annettuja ohjeita oli tarkasti 
noudatettava; vastedes tuli rikkomuksista sakkoja tai jalkapuuta. 
Pitäjänkokouksessa 1786 annettiin soittamisesta uudet ohjeet. 
[--] Se, joka vetää pienemmän kellon ympäri, saa maksaa sakkoa 
8 killinkiä, ja suuremman kellon ympärivetämisestä on maksettava 
16 killingin sakko. 


Kellojen särkymisen lisäksi niiden katoamiselle oli kaksi historiallisesti 
rajautunutta syytä: kellovero ja isoviha. Kellovero oli Kustaa Vaasan 
vuonna 1530 määräämä ylimääräinen vero, jonka tuotolla Ruotsi pyrki 
maksamaan velkansa Lyypekin kaupungille. Jokaisen kirkon, kappelin 
ja luostarin oli pakko luovuttaa kruunulle toiseksi suurin (myöhemmän 
määräyksen mukaan suurin) kirkonkello sulatettavaksi ja myytäväksi 
metallina, tai sitten seurakunnan oli maksettava vastaava summa rahana 
tai kirkkohopeina kellonsa lunastamiseksi (Kuuliala 1943, 9). Salminen 
(1999) on löytänyt monia asiakirjamainintoja näistä luovutuksista. Aluk- 
si kelloja vietiin vain kaupungeista ja rannikkopitäjistä, myöhemmin 
sisämaankin kellotapuleista. Muun muassa Turun tuomiokirkko luo- 
vutti kelloverona yhden 18 kippuntaa eli 3060 kiloa painavan kellon. 
Kelloveron vaikutuksesta uusia kelloja hankittiin tavallista enemmän. 
Kelloveron jälkeen yleisimmäksi kellojen määräksi kirkkoa kohti va- 
kiintui kaksi tai kolme. Sama tapa on edelleen hallitseva, jos ei oteta 
huomioon muutamiin kirkkoihin viime vuosikymmeninä hankittuja 
kellopelejä. Omassa tietokannassani vähän yli puolet luterilaisista kello- 
huoneista sisältää kaksi kelloa, vähän alle neljäsosa kolme kelloa ja 
viidesosa yhden kellon. Ortodoksien kellohuoneissa on kelloja yhdestä 

kahdeksaan, joskus enemmänkin. Musiikki perustuu silloin useammin 
melodiseen liikkeeseen, ei niinkään pitkään sointiin ja resonanssiin. 
Kaksi tai kolme kelloa ei sinänsä ole liian vähän tai liian paljon: niiden 
määrä vain vaikuttaa musiikin luonteeseen. Yksikin kello riittää, var- 
sinkin jos se on yläsäveliltään rikas. Silloin rytmin merkitys korostuu. 
Ehkä suomalaisilla oli vielä luterilaisuuden alkuvuosisatoina elävä suhde 
arkaaiseen estetiikkaan ja yläsävelten synnyttämän sointikentän kuule- 
miseen, mihin yksi, kaksi tai kolme kelloa riitti oikein hyvin. 

Sodista isoviha oli kirkonkelloille kohtalokkain. 1710-luvulla venäläi- 
set ryöstivät muutamassa vuodessa monia kirkkoja ja kappeleita arvo- 
tavaroista, myös kelloista. Rauhan tultua oli paikoin pakko keksiä uusia 
keinoja jumalanpalvelukseen kutsumiseksi. Esimerkiksi Tyrnävällä, 
Kempeleessä ja Lumijoella kutsu esitettiin torven puhalluksin, monissa 
muissa seurakunnissa puisia kelloja lyömällä. (Andersson 1912, 148; 
Eldén-Pehrsson 2011.) Gabriel Calamniuksen Suru-Runot Suomalaiset 
(1734) kuvailee kuulokuvaa: 


Waan kuin kurjat culkenemme, 
Waiwatut waeldanemme 
Cohdin torwia coemme 

Sarwen äändä samuamme. 


Paltamon kolmas kirkko ryöstettiin ja poltettiin vuosina 1715 ja 1716 
niin, ettei ”naulaakaan jäänyt jäljelle”. Kellotapulin kaksi kelloa, joista 
vanhempi oli valettu Lyypekissä 1622 ja saatu Paltamoon luultavasti 
30-vuotisen sodan sotasaaliina, kuitenkin säilyivät. Kyläläiset kätkivät 
ne Paltaniemen Mattilan peltoon, jota edelleen kutsutaan Kellopelloksi. 
Ryöstäjät näkivät pellolla kaivamisen jälkiä ja pistelivät maata keihäillä. 
Yksi isku osui pienemmän kellon kylkeen, mutta koska kellot oli täy- 
tetty mullalla, se ei kumahtanut, ja lyöjä totesi: ”A kivi ollah ei kumaja.” 
(Keränen 1977, 155.) 

Ryöstettyjen kellojen kokonaismäärää on vaikea selvittää, sillä kaik- 
kialla kerrotaan kätkemistarinoita. Joskus kellojen piilottaminen tai 
vieminen turvaan Pohjanlahden länsirannalle onnistui ja kellot saatiin 
vielä takaisin tapuliin. Monia kelloja on tarinoiden innoittamina etsitty 

tuloksetta nykypäivään asti järvien, jokien ja soiden pohjalta. Kaikkia kel- 
loja ryöstäjät eivät sulattaneet, vaan ripustivat ne omiin kellotorneihinsa. 
Näinhän teki Jacob de La Gardiekin sotasaaliskelloilleen (ks. edellä). 
Uuden Suomettaren mukaan (11.4.1890) yksi vanha suomalainen kirkon- 
kello löytyi viisi peninkulmaa Pietarista sijaitsevan Hatsinan kaupungin 
lähistöltä Rozhdestvenon kylän kirkosta. Se oli valettu vuonna 1619 ja 
ryöstetty isonvihan aikana Limingasta. Erik Näsman valoi ryöstetylle 
kellolle korvaajan Tukholmassa vuonna 1727. Sen kellokirjoitus sisälsi 
yksitoista riviä latinaa, joista kahdeksan oli mitaltaan heksametriä. Runo 
kuulutti kellon soidessa lohtua lakeuden yllä. (Snellman 1887, 275.) 


Näinköhän aurinko paistaa sateen jälkeen tavallista kirkkaammin, 
jotta sinä, pyhistä kaunistuksista ryöstetty kirkko, näkisit kellon 
jo lopultakin soivan Jumalan ylistystä! Veisaa, Liminka! Jumala ja 
Fredrik ovat sen sinulle tehneet! 

Onnittelun esitti vuonna 1727 Christiern Gisselkors, tuolloinen 
kirkkoherra. 

Minut teki tukholmalainen Erik Näsman. 

(SKL 269.) 


Kellonvalaja Catharina Meyer ja kellojen suomen kieli 


Kirkonkellot ja tykit syntyivät samassa ahjossa: useimmat kellonvalajat 
olivat myös tykinvalajia ja toisin päin. Göteborgilaisella kellonvalaja 
Ambrosius Ternandtilla, joka toimi Turussa 1688-1710, oli jopa sinetis- 
sään kirkonkello ja kaksi ristikkäistä kanuunaa (SK 7, 57). Tämä saattaa 
nykypäivänä hätkähdyttää, mutta menneinä vuosisatoina kirkko ja sota 
olivat kietoutuneet toisiinsa. Sekä kellot että tykit valettiin pronssista, 
kuparin ja tinan seoksesta, vain seossuhde oli erilainen (Salminen 1999, 
9). Ruotsin valtakunnan tuotteliain kirkonkellovalimo oli 1600-1700- 
luvuilla Tukholmassa toiminut Kongl. Styckgjuteriet eli Meyerska 
Styckgjuteriet. Valimon perusti tykin- ja kellonvalaja Gerdt Meyer 
vuonna 1641. Kolmannen sukupolven edustajana valimoa johti hänen 
pojanpoikansa Gerhard Meyer vanhempi (1666-1710). Hänen kuolles- 

saan Gerhard Meyer nuorempi (1704-1784) oli vielä alaikäinen. Leski 
Catharina Meyer (s. Kammecker) johti valimon toimintaa vuosina 1710- 
1728, kunnes nuorempi Gerhard Meyer aloitti ainutkertaisen tuotteliaan 
kautensa. Jäljellä olevista neljästäsadasta 1700-luvun kirkonkellosta 
lähes puolet on peräisin Meyerien Kuninkaallisesta Tykkivalimosta. 
(Holmbäck 1977; Hyvönen 1991.) 

Catharina Meyerin johdolla valettuja kelloja on Suomen kirkoissa 
vielä toistakymmentä. Niissä on valajan nimenä joskus tämän tyttönimi 
Catharina Kammecker mutta usein myös hänen poikansa nimi.? Van- 
hin kelloista on vuodelta 1712 ja on Värdön kirkon tornissa, muut on 
valettu isonvihan jälkeen. Vuosien 1713-1720 välillä oli kirkonkellojen 
historiassa ainutkertainen, sodan aiheuttama hankintatauko. Sodasta 
selvittiin kuitenkin hämmästyttävän nopeasti, ja ensimmäisiin suur- 
hankintoihin kuuluivat kirkonkellot. Sodan menetykset ja toivo uudesta 
ajasta näkyvät kellokirjoituksissa. Kuusamossa on kaksi Meyerien kelloa, 
joista vanhemman on lahjoittanut Kaarle XI ja valanut Gerhard Meyer 
vanhempi vuonna 1698. Nuorempi ja suurempi on valettu 1721. Sen 
kellokirjoituksessa on yksi lause latinaa ja loput ruotsia, muun muassa 
valajatieto: ”Er guten hos Kongl. Styckgjutaren Salig Gerhardt Meyers 
encka Katharina Meyer.” (Snellman 1887, 244; SKL 234.) Keminmaassa 
taas uuden kirkon tornissa on vanhan kirkon kello ja siinä seuraava 
kirjoitus (Castren 1894, 297; kursiivi tekijän): 


Koning Friderich 

Cootcat minulle minun Pyhäni, jotka lijtosta pidätte enemmän kun 
uhrista. Psalm. V. 

Wariele jalkas coskas menet Jumalan huoneesen. 

In laudes gratia divine et Kemiensis in Ostrobotn(ia) ecclesiae 
usus ipsiusg(ue) sumtibus cura prep(ositi) et past(oris) mag(istri) 
Laurent(ii) Forbus. 

Me Catharina Meyer a(nno) MDCCXXII d(ie) 9. Maii Holmia 
confecit. 


2 Nuorempi Gerhard Meyer oli suorittanut mestaritutkinnon jo 19-vuotiaana vuonna 1723, mutta oli 
vuosina 1724—1727 ulkomailla opintomatkalla (Hyvönen 1991). 

Ad monumentum restituta ex divina gratia pacis. 
Catzo he andavat minun hengeni levätä Pohjan malla. Zach. 6 v. 8. 


Jumalan armon ylistykseksi ja Itä-Pohjanmaalla sijiatsevaa Kemin 
kirkkoa varten seurakunnan omalla kustannuksella ja kirkko- 
herran, maisteri Laurentius Forbuksen toimesta minut teki 
Catharina Meyer Tukholmassa toukokuun 9. päivänä 1722. 
Merkiksi siitä, että rauha on Jumalan armosta palannut. 

(Latinan suomennos SKL 181.) 


Tässä kellokirjoituksessa oli käänteentekevä uutuus: kolme suomen- 
kielistä virkettä, kaikki Vanhasta Testamentista 1600-luvun kelloissa 
kirjoitukset olivat latinan- ja ruotsinkielisiä, joskus harvoin saksan- tai 
venäjänkielisiä. Catharina Meyerin Keminmaalle valamaa kelloa van- 
hemmista kelloista on toistaiseksi löytynyt vain kaksi suomenkielistä vir- 
kettä. Yksi näistä on Paltamon suuressa kellossa, jonka Michael Bader, 
Gerhard Meyer vanhemman isäpuoli, valoi Tukholmassa vuonna 1685 
Johannes Cajanuksen ollessa Paltamon rovastina. Viimeksi mainittu 
seikka selittänee suomenkielisen virkkeen valintaa. Se kuuluu: ”ole iesu 
meidan cansam silla eto [ehtoo] on ioutunut ia auringo on laskenut”. 
(Keränen 1977, 153.) Tukholman kellojen suomen kieltä lukiessa täytyy 
muistaa, ettei se aina ollut valajien hallussa. Toinen suomenkielinen vir- 
ke on psalmin 95 ensimmäinen jae Ambrosius Ternandtin Turussa 1705 
valamassa Kiikan kirkon kellossa. Kuitenkin vasta Catharina Meyerin 
kellojen virkkeistä alkoi uusi aikakausi. Muutamassa vuodessa suomen 
kielen asema kohentui, eikä kestänyt kauan, kun joidenkin kellojen kyl- 
jessä oli vain suomen kieltä. Suomenkieliset raamatunlauseet saivat seu- 
rakseen suomenkielisiä nimiluetteloita ja runoja. Muutos tapahtui silti 
vähitellen. Esimerkiksi Oulun kirkon kellossa vuodelta 1722 — toisessa 
niistä, jotka sulivat suuressa kaupunkipalossa sata vuotta myöhemmin 
— kellokirjoitus mukaili Keminmaan kellon tekstiä, mutta oli kirjoitettu 


3 Ensimmäinen on psalmista 50 jae viisi, toinen Saarnaajan kirjan neljännestä luvusta jae 17. Kolmas 
viittaa Sakarjan kirjan kuudennen luvun jakeeseen kahdeksan. 
4 Virke on muunnelma Luukkaan evankeliumin luvun 24 jakeesta 29. 

latinaksi ja ruotsiksi. Valajatieto oli latinaksi: ”Catharina Meijer me 
confecit” (Snellman 1737, 39 ja 2000, 61). Meyerin valimossa oli valettu 
vuonna 1722 myös Isonkyrön ja Ylistaron kellot. Molemmissa kelloissa 
on Keminmaan kellokirjoituksen rakenne ja jopa sama suomenkielinen 
psalmin jae. Tästä voi päätellä, ettei kirjoituksista aina päätetty hankinta- 
pitäjän pappilassa, vaan valaja saattoi tarjota omia ehdotuksiaan tekstin 
rakenteeseen ja sisältöön. 

Kun Siuntiossa päätettiin hankkia uusi kuusi kippuntaa (1020 kiloa) 
painava kirkonkello, sai kapteeni Zederström tehtäväkseen ”att beställa 
klockan hos fru Katarina Meijer i Stockholm” (Brenner 1953, 173). Kello 
valmistui 1726 ja oli täynnä kirjoituksia ruotsiksi ja latinaksi. Latinan- 
kielinen teksti oli ehkä ilmaisuvoimaisin kirkonkellon henkilökohtainen 
puheenvuoro kautta aikain. Kello oli sulanut salaman iskusta, se oli ryös- 
tetty Venäjälle ja sen jälkeen valettu vielä kerran, mutta se oli yhä sama 
kello ja puhui yhä samalla äänellä, tällä kertaa elegisellä distikon-mitalla 
(SKL 482): 


Prosopopoeia campanze 

Fulmineo perii tacta annos ante ducentos 

igni me rapuit Russicus inde furor, 

Sumtibus alta hodie Siundensibus ecce refundor leta 

sub imperio, rex Friderice, tuo. 

Anno orbis redempti MDCCXXVI Gabriel Theudschovius, pastor 
loci. 


Kirkonkellon henkilökohtainen kertomus. 

Kaksisataa vuotta sitten minuun iski salama, jolloin kärvennyin 
perin pohjin. Sen jälkeen raivopäisinä riehuneet venäläiset 
veivät minut mukanaan. Mutta katso: tänään minulla on ilon 
päivä, kun minut valetaan uudestaan siuntiolaisten myöntämin 
varoin ja minut nostetaan ylös torniin. Tämä tapahtuu sinun 
valtakaudellasi, kuningas Fredrik! 

Gabriel Theudschovius, paikkakunnan kirkkoherra, maailman 
lunastuksen vuonna 1726. 

(SKL 482.) 

Vielä on syytä mainita Catharina Meyerin johdolla valettu kello, jossa 
suomi oli pääkielenä. Se oli valmistunut vuonna 1725 ja oli aikanaan 
Ylivieskan kirkontornin kahdesta kellosta suurempi. Sen raamatunlause 
oli kirjoitettu suomeksi, samoin sitä seuraava nimiluettelo: ”Ylikylän 
Kirkon kello, valettu Korkiast oppenehen Kirckoherran Herr Mag. Olaus 
Cygnellin ja Cappalaisen Herr Johannes Westzynthiuxen aicana, ostettu 
Ylikylän Seurajkunnalda w. 1725.” Vain valajatieto oli enää ruotsiksi: 
”Guten af Styckgiutaren Gerhard Meijer i Stockholm.” (Salmenius 1754, 
13.) Toisen, pienemmän kellon valoi Johan Fahlsten Tukholmassa vuon- 
na 1751. Kaikki sen kellokirjoitukset olivat jo suomenkielisiä. Mukana oli 
jopa runo, joka noudatteli kalevalamittaa ilman murrelmasäkeitä, joka 
säkeen alkusoinnuttaen (Salmenius mt.): 


Ääneni cuin äckäjätte, 
Corvisanne cumajavan, 
Waeldacat vaatimata, 
Herran hyvän huonehesen, 
Opin että ottaisitte, 
Tutkisitte Herran töitä, 
Löydäisitte lohdutuxen, 
Surun alla sielullenne, 
Palauxen pahald tieldä, 
Tekisitte täydellisen. 


Näilläkin kelloilla oli kohtalonsa. Suuremmasta kellosta levisi sanoma- 
lehdissä kautta Suomen Kalevassa 30.3.1901 julkaistu uutinen: 


Kirkonkello halkesi. T.k. 26 p:nä kun kuolinkelloja alettiin soittaa 
Yliwieskan kirkossa halkesi iso kello aiwan keskellä soittoa ja 
päästi pahan rämäjäwän äänen laidoistaan. Kellolla olikin jo päiwiä 
hartioillaan, lähes 200 wuoden ikäinen kun oli ja on se jo monet 
tuhannet saatellut heleästi walitellen kalmiston lepokammioihin. 


Pienempi kello oli tuolloin yhä ehyt, mutta seurakunta päätti vaihtaa 
kellohuoneen molemmat asukkaat ja lahjoitti pienemmän kellon Yli- 

vieskassa sijaitsevalle Raudaskylän Opistolle, jonka tornissa se vieläkin 
kutsuu kyläläisiä. Tilalle Ylivieskan kirkontorniin hankittiin uuden- 
aikaiset teräskellot Bochumin tehtaalta Westfalenista, Saksasta. Suu- 
rempi painoi 1066 kiloa, pienempi 629 kiloa. 

Pääsiäislauantai-iltana 23. maaliskuuta 2016 tapahtui traaginen kään- 
ne. Ylivieskan kirkko paloi liekkimerenä suorassa televisiolähetyksessä. 
Se oli synnyinpitäjäni kirkko. Kaksisataakolmekymmentä vuotta paikal- 
laan seissyt vaalea puukirkko oli hetkessä mustaksi hiiltyneiden hirsien 
röykkiö. Tornin kellot putosivat rinnakkain kaikkien kerrosten läpi ja 
upposivat syvälle maahan. Viikkoja myöhemmin ne nostettiin kaivin- 
koneella maan pinnalle kokonaisina ja vain vähän ruhjoutuneina. 


Veljekset kellohuoneessa 


Esittelen seuraavaksi muutamia esimerkkejä suomenkielisistä kelloru- 
noista, niiden kertomasta historiasta ja muotopiirteistä. Uskelan (Salon) 
kahdessa kellossa ovat kaikki kirjoitukset suomenkielisiä latinankielistä 
valajatietoa lukuun ottamatta. Kummassakin kellossa runot hallitsevat 
kirjoituksia. Ne kuuluvat varhaisimpiin suomenkielisiin kellorunoihin. 
Vanhemman kellon valoi vuonna 1735 Tukholmassa Erik Näsman (SK 4, 
38). Sen hierarkkinen nimiluettelokin oli runomuotoinen. 


Uskela (Salo) 1735 


Cosk Czari muscost endisen 
tätst Venäjälle vati 

vuon colmetoitst ia tuhannen 
täyt seitsemän myös sata; 


Nin Ruotzin Friedrich armoinen 
ymbärins valtacunta 

caut cocouxen yhteisen 

mun iällens sian satti 1735. 

Tain muodon minä sain 
cosk Uxkul Turus hallitz 
Fahlenius sitten cans 
siel pispan virca vallitz 


ia kircoherra Carl 
Melartopoeus myös 
Salovius cappalain 
änestän olit työs. 


Cotoisin olän Uskelast 

sield Sahlän kirkold Suomes 
cuin coht on Turun tykönä 
sen hippacunnas suures. 


Säkeistöt 1-4 ovat kellon toisella puolella Jehovan auringon, köynnök- 
sien, enkelinpäiden ja kahden henkilökuvan välissä. Kello kertoo synty- 
mästään: (säkeistö 1) Koska Moskovan tsaari tästä entisen kellon Venä- 
jälle vaati vuonna tuhat seitsemänsataa kolmetoista, (2) niin Ruotsin 
Fredrik armoinen ympäri valtakunnan yhteisellä kolehdilla minut jäl- 
leen paikalleni saattoi. (3) Tämän muodon minä sain silloin kun (maa- 
herra O. R.) Uexkull Turussa hallitsi, ja sitten Fahleniuskin siellä piispan 
virkaa vallitsi ja (4) kirkkoherra Carl Melartopaeus ja kappalainen 
Salovius olivat ääneni puolesta työssä. Kaikki säkeet ovat virsirunouden 
suosimaa jambia. Kellon vastakkaisella puolella on raamatunlause Van- 
hasta Testamentista sekä yksisäkeistöinen, paikallistietoinen runo: kello 
on kotoisin läheltä Turkua ”Uskelasta, sieltä Salon kirkolta Suomessa”. 

Uudemman Uskelan kellon Gerhard Meyer nuorempi valoi Tukhol- 
massa vuonna 1744 (Kuuliala 1943, 31; SK 4, 38). Sen toisella puolella on 
valajatieto ja kaksi runosäkeistöä, joissa kerrotaan maaherran, piispan 
ja kirkkoherran lisäksi kappalainen Gabriel Cretaleniuksen olleen mu- 
kana kellon valamisen valmistelussa. Kolmas säkeistö on muunnelma 
kotipaikkarunosta. Kellon vastakkaisella puolella on kolmisäkeistöinen 
runo, jossa kello luettelee tehtäviään. 

Uskela (Salo) 1744 


Maanherra pispa canss 
ia kirckoherra sama 
jotc velien vanhemman 
vieresän satit soiman 


Ovat viel minungin 
ynn Cretalenius myös 
sittemmin cappalain 
änestä ollet työs 


Mun kotoni on Uskelas 
Sahlän cappelin kircko 

siell tahdon mä myös palvella 
six että cuollet vircko. 


Yxtuhatsata seitzemän 

ja neliäkymmend neliä 
on minull tehty muoto tai 
ja äni siihen heliä 


Ett huocauxin herättä 

ia cuolon muiston paina 
mailmas cansan mielehen 
ia cutzuman hind aina 


Sijs juosten tulcat astucat 
huoneseen herran taivast 
ia sitten händä palvelcat 
ett päsisitte vaivast. 


Jotain kellorunojen syvimmästä olemuksesta on siinä, että kello kutsuu 
vierellään olevaa kelloa vanhemmaksi veljekseen. Kellokirjoitukset eivät 
kerro ainoastaan ihmisyhteisön elämästä, vaan myös kellojen oman yh- 
teisön vaiheista, kelloperheistä ja sukutauluista. 

Alkusointuja ja kalevalamittaa 


Kellorunojen huomiota herättävin piirre on runsas alkusointujen käyttö. 
Enemmistö on säerunoja, mutta kuten edellä Uskelan runoissa, säkeis- 
tömuotoa luodaan monissa runoissa sekä säkeiden toistuvilla pituuksilla 
että loppusoinnuilla. Kalevalamitta tai sen tapainen runomitta on suo- 
sittu, ja usein runot perustuvat säepareille. Murrelmasäkeiden määrä ja 
laatu vaihtelee. Seuraavissa Sotkamon ja Kärsämäen runoissa niitä on 
runsaasti, minkä lisäksi myös lyhyt pääpainollinen tavu on muutaman 
kerran hyväksytty runojalan nousulle. Paikannimet korostavat jälleen 
kellojen paikallisuutta. Sotkamon kellon valoi Tukholmassa vuonna 1763 
Gerhard Meyer nuorempi (Kuuliala 1943, 30): 


Sotkamo 1763 


Cule tänne caicki cansa 
Hengettömän huocausta 
Minä soin Sotkamossa 
Emä kircolla cumisen 
Cutsun cansoja cocoon 
Pyhän Herran huonehesen 
Josa antapi Jumala 

Cuulla selciän sanansa 
Andacoon armostansa 

Sen myös soida sydämisä 
Niinpä vaiats rauha maasa 
Minun viimen vanhendaisi 


Meyer nuorempi valoi myös Kärsämäen kellon vuonna 1766 Tukholmas- 


sa (Kuuliala 1943, 32). Tällä kertaa kello ei puhu itsestään, vaan runon 
kehotukset viittaavat suoraan kuulijaan. 

Kärsämäki 1766 


Koska soipi sopevasti 
kello vaskesta valettu 
käänny kohden Kärsämäki 
kylä pieni Porkkalasta 
riennä riemulla isolla 
syvimmästä sydänmaasta 
Kattil-kosken ahtehelle 
maille Säselän matele 
kuule korvilla hyvillä 
sydämmillä syttyneillä 
puhetta Pyhän Jumalan 
kiitä kilvala pyhällä 
Herran hyvän hallitusta. 


Pukkilan ja Sauvon kellorunot eivät ole kalevalamittaa mutta silti voi- 
makkaasti alkusointuisia. Pukkilan kellon valoi vuonna 1772 Tukhol- 
massa Gerhard Meyer nuorempi (Saaristo 1985, 150). Runo perustuu 
trokeisille säepareille, joissa esisäe on 8-tavuinen ja jälkisäe 7-tavuinen 
ja joissa alkusointu korostuu: kunkin säeparin kaikki sanat alkavat sa- 
malla konsonantilla. 


Pukkila 1772 


Cohta coskas kellon caunin 
Culet corkiast corvissas 
Tule templin taitavasti 
Taivan tietä tutkiman 

Sielä sielu synnin sisust 
Siviästi sirtätän 

Ravitan rackahasti 

Rumist rauhan ruhtinan 

Sauvon kirkonkellon valoi vuonna 1791 Turussa Nils Thunström (SK 3, 
194). Kellon runossa säeparien rakenne on samanlainen kuin Pukkilan 
kellorunossa, mutta alkusointu menee vielä pitemmälle: runon kaikki 
sanat alkavat konsonantilla k. 


Sauvo 1791 


Kupar kurkull korkiast kutzun 
kielell kovall kolkutan 

kulie kiirust kansan kanssa 
kallist korwas kuulemaan 
käsky kullaist korkehimman 
kuultuas käänny katumaan 
kuliettuas kuolemahan 
kunnian krunull krunataan. 


Heksametriä ja uudempaa runoutta 


Latinankielisissä kellokirjoituksissa on usein heksametrisäkeitä, suo- 
menkielisissä harvoin. Siitä on esimerkkinä kelloruno Virroilta, jonka 
kellon valoi vuonna 1750 Tukholmassa Gerhard Meyer nuorempi (Olli- 


nen 1893, 59): 
Virrat 1750 


Iouckohon ioutua tänn, cosc cutzun huonehen herran 
Sielu sä toivon toimesa rienn sit palcka on kerran 
Valaian taitoa tai, mun kielen, kehua taita, 

Kielelä mielelä ain’, tuo luoian cunnia laitan 


Sata vuotta myöhemmin, vuonna 1850, valoi Tukholmassa J. G. Liljen- 
dahl Rymättylän kirkonkellon (SK 6, 197). Kellossa on ruotsinkielinen 
hierarkkinen nimiluettelo, joka 1800-luvulla pysyy oman pitäjän piiris- 
sä: nimeltä mainitaan kirkkoherra, kappalainen, papiston apulainen, 

urkuri, joka on myös lukkari, kirkonisäntä ja seurakunnan vanhin kuu- 
dennusmies. Huolitellun runon laatija oli Rymättylän tuolloinen kirkko- 
herra Erik Johan Ekguist. Runo edustaa hyvin oman vuosikymmenensä 
suomenkielistä runoutta: 


Rymättylä 1850 


Jacobin kosk kukkulalda 
ääni kuuluu kaikkuvan 

sana saadaan haldialda 
Sionisa asuvan, 
tullaksemme, saadaksemme 
nautita niin suloista 

Herraa, sekä templisämme 
että hautaan mennessämme. 


Äänelläni huutelen 

kansaa Herran huoneeseen; 
äänelläni herätän 

kansaa uuteen elämään; 
äänelläni nukutan 

kaikki viimein hautahan. 


Silosäkeitä ja halkeamia 


Nousiaisten keskiaikaisen harmaakivikirkon vuonna 1760 valmistunees- 
sa kellotapulissa oli suuri kello, jota kutsuttiin Pyhän Henrikin kelloksi. 
Sen seurana ollut toinen kello halkesi Kustaa III:n sodan aikana (1788- 
1790). Sodan jälkeen haljenneen tilalle hankittiin kaksi kelloa, jotka Nils 
Thunström valoi Turussa vuosina 1791 ja 1793. Kummankin pinnalla 
on ruotsinkielinen valmistushistoria ja suomenkielinen runo. Kellot oli 
tilannut kirkkoherra Anders Achrenius yhdessä papiston apulaisen, sit- 
temmin kappalaisen Josef Höckertin kanssa. Runot Achrenius oli epäi- 
lemättä laatinut itse. Vanhemman kellon ruotsinkielinen kellokirjoitus 

kuvaa tapahtumien taustaa: kello halkesi verisen sodan aikana, mutta 
se valettiin uudelleen painoa lisäten Jumalan suotua rauhan kuningas 
Kustaa III:n lempeän ja viisaan hallituksen aikana. Kellon vastakkaisella 
puolella on Jehovan aurinko ja enkelinpäät ja niiden alapuolella seuraa- 
va silosäkeinen, riimillinen runo (SK 2, 247): 


Nousiainen 1791 


Kosk tämän kellon ääni korwis kaiaa 
niin sinun mieles sielu iohtukon, 
ett armon sana wielä tarion on 

ja ettei tääl sull pysyväist ol majaa. 


Vuonna 1793 valetun kellon runosta käy ilmi, että se hankittiin kello- 
tapulin kolmanneksi kelloksi Pyhän Henrikin kellon ja vuoden 1791 kel- 
lon rinnalle. Tämäkin runo on silosäkeinen ja sen riimirakenne (abba) 
on sama kuin edellisessä runossa: 


Nousiainen 1793 


Kosk kelloist kolmas mä myös muistuttanen 
etts rien[t]äiset sä armo etsimän, 

niin herä hartax sielu tänäpän 

sill sanomax kyll pian soida saanen. 


Kolmen kellon täyteläinen ja rikas sointi kuitenkin särkyi jo neljätoista 
vuotta myöhemmin, kun Pyhän Henrikin suuri kello halkesi. Koska tur- 
kulainen kellonvalaja Thunström oli kuollut vuonna 1794, Achrenius 
ja Höckert tilasivat uuden suurkellon vuonna 1807 kellonvalaja 
C. Fr. Grönvallilta Tukholmasta. Ruotsinkielisen, kellon taustasta kerto- 
van kirjoituksen alapuolelle valettiin Vapahtajan ja evankelistojen kor- 
kokuvat, vastakkaiselle puolelle runo ja sen alapuolelle enkeli Mikaelin 
kuva. Kolmihenkinen kelloperhe oli jälleen koossa. 

Nousiainen 1807 


Kosk wijmein hautaus kellox 

minun ääneni kaikui nijn wäsyi 

pois weisun halkena kahtia käyn. 

Taas waletan uudest enätän 

sekä äänen ett arwon, uus aine 

uus ääni uus ylikirjoitus on. 

Ah tule myös uudex oi ihminen eläisäs ensin, 
armos siins uutena mullast nouset ylös. 


Runot etsivät kullekin kellolle omaa roolia ja tehtävää. Ensimmäinen 
kello ei vielä ole runossa minäpuhujana. Toinen kello soi jo tehtävässään 
puhujana ja osoittaa sanansa kuulijoille. Kolmannessa runossa, joka on 
mitaltaan monimutkaisin (334 334 55), kello kertoo uudesta elämästään 
hautaussoitossa haljenneena kellona, joka valettiin vaskea lisäten uu- 
destaan, ja tarjoaa kuulijoilleenkin samanlaista ratkaisua: ”enätän” eli 
äänetön kello saa uuden äänen, arvonnousun, aineen lisäyksen ja ”yli- 
kirjoituksen”.5 

Pohjoispohjalaisen Pulkkilan kellotapulissa on kaksi kelloa, joista 
vanhemman on valanut Mikael Rostedt (1790—1839) Luvian Peräkylässä 
vuonna 1830. Rostedt oli ensimmäinen Suomen maaseudulle pajansa 
perustanut valaja. Hänen kuuluisimmat kellonsa sijaitsevat Turun tuo- 
miokirkossa ja soivat myös Yleisradiossa joka päivä kello kaksitoista. 
Pulkkilan kellon pinnalla on raamatunlauseiden lisäksi kolme muuta 
tekstikenttää. Kellon yhdellä puolella on kuusisäkeinen kalevalamittai- 
nen runo (rivit 1-6) sekä hankkeen taustatietoja runo- ja proosasäkeiden 
vuorotteluna (rivit 7-15). Vastakkaisella puolella (rivit 16—20) kello varoit- 
taa soittajaansa, ettei tämä särkisi sitä. (Laitinen 2016, 13): 


5 Kaikki kolme Nousiaisten kirkon kelloa soi lähikuvissa kellonvalaja Supavit Nummelinin syyskuussa 
2021 tekemällä YouTube-videolla: youtube.com/watch?v= 60yGVAgNzO. 

Pulkkila 1830 


Kuule kansa kutsumusta 
tule Juhlalle Jumalan 

ota opista ojennus 

taiwu tapoihin hywihin 
kulje kohti kuolematas 
Herran pelwosa pyhäsä. 


Kejsarin Nicolai 1sen aikana 

minä isosa ijäsä 

satuin saamaan wahingon 

halkeiman haawakseni 

siittä tulla siwotuxi 

wasta udesta walaun 

Pulkkilan Seurakunnan kostannuxella 
ollesa Siikajoen Kirckoherra 

Magister Isaac Montin. 


Soita siivolla minua 

Älä sä minua särje; 
valettu Björneborin länisä, 
Luvian kappelissa 1830 
Michaël Rostetilda. 


Hieman aiemmin (1825) Rostedt oli valanut Kalvolan kirkonkelloon 
yhden vaikuttavimmista kellojen puheenvuoroista. Kello ei enää puhu, 
vaan huutaa: ”Minulla on vaski kurkku ja rauta kieli, ja minä huudan 
Zionin lapsia huoneeseen. Kuulkaat minun ääneni ja tulkat tänne.” 
Kalvolan kellot tuhoutuivat sisällissodan aikana tulipalossa. (Kuuliala 


1943, 30.) 

Pornaisten palttina 


Merkillisimmän ja monessa suhteessa hienoimman kellokirjoituksen 
Gerhard Meyer valoi Pornaisten kirkonkellon pinnalle Tukholmassa syk- 
syllä 1731. Kun kyseessä on samalla varhaisin suomenkielinen kelloruno, 
se tuntuu vielä merkillisemmältä. 


Pornainen 1731 


Ett mä nyt cudzutan Borgnesin kellox, 
Sijhen cocosin minä maxoni kerrax, 
Cudeld kymmeneld ia videld emänäldä, 
Jotca kehräsit cocoon mun hindani pääldä, 
Pellavist teit cancan, sijt sain mä kuparit; 
Mun pauhinan nyt licuta ihmisten rumit; 
Herr Alexanderi Wilhelm Ramsai 

Sijhen naburit sopintehen laitti ja sai. 
Helsingius minun kirckoherran 

Tähän neuvoi suuret pienetkin kerran; 
Näille molemmill ylistös olcoon, 

Heitä Jumal siunatcoon sisäll ja ulcon, 
Kijtoxex mä ain myös muistelen 

Mun alcuni Borgnäsin vaimoilda tullen; 
Niin usein kuin mä pauhinan etehenne lasken, 
Jumalat silloin muistacat mitä hän käskee. 


Pro peccata mundi. 
Me fecit Gerh. Meyer Holmia A:o 1731. 


Kellon kyljessä on ristiinnaulitun kuva ja sen yläpuolella tämä suomen- 
kielinen runo sekä latinankielinen teksti ”Pro peccata mundi” (Maail- 
man syntien tähden). Kuvan alapuolella on valajatieto latinaksi. (Neovius 
1891, 821; SKL 403.) Runossa kello kertoo syntymästään Pornaisten kel- 
loksi: minä kokosin maksun kuudeltakymmeneltäviideltä emännältä, 
jotka kehräsivät minun hintani tekemällä pellavista kankaan, se vaihdet- 

tiin kupariin, ja nyt kellon pauhina saa ihmiset liikkeelle (säkeet 2-6). 
Kello kiittää kahta nimeltä mainittua henkilöä: Laukkosken kartanon- 
herraa Alexander Wilhelm Ramsayta ja Porvoon kirkkoherraa Georg 
Helsingiusta (säkeet 7—12).* Se muistelee kiitollisena myös Pornaisten 
vaimoja, jotka synnyttivät sen (säkeet 13-16). 

Pornainen oli ryhmä Porvoon pitäjän luoteiskulman kyliä, joka sai 
oman kappeliseurakunnan, kirkon ja kappalaisen vuoden 1727 tienoilla. 
Enää puuttui kirkonkello. Runon lisäksi kellohankinnan edistymistä voi 
seurata pitäjänkokousten ruotsinkielisten pöytäkirjojen avulla (Neovius 
1890, 379-388). Tärkeä vaikuttaja prosessissa oli Michael Tenlenius, 
joka toimi seurakunnan ensimmäisenä pappina neljännesvuosisadan 
ajan (1729-1754). (Aalto 2003, 230—236.) 

Naisten kehruu- ja pellavakangasurakasta sovittiin marraskuussa 
1729, ja kahtena seuraavana vuonna kuusikymmentäviisi taloa emänti- 
neen vastasi hankkeen edistymisestä. Toukokuussa 1731 talonemännät 
matkasivat palttinapakkoineen Pornaisista Porvooseen ja kokoontuivat 
Porvoon satamaan. Palttinat mitattiin ja everstiluutnantti Ramsay ja luk- 
kari Johan Honga laativat laskelman, joka luetteli kyläkunnittain, mitä 
kahdessa vuodessa oli saatu aikaan: 


Kylä Kyynärää 
Kirveskoski, 8 taloa 160 
Laha, 4 taloa 80 
Halkia, 9 taloa 148 
Laukkoski ja Niinikoski, 19 taloa 400 
Rustholli 20 
Hevonselkä, g taloa 181 
Kupsenkylä, 8 taloa 162 
Vähä-Laukkoski, 6 taloa 121 
Yhteensä 1272 


6  Helsingius oli vielä 1728 tilannut Porvoon kelloon kirjoituksen ruotsiksi ja latinaksi (Hartman 1906, 
334). 

Kangasta oli yhteensä 1272 kyynärää eli 754 metriä. Palttina pakattiin 
tynnyreihin ja lastattiin Johan Holmin kutteriin, joka vei sen Tukhol- 
maan. Syyskuussa tuli Tukholmasta kellonvalajan lasku sekä asiamie- 
hen ilmoitus, että kello on valmis. Laskussa oli eritelty kellon hinnaksi 
suomenkielisine runosäkeineen, ristiinnaulitun kuvineen ja lisävarus- 
teineen yhteensä 2404 dukaattia. Lokakuun alkupäivinä kello lastattiin 
Holmin kutteriin, joka saapui Porvooseen 18.10., ja kello kuljetettiin 
sieltä Pornaisiin. Sunnuntaina 28.10.1731 kello kutsui ensimmäisen ker- 
ran jumalanpalvelukseen. 

Pornaisten kellokirjoitus oli sellainen sankarikertomus, ettei se jäänyt 
kellohuoneeseen. Esimerkiksi Sanan-Lennätin julkaisi 1.10.1858 kirjoi- 
tuksen otsikolla ”Ahkeruus woittaa köyhyydenkin”:? 


Wiimein päättiwät sen uuden seurakunnan emännät, joita oli waan 
65, wuonna 1730 ruweta kehräämään pellawia hienoksi langaksi ja 
niistä kutoa niin paljo hienoa kangasta että sen hinnalla woisiwat 
saada edes yhden kellon. Parhaimmalla sydämmen innolla pan- 
naan tätä päätöstä toimeen; wuonna 1731 lähetetään Stockholmiin 
tuhatta kaksi sataa ja seitsemän kymmentä ja kaksi (1272) kyynärää 
hienoa kangasta. Näin paljo he oliwat aikoin saaneet. 

Ruotsissa oli silloin akka=walta. Siellä hallitsi silloin Kuningatar 
Ulriikka Eleonora. Hän kun sai tätä tietää Öwerstiluutnantin 
A. W. Ramsayn kautta, oli siitä niin kehwastunut, että itsekki siep- 
pasi rukin eteensä, ei tahtoen olla huonompi Borgnäsin emäntiä, 
ja käski howi=naisensa tekemään samaa. Siitte osti hän itse ne täl- 
lä tawalla keträtyt langat, ja sillä hinnalla saatiin niin paljo hopiaa, 
kun kelloon tarwittiin. Borgnäsin emäntien waroilla maksettiin 
muut maksot. [--] Mainitsemata ei pidä jäämän, että tuskin missä- 
kään Suomen pienissä maaseurakunnissa tawataan niin kaunista 
heleä=äänistä kelloa kun tämä on. 


7 Kiitos artikkelin löytymisestä Kaisa Kyläkoskelle. 

Lopuksi 


Katolisella keskiajalla kirkonkellot olivat pyhiä esineitä, res sacrae, ja ne 
vihittiin pyhään tarkoitukseensa. Niille annettiin kasteessa nimi, kuten 
Tammisaaren kellolle Neitsyt Maria ja Turun tuomikirkon suurimmalle 
kellolle Pyhä Henrik. Reformaatio pyrki karsimaan kirkonkelloistakin 
paavilliset hurskausmenot ja selitti kellojen tehtävän käytännölliseksi: 
ne eivät enää soineet Jumalan kunniaksi vaan yksinkertaisesti kutsuivat 
jumalanpalvelukseen. Eivätkä ne enää soineet vainajien sieluille autuut- 
ta vaan muistuttivat jälkeen jääneitä elämän katoavaisuudesta. (Kuuliala 
1943, 8.) 

Kellot olivat syrjäisimmässäkin seurakunnassa paikallinen hanke. 
Kalliit kellot hankittiin yhteisin ponnistuksin ja niistä pidettiin yhdessä 
huolta. Väreilevä sointi synnytti niiden ja ympärillä eläneiden ihmisten 
välille lämpimän, läheisen ja elävän suhteen. Kellojen hankintaa johti 
joko paikallinen kirkkoherra tai kappalainen, joka vastasi myös kellokir- 
joituksista. He olivat saaneet Turun Akatemiassa korkeimman huma- 
nistisen koulutuksen. Siksi he hallitsivat muun muassa latinan ja eri- 
laiset kirjalliset runomitat ja tunsivat myös kellojen ja kellokirjoitusten 
kulttuurihistorian. 

Monet kellot olivat 1700- ja 1800-luvuilla valamisen taidonnäytteitä, 
sillä ne olivat täynnä kirjoituksia ja koristeita. Latinan hallitseva asema 
kesti 1700-luvun lopulle, ruotsinkieliset kirjoitukset lisääntyivät 1600- 
luvun aikana ja suomen kieli tuli vähitellen mukaan 1720-luvulta läh- 
tien. Vuodesta 1731 kelloissa oli latinan- ja ruotsinkielisten lisäksi jo suo- 
menkielisiäkin runoja. 

Kellokirjoitusten vaikuttavin ominaisuus on se, että niissä puhuu mi- 
nä-muodossa itse kirkonkello. Kellon soinnissa ja resonanssissa puhe 
kiirii kilometrien päähän. Ihmiset kellon ympärillä syntyvät, elävät, kuo- 
levat. Kello soi sanomaansa yli sukupolvien, säädyistä piittaamatta. 


234 HEIKKI LAITINEN 


https://doi.org/10.21435/skst.1487 


LÄHTEET 


Suomennoksissa käytetyt lyhenteet 

SK = Suomen Kirkot 1-21, 1959-1998. Helsinki: Museovirasto. 

SKL = Pitkäranta, Reijo 2004: Suomen kirkkojen latina. Helsinki: Suomalaisen Kirjallisuuden 
Seura. 


KIRJALLISUUS 


Aalto, Seppo 2003: Pornaisten historia | vuoteen 1869: Talonpojan elämä. Porvoo: Pornaisten 
kunta. 

Andersson, G. A. 1912: Kemijärven pitäjän vaiheita. Kemi: Kemin Uusi Kirjapaino. 

Anon. 1776: Kortt Beskrifning öfwer Pudasjärvi Socken i Österbotten. Tidningar Utgifne Af et 
Sällskap i Äbo, N:o 11. 

Aspelin, Eliel 1985: Messukylän ja Hauhon kirkot. Suomen Muinaismuistoyhdistyksen Aika- 
kauskirja 7: 79-93. 

Brenner, Alf 1953: Sjundeå sockens historia. Första delen. Hangö: Sjundeå kommun. 

Calamnius, Gabriel 1734: Suru=Runot Suomalaiset. Turku. 

Castrén, Zachr. 1894: Vanhan ajan muistoja Kemin, Tervolan ja Simon seurakunnista. 
Suomen Muinaismuistoyhdistyksen Aikakauskirja 14: 239—302. 

Eldén-Pehrsson, Sanna 2010: Kirkonkellon hiljainen historia. Teoksessa Jussi Lehtonen & 
Salla Tenkanen (toim.) Ethnology in the 21st Century. Turku: Turun yliopisto, Kansatiede. 

Eldén-Pehrsson, Sanna 2011: Suomalainen kirkonkello ja sen monenlaiset juuret: Esi- 
kristillisiä soittimia, katolista liturgiaa ja kumisevaa puuta. Sananjalka 53: 231-246. 

Hanka, Heikki 2020: Kyrkokonstens och den visuella kulturens epoker: Föglö kyrka frän 
medeltid till nutid. Suomen museo 127: 67—93. 

Hartman, Torsten 1906: Borgä stads historia. Första delen. Borgä: G. L. Söderström. 

Hiekkanen, Markus 2005: Suomen kirkot keskiajalla. 2. painos. Helsinki: Otava. 

Hiekkanen, Markus 2007: Suomen keskiajan kivikirkot. Helsinki: Suomalaisen Kirjallisuuden 
Seura. 

Holmbäck, L. M. 1977: Klockgjutare i Stockholm: 1. En personalhistorisk studie. Acta 
Campanologica 2. 

Hyvönen, Heikki 1991: Meyer-suku ja sen valamat kirkonkellot Suomessa. Teoksessa Lars 
Pettersson & Heikki Hyvönen (toim.) Suomen kirkot 17. Helsinki: Museovirasto, 115-116, 
122. 

Hällström, Olof af 1957: Karis socken frän forntiden till vära dagar: IV. Karis och Svartä kyrkor. 
Ekenäs: Ekenäs tryckeri. 

Hällström, Olof af 1964: Pitäjän kirkko. Teoksessa Pohjan pitäjän historia. Osa 1. Pohja: 
Pohjan kunta, 159—247. 

Itkonen, Tuomo 1952: Inari: Inarin kirkkojen ja paimenten muisto. Kemi: Kustannus-Osake- 
yhtiö Kotimaa. 

Junkala, Leevi & Niemelä, Maria 1977: Suur-Lohtajan historia: 2. Vuodet 1809-1917. Lohtaja: 
Lohtajan kunta. 


KIRKONKELLO PUHUU 235 


https://doi.org/10.21435/skst.1487 


eränen, Jorma 1977: Paltamon seurakunnan historia. Paltamo: Paltamon seurakunta. 

orppi, Asta 2007: Meidän Käpylä. Jyväskylä: Tintta Kustannus. 

uuliala, Wiljo-Kustaa 1943: Kellot temppelin. Sortavala: Suomen kirkon sisälähetysseura. 

Laitinen, Heikki 2003: Hiljaisuuden ääniä. Teoksessa Heikki Laitinen: Iski sieluihin salama: 

Kirjoituksia musiikista. Toim. Hannu Tolvanen & Riitta-Liisa Joutsenlahti. Helsinki: Suoma- 

laisen Kirjallisuuden Seura. 

Laitinen, Heikki 2016: Kelloinwalaja Mikael Rostedt Luwialta. MUMU. Suomen musiikki- 

museo-yhdistyksen vuosikirja 2: 8—16. 

Lappalainen, Katja 2006: Arkipäiväisistä katseilta suojatuiksi: Nilsiän emäseurakunnan alueen 

kirkonkellot. Pro gradu -tutkielma. Jyväskylän yliopiston historian ja etnologian laitos. 

Lehtonen, Timo 2015: Vaienneet kellot: Autonomian ajan sotilaskirkot 1809-1917. Helsinki: 

Omakustanne. 

Mähönen, Reino 1966: Alatornion kirkko. Alatornio: Alatornion seurakunta. 

Neovius, Ad. (toim.) 1890: Ur Finlands historia. |. Publikationer ur de Alopaeiska pappren. 

Helsingfors: Söderström. 

Neovius, Ad. (toim.) 1891: Ur Finlands historia. II. Publikationer ur de Alopaeiska pappren. 
Helsinki: Söderström. 

Ollinen, J. F. 1893: Muinaismuistoja Kuortaneen kihlakunnan eteläisestä puolesta. Suomen 


Muinaismuistoyhdistyksen Aikakauskirja 15: 1—100. 

Pfaler, K. A. 1910: Sotkamon kirkonkello. Kotiseutu 15—16: 28. 

Pitkäranta, Reijo 2004: Suomen kirkkojen latina. Helsinki: Suomalaisen Kirjallisuuden Seura. 

Saaristo, Martti 1985: Pukkilan historia. Pukkila: Pukkilan kunta. 

Salmenius, Christiern 1754: Historisk och oeconomisk beskrifning öfwer Calajoki sockn uti 
Osterbotn. Abo: Jacob Merckell. 

Salminen, Timo 1999: Suomen kirkonkellot ja niiden valajat 1200—1500-luvuilla. Tekniikan 
Waiheita 4: 5-21. 

Snellman, A. H. 1887: Oulun kihlakunta: Muinaistieteellisiä ja historiallisia lehtiä. Suomen 
Muinaismuistoyhdistyksen Aikakauskirja 9: 1-278. 

Snellman, Johannes 1737: De urbe Uloa. Aboæ: Joh. Kizempe. 

Snellman, Johannes 2000 [1737]. Oulun kaupungista: De urbe Uloa. Suom. Sari Kivistö, toim. 
Harri Turunen. Oulu: Oulu-seura. 

Suomen Kirkot 1-21, 1959-1998. Helsinki: Museovirasto. 

Takala, Esa Eetu 1897: Muinaismuistoja Pietarsaaren kihlakunnan suomalaisesta osasta. 
Suomen Muinaismuistoyhdistyksen Aikakauskirja 17: 101—332. 

Toppelius, G. 1832: Oulun Kaupunnin Palosta 23:tena päiwänä Touko-kuuta 1822. Oulu: 
C. E. Barck. 

Tuulasvaara, Jaakko 1960: Suur-Kalajoen historia II: Isostavihasta pitäjän jakoon. Kokkola: 
Suur-Kalajoen historiatoimikunta. 

Wacklin, Sara 1995: Sata muistelmaa Pohjanmaalta. Suom. Katri Ingman-Palola. Oulu: 
Oulun Historiaseura. 

Vahtola, Jouko 1981: Pudasjärven seurakunnan historia. Pudasjärvi: Pudasjärven seurakunta. 


236 HEIKKI LAITINEN 


https://doi.org/10.21435/skst.1487 


Eelu Kiviranta 
Rahvaanrunoilija uudessa maailmassa 


Kirsti Salmi-Niklander 
O https: //orcid.org/0000-0003-0552-1801 


Anne Heimo 
O https: //orcid.org/0000-0002-7693-4710 


Tässä luvussa keskitymme amerikansuomalaiseen Eelu Kivirantaan 
(1873-1953) ja hänen omaelämäkerrallisiin ja siirtolaiselämää käsittele- 
viin runoihinsa. Pohjois-Suomesta vuonna 1901 Yhdysvaltoihin muutta- 
nut Kiviranta työskenteli aluksi kaivoksissa ja muissa raskaissa töissä, 
mutta osti myöhemmin oman maatilan vaimonsa Kaisan kanssa. Kivi- 
ranta rahoitti maatilaansa sekä perhettään runoillaan, joita myi suoma- 
laissiirtolaisille ja joita julkaistiin paikallisessa suomenkielisessä sano- 
malehdessä Walvojassa. Hän hankki myös oman pienen kotikirjapainon, 
jolla hän saattoi itse painaa runojaan. Runojen lisäksi Kiviranta ansaitsi 
elantoa perheelle myös suutarina ja hierojana. Vuonna 2010 Kivirannan 
jälkeläiset julkaisivat runoista kaksikielisen kokoelman A Rascal’s Craft: 
Musings of a Finnish-American Immigrant: Poems by Felu Kiviranta. Runot 
on kääntänyt englanniksi Kivirannan tyttärentytär Lillian Lehto. Ne on 
valikoitu Finnish American Heritage Centerin Eelu Kiviranta -kokoel- 
masta sekä Lillian Lehdon omista aineistoista. Vuonna 2015 Lillian Leh- 
don poika Steve Lehto julkaisi isoisoisästään ja hänen runoistaan ker- 
tovan YouTube-videon ”Felu Kiviranta: A Finnish Immigrant's Story”. 

Kiviranta oli kehittänyt kirjallista ilmaisuaan jo ennen Yhdysvaltoihin 
lähtöään. Vuosina 1895-1898 hän lähetti Suomalaisen Kirjallisuuden 
Seuran (SKS) arkistolle seitsemänä lähetyksenä lähes sata itse sepittä- 
määnsä runoa, joista useimmat jäivät ilmeisesti julkaisematta. Lillian 
Lehto tutustui näihin runoihin vasta A Rascal's Craft -kokoelman il- 
mestymisen jälkeen ja on käsitellyt niitä lehtiartikkeleissa (Lehto 2015; 
Lehto päiväämätön). Pohjois-Michiganin siirtolaisyhteisössä Eelu Kivi- 
ranta löysi uusia aihepiirejä ja julkaisumahdollisuuksia, joiden avulla 
hän saattoi luoda itselleen oman lukijayhteisön, joka oli myös valmis 
maksamaan hänen runoistaan. Hän palasi kuitenkin runoissaan myös 
lapsuuden ja nuoruuden kokemuksiinsa Suomessa, ja joitakin Suomes- 
sa kirjoitettuja runoja hän julkaisi lauluvihoissaan sellaisinaan tai muo- 
kattuina. 

Eelu Kivirannan tuotanto on laaja ja monitahoinen ja tarjoaisi aineis- 
toa moniin tutkimuksiin. Kiinnostavia piirteitä ovat muun muassa 
runokielen ja -mitan muutokset. Emme tässä luvussa vertaile yksityis- 
kohtaisesti SKS:n arkistoaineistoja ja Yhdysvalloissa julkaistuja runoja. 
Keskeisenä tutkimuskohteenamme ovat Eelu Kivirannan vaihtuvat julki- 
suusstrategiat (ks. Mikkola 2013, 357). Miten hän asemoi itsensä kirjoit- 
tajana suhteessa rahvaanrunoilijoihin, arkkiveisujen kirjoittajiin ja mui- 
hin 1800-luvun itseoppineisiin kansankirjoittajiin? Millaisia uusia aihe- 
piirejä ja julkaisumahdollisuuksia hän löysi siirtolaisyhteisössä? Olem- 
me myös kiinnostuneita keinoista, joilla hän onnistui luomaan, paketoi- 
maan ja markkinoimaan elämänsä ja kokemuksensa myytävään muo- 
toon (ks. Rak 2013, 7). 

Eelu Kivirannan runovihkojen kattavin kokoelma sijaitsee Finnish 
American Heritage Centerin arkistossa Hancockissa Pohjois-Michiganis- 
sa. Siellä on myös hänen käyttämänsä kotikirjapaino. Kirsti Salmi- 
Niklander tutustui näihin kokoelmiin vieraillessaan Hancockissa 2012. 
Olemme käyttäneet A Rascals Craft -valikoimaa tutkimusaineistona ver- 
taillen sitä muihin käytettävissä oleviin aineistoihin. Kansalliskirjaston 
Amerikka-kokoelmassa on kolme sidosta Felu Kivirannan runovihkoja. 
Runovihkojen ajoittaminen on mahdollista vain runojen sisällön pe- 
rusteella, sillä niihin ei ole merkitty painovuotta eikä sivunumeroita. 
Suomalaisen Kirjallisuuden Seuran kirjallisuuden ja kulttuurihistorian 

kokoelmissa on Eelu Kivirannan runokäsikirjoituksia, joita hän lähetti 
arkistolle vuosina 1896-1898. Arkiston kokoelmissa on myös Kiviran- 
nan ja seuran sihteerin F. W. Rothstenin kirjeenvaihtoa vuosilta 1896- 
1897. 

Tarkastelemme Eelu Kivirannan tuotantoa suhteessa kansan kirjallis- 
tumisen tutkimukseen, joka on noussut vahvaksi monitieteiseksi tutki- 
musalaksi 2000-luvulla (Laitinen & Mikkola 2013; Kuismin & Driscoll 
2013). Felu Kivirannan kokoelma on sisällytetty Suomalaisen Kirjallisuu- 
den Seuran luetteloon Kansankirjoittajat. 

Felu Kiviranta sopii taustoiltaan hyvin itseoppineen kirjoittajan mää- 
ritelmään (Kauranen 2013, 27), sillä hän oppi kirjoittamaan omatoimi- 
sesti ja kehitti kirjoitustaitoaan itsenäisesti ilman koulusivistystä. Kaisa 
Kauranen (2013, 48-50) on eritellyt itseoppineiden kirjoittajien motii- 
veja: Eelu Kivirannan motiivina oli selkeästi tarve itseilmaisuun ja halu 
jättää itsestään kirjallinen jälki. Hänen toiveissaan oli alusta lähtien ru- 
nojensa saaminen julkisuuteen, mutta taustalla oli myös henkilökohtai- 
nen ilmaisutarve. 

Toinen tulkintakehys Eelu Kivirannan tuotannolle on amerikansuo- 
malainen siirtolaiskirjallisuus, jota on tutkittu jonkin verran (ks. esim. 
Häkli 1962; Kero 1976; Kostiainen 1977; Kostiainen 2014; Hoglund 
1977; Palmgren 1966; Sundsten 1977; Pilli 1986; Into 1996). Ensim- 
mäisen polven suomalaissiirtolaisten tuottama kirjallisuus oli pääosin 
työväenkirjallisuutta, jonka lisäksi julkaistiin uskonnollista kirjallisuutta 
ja kaunokirjallisuutta sekä jonkin verran raittiuskirjallisuutta. Myös eri- 
laisille oppaille, oppikirjoille ja tietokirjoille oli kysyntää. Tiukkoja rajoja 
eri muotojen välillä on vaikea vetää, sillä esimerkiksi kaunokirjallisuu- 
della saatettiin edistää niin sosialismia kuin raittiutta. (Häkli 1962, 41, 
49; Kostiainen 1977, 56-57; Kostiainen 2014.) 

Siirtolaiskirjailijat elivät eräänlaisessa välitilassa vanhan ja uuden 
kotimaansa välillä, ja siksi heidän oli löydettävä oma tapansa kirjoittaa. 
Siirtolaiskirjailijat kirjoittivat pitkälti omiin tarpeisiinsa. Monet kauno- 
kirjalliset teokset, romaanit tai runoelmat, ovat omaelämäkerrallisia ja 
perustuvat kirjoittajien omiin tai heidän lähipiirinsä kokemuksiin. (Kero 
1976, 164; Into 1996, 33-35; Sallamaa 2018, 10, 18—21.) Runoja ja kerto- 
muksia julkaistiin amerikansuomalaisten lehdissä sekä eri yhdistysten 


EELU KIVIRANTA 239 


https://doi.org/10.21435/skst.1487 


ja järjestöjen julkaisuissa, joissa oli melko matala julkaisukynnys. Runo- 
muotoiset kirjoitukset olivat arkkiveisuihin tottuneiden suomalaisten 
lukijoiden keskuudessa erityisen suosittuja. (Kolehmainen 1947, 110; 
Hoglund 1960, 30-31; Niemelä 2018, 139.) Käsinkirjoitetut lehdet olivat 
tulleet monille siirtolaisille tutuiksi jo suomalaisissa raittius- ja nuoriso- 
seuroissa, joissa niistä tuli suosittu julkaisumuoto 1800-luvun lopulla ja 
1900-luvun alussa. Sekä Yhdysvalloissa että Kanadassa käsinkirjoitettuja 
lehtiä toimitettiin monissa siirtolaisyhteisöissä ja niistä käytettiin termiä 
”nyrkkilehti”. (Kolehmainen 1977, 247-249; Lindström-Best 1982; Salmi- 
Niklander 2002, 2017.) 

Ensimmäisen polven kirjailijat selittävät kirjoituksissaan lähtön- 
sä syitä ja pyytävät jopa anteeksi lähtöään. He kuvailevat matkaansa, 
saapumistaan uuteen maahan, työn etsintää, työn raskautta sekä kohtaa- 
miaan vaikeuksia ja orpouden tunnetta. Suomen luonto ja nostalginen 
kaipuu vanhaan kotimaahan olivat myös toistuvia teemoja. (Ks. esim. 
Into 1996, 58-82, 151-155.) Samoja teemoja käsiteltiin myös aikakau- 
den suomalaissiirtolaisten lauluissa (ks. esim. Hoglund 1960, 32-35; 
Niemelä 1997, 41; Rantanen 2017; DuBois & Cederström 2021). Toisen, 
kolmannen ja neljännen polven kirjailijoiden teoksissa ensimmäisen 
sukupolven kohtaamat vaikeudet on voitettu nimenomaan suomalaisille 
ominaisiksi katsotuille piirteillä, kuten peräänantamattomuudella ja sin- 
nikkyydellä. Näitä kanadansuomalaisten historiaan erikoistunut Samira 
Saramo on kutsunut sisu-narratiiveiksi. Tyypillisessä sisu-narratiivissa 
suomalainen siirtolainen raivaa ”villin” luonnon käyttöönsä yksin tai 
yhdessä muiden suomalaisten kanssa. (Saramo 2017, 68-69; ks. myös 
Into 1996, 177—179.) 

Siirtolaiskirjallisuudelle oli suuri kysyntä. Vuosisadan vaihteessa ryh- 
dyttiin järjestämään kirjoituskilpailuja ja Amerikan Kirjallisuuden Seura 
perustettiin jo toistamiseen vauhdittamaan julkaisemista. Myös monet 
muut seurat ja yhdistykset tukivat amerikansuomalaisten kirjallisuuden 
julkaisemista. (Into 1996, 38-39, 42-45.) Sen sijaan kustantajat mie- 
luummin käänsivät tunnettuja teoksia suomeksi kuin julkaisivat siirto- 
laiskirjailijoiden teoksia. Amerikansuomalaiset kirjakaupat myivät pää- 
asiassa Suomesta tuotuja kirjoja. (Häkli 1962, 52; Pilli 1986, 142-143.) 
Tämän vuoksi osa siirtolaiskirjailijoista päätyi kustantamaan teoksiaan 

itse (Häkli 1962, 52). Ashtabulassa Ohiossa toiminut Amerikan Sanomat 
-lehti toimi myös kustantajana ja julkaisi suomalaissiirtolaisten runo- 
antologioita ja proosateoksia (Salmi-Niklander 2022). Vaikka suomen- 
kielistä siirtolaiskirjallisuutta pidettiin melko heikkotasoisena ja ker- 
taluonteisena, siirtolaisten into kirjoittaa kokemuksistaan oli suurta. 
Etenkin lyhyiden tekstimuotojen, kuten kertomusten ja runojen, kirjoit- 
taminen oli suosittua. Näitä myös mielellään esitettiin eri tilaisuuksissa. 
Näiden suosion on katsottu juontuvan siitä, että suullisen kulttuurin 
lajit olivat kouluttamattomille siirtolaisille tutumpia kuin kirjallisen kult- 
tuurin lajit. (Hoglund 1977, 29-30.) 


Runoharrastuksia ja julkaisuhaaveita 


Eliel ”Eelu” Kiviranta (Kiwiranta) syntyi Oulaisissa 31.12.1873 Matka- 
nivan kylässä Pyhäjoen rannalla. Kotitalonsa nimeksi hän mainitsee 
Suomalaisen Kirjallisuuden Seuralle lähettämässään omaelämäkerralli- 
sessa runossaan Mäkelän tai Putkelan. Hänen tyttärentyttärensä Lillian 
Lehto kertoo Kivirannan käyneen vain viisi viikkoa rippikoulua. Lehdon 
mukaan isä oli opettanut Kivirannan lukemaan, mutta 15-vuotiaana hän 
opetteli itse kirjoittamaan, jotta saisi päässään jo vuosia pyörineet säkeet 
paperille. (Lehto 2015; Lehto päiväämätön.) Suomalaisen Kirjallisuuden 
Seuralle vuonna 1895 lähetetty ensimmäinen runokokonaisuus alkaa 
lähes 30 sivun pituisella, kalevalamittaa mukailevalla mutta riimillisellä 
omaelämäkerrallisella runolla. Kiviranta kuvaa yksityiskohtaisesti lap- 
suuden leikkejä ja harjaantumista maalaistalon töihin. Myös lukemaan 
oppimista hän käsittelee varsin pitkään: 


Nyt alettiin puhua puustaavista 
Aapiskirjan kirjaimista 

Nepä outoja olivat 

Aivan vieraalle vilkkuvat 

En niihin tahtonu taipua 

Fikä lukemaan luopua 

Ne oli outoja opetella 

Hankaloita harjotella 
Niihin vaivuin vaikiasti 
Opin aivan ahtahaasti 

Oli vastahakosta harjotella 
Oikein työläs opetella 
Kirjan tavuja taitamaan 
Aat ja oot oppimaan 
Monesti vitsalla vihattiin 
Pikku poikasia piiskattiin 
Kun en halulla harjotellu 
Oiva lailla opetellu 

[4 

Niin en mää heti heränny 
Fi kynä käteen kyenny 
Minä vasta vanhoillani 
Vuotuisilla vuosillani 

Sitte enemmän aikaa elettyä 
Viiten toista vietettyä 

Otin minä kynän kynsilleni 
Etsin paperia esilleni 
Alon aata piirteleen 
Puustaimista puheleen 


Kotitöiden ohessa Eelu kävi ”kasakoissa” naapuritaloissa ja teki muitakin 
tilapäistöitä. ”Mieluummin jätkänä kuin renkinä” oli hänen periaatteen- 
sa. Kirjoitusharrastus alkoi viritä uudelleen sen jälkeen, kun noin 
18-vuotias Eelu palasi kotiin työskenneltyään Tornion sahalla. Hän eli 
jonkin aikaa säästöillään ja kertoi runoissaan saaneensa aikaa kirjoitta- 
miselle: 


Nyt oli aikaa ajatella 
Tunteitani tuumitella 
Alon mää rustata runojani 
Laittaa pikku laulujani 
Joita jo ennenki esittelin 

Jonku kerran kehittelin 
Nyt mää oikein opettelin 
Runo taitua taivuttelin 
Siitäpä virret virkkuvat 
Syntyyn runot rupesivat 
Niitä mä painon pareille 
Välistä virkkon vierahille 
Niilläpä naiset naurahteli 
Mies väjet mietiskeli 


Eelu Kivirannan runossa on monia samoja piirteitä ja formuloita kuin 
1800-luvun alkupuolen rahvaanrunoilijoiden omaelämäkerrallisissa ru- 
noissa. Anna Kuismin (2013, 191-202) on tarkastellut rahvaanrunojen 
metalyyrisiä aineksia, jossa kuvataan kirjoittamista konkreettisena toi- 
mintana. Säe ”otin minä kynä kynsilleni” toistuu lähes samanlaisena 
rahvaanrunoilijoilla (Kuismin 2013, 196). Myös kirjoittamisen ja fyysi- 
sen työn rinnastaminen on yhteinen piirre. Kalevalamitan käyttö ei Kivi- 
rannalla ole oikein luontevaa, ja hän toistaa samoja säkeitä ja ilmauksia. 
Ehkä runomitan valintaan on vaikuttanut Suomalaisen Kirjallisuuden 
Seuran odotusten ennakointi? Seuran kiinnostus rahvaanrunoilijoihin 
oli hiipunut, mutta Kustavi Grotenfeltin toimittama valikoima Kahdek- 
santoista runoniekkaa ilmestyi vuonna 1889 (Kuismin 2013, 189). 

Omaelämäkerrallisen runon lopullinen käänne on kutsuntatilaisuus, 
jonka tuloksena Eelu valitaan kolmen vuoden sotapalvelukseen Ouluun. 
Suomalaisen Kirjallisuuden Seuralle lähettämissään runoissa hän käsit- 
telee kokemuksia armeijassa, seurustelua ja kumppanin etsintää. Runo- 
jen sävy on humoristinen, välillä itseironinen. Kalevalamitan mukailu 
vaihtuu riimittelyksi, jossa taidot vähitellen karttuvat. 

”Runoilijan Ilo virsi” kuului Kivirannan 3.3.1897 lähettämään 17 ru- 
non kokonaisuuteen. Siinä hän käsittelee avoimesti haaveitaan runojen 
julkaisemisesta, jota hän kuvailee sanoilla ”valkeuteen saattaminen”. 
Oman kirjoittamisen vähättely oli myös rahvaanrunoilijoille tyypillinen 
ilmaisukeino (Kuismin 2013, 203-207). 

[--] En valkeuteen ole runojani saatellu 
vaikka niitä olen ikäni aatellu 

Wain nytpä virkkui mun järki kehä 

Niin aloin tätäki runua tehä 

Olen jo tehnyt monta runua 

Paljon on pitänyt järkiäni punua 

Enkä ole näistä kiitosta kuullu 

niin aina olen mää niin luullu 

Että mun runoni menevät myttyyn 

Eikä ne ala maailmalla syttyyn [- -] 


Samoihin aikoihin Eelu Kiviranta kävi kokoelmiinsa liittyen kirjeenvaih- 
toa seuraan sihteerin F. W. Rothstenin kanssa. Hän toivoi, että seura jul- 
kaisisi hänen runojaan, mutta oli kuitenkin huolissaan siitä, että armei- 
jan oloja kriittisesti käsittelevät runot tulisivat julki. Rothsten suositteli 
Felulle perinteen keruuta, mutta Eelu ei oikein näytä ymmärtävän tätä 
ohjeistusta. 12.12.1896 päivätyssä kirjeessään hän kirjoittaa: 


[- -] kaiken ikäni olen asunu Oulaisten pitäjässä en ole maailmalla 
kulkenu enkä maailmalta viisa[utta?] saanu eikä näitä vähälisiä?] 
runojani sillä minussa itsessäni on syttyny tämä runo henki ja 
itselläni taipumus tällaiseen runo malliin mitä [nyt] olen teille lä- 
hettänyt ja minä en tahto maailmalle sanoja saata eikä muitten te- 
kemiä runoja kirjoittaa eikä entrata eikä rutistaa ne saavat minulta 
olla alallaan vaan minä tahton [?]kseni omassa päässäni nämä ru- 
noni kyhätä [- -] En minä paljon rakasta nuista muitten tekemistä 
runoista koska ne on aivan toiseen malliin tehty kuin minun ja 
nuo satut ja sananlaskut ei minua miellytä. 


Felu Kiviranta valitteli runojensa viimeistelemätöntä kieltä ja sitä, ettei 
hänellä ole ollut mahdollisuutta koulunkäyntiin eikä puhtaaksikirjoitta- 
jan palkkaamiseen. Hän toivoi runojensa tulevan julkaisuksi ja ilmoitti 
lopuksi, ettei halua lähettää niitä millekään muulle kirjapainolle. Myös 
runossa ”Kiitos runo Suomalaiselle Kirjallisuutelle” (lähetys 5.5.1897) 
Kiviranta edelleen elättää toiveita, että seura julkaisisi hänen runonsa. 

Runon kuvakieli ja kalevalamitan tapailu muistuttavat 1800-luvun alku- 
puolen rahvaanrunoilijoiden runoja, joissa ylistetään suomen kieltä: 


[--] Nyt mää olen onnellinen 
Kirjallisuutelle kiitollinen 
Koska otatte oloihinne 

Vielä panette painoihinne 
Minun pieniä piirteitäni 
Rikuttomia rivejäni 

Kunpa jaksaisin jaaritella 
Kaikki tuntoni tuumitella 
Sitte kirjat kirkastuisi 

Vaiva näköni valistuisi [--] 


Kirjeessään 14.5.1897 Rothsten ilmoitti kuitenkin suoraan, että seura ei 
tule julkaisemaan runoja, mutta pitää ne tallessa ”kansamme luonteen 
tutkijoita varten”. Vastauskirjeessään 15.8.1897 Felu Kiviranta pyysi ru- 
nojaan takaisin ”lainaksi”, jotta voisi itse kirjoittaa niistä itselleen kopiot 
muistikirjaan. Rothsten lähettikin Kivirannalle runot takaisin, ja Eelu 
puolestaan palautti ne (kirje 3.9.1897). 

Kati Mikkola (2013, 355—359) on tarkastellut Suomalaisen Kirjallisuu- 
den Seuran suhtautumista omia kirjoituksiaan lähettäviin kynäilijöihin. 
Jotkut näistä halusivat ennen kaikkea omien kirjoitustensa arkistoimista, 
vaikka heille tehtiin selväksi, että seura ei niitä tulisi julkaisemaan. Ar- 
kisto pyrki ohjailemaan kirjoittajia perinteen keruuseen ja välttämään 
omaa sepittämistä ja liian omaperäistä kommentointia. Ansioituneille 
perinteenkerääjille voitiin maksaa palkkioita. Vähäpätöisinä pidetyt lä- 
hetykset kuitattiin SKS:n keskustelemukset -pöytäkirjoissa maininnalla 
”Kiitoksella mainitaan”. Tällä maininnalla huomioitiin myös Eelu Kivi- 
rannan runolähetys. (Keskustelemukset 3.3.1897; Suomi 14/1897, 112.) 
Felu sai kuitenkin seuralta kirjoja: viisiosaisen Kertomuksia ihmiskunnan 
historiasta, Aleksis Kiven Seitsemän veljestä sekä Kalevalan. Näistä hän 
kiittää kirjeissään ja mainitsee Kalevalan myös kiitosrunossaan. 

Eelu Kivirannan ikätoveri Vilho Itkonen (1872-1918) oli kotoisin torp- 
pariperheestä, kuten Kivirantakin. Hän lähetti Suomalaisen Kirjallisuu- 

den Seuralle perinnekeräelmiä, mutta myös muita kirjoituksia, joissa 
hän pohti filosofisia ja poliittisia kysymyksiä soveltaen niitä perinne- 
aineistoihin ja kansanuskoon. Kati Mikkolan mukaan tämä oli olennai- 
nen osa Itkosen julkisuusstrategiaa: sosialismia ja teosofiaa yhdistävänä 
hän joutui kaikkien poliittisten ryhmien marginaaliin, ja hänellä oli vai- 
keuksia saada kirjoituksiaan julki. Itkonen julkaisi kuitenkin arkkivei- 
sukokoelman nimimerkillä ”Mooses”, jossa on myös yksi suomalaisista 
Titanic-arkkiveisuista (Mooses 1912; Vuorikuru 2019). 

Eelu Kiviranta muistuttaa monella tapaa myös Tuulikki Kurjen väitös- 
tutkimuksessaan tarkastelemaa Heikki Meriläistä (1847-1939). Kainuu- 
laista Meriläistä pidetään ”poikkeuksellisena talonpoikana”, joka sepän, 
maanmittarin apulaisen ja maanviljelijän töiden ohella toimi lähes koko 
aikuisikänsä perinteenkerääjänä ja kansankirjailijana. Suhtautuminen 
Meriläiseen oli kaksijakoista. Vaikka itseoppineen Meriläisen aktiivista 
keruutyötä ja kaunokirjallisia tuotoksia arvostettiin, samalla häntä kri- 
tisoitiin ja vaadittiin muuttamaan tapojaan. Hänen kirjoitustyyliään 
pidettiin liian kansanomaisena, että häntä olisi voitu pitää ”oikeana” 
kirjailijana. Myöskään hänen tavastaan muokata keräämiään perinne- 
aineistoja ei pidetty, koska muokkauksen katsottiin pilaavan niiden ”au- 
tenttisuuden”. (Kurki 2002, 11-13.) Kuten Meriläisellä, Kivirannalla oli 
omia näkemyksiä ja tavoitteita, jotka olivat osittain ristiriidassa hänen 
runojaan vastaanottaneen Suomalaisen Kirjallisuuden Seuran arkiston 
toiveiden kanssa. Meriläinen sai kuitenkin kertomuksiaan ja romaane- 
jaan julkaistuksi WSOY:n kustantamana, ja Suomalaisen Kirjallisuuden 
Seura maksoi hänelle palkkioita perinnekeräelmistä. (Suomi 14/1897, 
113.) Meriläinen julkaisi vain proosateoksia, mutta hän on mahdollisesti 
toiminut Felu Kivirannan yhtenä innoittajana. Kiviranta ei runoissaan 
tuo juuri esille lukemaansa kirjallisuutta, mutta mainitsee Katekismuk- 
sen sekä Suomalaisen Kirjallisuuden Seuralta saamansa kirjat. 

Ainakin yhden runon Eelu Kiviranta sai painetuksi Suomessa olles- 
saan: runo ”Oulun markkinoilla” julkaistiin Oulussa 1.1.1899 ilmes- 
tyneessä Sussu-lehdessä, jossa ilmestyi myös Kivirannan seuranhaku- 
ilmoitus. Lehteä ilmestyi ilmeisesti vain tämä yksi numero, ja se oli 
suunnattu Oulun markkinoiden kävijöille. Markkinaruno julkaistiin 
myös Michiganissa julkaistussa lauluvihossa Eelu Kivirannan tekemiä 

Kansan Runoja I. Tässä runossa riimittely sujuu jo luontevasti, ja Eelu 
tekee humoristisia ja tarkkoja havaintoja markkinoiden ihmisistä ja ta- 
pahtumista: 


On kansa wiel’ hereillä Suomenki maas, 
Nyt on markkinat Oulussa taas. 
Tätä nyt maalais-kansakin muistaa 
He kilwalla Ouluun tulla luistaa. 
Nyt monelle kauppa kiihkoa nostaa, 
Saamat tavaraa myydä ja ostaa. 
Hywin nyt kauppamiehet riehuu 

ja tori täynnä wäkiä kiehuu. 
Juomari-poikia tauti nyt piinaa, 

Kun ei saada Oulusta wiinaa. 
Täytyypi heidän mennä hotelliin 

Ja siellä tarttua olutputelliin. 

Wielä saa alakerrassa naukkuja, 
Kuuluupi sieltä nyrkin paukkuja. 
On setiä tullut markkinalaskuun, 
Monella meneepi mattikin taskuun. 
Konjakkiryypyt päähän jo äytyy, 
Kadulla poikain huipata täytyy. 
Toisia poliisit putkaan taljaa 

Jotka on liiaksi ryyppinyt kaljaa. [--] 


Armeijavuosien jälkeen Felu siirtyi töihin Ouluun Äströmin nahkateh- 
taalle. Hänen viimeinen viestinsä Suomalaisen Kirjallisuuden Seuralle 
oli postikortti, jossa hän kertoo, ettei aika enää riitä runojen kirjoittami- 
seen. Tehtaalla työskennellessään hän tapasi tulevan vaimonsa Kaisa 
Vehkaperän (s. 1875), jonka kanssa Kiviranta avioitui keväällä 1900. 
Pariskunnan esikoinen Wäinö syntyi tammikuussa 1901. Maaliskuussa 
1901 Kiviranta lähti Yhdysvaltoihin ja Kaisa ja Wäinö kaksi kuukautta 
myöhemmin kesäkuussa 1901. Yhdysvalloissa perhe asettui ensin 
Ripleyiin Kuparisaareksi (Copper Island) kutsutulle seudulle Pohjois- 
Michiganiin. 

Pohjois-Michiganissa sijaitseva Keweenaw'n niemimaan pohjoisosas- 
sa sijaitseva Kuparisaaren alue on ollut merkittävä suomalaissiirtolai- 
suuden keskus, ja alueella asuu edelleen enemmän suomalaisia suku- 
juuria omaavia kuin missään muualla Yhdysvalloissa. Suomalaisia 
alkoi hakeutua alueen moniin kuparikaivoksiin töihin 1860-luvulla, ja 
Hancockiin ja Calumetiin muutti tuhansittain suomalaisia. Ensimmäi- 
nen suomenkielinen sanomalehti aloitti Hancockissa jo vuonna 1876 ja 
nykyään Finlandia University'na tunnettu Suomi-opisto vuonna 1896. 
Vuosien 1913-1914 laajan kuparikaivoslakon jälkeen monet suomalaiset 
muuttivat alueelta pois ja kaivostoiminta hiipui lopullisesti 1960-luvulla. 
(Ks. esim. Holmio 1967; Kaunonen 2009; Kaunonen & Goings 88-91, 
113114.) 

Lukuisten muiden suomalaissiirtolaisten tavoin Kiviranta sai töitä 
Ouincy Mining Companyn kaivoksilla. Työ oli raskasta, ja jo viiden kuu- 
kauden päästä Kiviranta vaihtoi työpaikkaa. Perhettä kosketti myös suru, 
kun Wäinö kuoli yhdeksän kuukauden iässä. Ripleysta perhe muutti 
Redridgeen, missä Kiviranta työskenteli edelleen kaivosyhtiössä, mutta 
nyt murskaamossa. Redridgessa perheeseen syntyi toinen poika, Lauri, 
vuonna 1904 ja vuonna 1906 tytär Hilda. Vuonna 1907 Kivirannat olivat 
saaneet säästettyä sen verran rahaa, että he saattoivat ostaa oman maito- 
tilan Nisulasta, Michiganista. Toinen tytär Ida syntyi Nisulassa vuonna 
1909. (Lehto 2010, v-vi.) 


Oma nyrkkipaino ja ”puukien” markkinointi 


Redridgessa Kiviranta hankki itselleen pienen painokoneen, niin kutsu- 
tun nyrkkipainon, jolla hän ryhtyi hankkimaan perheelle lisätuloja jul- 
kaisemalla ja myymällä itse runojaan. Oma paino vahvisti Eelun riippu- 
mattomuutta kirjailijana sekä perheen elättäjänä. Lisätuloilla perhe 
hankki maatilansa, mutta Kiviranta jatkoi runojen julkaisemista ja myy- 
mistä myös tämän jälkeen. Kansalliskirjaston Amerikka-kokoelmassa 
on joitakin Eelu Kivirannan Yhdysvalloissa julkaisemia lauluvihkoja. 
Samalla hän toimi muun muassa suutarina, hierojana ja kupparina sekä 
Walvoja-lehden kirjeenvaihtajana ja agenttina. (Lehto 2010, v-vi.) 

Felu Kivirannan julkisuusstrategia oli suomalaisissa siirtolaisyhtei- 
söissä ilmeisesti ainutlaatuinen. Tätä on korostanut Armas Holmio, 
joka on koonnut Felu Kivirannan lauluvihkojen ja käsikirjoitusten ko- 
koelman Finnish American Heritage Centerin arkistoon Hancockissa 
Michiganissa (Lehto 2010, vii). Holmio ei kuitenkaan mainitse Kiviran- 
taa vuonna 1967 julkaistussa Michiganin suomalaisten historiassa, vaik- 
ka esittelee muuten yksityiskohtaisesti suomalaisyhteisöjen ihmisiä ja 
tapahtumia. Felun käyttämä kotikirjapaino on myös Heritage Centerin 
museokokoelmissa. 

Muut siirtolaiskirjailijat eivät joko julkaisseet kirjallisia tuotoksiaan, 
kuten Otto Birger Haanpää (ks. Sallamaa 2018), tai painattivat julkaisu- 
jaan suomalaisissa paikallisissa kirjapainoissa tai julkaisivat niitä lehdis- 
sä. Yksi heistä oli Matti Johansson, joka julkaisi Suomen tapahtumien 
innoittamana poliittisen runoelman Manifestin maininkeja 1904 (Johans- 
son 1904; Hoglund 1960, 31-32). Ensimmäiset suomalaiset kirjapainot 
perustettiin juuri Hancockiin jo 1870-luvulla (Holmio 1967, 504-509, 
518-520; Kaunonen 2009, 85). Miksi Eelu ei hyödyntänyt noiden kirja- 
painojen palveluksia? Fhkä taustalla olivat turhauttavat kokemukset ru- 
nojen julkaisuyrityksistä Suomessa, joten hän halusi pitää kaikki langat 
omissa käsissään. 

Oman kirjapainon käyttäminen ei ollut mahdollista 1800-luvun ja 
1900-luvun alun suomalaisille itseoppineille kirjoittajille. Vuoden 1829 
sensuuriasetus edellytti, että kirjapainot toimittivat kaikista tuotteistaan 
kappaleen sensuuriviranomaisille. Käytännössä useimmat arkkiveisut 
eivät käyneet läpi sensuuritarkastusta, mutta oli joitakin tapauksia, jois- 
sa koko arkkiveisupainos määrättiin tuhottavaksi. Kirjapainojen mää- 
rä Suomessa lisääntyi 1800-luvun jälkipuoliskolla, ja erityisesti uudet 
kirjapainot julkaisivat suosittuja arkkiveisuja. (Hakapää 2013, 233-234.) 
Painotuotteiden sensuuri vaikutti siihen, että käsin kirjoitetut lehdet säi- 
lyivät Suomessa hyvin suosittuna julkaisumuotona sekä sivistyneistön 
piirissä että maaseudun ja tehdaskaupunkien yhteisöissä. Niiden ku- 
koistusaika ajoittui 1900-luvun alkuvuosikymmenille, jolloin sensuuri 
kiristyi venäläistämistoimien seurauksena. (Salmi-Niklander 2013, 386- 
398; Berrenberg & Salmi-Niklander 2019, 136-137.) 

Yhdysvalloissa ei ollut vastaavaa painotuotteiden sensuurijärjestel- 
mää. 1800-luvun jälkipuoliskolla tulivat suosituiksi pienet kotikirja- 
painot, joista käytettiin nimityksiä toy press ja novelty press. Keskiluokkais- 
ten perheiden lapset ja nuoret saattoivat niiden avulla painaa omia 
lehtiään ja levittää niitä kirjeitse tai ystäväpiirissä. Tätä niin kutsuttua 
amateur journalism -ilmiötä on tutkittu jonkin verran (Isaac 2016). Suo- 
messa virkavalta olisi kieltänyt vastaavat harrastukset, ja sensuuriviran- 
omaiset seurasivat jopa opiskelijoiden käsinkirjoitettuja lehtiä. Lillian 
Lehto on lehtiartikkelissaan (2015) kuvaillut Eelu Kivirannan ostamaa 
”nyrkkipainoa”. Ilmeisesti oli kysymys novelty press -tyyppisestä kotikirja- 
painosta. Runovihot painettiin fraktuurakirjasimilla, ja Kiviranta sai 
hankituksi myös suomalaiset ä- ja ö-kirjaimet. 

Kiviranta kiersi kesäisin pyörällä ja talvisin hiihtämällä myymässä 
runojaan. Autoa hän ei koskaan hankkinut. (Lehto 2010, vi.) Kivirannan 
laaja ja monipuolinen, usein humoristinen runotuotanto teki hänestä 
tunnetun suomalaissiirtolaisten keskuudessa. (Kurtti 2020, iii.) Kivi- 
ranta oli taitava riimittelijä, ja hän turvautui usein riimeihin myös kes- 
kustellessaan. Häneltä myös tilattiin runoja syntymäpäiville ja muihin 
juhliin lausuttaviksi. (Lehto 2010, vi-vii; Hoglund 1977, 32.) 

Runossaan ”Weitikan Wehkeitä” lähes 50-vuotias Kiviranta (2010, 
50-51) muistelee nyrkkipainon hankintaa ja kuvailee itseironisesti ru- 
noilija-itseään: 


[--] Hän nyrkkipainon itselleen rustaa 
Ja sillä hän nyt paperia mustaa 

Fi runoseppää' ois hänestä tullu 
Jos ei olis hän wähäsen hullu 
Järkiä on hänellä pikkusen itua 
Että woipi sanoja yhteen situa 
Myös asiat siihen laihin punoa 
Niin tehdä monta kierää runoa 
Käytös on myös hänellä moukka 
Monesti heikko-hermoset loukkaa 
Kun kaikki asiat niin julki säistää 
Fi pöhlö älyä mistä wäistää 

Sillä jokahinen tämän Eelun ties 

Että hän on hyvin kepuli mies 

Fi ryskätöissä hän miestä piittaa 
Mutta ajatus runo-mallia wiittaa 

On monta runo-puukaa jo myöny 

Ne rahat kaikki nälissään syöny 

Eikä ne ole vielä häntä lihottanu 
Mutta monen on niillä wihottanu [- -] 


Runossa ”Kuka runoja ostaa” Kiviranta (2010, 52) erittelee runo- 
vihkojensa ostajakuntaa. Hän kutsuu runovihkojaan termillä ”puuka”. 
Rikkaat ylenkatsovat hänen runojaan, ”pisnes-miehet” taas ovat nuukia: 


[--] Elämä heillä on warsin nuukaa 
Harvoin he minulta ostaa puukaa 
Kuin he saawat kehitystä periä 

Pois he moukan luokasta eriää 

Sitte niin helposti tekewät tinoja 
Niitä he pailaawat pitkiä pinoja 

Fi heillä ole nyt waatteet liassa 

Ne mustat tuplat wälkkyy hiassa 

He lasi silmiä nenällään kantaa 
Kaulassa pitäwät kovaa pantaa 
Mieli wain palaa rahojen laskusa 
Kaksi pännää on liiwin taskusa [- -] 


Kiviranta käsitteli runoissaan laajasti omaa elämäänsä ja siirtolaisuutta. 
Osassa runoja oli opastava tai varoittava sävy, osaa voi kuvata rakkausru- 
noiksi. Kiviranta kotiutui uuteen kotimaahansa, mutta tämä ei estänyt 
häntä käsittelemästä runoissaan myös siirtolaisuuden nurjia puolia ja 
siirtolaisten pettymyksiä. Vaikka monet runoista olivat kepeitä ja iloisia, 
joitakin aihepiirejä, kuten omaa lapsuuttaan ja siirtolaisuutta hän käsit- 
telee suorin sanoin ja peittelemättä. 

Näissä uudemmissa runoissa lapsuuden kuvaus on synkempää kuin 

ensimmäisissä omaelämäkerrallisissa runoissa: vanhempien avioliitto 
oli riitaisa ja päättyi eroon. Isän uudelleen avioitumisen vuoksi Kiviran- 
nan lapsuus ei ollut onnellista aikaa, sillä äitipuoli suosi omaa poikaansa 
ja piti Eelua suorastaa nälässä. (Into 1996, 105-107.) Runossa ”Kylmä 
äiti-puoli” Kiviranta (2010, 12-13) ei säästele sanojaan kuvatessaan kat- 
keria kokemuksiaan. Hän ei voi antaa anteeksi äitipuolen ilkeyttä ja sitä, 
että tämä vieroitti isänkin hänestä: 


Kiusallisilla sanoilla minua wisko 
Pois isältäni sydämen kisko 

Että hän myös isä-puoleksi waihtu 
Pois niin isän hellä tunne haihtu [- -] 


Felu Kiviranta käsitteli runoissaan myös ajankohtaisia tapahtumia. 
Runovihossa Kauniita kansan-lauluja julkaistut Titanic-aiheiset runot 
toistavat Suomessa julkaistujen vastaavien runojen säkeitä ja kielikuvia. 
”Titanikin surma”, jonka alkusäkeet kuuluvat ”Surman laiva kuolon pur- 
si / kyynelitten kylvömies”? (Kiviranta 2010, 76-78), on ilmeisesti kopioi- 
tu Eino Myrskyn vuonna 1912 julkaistusta arkkiveisusta ”Suru-laulu 
Titanicin kamalasta tuhosta” (Vuorikuru 2019). Samassa runovihossa 
julkaistiin myös Suomessa hyvin suosittu arkkiveisu ”Akseli ja Hilda” 
(Kuismin 2021, 47) sekä joitakin kansanlauluja (”Huliwili poika”, ”Pe- 
tetyn laulu”, ”Mustalais poika”; Kiviranta 2010, 102-104). Tähän runo- 
vihkoon Eelu Kiviranta ei merkinnyt omaa nimeään. Arkkiveisujen jul- 
kaiseminen muiden nimissä oli 1800-luvulla tavallista, vaikka sensuuri 
periaatteessa takasi kirjoittajalle tekijänoikeuden 25 vuodeksi (Hakapää 
2013, 233-234). 

”Kuparisaaren lakko 1913” runossaan Kiviranta (2010, 65—75; Numero 
6. Eelu Kiwirannan sepittämiä kansan runoja) kirjoitti pitkän ja yksityis- 
kohtaisen kuvauksen Michiganin Kuparisaaren mittavasta kaivoslakosta, 
johon osallistui myös suomalaissiirtolaisia. Jouluaattona 1913 lakkolais- 
ten lapsille oli järjestetty joulujuhla Calumetin italialaisten siirtolais- 
ten seuratalolla eli haalilla. Kesken juhlinnan haalilla syntyi pakokauhu 
ja 73 ihmistä kuoli paetessaan ulos rakennuksesta oletetun tulipalon 
vuoksi. Uhreista pääosa oli suomalaissiirtolaisten lapsia. Tapaus he- 

rätti laajasti huomiota, mutta unohtui pian vuosikymmeniksi. Vaikka 
Woody Guthrie levytti tapahtumasta kertovan kuuluisan laulunsa ”1913 
Massacre” vuonna 1941, on tragedia noussut yleiseen tietoisuuteen vasta 
lähes sata vuotta myöhemmin, kun tapahtumapaikka purettiin. Trage- 
dian syy jäi selvittämättä, mutta moni siirtolainen uskoi, että juhlijoiden 
joukossa ollut kaivosyhtiön mies aiheutti pakokauhun huutamalla tulen 
olevan irti. Monet uskoivat myös yhtiön miesten sulkeneen haalin ovet 
ulkopuolelta ja näin estäneen ihmisten pakenemisen. (Ks. esim. Lehto 
2006; Heimo 2017; Saramo 2021, 7-10.) Tämän version puolelle myös 
Kiviranta (2010, 72) asettuu runossaan: 


[--] Miten kauhea oli se jouluaatto 
Kun kansa kokoupi haaliin iloon 
Oli lakkolaisia koolla taas sillon 
He iloten joulu juhlaa nautti 

Nyt moni heistä kuoleman sautti 
Surman sai lähes sata henkiä 
Oliko siellä nyt wihollisen renkiä 
Kun haaliin hiipi muuon puusi 
Joka tulen irti nyt olewan huusi 
Siit syntyi suuri hätä ja pauhu 
Että kansan waltas pako-kauhu 
Ja owia kohti kohti nyt rynttäsi kansa 
Siihe wiritetty oliki heille ansa 
Että kaikki syöksyi yhteen patoon 
Ja siinä niin joutui peri-kadoon, 
Niin seka-sorto ihmiset waltasi 
Heikommat ne kuolleeksi tallasi 
Tämä oli kaikista surusin näytös 
Mitä kuata woi ihmisten käytös 
Moni äiti nyt rientää wastaan 
Hän kyynel-silmin etsiipi lastaan 
Ruumis kasaan kätensä töytää 
Sieltä hän oman lapsensa löytää 
Murhe ja tuska sydämen waltaa 

Eikä hän selwiä sen surun alta, 
Monelle tuli nyt surullinen joulu [--] 


Kiviranta ei kuulunut mihinkään poliittiseen puolueeseen tai uskonnol- 
liseen ryhmittymään. Hän otti kuitenkin runoissaan kantaa heikompien 
ja huono-osaisten puolesta ja tuomitsi väärinkäytökset. Runovihossa 
Vihan kirja hän tekee selvää pesäeroa sosialisteihin ja ”punaisiin” muo- 
toillen oman poliittisen kantansa. 


En ole mä soma sosialisti 
enkä kauhea kapitaalikaan 
wain tyytyttävä työmies 

Ja sen puhdas puoluee 

On Oolrait olemassa 
Kaikkialla kaswamassa 

Se enteitämme etistääpi 
Toimiamme todeuttaapi 
Saadaan paljo paratuksi 
kohtaloitamme korjatuksi. 
Wain nuo somat sosialistit 

ja nihilistit niitten peräs 

On saaneet minut miettimään 
Tämän vihossani virittämään. 


Runossaan ”Maailman sodan loppu” Kiviranta (2010, 82—83) antaa kun- 
nian ensimmäisen maailmansodan päättämisestä sekä rauhan palaut- 
tamisesta Yhdysvaltain presidentti Woodrow Wilsonille. Runossa Kivi- 
ranta asemoi itsensä pikemmin amerikkalaiseksi kuin suomalaiseksi. 
Tämä näkyy erityisesti runon lopussa, jossa hän puhuu Yhdysvalloista 
”maanaan”. 


[- -] Pitkiä oli nuo Saksan sota-juonet 

Willen [keisari Vilhelm II] tunto kerkesi liiaksi paatua 
Miljoonat sai hänen tähtensä kaatua 

Weri-leikki raiwasi wiidettä vuotta 

Sen loppua emme iloitse suotta 

Se riemu jokahisen rinnan täyttää 
Tulewa aika niin ihanalta näyttää 
Se murheen harsot yltämme nyki 
Rauhaa nyt ihmis sydämet sykki 
Se uusia tunteita mieleemme luopi 
Flon toiweita meille jälleen tuopi, 
Tästä kiittää saamme Wilsonnia 
Joka niin walvoi kansain onnia 
Hän teki työtä äärettömän jaloa 
Wirittäessään meille rauhan waloa 
Ahkerana hän työssään hääräsi 

Ja hän se rauhan ehdotki määräsi 
Sodan tahto hän kunnialla lopettaa 
Ja Saksalle kerta ihmisyyttä opettaa 
[--] Että Wilsonni on se rauhan mies 
Ja siwistys aina tuntoa walottaa 
Ettei hän riitoja tahdosi alottaa 
Mutta asiat kuin kipeästi waatii 
Sillon hän miehet aseihin laatii 
Pakko on silloin kampoihin panna 
kuin wihollinen ei rauhaa anna, 
Paljon oli meillä hommaa tästä 
Kun woimme aseihin kiinni päästä 
Miehet meillä oli niin hajallaan 
Kaikki leirit piti tehdä ajallaan 

Ja miehet uutesta koulata juuri 
Niil tehdä asewarasto suuri 
Ahkerana sai nyt hallitus toimia 
Pannessa kokoon tämmösiä woimia 
Fi tyhjällä woi semmosia täyttää 
tointa ja rahaa piti siinä käyttää 

Ja löytyy maastamme ainetta kyllä 
Joka Liittoutuneet piti niin yllä 

Että maamme sai kauniin woiton 
Ja kansa uuden aamun koiton 

Siirtolaiskirjailijan monet roolit 


Sivistyneistön suhtautumisessa Kivirantaan voi nähdä vastaavia piirteitä 
kuin Heikki Meriläiseen ja muihin kansankirjailijoihin. Heitä pidettiin 
poikkeusyksilöinä, joissa yhdistyivät oppimattomuus, työteliäisyys, fyysi- 
syys, henkevyys sekä tahto tehdä asiat omalla tavallaan. (Kurki 2002, 
201—208.) Meriläinen istuu hyvin 1800-luvun kansallisen heräämisen 
luomaan kuvaan ihanteellisesta talonpojasta. Kivirannasta on helppo 
rakentaa ihanteellinen siirtolaiskirjailija, joka omalla työllään hankkii 
perheelleen monen siirtolaisen unelman, oman maatilan, ja samalla on 
tuottelias kirjoittaja, joka ei ole unohtanut juuriaan. 

Kuten monet ensimmäisen polven siirtolaiskirjailijat ja -kirjoittajat 
Eelu Kiviranta toimi monissa kirjallisissa yhteisöissä ja hyödynsi niissä 
erilaisia julkisuusstrategioita. Suomessa hän oli yksi monista itseoppi- 
neista kirjailijoista, jotka jäivät sivistyneistön uusien kirjallisten vir- 
tausten ja kansanrunoudentutkijoiden perinnekäsitysten välimaastoon. 
Kansanperinteen kerääjän roolia hän ei kokenut luontevana, mutta runo- 
kielen haltuunotto oli yksinäiselle ja niukasti oppia saaneelle nuorelle 
miehelle hyvin vaativa hanke. Arkkiveisunikkariksi hän ei ilmeisesti ha- 
lunnut ryhtyä, sillä kirjalliset tavoitteet olivat kunnianhimoisemmat ja 
toisaalta riimittelytaito vielä puutteellista. 

Siirtolaisyhteisöissä Eelu Kiviranta löysi itselleen oman kielen ja lukija- 
yleisön, ja myös monet Suomessa kirjoitetut runot tulivat julkaistuiksi. 
Eelu Kivirannan rooli Pohjois-Michiganin suomalaisyhteisössä muistut- 
taa suomalaisia 1800-luvun alkupuolen rahvaanrunoilijoita: hän kirjoitti 
arkisista ilmiöistä, mutta kommentoi myös ajankohtaisia tapahtumia ja 
loi oman persoonallisen tyylinsä. Hän julkaisi kaikki runonsa omissa 
nimissään, vaikka joukossa on myös joitakin muista lähteistä lainattuja 
runoja. Runovihkojen markkinointi talosta taloon muistutti arkkivei- 
sujen myyntiä ja levitystä. Arkkiveisujen tuotanto oli kuitenkin usein 
kollektiivista, mutta Eelu Kiviranta teki kaiken alusta loppuun itse ru- 
nojen sepittämisestä painatukseen ja myyntiin. (Vrt. Kuismin 2021, 47.) 
Hänen julkisuusstrategiansa oli suomalaisten siirtolaisten keskuudessa 
ilmeisesti ainutlaatuinen, mutta myös monet afroamerikkalaiset kirjoit- 

tajat hyödynsivät vaihtoehtoisia julkaisumuotoja ja levitystapoja (Synche 
2019). 

Suurin osa 1900-luvun alun ensimmäisen sukupolven siirtolaiskir- 
jailijoista ja heidän teoksensa ovat jääneet unohduksiin. Felu Kiviranta 
on tästä poikkeus. Kiviranta oli tuottelias runoilija ja kotiseudullaan 
Michiganissa tunnettu hahmo, jonka tuotanto on herättänyt myös tut- 
kijoiden kiinnostuksen. Erityisenä merkkipaaluna on mainittava Lillian 
ja Steve Lehdon sukujuuriinsa ja suomalaissiirtolaisten historiaan koh- 
distuva kiinnostus. Runojen kääntäminen englanniksi on lisännyt kiin- 
nostusta Kivirantaan ja tehnyt suomalaissiirtolaisten kokemuksia tunne- 
tuksi laajemmin. Steve Lehdon vuonna 2015 julkaisema YouTube-video 
”Eelu Kiviranta: A Finnish Immigrant's Story” esittelee Kivirannan elä- 
mää ja runoutta. Video on tyypillinen remix-video, jossa yhdistellään eri 
lähteistä peräisin olevaa kuvamateriaalia. Lillian Lehto lukee isoisänsä 
runoja, jotka kuljettavat sekä videota että isoisän tarinaa eteenpäin. 

Felu Kiviranta pääsi toteuttamaan julkaisuhaaveitaan siirtolaisyhtei- 
sössä, hän loi oman runokielensä ja löysi oman lukijayleisönsä. ”Runo- 
seppä” oli hänen itsemäärittelynsä, joka viittaa runonlaulajiin ja rah- 
vaanrunoilijoihin sekä korostaa runojen sepittämistä konkreettisena 
käsityönä, virsien takomisena (Kallio 2022; ks. myös Kallio & al. 2017, 
115). Nuoren miehen luomistarpeesta tuli aikuisen miehen elinkeino ja 
arvostuksen lähde yhteisössä. Monilta muilta vastaavat haaveet jäivät 
toteutumatta. Kivirannan ikätoveri, perinteenkerääjä, arkkiveisurunoilija 
ja ”yksinajattelija” Vilho Itkonen menehtyi Tampereen vankileirillä 
vuonna 1918. Myös monet siirtolaisyhteisöjen kirjoittajat painuivat teks- 
teineen unohduksiin. Ainutkertaisuudessaan Eelu Kivirannan elämän- 
vaiheet ja tuotanto sekä niihin liittyvä muistitieto laajentavat kuvaa suo- 
malaisten kansanihmisten kirjallisesta toiminnasta ja julkisuusstrate- 
gioista. 

[Outi Lipkina] kertoi, että vuosina 1900-06, jolloin hän asui 
Venehjärvellä, toi eräs talollinen, Vihtori Lesonen [Vihtoora 
Lesofii], Suomesta Kalevalan ja kun ei itse osannut lukea, tuli aina 
hänellä Triifon naisella (joka oli kolmas lukutaitoinen kylässä) 
luettamaan kirjaa. Kirja kulki silloin kylässä talosta taloon ja ne 
lukutaitoiset lukivat sitä toisille. Sen jälkeen ei Outi ole Kalevalaa 
nähnyt. Kirjoitin häneltä runon siitä, kun Väinämöinen tulee Ai- 
noa kosimaan ja Aino menee mereen. Outi sanoi sen oppineensa 
Kalevalasta silloin 35 vuotta sitten. 

(Folkloristi Kaisa Luodon kenttämuistiinpanot, Uhtua 9.3.1941. 
KTK 17/1: 6.) 


Kalevalamittainen epiikka muodostui Vienan Karjalassa monipuolisen 


rikkaaksi ja polveilevaksi, ja tämä oli Elias Lönnrotille yksi kimmoke 
eeppisten kansanrunojen kokoamiseen eepokseksi, kuten hän itse il- 

maisee kirjeessään J. G. Linsenille 6.2.1834 (Lönnrot 1990, 73'). Eeppis- 
ten runojen monipolvisuutta voi pitää seurauksena vienankarjalaisilla 
olleista mahdollisuuksista ja valmiuksista ottaa vastaan vaikutteita mui- 
den alueiden runotraditioista (Siikala 2002, 41—42). Se liittyy rikkaaseen 
paikalliseen runokulttuuriin yleisemminkin: eläväinen ja dynaaminen 
epiikka heijastaa eläväistä ja dynaamista perinneresurssia tai tekstiuni- 
versumia laajemminkin (Tarkka 1993). Yksittäisessä runoesityksessä 
olevat ilmaisulliset ja sisällölliset samankaltaisuudet toisten runojen ja 
runoesitysten kanssa herättävät näiden välille assosiatiivisia yhteyksiä 
(Harvilahti 1992, 143). Nämä yhteydet taas tuovat kyseiseen runoesi- 
tykseen viittauskohteeseen liitettyjä merkityksiä intertekstuaalisten viit- 
tausten tavoin (Tarkka 2005, 63-67). Näin ollen tekstiuniversumissa 
havaittavat ilmaisulliset ja sisällölliset vastaavuudet eri runojen välillä 
edustavat tekstiuniversumin olemusta eräänlaisena poeettisena merki- 
tysjärjestelmänä (Foley 1991). 

Kun runolaulaja esiintyy yleisölle, kyseessä on kommunikaatio- 
tilanne, jossa esittäjän tavoitteena on saada yhteys kuulijaan sekä mah- 
dollisesti vaikuttaa tähän (Tarkka 2005, passim, mm. 104-110). Tämä 
edellyttää, että osapuolet tietyssä määrin jakavat runoesityksen kielen ja 
merkitysjärjestelmän. Yhtä lailla intertekstuaalisten viittausten toimi- 
minen edellyttää, että kuulija tuntee viittauskohteen ja siihen liittyvät 
merkitykset. Runokulttuurin sisäinen intertekstuaalisuus voisi johtua 
toisinaan yhtä lailla tekstiuniversumin muodostaman kognitiivisen ja 
kielellisen resurssin rajallisuudesta kuin sen tietoisesta intertekstuaa- 
lisesta hyödyntämisestä. Lotte Tarkan (esim. 2005, 384—386) tuottama 
kuva runokulttuurista laulajien tietoisesti(kin) hyödyntämänä symbo- 
lisena järjestelmänä kuitenkin merkitsee, että yksittäisen esityksen sa- 
mankaltaisuuksia toisten runojen kanssa voi ajatella esittäjän oletuksena 
kuulijan kyvykkyydestä ymmärtää samankaltaisuuksiin liittyvät inter- 
tekstuaaliset merkitykset. Kun siis runolaulajan poeettinen resurssi on 
monipuolinen, dynaaminen ja uutta omaksuva, se mahdollistaa hänelle 


1 "[--] jag i forledne höst uti Arch. Gouvernementet lyckades fa en ansenlig samling af förut ej tryckta 
mythologiska runor. Under det jag jemförde dem med de förut kända uppsteg hos mig begäret att 
ordna dem till ett helt sammangängande för att derigenom uti Finska Mythologien fä nägot mot- 
svarande den Isländska Eddan.” 

esityksen muokkaamisen erilaisille yleisöille ja erilaisissa tilanteissa 
niin, että yhteys syntyy ja että kommunikointi yleisöjen kanssa on me- 
nestyksellistä (ks. Briggs 1988, 129-132). 

Vienan Karjalan runokulttuuri ei elänyt hermeettisessä umpiossa 
Kalevalan julkaisemisen jälkeenkään; myös runonkerääjät toivat viena- 
laisille uusia vaikutteita edelleen. Runonkerääjien yleisesti ottaen tär- 
keimpänä tavoitteena oli ”löytää” eeppisiä runoja, jotka tavalla tai toisella 
täydentäisivät Kalevalassa julkaistuja runoja. Näin oli sekä ennen Venäjän 
vallankumousta (Wilson 1985, 39—43) että myös sen jälkeen neuvosto- 
karjalaisten kerääjien kiertäessä alueita (Ahola 2020, 11; 2021, 10). Tal- 
lentajien tiedonintressi pohjasi siten Kalevalaan, jota he saattoivat esi- 
merkiksi lukea malliksi potentiaalisille laulajille (DuBois 1995, 184-185). 
Voidaan olettaa, että laulajat pyrkivät näissä tilanteissa sopeuttamaan 
esitystään kuulijoidensa mukaan, mikä saattoi jättää jälkensä myös lau- 
lajan tekstiuniversumiin (vrt. Tarkka 2009, 22-23). 

Tässä luvussa nostamme esiin Kalevalan kaikukammiona, joka sa- 
manaikaisesti sekä loi yhteyden runolaulajien ja runonkerääjien maail- 
mojen välille että muunsi maailmoja heittämällä niistä heijastuksia 
toisiinsa. Pohdintamme lähtee etenkin kommunikaation varaan raken- 
tuneen vuorovaikutusprosessin näkökulmasta, kaikkine siihen liittynei- 
ne oletuksineen, odotuksineen ja tulkintoineen. Aluksi tarkastelemme 
sitä, kuinka Lönnrot toteutti visiotaan kalevalamittaisesta runoperin- 
teestä Kalevalassa. Sen sijaan että keskittyisimme ideologioihin, jotka 
motivoivat eepoksen luomista tai vaikuttivat sen sisältöihin, tarkastelem- 
me ensin Lönnrotin ja hänen aikalaistensa näkemystä Kalevalan teks- 
tistä ”perinteenä” ja sen jälkeen sitä, kuinka karjalaiset laulajat eritoten 
Lesosten, Malisten ja Perttusten laulajasuvuista käyttivät Kalevalaa tai 
tulivat viitanneeksi siihen 1800-luvun jälkipuolella ja 1900-luvulla. Lo- 
puksi tarkastelemme kalevalamittaisiin runoihin liittyneiden odotusten 
ja tulkintojen mutkikasta dynamiikkaa, joka kaikuu Neuvosto-Karjalassa 
1930-1950-luvuilla sepitetyissä perinteistä muotoa noudattelevissa ”neu- 
vostokalevalaisissa” runoissa. Tämän luvun puitteissa on mahdollista 
käsitellä vain yksittäisten tekstien yksittäisiä piirteitä, mutta esimerkit 
kattavat valtaosan kalevalamittaisen tradition keruuhistoriaa. 

Kalevala kumpuaa perinteestä 


Fi liene liioiteltua väittää, että Elias Lönnrotin Kalevalan syntyä ja kehi- 
tystä on tutkittu yksityiskohtaisemmin kuin yhdenkään toisen suomalai- 
sen kirjallisen teoksen. Kolmesti Lönnrot hajotti luomansa eepoksen 
ja kokosi sen uudelleen yli kaksi kertaa aiempaa laajempana ja järjesti 
samalla siinä kerrottuja tapahtumia uudelleen, mikä johti neljään hyvin 
erilaiseen Kalevalaan (Borenius & Krohn 1891; Niemi 1898; Kaukonen 
1939-1945; 1956; yhteenvetona ks. Kaukonen 1979, 161). Viideskin 
Kalevala ilmestyi joitakin vuosikymmeniä myöhemmin, vaikkakaan sii- 
nä näkyvät erot aiempaan versioon eivät olleet yhtä dramaattisia, koska 
se oli lyhennetty versio neljännestä. Lönnrot on maininnut, että hänellä 
oli käytössään niin paljon materiaalia, että hän olisi voinut luoda seit- 
semän erilaista Kalevalaa (Lönnrotin kirje Fabian Collanille 25.5.1848; 
Lönnrot 1990, 291). 

Tässä yhteydessä kiinnostavaa on se, kuinka Lönnrot käsitteli mate- 
riaaliaan. Hän kertoi seuraavansa laulajia, joiden hän havaitsi muun- 
televan ja yhdistelevän runoja kukin omalla tavallaan (Lönnrot 1949, 
iii). Lauri Honko (2002) on kuvannut Lönnrotia ”laulavaksi kirjuriksi”, 
joka muunteli materiaaliaan suullisen tradition dynamiikan mukaisesti. 
Lönnrotin työskentelyprosessi kiinnittyi tiukasti kirjoittamiseen: hän 
kirjasi yksittäisiä versioita laulajilta ja kehitti Kalevalan eri versioissa ole- 
via runoja edelleen sen sijaan, että olisi kirjoittanut niitä uusiksi (Gay 
1997; ks. myös Kaukonen 1939-1945; 1956; Hämäläinen ym. 2019- 
2021). Lönnrotin työskentelyä kirjallisten tekstien parissa voi kuvata kir- 
jalliseksi performanssiksi (scribal performance). Tällä termillä kuvataan 
keskiaikaisten ja sitä varhaisempien kirjurien tapaa muunnella käsitte- 
lemiään tekstejä kopioidessaan niitä, mikä perustui siihen, että kirjurit 
tunsivat kyseiset tekstitraditiot erittäin hyvin (Ready 2019, 235—289). 
Termi ”kirjallinen performanssi” viittaa siten suullisen tai suullis-kirjal- 
lisen tradition tuntemukseen ja hallitsemiseen kirjallisessa ilmaisussa 
sen sijaan että se asettaisi suullisen ja kirjallisen ilmaisutavan keske- 
nään vastakkain. Laajentaessaan ja hioessaan Kalevalan runoja myös 
Lönnrot jatkuvasti muunteli tekstejä esteettisten ja osin ilmeisesti tie- 

dostamattomien valintojen pohjalta, jotka perustuivat hänen syvälliseen 
laulutradition tuntemukseensa. 

Lönnrot tekstualisoi suullista traditiota tiettyä kirjallista yleisöä varten 
tavalla, joka monin tavoin heijasti hänen käsityksiään tarkkailemansa 
tradition dynamiikasta (ks. esim. Hyvönen 2001), mutta lisäksi hän 
tekstualisoi ja muokkasi runoja uudenlaiselle, urbaanille ja koulutetulle 
yleisölle. Hän valmisteli tekstinsä julkaistavaksi kirjana, jonka ihmiset 
voivat ostaa ja josta he voivat keskustella nationalismin tai vaikkapa 
lapsilleen miettimiensä nimien yhteydessä. Tekstiaineistot saivat uusia 
merkityksiä siitä, että ne olivat osa suurempaa kokonaisuutta, ja sitäkin 
enemmän, kun uudessa kontekstissa laulut muuttuivat kansalliseksi pe- 
rinnöksi ja kansainvälisellä näyttämöllä Suomea edustavaksi eepokseksi. 

Lönnrot teki ensimmäiset eeposkokeilunsa pian ensimmäisen Vienan 
Karjalan matkansa jälkeen. Matkallaan hän tapasi myöhemmin kuului- 
saksi nousseen runolaulaja Ontrei Malisen, jonka laulamat runot loivat 
perustan kehkeytyvälle eepokselle. Kun Ontrei ei enää ehtinyt kalastus- 
kiireiltään laulamaan Lönnrotille, Lönnrot vieraili Vaassila Kieleväisen 
luona. Lönnrotin ei tiedetä kirjanneen häneltä muistiin ainuttakaan 
runoa, mutta Lönnrot kertoi Vaassilan kuvanneen hänelle eeppisten 
runojen keskinäistä juonellista järjestystä (Lönnrot 1902 [1980], 158; 
Kaukonen 1979, 42). Lönnrotin ensimmäisiä eeposkokeiluja ei julkaistu. 
Ne tunnetaan nykyisin Sikermä-Kalevalana ja Alku-Kalevalana. Sikermä- 
Kalevala, jonka Lönnrot laati vuonna 1833, muodostuu kolmesta erilli- 
sestä runosyklistä, joista ensimmäinen käsittelee Väinämöistä, toinen 
Lemminkäistä ja kolmas muodostuu häärunoista. Lönnrot kokosi syklit 
yksinkertaisesti kokoamalla yhteen runotoisintoja, joiden kieliasua hän 
jossain määrin yhdenmukaisti ja joihin hän paikoin lisäsi laajennuksia 
yksittäisten runojen eri varianttien mukaisesti. Pian tämän jälkeen hän 
liitti Väinämöistä ja Lemminkäistä käsittelevät myyttis-herooiset syklit 
yhteen mutkikkaaksi kertomukseksi, johon hän upotti häärunot ja myös 
muuta materiaalia. Tällä tavoin hän muodosti vielä saman vuoden 1833 
aikana käsikirjoituksen Runokokous Väinämöisestä eli niin kutsutun Alku- 
Kalevalan, jota ei Lönnrotin aikana koskaan julkaistu. Seuraavana vuon- 
na hän matkusti uudelleen Vienaan, missä tapasi runolaulaja Arhippa 
Perttusen, jonka vaikutus Kalevalan muotoutumiselle oli valtava. 

Arhippa hallitsi perinteisen eeppisen runouden suvereenisti. Hän 
käytteli kykyjään kuitenkin tavalla, jonka vuoksi häntä voi esiintyjänä ku- 
vata muodonrikkojaksi — esiintyjäksi, joka irtaantui aktiivisesti perinteen 
joistakin konventioista (Dégh 1995, 44-45). M. A. Castrenin (1852-1870, 
I, 89) mukaan hän oli harras kristitty ja ”piti koko shamaanipuuhaa syn- 
tisenä ja jumalattomana”, ja hän saattoikin mieltää kotoperäisen mytolo- 
gian tavalla, joka sopi hänen omiin uskomuksiinsa. Esimerkiksi maail- 
mansynty kuvattiin Arhipan kotiseudulla Latvajärven alueella yleensä 
niin, että Väinämöinen kelluu alkumeressä ja nostaa polveaan, jolloin 
sille laskeutuu lintu pesimään, ja maailma syntyy pesästä vierähtävästä 
munasta, joka rikkoutuu. Arhippa jätti nämä kosmogoniset tapahtumat 
pois ja niiden sijaan kuvasi Väinämöisen rukoilevan Jumalaa, jotta tämä 
nostaisi maan merestä ja antaisi tuulen kuljettaa hänet rantaan (SKVR 
I1 54), mikä ilmeisesti sovitti myytin paremmin Arhipan kristillisyyteen. 

Arhipan runot ilmensivät monin tavoin runonkerääjien ihannekuvaa 
muodoltaan eheästä epiikasta. Latvajärven alueella Lemminkäisen virsi 
kuvasi yleensä Lemminkäiseksi, Kaukamoiseksi tai Kaukomieleksi ni- 
metyn kutsumattoman vieraan seikkailuja, joiden loppu vaihtelee esi- 
tysten kesken. Joko sankari surmaa pitojen isännän kaksintaistelussa 
ja pakenee tai hänet itsensä surmataan magian avulla, ja hänen äitinsä 
yrittää herättää hänet henkiin. Arhippa muodosti näistä vaihtoehdoista 
kaksi erillistä runoa, toisen sankarina Lemminkäinen ja toisen Kauko- 
mieli, ja kehitti toista runoa varten perinteistä runoutta mukaillen aivan 
uuden kertomuksen siitä, kuinka Lemminkäinen saapui pitoihin (SKVR 
I2 758; vrt. SKVR I2 759; Frog 2010a, 396-399). Arhipan runot vaikutta- 
vat usein heijastavan koherentimpaa ja vähemmän ristiriitaista epiikan 
maailmaa kuin useimpien muiden laulajien runot. 

Arhipan mytologia on kuitenkin ainutkertaista, poikkeavaa. Silti hä- 
nen vaikutuksensa Lönnrotiin oli huomattava, eikä ainoastaan esittä- 
mänsä runouden laadun ja määrän vuoksi, vaan potentiaalisesti myös 
siksi, että hän tarjosi mallin sille, kuinka runoutta saattoi perinteen 
puitteissa muokata jonkin aivan uuden luomiseksi. Arhipan tavattuaan 
Lönnrot palasi eeposkäsikirjoituksensa pariin, jonka hän paisutti en- 
simmäiseksi julkaistuksi editioksi, niin kutsutuksi Vanhaksi Kalevalaksi 


(1835). 

Kalevala perinteenä 


Lönnrotin eepos oli sepitteellinen teos, vaikka sen sepitteellisyys pohjasi 
suullisen perinteen tallenteiden tulkintoihin ja vaikka Lönnrot pyrki 
siinä esittämään suullista perinnettä parhaassa ja täysimmässä muo- 
dossaan. Eepos oli ikään kuin suullisen epiikan perintö suuriruhtinas- 
kunnassa kehkeytyvälle suomalaisuudelle, joka vasta haki muotoaan. 
Kalevala omaksuttiin pian osaksi suomalaisuutta, huolimatta siitä, että 
sen pohjana toiminut runoperinne oli jopa vahvemmin karjalaista kuin 
suomalaista (Tarkka 1989; Tarkka, Stepanova ja Haapoja-Mäkelä 2018). 
Lönnrotin seikkailujen julkaistuna tuloksena se innoitti nuoria tutkijoi- 
ta ja muita entusiasteja aivan uudenlaiseen keräysaktiivisuuteen, nyt 
Kalevala kädessä. He koettelivat Kalevalaa perinnettä vasten sekä ver- 
tailemalla sitä kuulemaansa että lukemalla sitä runolaulajille ja kysele- 
mällä heidän mielipidettään siitä (DuBois 1995, 184-185). Tällainen työ 
vahvisti näkemystä Kalevalasta perinteen representaationa, mistä oltiin 
vakuuttuneita vielä sittenkin, kun Lönnrot järjesteli sen tekstit perus- 
teellisesti uudelleen toista editiota varten, jota kutsutaan erotukseksi 
edellisestä editiosta Uudeksi Kalevalaksi (1849). 

Sitä, kuinka Kalevala nähtiin, voi kuvata ihmisten mielessä vallitseva- 
na teksti-ideologiana. Teksti-ideologia terminä viittaa siihen käsitysten, 
uskomusten ja arvotusten kompleksiin, jonka puitteissa muodostetaan 
käsitys jonkin tietyn tekstin, tekstityypin tai tekstilajin olemuksesta ja 
siitä, kuinka se suhteutuu muihin asioihin — kuten ”traditioon” tai ”suo- 
malaisuuteen” (Frog 2019, 215-222). Kun Kalevala ilmestyi, se ilmensi 
aikansa ihmisten teksti-ideologian mukaista kulttuuriperinnön ihannet- 
ta. Yhtäältä se tunnustettiin nopeasti kansaneepokseksi, mikä merkitsi 
kansainvälisellä kentällä huomattavaa kulttuurista pääomaa kansalle, 
joka esitti eepoksen kulttuuriperinnökseen. Toisaalta se oli eräänlainen 
perinteen tietosanakirja, joka sekä esitti epiikan kertomuksia että upotti 
näihin kertomuksiin erilaisia perinteenlajeja, kuten häärituaaleja ja 
loitsuja (Hyvönen 2008). Varsinkin Uuden Kalevalan kohdalla Lönnrot 
kehitti eeposta tähän suuntaan. Sen näkee esimerkiksi runossa 46, joka 
on rakennettu perinteisen karhunmetsästykseen liittyvän rituaalirunou- 
den varaan: Pohjolan emäntä lähettää Kalevalan väen kimppuun karhun 


268 JOONAS AHOLA JA FROG 


https://doi.org/10.21435/skst.1487 


vihamielisen magian avulla ja Väinämöisen on pyydystettävä se, mikä 
muodostaa tausta-asetelman rituaaliperinteiden esittelylle. Tuolloin 
vallinneen teksti-ideologian mukaisesti Kalevala edusti perinnettä jopa 
täsmällisemmin kuin sen lähteenä toiminut perinteinen runous, sillä 
Kalevala esittäytyi rekonstruoituna alkuperäisenä runoeepoksena, josta 
kansan suussa syntyneet epäselvyydet ja ristiriitaisuudet oli poistettu 
(Karkama 2001, 272; Kaukonen 1944, 27-32). Kalevala esitti perinteen 
kiillotetussa, viimeistellyssä muodossa. 

Tämän teksti-ideologian mukaisesti Kalevala saattoi toimia perinteen 
tutkimuksessa primäärilähteenä. Esimerkiksi M. A. Castren, joka oli 
pätevä ja kokenut suomalais-karjalaisten ja myös laajemmin uralilais- 
ten ja muiden kansojen perinteen kerääjä ja tuntija, käytti kokemuk- 
sistaan ja omista tallenteistaan huolimatta juuri Kalevalaa keskeisenä 
suomalaisten ja karjalaisten perinteiden lähteenä kirjoittaessaan vaiku- 
tusvaltaista teostaan Luentoja suomalaisesta mytologiasta (Föreläsningar 
i finsk mytologi [1853]). Nykypäivän tutkimuksen näkökulmasta Castrenin 
mytologialuentoja on pidetty ongelmallisina, koska lopputulos käsitte- 
lee pikemmin Kalevalan kuin ”suomalaisten” mytologiaa (esim. Siikala 
2012, 43; ks. Ahola & Lukin 2016, 32-33), ja Kalevala taas palautuu pal- 
jolti Lönnrotin omaan visioon. Castrenin teos oli kuitenkin hyvin ar- 
vostettu omana aikanaan, jolloin Kalevalan nähtiin kuvaavan perinnettä 
puhtaimmillaan — vasta Julius Krohnin alkujaan luennoillaan vuonna 
1887 esittämän kritiikin myötä sen asema alkoi heiketä (Krohn J. 1894)? 

Myös Lönnrot käytti Kalevalan tekstejä esimerkkinä perinteestä — sekä 
muokkasi tekstejä tätä tarkoitusta varten. Valmistellessaan loitsukokoel- 
maansa Suomen kansan muinaisia loitsurunoja (SKML, 1880) Lönnrot 
hyödynsi myös loitsuja, joita oli itse muokannut Kalevalan eri editioissa. 
Esimerkiksi ensimmäinen hänen esittämänsä versio Raudan synnystä 
(Lönnrot 1880, 313—317) perustuu Uuden Kalevalan runoon 9, josta loitsu 
kattaa säkeet 33—266. Lönnrot kuitenkin editoi loitsutekstiä lisää, jolloin 
sen pituus kasvoi 234 säkeestä 248 säkeeseen ja teksti muuttui monin ta- 


2 Teoksessa Suomalaisen kirjallisuuden historia |: Kalevala (1883-1885) Julius Krohn jo hiukan määritteli 
Kalevalan ja suullisen perinteen välisiä eroja, vaikka korosti myös Lönnrotin toimitustyön luontevuutta 
ja jopa luonnollisuutta suhteessa lähteenä toimineeseen traditioon (erit. s. 582-585). Teoksessa Krohn 
ei kuitenkaan varsinaisesti käsittele Kalevalaa kansanperinteen lähteenä. 

voin. Hän lisäsi tekstiin yksittäisiä säkeitä ja lyhyitä jaksoja samalla kun 
poisti toisia ja korvasi tiettyjä lyhyitä tekstijaksoja yhdellä pidemmällä. 
Osa Lönnrotin tekemästä muuntelusta näyttäisi pohjaavan tyyliseikkoi- 
hin. Lönnrot esimerkiksi on jättänyt pois Uudessa Kalevalassa olevasta 
loitsusta sen ensimmäisen jakson (Runo 9, säkeet 33-38) kokonaan. 
Sitä seuraavassa jaksossa puhutellaan Ukkoa yhdellä ainoalla säkeellä 
”Ukko ilmoinen Jumala” (säe 39), jonka Lönnrot korvaa säeparilla en- 
simmäisestä jaksosta. Tämä ei olisi muuten niin yllättävää, mutta hän 
on vaihtanut säeparin säkeiden järjestystä. Tällaisesta muuntelusta on 
useita esimerkkejä: 


Uusi Kalevala, runo 9 SKML 32, Raudan synty, a 


33-34 Tuo Ukko ylinen luoja, 1-2 Itse ilmojen Jumala, 

43 Siitä syntyi kolme neittä, — 5 siitä syntyi neittä kolme, 

48 Astui immet pilven äärtä ro Astui immet ilman äärtä, 

57, 59 Toinen valkean valutti 19,21 Toinen puikutti punaisen, 
[>] 

63-66 Ku on valkean valutti, 25-28 Ku on puikutti punaisen, 


Siit' on tehtynä teräkset, 
Ku on puikutti punaisen, 


Siit’ on saatu rääkyrauta. 


Siit' on saatu rääkyrauta, 
Ku on valkean valutti, 
Siit' on tehtynä teräkset. 


Uuden Kalevalan runon 9 vertailu SKML:n runoon 32a antaa viitteitä 
Kalevalaan liittyvästä teksti-ideologiasta, jonka mukaan Lönnrot työsken- 
teli. Ilmeisesti hän näki Kalevalassa esittämiensä loitsutekstien vastaavan 
siinä määrin perinteenmukaista ilmaisua, että niitä saattoi sisällyttää 
loitsurunoille omistettuun kokoelmaan. Kiinnostavaa on, että Lönn- 
rot katsoi, että nämä tekstit olivat hänen edelleen muunneltavissaan. 
SKML:ssa Lönnrot listaa loitsutekstin lopussa sen variantteja (1880, 
316-317), mutta edellä esitetty muuntelu ei ole tässä listassa mukana. 
Listassa on yksittäisiä vaihtoehtoisia tai toisinaan täydentäviä säkeitä 
tai säepareja ja yksi täydentävä neljän säkeen jakso. Listassa on vain yh- 
dessä tapauksessa mainittu vaihtoehtoinen jakso Kalevalasta, nimittäin 
säkeiden 214-218 kohdalla (alleviivattu): 

Uusi Kalevala, runo 9 SKML 32, Raudan synty, a 


231 Herhiläinen, hiien lintu, — 211 Herhiläinen, hiien lintu, 
Hiien lintu, Lemmon katti, 
Lensi ympäri pajoa 


Katselevi, kuuntelevi, Kipujansa kaupotellen, 
Katseli katon rajasta, 215 — Lentelevi, kuuntelevi 
Alta tuohen tuijotteli Sepon selviä sanoja 
235 Rautoja rakettavia, Teräksistä tehtävistä, 
Teräksiä tehtäviä. Rauoista rakettavista. 


Tuo oli siiviltä sivakka, 
220 — Kynäluilta luikkahampi, 

Lenteä hyrähtelevi; Tuop' on ennätti eellä, 
Viskoi Hiien hirmuloita, Nouti Hiien hirmuloita, 


[=] [-] 


SKML:ssa olevan variantin viimeisen parisäkeen yhteydessä ilmoitetaan 
verbien tehtävistä ja rakettavista vaihtoehtoisiksi sanamuodoiksi raketta- 
vaksi (-via) ja tehtäväksi (-viä), jolloin sulkeissa ovat Uudessa Kalevalassa 
käytetyt päätteet. Tässä yhteydessä ei kuitenkaan viitata siihen, että nämä 
päätteet olivat Vanhassa Kalevalassa muodossa -vaissa ja -väissä. Kirjoite- 
tun tekstin käyttely huomautusten yhteydessä näyttäisi viittaavan siihen, 
että Lönnrotin mielestä hänen esittelemänsä runomuunnokset olivat 
perinteen mukaisia ja että pienet mutta erityisesti kirjallisessa muodos- 
sa selvät erot tekstin kirjoitettujen versioiden välillä olivat hänelle näky- 
mättömissä. Lönnrot käytti siis Kalevalaa dynaamisena resurssina. 
Lönnrotin Kalevalaan liittynyt teksti-ideologia näyttää poikenneen hänen 
lukijoidensa teksti-ideologiasta, jonka mukaan Kalevala oli pikemminkin 
staattinen objekti. 

Lönnrot myönsi aina roolinsa Kalevalan järjestämisessä koherentiksi 
eepokseksi, ja esimerkiksi Castren kritisoi joitakin järjestyksen piirteitä 
(Kaukonen 1978, 98-101). Lönnrotiin oli vaikuttanut Friedrich August 
Wolfin teoria (1795) homeerisen epiikan kehittymisestä pienemmistä, 
eri alueilta peräisin olevista runoista, jotka mestarirunoilija Homeros 
oli koonnut yhteen kahdeksi eepokseksi. Wolf piti mestarirunoilijan 

panosta oleellisena pitkän koherentin eepoksen muodostamisessa. 
Lönnrot ei kuvitellut Kalevalaa muinaisen, hajalleen joutuneen eepok- 
sen rekonstruktioksi, vaan otti oikeuden yhdistellä runoja siten kuin kä- 
sitti tapahtuvan suullisessa perinteessäkin. Kun Uusi Kalevala julkaistiin, 
hän ilmaisi skeptisyyttä runojen ”alkuperäisten” muotojen rekonstruoin- 
tia kohtaan ja piti perinnettä dynaamisena ja alati muuntuvana (Honko 
1990). Edellä oleva esimerkki kuvaa, että aivan kuten Lönnrot omaksui 
samankaltaisen auktoriteettiaseman runojen järjestäjänä ja yhdistelijänä 
kuin hänen kohtaamillaan laulajilla oli, hän näki myös Kalevalassa ole- 
vien runoversioiden vastaavan perinteenmukaisuudeltaan runoja, jotka 
hän oli kirjoittanut muistiin joko suullisesta esityksestä tai lausuttuina 
(ks. Sykäri 2020, 48). 


Kalevalan kaiut suullisessa perinteessä 


Kerääjien teksti-ideologiat toimivat perinteen esittäjien lauluja ja sano- 
misia arvioivana linssinä: mitä oli relevanttia dokumentoida, minkä 
tyyppiset runot olivat arvokkaimpia ja mikä teki niistä hyviä tai huonoja, 
kiinnostavia tai yhdentekeviä. Keskeistä näille ideologioille oli huoli kan- 
sanomaisen (vernakulaarin) perinteen ”autenttisuudesta”, jota moderni- 
teetti ei olisi turmellut, ja luku- ja kirjoitustaito sekä kirjalliset aineistot 
asettuivat jyrkästi ristikkäin kansankulttuurin idealisoidun kuvan kanssa 
(Anttonen 2005, 161-165). Tämä ideologinen linssi teki joistakin kult- 
tuurin puolista näkymättömiä, kuten siitä, että kuuluisan runolaulajan 
Ontrei Malisen poika Jyrki Malinen (1806—1884), hänkin merkittävä 
runolaulaja ja tietäjä, oli ilmeisesti aikanaan kotiseutunsa ainoa luku- 
taitoinen henkilö (Niemi 1921, 1151-1152; Sahtarina 2014 [1987]). Tämä 
herättää edelleen kysymyksen siitä, oliko hän oppinut taidon isältään vai 
ainakin osin jostain muualta (ks. Tarkka 2005, 37). Varhaisten kerääjien 
tapa verrata perinnettä Kalevalaan oli interaktiivinen, ja Kalevalan jul- 
kaiseminen mahdollisti Lönnrotin runojen leviämisen materiaalisessa 
muodossa. Thomas A. DuBois (1995, 185) on havainnut, että ”Kaleva- 
lan itsessään on täytynyt tehdä karjalaisiin suuri vaikutus”, koska ”osia 
Lönnrotin eepoksesta ilmaantui pian suullisiin repertoaareihin”. Myö- 

hemmät tutkijat pyrkivät erittelemään Kalevalasta vaikutuksia saaneet 
runot muusta korpuksesta, ja niitä jätettiin julkaisematta tai luokitel- 
tiin erilleen kuten esim. Suomen Kansan Vanhat Runot -kokoelmassa 
otsakkeen ”Kalevalasta opittuja” alle. Esimerkiksi monet tietäjä Vihtoora 
Lesoselta (s. 1850?) muistiinpannuista runoista löytyvät otsakkeen alta 
(ks. myös DuBois 1995, 183-201) — ja Vihtoora Lesoni omistikin Kaleva- 
lan, kuten tämän luvun epigrafitekstissä kuvataan. Yksi näistä runoista 
on vuonna 1894 K. F. Karjalaisen muistiinpanema Raudan synty (SKVR 
I2 1023), josta suuri osa vastaa Uuden Kalevalan runon 9 säkeitä 33-266 
lähes täydellisesti — mutta osa eroaa siitä huomattavasti ja runo on yli 
viisikymmentä säettä Lönnrotin versiota pidempi (ks. myös Virtaranta 
H. 1975, 14; Virtaranta P. 1978, 16). 

Samassa epigrafissa mainittu Outi Lipkinan (s. 1883) Aino-runo, tal- 
lennettu arkistoteksteissä hänen nimensä venäläismuodon Jevdokija 
Lipkina alle vuonna 1941 (KTK 17/8; ks. Jevsejev 1950, #23), kertoo sii- 
tä, kuinka Väinämöinen kohtaa Ainon ja kosiskelee tätä. Runo etenee 
Uuden Kalevalan runon 4 alkupuolen (säkeet 1-116) mukaan lähes sana- 
tarkasti jättäen siitä vain yksittäisiä säkeitä väliin. Outi Lipkinan runon 
irtautuminen Uuden Kalevalan runosta 4 tapahtuu Ainon äidin reaktioi- 
den kuvauksen yhteydessä, kun Aino kertoo kohtaamisestaan Väinämöi- 
sen kanssa. Tässä kohtaa runossa on säkeitä runosta 3: 


KTK 17/8 Uusi Kalevala, runo 3 


46 Emo kahta kämmentäh 525 Emo kahta kämmentänsä 
Hykersi molempiansa, 
Sanan virkkoi, noin nimesi: 
”Elä itke poikueni, 
Fi ole itkettäviä, 
530 Suuresti surettavia; 


Tuota toivoin tuon ikäni, Tuota toivoin tuon ikäni, 
Puhki polveni halusin, Puhki polveni halasin 
Sukuhuni suurta miestä Sukuhuni suurta miestä, 
Rotuhuni rohkeata, 
50 Lankokseni laulajua, 535 Vävykseni Wäinämöistä, 
Vävykseni Väinämöistä. Laulajata langokseni. 

Ainon äiti saa siis Outi Lipkinan runossa ilmeisesti tiedon Väinämöisen 
kosimisesta tyttäreltään? eikä Kalevalan tavoin pojaltaan Joukahaiselta 
aiempien tapahtumien yhteydessä, mistä kuitenkin äidin reaktiota ku- 
vaavat säkeet ovat peräisin. Tässä runossa Aino on sanoissaan suora- 
sukaisempi kuin Kalevalassa: siinä kun Lönnrotin Aino syyttelee voimat- 
tomana äitiään tilanteesta, Outi Lipkinan Aino suorasukaisesti kieltäytyy 
naimasta Väinämöistä. Myös Ainon äiti on tässä runossa äkkipikaisempi 
kuin Kalevalassa ja karkottaa tyttärensä kotoa tämän kieltäydyttyä Väinä- 
möisestä: 


62 Emo tässä suuttuneena: 
Mäne huima huimuttas, 
Vähä mieli mielijäs. 


Nämä säkeet ovat puolestaan lainaa Uuden Kalevalan runosta 5 (säkeet 
168-169). Lisäksi Outi Lipkina dramatisoi Ainon hukkumista Uuden 
Kalevalan runon 4 säkeiden lisäksi muutamalla säkeellä (säkeet 93-96) 
runosta 5, joka muodostuu perinteisen Vellamon neidon onginta -teeman 


varaan: 
KTK 17/8 Uusi Kalevala, runo 5 
105 — Seitsemänneltä selältä Nosti kättä oikeata, 
Kaheksannen uallon peästä Näytti jalkoa vasenta 
Nosti jalkova vasenta, 95 Seitsemännellä selällä, 
Eli kättä oikieta. Yheksännen aallon päällä. 


Outi Lipkina siis kykeni vuonna 1941 laulamaan 121 säkeen pituisen 
eeppisen juonellisen kokonaisuuden, joka muodostui hänen yli 35 vuot- 
ta aiemmin mieleen painamistaan Kalevalan säkeistä. Hän ei kuiten- 
kaan toistanut Kalevalan runoa sellaisenaan, vaan oikoi Kalevalalle tyypil- 


3 Kerronta jättää tämän tosin avoimeksi; Outi Lipkinan runossa Aino viittaa surumielisyytensä syytä 
kysyttäessä vain korujensa kadottamiseen ensin veljelleen, sitten äidilleen ja äiti vaikuttaa ikään kuin 
arvaavan todellisen syyn Ainon mielipahaan. 

listä ylenpalttista toisteisuutta ja tehosti valitsemansa tekstijakson viestiä 
upottamalla siihen säkeitä samaan juonikokonaisuuteen kuuluvista toi- 
sista Kalevalan runoista. Outi Lipkinan käsittelyssä Kalevalan runo myös 
lähentyi paikallista Anni-runoperinnettä, kun hän jätti Joukahaisen roo- 
lin juonesta tyystin pois. Lisäksi hän näyttäisi kipakoittaneen äidin ja 
tyttären sananvaihtoa oman draamantajunsa pohjalta. 

Lipkinan kanssa samalla paikkakunnalla asuneen Maria Mihejevan 
vuonna 1946 tallennettu Anni-runo (Jevsejev 1950, #5) alkaa lähes ident- 
tisesti Uuden Kalevalan runon 4 kanssa, mutta säkeiden muoto poikkeaa 
aavistuksen Kalevalan muodosta paikalliseen perinteeseen päin. Suu- 
remmat erot ilmenevät runon johdanto-osan jälkeen. Vahva esimerkki 
Kalevalan sisällön omaksumisesta ja ilmaisemisesta toisin, perinteestä 
tutuin säkein on Mihejevan Anni-runossa Väinämöisen suuhun asetettu 
puheenvuoro, joka ilmaistaan Kalevalassa seuraavasti: 


Fläpä muille, neiti rukka, 

Kuin minulle, neiti rukka, 
Kanna kaulan helmilöitä, 
Rinnan ristiä rakenna, 

Pane päätä palmikolle, 

Sio silkillä hivusta! 

(Uusi Kalevala 4, säkeet 15-20.) 


Mihejevan runossa sama sisältö ilmaistaan tiiviisti: 


Kasva, neiti, miušša mielin, 
Flä muissa Sulhasissa! 
(Jevsejev 1950 #5, 13-14.) 


Tämä säepari edustaa paikallista vienalaista perinnettä (vrt. esim. SKVR 
Ir 209: 33-34; SKVR Ii 218: 9-10), jota siis Mihejeva noudattaa huo- 
limatta siitä, että hän seuraa muutoin Kalevalan tarjoamaa kerronta- 
rankaa. Vastaavasti Kalevalan säkeet, jotka ilmaisevat Ainon oman- 
arvontuntoiset sanat kiinnostustaan osoittavalle Väinämöiselle, kuuluvat 
seuraavasti: 

En sinulle, enkä muille 

Kanna rinnan ristilöitä, 

Päätä silkillä sitaise, 

Huoli en haahen haljakoista, 
Wehnän viploista valita, 

Asun kaioissa sovissa, 

kasvan leivän kannikoissa 
(Uusi Kalevala 4, säkeet 22—28.) 


Mihejevan Anni-runon vastaavassa kerronnallisessa asemassa olevat 
säkeet kuuluvat seuraavasti: 


Enkä šiušša, enkä muissa, 

En huoli haahen hal lakoista, 
Verka vaatteista välitä, 

Kasvan leivän kannikoilla, 
Leivän kuorilla ylenen! 
(Jevsejev 1950 #5, säkeet 17—21.) 


Mihejeva näyttää seuraavan Kalevalaa perinteestä omaksuminsa säkein, 
joiden joukkoon on asettunut myös yksittäisiä Kalevalan säkeitä. Paikal- 
lisen perinteen hyödyntämisessä oli 1940-luvun Uhtualla kuitenkin lau- 
lajien kesken eroja. Esimerkiksi samalla kylällä elänyt runolaulaja Jouki 
Hämäläinen käyttää omassa Anni-runossaan vuodelta 1948 runsaasti 
Uuden Kalevalan tarjoamia säkeitä esimerkiksi samassa Ainon/Annin 
repliikissä kuin edellä on käsitelty: 


En Siulla, enkä muilla, 

Kanna kaklan helmilöitä, 

Piätä Silkillä Sitaise, 

Rinnan ristiä rakenna! 

(Jevsejev 1950, #15, säkeet 17—20.) 


Tässä esimerkissä Hämäläinen käyttää Kalevalan juonellisesti vastaa- 
van kohdan säkeitä, mutta yhdistää säkeet ”pane päätä palmikolle, / sio 

silkillä hivusta” muotoon ”piätä Silkillä Sitaise” ja siirtää säkeen ”rinnan 
ristiä rakenna” paralleelisäejakson loppuun. Muutoinkin Hämäläisen 
runossa säekokonaisuuksien muotoilu vaikuttaa keskeiseltä ja juonen 
kuljetus toissijaiselta. Mihejevan runossa äidin ja tyttären roolit vastaa- 
vat tarkemmin Kalevalaa kuin Lipkinan runossa, mutta sankarittaren 
hukuttautuminen kuitataan runon lopussa lakonisesti yhdellä säeparilla. 
Hämäläisen runo päättyy siihen, että äiti kehottaa Annia hakemaan ai- 
tasta uudet korut tämän metsään jättämien tilalle. Kalevalaa noudatelles- 
saankin suulliset runot jäävät yleensä jopa laveimmillaan huomattavasti 
Kalevalaa suppeammiksi, ja laulajat käyttävät kertomuksen rakenteen 
ilmaisemiseen paikallisen suullisen runoperinteen tarjoamia muotoja. 

Raja-Karjalan Suistamossa Iivana Oinoilalta kirjattiin vuosina 1911 ja 
1915 kaksi eri versiota Kilpalaulannasta. Myöhempään näistä kuuluu laa- 
ja Väinämöisen ja Joukahaisen välillä tapahtuva viisauksienvaihto-osuus, 
joka hengeltään vastaa Kalevalan vastaavaa jaksoa, kun taas versiosta 
puuttuu alueella tavallisesti runoon kuuluva haaste kaksintaisteluun. 
Runo jatkuu ikään kuin yhteenvedolla Kalevalan tapahtumista, jotka 
liittyvät Joukahaisen sisaren, Ainon, muuttumiseen kalaksi. (SKVR 
VIII 148.) Aiemmin tallennetussa versiossa taas viisauksienvaihto on 
minimaalista, mutta siihen kuuluu kaksintaistelu (SKVR VII1 148a). 
Kalevalan vaikutus näkyy eritoten perinteestä poikkeavissa kertomus- 
jaksoissa, mutta kuten Iivo Härkönen (1926, 101) korostaa, kohdat, 
joissa kertomus menee päällekkäin Kalevalan kertomuksen kanssa, on 
kuitenkin esitetty Iivana Onoilan omin sanoin. Näissä kohdissa hänen 
omakin ilmaisutapansa kuitenkin osoittaa vaikutteita Kalevalasta, kuten 
esimerkiksi formulaisen säkeen Kalevalan kankahille / kankahia käytössä 
(SKVR VIII 148a: 27, 30) versiossa, joka noudattaa paikallista kertomus- 
muotoa. Tämä formula ei kuitenkaan ilmene versiossa, joka on selvem- 
min Kalevalan vaikutteiden alainen. 

Esimerkit valaisevat Kalevalan harvoin käsiteltyä vaikutusta suulliseen 
perinteeseen. Ensinnäkin Lönnrot oli luonut uuden mallin tapahtumien 
liittämiseksi toisiinsa, ja tapahtumat alkoivat liittyä toisiinsa samalla ta- 
voin myös suullisessa traditiossa, vaikka ihmiset yhä lauloivat runoja 
paikallisin tavoin. Toisekseen runolaulajat saattoivat poimia Kalevalasta 
yksittäisiä formuloita tai paralleelijaksoja ja sovittaa niitä omaan laulu- 
tapaansa. 

Perinteisessä runoudessa on myös paljon hienovaraisempia Kaleva- 
lan kaikuja. Siinä missä Arhippa Perttusen muodonrikkominen on 
saattanut vaikuttaa paljonkin siihen, millaiseksi Lönnrotin luterilainen 
epiikan maailma rakentui, Arhipan poika Miihkali ei omaksunut isänsä 
omintakeista mytologiaa. Väkevän kalevalamittaisen runouden kokoel- 
man voi olettaa vaikuttaneen myös perinteeseen. Rajan takaa tulleiden 
koulutettujen ”ruotsien” ja Pietarista tulleiden hienojen herrojen kiin- 
nostus runojen ja kertomusten muistiinkirjoittamiseen teki paikallis- 
tiedosta kulttuurista pääomaa, jolla oli myös taloudellisen vaihdon 
potentiaalia. Näiden kohtaamisten merkitys runolaulajille heijastuu 
muistitiedossa, jota pidettiin yllä sukupolvien ajan, vaikkakin vain perhe- 
piirissä. Ulkopuolinen arvostus toi perinteelle arvonnousua samaan ai- 
kaan kun paikallisesti perinne ja sen välittämät merkitykset saivat poten- 
tiaalisia syntisyyden latauksia. Tuloksena oli keskenään ristiriitaisten 
näkökulmien ja kilpailevien intressien muodostama ympäristö, jossa 
saattoi kehkeytyä seuraavan kaltaisia tilanteita. 

I. K. Inha (1999 [1911], 378) kuvaili, kuinka Miihkali Perttunen näytti 
nauttivan laulamisesta, ja hän myös sai siitä palkkioita, mutta ”runot 
laulettuaan, niin kauan ja hartaasti silmiään ristiten seisoi ja rukoili 
oman obrasansa edessä”. Kalevalan kokoamiseen liittynyt ja Kalevalan 
innoittama runonkeräystoiminta ei ainoastaan vaikuttanut siihen, kuin- 
ka perinnettä paikallisesti arvotettiin. Se rohkaisi myös muotoilemaan 
sellaisia esityksiä kuin ulkopuolelta tullut herrasväki halusi kuulla ja 
mistä nämä saattoivat maksaa korvauksia, joiden arvo ylittäisi poten- 
tiaaliset sosiaalisen leimautumisen tai hengellisen tahriintumisen uhat. 
Isästään poiketen Miihkali Perttunen lauloi Maailmansynty-runon, jossa 
maailman syntyyn kuuluivat lintu ja muna eikä Väinämöisen rukous 
Jumalalle, ja Lemminkäisen virren, joka oli yhtenäinen kokonaisuus 
eikä kaksi erillistä runoa erillisine sankareineen. Siinä missä Arhippa 
loi perinnettä uusiksi niin, että se sopi hänen maailmankuvaansa ja 
laulamisideaaliinsa, Miihkalin poikkeamisella isänsä laulutavasta on 
luultavasti vähemmän tekemistä sen kanssa, että hän olisi pyrkinyt 
integroimaan runoja paremmin maailmankuvaansa, kuin sen kanssa, 
että Miihkali sopeutui siihen, mitä hän ajatteli runonkerääjien haluavan 
kuulla. 


278 JOONAS AHOLA JA FROG 


https://doi.org/10.21435/skst.1487 


Kalevala, runonsepitys ja uuden ajan epiikka 


Runolaulajien sopeutumiselle runonkerääjien toiveisiin ja kulttuuriseen 
viitekehykseen syntyi rajantakaisessa Karjalassa uudenlainen, entistä 
painotetumpi viitekehys sosialistisen vallankumouksen jälkeen ja eten- 
kin 1930-luvulla. Tällöin kalevalamittaiselle traditiolle syntyi tilausta osa- 
na Neuvosto-Karjalan tieteellisiä, taiteellisia ja poliittisia pyrkimyksiä 
määrittää (neuvosto-)karjalaisuutta ensinnäkin erillään suomalaisuudes- 
ta ja toisekseen osana riistettyä mutta sosialismin vapauttamaa proleta- 
riaattia (Laakkonen 2012). Tilanne tarjosi taloudellisten ja sosiaalisten 
mullistusten keskellä kamppaileville karjalaisen perinteen taitajille mah- 
dollisuuden saavuttaa etuisuuksia, kuten mainetta, matkoja ja taloudel- 
lista etua (Olson 2004, 41-57). Kylissä kiertäneiden perinteenkerääjien 
ja kirjallisuusihmisten toiveita ja näkemyksiä perinteen suhteen siis 
epäilemättä kuunneltiin herkällä korvalla — etenkin 1930-luvulla alka- 
neiden poliittisten puhdistusten aikaan, kun ihmisiä vangittiin jopa 
vähäisten ja tiedostamatta lipsahtaneiden poliittisesti epäkuranttien 
lausumien tai lausumatta jättämisten perusteella (ks. esim. Solzenitsyn 
1974, 79-114). Perinteen julkaiseminen ja julkaisupalkkioiden saaminen 
edellytti julkaisijan ja viime kädessä sensuurin odotuksiin taipumista 
(ks. Miller 1990, 11-14). Runonkerääjien esittämiin sisällöllisiin toivei- 
siin taipumiseen vaikuttivat siis tekijät, joita voi kuvata sekä työntäviksi 
että vetäviksi. 

Kärjekkäimmillään julkaisijan poliittis-ideologisiin toiveisiin taipu- 
minen ilmeni sosialistiseen ympäristöön sovitetun, perinteistä muotoa 
noudattelevan ja jäljittelevän aineiston kuten runojen, laulujen ja tans- 
sien kohdalla. Neuvosto-Karjalassa tunnettuja perinteentaitajia värvättiin 
keskusjohtoisesti tuottamaan kalevalamittaista, sosialistista ideologiaa 
ilmentävää runoutta, jota Joonas Ahola (2021) on kutsunut neuvosto- 
kalevalaiseksi runoudeksi. Sitä julkaistiin ensimmäisen kerran laajem- 
massa määrin vuonna 1941 pian sen jälkeen, kun Uhtualla oli järjestetty 
ensimmäinen runolaulajakonferenssi juuri runolaulajien värväämiseksi 
ja kouluttamiseksi uusaiheisen perinteen luomiseen. Petroskoilaisessa 
kirjallisuus- ja taideaikakauslehdessä Punalippu 5/1941 ilmestyi myös 
Tatjana Perttusen kalevalamittainen runo, joka on nimetty yksinkertai- 

sesti otsakkeella Laulu, mutta tässä runon kyseiseen versioon viitataan 
avaussäkeen alun pohjalta nimityksellä Tämä kana kasvo Karjalassa (ver- 
sio a): 


I Tämä kana kasvo Karjalassa 
Kalevalan kankahilla. 
Pitäjästä Vuokkiniemen, 
Latvajärvestä kotosin, 

5 pienoni akka Perttulasta, 
se on laulujen latoja. 

Se laulau hyvästä laulut, 
virret oikein osuau, 
neuvostojen neitosilla, 

10 tovereilla kultasilla, 
iltapäivien ilokse, 
huomenpäivien huvikse. 
Vieläkö virren laulanen 
kolhoosin monista töistä, 

15 metsätöistä mahtavista. 


Tatjana Perttunen (1880-1963) on luettavissa Perttusten runolaulaja- 
sukuun, sillä hänen isänisänsä Ignatta oli Miihkali Perttusen serkku ja 
hänen miehensä Teppana Miihkalin pojanpoika (KTK 26-1/21). Tatjana 
on kertonut lapsena oppineensa kalevalamittaista runolaulua itse 
Miihkali Perttuselta, joka toimi kylällä vanhemmiten lastenvahtina 
(KTK 24/2; 26-1/21; 25/28a). Miihkali Perttusesta rakennettiin neuvosto- 
julkaisuissa ihanteellinen runolaulaja paitsi laulutaitonsa vuoksi, myös 
proletaarisen solidaarisuuden näkökulmasta: hänen kuvattiin esimer- 
kiksi auttaneen omasta köyhyydestään huolimatta muita puutteenalaisia 
(esim. Vinogradov 1935; Kronhaus 1949). Myös Tatjana oli tunnustettu 
runolaulaja, jolta tallennettiin runsaasti kalevalamittaista perinnettä. 
Hänen hahmoonsa pyrittiin liittämään jo arkistotiedoissa myös ulko- 
runollista ihanteellisuutta samaan tapaan kuin Miihkaliin: esimerkiksi 
jouduttuaan jatkosodassa suomalaisten evakuoimaksi hänen kuvataan 
paenneen heti tilaisuuden tullen takaisin kotiseudulleen suuren koti- 

seuturakkautensa ja kotimaataan kohtaan tuntemansa solidaarisuuden 
vuoksi (KTK 24/2). Tatjana oli luku- ja kirjoitustaidoton, eikä hän siis 
sepittänyt runojaan kynä kädessä, mistä hän on itse maininnut näin: 


Kun en voi noita kirjuttua 
Kun en kouluo suanun käyvä 
pehertyä koulun penkillä 
(KTK 29/89.) 


Folkloristi Palaka Kuikan kuvauksen perusteella Tatjana otti runojensa 
suhteen kernaasti kommentteja ja ohjeita vastaan, ja Kuikka oli hänen 
laulajakyvyistään hyvin vaikuttunut: ”ihmeellinen mummo”. Kuikka ku- 
vaa myös Tatjanan olleen kotipuolessaan ”hauska ja huumorintajuinen 
ihminen” (KTK 27/1). 

Punalipussa julkaistu runo on hyvin niukka tekstilajinsa edustajaksi 
mutta siitä erottaa hyvin julkaisijoiden toiveet uuden neuvostorunouden 
suhteen. Runossa laulaja asemoituu heti alussa paitsi etnisen alkuperäis- 
väestön, karjalaisten, edustajaksi (säkeet 1-4), myös vaatimattomista 
lähtökohdista kotoisin olevaksi ”kansan”, proletariaatin edustajaksi (säe 5). 
Hän julistautuu näissä puitteissa lisäksi tämän kansanosan perinteen 
erityistaitajaksi, mikä antaa hänen sanoilleen erityistä kollektiivista pai- 
noarvoa etenkin, kun myös tämä julistautuminen tapahtuu perinteistä 
runoa noudattelevalla tavoin (säkeet 6-8; 11-12). Runon puhuja kuiten- 
kin ilmaisee olevansa valmis ja halukas alistamaan taitonsa laajemmin 
neuvostokansan palvelukseen (säkeet 9-10).4 Lopussa (säkeet 14-15) 
runo koskettaa neuvostokalevalaiselle runoudelle myöhemmin vakiin- 
tuvia aiheita, neuvostokansan uutteruuden ja neuvostomodernismin 


4 —Tatjanan runo näyttää olevan pastissi, joka nojaa Miihkali Perttusen SKS:lta saamansa pienen eläkkeen 
johdosta sepittämään kiitosrunoon (SKS JR 42731, 23421) ja paikalliseen suulliseen traditioon, jossa 
Miihkali Perttusen runo näyttää jatkaneen elämäänsä. Runosta on nimittäin tallennettu Vuokkiniemellä 
Outi Karhujevalta vuonna 1927 versio (SKS JR 80694, 02666), joka on Miihkalilta tallennettuja ly- 
hyempi mutta sekä rakenteeltaan että säeasultaan hyvin lähellä Tatjana Perttusen Tämä kana kasvo 
Karjalassa -runon a-version säkeitä 1-12. Tässä luvussa ei ole vertailtu runoja perusteellisesti, sillä tieto 
näiden julkaisemattomien runojen olemassaolosta ja relevanssista saavutti kirjoittajat vasta kirjan 
taittovaiheessa FILTER-hankkeen Octavo-käyttöliittymän hakujen kautta. Runon tässä luvussa olevaan 
analyysiin saatiin kuitenkin vielä lupa tehdä välttämättömiä uuden tiedon edellyttämiä korjauksia, 
mistä olemme kiitollisia. 

tuoman teknologian ylistystä, mikä tuo runoilmaisuun newvostojärjes- 
telmään kuuluvaa kieltä (tässä sanaston osalta kolhoosi), mutta aiheisiin 
ei syvennytä sen enempää, kun runo jo ikään kuin keskeytyy. 

Samasta runosta on olemassa myös Tatjanan esittämä äänite (KTKÄ 
15/14) ilmeisesti vuosien 1953-1956 väliltä. 5 Tämä kana kasvo Karjalassa 
-runon b-version loppuosa laajenee neuvostokalevalaiselle runoudelle 
tyypilliseksi sosialistisen työn menestyksekkyyden ja teknologisen edis- 
tyksellisyyden kuvaukseksi: 


kolhoosit hyvin kohuou 
konehilla ruatellahe 
metsätyöt hyvin mänöyve 
konehilla veätellähe 
traktorit veteen vetäyve 
musta ruuna mullistauve 
tuli tuikkau sieraimista 
savu harjasta kohoau 


Myös SKS:n perinteen ja nykykulttuurin äänitearkistosta löytyy kaksi 
Tatjanan esittämää versiota Tämä kana kasvo Karjalassa -runosta. Ne 
ovat käytännössä identtisiä version b kanssa, eikä niitä siksi käsitellä 
tässä erikseen.* 


5 Tallennusvuodeksi on merkitty Karjalan tiedekeskuksen kansanrunousarkiston ääniteluetteloon 1952, 
mutta se on epävarma. Samalle vuodelle on ääniteluetteloon merkitty myös nauhaa 15 välittömästi 
edeltävän nauhan 14 äänitteet, joihin kuuluu useita muistolauluja Stalinille tämän kuoleman johdosta. 
Stalin kuoli 5.3.1953. Onkin luultavaa, että nämä ja myös nauhan 15 äänitteet, jotka ääniasunsa perus- 
eella vaikuttavat samoihin aikoihin nauhoitetuilta, on tehty aikaisintaan vuonna 1953 mutta ennen 
vuotta 1956, jolloin neuvostohallinto irtisanoutui Stalinin henkilökultista. 

6 Äänite SKSÄ A 438/14 on muutamaa tavua lukuun ottamatta identtinen Tämä kana kasvo Karjalassa 
(b):n kanssa, kun taas SKSÄ 361b:stä puuttuu tähän nähden vain kaksi paralleelisäettä runon alkupuo- 
elta. Nauhoitteista SKSÄ A 438/14 on merkitty Suomi-Neuvostoliitto-seuran lahjoittamaksi vuonna 
1962, ja on luultavaa, että myös toisen äänitteen alkuperä on sama. SKSÄ A 438/14:n äänitekortissa 
oleva nauhoitteen tekoaikaan viittaava vuosiluku 1962 on varustettu kysymysmerkillä. SKSÄ 361b:n 
yhteydessä ei ole merkintää äänitysajankohdasta, mutta sen sijaan äänitekortissa on maininta, että 
äänite olisi siirretty nauhalta levylle vuonna 1951. Kaikkien kolmen äänitteen hyvin suuri samankaltai- 
suus viittaisi likeisiin äänitysajankohtiin, luultavasti lähellä 50-luvun taitetta. Toisaalta runo on voinut 
kuulua juuri tässä lyhyessä ja tiiviissä muodossaan Tatjanan aktiiviseen repertoaariin, jolloin se myös 
on voinut säilyä samankaltaisena pitkäänkin eikä samankaltaisuus todistaisi äänitteiden ajallista likei- 


syyttä. 

Folkloristi Viktor Jevsejev on kirjannut Perttuselta runosta myös pi- 
demmän version vuonna 1948 (KTK 25/51). Tässä versiossa c ensimmäi- 
set 12 säettä ovat jotakuinkin identtiset versio a:n kanssa, minkä jälkeen 
runo jatkuu ensin kuusisäkeisellä aihelmalla ”Laulajat lahjotaan” ja laa- 
jenee sen jälkeen eräänlaiseksi rukoukseksi Neuvostoliiton puolesta: 


Akka yksin ajattelou, 

Niin hiän tuota tuumuau: 
Anttakkah aurinko-päivä, 
Vahingoista varjelkah, 
Šulošešta Suojelkah, 

Niin kun lintu poikijah 
Tuota Suurta NeuvoStomaata, 
Toverija kallehija 

Koti pellon Sorrannasta, 
Miehen miekkojen nenistä, 
Ett’ ei heitä lyijy lois, 

Eikä tina palli paukkuais! 


Vetoomuksen teititelty puhuteltava jätetään mainitsematta siinä missä 
Kalevalassa useassa kohdin (esim. Uuden Kalevalan runoissa 9, 30 ja 43) 
varjelua haetaan kristilliseltä jumalalta: ”Varjele vakainen luoja / Kait- 
se kaunoinen Jumala” (Uusi Kalevala runo 43, säkeet 191-192), joka on 
säeasu myös Miihkali Perttuselta tallennetussa kiitosrunossa Helsingin 
herroille (ks. viite 4) sekä vienalaisessa Sotaan lähtiessä -runotyypissä 
(esim. SKVR I2 1007; 1174). Säeasultaan samankaltaisessa vienalaisessa 
karjansuojelurukouksessa taas vedotaan Pyhään Ulassiin (eli Vlasiin eli 
Blasiokseen, kristilliseen pyhimykseen, ks. Krohn K. 1915, 193): 


Pyhä Ulassie, kormelitsa, 
Katso kaikista pahoista, 
Varjele vahinkoloista 
(SKVR 14 1370: 1-3.) 

Tatjana on epäilemättä ollut tietoinen perinteisestä säeasusta, ja hänen 
ratkaisunsa jättää vetoomuksen puhuteltava nimeämättä Tämä kana 
kasvo Karjalassa -runon c-versiossa vaikuttaa vähäeleiseltä kristillisen 
perinteen sekularisoimiselta. Tämän jakson jälkeen runon loppu on 
käytännössä identtinen b-version kanssa säkeestä ”vieläkö mie värsyn 
laulan” alkaen. Tatjana käyttää säettä ”miehen miekkojen nenistä” sa- 
malla tavalla kuin Miihkali kiitosrunossaan viittaamaan metaforisesti vi- 
hollisen aseiden tuomaan uhkaan, kun perinteessä säkeen muunnelmat 
liittyvät Vienassa lähinnä tuonpuoleiseen vievän tien kuvauksiin, joiden 
mukaan tuonpuoleiseen käydään ”naisten nieklojen nenie |- -] miesten 
miekkojen terie” (esim. SKVR I1 340). Lönnrot käyttää samaa aihelmaa 
Kalevalan kuvauksessa Väinämöisen matkasta Antero Vipuseen: 


Yks' on juoni juostaksesi 
Naisten neulojen neniä, 

Tuosta toinen käyäksesi 
Miehen miekan tutkaimia, 
Kolmas koikutellaksesi 

Uron tapparan teriä. 

(Uusi Kalevala 17, säkeet 19-24.) 


Tatjanan ilmaisu Tämä kana kasvo Karjalassa -runon kaikissa kolmessa 
versiossa (a, b, c) viittaa voimakkaasti Uuteen Kalevalaan säkeessä 2 
”Kalevalan kankahilta”, joka on varsin ikoninen Lönnrotin Uudessa Kale- 
valassa käyttämä säe (esim. runo 1, säe 37). Runon b-versiossa laulajan 
kotipaikkaa osoittavat kohdat viittaavat erityisen vahvasti juuri Uuteen 
Kalevalaan: runon säkeen ”Kalevalan kankahilla” jatkona ovat paralleeli- 
säkeet ”Pohjan peltojen perillä / suuren sammon saapuvilla”, joista en- 
simmäinen on Uudessa Kalevalassa (runo 1, säkeet 35-36) ”Kalevalan 
kankahilla” -säkeen paralleelisäe ja jälkimmäinen, puhuessaan sammon 
”suuruudesta”, vaikuttaisi viittaavan lähinnä Neuvosto-Karjalan tiedo- 
tusvälineiden Kalevala-viittauksiin, joissa ”sampoa” käytettiin Neuvosto- 
Karjalan vaurauden ja menestyksen symbolina (ks. Ahola 2020, 18-19). 

Myös Tatjanan Tämä kana kasvo Karjalassa -runon kolmen version 
(a, b, c) säkeiden 11-12 ”iltapäivien ilokse, / huomenpäivien huvikse” 
sisältö toistuu monesti Kalevalassa, vaihtelevissa muodoissa, kuten: 


Tämän iltamme iloksi, 

Päivän kuulun kunniaksi, 

Vaiko huomenen huviksi, 

Uuen aamun alkeheksi 

(Uusi Kalevala 1, säkeet 99-102.) 


Nämä säkeet vaikuttavat Tatjanan säkeiden lähteeltä, mutta samassa 
määrin Tatjanan säkeet vaikuttavat viittaavan hänen repertoaariinsa kuu- 
luneen perinteisen runon Laulun synty (KTK 27/12) säkeisiin ”Tämän 
iltasen ilokse, / Huomen kuuluzan kulukse”. Tämä kana kasvo Karja- 
lassa -runon säkeille on kuitenkin tavattavissa vielä suorempi mahdolli- 
nen viittauskohta. Miihkali Perttusen kiitosrunoon Helsingin herroille 
(SKS JR 42731, 23421; ks. viite 4) sekä sen vuonna 1894 tallennettuihin 
Laulajan alkusanat -teemaan painottuviin versioihin (SKVR 13 1281 a, 
1281 b) kuuluu Tatjanan runon (a, b, c) säkeiden 11-12 kanssa identtinen 
parisäe, ja onkin luultavaa, että Tatjanan käytössä säkeet ovat Miihkalilta 
opittuja ja viittaavat siihen. 

Säkeiden 11-12 edellä Tatjana käyttää runon b- ja c -versioissa säkeen 
”tovereilla kultasilla” sijaan säettä ”kuulla noilla kultasilla”, joka Uudessa 
Kalevalassa (runo 1, säe 25) liittyy laulajan aloitussanoihin. Kiinnostavasti 
se esiintyy myös Miihkali Perttusen edellä mainituissa Laulajan alku- 
sanat -teemaisissa runoissa: 


Lauloakseni hyvijä, 
Parahia pannakseni 
Helsingin herroilla hyvillä, 
Kuullapa noilla kultasilla, 
(SKVR 13 1281 a: 11-14.) 


Miihkalin runoa vasten Tatjanan eri versioissa käyttämät vaihtoehtoiset 
säkeet ”tovereilla kultasilla” ja ”kuulla noilla kultasilla” olisivat tulkitta- 

vissa samankaltaiseksi ”herrojen” imarteluksi kuin Miihkalin säepari. 
Tätä tulkintaa vahvistaisi se, että Tatjana tunsi Miihkalin runon ja tari- 
nan sen syntytilanteesta (KTK 26-1/21; Timonen 1984, 51-53) sekä se, 
että Tatjanan runo näyttää nojaavan muutenkin monin puolin Miihkalin 
runon eri versioihin. 

Tatjanan runon D ja c -version kolme viimeistä säettä, jotka kuvaavat 
traktorin jonkinlaiseksi tultasyökseväksi hirviöksi, toistuvat sisällöiltään 
eri muodoissa useiden eri laulajien neuvostokalevalaisissa runoissa en- 
nen Tatjanan esitystä — ja siten säkeiden muodostamaa runokuvaa voi 
pitää uusperinteen jossain määrin vakiintuneena ja yleistyneenä perin- 
teenmukaisen ilmaisun uudelleenmerkityksellistämisenä tai rekonteks- 
tualisointina. Tatjanan käyttämät säkeet ”tuli tuikkau sieraimista / savu 
harjasta kohoau” ovat hyvin samankaltaiset kuin säkeet Anna Malikinan 
vuonna 1938 tallennetussa runossa, jonka hän kertoo sepittäneensä 
vuonna 1936 kuvaamaan kyläläisten ihmetystä, kun ensimmäinen trak- 
tori ilmestyi Vuonnisen pelloille: 


Vuahti kuolasta valuv, 
Tuli tuiskav zieramista 
Savu harjasta savuov 
(KTK 23/90.) 


Maria Mihejevan ”Runossa kolhoosin perustamisesta” traktorin kuvaus 
laajenee savun syöksemisestä sen teräksiseen olemukseen: 


Sillä on rautaiset käpälät, 
teräksiset terhentimet. 
Tuli huohti huokaimista, 
kipinät kijasta lenti. 
(Mihejeva 1941.) 


Kalevalassa säkeiden vastineet liittyvät teknologisia ihmeitä takovaan 


Ilmariseen. Esimerkiksi kosiessaan Pohjolan neitoa Ilmarinen kyntää 
kyisen pellon takomallaan auralla: 

Sai siitä tulisen ruunan, 

Valjasti hyvän hevoisen, 

Läksi pellon kynnäntähän, 

Vainion vakoantahan. 

(Uusi Kalevala, runo 19, säkeet 71—74.) 


Sammon taontaa Lönnrot kuvaa hyvin samantyyppisin säkein kuin millä 
sekä Tatjana että Anna Malikina (yllä) kuvaavat, kuinka traktori uhkuu 
pakokaasuja: 


Tuli tuiski ikkunasta, 

Säkehet ovesta säykkyi, 

Tomu nousi taivahalle, 

Savu pilvihin sakeni 

(Uusi Kalevala, runo 10, säkeet 399-402.) 


Laatiessaan kultaneitoa Ilmarinen nostaa ahjostaan varsan, ja varsan 
olemuksessa on samoja metallisia attribuutteja kuin Maria Mihejevan 
(edellä) traktoriin viittaavalla hevosmetaforalla: 


Varsa ahjosta ajaikse, 

Lähetäikse lietsehestä, 

Harja kulta, pää hopea, 

Kaikki vaskesta kaviot. 

(Uusi Kalevala, runo 37, säkeet 105-108.) 


Samoja elementtejä on myös Kalevalan kohtauksessa, jossa Ilmarinen 
takoo tulisen kokon, jonka avulla pyydystää Tuonen hauen: 


Se on seppo Ilmarinen, 
Takoja iän-ikuinen 
Takovi kokon tulisen, 
Vaaka-linnun valkeisen, 
Kourat rauasta kuvasi, 


KALEVALAN KAIKUKAMMIO 287 


https://doi.org/10.21435/skst.1487 


Teräksestä temmottimet, 
Siiviksi venehen vieret. 
(Uusi Kalevala, runo 19, säkeet 185-191.) 


Tatjanan Tämä kana kasvo Karjalassa -runon b- ja c-versioiden traktoriin 
viittaava eufemismi musta ruuna viittaa vienalaisessa runokielessä lä- 
hinnä tuonpuoleiseen, myyttiseen eläimeen (esim. Kontokissa 1911 loit- 
sussa kateita vastaan ”Ota Hiijestä hevoni, / Helvetistä musta ruuna,” 
SKVR 14 621). Uudessa Kalevalassa (runo 22, säe 454) Lönnrot käyttää 
sitä neutraalimmin tavallisen hevosen paralleeli-ilmauksena. Tatjanan 
käyttämä ilmaisu tuli tuiski liittyy vienalaisessa perinteessä usein kieli- 
kuvana myyttiseen olemukseen ja kiivaaseen tekemiseen. Esimerkiksi 
Kontokissa kirjatussa runossa myyttinen iso tammi kaatuu tulta tuis- 
kivan kirveen iskuista (SKVR 14 833), ja vuonnislaisessa Kultaneito- 
runossa vuodelta 1872 Ilmarisen takoma neito kutoo niin, että ”Tuli 
tuiski pirram piistä / Panu neien palmikosta” (SKVR I1 89). 

Useiden runolaulajien käyttämä traktorin metafora ”tulinen ja metal- 
linen hevonen” näyttää siis pohjaavan Kalevalaan, ja myös sitä kuvaavat 
säkeet ovat Kalevalasta Ilmarisen yhteydessä tuttuja. Ilmarinen esiintyi- 
kin Kalevalasta Neuvosto-Karjalan lehdistössä käydyssä keskustelussa 
usein teknologian symbolina (Ahola 2020, 19). Mikäli Anna Malikinan 
kuvaus tilanteesta, jossa hän sepitti runokuvan ilmeisesti ensimmäistä 
kertaa, pitää paikkansa, traktorin ja kenties muunkin nykyteknologian 
assosiointi Ilmariseen saattoi siirtyä runolaulajilta oppineiden teorioihin 
eikä päinvastoin. 

Vaikka Tatjana Perttusen perinteiset runot pohjaavat pikemmin pe- 
rinteeseen, jota hän oli omaksunut etenkin Miihkali Perttuselta, sisäl- 
löltään uudenlaista neuvostorunoa luodessaan Tatjana käyttää melko 
usein Kalevalan säkeitä ja viittaa Kalevalaan liittyneisiin, lehdistössä il- 
maistuihin eli hallinnon ideologista linjaa tukeviin aikalaiskäsityksiin. 
Sepitetyn runon välitön yleisö oli Tatjanalle usein runonkerääjä, tutkija 
tai joku muu kirjallisuuspiireihin liitoksissa ollut henkilö, joka saattoi 
myös suorastaan neuvoa häntä tähän suuntaan. Runokulttuurin sisällä 
kalevalamittaisen runouden laulajat tunnistivat sosiaalisia eroja laulami- 
sen tavoissa tai ”murteissa” (Frog 20100), aivan kuten Lotte Tarkka toi 

esiin jo lisensiaatintutkimuksessaan (1990). Tatjanaa esiintymään pyytä- 
neet runonkerääjät tunsivat Kalevalan todennäköisesti usein paremmin 
kuin paikallisen runokulttuurin, ja he edustivat Tatjanan näkökulmasta 
siksi Kalevalan edustamaa semanttista viitekehystä eli tekstiuniversumia 
-ja siksi Tatjana kenties Tämä kana kasvo Karjalassa -runoissaan viittasi 
tähän tekstiuniversumiin, vaikkei hänellä perinteisissä runoissaan niin 
ollut tapana. Toisaalta monet Kalevalaan viittaavilta vaikuttavat säkeet 
Tatjana on voinut hyvin omaksua myös perinteestä: Lönnrot hyödynsi 
kuitenkin Kalevalassa paljon juuri vienalaista suullista perinnettä, ja esi- 
merkiksi Tatjanan keskeisen runokulttuurin oppaan, Miihkali Perttu- 
sen, repertoaari saattoi hyvin muovautua Kalevalan pohjalta toimineiden 
runonkerääjien vaikutuksesta Kalevalan suuntaiseksi. Kalevalan suora- 
nainen ulkoa opettelu, mitä esimerkiksi Outi Lipkina teki, saattoi taas 
vaikuttaa yhteisön tapoihin esittää myös perinteistä runoutta, jolloin 
paikallista runoperinnettä ei voi enää ajatella tyystin erillään Kalevalasta. 


Lopuksi 


Kansanrunouden esittäminen on kommunikaatiota siinä mielessä, että 
siihen kuuluu aina esittäjä ja yleisö ja esittäjä esiintyy yleisöä varten. 
Tällöin runoutta voi pitää samaan tapaan merkitysten välittämisen väli- 
neenä kuin kieltä. Runokulttuurin määrittämä merkityksenmuodostus 
toimii vain runoilmaisun hienoudet tuntevien ihmisten parissa samaan 
tapaan kuin kielitaito määrittää kielellisen viestin ymmärtämistä. Mer- 
kityksen muodostuminen kalevalamittaisessa laulukulttuurissa ei ollut 
kuitenkaan pelkkää sanojen ja kieliopin tulkitsemista: se toimi perin- 
teen tekstiuniversumissa ja laulajien teksti-ideologioiden ja esteettisten 
näkemysten sekä kielen ja kommunikaation puitteissa. Runonkerääjät 
näkivät esitykset omien ideologioidensa lävitse, koska he olivat perin- 
teen tekstiuniversumin ja sen käsittämien lukuisten murteiden ulko- 
puolella. Keskittyessään pelkkään tekstien muistiinmerkitsemiseen he 
irrottivat runouden kommunikaatiotilanteista, joihin se kuului, ja teki- 
vät niistä idealisoituja ”perintökohteita”. Lönnrotin Kalevala (kaikissa 
eri muodoissaan) ruumiillistaa juuri tätä. Lönnrotin eepos muodostui 

perinteen kaikukammioksi, joka rakentui perinteen varaan ja joka oli 
kiintopiste moninaisille teksti-ideologioille. 

Lönnrot näyttää pitäneen Kalevalaa idealisoituna perinteen represen- 
taationa, jota hänen oli kuitenkin mahdollista muunnella dynaamisesti, 
mikä osaltaan heijasti hänen käsityksiään perinteestä. Laulajat taas käyt- 
tivät Kalevalaa perinteenkaltaisena resurssina, joka oli muunneltavissa 
performatiivista kommunikaatiota (ja rituaalista toimintaa) varten jopa 
sovittamalla sitä paikallisiin sosiaalisiin identiteetteihin liittyviin mur- 
teisiin. Toisaalta he käyttivät Kalevalaa myös vuorovaikutuksessa kerää- 
jien ja muiden tapaamiensa runokulttuurin ulkopuolisten henkilöiden 
kanssa — joihin kuului toisinaan valtion viranomaisia — jotka näkivät 
Kalevalan kirjallisuuslinssin lävitse ”teoksena”, väkevänä kansallisena 
symbolina, jolla oli liittymäkohtia poliittisiin ideologioihin. 

Perinteen ja Kalevalan tekstiuniversumeiden keskinäinen lähentymi- 
nen oli suomalaisten perinteentutkijoiden ideologisen linssin lävitse 
katsottuna perinteen turmeltumiseen johtava katastrofi. On kuitenkin 
vaikeaa ellei mahdotonta piirtää selvää rajaa Kalevalan ja runoperinteen 
välille, koska Kalevala rakentuu runoperinteen varaan ja koska runokult- 
tuurissa Kalevalaan suhtauduttiin luultavasti yhtenä, jopa vaikutusval- 
taisena perinteen versiointina. Se saattoi vaikuttaa perinteisen runon 
esittämiseen paitsi kertomusrakenteiden ja tekstiasun suhteen myös in- 
tertekstuaalisena viittauskohtana toimivana tekstiuniversumina. Etenkin 
neuvostokaudelta on merkkejä myös siitä, että Kalevalaan liittyvät oppi- 
neiden teoriat saattoivat toimia tällaisena viittauskohtana. Tässä luvussa 
esiteltyjen esimerkkitapausten lisäksi on epäilemättä runsaasti muutakin 
kerronnan eri tasoilla ilmenevää Kalevalan vaikutusta, jonka välillisyyden 
aste vaihtelee. Suomalaisessa tutkimuksessa on joka tapauksessa suhtau- 
duttu hyvin kriittisesti kaikkeen Kalevalan kirjallisena pidettyyn vaikutuk- 
seen, mitä perinteisessä runoudessa on havaittu. Neuvostovalta palautti 
perinteen ja Kalevalan läheisten suhteiden ideologian laulukulttuuriin 
värväämällä Tatjana Perttusen kaltaisten laulajien perinnekompetenssin 
poliittisen neuvostoideologian kaiuttamiseen. Nämä laulajat käyttivät 
usein viitteellisenä tekstiuniversumina Kalevalaa, sillä he ilmeisesti ajat- 
telivat sen olevan runokulttuurin ulkopuoliselle yleisölleen ikonista kar- 
jalaista ”perinnettä”, jonka yleisö tunsi ja johon siis saattoi viitata. 

Suullinen perinne muuntui Kalevalassa, joka puolestaan muunsi 
suullista perinnettä, ja Kalevala muodostui yhteiseksi kiintopisteeksi 
kohtaamisissa laulajien ja nousevien kansallisvaltioiden edustajien välil- 
lä. Heidän keskinäisiä positioitaan luonnehtivat yhteensovittamattomat 
ideologiat, jotka muuttivat runouden merkitykset Kalevalaan ja siitä ta- 
kaisin kimpoileviksi kaiuikseen. Kalevala päätyi tämän kuvion keskiöön, 
osaksi perinteen keskushakuista kaikukammiota. 

Tarkastelemme tässä luvussa’ Long Litt Woonin kirjaa Minun sienipolku- 
ni: Sienestyksen parantava vaikutus (2018) kulttuuri- ja aikalaisanalyysin 
kohteena. Long on malesialaissyntyinen kirjailija, joka on saanut antro- 
pologin koulutuksen. Minun sienipolkuni (alkup. Stien tilbake til livet: Om 
sopp og sorg, 2017) alkaa biografisella kuvauksella kirjailijasta itsestään. 
Long on maahanmuuttaja, joka tapasi norjalaismiehensä Fiolfin nuore- 
na opiskelijana ja asettui asumaan Norjaan. Monien yhteisten vuosien 
jälkeen hänen miehensä yllättäen kuolee ja murtunut Long harkitsee 
jopa maasta muuttamista. Kirja kertoo siitä, kuinka Long kuitenkin löy- 
tää sienestyksen, joka ”kaikkien kansanluokkien harrastuksena” avaa 
hänelle oven sienten maailmaan, uuteen sosiaaliseen elämään Norjassa 
ja pois surusta. Ilmestyttyään tämän norjankielisen kirjan käännös- 
oikeudet myytiin 12 kielelle.? 


1 Antti Lindforsin osuus luvusta on tehty osana Suomen Akatemian tutkijatohtorihanketta (SA 331204). 
2 Ks. kirjailijan esittely: Otava: Litt Woon Long. 

Kirjassa kulkee rinnakkain, typografisesti rekisteriytettyinä ja toisiin- 
sa kietoutuen, kaksi teemalinjaa, kertomus Eiolfin kuolemasta ja tästä 
seuranneesta eksistentiaalisesta kriisistä (kursivoinnilla merkittynä) 
sekä kertomus Longin ”sienipolusta” Norjan sieniseuroissa. ”Mitä teke- 
mistä sienillä ja surulla on keskenään?”, Long (16-17) ihmettelee itse- 
kin teoksensa alussa. Hän kuvaa tajunneensa vasta jälkikäteen, ”miten 
sienistä oli tullut pelastukseni hädän hetkellä ja miten sienet ja suru, 
kaksi asiaa joilla ei näyttänyt olevan mitään yhteistä, liittyivät toisiin- 
sa.” Yhtäläisyyksiä löytyykin lopulta kirjan verran. Niiden pohjalla on 
hallitseva metafora kulttuurista semioottisena työnä, jossa rakennetaan 
normatiivisia järjestyksiä. 

Minun sienipolkuni esittää sienestyksen terapeuttisena toimintana, 
eräänlaisena mindfulnessin muotona, ja rinnastaa sen sekä surutyöhön 
että etnografiseen kenttätyöhön, joissa kaaoksen ylle luodaan normatii- 
vista järjestystä (esim. Blommaert & Jie 2010). Ajatuksella kulttuurista 
normatiivisena järjestyksenä, jolle esikuvia etsitään säännönmukaisesti 
luonnosta (esim. Daston 2019), on puolestaan pitkä ihmis- ja yhteiskunta- 
tieteellinen historia. Se kietoutuu erityisen läheisesti antropologian his- 
toriaan, eikä useinkaan kovin imartelevassa valossa, eikä sen merkitys- 
tä voida ohittaa muillakaan aloilla.t Tätä perintöä hahmottaa kulttuurit 
normatiivisina järjestyksinä on sittemmin kritisoitu niin ylitselyövästä 
funktionalismista kuin olemuksellistamisesta ja marxilaisittain reifikaa- 
tiosta (Verdinglichung, kirjaimellisesti ”tehdä jokin asiaksi/esineeksi”).5 
Sitä onkin yritetty hylätä antropologiassa viimeistään 1970-luvulta läh- 


3 Kriittisen etnografian (Soyini Madison 2005) hengessä onkin syytä pohtia etnografian standardisointia 
ja kaupallistamista yleismetodiksi, jota soveltaa ja jolla tuottaa arvoa käytännössä millä elämänalueella 
ahansa. 

4 Esimerkiksi turnerlainen antropologia hahmotti erilaiset liminaalitilat (kuten kuoleman aiheuttaman 
yhteisöllisen kriisin) sosiaalisella ja poliittisella muutospotentiaalilla ladatuiksi tiloiksi, joissa järjestyk- 
siä purettiin, rakennettiin ja uudistettiin. Douglaslaisessa symbolisen antropologian tutkimushaarassa 
ulttuuri taas on järjestyksen ikoni, jonka toimintaperiaatteita ovat kategorisointi ja erojen merkitse- 
minen. 

5 Itse kulttuurin käsite on alettu nähdä modernin länsimaisen imperialismin tuotteena, jolla antropolo- 
gia on erotettu omaksi tieteenalakseen ja jolla ryhmien tai kansojen kulttuurisen (ja biologisen) essen- 
ialisoinnin kautta on legitimoitu eurooppalaista kolonialistista projektia. Ironista kyllä, samalla kun 
ulttuurin käsitettä on raskaasti kritisoitu ja se on paikoin hylätty antropologiassa, käsitteen asema on 
voimistunut muilla tieteenaloilla, kun niiden omat hallitsevat keskeiskäsitteet (”taide”, ”kirjallisuus”, 
”uskonto”) on asetettu kyseenalaisiksi. (Storm 2021, 70-71.) 

tien osana laajempaa sosiaali- ja ihmistieteiden kehityskaarta, joka johti 
strukturalismin kautta jälkistrukturalismiin ja postmodernismin skep- 
tisyyteen (ks. esim. Johnson & Michaelsen 2008; Fornäs 2017). Tällä 
hetkellä ajatuksen kulttuurista järjestyksenä voi nähdä elävän jälleen 
uutta elämää eräänlaisena suhteellistettuna välipositiona niin kutsutun 
metamodernismin viitekehyksessä. 

Longin kirja rakentuu analogisille rinnastuksille erilaisten työn muo- 
tojen välillä. Kirjassa nämä työn analogiat ilmenevät tekniikkana, jossa 
klassisen antropologian hellimä ja metamodernismin elvyttämä aja- 
tus kulttuurista järjestyksenä ja siihen liittyvästä semioottisesta työstä 
projisoidaan etnografisesta kenttätyöstä ruumiillisen sosiaalisen toi- 
minnan (sienestyksen) ja psykologisen yksityisen toiminnan (surutyö) 
diskursiivisille kentille. Näillä kentillä on omat hahmonsa eli työläi- 
sensä (antropologi, sienestäjä, surija) ja semioottiset logiikkansa ja ideo- 
logiansa, joihin analyysimme kohdistuu. Tarkastelemme kirjan mind- 
fulnessista innoittunutta sienestäjä-surijan hahmoa suhteessa meta- 
moderniksi luonnehdittuun huojuvaan subjektikäsitykseen, jota ana- 
lysoimme Longin tasapainotteluna ruumiillisen läsnäolon ja kielellisen 
merkityksenannon välillä. Esitämme ensinnäkin, että Longin teoksen 
rakentamat työn analogiat saavat ruumiillisen ja psyykkisen toiminnan 
kentille siirtyessään uusia piirteitä tilanteisen ja suhteellisen metamo- 
dernin subjektin huojunnan kuvauksena. Vastaavien analogisten siirty- 
mien kriittinen tarkastelu on yleisemminkin tärkeää niiden kantavien 
lausumattomien oletusten eli ideologioiden vuoksi. Tarkastelussamme 
ei ole niinkään kyse tekstin tyylilajin ja sen vastaanoton huojunnasta 
ironisen ja vilpittömän asenteen välillä, johon keskustelu metamoder- 
nismista ja uusvilpittömyydestä alkuaan taiteidentutkimuksen piirissä 
keskittyi (ks. Björninen ym. 2021, 20—24). Sen sijaan tarkastelumme 
kohdistuu jäsentämään laajemmin subjektiviteetin kiinnekohtien perus- 
teita. Hahmotamme subjektin huojunnan Longin teoksen yhteydessä 
heiluriliikkeeksi omakohtaisen kokemuksellisuuden ja sille uskollisena 
pysymisen sekä jaetun diskursiivisen ja sosiaalisen merkityksenannon 
välttämättömyyden tiedostamisen välillä. 

Uusvilpitön elämäkirjoittaminen 


Longin teos Minun sienipolkuni on lajien ja tyylien hybridi. Siinä yhdisty- 
vät elämäkirjoittamisen, autoetnografian ja itseapukirjallisuuden laji- 
piirteet sienioppaaseen klassisena tietokirjallisuuden lajina. Loppupuo- 
lella teos laajentuu myös keittokirjan suuntaan — kaiken tämän lisäksi 
se popularisoi sienitiedettä ja antropologiaa. Mökkipaikkakuntamme 
Paimion kirjastossa teos on sijoitettu hyllyyn ”Kriisipsykologia; trau- 
ma”; Finna-hakupalvelussa sen asiasanoja ovat psykologia, kasvitiede, 
kriisipsykologia, katastrofipsykologia, surutyö ja sienestys. Vaikka oma- 
elämäkerrallisuuteen viittaavat asiasanat näistä luokituksista puuttuvat, 
Minun sienipolkuni käsittelee vilpittömästi kirjoittajansa omakohtaisia 
kokemuksia. Tässä alaluvussa suhteutamme Longin teosta näkökulmiin 
niin sanotusta uusvilpittömästä elämäkirjoittamisesta. 

Vaikka kirjallisuudenlajeina muistelman, omaelämäkerran ja auto- 
fiktion historiat ulottuvat kauas, omaelämäkerrallisesta kokemuksesta 
ammentavat ja niitä esittävät elämäkirjoittamisen (life writing) lajit ovat 
tulleet uudella tapaa suosituiksi 2000-luvun kuluessa (esim. Rak 2013). 
Kirjallisuudentutkija Alison Gibbonsin (2017, 117) mukaan tämä ilmiö 
on usein nähty osana laajempaa postmodernia yksilökeskeisyyttä ja ko- 
kemustalouden kehkeytymistä myöhäiskapitalismin ajassa (esim. Pine 
& Gilmore 2013). Yksilön omakohtaisesta kokemuksesta on tullut ar- 
vokas hyödyke ja markkinoinnin väline, jota voidaan käyttää myös ylei- 
sempien asiantilojen auktorisoinnissa esimerkiksi perinteisen ja sosiaa- 
lisen median konteksteissa (ks. myös Mäkelä ym. 2020). Nykyaikaisen 
elämäkirjoittamisen on usein katsottu ilmentävän postmodernismin ja 
poststrukturalismin estetiikkaa ja ideologiaa, jossa subjektien sekä fak- 
tan ja fiktion välisten rajojen häilyvyyden käsittely on keskeistä (Gibbons 
2017, 118). 

Gibbons (2017, 117-118) kuitenkin huomauttaa, että nämä kriittiset 
näkökulmat, joissa elämäkirjoittamisen merkitys typistyy kaupalliseksi 
tai instrumentaaliseksi sepitteeksi tai vilpitöntä tunnetta kyseenalaista- 
van kulttuurin oireeksi, eivät ota huomioon jo tapahtunutta siirtymää 
poispäin postmodernismista vallitsevana esteettisenä koodina, tunteen 
rakenteena (structure of feeling) ja kulttuurisena dominanttina (myös van 

der Akker & Vermeulen 2017: 4). Gibbons (2017, 118, 120) argumentoi, 
että esimerkiksi nykyaikainen autofiktio hyödyntää postmodernismin 
estetiikkaa kytkien sen kuitenkin uudenlaiseen metamodernismin lo- 
giikkaan. Hänen mukaansa subjektin fragmentaarisuuden reflektoinnin 
sekä faktan ja fiktion rajan hämärtämisen sijaan metamodernistiselle 
autofiktiolle luonteenomaista on pyrkimys kytkeä subjektit paikkaan, ai- 
kaan ja kehoon sekä laajemminkin pyrkimys ”totuuteen”, vaikkakin ehkä 
väliaikaiseen ja subjektiiviseen. Kirjallisuuden ja kulttuurintutkimuksen 
piirissä metamodernismilla on myös laajemmin viitattu postmodernin 
jälkeiseen, modernin optimismin ja postmodernin kyynisyyden välissä 
tasapainottelevaan uusvilpittömyyteen ja uusromanttisuuteen (esim. 
Vermeulen & van den Akker 2010; van den Akker & Vermeulen 2017; 
myös Björninen ym. 2021). 

Metamodernismia on hahmoteltu taiteen- ja kulttuurintutkimuksen 
piirissä toisinaan historiallisena tyylisuuntana, periodina. Sitä on luon- 
nehdittu tietynlaisia esteettisiä, affektiivisia ja eettisiä piirteitä välittä- 
väksi kirjallisuuden, taiteen ja kulttuurin moodiksi. Sellaisena se on 
kytketty myös historialliseen aikaan, jota ilmentää muun muassa ka- 
pitalismin kriisit, mediaympäristön murrokset, identiteettipolitiikan 
merkityksen nousu sekä huoli ympäristökatastrofeista ja lajien kadosta 
(esim. Helle 2019, 55—56). Verrattuna modernismille tyypilliseen episte- 
mologiseen dominanttiin, jossa huomio keskittyy tietämisen mahdolli- 
suuksiin ja muotoihin, tai postmodernismille tyypilliseen ontologiseen 
dominanttiin, joka ilmentää kiinnostusta todellisuuden ja olemassaolon 
paradokseihin (ks. McHale 1993, 9-10), Anna Helteen (2019, 55) mu- 
kaan metamodernismille tyypillisenä on pidetty eettistä dominanttia, 
fokusoitumista oikeudenmukaisuuden ja moraalin kysymyksiin. Näistä 
näkökulmista metamodernismin voidaan katsoa ilmentävän asemointia, 
joka heijastaa tarvetta jonkinlaisiin paikannuksiin, pysyvyyksiin ja järjes- 
tyksiin. Tästä näkökulmasta sillä voi nähdäksemme olla myös prag- 
maattisia tavoitteita. Esimerkiksi tarkastelemassamme teoksessa nämä 
tavoitteet liittyvät surun käsittelyyn. 

Sen lisäksi, että metamodernismia on käsitelty historiallis-esteettisen 
periodisoinnin kontekstissa etenkin kirjallisuustieteen piirissä, käsitte- 
lemme sitä tässä luvussa myös laajempana paradigmaattisena ja tieteen- 

filosofisena ilmiönä. Esimerkiksi Jason Ananda Josephson Storm (2021, 
25) on esittänyt metamodernismia ”filosofiseksi terapiaksi” (philosophical 
therapeutics) humanististen ja yhteiskuntatieteiden kriiseihin, johon 
sekä moderni essentialismi että postmoderni dekonstruktio ja skeptisyys 
ovat johtaneet. Eräänä reaktiona tähän kriisiin on ollut (toisinaan pinnal- 
linen) tukeutuminen luonnontieteisiin (neuro- ja kognitiotieteet, affekti- 
tutkimus, big data). Storm esittää, että tieto-opillisesti metamodernis- 
missa on kyse siitä, että suhteelliseksi ja liikkuvaksi ymmärrettyyn 
diskursiiviseen ja sosiaaliseen maastoon on mahdollista pystyttää väli- 
aikaisia strategisia järjestyksiä — kuten Longkin kirjassaan pyrkii teke- 
mään — joihin nojata sosiaalisen ja henkilökohtaisen elämän käytän- 
nöissä (ks. myös Björninen ym. 2021, 26). Stormin (2021, 25) mukaan 
metamodernismilla onkin jälleenrakentavaa potentiaalia, joka voi johtaa 
uudenlaiseen oikeudenmukaisuuteen, optimismiin ja lajien kukoistuk- 
seen. 

Minun sienipolkuni -teoksesta voidaan tunnistaa metamodernismille 
ominaista huojuntaa modernististen ja postmodernististen tendenssien 
välillä. Vaikka sitä luonnehtii metamodernismille leimallisena pidetty 
pyrkimys hahmottaa järjestystä kaaoksessa, kaaoksen syy ei palaudu 
teoksessa ensisijaisesti representaation kriisiin, ”tekijän kuolemaan” tai 
subjektin eheyden kyseenalaistumiseen vaan tekijänsä (Longin) lähei- 
sen kuoleman aiheuttamaan traumaan sekä ruumiilliseen ja emotionaa- 
liseen kriisiin, jota kirjassa hoidetaan sienestämällä. Näin ollen, pikem- 
minkin kuin postmodernismille tyypillinen kyynisyys, Longin teokselle 
leimallisempi moodi on vilpittömyys. Tällä tavoin se suhteutuu vernaku- 
laarille ja populaarille elämäkirjoittamiselle tyypilliseen tapaan lähem- 
mäksi modernin kuin postmodernin elämäkirjoittamisen eetosta (ks. 
myös Savolainen 2016). Samalla teoksesta tunnistettava subjektin 
huojunta omakohtaisen kokemuksellisuuden ja sosiaalisen rakenteen 
välillä ilmentää metamodernismille tyypillisenä pidettyä näkökulmaa 
(ks. Gibbons 2017, 119-120). Käsittelemme tätä tarkemmin seuraavissa 
alaluvuissa. 

Sieniseurojen vernakulaaria mykologiaa 


Tarkastelemme tässä alaluvussa Longin teosta sen sieniä ja sienestystä 
koskevan ajattelun kannalta eräänlaisena epätavanomaisena sienioppaa- 
na. Minun sienipolkuni opastaa lukijansa ensin sienten maailmaan kä- 
sittelemällä niiden tunnistamista luonnollisessa ympäristössään. Kirja 
on kuvitettu sienioppaiden tapaan tyylitellyillä sienten piirroksilla, joista 
voi mahdollisesti oppia jopa tunnistamaan sienilajeja tai ainakin niiden 
latinankielisiä nimiä. Etupäässä Long kuitenkin johdattelee lukijansa 
”etnografisemmin” sienestäjien, sieniharrastajien ja -tutkijoiden (osin 
päällekkäisiin) heimoihin ja näissä kohtaamaansa ajatteluun, jota nimi- 
tämme vernakulaariksi mykologiaksi. 

Sienten luonnontieteellisen tutkimuksen sijaan viittaamme vernaku- 
laarilla mykologialla yleisempään sieniä ja niiden tutkimusta koske- 
vaan kiinnostukseen, ajatteluun ja harrastuneisuuteen, jota norjalaiset 
sieniseurat ja muut tee-se-itse-mykologit Longille edustavat. Mykologia 
luonnontieteen alana toki ruokkii myös popularisoitua ja omaehtoisesti 
erilaisissa konteksteissa elävää versiota itsestään tarjoamalla sille tie- 
dollista perustaa, johon tukeutua ja josta inspiroitua. Mykologian ver- 
nakulaaria elämää saattaa myös tukea sienitieteen nuori kehitysvaihe 
ja asema biologisen tutkimuksen haarana. Mykologian katsotaan yhä 
ottavan tietyssä mielessä vasta alkuaskeliaan ja sienistä on asiantuntijoi- 
den arvioiden mukaan tunnistettu vasta murto-osia, mikä luo tilaa erilai- 
sille amatöörikontribuutioille ja -tulkinnoille (ks. Rikkinen 1999; myös 
Sheldrake 2020). Sienet on viime vuosikymmeninä valjastettu myös 
erilaisten tekno-optimististen ja -utopististen diskurssien sankareiksi. 
Sieniin kohdistuu tällä hetkellä voimakasta kiinnostusta bioteknologioi- 
na (esimerkiksi ihmisten tuottaman jätteen käsittelyssä) ja bioenergian 
lähteinä eri aloilla lääketieteistä insinööritieteisiin, mikä puolestaan on 
lisännyt sieniä koskevaa julkista keskustelua.* 


6 Sienitieteilijat ovat myös itse kunnostautuneet mykologisen tietouden lisäämisessä popularisoimalla 
sienten kummallista olemusta ja toiseutta. Esimerkiksi Merlin Sheldraken paljon huomiota saanut 
Entangled Life haastaa lukijoitaan kuvauksillaan jäkälien (lichen) ontologiasta, joka uhmaa konven- 
tionaalisia käsityksiä eliöiden autonomisesta yksilöllisyydestä, Ophiocordyceps unilateralis -loissienen 
kyvystä manipuloida isäntämuurahaistaan ohjaten tämän ”zombin” lailla korkealle mäelle kuolemaan 

Tieteellisessä tiedossa ja ymmärryksessä on toisin sanoen oma affek- 
tiivinen ulottuvuutensa, jota erityisesti sitä popularisoitaessa monesti 
hyödynnetään? Tällöin tieteen havaintoja ja tuloksia myytillistetään, 
mikä ei folkloristi Gregory Schremppin (2012, 16) mukaan välttämättä 
eroa kovinkaan paljon siitä, miten perinteisemmät mytologiat nousevat 
inhimillisen mielikuvituksen, moraalin ja halun muovaamasta empiiri- 
sen todellisuuden tarkasta havainnoinnista. Myös Longin suhde sieni- 
tieteeseen on paitsi tiedollista ja tässä mielessä ”akateemista” myös 
affektiivisen hämmästyksen, ihastuksen ja ambivalenssin leimaamaa 
(ks. myös Steinhardt 2016). Hän saa oppia, kuinka sienikunta muo- 
dostaa oman kategoriansa eläin- ja kasvikuntien rinnalla, kuinka sie- 
net toimivat sekä lääkkeenä että myrkkynä, kuinka sienikunta on 
aineenvaihdunnan näkökulmasta lähempänä eläinkuntaa ja ihmistä 
kuin kasveja (mihin niiden lääkinnällinen potentiaali usein pohjautuu), 
kuinka sienet ovat luonnon omia jätteenkäsittelylaitoksia, jotka operoi- 
vat elämän ja kuoleman rajapinnalla, kuinka ne ovat pitkälti havaitse- 
mattomia mutta samanaikaisesti kaikkialla ympärillämme ja sisällämme 
omanlaisenaan tiedostamattoman metaforana. 

Ajatus sienistä ja niihin kytkeytyneistä ihmisyhteisöistä etnografisen 
tutkimuksen kohteena johtaa amerikkalaisen R. Gordon Wassonin ja 
Valentina Pavlovna Wassonin perustamaan sienten kulttuurisiin aspek- 
teihin suuntautuvaan etnomykologiaan. Wassoneilta periytyy laajalti 
kierrätetty ajatus angloamerikkalaisesta kulttuuripiiristä pohjimmil- 
taan mykofobisena kulttuurina, jolle rinnasteisesti venäläinen kulttuuri 
edustaisi puolestaan mykofiilista asennoitumista (ks. Wasson & Wasson 
1978). Wassoneita voineekin pitää osaltaan vastuussa tällaisten jokseen- 
kin manikealaisten näkemysten suosiosta koskien sienten kulttuurista 


ja levittämään sienen itiöitä, psykedeelisistä sienistä kuten Psilocybe cubensisista puhumattakaan, joilla 
on kyky haastaa konventionaalisia käsityksiämme maailmasta ja omasta itseydestämme (Sheldrake 
2020, 107—109). 

7 — Tieteestä haltioituminen ei rajoitu vain eksoottisen oudoksi koettuun mykologiaan tai ekologiaan vaan 
voi ammentaa yhtä hyvin humanistisesta tai yhteiskuntatieteellisestä ymmärryksestä. Toisaalta tieteen 
historioitsija Lorraine Daston (2019, 61) on hiljattain esittänyt, että kulttuuriantropologian valaisemat 
etnografiset erikoisuudet (”kuvittelepa ajattelevasi tuolla tavalla!”) kalpenisivat luonnon historian tar- 
joamien yllätysten (”kuvittelepa olevasi tuollainen!”) rinnalla (luonnon yksityiskohtien ihailusta ekolo- 
gian arvona, ks. myös Haila & Levins 1992, 8-9). 

asemaa — ikään kuin mieltymyksessä sieniin olisi tavanomaista vähem- 
män kulttuurinsisäistä kontekstuaalista vaihtelua tai ikään kuin se olisi 
kulttuurisesti merkittävämpi seikka kuin tietyn yhteisön suhde vaikkapa 
kasveihin tai ei-inhimillisiin eläimiin (ks. myös Yamin-Pasternak 2011; 
vrt. Salminen 2016, 86). 

Longin suhde sieniin innoituksen kohteena on myös rinnasteinen 
antropologi Anna Lowenhaupt Tsingin lähestymistavalle tämän suosi- 
tussa kirjassa Lopun aikojen sieni: Elämää kapitalismin raunioissa (2020/ 
2015; myös 2012). Tsing hahmottelee sieniä ja niiden ontologiaa leväh- 
dyspaikaksi jossain kapitalististen edistyskertomusten sivussa. Sienet 
edustavat Tsingille (markkinataloudellisesti) skaalautumatonta elämän- 
muotoa ja potentiaalista lajienvälistä kumppanuutta. Sieniltä ihmis- 
yhteisötkin voisivat oppia elämäntapaa, joka pyrkisi kaikkialle ulottuvan 
kapitalistisen haltuunoton tuolle puolen. Terapeuttisen itsehoidon muo- 
tona sienestys taas tarjoaa Tsingille lohtua ”kun maailma alkaa hajota” 
juuri sen sattumanvaraisen luonteen vuoksi. Vastaavasti Longille sienet 
ja niiden tutkimuksen avaamat näkymät opettavat eräänlaista biokult- 
tuurista ajattelua (ks. esim. Frost 2016). Ne valottavat Longille ihmisen 
moninkertaista riippuvaisuutta ekologisista, materiaalisista, teknologi- 
sista, sosiaalisista ja symbolisista kulttuureista ja ympäristöistä, jotka 
häntä luonnon olentona kannattelevat (ks. myös esim. Frost 2016). 

Long kuvaa kirjassaan myös yleisemmin norjalaisten suhtautumista 
sieniin, mutta on kiinnostunut siitä etnografin silmin moniulotteisena 
sosiaalisena ilmiönä. Yhtäältä hän näkee sienestyksen olennaisesti nor- 
jalaisuutta ilmentävänä harrastuksena, sillä se edellyttää norjalaisten 
lempipuuhan, luonnossa patikoimisen, haltuunottoa. Toisaalta hän ku- 
vaa norjalaisten suhtautumista sieniin hyvin epäileväksi: ”Kun kerron 
poimivani sieniä, reaktio on lähes aina sama. Saan kuulla jonkin sieni- 
myrkytystarinan, useimmiten siitä, miten koko päivällisseurue joutui 
dialyysiin syötyään myrkkysientä. Tarinan opetus on selvä: "Sienet ovat 
vaarallisia, näin on.” (Long 2018, 121.) 

Long jäljittää sienikammon syytä Norjan sienikulttuurin historiaan, 
joka hänen mukaansa on erityinen. Toisin kuin monissa muissa maissa, 
Norjassa sienten syöminen alkoi 1800-luvulla kaupunkilaisen porvaris- 
ton harrastuksena, johon maaseutuväestö suhtautui lähinnä epäillen 

(vrt. Härkönen 1998). Huolimatta norjalaisten epäilevästä asenteesta 
sienestykseen, toimintana se kuitenkin sisältää metsässä retkeilyä. 
Tämän kytköksen kautta Long kokee sieniharrastuksensa myös vapaut- 
tavana kiinnittymisenä norjalaisuuteen tilanteessa, jossa hänen ilmeisin 
siteensä siihen on katkennut puolison menehdyttyä: ”Metsäretket tyyn- 
nyttivät mieltä. Oliko minusta tullut ulkoilmaihminen. Olinko muuttu- 
nut hitusen norjalaisemmaksi. Enpä tiedä, mutta ainakin tämä oli uusi 
ja vapauttava elämys.” (Mts. 81.) 

Long kuvaa kirjassaan pitkällisesti, miten sieniin liittyvien tietojen ja 
taitojen omaksuminen tuottaa suurta älyllistä mutta myös moniaistisesti 
koettua tyydytystä. Kun Long ensimmäisen kerran löytää ruokasienen, 


” » 


hän tuntee niin ällistyttävää ”humalluttavaa iloa”, ”suonissa ja soluissa 
poreilevaa ihastusta”, ”kimaltavan kirkasta riemua” (mts. 40), että voi 
vain ihmetellä, onko se samanaikaisessa surussa mahdollista. Longin 
kirjassa myös sosiaalisten suhteiden rakentaminen edellyttää sieniin 
tutustumista. Vaikka sieniyhdistys vaikuttaa hänestä alkuun hierarkiat- 
tomalta yhteisöltä, oppii hän pian tunnistamaan sienitietoudelle perus- 
tuvia statuksia ja arvoasetelmia sienestäjien välillä. Sosiaalisten suhtei- 
den luomisessa eli sienestäjien piiriin pääsemisessä ja sieniystävyyksien 
muodostamisessa Long näkee Marcel Maussin ajatusten pohjalta kes- 
keisenä lahjojen vaihtamisen. Jotta sienestäjä voisi vastavuoroisesti an- 
taa lahjan eli jakaa tietonsa hyvästä sienipaikasta sieniystävälleen, täytyy 
hänen ensin omaksua sieniin liittyviä tietoja ja taitoja. Sienikulttuurissa 
myös sieni-ihmisten väliset sosiaaliset suhteet ja se, että sieninoviisi pää- 
see pois hiukan yksinkertaisten ”kantarellistien” karsinasta (mts. 307), 
edellyttävät mykologista tietoa ja harjaantuneisuutta. 


Sienestäjä-surijan habitus: Aistillista tietotaitoa 


Populaarimykologisen ja biokulttuurisen ajattelun lisäksi sienet opetta- 
vat Longille uuden tavan käyttää ruumistaan. Seuraavaksi tarkastelem- 
me, miten Long kuvaa sienten tunnistamiseen, kategorisointiin, kerää- 
miseen ja verbaaliseen kuvaamiseen liittyvää aistillista ja semioottista 
harjaantumista. Pohdimme myös, miten hän suhteuttaa ja kytkee tätä 

pedagogista projektia jatkuvasti surun hoitoon. Sienestäjä omaksuu 
hänen selonteossaan omanlaisensa habituksen, jota Pierre Bourdieu 
(1990) kuvaa useissa eri rekistereissä toimivana ruumiillisten tapojen 
sedimentoituneena kokonaisuutena, joka säätelee havaintoja, ajatuksia 
ja toimintaa erilaisiksi kompetenssin ja tietotaidon muodoiksi (ks. Lee 
ym. 2016, 51). 

Tässä yhteydessä suru voidaan määritellä siksi emotionaalisen habi- 
tuksen tilaksi, joka seuraa henkilökohtaista menetystä ja ilmenee enem- 
män tai vähemmän voimakkaina ajatuksina, tunteina ja toimintoina 
(esim. Shear 2012). Kun ihmiset surevat, he tuntevat ja kommunikoivat 
erilaisia tunteita, kuten surua, kaipuuta, syyllisyyttä, vihaa, kieltäymystä, 
monesti tietyssä järjestyksessä mutta myös yksilöllisesti varioiden. Sa- 
malla suremiseen niin tunteena kuin ilmaisuna liittyy omat sosiaaliset, 
kulttuuriset ja ruumiilliset aspektinsa. On olemassa hallitsevia, aksio- 
maattisia malleja ja normeja suremiseen, jotka ohjaavat suremista ruu- 
miillisena ja emotionaalisena habituksena. Ne ohjaavat myös sitä, mitä 
ja miten ylipäätään on soveliasta ja tarkoituksenmukaista surra. Samalla 
ne voivat myös estää muita, patologisiksi leimattuja malleja, joita esi- 
merkiksi gueer-teoreettinen surututkimus on tuonut esille. (Ks. Butler 
2004; Luciano 2007; Mason 2017.) 

Länsimaiseen suremiseen liittyy ajatus suremisesta hyvin yksityisenä 
projektina, josta ei välttämättä kommunikoida juurikaan sosiaalisesti, 
vaikka ajatusta on kuolemantutkimuksessa myös kyseenalaistettu (esim. 
Walter 2005). Lisäksi se on tapana nähdä teleologisena prosessina, joka 
päättyy aikanaan ja palauttaa surijan jälleen yhteiskunnallisesti tuotta- 
vaan tilaan. Erityisesti positiivisen psykologian liike on 1970-luvulta läh- 
tien voimistanut tätä ajatusta hyvästä (ja huonosta) surusta, joka etenee 
nopeasti menetyksen tunnustamisesta sen hyväksymiseen osaksi arki- 
elämää (ks. Ahmed 2010). Myös Long (2018, 109-110) pohtii kirjassaan 
läheisen kuoleman jälkeisen surutyön kulttuurisidonnaisuutta vertaillen 
norjalaisia ja malesialaisia käsityksiä ja käytäntöjä. Hän kuvaa surun ja 
suremisen Norjassa melko stereotyyppiseen tapaan yksityiseksi, kätke- 
tyksi ja sellaisena yhteiskunnassa näkymättömäksi ilmiöksi toisin kuin 
Malesiassa, jossa kuoleman suremiseen ja kuolemaan liittyy monia yh- 
teisön arkielämässä näkyviä rituaaleja. 

Kirjassa toki varotaan medikalisoimasta surua hoitoa vaativaksi sai- 
raudeksi. Suru esitetään pikemminkin surijan ruumiilliseksi ja emotio- 
naaliseksi habitukseksi, jonka kanssa on mahdollista työskennellä (ks. 
myös Stroebe 2015). Kertoessaan surun vaikutuksista itseensä, Long ku- 
vaa, kuinka suru ajoi hänen ”aistijärjestelmänsä” alas: ”Tunnuin kuivu- 
van sisältä päin. Jäljelle jäi kalvaampi, kömpelömpi, harmaa versio mi- 
nusta. Mietin monesti, tarvitsinko uudet silmälasit, enkä liioin kuullut 
kunnolla, mitä sanottiin. Hajuaisti katosi lähes kokonaan, ruoka maistui 
pahvilta. Aivan kuin koko aistijärjestelmä olisi ajettu alas.” (Long 2018, 
67.) 

Siinä missä sureminen aiheuttaa aistijärjestelmän hyytymisen, sie- 
nestys päinvastoin herättelee sitä jälleen käyntiin. Long kuvaa sienestyk- 
sen ruumiillisena ja aistillisena toimintana, joka palauttaa hänet takaisin 
omien havaintojensa äärelle ja elvyttää hänet pois surusta aistit turrutta- 
vana tilana. Surusta toipumisen tie käy läpi sienestämisen, aistien ja 
havainnon uudelleen kouluttamisen ja läsnäolon kautta. 

Sienestys on tarkkaavaisuuden praktiikkaa, Tsingin (2015) sanoin 
”huomaamisen taidetta” (art of noticing). Se kysyy huomion ja virittäyty- 
misen kehomielellisiä taitoja, ja edellyttää monimutkaisten muuttujien 
(esim. vuodenaika, metsätyyppi, maapohjan laatu, sademäärä) ja niiden 
yhdistelmien havaitsemista ja tulkintaa, ymmärrystä sienten ja ympä- 
ristöjen ekologisesta suhteesta (ks. myös Lehtinen 2018). Tällaisen kon- 
tekstuaalisen tiedon omaksumisen voi katsoa tukevoittavan sitä (deduk- 
tiivista) prosessia, jota sienten löytäminen vaatii. Sienestys on samalla 
induktiivinen prosessi, jossa lähdetään liikkeelle empiirisistä tosiseikois- 
ta ja yksityiskohdista (esim. Onko tällä viikolla satanut? Millaista metsää 
täällä on?) sekä päätellään ja yleistetään näiden seikkojen todennäköisesti 
tarkoittavan sitä tai tätä. Vastaavasti sienten käyttäminen edellyttää tietoa 
niiden oikeanlaisesta käsittelystä, esimerkiksi rouskujen ryöppäyksestä, 
korvasienten keittämisestä tai limanuljaskan nylkemisestä. Sienestys on 
näin ollen ekokulttuurista tietotaitoa, jossa harjaantuu käytännön koke- 
muksen kautta: ”Kun sadeolot, lämpötila, pienilmasto ja muut tärkeät 
muuttujat osuvat yksiin tietyllä tavalla, tuloksena voi olla arvossa pidet- 
ty sieni. Sienestäjät punnitsevat monia eri yhdistelmiä tästä luonnon 
Rubikin kuutiosta ennen retkelle lähtöä.” (Long 2018, 70.) 

Syventyessään sienestykseen Long havaitsee myös sen, että eri sienil- 
le annetut standardoidut ominaisuudet ja vakiintuneet kuvaukset ovat 
neuvottelun- ja kulttuurinvaraisia. Hän esimerkiksi tapaa ihmisiä, jotka 
syövät myrkyllisenä pidettyä punavyöseitikkiä sekä huomaa itse pitävän- 
sä epämiellyttävän hajunsa vuoksi syötäväksi kelpaamattomaksi luoki- 
tellusta tuoksuvahakkaasta. Hän myös oppii, ettei universaalisti jaettua 
konsensusta myrkyllisistä tai vaarattomista sienistä ole olemassakaan. 
Siinä missä Norjassa korvasieni luokitellaan yksinomaan erittäin myr- 
kylliseksi sieneksi, Ruotsissa sitä syödään hienoissa ravintoloissa puhu- 
mattakaan Suomesta, jossa ”juuri kukaan ei epäröi syödä korvasientä, 
'sehän on niin maittava” (mts. 181). Long havaitseekin, että toisinaan 
kategorisoinnin ongelmat johtuvat sienten ominaisuuksista, kuten siitä, 
että myrkyllisyys tai vaarattomuus ei ole yksioikoista, toisinaan taas kult- 
tuuristen tapojen eroista, joita ilmenee jopa Norjan, Ruotsin ja Suomen 
välillä (ks. myös Pirinen 2016; luonnon kulttuurisista käännöksistä ks. 
Satsuka 2015). 

Sienestäjän habitukseen liittyy läheisesti semioottinen harjaantumi- 
nen sienten tunnistamisessa ja kuvaamisessa. Long oppii pian, että sien- 
ten ominaisuuksien kuvailulle on kehitetty oma sanastonsa: ”Olivatpa 
kyseessä hajuveden tai viinin tuoksut, kyseessä on tekninen sisäpiiriläis- 
ten kieli täsmällisine viittauksineen. Hämmentävää siinä on, ettei sanas- 
to koostu uusista sanoista, vaan tavallisista, joille on annettu uudet tek- 
niset merkitykset. Kun ymmärtää käsitteiden uuden käytön, on ylittänyt 
kulttuurisen muurin.” (Long 2018, 222.) 

Perehtyessään sienestykseen Long tiedostaa, että sienestystaidossa 
on kyse myös käännösprosessista, jossa sienten moniaistisille vaikutel- 
mille ja laatumääreille (gualia) on löydettävä mahdollisimman täsmälli- 
set sanat. Vasta tällöin ne voivat muuttua sienestäjän subjektiivisista 
havainnoista ja aistivaikutelmista intersubjektiivisesti jaetuksi tiedoksi 
ja edelleen sosiaalisiksi sienirekistereiksi. Näiden rekisterien hallitsemi- 
nen taas asemoi puhujan näitä rekistereitä tunnistavien vertaistensa 
piirissä, kuten Michael Silverstein (2016, 187) tätä ”yleistä semioottista 
prosessia” kuvaa. Sienestystaidon oppimisen kannalta käännösprosessi 
on välttämätön vaikkakaan ei helppo. Siirtymät yksilöiden henkilökoh- 
taisten aistihavaintojen (saati makumieltymysten) ja sovittujen sienten 

makua tai hajua kuvaavien sanojen välillä kun eivät ole yksiselitteisiä. 
Long havaitsee, että analogiseen tapaan myös surutyötä leimaa jännite 
subjektiivisen kokemuksen sekä intersubjektiivisten käsitysten ja sosiaa- 
listen odotusten välillä. Surutyössä onkin keskeistä löytää tasapaino 
oman sisäisen maailmasta irrottavan surukokemuksen kunnioittamisen 
ja takaisin maailmaan kiinnittymisen välillä. 


Huojuva subjekti ja metamoderni mindfulness 


Tarkastelemme tässä luvussa tarkemmin Longin kirjassaan artikuloi- 
maa jännitettä henkilökohtaisen aisti- tai tunnekokemuksen ja sen 
sosiaalisen ilmaisun välillä sekä tämän jännitteen tuottamaa huojuvaa 
subjektia. Suhteutamme myös kirjan esittämää sienestykseen ja suremi- 
seen liittyvää aistien ja läsnäolon kytköstä mindfulnessiin eräänlaisena 
metamodernin subjektin itsehoitona. Sienestyksen tapaan myös surutyö 
edellyttää Longin mukaan mindfulness-henkistä läsnäoloa omien ruu- 
miillisten aistimusten ja havaintojen äärellä ja konkreettista ympäristön 
ja oman itsen haltuunottoa aistien ja kielen tasoilla. Teoksen implisiitti- 
senä viittauskohteena onkin mindfulness ja sen terapeuttisiin, kulttuu- 
risiin ja poliittisiin vaikutuksiin viime vuosikymmeninä eri aloilla — bio- 
medikaalisista ja psykologisista tieteistä poliittiseen taloustieteeseen 
— ladatut odotukset. 

Long kuvaa surua hyökynä, joka aiheuttaa kytkösten hallitsemattoman 
katkeamisen ja vakaaksi luullun todellisuuden pirstoutumisen, surijan 
irtautumisen yhtäkkiä hajoavasta ympäristöstään (ks. myös Kohn 2013, 
42-57): ”Kaikki, mitä olin uskonut kiinteiksi ja horjumattomiksi tuki- 
pilareiksi, hajosi ja muuttui painottomiksi saippuakupliksi ja lensi pois 
näkyvistä. Olin kuin avomerellä kelluva pingispallo, jota aallokko viskoo. 
Suru on levoton meri, johon joutuu ilman pelastusrengasta. Minua re- 
pivien voimien rajuus lamautti minut.” (Long 2018, 55.) 

Surun aiheuttamaa kytkösten katkeamista Long kuvaa ruumiillisena 
ja emotionaalisena häiriötilana, jonka aikana oman olotilan ymmärret- 
täväksi tekeminen kielen avulla on estynyt: 

Fiolfin äkillinen kuolema oli fyysinen, henkinen ja emotionaalinen 
kuorma. Joka ainoa soluni oli jatkuvassa hälytystilassa ja toimi 
adrenaliinilla. Voiko suru lamauttaa tunteet? Ehkä suru tavallaan 
puuduttaa koko kehon, antaa luonnon oman nukutuksen, jotta py- 
syisimme hengissä? Oli melkein kuin tunnerekisterini olisi lakan- 
nut olemasta. En löytänyt sanoja kuvailemaan oloani, sanoja joista 
voisin pitää kiinni. Surun myrskynsilmässä ei ole sanoja. (Mts. 67.) 


Longin mukaan sienestyksen opettelussa keskeistä on oppia kytkemään 
kaikkien tuntemat viitehajut ja niiden vakiintuneet termit subjektiivi- 
seen hajuaistimukseen sienestä. Vastaavan prosessin, ”valmiisiin opas- 
teisiin tarttumisen” Long toteaa ymmärrettäväksi tarpeeksi myös surus- 
sa, siitäkin huolimatta, että ”[m]eille surun keskelle viskatuille tarjotaan 
yleensä pelkkiä latteuksia merimerkeiksi” (mts. 210). Kirjassaan hän 
artikuloikin sitä ristiriitaa, joka surijalle aiheutuu yhtäältä ulkopuolelta 
tulevasta paineesta päästä surusta mahdollisimman nopeasti yli olemas- 
sa olevien surua koskevien ”merimerkkien” ja ”opasteiden” eli olemassa 
olevien sanojen tai tulkintojen avulla. Ristiriidan aiheuttaa toisaalta si- 
säinen tarve jäädä suruun ja tutustua sen ”maastoon” rauhassa ja yksin: 


Me elämme yhteiskunnassa, joka suhtautuu kuolemaan pikem- 
minkin lääketieteellisenä tappiona kuin osana elämää. Yhteiskun- 
nassa, jossa kuolemalla ei juuri ole sijaa julkisessa elämässä, 
surusta tulee yksityisasia ja jotain, mihin meillä ei katsota olevan 
varaa, melkein kuin ylellisyyttä. Olemme suremisessa amatöörejä, 
vaikka suru koskettaa meistä jokaista ennemmin tai myöhemmin. 
Minä olin päättänyt vakaasti antaa itselleni luvan suremisen ylelli- 


syyteen. (Mts. 211.) 


Myös sienestyksen opettelussa Long kokee ristiriitaa sen välillä, kumpi 
on tärkeämpää, yksilöllisiin ja mahdollisesti sovituista viitehajuista poik- 
keaviin aistihavaintoihin nojaaminen ja niiden kuvaaminen vai sovituis- 
sa normeissa ja jaetussa kielessä pysytteleminen. Kirjassaan hän päätyy 
olemaan valitsematta näistä vaihtoehdoista toista, vaan hyväksyy ne mo- 
lemmat ja jää häilymään niiden välillä. Tämänkaltainen häilyvä positio 

rinnastuu myös metamodernismille tyypillisenä pidettyyn subjektiviteet- 
tiin, jossa identiteetti kytketään yhtäältä voimakkaasti paikantuneeseen 
omakohtaiseen kokemukseen ja toisaalta laajempiin sosiohistoriallisesti 
muodostuneisiin kulttuurisiin kategorioihin (esim. Gibbons 2017, 120). 

Aistien ja läsnäolon kytkös yhdistää Longin kirjassa sienestystä ja 
surutyötä. Tämän kytköksen kautta ne assosioituvat myös mindfulnes- 
siin metamodernin subjektin itsehoitomuotona. Mindfulnessia on kut- 
suttu yhdistelmäksi länsimaisia kognitiotieteitä ja itämaisia käytäntöjä. 
Se on eräänlainen metaharjoitus, joka ei kuvaa niinkään toimintaa kuin 
toiminnan fenomenologista ja metapragmaattista kehystämistä (ks. 
Cook 2015; Lea ym. 2016). Tästä syystä erilaiset ruumiilliset aktiviteetit 
neulomisesta ja kävelemisestä kalastamiseen, sienestykseen ja avanto- 
uintiin voivat toimia eri ihmisille ”mindfulnessin muotona”, vaikka 
nämä eivät muuten identifioituisi sen harjoittajiksi.? 

Kognitiotieteet kuvaavat mindfulnessia ”positiivisten palautesilmukoi- 
den” kultivointina, jonka tavoite on jalostaa refleksiivistä kykyä huomioi- 
da omia ruumiillisia ja mielellisiä tapoja. Mindfulnessin tavoite on 
muovata ja kehittää itserefleksiivisyydestä itsestään tapa — tehdä siitä ha- 
bituaalista itserefleksiivisyyttä. (Lea ym. 2018, 52; ks. myös Shusterman 
2008.) Habituaalinen itserefleksiivisyys pitää kuitenkin erottaa diskur- 
siivisesta itserefleksiivisyydestä (esimerkiksi itsepuheesta tai ruminaa- 
tiosta, märehtimisestä), jota mindfulness pitää päinvastoin yhtenä 
henkisen kärsimyksen lähteenä. Kyse on sen sijaan ei-diskursiivisesta it- 
serefleksiivisyydestä, huomion kiinnittämisestä ja sen ei-arvottavasta le- 
päämisestä ruumiillisessa välittömyydessä eli aistihavainnossa itsessään. 

Harjoituskentän tällaiselle habituaalisen itserefleksiivisyyden tavalle 
voi tarjota sienestys. Long kuvaa ”sieniosaamista” ensi sijassa käytännön 
taidoksi, jossa kokemus ja harjoitus tekevät mestarin ja rinnastaa sen 
käsityöläistaidon opetteluun (ks. Sennett 2008). Molemmissa taito kas- 


8 Yhteiskunnallisesti kriittisemmän mindfulness-tutkimuksen näkökulmasta tällainen kontekstuaalinen 
joustavuus ja sovellettavuus on avainasemassa mindfulnessin kapitalistisen haltuunoton kannalta. 
Mindfulnessista tai meditaatiosta yleisemmin on tullut paitsi yleislääke myöhäiskapitalismin itsensä 
tuottamille oireille myös ”yleiskieli”, jonka sanastolla voidaan tematisoida ja kommentoida yhtä hy- 
vin arkisia toimintoja kuin nykypäivän tietotyöläiseltä edellytettyä ”mentaalista pääomaa” (ks. esim. 
Kirmayer 2015; Van Dam ym. 2018; McKay 2019). 


314 ANTTI LINDFORS JA ULLA SAVOLAINEN 


https://doi.org/10.21435/skst.1487 


vaa hitaasti, mutta tässä verkkaisessa prosessissa ”[v]Jähä vähältä hah- 
mottuu kaaoksesta järjestys.” (Long 2018, 139.) Sikäli kuin sienestykseen 
harjaantuminen rinnastuu surutyöhön, tunnetyössäkin on analogisesti 
kyse opittavasta taidosta — Long kutsuukin läheisensä menettäneiden 
vertaistukiryhmää leskikouluksi. Parhaimmillaan sienestämisessä har- 
jaantuminen tuottaa kokemuksia, joita Long kuvaa flow-kokemuksiin 
viittaavalla sanastolla: ”Sieniretkillä koen olevani osa virtausta. Metsäs- 
tän sienivirtausta, jossa olen yhtä luonnon kanssa. Metsästän pysyäkseni 
hengissä ja voidakseni elää. Virtauksen kokeminen on tarkoituksen 
löytämistä, ja tarkoituksen löytyminen rauhoittaa ja muuttaa sisäisen 
myrskyn.” (Mts. 320.) 

Mindfulnessista ja sen tuottamista läsnäolon ja flown tapaisista 
tiloista puhutaankin mielellään vastalääkkeenä kaupallisten medioiden 
taukoamatta pommittaman ”semiosfäärin” kolonisaatioon ja siitä seu- 
ranneeseen hermostolliseen overloadiin (Berardi 2006, 33). Läsnäolo 
omien ruumiillisten aistimusten äärellä esitetään rasitetun tietotyöläi- 
sen mielen ekologiassa kuin vehreänä keitaana, jonne tulisi säännöllisin 
väliajoin vetäytyä palautumaan. Asettamatta sienestystä lääkkeeksi kau- 
pallisten medioiden tuottamalle kuormitukselle esimerkiksi Lehtisen 
(2018) mukaan on kierosti järkeenkäypää, ”että sienestyksessä aktivoi- 
tuvat kognitiiviset valmiudet ovat juuri samoja, joita sosiaalisen median 
huomioteknologiat käyttävät hyväkseen hermojärjestelmiämme koukut- 
taessaan.” 

Siinä missä sosiaalisen median selailu edellyttää kapeampaa huo- 
mion fokusointia (fixed attention), luonnonympäristöt ohjaavat levolli- 
sempaan ja pakottamattomaan luonnon rytmien havaitsemiseen (ks. 
Kaplan & Kaplan 1989). Neuvoessaan kirjassaan aloittelevia sienestäjiä 
löytämään sieniä, Long kuvaakin sienestyksen edellyttävän moniaistista 
olemista metsän kanssa, ei ainoastaan ”sienikatsetta” tai instrumentaa- 
lista pyrkimystä löytää sieniä. Sienestys hahmottuu kirjassa ennen kaik- 
kea aistien uudelleen kouluttamiseksi ja aistilliseksi läsnäoloksi, jotka 
tarkoittavat Longille kutakuinkin samaa asiaa: 


Mene lähimpään metsään. Kun kohtaat metsän ja metsä kohtaa 
sinut, yritä unohtaa arjen polkumylly ja löytää metsän rytmi ja taa- 

juus. Anna metsän tulla osaksi sinua. Sitten olet löytänyt rauhan, 
saanut sykkeen alenemaan ja päässyt keräilymoodiin. Kuuntele 
lintujen kuoroa. Haistele metsän esansseja, mustan mullan ja ke- 
veiden kukan tuoksujen sekoitusta. Tunnustele pehmeää samma- 
likkoa jalkojen alla. Maista käenkaalin lehteä ja tunne ruokahalun 
sävähtävän hereille. Käännä katseesi maahan ja keskitä koko huo- 
miosi rehevään metsänpohjaan ja sen satoihin vihreisiin sävyihin: 
sammaliin, jäkäliin, sananjalkoihin ja lehtiin. Terästä ”sienikatse” 
ja anna sen asettua. Onko jotain muunväristä kuin vihreää? Onko 
jotain kätkössä kuivien ruskeiden lehtien ja risujen ja neulasten 
alla, jotain mikä kurkistelee sinua varovasti sieltä? (Long 2018, 157.) 


Gibbons (2017, 119-120) luonnehtii metamodernia subjektia tilantei- 
seksi, sisäisen aisti- ja tunnekokemuksen sekä sosiaalisen rakenteen 
välisessä jännitteessä huojuvaksi positioksi, vuoroin vilpittömäksi ja 
epäileväksi omaa vilpittömyyttään kohtaan. Longin kirjassa tällainen 
mindfulnessin kouluttama subjekti huojuu sienestäjä-surijan hahmossa 
vastaavasti ruumiillisen läsnäolon ja diskursiivisen merkityksenannon 
välillä. Mindfulnessista onkin tullut keskeinen diskurssi, jolla tämän- 
tapaista huojuntaa, aistillista oskillaatiota ja niiden tuottamaa subjektivi- 
teettia voidaan sanoittaa ja arvottaa positiivisesti. Siinä missä digitaalisen 
kulutuskulttuurin hahmo on tavanomaista nähdä negatiivisesti, esimer- 
kiksi affektiivisten houkuttimien säyseäksi kesyttämänä, harhailevana 
ja hajamielisenä subjektina (esim. Paasonen 2016; Sampson 2020), 
sienestäjän hahmo esitetään Longin kirjassa levollisen tarkkaavaisessa 
flow-tilassa käyskentelevänä ideaalisubjektina, joka selviää sienimetsän 
aistillisesta infoähkystä palautuen entistä ehommaksi. 


Sydämen kenttätöissä 
Jälkeenpäin näen, että surutyö Fiolfin kuoleman jälkeen muistutti 
antropologista kenttätyötä. [- -] Kenttätyön ensi ajat ovat kaoottisia, 
koska on niin paljon, mitä ei ymmärrä, ja siinä hämmentyy hel- 


posti näennäisen ristiriitaisista vaikutteista ja selityksistä. [--] Oli 

vain yksi tärkeä ero: nyt en tutkinut vierasta ulkoista maailmaa, 
vaan sisäistä kaiken kattavaa kaaostani. Kuka minä olin mieheni 
kuoltua? Miten löytäisin elämälleni uuden tarkoituksen? ”Sydä- 
men kenttätyö” on vaativaa. (Long 2918, 59.) 


Sienet ja sienestys ovat suosittuja ja juhlittuja paitsi Instagramin ku- 
vavirroissa myös tieteellisen tutkimuksen piirissä. Ihmistieteellisellä 
puolella sienistä on tullut esimerkiksi uusmaterialistien piirissä suo- 
sittu uuden ontologian ikoni (Bennett 2009) ja antropologeille tärkeä 
”kumppanilaji” (Tsing 2012) niiden järjestymättömän luonteen, tai ku- 
ten Long (Long 2018, 21) sanoisi, niiden ”omaehtoisuuden ja kesyttö- 
myyden” vuoksi. Luonnontieteiden ja etenkin sen sovellusten puolella 
sienet ovat tekno-optimistisen bioteknologian villi kortti, ja niiden ylle 
sovitetaan toiveikkaimmissa kuvitelmissa maailman pelastajan viittaa 
milloin jätteiden mykoremediaation (Stamets 1990; Steinhardt 2019), 
milloin uuden mielenterveysparadigman (Nichols ym. 2017) nimissä. 
Sienten viimeaikaisesta ylirajaisesta suosiosta voisikin toivoa esimerk- 
kiä luonnontieteiden ja ihmistieteiden välisten raja-aitojen ylittämiseen 
muuallakin. 

Long Litt Woonin teos Minun sienipolkuni ammentaa vastaavasta 
mykologisen populaarimielikuvituksen hetteiköstä ja sovittaa siihen 
ajatusta sienestyksestä henkilökohtaisesta hyvinvoinnistaan (ja tuotta- 
vuudestaan) vastuullisen subjektin itsehoitomuotona (ks. myös Brunila 
ym. 2021; Lindfors 2021). Hyvän surijan tavoin antropologi-Long ottaa 
kriisiytyneen minäkertomuksensa omiin käsiinsä aloittamalla saman- 
aikaisesti sekä sienestyksen että etnografiset kenttätyöt omassa itse- 
identiteetissään ja ruumiissaan. Olemme pohtineet tässä luvussa myös 
sitä, miten mindfulnessin uudelleenkehystämä sienestäjä-surija on yh- 
teensopiva metamoderniksi nimitetyn subjektikäsityksen kanssa. Täl- 
laista käsitystä luonnehtii pyrkimys ankkuroida subjektia ruumiillisen 
kokemuksen välittömyyteen tiedostaen samalla vastaavat asemoinnit 
väistämättä tilanteisiksi. Long tematisoi tämäntapaista epävarmaa ja 
huojuvaa subjektikäsitystä kuvatessaan pitkällisesti subjektiivisten aisti- 
vaikutelmien ja intersubjektiivisen kielen suhdetta sekä sienestämisen 
että suremisen konteksteissa. 

Voimistaessaan ajatusta surusta työn kaltaisena projektina ja emo- 
tionaalisen habituksen häiriötilana, jota hoidetaan kouluttamalla ruu- 
mista ja sen aistijärjestelmää affektiivisesti ja semioottisesti, hänen 
selontekonsa tulee kehystäneeksi surutyön yhdeksi itsen kehittämisen 
projektiksi muiden joukossa. Vastaavasti Longin suhde sieniin ja sienes- 
tykseen näyttäytyy kirjassa viime kädessä melko instrumentaalisena. 
Sienimaailma tarjoaa hänelle paitsi keinon selvittää tiensä ulos surusta 
myös ”uuden mantereen”, jonka alistaa etnografisen työn kohteeksi. 
Laajemmalla metaskaalalla ajateltuna Longin kirjan kirjoittamisen akti 
— ehkä konventionaalisimmin ymmärretty työ kaikkien näiden eri työn 
muotojen joukossa — on tietysti sekin ymmärrettävissä terapeuttiseksi 
järjestyksen luomisen projektiksi. 

Jumala uppoaa keltaiseen ja vihreään 


Suvivirsi, rituaalilaulut ja mahdollisuuksien maailmat 
alakoulun kevätjuhlassa 


Terhi Utriainen 
O https: //orcid.org/0000-0003-4074-2917 


Koulujen kevätjuhlan lähestyessä viriää usein keskustelu Suvivirrestä. 
Keskusteluun on osallistunut tahoja Suomen evankelisluterilaisen kir- 
kon edustajista poliitikkoihin, opettajiin ja oppilaiden vanhempiin. Jos- 
kus kiistoiksikin kiihtyneissä keskusteluissa on kiteytynyt kysymyksiä 
uskonnon paikasta monikulttuurisen ja katsomuksellisesti kirjavoituvan 
yhteiskunnan julkisessa kouluinstituutiossa. On esitetty eriäviä kannan- 
ottoja siitä, missä määrin Suvivirsi on tunnustuksellisen kristillistä tai 
laajemmin suomalaiseen perinteeseen ja kulttuuriin kuuluvaa musiik- 
kia ja runoutta ja tulisiko se sallia sekulaarissa koulussa vai mieluum- 
min vain julkiuskonnollisessa kirkkotilassa. 

Kirjoitukseni sukeltaa siihen rituaaliseen kontekstiin, johon kiinteästi 
kuuluneena elementtinä Suvivirsi on elänyt eli peruskoulun ala-asteen 
tiivistunnelmaiseen kevätjuhlaan. Sukellus toteutuu muistitietoon, 
intertekstuaalisuuteen ja rituaalitutkimukseen kytkeytyvän otteen kaut- 
ta, jossa kiinnitetään erityistä huomiota kevätjuhlan laulujen koko- 
naisuuteen. Suvivirren tärkeä konteksti, koulun kevätjuhla, on rituaalis- 
emotionaalinen tihentymä, joka lauluineen rakentaa monivivahteista 
kuvaa ja kuvittelua luonnosta, ihmisestä ja ajan kulusta sekä artikuloi 
niihin kytkeytyviä mahdollisuuksia ja epävarmuuksia. Kysyn, millaisia 

mahdollisuuksia avautuu ja rajautuu näiden koulu- ja kalenterivuoden 
sekä lasten ja nuorten elämän tärkeän taitekohdan rituaaliin kuuluvien 
laulujen sanoituksissa ja niiden tulkinnoissa yhden vantaalaiskoulun 
kevätjuhlassa. 

Ensin teen kuitenkin katsauksen siihen, mitä aiempi tuore tutkimus 
tietää kertoa Suvivirrestä. Taru Leppänen (2002) on analysoinut Suvivir- 
teen liittyviä kiistoja 2000-luvun taitteessa mielipidekirjoitusten valossa 
ja postkoloniaalisesta kehyksestä käsin. Koska musiikki on voimakas 
tunnekokemusten ja identiteettien rakentaja, siihen liittyvissä keskus- 
teluissa ymmärrettävästi piirtyy monenlaisia näkyvämpiä tai piileväm- 
piä me-toiset-asetelmia. Suvivirren yhteydessä ”me” latautuu herkästi 
tarkoittamaan ”suomalaisia”, ”kristittyjä” ja ”valkoihoisia”, joille kuvi- 
tellaan ikään kuin luonnollinen ja pysyvä kansallinen identiteetti, jota 
virsi ilmentää tai vahvistaa. ”Muut” ovat niitä, joiden koetaan ja pelätään 
uhkaavan tätä arvokkaana pidettyä identiteettiä ja sen ilmaisuja. Mieli- 
pidekeskustelusta löytyi sellaisiakin äänenpainoja, joiden mukaan Suvi- 
virsi on suomalaisille niin kallisarvoinen yhteinen identiteettisymboli, 
että siihen poikkiteloin suhtautuvat voitaisiin jopa sulkea ulos koulun 
”suomalaisesta” kevätjuhlasta. 

Teemu Taira on eritellyt Suvivirsi-keskustelun argumentteja ja ää- 
nenpainoja 2000-luvun taitteen kummaltakin puolen kootun laajan 
media-aineiston valossa (Taira 2019). Hänen mukaansa keskustelua 
Suvivirren paikasta koulujen kevätjuhlan osana ovat toistaiseksi käyneet 
enemmän kantasuomalaiset kuin maahanmuuttajat, joskin osa kes- 
kustelijoista on kannanotoissaan vedonnut jälkimmäisten oletettuihin 
tuntoihin. (Myöskään Leppäsen aineistossa ei esiintynyt muslimien pu- 
heenvuoroja Suvivirrestä, vaikka ”heistä” kyllä ”meidän” suulla puhut- 
tiinkin.) Taira viittaa Kirkon tutkimuskeskuksen tekemään tutkimuk- 
seen, jonka mukaan jopa 85 % suomalaisista suhtautuu myönteisesti 
Suvivirren laulamiseen koulujen kevätjuhlassa. Luku on selvästi kor- 
keampi kuin evankelisluterilaiseen kirkkoon kuuluvien määrä ja kertoo 
siitä, että kyse ei ole yksiselitteisen tai selkeärajaisen uskonnollisen 
symbolin puolustuksesta vaan monisyisemmästä ilmiöstä. Taira esit- 
tääkin, että Suvivirsi on muodostunut affektiivisesti ladatuksi ja kiistel- 
lyksi — ja sellaisena arvokkaaksi — kulttuuriseksi objektiksi, jonka kautta 

monet suomalaiset peilaavat tai määrittelevät suomalaisuutta. Leppäsen 
jo aiemmin esittämä näkemys Suvivirren affektiivisuudesta on saman- 
suuntainen: ”Suvivirren laulamiseen sisältyy monilla suomalaisilla syvä 
emotionaalinen ulottuvuus, joka tuo merkityksistä, käyttöyhteyksistä ja 
poissulkemisesta käytävään keskusteluun helposti haavoittavia sävyjä” 
(Leppänen 2002, 48). 

Mutta mikä on tuo rakastettu ja kiistelty affektiivinen, häilyvä ja po- 
tentiaalisesti haavoittavakin objekti, Suvivirsi? Mistä se on tullut ja kuin- 
ka suomalainen se lopulta on? Tuomas M. S. Lehtonen (2012) on koon- 
nut ja eritellyt Suvivirren syntytaustoja ja historiaa. Virren suomalainen 
historia on noin 300 vuoden mittainen, mutta kuten suuri osa muusta- 
kin tunnekylläisestä kulttuurista, sekään ei alun perin ole kotoperäinen 
vaan Ruotsissa 1600-luvun lopulla syntynyt ja sieltä meille siirtynyt 
kulttuurilaina. Arkkipiispa Kari Mäkisen (2019) mukaan se oli vieläpä 
osa Ruotsin tuolloin harjoittamaa yhtenäistämispolitiikkaa. Lehtonen 
yhdistää virren lyriikan laajaan ja suosittuun eurooppalaiseen vuoden- 
aikaislaulujen perinteeseen ja eroottissävytteisiin kevätlauluihin, kuten 
Carmina Buranaan. Näiden laulujen yhteisen raamatullisen pohjan hän 
juontaa Vanhan Testamentin Laulujen lauluun, jossa yhteys Jumalaan 
kuvataan rakastavaisten varsin lihallisena kaipuuna, toistensa etsimise- 
nä ja viimein yhtymisenä: 


Suvivirren taustalta löytyy siis yli viidensadan vuoden [monikerrok- 
sinen eurooppalainen] kirjallinen traditio, jossa kevään koittami- 
nen ymmärrettiin luonnon ja ihmisen uutta luovan — siis eroot- 
tisen — kyvyn ilmentymänä. Jos Suvivirren tekstiä lukee suhteessa 
tähän traditioon — ja tietysti maanviljelysyhteisöjen ikiaikaiseen 
maan, eläinten ja ihmisten hedelmällisyyttä korostavaan perintee- 
seen — sen kristillinen sisältö kytkeytyy luontevasti monikerroksi- 
seen hedelmällisyyskulttiin. (Lehtonen 2012, 240.) 


Lehtonen arvioi Suvivirren olevan Suomen tunnetuin virsi, ja koulujen 
kevätjuhlien ohella se on myös suosittu häävirsi, mikä on ymmärrettä- 
vää edellä kuvattua taustaa vasten. Suvivirren suomenkielisestä sanoi- 
tuksesta löytyy paitsi sydänkeskiajalta periytyvää kristillistä luonnon- 

teologiaa (jossa ”luonnon kirja” kertoo ihmisille Jumalasta ja tämän 
luomistyöstä) myös hentoja kalevalaisia vaikutteita alkusointujen muo- 
dossa. Kiinnostavan näkökulman Suvivirren historiaan tuo myös Mäki- 
nen (2019) muistuttamalla siitä, että virren oikeaoppisuudesta kiisteltiin 
jo ennen kuin se edes päätyi ruotsalaiseen virsikirjaan: kriitikoiden mu- 
kaan maallinen ja hengellinen ilo sekoittuivat siinä liiaksikin. Mäkisen 
mukaan Suvivirsi on poikkeus suomalaisessa virsikirjassa sikäli, että 
sen sanoituksesta puuttuu luterilaisille virsille ominainen ”moraalisesta 
maailmanjärjestyksestä muistuttamisen ominaisuus. Se on valoisa, var- 
jottoman kiitollisuuden virsi. Vanhan virsikirjan ympäristössä se on 
kuin hengähdystauko” (Mäkinen 2019, 5). 

Huolimatta varsin heterogeenisestä taustastaan Suvivirttä on paljolti 
pidetty agraarisuuden ja luterilaisuuden liittoon perustuvan suomalai- 
sen yhtenäiskulttuurin, tai sen illuusion, yhtenä tärkeänä ilmentäjänä 
ja kantajana (esim. Leppänen 2002; Lehtonen 2012; ks. myös Vesala 
2004). Tätä uskonnon ja kulttuurin samastamista on sittemmin alettu 
kritisoida ja purkaa. Sekä Taira (2019) että Timo Kallinen (2017) käyttä- 
vät juuri Suvivirttä esimerkkinä siitä, kuinka uskonnoksi tai kulttuuriksi 
luokittelu usein toimii toisensa poissulkevana tekona. Kuten historial- 
linen taustoitus osoittaa, virsi ei itsessään ole mitenkään ”puhtaasti” 
suomalainen eikä puhtaasti uskonnollinenkaan (etenkään jos uskon- 
nolla tarkoitetaan selvärajaista institutionaalista tai opillista uskontoa) 
— tarpeen tullen siihen on kuitenkin historian saatossa muodostunut 
tarttumapintaa ja aineksia kumpaankin. 

Edellä mainitut tutkijat muistuttavat, että kiistelyä Suvivirrestä on 
käyty jo kansalaissodasta alkaen ja erityisen vahvasti 1970-luvulta pitäen. 
Virttä on myös uudistettu esimerkiksi siten, että 2000-luvulla laulun- 
tekijä Paula Vesala sanoitti siitä uskonnottomille sopivan Suvilaulun. 
Kristillinen virsi taipui suhteellisen pienillä muutoksilla luonnon itseis- 
arvoisuuden pyhitykseksi: viimeisten säkeistöjen perinteisesti korostu- 
neempi kristillisyys korvattiin auringolla, metsällä sekä maan ja meren 
lahjoilla. Muunneltu versio ei kuitenkaan tähän mennessä ole joitain 
poikkeuksia lukuun ottamatta laajemmin syrjäyttänyt perinteistä sanoi- 
tusta — näin voi toki tulevaisuudessa tapahtua. (Manninen 2018.) Virttä 
on toisaalta muokattu myös Suomen evankelisluterilaisen kirkon pii- 

rissä: vuonna 2020 Vantaankosken seurakunta julkaisi kilpailun, jossa 
Suvivirteen etsittiin omaa aikaamme kuvastavaa lisäsäkeistöä. Kilpailun 
seurauksena virsi sai jatkokseen ilmastonmuutoksen uhkaa heijastavan 
säkeistön, jossa pyydetään Jumalaa suomaan ihmiselle luottamusta sii- 
hen, että pahin ei toteudu. (Kirkko Vantaalla 2020.) 


Suvivirren vernakulaari rituaalikonteksti ja muistelukerronta 


Kuten Leppänen huomauttaa, Suvivirsi saa merkityksensä ainoastaan 
erilaisissa ja muuttuvissa konteksteissaan. Aiemmat tutkimukset ovat 
nostaneet tarkastelun kontekstiksi erityisesti suomalaisen (tai laajem- 
man eurooppalaisen) uskonnon, perinteen, kulttuurin ja arvomaailman 
sekä niiden muutokset ja kamppailut. Aivan keskeinen konteksti on 
kuitenkin itse kouluinstituutio ja sen vuotuisjuhlat. Vaikka Suvivirttä 
lauletaan myös muissa tilaisuuksissa, kuten häissä, sillä on ollut vankin 
sijansa nimenomaan koulussa ja sen toteuttamassa kansalais- ja kansal- 
liskasvatuksessa, jota koulujen vuodenaikaisrituaalit osaltaan ovat toteut- 
taneet etenkin toisen maailmansodan ajoista lähtien. (Leppänen 2002, 
39; Lehtonen 2012, 227; Mäkinen 2019.) Tätä vasten on ymmärrettävää, 
että kritiikin silmään on joutunut virren esittäminen juuri kouluissa. 
Haluan avata tekstilähtöisemmän ja muistelukerronnan otetta hyödyntä- 
vän tarkastelun, jolla tuotetaan ruohonjuuritason kokemuksellista tietoa 
(Heimo, Juvonen & Kurvinen 2021) Suvivirrestä sen lähihistorian tär- 
keässä kontekstissa osana suomalaisen peruskoulun kevätjuhlan elettyä 
rituaalista kokonaisuutta. 

Lähestyn Suvivirttä eletyn ja vernakulaarin kulttuurin ja uskonnon 
sekä rituaalitutkimuksen kehyksessä. Vernakulaarin uskonnon tutki- 
mus tuottaa analyyttisiä kuvauksia uskonnosta erilaisissa käytännön 
konteksteissa ja osana harjoittajien elämää niin arjessa kuin juhlassa 
ja osana erilaisia jatkumoita ja muutoksia (Primiano 1995; Bowman 
& Valk 2012; Hovi & Haapalainen 2015; Illman & Czimbalmos 2020; 
Utriainen 2020a). Tämä näkökulma ei edellytä selkeärajaista opillista, 
institutionaalista tai semanttis-leksikaalisesti näkyvää uskonnollisuutta. 
Vernakulaarin uskonnon näkökulmasta on myös luontevaa ajatella, että 

teos, teksti tai symboli saa tärkeät osat merkityksestään kulloisestakin 
konkreettisesta ajallis-paikallisesta esitys- ja tulkintakontekstistaan, jo- 
hon se saatetaan myös omaehtoisesti muokaten sovittaa. Tähän konteks- 
tiin kuuluisi myös sellaisia asioita kuin (rituaalinen) tila ja aika, kunkin 
tilaisuuden erityinen funktio, osallistujat ja heidän välisensä suhteet 
sekä muiden tekstien, symbolien ja tapahtumien muodostamat toisiaan 
lävistävät tai suhteuttavat elementit. 

Peruskoulun ja sitä edeltävän kansakoulun kevätjuhla on toistuva ka- 
lendaarinen rituaali, jossa juhlitaan kuluneen vuoden aherrusta ja jonka 
jälkeen koittaa kaivattu loma. Kyseessä on koulun arjesta ja rutiineista 
poikkeava, joskin toistuva, erityistilaisuus, jossa kuitenkin samalla näky- 
vät ja kiteytyvätkin monet koulussa vallitsevat järjestykset ja hierarkiat 
sekä koulumaailman eri kerrostumat. (Hohti ja Karlsson 2012.) Juhla 
myös tuo yhteen kaksi keskeistä kasvatuksellista instituutiota ja sosiaa- 
lista todellisuutta eli koulun ja perheen, jotka eivät välttämättä muuten 
kovin usein samassa laajuudessa kohtaa toisiaan. 

Kevätjuhlalla on tunnistettava muotonsa, joka lienee pääpiirteissään 
miltei kaikille suomalaisille tai Suomessa pidempään asuneille tuttu. Sen 
rituaalissa on monenlaisia osia ja elementtejä, joissa kouluyhteisön jäse- 
nillä on erilaisia rooleja ja vastuita. Suvivirsi on yksi sellainen element- 
ti, johon kaikki juhlaan osallistujat (koululaiset, opettajat ja perheen- 
jäsenet) ovat periaatteessa tervetulleita osallistumaan yhdessä. Sen melo- 
dia ja etenkin ensimmäisten säkeistöjen sanat ovat tuttuja useille suku- 
polville. Se on perinteisesti koonnut rituaaliin osallistuvat yhteisöksi, 
joka kohdistaa katseensa ja mielensä yhteiseen tärkeään ja arvokkaaseen 
kohteeseen: kesään. Kevätjuhlassa Suvivirsi ei kuitenkaan esiinny yksin 
vaan osana sellaista moniaineksista rituaalista kokonaisuutta, jonka eri 
elementit rajaavat, kehystävät tai peilaavat toisiaan, ja jotka yhdessä luo- 
vat arvoja, merkityksiä ja tunteita. Rituaaliseen lähikontekstiin keskitty- 
vän analyysin keskiöön nousevat laulujen sanoitusten vuoropuhelu ja 
erilaisten musiikkikulttuurien kosketuspinnat sekä sukupolvien väliset 
suhteet. Rituaalin muodostama käytännön lähikonteksti toki myös ni- 
voutuu historiaan sekä ympäröiviin kulttuurisiin keskusteluihin ja kiis- 
toihin, joita Suvivirren osalta ovat edellä mainitut tutkijat tarkastelleet ja 
jotka häivähtävät myös omassa käsittelyssäni. 

Tarkastelen laulujen sanoituksia rituaalisessa esityskontekstissaan ja 
eri ihmisten muistamina ensin erikseen ja sen jälkeen intertekstuaali- 
sesti muodostuvana temaattisena kokonaisuutena. Lähtökohta tarkaste- 
lulle on se, että havainnoinnin ja muistelun kohteena olleen kevätjuhlan 
rituaalisessa kontekstissa laulut ovat toistensa keskustelukumppaneita 
ja kohtaamispintoja, jotka motivoituvat yhteisestä rituaalista ja sen histo- 
riasta. Lopuksi pohdin laulujen muodostamaa rituaalis-intertekstuaalis- 
ta kokonaisuutta subjunktiivin käsitteen tarjoamaa näkökulmaa vasten. 
Subjunktiivin näkökulmasta tarkasteltuna rituaali on ymmärrettävissä 
sellaiseksi kulttuuriseksi työkaluksi, joka avaa ja rajaa mahdollisuuksien 
maailmaa (Grimes 2011; Seligmann ym. 2008; Turner 1987; Utriainen 
2020b). Subjunktiivi on potentiaalisuuden ja hypoteesin ilmaisemisen 
modus, jolla ilmaistaan ja artikuloidaan jotain sellaista, joka ei juuri sillä 
hetkellä ole täysin olemassa, mutta jonka suotaisiin olevan tai tulevan. 
Pitkän talven jälkeen koittava kevät ja kesä erilaisine lauluissa ilmais- 
tuine lupauksineen ovat tulkinnassani kevätjuhlan rituaaliin tiivistyvän 
subjunktiivin ydintä. Tarkennan tätä näkökulmaa tuonnempana analyy- 
sin yhteydessä. 

Hyödynnän kirjoituksessa omia muistojani vantaalaisen, tuolloin vie- 
lä suhteellisen ohuesti monikulttuurisen, alakoulun kevätjuhlista vuo- 
silta 1999-2008, jolloin osallistuin juhliin kahden lapsen vanhemman 
roolissa. Olen lisäksi tehnyt kaksi haastattelua: yhden koulun pitkäaikai- 
sen, nyt jo eläkkeelle siirtyneen opettajan ja toisen omien lasteni kanssa. 
Keskustelullisten tai narratiivisten haastattelujen (Heimo, Juvonen & 
Kurvinen 2021) kautta esillä ovat niin vanhemman kuin opettajan (AL) 
ja oppilaiden (AR ja SR) yli kymmenen vuoden takaisia muistikuvia ja 
tulkintoja, jotka peilaavat toisiaan sekä tuottavat osin toisistaan poikkea- 
via yksityiskohtia ja painotuksia. 


Kevätjuhlassa 
Muistikuvissa aurinko paistaa kirkkaasti koulun yhdistetyn liikunta- ja 
juhlasalin ikkunoista. Sali on viimeistä penkkiä ja tuolia myöten täynnä 


ja osa vanhemmista päätyy seisomaan salin seinustoille — ja tämä on 

vain toinen kahdesta järjestettävästä juhlasta, sillä kaikki eivät saliin 
kerralla mahdu. Taaimmaisista penkeistä ei ole helppo nähdä etualan 
näyttämölle, joten osa kurkottelee ja nousee välillä seisomaan. Erityisesti 
pienempien sisarusten kanssa saapuneet äidit ja isät seuraavat ohjel- 
maa juhlasalia ja ruokalaa erottavan ikkunan takaa, jossa on tilaa juosta 
ja hihkua. Kun oppilaat kulkevat parijonoissa paikoilleen, vanhemmat 
ja lapset etsivät katseellaan toisiaan. Toinen lapsistani muisti haastat- 
telussa aivan ensimmäiseksi kevätjuhlapäivästä suuren tilan tunnun: 
*liikkasalin” ilman, lakatun puun ja puolapuiden tuoksun ”yhdistettynä 
raikkaan kevätilman hajuun ja ehkä myös vaatteisiin, joita ihmisillä on 
siellä, vähän hienommat vaatteet, vähän jopa sellainen pyykkipäivämäi- 
nen haju. [— +] Ja sitten tietysti toi Suvivirsi, vaikka se ei ollut mikään 
[meidän koulun] juttu pelkästään.” (AR.) 

Kevätjuhlan rituaalinen kokonaisuus on kuplivan kevyt mutta sa- 
malla sosiaalisesti ja emotionaalisesti tiheä ja ladattu. Näin on etenkin 
alakoulussa; yläkoulun kevätjuhliin perheet eivät samassa määrin enää 
osallistu eikä lapsillani ollut niistä paljonkaan muistikuvia. Toisaalta 
ala-asteen kevätjuhlat liimautuivat niin minun kuin opettajan ja laste- 
ni muistoissa sellaiseksi kokonaisuudeksi, että eri vuosien juhlat eivät 
kunnolla erotu toisistaan erillisiksi muistoikseen. Opettaja myös kertoi, 
että kevätjuhlat säilyivät käytännössä hyvin samanlaisina hänen yli kol- 
mekymmenvuotisen uransa ajan. 

Kevätjuhlassa on kyse tutusta ja toistuvasta rituaalista, josta monella 
suomalaisella ja Suomessa asuvalla on muistijälkiä niin omalta kuin 
omien lasten ja joskus myös lastenlasten osalta: esimerkiksi äitini osal- 
listui kummankin lapseni ensimmäiseen sekä alakoulun viimeiseen 
kevätjuhlaan, jolloin meitä oli paikalla kolme sukupolvea. Opettajakin 
mainitsi, että mukana oli paljon vanhempia ja usein myös isovanhem- 
pia. Lisäksi jotkut alakoulun jo päättäneet oppilaat halusivat edelleen 
osallistua vanhan koulunsa tutuksi tulleeseen juhlaan. Kevätjuhlaan 
tiivistyy jotain tärkeää niin sosiaalisten instituutioiden kuin ihmisten 
välisistä suhteista. Se myös kiteyttää kokemuksia ajasta, sen erityislaa- 
tuisuudesta, kallisarvoisuudesta ja nopeasta kulusta. 

Juhla on kestoltaan noin tunnin mittainen tilaisuus, johon panoste- 
taan ja jota varten harjoitellaan. Opettajan mukaan ”siihen todella pa- 

neuduttiin ja sitä alettiin harjoitella ja suunnitella vähintään jo kuukausi 
aikaisemmin” (AL). Juhlaohjelman ja -käyttäytymisen harjoittelu voi olla 
etenkin pienemmille koululaisille paitsi palkitsevaa myös haastavaa: 
”tunti oli aika pitkä juttu ja me aina vähän jännitettiin, että kuin ne pik- 
kuset ekaluokkalaiset jaksaa” (AL). (Ks. myös Hohti & Karlsson 2012.) 
Juhlaan kuuluu omien lasteni muistoissa sellaisia vähän jännittäviäkin 
ohjelmanumeroita kuin hymypatsaiden ja stipendien jakoa, kerääntymi- 
nen luokkiin todistusten jakoon kevätjuhlan jälkeen, opettajien saamat 
kukat ja lahjat. Lisäksi mukana oli useita laulunumeroita, opettajan mu- 
kaan ainakin kuusi tai seitsemän pidempää ja lyhyempää laulua, jotka 
musiikkivastaava valitsi. Vielä 2000-luvun alussa laulujen sanat hei- 
jastettiin piirtoheittimeltä ja myöhemmin tykillä valkokankaalle ennen 
muuta vanhempia varten. 

Kevätjuhlaan kuuluukin Suvivirren ohella myös muita lauluja. Omat 
muistikuvani kiinnittyvät toistuvasti esitettyyn lauluesitykseen, jonka 
myös toinen lapseni nostaa kysymättä esille. Se on opettajien muodos- 
taman pienen yhtyeen kaikkina havainnoituina vuosina esittämä kahden 
laulun muodostama kokonaisuus, joka oli suunnattu erityisesti yläkou- 
luun siirtyville kuudesluokkalaisille eli niille, jotka eivät enää palaisi 
opiskelemaan tähän koulurakennukseen ja -yhteisöön vaan siirtyisivät 
tahoilleen isompiin kouluihin. Tämä kahden laulun kokonaisuus koos- 
tui Viulunsoittaja katolla -musikaalista tutusta Nousee päivä, laskee 
päivä -laulusta 1960-luvulta sekä suomalaisesta 1990-luvun laulusta 
Jäähyväiset (Turvallista matkaa). Toinen omiin muistikuviini vahvasti 
painunut kevätlaulu oli 1990-luvulla suositun suomalaisen popyhtye 
Aikakoneen kesähitti Keltainen. Myös opettaja ja lapseni muistivat sen, 
mutta eivät lainkaan yhtä isossa roolissa kuin minä. 


Nousee päivä, laskee päivä 
Muistaa sen tytön pienen voinhan, 
muistaa sen pojan pienen voin. 
Milloin mä vanhenin, 

he milloin varttui noin? 

Kauniiksi tytön huomaan tulleen, 
pitkäksi pohjan tulleen niin. 
Eilenhan vielä kanssaan leikittiin. 


Nousee päivä, laskee päivä, 
kiitää hetket näin. 

Siemen niin pian maasta kasvaa, 
auringonkukaks silmissäin. 


Nousee päivä, laskee päivä, 
kiitää vuodet niin. 

Talvet ja kesät toistaan seuraa, 
naurusta menet kyyneliin. 


Millaiset neuvot voisin antaa, 
tietänsä miten helpottaa? 
Päivittäin toisiltaan he 
parhaat neuvot saa. 


Tyyniltä molemmat he näyttää, 
niin kuin hääparin kuuluukin. 
Alle tuon katoksen myös tahtoisin. 


Nousee päivä, laskee päivä, 
kiitää vuodet nuo. 

Talvet ja kesät toistaan seuraa, 
riemut ja surutkin kai tuo. 


Nousee päivä, laskee päivä, 
kiitää vuodet niin. 

Talvet ja kesät toistaan seuraa, 
naurusta menet kyyneliin. 


Laulun Sunrise, Sunset sävelsi Jerry Bock ja sanoitti Sheldon Harnick 
vuonna 1964 musikaaliin Viulunsoittaja katolla (Fiddler on the Roof). 

Musikaali kertoo venäläisessä kylässä asustavasta juutalaisyhteisöstä 
1900-luvun alkupuolella sekä erityisesti perinteitä arvostavasta miehestä 
ja hänen kolmesta omatahtoisesta tyttärestään, joista ensimmäisen häi- 
hin laulu musikaalissa sijoittuu. Perinteiden säilyttämisen vaikeudesta, 
rakkaudesta, perheestä, vainoista ja muutosta Amerikkaan kertovasta 
musikaalista tuli yksi Broadwayn tähän asti suosituimmista, ja vuonna 
1971 siitä tehtiin myös elokuva. Nousee päivä, laskee päivä -laulusta tuli 
suosittu häälaulu, ja Harnick kirjoitti siihen myöhemmin myös sanat 
samaa sukupuolta oleville hääpareille. Suomeksi laulun levytti vuonna 
1966 Carola ja sen jälkeen sitä ovat esittäneet esimerkiksi Jarkko ja Laura, 
Matti ja Teppo sekä Arja Koriseva. Musikaali on esitetty Suomessa esimer- 
kiksi vuonna 2017 Tampereen Työväen Teatterissa (Ala-Korpela 2017). 

Nousee päivä, laskee päivä -laulussa aikuinen katsoo varttuvia nuoria 
ja ajan vääjäämätöntä kulkua. Lasten varttumista verrataan siihen, kuin- 
ka nopeasti, silmissä, siemenestä kasvaa auringonkukka. Samalla laulaja 
näkee itsensä vanhenevan kuin varkain: vastahan hänkin oli nuori. Aika 
kiitää ja vuodenajat vaihtuvat toisiksi, kuten tekevät myös ihmisen tun- 
teet. Viulunsoittaja katolla -musikaalin kehykseen kuuluu myös kolmen 
tyttären isän hämmennys siitä, että tytärten elämät lähtevät poluille, joi- 
ta isä ei ole ennakoinut tai toivonut. 

Vantaalaiskoulun kevätjuhlassa laulu sanoittaa sitä, kuinka alakoulun 
opettajat irrottavat otteensa hurjasti kasvavista murrosikäisistä nuorista, 
jotka lähtevät kohti uusia elämänvaiheita. On vaikea tietää, miten evästää 
heitä tuulisessa maailmassa. Opettajan mukaan sanoitusta muutettiin 
kohdassa, joka viittaa selkeimmin hääkontekstiin. Sen sijaan, että olisi 
laulettu ”Tyyniltä molemmat he näyttää, niin kuin hääparin kuuluukin. 
Alle tuon katoksen myös tahtoisin”, koulun juhlassa laulettiinkin: ”Iloi- 
selta jokainen nyt näyttää, niin kuin nuoren kuuluukin. Taidon tuon op- 
pia myös tahtoisin!” Näin tehtiin käytännön ratkaisu, jossa painotettiin 
nuoruuteen yleisenä kuuluvaa tai toivottavaa iloisuutta, josta aikuisetkin 
voisivat ottaa oppia. Opettajat siis toteuttivat eräänlaista vernakulaaria 
appropriaatiota (Koski & Turtiainen 2020, 89) eli omaehtoisesti muok- 
kasivat sanoitusta tilanteeseen mielestään sopivammaksi. 

Kun kysyin lapsiltani, mitä heille ylipäänsä ensimmäisenä nousee 
mieleen alakoulun kevätjuhlasta, toinen mainitsi esityksen, jossa ”opet- 

tajat laulo kutosille niitä jäähyväislauluja [- -] se oli merkittävä osa sitä 
[kevätjuhlaa] ja sitten ne kaikki opettajat vielä pillittivät [- -] se oli jopa 
vähän semmonen musikaalinomainen hetki, siinä oli sitä tunteikkuutta” 
(SR). Hän myös muisti, että nais- ja miesopettajat lauloivat vuorotellen, 
ja että laulu olisi ollut nimenomaan Nousee päivä, laskee päivä, ja että 
sen parina oli ollut joku toinen laulu. Haastattelun loppupuolella hän 
pohti, että lauluesitys saattoi olla painunut hänen mieleensä siksikin, 
että hän muisteli sen olleen tärkeä minulle — mitä se olikin. Toisen lap- 
sen ensisijaiset muistot kevätjuhlasta eivät koskeneet lauluperinnettä, 
mutta hän kuitenkin tiesi, että kyseinen laulu on ortodoksijuutalaisia 
käsittelevästä musikaalista. Hän muisti paremmin ”toisen biisin [- -] 
mikä se olikaan, Turvallista matkaa nyt toivotamme näin” (AR). Jo tä- 
män laulun ensimmäinen säkeistö tekee alakoulun päättävien eron van- 
hasta yhteisöstä täysin selväksi: 


On aika hiljaa kiittää ja kättä puristaa 

Nyt meidät yhteen liittää vain muistojemme maa 
Jäi jälki sydämiimme, jälki unelmiin 

Teille laulamme nyt näkemiin 


Turvallista matkaa me toivotamme näin, 
On aika purjeet nostaa ylöspäin 
Turvallista matkaa aalloilla elämän, 
Kanssa hyvän ystävän 


PS 


Tästä Pekka Simojoen vuonna 1996 säveltämästä ja Anna-Mari Kaski- 
sen sanoittamasta laulusta esitettiin opettajan mukaan ainoastaan yllä 
olevat kaksi ensimmäistä säkeistöä, loput jätettiin pois koska niissä ”oli 
uskontoa” (AL). Näin rituaalilyriikan ilmiuskonnollisuutta (tai tarkem- 
min sanottuna kristillisyyttä) säädeltiin kaikille yhteisessä juhlassa jo 
2000-luvun taitteessa. Internetistä löytyvistä keskusteluista on pääteltä- 
vissä, että tätä laulua on laulettu myös muissa kouluissa. 


1 Esimerkiksi Vauva-lehden keskustelupalstalla esitetään kysymys: "Hei mikä laulu se on (virsi?) joka 
lauletaan jäähyväisiksi muihin kouluihin lähteville?” (Vauva.fi 4.6.2010). 

Itse en muistanut Jäähyväiset-laulua ennen kuin opettaja ja lapseni 
toivat sen esiin. Jostain syystä Nousee päivä, laskee päivä oli varannut 
kaiken tähän ohjelmannumeroon kytkeytyvän muistitilan mielessäni; 
sen merkityksellisyyden minulle myös aikuiset lapset muistivat. Ehkä 
näin tapahtui erilaisten rituaalisten roolien takia: kun olin vanhempana 
todistamassa lasten kasvua ja muutosta, en ollut samalla tavalla hyväs- 
telemässä koulusta toiseen siirtyviä lapsia kuin opettajat. 

Kuudesluokkalaisille eli yläkouluun siirtyville kevätjuhla oli paitsi 
kalendaarinen rituaali myös mitä suurimmassa määrin siirtymäriitti. 
Nuoret nousivat esiintymislavalle ja saivat opettajilta ruusun ja halauk- 
sen. Sen jälkeen he paikoillaan istuen kuuntelivat kun opettajat lauloivat 
heihin ja yleisöön päin kääntyneinä mainitut kaksi laulua. En usko ollee- 
ni ainut kuudesluokkalaisen vanhempi, jonka sydän löi vähän tavallista 
tiheämmin, ja jotkut keskenään tutut vanhemmat silmäsivät nopeasti 
toisiaan. Esitystä seuranneet nuoremmat oppilaat ennakoivat omaa tule- 
vaa vuoroaan laulun vastaanottajina, ja toinen lapsista sanoikin, että hän 
ei edes muista erityisesti omaa vuoroaan vaan nimenomaan toistuvan 
laulunumeron. Opettajan sanoin: 


Se oli meille aivan upeeta päästä laulamaan. Kun oli kohteena se 
oma porukka, jota oli opettanut kuusi vuotta, niin kyllähän se oli 
ihana se hetki. Jokainen vähän odotti vuorollaan, että milloin tulee 
se oma porukka. [- —] Siinä itki kyllä sekä laulajat että laulujen 
kohteet. (AL.) 


Ajattelen, että kevätjuhlan rituaalissa opettajat lauloivat paitsi omasta 
myös oppilaiden vanhempien sekä nuorempien lasten puolesta ja an- 
toivat äänen myös kaikille heille. Hiukan samoinhan esimerkiksi itku- 
virren esittäjä saattoi antaa äänen ja sanat omaisten hämmennyksen 
tunnoille sen takia, että joku tärkeä oli lähtemässä pois tai muuttu- 
massa. 

KELTAINEN 


Ikkunasta kuulen kuinka linnut iloisesti laulaa 
kertoen viestiään meille 

lumet sulaa ruoho kasvaa 

aurinko saa taas kaiken muuttaa uudestaan 


Kevätsade puhdistaa ja raukeaksi tekee maan 
valo antaa kaikelle aikaa 

unelias mielikin jo hehkun aavistaa 

iho tahtoo koskettaa 


Keltainen toukokuu mikset sä jo tuu 

oon turhaan odottanut tuulta lempeää 

nyt sisään suureen unelmaan tahdon sukeltaa 
ja toivon ettei aika tää tuu koskaan loppumaan 


Kesä antaa kaikille onnen tunteen 
jonka voi säilyttää 

kun pimenee taas syksyinen iltapäivä 
voi kesän muistot lämmittää 


Sateenkaaren alla kuljen taakse talven portin suljen 
kostealla sammaleella seison 

aurinkokin alkaa paistaa sade vaihtaa kaistaa 
vaihdan mielen keltaiseen 


Keltainen toukokuu mikset sä jo tuu 

oon turhaan odottanut tuulta lempeää 

nyt sisään suureen unelmaan tahdon sukeltaa 
ja toivon ettei aika tää tuu koskaan loppumaan 


Kesä antaa kaikille onnen tunteen 
jonka voi säilyttää 

kun pimenee taas syksyinen iltapäivä 
voi kesän muistot lämmittää 

Keltainen (tunnetaan myös nimellä Keltainen toukokuu) on vuosituhan- 
nen vaihteen suositun suomalaisen popyhtye Aikakoneen tunnetuimpia 
kappaleita, joka sisältyy vuonna 1996 julkaistuun levyyn Toiseen maail- 
maan. Vauva-lehdestä löytämäni keskusteluketjun ”Mistä musakappale 
Keltainen toukokuu kertoo?” (Vauva.fi 15.2.2018) mukaan sitäkin on il- 
meisesti esitetty myös muilla kuin omien lasteni ala-asteella, sillä yksi 
keskustelija kirjoittaa: ”Ihana biisi. Tulee ala-asteen ekat luokat mieleen. 
(2003-2009)”. 

Laulun minäkertoja kuuntelee ikkunasta kevään ääniä: lintuja, lumen 
sulamista, ruohon kasvua, sadetta, luonnon kaikinpuolista muutosta. 
Hän odottaa malttamattomasti keltaiseksi värjäytyvää toukokuuta, jonka 
myötä maailma avautuisi entistä avarammaksi. Kevät ja kesä edustavat 
unelmaa, joka on eräänlainen pieni tämänpuoleinen tuonpuoleinen, 
kuin pieni ajattomuuden tasku talven ja syksyn välissä, johon voi joksi- 
kin aikaa sukeltaa. Pop-klassikoksi noussut laulu tiivistää kevätkesän ja 
sen odotuksen konkreettisen aistilliseksi kaipuuksi. Aikakone-yhtyeen 
videolla muusikot laulavat karamellivärien keskellä ja välillä näkyy kuvia 
kukkakimpuista ja nuorisosta koulun päättäjäisiä muistuttavissa riehak- 
kaissa juhlissa. Keltainen sanoittaa toiveen, jonka kaivattu kevät ja kesä 
tarjoaisi kaikille: aikatilan, jossa talvesta ja syksystä poikkeavat ja pois- 
suljetut asiat tulevat ulottuville ja mahdollisiksi. 

Kolmentoista vuoden takaisten muistikuvieni mukaan Keltainen olisi 
laulettu koulussa joka kevät eli yhteensä kymmenen kertaa. Opettajan 
mukaan näin olisi kuitenkin ollut lopulta ainoastaan kahdesti: vuonna 
1997 sekä joskus 2000-luvulla — näin ollen minä olisin kuullut sen ke- 
vätjuhlassa vain kerran. Kun kysyin lapsilta, muistivatko he opettajien 
laulunumeron ja Suvivirren lisäksi muita lauluja, toinen sanoi, että Kel- 
taista laulettiin jossain vaiheessa ala-asteen musiikintunneilla, mutta 
hän ei ollut varma liittyikö se kevätjuhliin. Toinenkin muisti laulun, 
mutta ei välttämättä kevätjuhlien yhteydessä, vaikka se olisikin siihen 
hyvin sopinut, ”koska se on parempi kuin Suvivirsi” (SR). ”Sehän on vä- 
hän kuin Suvivirsi”, minä sanoin, mihin hän vastasi: ”se on menevämpi 
eikä niin jumalallinen [- -] siksi se varmaan tuli mieleenkin kun se on 
toinen tommonen kesäbiisi” (SR). 

Laulun matka vakituiseen kevätjuhlaohjelmistoon saattoi pysähtyä 

ala-asteen opettajakollektiivin itsesensuuriin. Haastateltu opettaja nimit- 
täin muisteli, kuinka opettajien keskuudessa oli käyty keskustelua siitä, 
oliko laulu kenties vähän liian eroottinen alakouluun: 


Sehän on aivan upee laulu. Siinähän on vähän sellasta eroottis- 
ta juttuakin ja opettajat vähän mietti, että onkohan tämä nyt liian 
semmonen, kun iho haluu koskettaa. [- -] Sehän on niin ihana 
kun siinä odotetaan koko ajan sitä kesää intohimoisesti että se tulis 
nyt. (AL) 


Toista lasta nauratti, kun kerroin, mitä olin kuullut opettajalta. Hän viit- 
tasi sanoitukseltaan selvästi eroottisempaan ja jopa karnevaalihenkiseen 
PMMP-yhtyeen hittikappaleeseen vuodelta 2003: ”ja samaan aikaan yk- 
kösluokkalaiset laulaa täysillä: näytä mulle missä sul on rusketusraidat!” 
(SR). Rusketusraidat-laulussa irrotellaan aina siihen saakka, että hei- 
tetään pois ”housut ja paidat”, eli pientä erotiikkaa olisi siis löytynyt 
ala-asteen kevättunnelmassa joka tapauksessa — mikä kevätrituaaleja 
ylipäänsä ja Suvivirrenkin taustaa ajatellen sopii asiaan. Olihan Som- 
mervisan (Suvivirren) piirtämä ilokin 1600-luvun lopun Ruotsissa tun- 
tunut epäilyttävän maalliselta. 

Muisti on tunnetusti epäluotettavan luova (Heimo, Juvonen & Kur- 
vinen 2021), mutta en tiedä miksi omani luuli laulun toistuneen joka 
ikinen vuosi. Kenties muistini liioitteli siksi, että jossain vaiheessa omat 
lapset lauloivat Keltaista itse keksimillään Harry Potter -inspiroituneilla 
sanoilla pitkin kesää, mitä he muistelivat haastattelussakin. Tai ehkä 
vahva muistijälki syntyi siitä, että laulu soi 2000-luvun alussa usein ra- 
diossa ja väritti noita vuosia ja niiden monia kesiä. 


JO JOUTUI ARMAS AIKA (SUVIVIRSI) 


Jo joutui armas aika 
ja suvi suloinen. 
Kauniisti joka paikkaa 
koristaa kukkanen. 
Nyt siunaustaan suopi 

taas lämpö auringon, 
se luonnon uudeks luopi, 
sen kutsuu elohon. 


Taas niityt vihannoivat 

ja laiho laaksossa. 

Puut metsän huminoivat 
taas lehtiverhossa. 

Se meille muistuttaapi 
hyvyyttäs, Jumala, 
ihmeitäs julistaapi 

se vuosi vuodelta. 


Taas linnut laulujansa 
visertää kauniisti. 

Myös eikö Herran kansa 
Luojaansa kiittäisi! 

Mun sieluni, sä liitä 
myös äänes kuorohon 
ja armon Herraa kiitä, 
kun laupias hän on. 


Oi Jeesus Kristus jalo 

ja kirkas paisteemme, 

sä sydäntemme valo, 

ain asu luonamme. 

Sun rakkautes liekki 
sytytä rintaamme, 

luo meihin uusi mieli, 
pois poista murheemme. 


Fi vertaistasi sulle, 

sä lilja Saaronin. 

Suo armos lahjat mulle 
ja kaste Siionin. 

Kun Henkes virvoituksen 
vain sielu saanut on, 
keväisen kaunistuksen 

se saa kuin Libanon. 


Maan, meren anna kantaa 
runsaasti lahjojas, 
tarpeemme meille antaa 
sun siunauksestas. 

Suo suloisuutta maistaa 
myös sielun sanassas, 

ain armos sille paistaa, 
niin on se autuas. 


Jo joutui armas aika (Suvivirsi) syntyi 1600-luvun lopun Ruotsissa ja 
Den blomstertid nu kommer (Sommervisa) otettiin ruotsalaiseen virsi- 
kirjaan vuonna 1695. Virren sanoituksen taustaksi kerrotaan Visbyn 
superintendentistä, joka olisi kokenut hurmoksellisen luontoelämyk- 
sen Jumalan runsaskätisyydestä yhtenä 1600-luvun lopun juhannuk- 
sena. Suomalaiseen virsikirjaan Suvivirsi pääsi vuonna 1701, ja tekstin 
käännöstä on pidetty mahdollisesti kainuulaisen papin Erik Cajanuksen 
kynästä lähteneenä. Virsi saapui Suomeen heti suurten nälkävuosien 
jälkeen ja saattoi luoda toivoa uudesta valoisammasta elämästä. Lehto- 
nen korostaa, että Suvivirsi juhlii hyvin aineellista luontoa, Jumalalta 
pyydetään ihmiset hengissä pitävää ravintoa ja alkuperäisessä suomen- 
kielisessä sanoituksessa laulettiin niinkin konkreettisesta hyvästä kuin 
rasvasta ja makeudesta. (Lehtonen 2021; ks. myös Virsikirja.fi 571.) Ver- 
tailun vuoksi voi mainita karjalaisen perinteen kevätkylvörituaaleihin 
kuuluvan Samporunon, jossa joka vuosi palautettiin mieliin maailman 
alun tapahtumat sekä laulettiin pakkasen poistamisesta ja Pohjolasta 
noudetun sammon kautta tapahtuvasta hedelmällisyyden uusintamises- 
ta (Tarkka 2014, 48—49). 

Suvivirren sanoituksen mukaan kallisarvoinen, odotettu vuodenaika 
on saapunut. Kukat kukkivat, aurinko paistaa ja luonto uudistuu. Vilja 
kasvaa ja puiden lehdet humisevat tuulessa. Ihmisiä kutsutaan ylistä- 

mään ja kiittämään Jumalaa kuten linnutkin laulullaan tekevät. Tässä on 
virren kolmen ensimmäisen säkeistön keskeinen sisältö. Kolme viimeis- 
tä säkeistöä vievät alkukesän hyvin aistimellisesta maisemasta tiukem- 
min kristillisen sanaston ja kuvaston pariin, jossa Jumalan lahjat ovat 
selvemmin hengen kuin ruumiin ravintoa. Näitä säkeistöjä ei laulettu 
vantaalaiskoulun kevätjuhlissa. En itsekään osaisi niitä ulkoa, vaikka 
kolme ensimmäistä säkeistöä ovat piirtyneet hyvin muistiin — samaa 
sanoi myös haastattelemani opettaja. 

Toinen lapsista muisteli vuosien taakse ja mainitsi spontaanisti Suvi- 
virren: ”sen kohdalla noustiin kai seisomaan ja olisikohan se ollut sere- 
monian lopussa, mä en muista” (AR). Muistelimme säkeistöjä ja niiden 
kristillisiä sanoja. Lapset löysivät maininnan Jumalasta jo toisesta sä- 
keistöstä, myös ilmaus ”auringon siunaus” (SR) yhdistyi toisen mielestä 
kristillisyyteen. Kun kysyin opettajalta, oliko Suvivirttä koulussa koskaan 
kyseenalaistettu miltään taholta, hän kertoi, että yhtenä vuonna elämän- 
katsomustiedon ja islamin oppilaat marssivat yhteisestä sopimuksesta 
ulos juhlasalista virren kolmannen säkeistön kohdalla. Myöhemmin 
demonstraatioita ei enää tämän opettajan uran aikana esiintynyt, ja 
hän viittaa epäsuorasti Eduskunnan vuonna 2013 tekemään päätökseen 
Suvivirren kulttuurisesta asemasta: ”Ilmeisesti siihen aikaan tuli viralli- 
nen kanta, että Suvivirsi kuuluu Suomen kansan perinteeseen, että sillä 
ei ole mitään tekemistä sen uskonnon kanssa oikeastaan” (AL). 

Ulosmarssiepisodi tapahtui sen jälkeen kun omat elämänkatsomus- 
tiedon opetukseen osallistuneet lapseni olivat jo lähteneet koulusta. He 
kuitenkin muistelivat itse jättäneensä laulamatta kristilliset kohdat, joita 
löytyy toisesta ja kolmannesta säkeistöstä: ”Mä muistan että ainakin jos- 
sain vaiheessa mä lauloin muut osat mutta en niitä viittauksia Jumalaan, 
koska olin jotenkin kapinahenkinen siinä” (AR). Toinen jatkoi ja samalla 
kyseenalaisti sen, että Suvivirrellä olisi välttämättä ikuinen sija hänen 
muistoissaan: ”Musta tuntuu että mä joku vuosi saatoin jopa jättää lau- 
lamatta ja jopa nousematta. [- —] Suvivirsi tietysti tulee mieleen kevät- 
juhlasta mutta ei se ole sellanen että: Suvivirsi, sen tulen muistamaan 
aina.” (SR.) 

Aiempia tutkimuksia puhuttanut kiistanalaisuus heijasteli siis myös 
tällä ala-asteella niin opettajan kuin entisten oppilaiden luokitteluissa. 

Opettajan kanssa muistelimme, kuinka joulujuhlaan oli puututtu kou- 
lun taholta ja kuinka siitä karsittiin monia ilmikristillisiä elementtejä. 
Myös lapseni muistivat perinteisen joulujuhlan huomattavasti kevät- 
juhlaa kristillisempänä sisällöltään. Suvivirsi sen sijaan oli kyseisen 
vantaalaiskoulun ohjelmistossa elämänkatsomustietoa (eikä uskontoa) 
myös minun lapsilleni opettaneen opettajan mukaan ”ihan must” osa 
kevään ja koulun loppumisen perustavaa tunnelmaa: 


Suvivirsi [esitettiin] aina viimeisenä. Se tavallaan niittas sen, että 
nyt tää on loppu ja kesäloma alkaa. Sen jälkeen lähdettiin luokkiin 
jakamaan todistuksia. [- -] Vaikka mekin oltiin paatuneita Suvi- 
virren laulajia niin aina vähän tuli kyyneleet silmään. Se on niin 
ihana laulu. Sit aina katto ulos niistä verhoista ja siellä vihreinä 
koivunlehdet näky siellä ja se oli niin kaunista. (AL.) 


Opettajan mukaan virren sanoja opeteltiin luokissa ja erityisissä harjoi- 
tuksissa, jotta pienetkin oppilaat osaisivat ne juhlassa ulkoa. He myös 
kehittivät muistisäännön sille, kummassa järjestyksessä toinen ja kol- 
mas säkeistö tulevat: ensin kasvikunta ("niityt vihannoivat”) ja sitten 
eläimet (”jo linnut laulujansa”). 


Laulujen yhdessä kutsuma kevät ja kesä 


Kun kevätjuhlan lopuksi yhdessä laulettu Suvivirsi päätti juhlan, sitä 
edelsivät — ja kuulijoiden ja laulajien päässä ehkä edelleen soivat — mui- 
den laulujen sanat, joista osa oli tuttuja myös edellisiltä vuosilta ja jotka 
saattoivat soida myös radiossa tai joita laulettiin oppi- tai välitunneilla. 
Laulut pitkälti kertasivat ja varioivat samaa odotetun kevään ja kesän 
sekä kaikkinaisen muutoksen sanomaa hiukan eri suunnista, ja näin 
muodostavat kevätjuhlan rituaalin temaattisesti intertekstuaalisen ko- 
konaisuuden (ks. Viikari 2006; Tarkka 2005, 63-64; Utriainen 1997). 
Niissä kaikissa lauletaan vuodenajasta, valosta ja kasvusta — lisäksi kaksi 
niistä on suosittuja häälauluja, joissa on kuvastoa nuoren ihmisen kas- 
vusta ja kaipuista. 

Kaikki laulut mainitsevat kasvit ja auringon, joiden mukana myös 
ihmiset heräävät eloon talven peiton alta. Sekä Suvivirsi että Keltainen 
antaa myös lintujen puhua tai laulaa — suomalaisille yksi keskeinen saa- 
puneen kevään ääni. Keltainen kuvaa lauluista suorimmin sen, kuinka 
talviunesta herää muun luonnon ohella myös ihmisen keho ja iho, joka 
uudella tavalla kaipaa kosketusta — näin tehdessään sekin oikeastaan 
asettuu eroottisten laulujen tai häälaulujen joukkoon, ja tästä eroottises- 
ta vireestä opettajanhuoneessa olikin keskusteltu. Suvivirsi kertoo, kuin- 
ka kevään ihme koittaa jok'ikinen vuosi, ja Keltaisen kertosäe toistaa 
toivetta, että tuo talven jälkeen ihmeeltä tuntuva miltei tuonpuoleinen ja 
samalla hyvin aistillinen aikatila ei päättyisi koskaan. Luonnon tapahtu- 
mien ja ihmisen kokemuksen läheistäminen tuo laulut myös jatkumoon 
kansanrunouden mytologisen kielen ja mielikuvituksen kanssa, joissa 
esimerkiksi feminiiniseksi, tuonpuoleiseksi ja jopa pyhäksi käsitetyn 
metsäluonnon ja ihmismiehen välinen suhde saatettiin kuvata erootti- 
sen intiimiksi (Tarkka 2014, 40). 

Kristillisen ja maallisen kevätmusiikin taakse tai sisään jää soimaan 
myös juutalaisen populaarikulttuurin piiristä kummunnut Nousee päi- 
vä, laskee päivä. Myös siinä aika kiitää ja tunteet vaihtelevat sen mu- 
kana. Siemenestä kasvaa kukkia ja lapsista sukeutuu nuoria. Yhdessä 
eri tyylilajeja edustavat laulut tuottavat kerroksisen kuvan keväästä ja 
kesästä sekä luonnon ja ihmisen elämästä. Laulujen sanoitukset täyden- 
tävät toisiaan ja yhdessä lataavat vantaalaisen alakoulun kevätjuhlassa 
osallistujiin odotuksen vihreää ja keltaista väriä, mikä minun mielessäni 
tuntuu läpäisevän ja värjäävän rituaaliin liittyvien muistojen kokonai- 
suuden. Leppänen (2002, 48) muistuttaa, että Suvivirsi ja sen merki- 
tykset muuttuvat ajan ja koulujärjestelmän muutoksen mukana. Ne ovat 
myös kokijakohtaisia, eivätkä minun ajan muokkaamat muistikuvani 
ja haastatellun opettajan tai lasteni muistikuvat ole täysin yhteneväiset 
edes keskenään, saati että ne olisivat laajemmin yleistettävissä. On myös 
hyvä huomata, että joidenkin muistot ovat selvästi toisten muistoja nos- 
talgisempia. Yksittäiset ja yhteen tuodut muistikuvat kuitenkin eri ta- 
voin taittaen peilaavat palasia pitkäkestoisesta rituaalista, johon suuri 
osa Suomessa asuvista ihmisistä on jostain positiosta käsin osallistunut. 

Kevätjuhlien rituaalinen subjunktiivi 


Rituaalit ovat kulttuurisia välineitä (Swidler 1986; Bell 1992), joiden 
avulla käsitellään elämän tärkeitä huolenaiheita, rakennetaan asioiden 
välisiä suhteita, hallitaan ja tuotetaan eroja ja muutoksia sekä sopeudu- 
taan elämän väistämättömyyksiin. Luonnon ja ihmisen kasvu ja erilaiset 
siirtymät ovat aivan keskeisiä ritualisoinnin kohteita, ja kevätjuhlaa voi 
pitää hyvänä esimerkkinä niin kalendaari- kuin siirtymäriitistä. Kevät- 
juhlassa tarjoutuu useita rituaalisia rooleja ja asemia eri luokka-asteilla 
oleville lapsille ja nuorille (nuoremmat voivat nähdä vanhemmat oppilaat 
ja sisarukset esikuvina ja itsensä tulevina siirtyjinä) sekä vanhemmille 
kuten myös opettajille. Eri rooleistaan huolimatta kaikki kevätjuhlaan 
osallistujat vauvoista vaareihin ovat kuitenkin jossain määrin samassa ve- 
neessä kalendaarirituaaliin osallistujina, kesän odottajia ja siihen siirtyjiä. 

Uskontotieteilijä Jonathan Z. Smithin (1987) mukaan rituaalin voima 
kytkeytyy tärkeältä osin siihen, että sen kehys tuo yhteen elämän reali- 
teetit ja ihmisten toiveet sekä pyrkii jollain tavoin silloittamaan niiden 
välistä joskus ammottavaakin kuilua. Smithin ajatusta voi täydentää tar- 
kastelemalla rituaalia vasten subjunktiivin käsitettä. Subjunktiivi kuvaa 
potentiaalisuutta ja hypoteettisuutta eli tiedon varmuusasteetta. Monissa 
kielissä se on myös lingvistinen modus eli tapaluokka. Toisin kuin indi- 
katiivi, joka on realiteettien ja tosiasiaväittämien tasolla tapahtuvan 
ajattelun ja ilmaisun modus, subjunktiivi liikkuu ikään kuin tai ehkäpä 
-maailmassa. Subjunktiivisen ajattelun sekä siihen kytkeytyvän rituaali- 
sen toiminnan yhdistelmä tuottaa monenlaisia yksityisiä ja kollektiivisia 
mahdollisuuksien kuvia, artikulaatioita ja performatiiveja, joita löytyy 
esimerkiksi mytologioista, uskonnollisista näyistä tai taiteesta (ks. Viho- 
lainen ym. 2020; Utriainen & Vesala 2020, 147-150). Samankaltaista 
perinteestä kumpuavaa, usein ruumiillisesti toteutuvaa, muovautuvaa 
ja tekijäänsä muokkaavaa mahdollisuuksien kuvittelua voidaan myös 
nähdä myös esimerkiksi enteissä, unissa tai rukouksissa, joissa ollaan 
tekemisissä jonkin vielä toteutumattoman mutta mahdollisesti toteutu- 
van kanssa (ks. esim. Opas 2021).? 


2 —Subjunktiivia voi verrata Lotte Tarkan muotoilemaan vernakulaarin mielikuvituksen käsitteeseen, jonka 
avulla hän tutkii myyttisen runouden luomia mahdollisuuksien maailmoja, jotka voivat myös jos- 

Rituaalitutkijoiden Victor Turnerin (1987), Ronald Grimesin (2011) 
ja Adam Seligmanin (Seligman ym. 2010) mukaan rituaalien muutosta 
tuottava voima nojaa vahvasti subjunktiiviin. Rituaalia — ja rituaalista 
kieltä, kuten rukousta, loitsua tai laulua — voikin tämän johdosta joskus 
lähestyä jopa eräänlaisena mahdollisuustyönä. Siinä rituaalinen subjunk- 
tiivi ja kulttuurinen kuvittelu punoutuvat kiinteästi toisiinsa siten, että 
rituaalit voivat ilmaista ja imitoida kuviteltuja, mahdollisia ja toivottuja 
asiantiloja (Utriainen 2020b; 2021). On kuitenkin hyvä muistaa, että 
mahdollisuuksiin usein kytkeytyy myös epävarmuuksia. 

Kun koulun kevätjuhlan laulujen kokonaisuutta tarkastelee subjunk- 
tiivin näkökulmasta, huomio kiinnittyy ensinnäkin siihen, millaisia 
kokemuksen ja odotuksen mahdollisuuksia siinä piirtyy. Kevät ja kesä, 
joita odotetaan ja kutsutaan ja joihin kohta astutaan, asettuvat talven ja 
syksyn ”porttien” väliin, jotka väliaikaisesti nyt suljetaan ja jätetään taak- 
se. Suuri osa käsiteltyjen laulujen sanoituksista piirtää kuvan ihanne- 
kesästä: lämmöstä, valosta, vehreydestä, hyväilevästä tuulesta ja sateesta, 
Suvivirressä piirtyy myös ankaran talven alta paljastuva antelias, ihmistä 
konkreettisesti ravitseva luonto. Kuvassa ei näy piiskaavaa sadetta, kasvit 
ja ihmisen ihon polttavaa hellettä tai nälkäisinä iniseviä hyttysparvia. Se 
on laulujen ja toiveiden ikuinen kevät ja kesä, joka on sadunomainen ja 
ainakin osin ajaton ja arjen ja talven ylittävä lumous, vähintäänkin pie- 
ni transsendentti (Luckmann 1990; ks. myös Csordas 2004; Utriainen 
2013). Se on pitkälti samanlainen kuin perinteisten eroottissävyisten 
kevätlaulujen maalaama kevät ja kesä, jossa kaikki kasvaa ja kukoistaa. 
Toisaalta se muistuttaa suomalaisessakin kulttuurissa paljon kuvattuja, 
ja jopa ikonisiksi muuttuneita, ”lapsuuden kesiä”. 

Subjunktiivi ei kuitenkaan täysin irtoa todellisuudesta, se ei ole silk- 
kaa eskapistista fantasiaa tai utopiaa. Se tunnustaa todellisuuden aset- 
tamat reunaehdot mutta venyttää niitä. Esimerkiksi subjunktiivin tästä 
puolesta voisi sopia se, millä tavoin kansanrunouden sampo edustaa 
sekä kaiken hyvän ehtymätöntä lähdettä että samalla auttaa ymmärtä- 


kus ritualisoitua: ”Vernakulaarin mielikuvituksen piirissä myyttiset kuvat ovat kulttuurisen muistin, 
emootioiden ja toiminnan väkeviä polttopisteitä. Ne mahdollistuvat ja muokkautuvat perinteessä 
ja ne vaikuttavat tapoihin, joilla yksilöt ja yhteisö toimivat, mutta myös muuttuvat tämän toiminnan 
muokkaamina” (Tarkka 2020, 124). 

mään ihmisten maailmassa toteutuvan hyvän rajallisuutta ja epävar- 
muutta (Tarkka 2014, 50). Kun kevätjuhlan lauluja kuuntelee niiden 
keskenään muodostamassa kontekstissa ja osana juhlarituaalia, niiden 
subjunktiivinen modus tuntee ja artikuloi myös kevään ja kesän rajat 
— samalla kun se venyttää niitä. Keltainen toteaa, että syksyn portit voi 
hetkeksi sulkea, mutta ne ovat olemassa (onneksi kesästä voi sentään 
viedä muiston syksyyn). Kun Suvivirsi asettaa kesän Jumalan ihmiselle 
suomaksi lahjaksi ja Keltainen piirtää kevään kehollisen ja aistimellisen 
tuonpuoleisen tilaksi, johon jokainen nuori voi astua, Nousee päivä, 
laskee päivä asettaa kevään jo kymmeniä vuodenkiertoja kokeneen ai- 
kuisen sosiaaliseen ja kulttuuriseen perspektiiviin, jossa kasvun ihme 
istutetaan osaksi ohi kiitävää aikaa ja sen mukanaan tuomia epävar- 
muuksia. Aika kulkee turhankin nopeasti eteenpäin, ja kesät seuraavat 
kyllä toisiaan mutta niin seuraavat talvetkin. Tämän laulun katse ja ääni 
on aikuisen, vanhemman ja kevätjuhlan konkreettisessa kontekstissa 
opettajan, katse ja ääni, joka ihmettelee kasvun ihmettä, ajan kulun epä- 
todellista nopeutta ja muutosta — myös jonkinlaista avuttomuutta tai vä- 
hintäänkin hämmennystä niiden edessä kokien. Tämä on liikuttavaa ja 
piirtynyt niin opettajan, vanhemman kuin entisten oppilaiden muistiin. 

Jäähyväiset, joka on omissa muistoissani jäänyt haaleimmaksi mutta 
jonka etenkin toinen lapsista muistaa hyvin, kuvaakin jo jotain lopullis- 
ta, joka myös kevätjuhlissa todentuu: elämään kuuluvat paitsi kohtaa- 
miset myös erot. Ihmiset lähtevät eri suuntiin, kaikki eivät ehkä tapaa 
toisiaan uudelleen. Aika ei ole vain syklistä luonnon kiertokulun aikaa 
vaan ihmisten kohdalla myös lineaarista eli loppuaan kohden kulkevaa. 
Suvivirren antelias kesä ei ole itsestäänselvyys vaan kristinuskon mu- 
kaan Jumalan lahja ihmiselle. Rivien välissä tuntuisi kulkevan ajatus, 
että lahja voidaan myös evätä, jos sen saaja ei ole lahjan arvoinen eli 
sopivalla tavalla kiitollinen. 

Rituaalin subjunktiivi ei ole tyhjää lupausta, vaan sen kutsumat, 
avaamat ja jossain määrin venyttämät mahdollisuudet on solmittu niin 
biologisen elämän kuin kulttuurin ehtoihin, realiteetteihin ja epävar- 
muuksiin. Siitäkin syystä vantaalaiskoulun kevätjuhlan laulut tiivistävät 
jotain aivan keskeistä rituaalin, lyriikan, sanojen ja subjunktiivin voi- 
masta silloittaa realiteetteja ja toiveita. Kevät ja kesä saavat arvonsa paitsi 

avaamiensa mahdollisuuksien myös rajojensa ja niitä ympäröivien mo- 
ninaisten järjestysten kautta. Laulujen moninaisuus tuottaa myös sen, 
että mahdollisuudet ja niiden rajat piirtyvät eri tavoin mieliin ja muistiin 
rituaalin eri osallistujille. 


Lopuksi 


Suvivirren historiallinen ja uskontokulttuurinen erityisasema Suomes- 
sa tekee ymmärrettäväksi ja tärkeäksi kriittisen tarkastelun silloin, kun 
yhteiskunta ja kulttuuri ympärillä muuttuvat. Samalla on hyvä muistaa, 
että Suvivirsi esiintyy yleensä yhtenä osana moniaineksista, muuntu- 
vaa ja moneen suuntaan avautuvaa kevätjuhlan rituaalia, jossa on myös 
hyvin erilaisia kokijoita ja osallistujia. Tekemässäni tarkastelussa, jossa 
korostuu rituaalinen lähikonteksti ja vuosien takaiset muistikuvat, virsi 
osin kadottaa omarajaisuutensa ja asettuu osaksi suurempaa elettyä 
kokonaisuutta. Tuo kokonaisuus, sellaisena kuin se toteutui esimerkki- 
koulussa, on niin tyylillisesti kuin katsomuksellisesti kirjava ja kiinnos- 
tava: yksi lauluista on kristillinen virsi, toinen juutalaistaustainen 
musikaalikappale ja iskelmä, kolmas kristillinen laulu laulettuna ilman 
ilmikristillisiä säkeistöjä ja neljäs maallinen pop-kappale. Näin rakentu- 
neessa eletyssä rituaalissa Suvivirren kolmen ensimmäisen säkeistön Ju- 
mala paljolti uppoaa laulujen keltaiseen ja vihreään, toiveeseen valosta, 
kasvusta, lämmön ja vapauden tunteesta ja elämän vaihtelevuudesta. 
Sukellus Suvivirren asemaan kevätjuhlassa 2000-luvun alkupuolella 
saattaa tuottaa hyödyllistä tietoa taustaksi sille, millaiseksi suomalaisten 
koulujen kevätjuhlien rituaalinen kulttuuri tulevaisuudessa muodos- 
tuu. Ainakin esimerkkitapauksena toimineessa vantaalaisen alakoulun 
kevätjuhlassa Suvivirren kristillisyys näytti paljolti liudentuvan moni- 
aineksiseen kokonaisuuteen ja yleiseen kevättunnelmaan. Joillekin tuo 
kokonaisuus voi kytkeytyä johonkin vernakulaarisesti ymmärrettyyn 
ei-institutionaaliseen uskonnollisuuteen ja pyhään. Samalla nähtiin, 
kuinka niin opettaja kuin entiset oppilaatkin olivat tietoisia virren kiis- 
tellyistä kytköksistä institutionaaliseen kristillisyyteen ja käyttivät uskon- 

toa luokittelun välineenä tavoilla, jotka heijastelivat aiempien tutkimus- 
ten analyysejä suunnilleen samaa ajankohtaa kuvaavista aineistoista. 

Kevätjuhlan rituaalin ja sen musiikkinumeroiden myötä muodostuu 
osin yhdessä jaettua, joskin myös osin eriytyvää, mahdollisuuden koke- 
musta kesän kynnyksestä ja kesälaitumelle pääsyn odotuksesta. Suvivirsi 
on osaltaan sanoittanut tuota kynnystä ja odotusta. Se on tarjonnut ja 
rakentanut uusiin tilanteisiin sovittautuvaa kulttuurista muistia, joka on 
uponnut monen suomalaisen emotionaalis-keholliseen ytimeen, mutta 
josta toiset näyttäisivät olevan valmiita irrottautumaan. Kevätjuhlan ri- 
tuaaliset laulut myös yhdessä kuljettavat osallistujien lävitse liki myyt- 
tistä kuvastoa keväästä ja kesästä, ajasta ja muutoksesta. Koska lauluilla 
on paljon mieli- ja kielikuvallista kosketuspintaa keskenään ja koska ne 
toimivat toistensa lähikonteksteina, ne rakentavat yhteistä tulkinnallista 
polttopistettä, joka tarjoaa eri ihmisille erilaisia tarttumapintoja. Osallis- 
tujia ovat hetken yhteisessä rituaalisessa otteessa tai lumon taikapiirissä, 
jossa asiat kuitenkin ovat rituaalin eri osanottajille eri tavoin painottu- 
neita ja arvottuneita. 

Tieteen kieli, käsitteellinen pelkistäminen ja teoreettisten oppirakennel- 
mien logiikka ovat usein johtaneet kaavamaisiin käsityksiin tutkimus- 
kohteesta silloin, kun tämä kohde on vaikkapa oman kulttuuripiirin 
ulkopuolella olevan yhteisön uskomusjärjestelmä ja folklore. Myyttinen 
logiikka toimii kuitenkin aivan toisenlaisten lähtökohtien perusteella 
kuin moderni rationaali logiikka tai tieteellisten oppijärjestelmien muo- 
dostamat käsitykset maailmasta (Harvilahti 2019, 191-195, 201-202; 
Nekljudov 1996, 137). Dmitrij Funk varoittaakin etnografisen syste- 
moinnin harhoista: ei pidä rakentaa filosofisia järjestelmiä sinne, missä 
niitä ei ole, eikä tukahduttaa aineistoa eurooppalaisella arkilogiikalla tai 
muodollisella tieteellisellä logiikalla (Funk 2005, 26-27). 
Myyttikulttuurien moninaisuus saattaa aiheuttaa ulkopuoliselle 
hämmentävän kuvan muodottomasta massasta toisiinsa liittymättömiä 
piirteitä. Anna-Leena Siikala on pohtinut vernakulaaria uskontoa ja sen 
suhdetta länsimaiseen ajatteluun. Hän kysyy, kuinka tieteelliseen maail- 
manselitykseen perustuvat teoriat ja käsitykset sopivat kuvaamaan etni- 
siä uskontoja. Kulttuureissa, joissa ihmiset kokevat elävänsä myyttisten 
olentojen keskellä, olennot koetaan normaaleiksi ja niiden teot ovat ”jo- 
takin, mitä tapahtuu”. (Siikala 2014, 77.) Eri maailmojen oliot ja yliluon- 

nolliset ilmiöt eivät etnisessä kulttuurissa olleet ihmisten mielissä täy- 
sin kuvitteellisia — niitä pidettiin miltei jokaiseen elämäntapahtumaan 
osallisina perustekijöinä. Lotte Tarkka viittaa käsitteellä ”vernakulaari 
mielikuvitus” myyttisiä mielikuvia luovaan ja yhdistelevään kulttuuri- 
seen, kollektiiviseen ja traditionaaliseen ulottuvuuteen. Hän toteaa, että 
vernakulaari mielikuvitus eroaa ratkaisevasti kirjallisen kulttuurin mieli- 
kuvitusprosesseista ”konkreettisuudessaan ja taipumuksessaan välttää 
abstraktioita” (Tarkka 2020a, 123-125; Tarkka 2020b, 19-21). Se tarjoaa 
historiallisesti kerrostuneen, heterogeenisista aineksista koostuneen ku- 
vaston, joka on uutta luova ja muunteleva siitä huolimatta, että se kantaa 
”tradition sitkeitä jälkiä kerrostumissaan” (Tarkka 2020a, 123-125). Tä- 
män kuvaston tavaton muuntelevuus toteutuu etnokulttuurisen logiikan 
pohjalta myyttitraditioiden tekstuurissa. 

Myyttisten olentojen toimiin varauduttiin huolellisesti, ja heitä kuvat- 
tiin eufemismein. Esimerkiksi altain kielen sana neme tarkoittaa sekä 
‘jokin’ että ”henkiolento'. Niinpä kara neme (sananmukaisesti ‘musta jo- 
kin’) tarkoitti tuonpuoleista pahaa ”väkeä” ja oli myös alisen maailman 
ruhtinaan Erlik-kaanin eufemismi (Verbickij 1893/1993, 61; Anohin 
1924, 1; Harva 1933, 235). Myyttisten ilmiöiden selittäminen ja hallit- 
seminen oli kuitenkin vaikeaa. Siihen tarvittiin Samaania tai tietäjää, 
jolla oli uskomuksia koskevaa tietoa. Siirtyminen myyttiseen tai myyttis- 
eeppiseen maailmaan oli siten Samaanin ja runolaulajien kaltaisten spe- 
sialistien tehtävä, ja eri ulottuvuuksiin liittyvän myyttisen tiedon hallinta 
oli myös heidän suosionsa tae. Tiibetiläisen Gesar-epiikan tutkija Rolf 
Stein oli epäilemättä oikeassa todetessaan, että monet laulajista olivat 
myös Samaaneja — molemmat olivat yleisen käsityksen mukaan saaneet 
taitonsa toisten ulottuvuuksien hallitsijoilta: esimerkiksi alisesta maail- 
masta, pyhästä vuoresta tai ylisen maailman jumalilta (Stein 1959, 322; 
vrt. Bergmann 1804, II, 209—214). 

Tässä luvussa käsittelemäni siperialaiset aineistot edustavat tekeillä 
olevaa itäeuraasialaisen myyttiepiikan tutkimustani. Etelä-Siperian 
Altain ja Sajanin vuoristoseutujen turkinsukuiset kansat (mm. altai-kizit, 
telengiitit, teleutit, hakassit, tuvalaiset, Sorit ja tofalarit) muodostavat 
noin 300 000 henkeä käsittävän ryhmän kansoja, joita yhdistää joukko 
siperialaisen etnokulttuurisen poetiikan piirteitä. Nämä kansat ovat säi- 

lyttäneet arkaaisia traditioita, jotka ovat itäeuraasialaisen myyttiepiikan 
tutkimuksen kannalta olennaisen tärkeitä. Etelä-Siperian alueiden var- 
haiseen etnografiseen tutkimuskirjallisuuteen kuuluvat esimerkiksi 
Altai-vuoriston osalta ortodoksisen lähetystyön uranuurtajan V. I. Ver- 
bickijn vuonna 1893 ilmestynyt artikkeleiden ja muistiinpanojen kokoel- 
ma Altajskie inorodcy (Altailaiset toisheimoiset) ja A. V. Anohinin vuonna 
1924 ilmestynyt Samanististen aineistojen ainutlaatuinen teos Materialy 
po Samanstvu altaicev (Altailaisten Samanismin aineistoja). Tuon ajan 
tutkijoista mainittakoon erityisesti G. N. Potanin, joka oli 1800-luvun 
ja 1900-luvun vaihteen merkittävä siperialaisten pienten kansojen ja 
mongolien folkloren kerääjä, etnografi, luonnontieteilijä ja myös yh- 
teiskunnallinen toimija. Potaninin toteamus Samanistisen tradition ja 
runolaulun yhtäläisyyksistä perustuu Tiibetistä ja Altailta Mongolian 
kautta Kiinaan ulottuvan laajan alueen pitkään kenttätyökokemukseen 
ja kulttuurien tuntemukseen (ks. Potanin 1915, 218). Syntyperältään al- 
tailainen tutkija N. Ja. Nikiforov sai herätteen eeppisten runojen kerää- 
miseen juuri Potaninin vaikutuksesta. Yhteistyön tuloksena oli Anosskij 
sbornik (Anosin kokoelma, 1915), kokoelma myyttistä epiikkaa ja tarinoi- 
ta. Suurimman osan teksteistä Nikiforov keräsi 79-vuotiaalta altailaiselta 
laulajalta Čoltyš Kuranakovilta pienestä Askatin taajamasta. 

Viime vuosikymmenten tärkein altailaisen epiikan tutkimus on 
Z. S. KazagaCevan Altajskie geroiceskie skazanija (Altain sankaritarut). 
Teoksen pääkohteina olivat viimeisten Altain alueen pitkän myyttiepii- 
kan esittäjien Aleksej Kalkinin ja Tabar CaCijakovin runot Oti Bala ja 
Kan Altin. Samoja laulajia minulla oli tutkimusryhmämme kanssa tilai- 
suus kuvata ja äänittää vuosina 1996 ja 1997. Dmitrij Funk on Sajanin 
seudun teleutien ja Sorien Samanismin ja myyttiepiikan analyyseissään 
merkittävästi tarkentanut varhempien tutkimusten muodostamaa kuvaa 
eteläsiperialaisista traditioista (Funk 2005; Potapov 1991 ja 1992). 

Mongolien suullisen epiikan keruutoiminnan pioneeri oli G. J. 
Ramstedt, joka keräsi 1900-luvun alussa halha-mongolien folklorea 
(Halen 1973). Mongolien pitkä epiikka on säilynyt Kiinan luoteisosissa 
meidän aikoihimme asti. Vuonna 1988 kansainvälisellä ryhmällämme 
oli tilaisuus tavata Xinjiangin oiratti-mongolien Jaygar-epiikan tunnettu 
esittäjä Arimpil. Tältä runolaulajalta kerätyistä aineistoista Cogjin (kii- 

Kuva 10. Altailainen runolaulaja Aleksej Kalkin. Jabogan, Altain Tasavalta, Venäjä. 
Kuva: Lauri Harvilahti 1997. 


nalainen nimimuoto Chao Gejin) väitteli vuonna 2000 uudistaen mer- 
kittävästi suullisen epiikan tutkimuksen teoriapohjaa (Chao Gejin 2000; 
Cogjin 2010). 

Edellä mainittujen aineistojen lisäksi valaisen tässä luvussa muuta- 
min esimerkein myös kalevalaisen epiikan ja siperialaisen myyttiepiikan 
suhteita. Yhteisenä piirteenä näille traditioille on niiden lajiluonne, ar- 
kaaisille myyttisille traditioille ominainen mielikuvituksellisen rönsyile- 
vä variaatio ja omaperäinen etnokulttuurinen logiikka. 


Runojen myyttiset aikamääreet 


Edellä mainittu Jangar-epiikan esittäjä Arimpil oli vakaumuksellisen 
buddhalainen, mutta epiikan esittäminen vei jo nuorena voiton luos- 
tarikoulun tarjoamasta tiibetin kielen opiskelusta (Chao Gejin 2000, 
121-122; Cogjin 2010, 173-174). Hänen käsityksensä runon todellisuu- 
desta oli sekoitus folkloreen pohjautuvia ja buddhalaisia käsityksiä. Hän 
kommentoi sankarinsa historiallisuutta vetoamalla eeppisen runon si- 

Kuva 11. Kaksi oirattilaulajaa. Vasemmalla Juun, oikealla Arimpil. Har Us, 
Xinjiang, Kiina. Kuva: Lauri Harvilahti 1988. 


sältöön: ”Jangarissa tapahtuneet asiat pohjautuvat todellisuuteen, ne ovat 
menneisyyden tapahtumia. Niissä ei ole mitään sepitettyä, eikä vääriä 
tai virheellisiä tietoja!” Arimpilin mukaan Jangar oli valloittanut nel- 
jänkymmenen kuuden kaanin maat neljältä mantereelta. Nyt kuluvan 
maailmankauden (sanskr. kalpa, mong. galav) historia kattaa vain kol- 
me mannerta. Yksi kalpa on yleisen käsityksen mukaan 4,32 miljardia 
vuotta, joten liikumme todella eeppisissä aikamäärissä. Sankari vaikutti 
siis useamman maailmanajan kuluessa, eikä historia Arimpilin mukaan 
valehtele eikä myöskään Jangarista kertova eeppinen runo tuul’ voi olla 
väärässä (Chao Gejin 2000, 282-287; Cogjin 2010, 312-315). 

G. J. Ramstedtin 1900-luvun alussa keräämän halha-mongolien eep- 
pisen iilger-runon Hay Tsiygist Bogdo alussa kuvatut tapahtumat sijoite- 
taan kaukaiseen menneisyyteen (Halen 1973, 135-136): 


Nara sai mandadz Auringon juuri noustessa, 

Nabtši sai delgeredz, Lehtien juuri puhjetessa, 

Ene galviin türüünt, Taman maailmankauden alussa, 
Maedariin galviin säilt, Maitreyan maailmankauden lopussa, 


Baruun teviig edzelenkhn törösn, Läntistä maailmanosaa hallitsemaan syntynyt, 


Han TSingist Bogdo baev, genää. Han Töingist Bogdo oli, kerrotaan. 

Meille tutun modernin logiikan näkökulmasta tässä on rinnastettu kol- 
me toisiinsa liittymätöntä myyttistä aikatasoa: (1) maailman alku, jolloin 
aurinko oli vasta alkanut paistaa ja kasvit alkaneet kasvaa. Tämän jälkeen 
viitataan (2) buddhalaisiin maailmanaikoihin. Runon tapahtumat sijoi- 
tetaan kahden kalpa-maailmankauden väliseen aikaan. Maitreya on ylei- 
sen käsityksen mukaan maailmankauden loppua enteilevä bodhisattva. 
Hänen maailmankautensa laulaja toteaa kuitenkin olevan jo päätty- 
mässä ja ”tämän”, eli nykyisen maailmankauden olevan alussa. Budd- 
halaisista aikaulottuvuuksista siirrytään (3) viitteellisesti kaaninvallan 
kauteen 1200-luvulle. Epiikan kielellä ilmaistuna sankari on syntynyt 
hallitsemaan valtakunnan läntistä osaa. Runossa seikkaileva TSingist on 
stereotyyppinen eeppisten runojen sankari, eikä mikään runon sisällös- 
sä yhdistä häntä Mongoliaa hallinneeseen suurkaaniin. Ainoastaan väljä 
kerronnallinen kehys sijoittaa sankarin syntymään yhdessä niistä maa- 
ilmanosista (nykymongolin tev/tiv 'manner'), joihin mongolien miltei 
koko silloisen maailman käsittänyt suurvalta oli jaettu. 

Esittäjän tai kuulijan kannalta aloitus ei ole aikamääreiltään ristiriitai- 
nen, se päinvastoin sisältää tarvittavan määrän runon aloitukseen kuulu- 
vaa kerrontaa. Aloituksen avulla siirrytään myyttisen kerronnan aikaan 
ja paikkaan, mikä on samalla myös kuulijalle signaali eeppisen runon 
alkamisesta. Ilman tätä tai vastaavaa johdantoa runo olisi aloitettu väärin 
ja laulaja epäkompetentti. 

Kun runon aika ja paikka on kerrottu, runo siirtyy kuvaamaan epiikal- 
le tyypillisiä tapahtumia taisteluineen, voittoineen, morsiamen hankin- 
toineen ja pitoineen. Enää ei runossa ilman erityistä syytä viitata maail- 
mansyntyyn, maailmankausiin tai muihin alkutapahtumiin. Sen sijaan 
alkutapahtumien perustalta luotu idylli, ihmisen hallitseman keskisen 
maailman pyhä maisema ja kulttuuri, oma valittu kansa, on se keskiö, 
josta sankari lähtee vaaran uhatessa matkoilleen vieraisiin valtakun- 
tiin ja yliseen tai aliseen maailmaan. Siirtyminen muihin maailmoihin 
tapahtuu portin, aukon tai muun kynnyksen kautta. Keskisen maail- 
man tuttu valo, lämpö ja värit muuttuvat joko taivaan kirkkauteen ja 
ihmeellisiin näkyihin tai alisen maailman pimeyteen, hirmuolentoihin 
ja kummallisiin tapoihin. Altailaisen epiikan sankari Ain-Sain SikSirge 
on päätynyt alisen maailman ruhtinaan Erlikin asuinsijoille. Erlikin lai- 

nattua sankarin ratsun metsästysreissulleen, SikSirge alkaa ihmetellä 
Erlikin hänelle puolisoksi jättämän Frke-Kara-tyttären ruokailutapoja. 
Palatsissa Erlikin tytär syö jotain salaa selin SikSirgeen, joka kysyy: ”Mitä 
syöt, jota ihminen ei saa syödä, mitä nautit, jota ihminen ei saa nauttia?” 
Sankari maistaa — sehän on hänen oman karjansa lihaa, jota juuri sa- 
maan aikaan hänen kotonaan uhrataan Erlikille keskisessä maailmassa, 
aurinkoisella Altailla! (Nikiforov 1915, 62.) 

Ajan ja paikan määreet eivät noudata loogisia, määriteltyjä konven- 
tioita ja yksiköitä. Esimerkiksi altailaisen myyttiepiikan sankari saattaa 
matkata toiseen maailmaan ”kuudenkymmenen-seitsemänkymmenen” 
kaanin hallitsemien valtakuntien kautta, olla matkoillaan ”kuusikym- 
mentä-seitsemänkymmentä vuotta” ja palattuaan takaisin istuutua puo- 
lisonsa kattamaan pitopöytään syömään maukkaita herkkuja ja juomaan 
väkevää viinaa — aivan kuin aikaa ei olisi lainkaan kulunutkaan. Näin 
tapahtuu myös Samaanille. Kun matka toisiin ulottuvuuksiin on tehty, 
myrrysmies makaa sen päätyttyään ehkä vähän voipuneena, mutta jo 
tässä maailmassa. 

Saman laulajan eri esitysten välillä havaitaan säännönmukaisesti 
suurta variaatiota, tosin laulajakohtaisia erojakin on. Käsitys lauletun ju- 
malallisesta alkuperästä ja totuudellisuudesta tulee usein esille laulajilta 
saaduissa haastatteluissa ja myös kerätyissä aineistoissa. Vuonna 1997 
Tabar CaGijakov, edellä mainitun Kan Altin -runon esittäjä, oli järkyttynyt 
huomatessaan jättäneensä mielestään tärkeitä osia runosta meille esittä- 
mättä. Hän arveli sukunsa pyhän vuoren jumalan suuttuneen häneen, 
kun hän oli varomattomasti kavunnut sen rinteelle. Laulutaito oli saatu 
pyhän vuoren hengiltä — nyt he olivat häneen vihastuneet ja ottaneet 
kyvyn pois. 

Runojen lopetuksessa saatetaan todeta, että kaikki on laulettu siten 
kuin on tapahtunut ja aina kerrottu, jättämättä mitään esittämättä. Täl- 
löin on tavallista viitata traditioon lauletun alkulähteenä (vrt. Bauman 
1977, 9). Esimerkiksi altailainen runolaulaja Tabar Ca&ijakov lauloi Kan 
Altin -runon lopetukseksi vuonna 1987 näin (Kazagaceva 1997, 552, sä- 


keet 4270—4275): 

Uzun čörčök pololo, Pitkä jos runo olikin, 

Kiskartip men aytpadim. Lyhentäen en sitä kertonut. 
Kiska &ör&ök pololo, Lyhyt jos runo olikin, 

Uzada men aytpadim. Pidentäen en sitä kertonut, 
Ukkan kirem ol edi. Kuulemani mukaan näin se oli. 


Vastaava käsitys lauletun toistuvuudesta ja pyhyydestä on laajalle levin- 
nyt euraasialaisissa runokulttuureissa ja tavataan myös muissa gen- 
reissä. Tätä kuvastaa vaikkapa venäläinen sananlasku Iz pesni slova ne 
vykines (Laulusta et jätä sanaa pois), tai vastaava Laukaansuusta kerät- 
ty sananlasku: ”Ennen meestä korvalla löövvä, ko sana virrestä pois” 
(Hakamies 1986, 98). 


Maailmansynnyn monet kerrostumat 


Itäeuraasialaisen epiikan kerronta alkaa usein myyttisestä ajasta: maail- 
ma oli vasta porontaljan kokoinen tai sen asukkaat hyvin pieniä (jakuu- 
teilla ja evenkeillä), maailmaa luotiin erottelemalla maa ja vesi kauhalla 
(Sajanin seudun epiikassa) tai sankari syntyi silloin kuin nykyisin asuvaa 
ja puhelevaa kansaa ei vielä ollut (altailaisessa ja jakuuttien epiikassa).' 

Keskisen maailman idyllinen ydin, jossa oman heimon pyhä elinpiiri 
sijaitsi, oli luomisen ja synnyttämisen mahdollistava aika ja tila. Kaikki 
synnyttämiseen liittyvä kulki tämän keskuksen kautta. Ihmisen asutta- 
ma alue oli jatkuvan muutoksen, syntymän, kasvun ja kuoleman vuorot- 
telun tila, ei valikoima kiinteitä rakenteita, symboleita tai vastapooleja. 
Tämän maailman yhtenäisyys näkyi sen struktuurien toistumisessa eri 
tasoilla. Jokaisen jurtan ja kyläyhteisön alue muodosti oman keskuksen- 
sa, osana kosmista järjestystä (Lvova ym. 1988, 22—24, 30). 

Vesi oli synnyttämisen ja luomisen olennaisin alkuelementti. Hakas- 
sien myyttiepiikassa eroteltiin maa vedestä tai jäästä aikojen alussa kau- 
halla tai kousalla (ks. Arbatakova 2001, 68). 


1 Taman motiivin esiintymiä on kartoitettu Ju. E. Berezkinin ja E. N. Duvakinin mytologis-folkloristisessa 
motiiviluettelossa (motiivi N1): http://www.ruthenia.ru/folklore/berezkin/index.htm. 

Kalak-pila cer piilerde, Maata kauhalla luotaessa, 
Kamis-pila sug piilerde. Vettä kousalla luotaessa. 


Verbi pöl-/piil- tarkoittaa ’jakaa’, 'luoda”. Maailmaa siis konkreettisesti 
luotiin erittelemällä se maaksi ja vedeksi. Seuraavassa Sorien maailman- 
syntyrunossa meneillään olevaa luomistyötä kuvaillaan edellistä esi- 
merkkiä yksityiskohtaisemmin. Sorien runoissa maailma syntyi veden 
ja maan kamppaillessa. Vesi jaoteltiin Soreillakin kousalla, maa kauhal- 
la (Funk 2012: 131). Seuraavassa runojaksossa käytetään pöl-verbin al- 
kusointuisena paralleelina valmistamista ja luomista tarkoittavaa verbiä 
piit- (verbimuodot piiderde 'valmistettaessa”, 'luotaessa' ja pöliijip jaettiin, 
luotiin’). Keskisen maailman syntykertomus sijoitetaan ihmisten pyhille 
asuinsijoille, jossa leviää metsäpeitteinen vuori ja lainehtii maailman- 


virta: 

Amdigi téldiin alinda poléa, Nykyisiä polvia varhemmin, 

Piiriingii töldyn soonda polgan poltur: Ammoisia polvia myöhemmin näin oli, kerrotaan: 
Po čer päderde, Tätä maata valmistettaessa, 

Cer-suga kabijarda polta. Maan ja veden kamppaillessa, 

Kami8pa sug pölijip, Kousalla vettä luotiin, 

Kalakpa čer pöliiäken temner poltur. Kauhalla maa luotiin, näin oli, kerrotaan. 
Cer ortazi Cerde Maan keskisellä paikalla, 

Togus askimnig kara tayga turéa, Yhdeksänrotkoinen musta taiga leviää, 
Kara tayganin tözube tolkup kelip, Mustan taigan juurella lainehtien, 

Kara talay akkan poltur. Musta joki? virtasi, niin kerrotaan. 


Kaisa Häkkisen Nykysuomen etymologisen sanakirjan (2004) mukaan sa- 
nan luoda konkreettinen merkitys ”lapioida”, ammentaa’, ’perata’ (jne.) 
on vanhempi kuin abstrakti käsite. Sen pohjalta on tullut käyttöön 
abstrakti käsite saada aikaan. Alkuperäinen, sukukielten pohjalta pää- 
telty merkitys on ”heittää”, ja sanan rekonstruoitu muoto on lone. Nämä 
konkreettiset ja abstraktit merkitykset vastaavat hyvin edellä mainittuja 


2 Talay on oikeastaan ’meri’, mutta on tässä poeettisessa merkityksessä maailmojen välillä kulkeva 
*maailmanjoki’, ’virta’. 

turkkilaiskielten sanoja. Hakassien ja Sorien maailmansyntyrunojen 
sanapesyeelle ’jakaa’, ”luoda”, ammentaa’ löytyy suomen sukukielistä 
merkitykseen perustuvia vastineita, joiden yhtäläisyys ei kuitenkaan liity 
kielisukulaisuuteen. Euraasialaisessa myyttiepiikassa tavattava typologis- 
ten vastineiden suuri määrä pohjautuu eri laulutraditioiden pitkän aika- 
välin yhteisiin kerrostumiin. Seuraavassa kalevalamittaisessa Maailman- 
syntyrunossa sotka löytää pesän sijan Jeesuksen lapaluilta, Väinämöisen 
polven päästä. Jeesus liikauttaa liiaksi lämmennyttä polveaan, jolloin 
muna rikkoutuu ja sen osista tulee taivas ja sen valot. Näin mahdollisesti 
vanhasta indoeurooppalaisesta myytistä? peräisin oleva maailmanmu- 
na on alkuna taivaalle ja sen valoille, mutta luomisprosessiin osallistuu 
yhtä lailla pesän sijan löytävä sotka kuin Väinämöinenkin, mutta suurin 
rooli tapahtumassa on Jeesuksella. Olennaista on, että kaikki eriaikaiset 
kerrostumat ovat luontevasti läsnä samassa myyttirunossa. Etnokulttuu- 
risen logiikan ja vernakulaarisen mielikuvituksen näkökulmasta ei ole 
väliä, mikä toimijoista on vanhempi, uudempi, ensisijainen, toissijai- 
nen, oikea tai väärä. Jeesus ja Väinämöinen ovat paralleeleja toimijoita 
siinä missä sotka ja tavi. 


Sotkilainen, suora lintu 
Etsiipi pesän tilaista, 
Lentelööpi, liitelöö; 

Fi löyvy pesän tilaista 
Ruskeen ruokosen tyvessä, 
Kiven kirjavan sivulla. 
Lentelööpi, liitelööpi; 

Jo löytää pesän tilasen 
Jeesuksen on lapaluilla, 
Väinämöisen polven päällä. 
Munii kultasen (munasen), 
Valaa vaskisen pesäsen; 
Hauteloopi, kääntelöö, 

Kui sotka poikiaan, 


3 Valk (2000: 154, passim) todistelee tosin aihelman olevan mahdollisesti protoeurooppalaista perua, 
ajalta ennen indoeurooppalaisten kansojen vaikutusaaltoa. 

Tavi taimenusiaan. 

Tiesi Jeesus polven hiiltyneheksi, 
Lapaluun palaneheksi; 

Lekahutti polvuttaan: 

Muna kuuekse (mureni), 
Seitsemäkse siprajeli. 


Mi munass’ ylistä kuorta, 
Yliseksi taivoseksi; 

Mi munass' alista kuorta, 
Aliseksi taivoseksi; 

Mi munassa valkijaista, 
Päivöseksi taivosella; 

Mi munassa ruskijaista, 
Kuutamoksi taivosella; 


Mi munassa kirjavaista, 
Tahtildiksi taivosella. 


(SKVR VIII 7. Esittänyt Pelagia Härkönen-Heroila (o. s. Sotikainen) 
Kaarle Krohnille Suistamon Äimäjärvellä vuonna 1884.) 


Komien myyttisessä kertomuksessa maailmanmunamyytti ja sukeltaja- 
myytti ovat yhdistyneet. Alkumeressä uiva sorsa ei löydä pesän sijaa, 
munat vajoavat pohjaan, mutta sorsa pelastaa siipiensä alle kaksi mu- 
naa. Niistä kuoriutuu kaksi poikasta: Jen ja Omé6l’, joista varttuu aika- 
naan kaksi veljestä. Toinen edustaa pahaa, valhetta, yötä ja kuolemaa, 
toinen hyvää, totuutta, päivää ja elämää. Sorsan ruumiista tulee sen 
kuoltua Äiti Maa, pohjasta noudetuista muista munista aurinko ja kuu, 
vedet ja suot. Jen ja Omöl' ottavat ihmisen muodon ja alkavat hallita 
maata. (Siikala 2014, 152-153; Napolskih 1989.) 

Useissa Etelä-Siperian myyttisissä tarinoissa maailma syntyy alku- 
tapahtumat käynnistävien hankkijasankareiden toimesta. Eräässä ha- 
kassien myyttisessä tarinassa on kaksi sukeltajasorsaa (sotkaa), joista en- 
simmäinen tuo sukeltamalla hiekkaa. Sotkista toinen muokkaa kurikalla 
hiekasta maata yhdeksän päivän ajan. Ensimmäinen sotka laatii omasta 

maastaan vuoret ja toinen saa kepin jäljen kokoisen maakaistaleen, josta 
se voi pujahtaa sisään. Näin on luotu asuinpaikat ja ympäristöt, maan 
päällä ja alla. Hakassien tarinassa siirrytään seuraavaksi kristillisvai- 
kutteiseen myyttiainekseen: ensimmäinen sotka luo miehen ja hänen 
kylkiluustaan naisen ja antaa heille karjaa ja leipää. Ihmisen synnyttyä 
sotkalintujen roolit muuttuvat jälleen. Sotkista toinen on ylisen maail- 
man jumalolento ja toisesta tulee maanalaisen maailman ruhtinas (ks. 
Ľvova ym. 1988, 17-18). 

Yhdessä tarinassa on siten tiiviissä muodossa lukuisia myyttisiä 
aihelmia. Eläinhahmoiset hankkijaheerokset luovat maan alkumeren 
pohjahiekasta. Ne muuttuvat demiurgeiksi, joista toinen hallitsee ylintä, 
toinen alinta maailmaa. Lisäksi luodaan keskisen maailman kulttuuri- 
sankarit eli mies ja hänen kylkiluustaan nainen, sekä luodaan paimen- 
tolaisuuden ja viljelyskulttuurin perusta eli karja ja leipä, joita nämä 
kantavanhemmat hoitavat ja hyödyntävät. Tällaisia myyttisiä aihelmia 
tavataan runsaasti eri puolilla Siperiaa. Hakassien tarinan kaltainen 
motiivi maan ja sen muotojen syntymisestä sukeltajalinnun nokassaan 
tuomasta maa-aineksesta on hyvin yleinen, samoin maailman luominen 
kahden vastakkaisia maailmoja hallitsevan jumalolennon toiminnan tu- 
loksena. Usein nämä demiurgit ovat kaksosia. Luomistekojen suorittaji- 
na komien Jen ja Omöf' tai altailaisten Ülgen ja Erlik ovat verrattavissa 
Väinämöiseen ja Ilmariseen (vrt. Siikala 2014, 153) — tai kuten yllä maa- 
ilmansyntyrunossa, Väinämöiseen ja Jeesukseen. 


Kansanuskon ja kirjauskontojen vuoropuhelua 


Uskonnollisten tekstien ja folkloren kieli on ollut eri puolilla Etelä-Sipe- 
riaa poeettisilta piirteiltään usein hyvin samankaltaista. Kirjauskontojen 
ja Samanististen runojen poetiikalle on tyypillistä toistetuille sanamuo- 
doille ja parallelismille rakentuva säerakenne. Folkloreen pohjautuvia 
runokeinoja on esimerkiksi manikealaisen hymnin Kristusta tarkoit- 
tavassa ilmauksessa Kiin-ay T(e)rri, joka on sekä manikealaisen opin 
että folkloren rekisterin mukaisesti muodostettu sanaparista kiin-ay 
‘aurinko-kuw’ ja taivaanjumalan nimestä Tenri. Tässä on hyödynnetty 

keskisen maailman taivaanvalojen valaisemaa, ihmisten asuinsijaa tar- 
koittavaa ilmausta, joka näkyy esimerkiksi muodossa ailu-kiindii Teyerim 
”kuinen ja aurinkoinen taivaani (tai jumalan nimeksi käsitettynä: 
Tenrini) (Harvilahti & KazagaCeva 2003, 107). Sanaparin ja jumalnimen 
liitto Kän-ay T(e)nri tarkoittaa manikealaisessa tekstissä kuitenkin valon 
ruumiillistumaa, loistavaa Jeesusta, joka palaa ihmisten luo vapahtajana 
aikojen lopussa. Turkkilais-mongolialainen taivaanjumala Terri esiintyi 
myös nimessä Ezrua T(e)nri, joka tarkoitti ”Zurvan tenri’. Manikealaisten 
korkein jumala Zurvän oli näin saanut soveliaan nimimuodon turkki- 
laisten kansanryhmien keskuuteen suunnattua lähetystyötä varten (ks. 
Rybatzki & de Rachewiltz 2010, 55—56). 

Kristinuskon väekkäät toimijat ovat sulautuneet oman tradition voi- 
mahahmojen joukkoon myös kalevalaisessa runoaineistossa. Esimerkik- 
si suojärveläisessä hääväen varaamisloitsussa mahdikkaat esikristilliset 
ja kristilliset apuolennot ovat sulassa sovussa. Loitsussa vedotaan ensin 
arkaaisimpaan eläinheerokseen, kokko-kotkaan, sitten Ukko-ylijuma- 
laan, Väinämöiseen ja Jeesukseen, pyhään piikaan pikkaraiseen, neitsyt 
Maria emoseen ja lopuksi mettä tuovaan mehiläiseen. Eeposkirjailijam- 
me Elias Lönnrot pyrki tällaista eri aikatasojen variaatiota vanhakan- 
taistamaan, editoiden Kalevalan tekstistä liiat kristilliset ainekset pois. 
Kerätyt kansanrunot ovat sen sijaan täynnä tätä henkilöhahmojen mieli- 
kuvituksellista yhteiseloa. 


Lennäpäs, kokko, koillisessa, 
Havukkane, halki maassa, 
Iskepö siipi on ilman rantaan, 
Höyhenet taivoida on tapasi, 
Jallat luotoloi ribasi! 

Iskipä tulta ilman Ukko, 
Välähytti Väinämöinen. 

Voi, Ukko, ylijumala, 

Herra Jeesus, 

Pyhä piika on pikkarani, 
Neitsyt Maaria emonen, 
Tulepas tänne tarvitaanki 

A[z]leilla on ammosilla, 
Töijil on tarpehisilla, 
Kipuloita on kiusoamaan, 
Apehia alentamaan! 
Mehiläine, ilman lintu, 
Lennäs tänne, liihottele 
Ylitse yheksän meren, 
Puolen merta kymmenettä, 
Liiteäte mesi mäjellä, 

Mesi vuoren kumpuralla! 


(SKVR VII5 loitsut 4893. Esittänyt Ivan Ignatjev (54 v.) 
Kaarle Krohnille Suojärvellä vuonna 1884.) 


Kirjauskontojen ja kansanuskontojen kontaktit ovat muodostaneet jat- 
kuvan vuoropuhelun, joka on yhä erottamaton osa suullista traditiota eri 
puolilla maailmaa (ks. Harvilahti 2019; DuBois 1999, 59-60; Frog 2015, 
33, 44). Tämän ovat huomanneet myös uskonnolliset vaikuttajat, jotka 
ovat kautta aikain osanneet käyttää hyväkseen edellä esitellyn kaltaisia 
etnokulttuurisen mytopoetiikan tarjoamia resursseja ja mielikuvitus- 
maailman joustavuutta. 


Jumalkäsitysten etnokulttuurisesta variaatiosta 
eteläsiperialaisissa myyttitraditioissa 


Myyttejä ja myyttiepiikkaa käsittelevässä kirjallisuudessa — oli se sitten 
tieteellistä tai yleistajuista — tavataan säännönmukaisesti suuri joukko 
yleistyksiä ja, kuten Funk (2005, 188) toteaa, ”tieteellisiä myyttejä” ja 
hätäisiä päätelmiä. Maailmankaikkeus ei kaikkialla ole vakiintuneen 
käsityksen mukaisesti kolmiosainen, eikä yleinen kosmogoninen käsi- 
tys maan ja taivaan liitosta, taivaan jumalaisästä ja maan jumalattaresta 
pidä yksinomaisena paikkaansa. Yleistetty kuvaus ei tee oikeutta tavatto- 
malle variaatiolle, joka on ominaista myyteille, myyttiepiikalle, synty- 
tarinoille tai Samanistiselle traditiolle. Esimerkiksi teleuteilla suuri osa 

merkittävistä kosmogonisista tapahtumista liittyy kaikkiaan kolmeen 
keskiseen maailmaan. Nämä ovat pu-t’er tama maa’, ter toli eli tien 
maa’ ja čin ter, joka on suomennettavissa ’totuuden maa’. Tämän li- 
säksi teleuttien käsitysten mukaan oli vielä ylinen maailma sekä alinen 
maailma, eli yhteensä viisi maailmaa (Funk 2005, 100-161). Pelkästään 
teleuttien myyttisten käsitysten selostaminen kaikkine jumala- ja hen- 
kiolentoineen vaatisi huomattavasti enemmän palstatilaa kuin yhdessä 
tämänlaajuisessa kirjoituksessa pystyy käsittelemään. Pyrin tässä luvus- 
sa tähdentämään etnografisiin yleistyksiin liittyviä ongelmia. 
Myyttisten tarinoiden jumaluuksissa tavataan hyvin suurta variaatiota. 
Esimerkiksi altailaisissa syntytarinoissa tavallisesti esiintyvän demiurgi- 
parin, ylisen jumalan Ulgenin ja alisen ruhtinaan Erlikin roolit saattavat 
olla hyvin erilaiset. Joissakin tarinoissa Ulgen puhaltaa ihmiseen elämän 
hengen ja sielun, toisissa taas tämän luomistyön suorittaa Erlik. Monet 
muut olennaiset yksityiskohdat varioivat myös, samoin kummankin 
jumalolennon asema yhteisöjen palvonnan kohteena. Ulgen ja Erlik 
ovat yleensä kaksoisveljiä, mutta joidenkin lähteiden mukaan Erlik on 
Ulgenin luoma apujumala tai jumalan poika. Samankaltainen varioiva 
demiurgimotiivisto toistuu suuressa osassa maailmaa eri traditioissa ja 
genreissä (ks. esim. Nekljudov 1991, 693; Meletinskij 1995, 182-189; 
Ľvova ym. 1988, 98). Niinpä vastaavia kaksoisjumaluuksia tavataan de- 
miurgeina altailaisten (Ulgen ja Erlik) lisäksi muun muassa hanteilla 
(Numi Torem ja Hul Otyr) ja evenkeillä (Meletinskij 1979, 181). 
Altailaisessa folkloressa Erlik on usein yhdenvertainen ja aktiivisem- 
pi toimija kuin Ulgen. Tunnetaan myös kosmogonisia myyttejä, joissa 
luojajumala onkin Erlik, joka on luonut Ulgenin. Erityisen kunnioitettu 
asema Frlikillä oli Potapovin mukaan teleuteilla, joiden keskuudessa 
uskottiin tämän asuvan ”totuuden maailmassa” taivaan kannen tuolla 
puolen (Potapov 1992, 539). Käsitykset Erlikistä ylisen maailman ju- 
maluutena ovat säilyneet jakuuttien Samanistisissa uskomuksissa. Ne 
voivat Alekseevin mukaan palautua aikaan, jolloin Erlik oli osassa myyt- 
tiepiikkaa taivaallisen luojakaksikon toinen osapuoli. Myös burjaateilla 
Erlikin vastine Erlen on tunnettu alisen maailman ruhtinaana, mutta 
myyteissä kerrotaan myös hänen taivaallisesta syntyperästään (Potapov 
1991, 85-86; Alekseev 1975, 116-117; Mihajlov 1980, 168). Mitään yhte- 

näistä kertomusta ei siis ole, sen sijaan tavataan suuri määrä muuntele- 
via, osin vastakkaisia käsityksiä. 

Tämä vastakkaisuus liittyy myös käsityksiin jumaluuksien sukupuo- 
lesta. Teleuteilla, burjaateilla, jakuuteilla ja esimerkiksi Kauko-Idän 
evenkeillä ja eveneillä (lamuuteilla) taivaan ylinen jumala on usein ju- 
maläiti, samoin kuin esimerkiksi selkupeilla ja nenetseillä (Lebedeva 
1982, 13-16). Yhdessä teleuttien myytissä Ulgenistä tuli valkoisen pyhän 
äitijumalattaren (Ak-ene) käskystä ja avustuksella demiurgi, jonka toi- 
meliaisuus synnytti maan ja taivaan. Jumalatar ilmaantui esiin tyhjästä 
rannattomasta merestä, jonka yllä Ulgen leijaili. Teleuttien folkloressa 
Ak ene oli toiselta nimeltään Ene jaya¢i, äiti luoja’ (Potapov 1991, 245- 
246). Teleuteilla ylisen maailman viidennessätoista ja kuudennessa- 
toista kerroksessa asustava Pay Ülgen pyhä Ülger’ oli useimmiten 
naispuolinen pääjumalatar. Vielä 1900-luvun alussa Anohinin muistiin 
kirjoittamassa Samanistisessa tekstissä häntä luonnehditaan seuraavasti 
(ks. Funk 2005, 116, ks. m. alav. 83; Anohin 1929): 


On pes tapti taptalgan, Viidennelletoista askelmalle asteleva, 
On alti katta oyindu, Kuudennessatoista kerroksessa karkeloiva, 
BarCazinin pas¢cizi, Kaikkeuden pää, 


Barča enezi Pay-Ulgen. Kaikkeuden äiti, Pyhä Ülgen. 


Teleuttien Ak ene ’valkea äiti”, toiselta nimeltään Ene jayač äiti luoja’, 
joka antoi maailmankaikkeuden pystyttämisen Ülgenin urakaksi ja 
avusti siinä, viittaa käsityksiin korkeimmasta jumalattaresta, luomistyön 
käynnistäneestä alkusynnyttäjästä, joka hallitsi joko alkumeren vesi- 
elementtiä tai oli joillakin Siperian kansoilla taivaanjumalatar. Esimer- 
kiksi ehirit-bulagat-heimon burjaattien maanjumalattarena mainitaan 
Ulgen-eke 'Ulgen-äiti' ja kerrotaan rituaaleista, joita hänen kunniakseen 
järjestettiin. T. M. Mihailovin (1980, 154) mukaan Ulgen oli burjaateilla 
keskeinen maanjumalatar, äiti maa. 

Potapovin mukaan burjaattien ja mongolien välittämä mytologia on 
johtanut Altain turkkilaisalueella ”älgenisaatioon”, mongoliperäisen ju- 
maluuden vakiintumiseen Altain ja Sajanin alueella. Hän ajoittaa mon- 
golivaikutteet 1600-1700-luvuille läntisten mongolien, Dzungarian 


ETNOKULTTUURINEN LOGIIKKA JA VERNAKULAARI MIELIKUVITUS ... 365 


https://doi.org/10.21435/skst.1487 


oirattien valtakaudelle. Osa teleuteista siirrettiin mongolien maille 
Dzungariaan 1700-luvulla, ja he palasivat takaisin kotiseudulleen 
vuosikymmeniä vieraalla maalla vaellettuaan. Mongolilainoja tavataan 
edelleenkin runsaasti teleuttien ja telengiittien kielessä, aineellisessa 
kulttuurissa, sukuryhmien (söök) nimityksissä ja tietenkin kertovassa 
folkloressa ja kansanuskossa. Potapovin mukaan Ulgen jumalan ni- 
menä on saanut alkunsa burjaattien jumalattaren nimestä. Sittemmin 
Ulgen on osalla Altain kansanryhmistä vakiintunut patriarkaalisen yli- 
jumalan asemaan. Se, milloin tämä patriarkalisaatio on tapahtunut, jää 
olemassa olevan aineiston valossa historian hämärään. Patriarkalisaatio 
saattaa liittyä siirtymiseen metsästys- ja keräilyelinkeinoista paimentolai- 
suuteen. Syrjäisillä vuoristoseuduilla asustavat, metsästystä harjoittavat 
vuoritaigan heimot (tofalarit, kumaanit, Celkanit) omaksuivat teleuttien 
välityksellä paimentolaisten ja karjanhoitajien tapojen mukaisesti esi- 
merkiksi tietyn väristen hevosten uhraamisen uhritapojen mongoli- 
peräisiä nimityksiä myöten. Näitä tapoja alun perin jalkaisin ja hiihtäen 
elatuksensa hankkineet metsästäjäkansat eivät olisi tuohon aikaan 
muuten omaksuneetkaan. (Potapov 1991, 244-257.) Sajanin vuoriston 
metsästäjäkansoilta on kerätty runsaasti aineistoa, joka viittaa arkaaisiin 
käsityksiin pyhien vuorten ja metsäseutujen naispuolisista haltijoista ja 
jumalattarista (Potapov 1991, 180-181). 

Eteläsiperialaisten mongoli- ja turkkilaiskansojen syntymyyttien ju- 
malatarhahmojen samankaltaisuus näkyy useiden muidenkin Siperian 
kansojen myyteissä ja epiikassa. Jumalattaret ovat usein hierarkian hui- 
pulla, Samaanittaret mahtavia ja sankarittaret saattavat voittaa miehet 
uroteoissa. Kaiken kattavaa patriarkaalista jumalsysteemiä tai joiden- 
kin venäläistutkijoiden kaipaamaa ”panteonia” ei ollut, eikä toisaalta 
ollut yksinomaista ja yhtäläistä sankarikäsitystäkään (vrt. Potapov 1991, 
244). Eri kansanryhmillä oli valtava kirjo toisistaan poikkeavia käsityksiä 
jumalolentojen, eeppisten sankareiden ja Samaanien sukupuolesta ja 
eri toimijoiden kontakteista ylisen ja alisen maailman ulottuvuuksiin. 

Altailaisessa myyttiepiikassa patriarkaaliset jumalat vaikuttavat ole- 
van suureksi osaksi indoiranilaista alkuperää. Altailaisen epiikan yleisin 
ylisen maailman toimija Kurbustan viittaa persialaisen taivaanjumala 
Ahura Mazdan (Ormuzd) -nimeen, josta turkkilaisella ja mongolia- 

laisella taholla on tullut Kurbust(an) tai Hormusta/Hormusten. Buddha- 
laisuuden vaikutuspiirissä tämä jumaluus samastettiin Sakra-juma- 
laan (Indraan). Mongolien omaksuessa lamalaisen buddhalaisuuden 
Kurbustan/Hormusta säilytti asemansa ja hänestä tuli kolmenkymme- 
nen kolmen teygrin (taivaanjumalan) joukossa korkein pääjumala. Sipe- 
rian turkkilaiskansojen epiikassa yleisin jumalolento on Ué-Kurbustan. 
Nimen alkuosa Üč tarkoittaa lukua ’kolme’, ja sen on katsottu viittaavan 
buddhalaisuuden pyhään kolmilukuun (Nekljudov ja Zukovskaja 1991, 
594; ks. m. Harva 1933, 97-98). Burjaattien epiikassa Hormusta esiintyy 
muodossa Gu¢in-gurbu Hormusten-han, missä Gucin-gurbu tarkoittaa 
lukusanaa '”kolmekymmentä kolme (Potanin 1915, 218). 

Yhteisöjen sisällä eriaikaisten kulttuurivaikutusten kerrostumat siir- 
tyivät kansan keskuudessa osaksi varhempien uskomusten ja ylisessä 
maailmassa vaikuttavien jumalolentojen kirjavaa joukkoa. Kurbusta- 
nilla on ollut hyvinkin vaihtelevia rooleja tärkeimpien jumaluuksien 
joukossa. Eeppisissä runoissa U¢-Kurbustan on ymmärretty kolmeksi 
jumalaksi, jotka esimerkiksi Kan-Altin-runossa vilkuilevat naureskellen 
toisiaan sankarin soitellessa kaikkiin maailmoihin kantautuvaa taika- 
huiluaan. Marazzin mukaan jumalten kolmiluku on Siperian myyttitra- 
ditioissa tavallinen (Marazzi 1986, 34). Hänen mukaansa Uryanghayn 
(Tuvan) alueella Uc-Kayrakaan (kolme rakasta kaania) ovat eeppinen 
sankari Kezer (Geser), TSingis-kaani sekä historiallisten tarinoiden 
sankari Amursana. Marazzi on sikäli oikeassa, että folkloressa iic-sana 
jumalan nimen alussa on ymmärretty useimmiten siksi, mitä se tar- 
koittaakin, eli kolmiluvuksi. Kazaga¢evan (2002, 91, 245-246) mukaan 
sana üč on kuitenkin peräisin varhemmasta uc-sanasta "huippu tai pää’, 
joka tunnetaan jo muinaisturkkilaisista dokumenteista (vrt. DTS 1969, 
603). Siten U&-Kurbustan olisi alun perin U&-Kurbustan ja tarkoittai- 
si korkeinta taivaanjumalaa. KazagaCevan selitys vaikuttaa loogiselta. 
Näin siis iranilaisen Hormuzd-jumalan elämä jatkui suuressa osassa 
Etelä-Siperiaa sovittautuneena kertomarunouden sankarien ja jumalten 
monilukuiseen joukkoon. 

Alisen maailman ruhtinas vernakulaarin mielikuvituksen 
ilmentäjänä 


Lukuisten etymologioiden mukaan nimitys Erlik tai Erklik on lainautu- 
nut iranilaisesta jumalolennosta Ahriman, josta olisi tullut Ariman eli 
Er-lik alisen maailman jumalan merkityksessä (Baskakov & Jaimova 
1993, 7; Harva 1933, 237). Erklik tarkoittaa muinaisturkiksi ’mahtava’, 
"hallitseva? (DTS, 175, 180). Erklik kagan ’Erlik-Kaani’ on luonteva turkki- 
laisperäinen vastine iranilaiselle Ahriman-jumalalle manalan ruhtinaan 
merkityksessä. 

Zarathustralaisuuden kaksosjumalat ovat epäilemättä vaikuttaneet 
niiden kansojen käsityksiin, jotka olivat iranilaisten kansojen vaiku- 
tuspiirissä. Heistä toinen Angra Mainyu eli Ahriman edustaa pahaa, 
pimeyttä ja kuolemaa ja toinen, Ahura Mazda eli Ormazd taas tulta, au- 
rinkoa ja elämää. Iranilaiseen vaikutukseen viittaa myös edellä mainitun 
Kurbustanin hallitseva asema altailaisen myyttiepiikan jumalan nimenä. 

Erlikin hahmo on hyvin moniulotteinen, sillä myös Tiibetin buddha- 
lainen vaikutus on useine jumalnimineen muovannut kansanomaisia 
käsityksiä kuolemanruhtinaasta. On luonnollista, että Etelä-Siperian 
kautta kulkeneiden kulttuurivirtausten vuosituhantisessa sulatusuunis- 
sa lukuisat vaikutteet näkyvät myös meidän aikoinamme kerätyissä kan- 
sanuskoaineistoissa. Mongoleilta on tavattu useita Erlikin nimityksiä: 
esimerkiksi Erlik-Nomun-han tai Erke-Nomun. Näiden nimitysten 
pohjaksi Nekljudov olettaa buddhalaisuuden välityksellä omaksutun 
Yama-kuolemanjumalan, josta on tullut mongolialaisella taholla nimi- 
muoto Nomun, Nomin, tai Nomon, jne. Erlik on epäilemättä saanut 
nämä epiteetit buddhalaisen uskonnon 1300-luvulta lähtien tapahtuneen 
voimistumisen ja tiibetiläisen kulttuurivaikutuksen myötä. Tiibetissä 
Yama on nimeltään gSin rje. Hän on saanut usein (buddhalaisen) uskon 
ja opin herraa tarkoittavan määreen dharmaraja, tiibetiksi Chos rgyal 
(Nekljudov 1991, 639.) Tiibetiläisessä mytologiassa gSin rje Chos rgyal 
pitää kädessään miekkaa. Hänellä on myös kuolleiden elämät heijasta- 
va karman peili, ja apurinaan muun muassa häränpäinen olento (vrt. 
Ogneva 1991, 624; ks. m. Dargyay 1979, 156-157, 269). Myös Mongolias- 
sa Erlik on saanut tiibetiläisen mytologian mukaisia lisämääreitä. Niinpä 

Erlikin rinnakkaisnimenä on tavattu tiibetiläisestä määreestä Chos rgyal 
muotoutunut mongolialaistettu muoto Coyjal. Tuonpuoleisen maailman 
ruhtinaan varustaminen jumalallisen uskonsuojelijan määreellä selittää 
myös sen, että Erlikin asema kuoleman valtakunnan ruhtinaana ei ole 
ollut kansanuskossa tai myyttiepiikassa aina kielteinen, vaan hänellä 
oli joidenkin kansanryhmien keskuudessa elämän ja kuoleman kysy- 
myksistä säätävän jumalan asema (ks. esim. Harva 1933, 235-236). 
Myös Erlikin tärkein apueläin, valtava sininen härkä, selittyy luontevasti 
Tiibetin buddhalaisten ikonografian avulla. Mongolien buddhalaisessa 
ikonografiassa Erlik-Nomun-han/Coyjal on usein kuvattu tulenliekkien 
ympäröimäksi siniseksi jumalaksi häränpäineen ja kolmine silmineen, 
jotka näkevät menneen, nykyisen ja tulevan. Hänellä on yllään pääkallo- 
käädyt, kädessä pääkallopäinen sauva, suopunki sielujen pyydystämistä 
varten sekä lisäksi miekka ja arvokas talismaani, joka osoittaa hänen 
hallinnoivan maanalaisia aarteita. Attribuutteina hänellä saattaa olla 
haudantakaisen päätäntävallan merkkeinä vaaka, kohtaloiden kirja ja 
samanlainen ihmisten pahat teot näyttävä kuvastin kuin tiibetiläisten 
gSin-rjellä (Nekljudov 1991, 639; Ogneva 1991, 624). 

Eriaikaisten käsitysten sekaantuminen ei kuitenkaan lopu alkuun- 
kaan tähän. Etnisissä uskonnoissa ja myyteissä tavataan myös kuole- 
manjumala Yaman nujertaja Yamantaka, tiibetiksi gSin rje gshed, josta 
on mongolialaisella taholla tullut luontevasti Erligiin Jargag¢, 'Erlikin 
tuhoaja”. Erlikiin liittyvä uskomus- ja kerrontatraditio on hyvin runsas- 
ta. Eräiden mongolialaisten buddhalaisten legendojen mukaan Erlik 
oli suuren pyhyyden ja yliluonnolliset voimat saavuttanut munkki, joka 
kuitenkin mestattiin väärän todistuksen perusteella, ja toisen legenda- 
version mukaan hän sai surmansa joutuessaan rikoksen silminnäkijäk- 
si. Päänsä menetettyään hän asetti kaulansa jatkoksi härän pään ja hä- 
nestä tuli tuhoava demoni. Erlikin kuitenkin taltutti kuolemanjumalan 
voittaja, edellä mainittu Erligiin Jargag¢. Uskonnollisissa teksteissä, ku- 
vissa ja kansanuskossa Erlik ja hänen tuhoajansa Erligiin Jargag& usein 
sekoittuvat vielä keskenään, jolloin Erlik saa kuoleman valtakunnan 
ruhtinaan ja kuoleman voittavan tuomarin monimuotoisia merkityksiä. 
Molemmat esitetään häränpäisiksi ja molempien kuvataan ratsastavan 
härällä. (vrt. Nekljudov, mts. 639; ks. m. Stein 1959, 324, 363, passim.) 

Kuva 12. Kuoleman tuhoaja Yamäntakaa esittävä seinämaalaus 
Pharpingista Nepalista. Kuva: Linda Lane 'Wonderlane' 2007. 
https://commons.wikimedia.org/w/index.php?curid=52291450. 
CC-BY-2.0. 


Tätä moniselitteisyyttä kuvastaa kuoleman jumala Yaman tuhoajaa 
Yamaäntakaa esittävä seinämaalaus Pharpingista Nepalista (kuva 12). 
Hän on kolmisilmäinen häränpäinen ja itse härällä ratsastava jumala, 
jolla on pääkallokäädyt, pääkallopäinen sauva ja suopunki sielujen kiin- 
niottoa varten. Kuvassa on lisäksi puoliso Vajravetalt, joka pitää kädes- 
sään kallomaljaa. 

Erlikin hahmon variaatiot kuvastavat vanhan Samanistisen siperia- 
laisen uskomusmaailman ja pohjimmiltaan Samanistisia aineksia si- 
sältävän tiibetiläisen buddhalaisen uskonnon yhteen sulautumista. 
Eteläsiperialaisen myyttiepiikan mukaan kuoleman kirjaa pitävällä pi- 
meyden ruhtinaalla on tavallisimmin valtavat mustat silmät ja muhkea, 
olkapäitten yli heitetty kaksihaarainen parta, ratsunaan hirviömäinen 
jättiläishärkä. Buddhalaiset ja zarathustralaiset vaikutteet helvetin ku- 
vauksineen ovat luoneet pohjan pimeyden ruhtinas Erlikin valamiseksi 
muihin kuoleman valtakunnan valtiaisiin liitettyihin myyttisiin mieli- 
kuviin. Erlik on jumalahahmona varsin erilainen kuin vaikkapa jakuut- 
tien ja evenkien myyttiepiikassa kuvatut alisen maailman eriskummalli- 
set, karnevalistiset ruhtinaat, abaasi/abaahi-henkiolennot ja yksijalkaiset, 
yksikätiset ja yksisilmäiset asukit. 


Eriaikaisten mytologisten olentojen yhteiselo 
eteläsiperialaisessa myyttiepiikassa 


Altailaisen eeppisen Jer-Bökö-tarinan johdannossa kultaisilla valtaistui- 
milla oleilevat kolme Kurbustan-jumalaa viettävät heistä nuorimman, 
O&-Kurbustanin häitä. He saavat tietää alisen maailman Erlikin seitse- 
mää Jeek-veljenpoikaa vastaan käytävistä taisteluista. Seitsemän valta- 
kuntaa on jo jäänyt hirviömäisten veljenpoikien vallan alle Jer-Bökö-san- 
karin kykenemättä heitä vastustamaan. Kultaista sutra-kirjaa vilkaistuaan 
Kurbustanit saavat selville, että heistä juuri Oti-Kurbustan kykenee vas- 
tarintaan. O&-Kurbustan rientää taisteluun, mutta tilanne käy tukalaksi, 
sillä huolimatta taukoamattomasta taistelusta vihollisia ilmestyy aina 
vain lisää. Käy ilmi, että mahtava Samaanitar loitsii rummullaan joukoit- 
tain sotureita surmansa saaneiden tilalle. Niinpä Oci Kurbustan ampuu 
nuolen, joka halkaisee Samaanittaren kahtia. Silloin itse Erlik-ruhtinas 
päättää lähteä seitsemine poikineen sotajalalle. Seitsenpäinen lohikäär- 
me on piilottanut kunkin Erlikin pojista vatsaansa, taaten heille kuo- 
lemattomuuden. O¢i-Kurbustan kuitenkin saa katkaistua kaikki lohi- 
käärmeen päät ja tekee selvää kuudesta Erlikin pojasta. Heistä nuorin, 
Ok-Jilan ”Nuolikäärme, on kuitenkin sitkeä vastus. Yhdeksän vuotta 

kamppailtuaan O&-Kurbustan lopulta surmaa nuorimman Erlikin po- 
jan. Hän halkaisee Ok-Jilanin vatsan ja aikoo viedä hirviön sisuskalut 
mukanaan, mutta silloin kajahtaa taivaasta ääni: ”Odota, levitä ne ensin 
kuivumaan kivien päälle”. Näin tehtyään Oci-Kurbustan huomaa, että 
Ok-Jilanin sisälmykset katoavat maan uumeniin. Keskinäinen järjestys 
alisen ja ylisen maailman välillä säilyy. O&-Kurbustan tukkii aukon kat- 
kaisemallaan vuorenhuipulla ja palaa taivaisiin. (Potanin 1915, 243-244.) 

Potaninin mukaan tämä taru on lähtöisin burjaattien Geser-epiikan 
versiosta, jossa Hormusten-kaani lähettää kolme poikaansa vuorotellen 
taistelemaan alisen maailman hirviötä vastaan. Vain nuorimmainen 
onnistuu tehtävässä ja tuhoaa hirviön. Altailaisessa epiikassa yleen- 
sä vallitsevan kolmen Kurbustanin (U&Kurbustan) sijaan burjaattien 
Geser-versiossa jumalia on vain yksi, kolmen veljeksen isä Hormusten- 
kaani. Burjaattien Geser-epiikan versioissa nuorin veljistä, joka siinä- 
kin suorittaa uroteot, on juuri Geser, joka hirviön voitettuaan syntyy 
uudelleen keskiseen maailmaan ja ryhtyy tehtailemaan lisää urotekoja 
(Potanin 1915, 244). Potaninin käsitys pitää paikkansa sikäli, että edellä 
esitettyjen eeppisten juonten rakenne on samanlainen. Eeppiset juoni- 
rakenteet eivät kuitenkaan ole sukua toisilleen siten ajateltuna, että niil- 
lä olisi jokin paikannettavissa ja ajoitettavissa oleva alkumuoto, vaan ne 
ovat yksittäisiä esityksiä, jotka pohjautuvat vähitellen muotoutuneeseen, 
laajan itäisen Euraasian alueen kattavaan juonirakenteiden verkostoon. 
Lukemattomat performanssit eri kielillä, esitystavoilla ja genreillä ovat 
synnyttäneet tämän verkoston vuosituhansien aikana, valtavan laajalla 
euraasialaisen myyttiepiikan esiintymisalueella. Näin on tuotettu luke- 
mattomia esityksiä samoista perusjuonista. Sankarien ja jumalten nimet 
ja yksittäiset tapahtumat varioivat, perusjuonirakenteiden pysyessä suh- 
teellisen kiinteinä. 

Eteläsiperialaisessa myyttiepiikassa etnokulttuuristen siperialaisten 
sankarihahmojen, zarathustralaista alkuperää olevien jumalien, budd- 
halaisten motiivien ja ylipäänsä mitä erilaisimmista traditioista peräi- 
sin olevien henkilöhahmojen yhteiselo on hyvin yleistä. Niinpä edellä 
lyhennetyssä altailaisessa eeppisessä tarussa zarthustralaista perua oleva 
Ué-Kurbustan-jumaltrio, buddhalaisuudesta periytyvä sutra-kirja, turk- 
kilaisepiikan hirviö Ok-Jilan, manalan ruhtinas Erlik ja turkkilaiskanso- 

jen arkaainen Jer-Bökö-sankari esiintyvät samassa runossa. Vastaavasti 
burjaattien Geser-epiikassa ovat rinnakkain persialaiseen jumalnimeen 
pohjautuva Hormusten, tiibetiläis-mongolialainen Geser-sankari, ja 
burjaattien epiikalle tyypilliset alisen maailman hirviöt monien muiden 
erilähtöisten toimijoiden ohella. 


Ristiinnaulintamotiivi kansanomaisen logiikan kuvastajana 


Ristinnaulinta kuuluu Altain turkkilaisten ja mongoliepiikan toistuviin 
aihelmiin. G. N. Potanin (1915, 235-243) on selvitellyt tämän aihelman 
traditiopohjaa. Erlik mainitaan tarinoissa usein luojajumalan poikana ja 
ensimmäisenä ihmisenä. Muutamissa tarinoissa hän taas pyrki tuhoa- 
maan kaiken elämän maan päältä, minkä vuoksi hänet ristiinnaulitaan. 
Kohtalon tulla ristiinnaulituksi maailmanpuuhun on kokenut myös tai- 
vaan poika Temir-Bökö, jonka taivaan haltijatarjumala Jayacin lähettämä 
šamaani Jerkanat ”Lepakko' löytää alisesta maailmasta (Potanin 1915, 
220, 239). Potanin kummastelee kansanperinteen häilyvyyttä ja moni- 
merkityksisyyttä: ristiinnaulitseminen on toisissa tapauksissa kuvattu 
rangaistuksena, toisissa kärsimystarinana. Toisissa tarinoissa Erlik- 
demiurgi on luojajumalan ja kaiken elollisen pahin vihollinen ja juma- 
lan pojan surmaaja, toisissa hän on luojajumalan poika ja kaiken maalli- 
sen elämän aloittava kulttuuriheeros. Samaa kansanperinteen epäloogi- 
suutta tuskaili myös Potaninin myöhempi virkaveli L. P. Potapov (esim. 
Potapov 1991, 42, 47, 55). Etnokulttuurisen logiikan moniselitteisyyttä 
kummastelevat siis jopa edellä mainitut Altain alueen kokeneimmat 
kenttätutkijat. Potaninin omat keruuaineistot kuvastavat hyvin etelä- 
siperialaisten myyttirunojen mielikuvituksellista kirjavuutta. Maahan, 
koloihin ja onkaloihin piiloutuvat eläimet ovat mongolien ja turkkilais- 
kansojen myyteissä aliseen maailmaan kuuluvia olioita, samoin kuin 
lepakot, jotka lentävät yöllä ja roikkuvat päivät pää alaspäin piilossa hä- 
märissä koloissa, ikään kuin paikalleen naulittuina. Mongolialaisissa 
uskomuksissa neuvotaan lävistämään lepakko elävältä ja kiinnittämään 
se neljällä naulalla tienristeykseen — torjumaan alisen maailman pahoja 
voimia, joita lepakon katsottiin edustavan. Tunnetaan myös tarinoita 

taivaanpojasta (mong. Tengriin Hää, alt. Tenerdin Uul), jonka kurkun 
ja silmät lepakko tai maamyyrä raatelee hänen nukkuessaan. (Potanin 
1915, 236-240.) 

Mongolialaisessa myyttisessä tarinassa esiintyy taitava ampuja Erke, 
joka halusi tuhota kaiken elävän maan päältä. Kun jumala kehotti hän- 
tä ampumaan nuolella alas jonkin Seulasten tähdistä, Erke ampui ohi 
ja piiloutui häpeissään maahan ja muuttui rotaksi. Burjaattien ja al- 
tailaisten uskomukset liittävät Erke-antagonistin maanalaiseen maail- 
maan. Erke Nomun tai Erlik Nomun ovat burjaateilla tavattuja Erlikille 
annettuja nimiä. Joillakin turkkilaiskansoilla Erlik tunnetaan puoles- 
taan nimellä Erlen-Nomon, joka tarkoittaa suomeksi 'rotta-maamyy- 
ra’ (Baskakov & Toscakova 1947, 113, 193). Erke assosioituu siis myös 
Erlikiin itseensä moniin maan alla ja koloissa eläviin eläimiin liittyvien 
uskomusten kautta. 

Tähän käsityskompleksiin liittyy kristittyjen mongolinkielinen ni- 
mitys Erke'iin tai Arka'un, jolla tarkoitettiin nestoriolaisia kristittyjä ja 
myös laajemmin lähetyssaarnaajia (Potanin 1915, 235; vrt. Aigle 2014, 
170). Prazniakin mukaan kristillisiin lahkoihin liittyneet ihmiset olivat 
jo mongolien suurvaltakaudella alttiita paitsi kristillisille myös buddha- 
laisille ja manikealaisille vaikutteille. Mongolipäällikkö Eljigidei kirjoitti 
kirjeessään kuningas Louis IX:lle, että heidän keskuudessaan kaikkia 
kristittyjä kutsutaan (uskonkappaleisiin liittyvistä eroista riippumatta) 
nimellä Erke'iin tai Arka’un (Prazniak 2019, 214). Potanin puolestaan 
viittasi arkkimandriitta Palladiuksen (1872, 27) julkaisemiin tietoihin 
varhaisesta kristillisyydestä Kiinan alueella. Palladiuksen mukaan Erke- 
nimi oli todellakin vakiintunut tarkoittamaan Kristusta. 

Mongolien folkloren käsitykset ristiinnaulituista lepakoista, alisen 
maailman ruhtinaista tai taivaan pojista ovat assosioituneet varsin hel- 
posti kristinuskon muuten vaikeasti ymmärrettäviin käsitteisiin, kärsi- 
mysnäytelmiin sekä saarnaajien tuoman uskonnon kannibalistisiin mie- 
likuviin: Kristuksen verta ja ruumista tarjottiin juhlassa, jota kutsuttiin 
pyhäksi ehtoolliseksi. Kristus-nimen mongolikielissä vaikealle kirjain- 
yhdistelmälle kr on löytynyt myyttiepiikasta kotoperäinen, mongolin- ja 
turkinkielinen er-alkuinen vastine, Erke. Fi ole tiedossa, ovatko aihelmat 
lepakon naulitsemisesta tienristeykseen olleet tunnettuja myyttitradi- 

tioissa jo ennen kristinuskon saapumista. Myyttiepiikassa tätä motii- 
vistoa kuvastaa esimerkiksi loppukohtaus runosta Kan Taji, Ak Bökön 
poika (Nikiforov 1915, 171; ks. m. Meletinskij 1963, 346). Veljekset Kan 
Taji ja Kog Ayri kiskovat keskiseen maailmaan harhautuneen Erlikin 
alas hänen mustan kaljun härkänsä selästä ja naulitsevat hänet neljään 
seipääseen ja viiltävät orjantappuralla. Erlik karjuu kauhuissaan, mutta 
juuri silloin taivaan pohjasta kajahtaa rummun ääni. Valkoinen Samaa- 
ninviitta peittää auringon ja kuun silmän. AlaS-Samaani laskeutuu tai- 
vaista pukunsa satoja helistimiä kilkutellen. Samaani kehottaa poikia 
jättämään tyhmyydet, sillä ylhäällä oleva Kudai on keskisessä maailmas- 
sa elävien ihmisten jumala, Erlik taas kuolleita hallitseva jumala. Ja niin 
Alas lähettää Samanoiden ja rumpuaan hakaten Erlikin takaisin alisen 
maailman mustaan palatsiin ja määrää, että Kan Taji ja Kog Ayri jälke- 
läisineen jatkuvasti, polvesta polveen, uhraavat hänelle mustia härkiä. 

Etnokulttuurisen myyttisen logiikan kannalta kuvattu tapahtumain- 
kulku on selkeä. Jumalan pojan sijaan ristinnaulinnan kohteena on 
vastavoima. Pimeyden ruhtinas on naulittu seipäisiin ja kruunattu 
orjantappuralla. Yliset voimat puuttuvat peliin, koska tapahtuma olisi 
rikkomus maailmankaikkeuden syklistä kiertokulkua vastaan. Erlikin 
kuuluu olla alisessa maailmassa vastuullaan kuolleet, kun taas ylisestä 
maailmasta ja keskisen maailman elämästä ja jälleensyntymistä vastaa- 
vat Kudai, muut taivaalliset jumalat ja heidän apuhenkensä. Maailman- 
kaikkeudessa tulee vallita järjestys. 

Ristiinnaulitsemisen aihelma on levinnyt laajalle Altain alueella. 
Niinpä Aleksej Kalkinin esittämässä Maadai-Kara-runossa Erlik ristiin- 
naulitaan neljästä raajastaan rautapoppeli-maailmanpuuhun ja polte- 
taan lopulta hiileksi, jotta hän ei enää milloinkaan häiritsisi keskisen 
maailman elämää. Runon nuori sankari Kögiidey-Mergen tuhoaa tai- 
kanuolella sammakkohahmoiset viholliset, verta imevät almis-hirviöt, 
villisikamaiset ilkiöt ja käärmemäiset pahalaiset. Puhov pitää tätä runo- 
motiivia kristillisenä vaikutuksena, mikä oli hänen mukaansa ominaista 
vain tälle runolle (Puhov 2004, 186-187; vrt. Surazakov 1973, 244-245). 
Kuten edellä olemme nähneet, vastaavat motiivit olivat kuitenkin hyvin 
tavallisia mongolialaisessa ja Siperian turkkilaiskansojen keskuudessa. 
Kalkinin runossa on tosin vahva viittaus pelastussanomaan ja hyvän 


ETNOKULTTUURINEN LOGIIKKA JA VERNAKULAARI MIELIKUVITUS ... 375 


https://doi.org/10.21435/skst.1487 


voittoon pahasta. Kelvottomat jätetään manalaan ja hyvät pelastetaan 
ja Kögiidey-Mergeniä ylistetään kuolleista kohottajaksi kuten Kristusta 
ikään. Pohjautuuko tämä siihen, että entinen Samaani ja runolaulaja 
Kalkin oli etunimeltään Aleksej, ja nimestään päätellen kastettu kris- 
tityksi? Tämä ei ole todennäköistä, sillä Aleksej Kalkin käytti itsestään 
nimitystä eelii kayci, millä tarkoitettiin mahdikasta runolaulajaa, joka oli 
saanut taitonsa henkivoimilta, samaan tapaan kuin eelii kam, hengiltä 
kykynsä saanut Samaani (Harvilahti & KazagaCeva 2003, 69—70, 111). 
Edellä esitetyt aineistot viittaavat pikemminkin siihen, että ristiinnau- 
litsemismotiivi ja pelastussanoma ovat sovittautuneet myyttiepiikan ai- 
nekseksi, osana mytopoeettista, vernakulaaria kuvastoa. 


Lopuksi 


Tässä luvussa olen esitellyt muutamin esimerkein siperialaisen myytti- 
epiikan, mytologian ja myyttisten tarinoiden keskeisten yliluonnollisten 
olentojen nimitysten variaatioita. Taivaanjumalien nimet ja palvonta- 
tavat ja alisen maailman olentoihin liittyvät käsitykset ovat saaneet var- 
sinkin Etelä-Siperiassa runsaasti vaikutteita ympäröiviltä kansoilta ja 
niiden uskonnoista (kristinuskosta, manikealaisuudesta, zarathustra- 
laisuudesta, buddhalaisuudesta ja myös islamista). Myöhempien vai- 
kutteiden taustalta on kuitenkin hahmotettavissa varhempia käsityksiä 
ylijumalista, demiurgeista ja taivaallisten jumalien vastavoimista. 
Arkaainen siperialainen traditiopohja on säilynyt niin myyttiepiikassa 
kuin Samanistisessa folkloressakin juonirakenteiden, yksittäisten motii- 
vien ja rakennepiirteiden tasolla. Siperian kansojen myyttisessä epiikas- 
sa, tarinoissa ja Samanistisessa folkloressa on runsaasti yhteisiä aineksia, 
myös sellaisia piirteitä, jotka tunnetaan itämerensuomalaisten kansojen 
ja saamelaisten traditioista. Etnokulttuuristen käsitysten variaatio ja lo- 
giikka ei tue selityksiä yksisuuntaisista korkeakulttuurisista lainoista tai 
kiinteistä mytologisista järjestelmistä. Itäisen Euraasian myyttiepiikka, 
myyttiset tarinat, syntykertomukset, Samanistinen folklore ja muut var- 
haiskantaiset genret sopeutuivat eriaikaisiin ulkopuolisiin vaikuteisiin 
myyttitraditioille ominaisen logiikan tarjoamien keinovarantojen avulla. 

Abstract 


The Nature of Words. Writings on the Poetics and Environments of 
Vernacular Expression 


In recent decades, the focus of Folklore Studies has shifted from 
analysing the products of oral traditions as texts to examining the ways 
in which people use and produce these items, and the areas of study 
have broadened to include vernacular cultures and genres in diverse 
verbal and material forms. As evident from the introduction and twelve 
chapters of this collection, these interests are today shared by several 
disciplines that cooperate in the area of cultural studies. This book 
provides insights into current questions about the “nature” of words: 
it discusses both the inherent essence of vernacular expression and 
how that essence is tied to various genre-ecological, performative, and 
material environments. The chapters include studies on the poetics, 
form, function, performance, and composition of traditional and new 
vernacular forms, including explorations of hybridity, materiality, 
and change, as well as critical examinations of archival practices and 
publication processes. 

